Mariana Voicu, o certitudine... 


Deşi funcţia de director de teatru şi-a aflat şi la noi 
unele întrupări memorabile (mai demult Liviu Ciulei, Horia 
Lovinescu, Vlad Mugur, mai aproape în timp, Emil Boroghină), 
se poate spune că, în acest fotoliu, mulţi chemaţi, puţini aleşi. 

În schimb, în ingrata, marginalizata, prost plătita şi pe 
nedrept desconsiderata activitate a secretariatelor literare, au 
lucrat şi mai lucrează oameni care prin competenţa, pasiunea 
şi încăpăţânarea lor supraomenească de a nu da bir cu fugiţii, 
au servit cu brio cauza teatrului românesc. Şi la Craiova sau 
Cluj, dar şi în locuri unde, după 1990, directorii de teatru s-au 
schimbat într-un ritm demn de o cauză mai bună (lucrurile 
mergând din ce în ce mai rău), aşa cum s-a întâmplat la Oradea, 
la Constanţa, dar şi aici, la Timişoara, instituţiile respective au 
avut un dumnezeiesc noroc de a fi slujite de secretari literari 
adeseori capabili de a „pilota” nava din umbră, cu discreţie, 
însă şi cu pricepere, chiar şi atunci când biroul directorului era 
gol sau ocupat de câte o persoană fără pic de vocaţie pentru 
aşa ceva. Şi, nu întâmplător, chiar dacă pentru marele public 
numele lor era aproape înghiţit de anonimat, Vetuţa Pop la 
Oradea, Roxana Croitoru la Cluj, Anaid Tavitian la Constanţa, 
ca şi colegii lor Alexandru Firescu la Craiova, regretatul Dimi 
Roman la Braşov şi alţii, şi-au apropiat în timp aprecierile, 
respectul unanim al criticilor teatrali şi al oamenilor de artă şi 
cultură, în general. 

Dintre aceşti „îngeri trişti” din Casa Thaliei, la loc de frunte, 
la loc de cinste, la loc de preţuire, niciodată îndeajuns exprimată, 
se află Mariana Voicu. Nu mai ştiu când am cunoscut-o, când 
a intrat în Naţionalul timişorean sau de când m-am obişnuit cu 
gândul că, pe Bega, directorii de teatru vin şi pleacă, dar Mariana e 
la post! La datorie! A „schimbat” vreo 11-12 directori. Chiar şi pe 
unii care, în nesăbuinţa lor, se gândeau să o schimbe pe aceea 
care ştia mai mult decât ei despre scena timişoreană şi, poate, şi 
despre teatru, în general. 

Cândva, demult, venind la un festival, am intrat pentru 
prima oară în biroul Marianei. Pe pereţi, una lângă alta, tapetând 
întreaga încăpere, mari fotografii din spectacolele, mai vechi şi 
mai noi, ale teatrului. În dulapuri, înşiruite drept, ostăşeşte, 
mai mult de 500 de plicuri mari, din carton, numerotate 
şi inscripţionate cu numele fiecărui spectacol din istoria 
Naţionalului timişorean. În ele, sute de texte, zeci şi sute de 
programe, albume cu fotografii, mii de cronici, fişe din istoria 
teatrului timişorean şi românesc. Era acolo rodul orelor, zilelor, 
lunilor şi anilor în care acest om a lăsat aici o urmă de neşters 
a iubirii sale pentru teatru, timp de veghe şi de trudă, iubire 
„plătită” cu preţul sănătăţii sale dar mereu prost plătită de cei 
care ştiau prea puțin despre rostul acestei vocaţii. 

Împrejurări neprielnice au făcut să nu pot ajunge, ori 
de câte ori aş fi dorit, la Timişoara, acest oraş de care merită 
să te îndrăgosteşti ca de o femeie. În regretul acesta, trebuie să 
mărturisesc, se ascunde însă şi neputința de a deschide din nou 
uşa secretariatului literar, dincolo de care, cu zâmbetul ei cald 
şi ospitalier, nesubţiat de vreme şi de vremuri, ne-am obişnuit 
(ce frumoasă certitudinel) să ne întâmpine Mariana Voicu. 

Este mult ceea ce face ea, de o viaţă, pentru timişoreni, 
pentru teatrul „ei”, pentru istoria lui, dar şi pentru noi, cei care 
sosim aici, din vreme-n vreme, la premiere sau festivaluri? 

Cred ce ea, Mariana Voicu, este singura care nu şi-a pus 
niciodată această întrebare... 

Soţului meu, Ion Voicu, 
în semn de recunoştinţă şi admiraţie 
pentru seninătatea cu care acceptă, de o viaţă, 
un „măriage à trois” — cu mine şi cu teatrul meu 


www.cimec.ro 


CIUDATA ISTORIE A UNEI ISTORII 


Am ştiut dintotdeauna că istoriile teatrelor sunt nişte poveşti fabuloase, de- 
spre oameni fabuloşi, cu întâmplări fabuloase, absolut necunoscute lumii civile 
din afară. Ba chiar, adesea, necunoscute şi unora din interior. 

Şi am crezut mereu că ele ar trebui dezvăluite într-o formă accesibilă oricui, 
iar adevărurile lor filtrate atât cât să nu risipească haloul de mister din jurul 
teatrului, ci doar să apropie de sufletul oricărui spectator marele miracol al ză- 
mislirii artistice. 

Am trăit, începând din 1971, în mod continuu, această istorie, profund im- 
plicată prin profesie în toate evenimentele, artistice şi neartistice, evenimente 
istorice ori economice, sociale ori civile, care au traversat-o. Amintiri tăcute 
este o reconstituire posibil subiectivă. Dar şi obiectivă, în acelaşi timp, în mod 
egal. Niciun eveniment trăit şi relatat, deci reflectat pe retina cuiva şi reprodus 
ulterior, nu poate pretinde obiectivitatea. 

Cât despre o istorie, ea este obiectivă doar atunci când evenimentul se în- 
tâmplă, când evenimentul nu este încă istorie. O istorie este, cred, ca o sculptură 
în ronde-bosse: asumarea ei presupune, practic, un număr infinit de puncte din 
care te poți poziționa în jurul ei şi din care îți poţi asuma tot atâtea imagini ale 
aceluiaşi obiect, respectiv eveniment. Fiecare imagine este adevărată, deci obiec- 
tivă. Restituirea ei, oricât de obiectivă ca atitudine, devine automat şi justificat, 
subiectivă. Ea este fundamental alta decât cea a vecinului care, situat în alt unghi, 
vede o altă imagine a aceluiaşi subiect, la fel de adevărată însă. Chiar mişcarea, 
spre dreapta sau spre stânga unui punct fix, înseamnă, pentru acelaşi privitor, 
impactul cu o altă imagine. 

Momentul în care am început să mă gândesc la posibilitatea scrierii unei 
asemenea istorii este datat exact: 1987, atunci când am început să ordonez şi 
să completez arhiva teatrului. Tot atunci am făcut şi primele însemnări referi- 
toare la perioada autofinanţării, ciudată pentru mine, de teamă să nu uit biza- 
reria situaţiilor legate de ea. Am scris, de mână, 38 de pagini, între 1989 şi 1990. 
Am adăugat, sporadic, comentariul unor evenimente întâmplate spre mijlocul 
anului 1991, apoi, prin anii 1994-95, câteva pagini legate de relaţia teatrului cu 
presa. Atât. Vreo 40-42 de pagini dactilografiate, neunitare stilistic, unele şi ne- 
literare, doar însemnări. 

În anul 1998, menţionat şi în precizările volumului anterior, am început, lu- 
crând în paralel la ambele volume, să şlefuiesc materialul existent, făcând com- 
pletări şi adăugiri, fără ca forma acestui volum să-mi fie prea clară, şi nici modul 
de structurare al materialului. Urma să fac, întocmai ca în istoriile altor teatre, 
apărute deja, o periodizare pe stagiuni teatrale, deşi nu-mi prea plăcea ideea şi 

găsisem destul de plictisitoare metoda, dar folosită totuşi de toţi colegii, dată 
fiind baza bogată de informaţii provenite din Dările de seamă ale Consiliilor 
Oamenilor Muncii, existente în arhivele teatrelor. După 1990 aceste rapoarte 
au fost sistate, eu însămi am reînceput să le fac abia după 1998, pentru pagina de 
Internet a teatrului. Comentariile mele urmau a pigmenta, cu capitole separate, 
curgerea stagiunilor, începând cu 1970, anul în care teatrul timişorean a devenit 
Naţional. Graficianul teatrului la vremea respectivă, Dan Ursachi, a formatat, 
la începutul anului 1998, paginile cărții şi am transcris materialul existent pe 
calculator, împărțindu-l pe perioade anuale. 

Între 1998-2000 am lucrat susținut. În continuare, m-am aplecat doar spo- 
radic asupra lucrării, aceasta pretinzând continuitatea de care, copleşită de sar- 
cinile secretariatului literar, nu dispuneam. 

În anul 2001, după plecarea directorului Cornel Ungureanu, perioada direc- 
toratului său fiind una extrem de solicitantă pentru mine, deci total neproduc- 
tivă pentru lucrare, evaluând stadiul acesteia, dificultatea elaborării, complet 
singură, a unui asemenea proiect, dar şi puținul timp rămas mie până la plecarea 
din teatru, am decis să mă ocup prioritar de această istorie, fără a-mi neglija, 
totuşi, atribuţiile de consultant artistic. 

Mi-o îngăduia condiţia acestei funcţii, monitorizată, conform Fişei postului, 
prin sarcini legate de proiecte şi nu printr-o pulverizare a energiei şi a timpului 
în zeci de activități, importante dar mărunte şi cronofage, ca în cazul funcției 
anterioare, cea de secretar literar. 

Am lucrat „strâns, de la începutul stagiunii 2001-2002, până la sfârşitul lui 
decembrie 2001 când, după o absenţă de câteva zile, la revenirea în teatru, am 
constatat că toate fişierele (7) legate de istoria teatrului din calculatorul meu fu- 
seseră şterse. „Cu mâna, au spus specialiștii, domnii ingineri Virgiliu Streian (cu 
care colaboram pentru pagina Web a teatrului) şi Florin Ştefănică, directorul 
tehnic al Infotim, chemați de mine în grabă de teama unui virus. M-au asigurat 
că nu există niciun virus care să intre pe geam, precum cel de gripă, calculatorul 
nefiind conectat la rețea, şi nici atât de deştept încât să şteargă şapte fişiere inte- 
gral şi să lase alte opt intacte. 

Se intrase, în absența mea, cu cheia de rezervă, păstrată la teatru, obligatoriu, 
în urma unui incendiu întâmplat la garderoba Teatrului Maghiar. O parte din 
materialul distrus fusese listat, o alta se regăsea pe dischete, cealaltă parte, destul 
de importantă, se pierduse. 

Am încheiat refacerea integrală a informaţiilor şterse — inclusiv a celor cu- 
prinse în volumul prim - la jumătatea anului 2003. Tot atunci, printr-o „feri- 
cită” întâmplare, mi s-a relevat şi unicul mod în care mai puteam, dacă puteam, 
scrie acest volum: forma memorialistică. 

Motivul? Din arhiva de documente secretariale, situată chiar în biroul cu pri- 
cina, din cele două bibliorafturi, aflate la vedere, pe care scria: Dări de seamă ale 
C.O.M, dispăruse întregul conținut. Ele au existat acolo, între 1973-1990 le-am 
redactat chiar eu, acestea şi cele anterioare, redactate de Doina Popa, reprezen- 
tau o radiografie exactă, artistică şi economică, a câte unei stagiuni teatrale, dar şi 

a câte unui an calendaristic. Niciuna dintre noi nu s-a gândit vreodată să-şi facă 
o arhivă paralelă cu cea a teatrului. S-a presupus că aceste rapoarte anuale au fost 
arse, împreună cu arhiva organizației de partid, în 1990-1991. Dar cine mai ştie 
adevărul? După „gluma” colegilor din 2001, nu mai sunt sigură de nimic. 

În urma ştergerii informaţiilor legate de istorie, în decembrie 2001, eveni- 
ment deloc întâmplător, blocată psihic, a trebuit să abandonez proiectul. 

Preţ de două luni. 

L-am continuat, totuşi, cu sprijin moral din partea acelora, foarte puţini, 
care au înțeles importanţa lui pentru teatru. Abia dispariția rapoartelor anuale 
m-a făcut să fiu convinsă că acest proiect trebuie neapărat dus la bun sfârşit, ori- 
cum şi de oricine se vede capabil să o facă, nu neapărat de mine, Mariana Voicu, 
dacă teatrul ar fi avut o altă ofertă. În unele teatre acest demers reconstitutiv 
l-au făcut opt-nouă oameni, bazându-se tocmai pe acele documente sintetiza- 
toare ale unei stagiuni. 

Cum la Timişoara nu s-a ivit, însă, niciun alt ofertant în afară de mine... 

Am înțeles că singurul mod de periodizare, structurare şi evaluare a aproape 
patru decenii de istorie, în absenţa rapoartelor anuale şi fără Avizierele teatrului 
care înregistrau activitatea zilnică în instituție (au avut, se pare, aceeaşi soartă 
cu dările de seamă) este cel de care uzasem pentru un proiect nefinalizat al 
Ministerului Culturii din 1991, Lexiconul Teatrului Românesc, adică cel legat 
de cele 12 perioade directoriale ale intervalului în discuţie. Cât priveşte forma, 
singura posibilă, de abordare a întregului volum de evenimente întâmplate, în 
absența documentelor dispărute, rămăsese cea memorialistică. 


Modul în care am decis să abordez cantitatea enormă de material este unul 
care nu-şi propune să laude tot şi toate. 

Nu m-a interesat istoria unui poet de curte. 

Nu am fost niciodată poetul de curte al niciunuia dintre cei 13 directori pe 
care i-am avut. Poate doar poet al TEATRULUI însuşi, singurul stăpân pe care 
mi l-am recunoscut vreodată. 

Această modalitate a însemnat, pentru mine, un risc asumat în deplină 
cunoştinţă de cauză: riscul de a supăra pe mulți. Trăiesc în teatru de 36 de ani, 
este imposibil să mai am naivități... 

Un risc asumat, dar şi un exercițiu dur de autocenzură, un mare efort de 
evaluare sintetică, globală, dar şi prin detalii semnificative, a unor perioade mai 
lungi sau mai scurte în care destinul teatrului, din mai multe perspective, a fost 
determinat de atitudinea unui director. Între cei 13 (dintre care trei, ba chiar 
patru, interimari, pe perioade diferite), au fost mai mulți directori şi foarte puţini 
directori, capabili adică să imprime o direcţie clară dezvoltării teatrului. Şi unii 
care nu s-au putut încadra în niciuna dintre cele două categorii menționate. Pur 
şi simplu, nu au fost, prezenţi fiind. 

A fost, această întreprindere, o probă de corectitudine față de evenimentul 
relatat, chiar în forma în care l-am perceput şi mi l-am amintit, şi de obiectivi- 
tate în restituirea lui. A fost, de fapt, pentru mine, istoria aceasta, proba auto- 

evaluării oneste a propriei capacităţi de a judeca profesionist, adică fără patimă, 
fără resentimente, fără cosmetizări, întâmplări, oameni, spectacole. (Dar aceas- 
ta este o problemă doar între mine şi propria instanţă interioară). 

Chiar dacă aş fi avut la îndemână dările de seamă, desigur că nu aş fi putut 
folosi tonul lor, după cum nu am putut folosi tonul propriilor mele sintetizări 
anuale scrise după 1998 pentru Internet. Citite azi, primele, dările de seamă de 
până în 1990, aveau un aer şi un ton suspect pozitive (aşa pretindeau timpuri- 
le!), celelalte au avut un scop publicitar. 

Restituirea istorică este altceva. 

Aş fi avut însă, adunate la un loc, evenimentele, toate câte s-au întâmplat 
într-un an teatral, cu date exacte şi circumstanțe menționate. În situația dată, 
în absența acestora, în afară de memoria mea, deşi foarte bine exersată, fragil 
omenească totuşi, am recurs la consultări, pe probleme, cu cei câțiva oameni 
implicați mai mulți ani la rând în viața teatrului. Unii, cu memoria mai uzată, 
alții, spre surprinderea mea, incredibil amnezici. Unele evenimente nu mi le-am 
putut aminti nici eu, deloc, şi nu am putut face nici datarea - lună, zi — exactă a 
foarte multora dintre cele păstrate, totuşi, în memorie. 


Am considerat oportun să inserez, în debutul acestui volum, un scurt capitol 
referitor la condiţia secretarului literar, nu dintr-o atitudine narcisică ci pentru 
ca să se poată înțelege, chiar şi de către un cititor „civil, de ce o persoană care 
a ocupat vreme îndelungată această funcție, cu multiple şi complexe atribuţii 
în viața şi mecanismul de funcționare al unui teatru, poate — dacă poate! 
- reconstitui, chiar nebazându-se pe rapoartele anuale, o istorie trăită. Şi am 
inserat, în finalul volumului, rezumatul întregii istorii de 60 de ani a teatrului 
ce se regăseşte şi în volumul Istoria Teatrului Naţional „Mihai Eminescu” 
Timişoara — 1945-2005, pentru a facilita raportarea perioadei în discuţie a 
volumului Amintiri tăcute la întreg, fără apelul la volumul mai sus amintit. 


A trebuit să organizez, în capitole separate, problemele care au traversat toate 
perioadele, sau, oricum, mai multe: relaţia teatrului cu publicul, Festivalul Dra- 
maturgiei Româneşti, relația cu presa. 

Evaluarea perioadelor a presupus o abordare comparativă, deci o redactare 
aproape sincronică. Am făcut-o între 2003-2006, lucrând în paralel la mai multe 
capitole deodată. 

Pentru că sunt sentimentale, adică de două ori subiective, am inserat portre- 
tele doar ale unui număr redus de oameni de teatru. 

Îmi cer scuze celor care nu se regăsesc în acel capitol (deşi am scris, în timp, şi 
despre ei), dar acest lucru s-a întâmplat nu pentru că nu-i iubesc sau nu i-am iu- 
bit îndeajuns, ci pentru că întotdeauna, la un moment dat, trebuie să te opreşti. 

Dacă Dumnezeu îmi va îngădui, voi putea continua proiectul mâine, din 
locul în care m-am oprit azi, presată de timp, de spațiul tipografic ori din alte 
motive şi nu din lipsa afecțiunii. 

Autorul 

SECRETARUL LITERAR 


(scurte exerciții de ocheadă în oglindă) 


Când am terminat facultatea, în 1971, aveam deja în urmă o lungă istorie 
de spectator, cunoşteam, oarecum, lumea teatrului prin relatările afectuoase ale 
unei prietene a mamei mele, doamna Marina, secretară exemplară, mulți ani, a 
Teatrului Naţional din Timişoara, îl cunoşteam şi pe fermecătorul domn Leahu, 
în stare să vorbească despre teatru zile la rând fără oprire, şi eram convinsă că 
ştiu, deci, aproape totul despre lumea aceasta atât de aparte. Construisem ma- 
rionete pentru teatrul de păpuşi, scriam cronici pentru spectacolele acestuia, aşa 
încât atunci când am păşit în teatru ca referent literar (1971) eram încredințată 
că voi trăi, de-acum încolo, într-un basm cu Feţi Frumoşi, sileni şi Colombine, 
pe care, aşa mi se părea, îi cunoşteam deja, dar nu conta, cu atât mai bine. 

Habar nu aveam în ce intrasem. Primul lucru pe care mi l-a pus în braţe 
domnul Leahu a fost un vraf de cărți de poezie. „Învaţă-le pe de rost” — a zis. 
„Care poezii?! „Pe toate” „Dar eu nu-s actriță, la ce-mi folosesc?” „În afară de 
memorie, la nimic, pentru că n-ai talent actoricesc! (Informaţia m-a blegit oare- 
cum, pentru că la vârsta aceea consideram că între lungimea picioarelor şi rosti- 
rea replicilor pe scenă există o indubitabilă relație de determinare dinspre prima 
spre a doua. Aşi!) M-am uitat la autori: Rabindranath Tagore, Nazim Hikmet, 
mai era Cântarea Cântărilor, nici pomeneală de Vlahuţă, Eminescu, Blaga sau 
Coşbuc. Le-am învățat cu obidă, cu încrâncenare şi ură. Şi astăzi, după treizeci 
şi mai bine de ani, memoria mea, educată silnic, este adevărat, mai păstrează o 
parte din versurile poetului turc. Erau minunate. Şi versurile poetului şi princi- 
piile pedagogice ale directorului. (Dar asta am aflat mult mai târziu). 

În acelaşi timp, pentru diversificarea preocupărilor, aveam zilnic o „normă” 
fixă de lectură: trei piese (acestea la alegere, slavă Domnului!) şi întocmirea celor 
trei referate corespunzătoare. Primele încercări au fost rateuri clare: ziua mea 
era prea scurtă. „Mai dă o dată”- zicea domnul Leahu. Mai „dădeam, dar tot în 
plasă. Acela a fost momentul în care am învățat, am nuanţat, am aprofundat şi 
am sporit semnificativ bagajul meu de înjurături, obuze prețioase pentru încă- 
ierările pamfletare imaginare cu conducerea teatrului. Imaginare, dar eficiente, 
pentru că, incredibil, cerbicia zilei mele a prins a ceda, ziua a început a se dilata 
până când atât piesele cât şi referatele aferente au încăput în doar câteva ore. 

Dar eu visam să redactez programe (pe care să le semnez cu litere baremi 
atât de mari cât cele ale primului interpret), să-mi dau părerea despre orice se 
întâmpla în teatru (mai exact, să mi se ceară părerea), să vorbesc la radio şi să 
mă iubească toată lumea. Nimic din toate acestea nu mi se întâmpla. Eu aveam 
corecturile de afişe în tipografie, pe Nazim Hikmet şi o seamă de autori drama- 

tici buni, dar morți demult, precum şi o sumă importantă de dramaturgi „în 
formare, tenace şi prolifici care însă, deşi în viață, nu puteau demonstra vreun 
alt motiv de interes decât acesta. 

Păi, dacă asta-i profesia, atunci vorba poetului: „Rămâi sănătoasă cucoană, 
Că-mi iau geamantanul şi plec! 

Dar, tocmai atunci, în momentele acelea de decizie, nu ştiu cum, s-a întâm- 
plat să descopăr incredibilul! Incredibilul farmec al repetițiilor la masă, pe 
acela al documentării pentru o piesă, pe acela al discuţiilor în jurul unui text, 
când nu este important să spui tu ceva, dar mai cu seamă să asculți ce spun 
alții, am descoperit că iubesc până şi versurile cu enjambement ale lui Tagore, 
am descoperit că-l iubesc nu doar pe Camil Petrescu cu idealiştii lui cu tot, dar 
iubesc chiar şi tenacitatea dramaturgilor care nu vor fi niciodată publicaţi şi 
jucaţi, dar care, în loc să-şi piardă timpul la un pahar de vorbă sau de votcă, vor 
să spună lumii ceva, plătind mult din timpul lor de viață pentru luxul acesta. 
Am descoperit farmecul mirosurilor misterioase ale teatrului, cum ar fi cel al 
fardurilor de scenă, mirosul scândurii, al culiselor, farmecul incredibil al bâlbe- 
lor, farmecul spaimei prietenilor mei actori, al tensiunii prin care deveneau din 
ceea ce îi ştiam a fi, altcineva, vraja luminilor care curgeau, în cascadă ori irizate 
savant din reflectorul mânuit de loşca Pente sau Edi Pucher, electricieni artişti, 
am descoperit că iubesc cuşca sufleurului şi comentariile lui Ciobică, locatarul 
ei de drept, la adresa actorilor uituci, că îi iubesc pe tipografii cu care lucram, 
că iubesc... aproape totul. 

De fapt, descoperisem Marele Miracol: intrasem, chiar intrasem fără să ştiu 
în basmul cu Feţi Frumoşi, cu sileni şi Cosânzene, în care, e adevărat, uneori 
pieptenii devin păduri virgine, oglinzile — lacuri de netrecut şi Zmeul Zmeilor 
se preface foarte bine a fi Harap Alb, fiul Împăratului. Dar astea toate țin de 
frumusețea „locului” 

Şi pentru că tocmai descoperisem lucrul cel mai important, locul adică, am 
început a învăța, vreme de câteva decenii, care este rostul meu în „peisaj. 


Prin anii 1997, ai nebuloasei şi nesfârşitei tranziții româneşti (cu doi ani 
înainte, aceeaşi revistă mai chestionase, pe aceeaşi temă, câțiva oameni care ocu- 
pau, în teatre, această funcţie), revista Teatrul azi lansase o anchetă menită să 
descopere şi să lumineze statutul secretarului literar al unui teatru, precum şi, 
dacă se poate, atribuţiile care i-ar reveni în structura unei atari instituții. În debu- 
tul anchetei Magdalena Boiangiu scria: „Încercarea de a defini statutul secretaru- 
lui literar în tranziţia teatrului românesc a ajuns destul de repede în locul unde itele 
instituţionale se întâlnesc cu refuzul de a funcţiona conform unor structuri care par 
— poate şi sunt — învechite şi în neputinta de a construi altele noi. Teoretic, aproape toţi 
cei întrebaţi spun că este necesar în teatru un om cu pregătire culturală superioară, 
care să se ocupe de structura repertoriului, de calitatea literară a cuvântului rostit pe 
scenă, de relaţia teatrului cu autorii dramatici şi traducătorii, de elaborarea progra- 
mului de sală, precum şi cu tot ce se iveşte în drumul spectacolului spre public. (...) 
Că statutul acestei funcții este destul de şubred se dovedeşte prin faptul că niciuna din 

trupele mai mult sau mai puţin stabile, alcătuite în urma unor iniţiative private, nu a 
simţit nevoia unui asemenea colaborator. Şi într-adevăr, în absența unor programe de 
perspectivă, acum, când repertoriile se alcătuiesc prin adiţionarea iniţiativelor re- 
gizorale, principala atribuţie a secretarului literar devine aceea de a invita la premieră 
cronicarii dramatici şi pe cei care scriu despre teatru (nu sunt aceleaşi persoane), pre- 
cum şi pe oamenii politici pe care regizorul sau directorul îi simpatizează sau de la 
simpatia cărora aşteaptă oarecari beneficii pentru sine sau pentru echipă: 

Poate. În ceea ce mă priveşte, am fost secretarul literar al Teatrului Naţional 
din Timişoara mai bine de trei decenii şi jumătate, şi îmi amintesc bine că încă 
de pe la începuturi datează strădaniile oamenilor de teatru în sensul conturării 
fizionomiei acestei funcţii. Discuţiile pe tema dată s-au desfăşurat necontenit 
de-atunci încoace, dar lucrurile tot nelămurite au rămas. Eu cred că statutul 
fiecărui secretar literar în teatrul în care el există (nu ființează doar pe stat de 
funcţii şi de plată), statut în sensul de condiţie, diferă de la o situaţie la alta, în 
funcție de autoritatea competenţei personajului în chestiune. Aceasta este cea 
care, raportată la exigenţele şi solicitările — în direcție teoretică sau (şi) practică 
- ale programului teatrului (atunci când directorul reuşeşte să formuleze un 
asemenea program!), stabileşte lista îndatoririlor unui secretar literar în cadrul 
sistemului. 

Atâta, doar, că lista în chestiune avea — înainte de '90 — o fizionomie extrem 
de „elastică” Personal, nu am ştiut niciodată unde se află locul exact al ultimului 
reper care stabileşte limita extremă a spaţiului în care îşi desfăşoară secretarul 
literar „jocul” îndatoririlor. Dar, până la urmă, nici nu ştiu dacă aş fi dorit să aflu. 
Apariţia Fişelor de post, după anii '90, personalizate, deci diferite de la un teatru 
la altul, a demarcat cumva teritoriul funcţiei, păstrând în mare parte atribuţiile 
specifice acesteia. Nu aceste sarcini, chiar făcute foarte bine, au diferențiat însă 
valoric oamenii ci, paradoxal poate, tocmai ceea ce, îndemnați de vocaţie, con- 
siderau că pot, dar mai ales că simt ei că trebuie să facă pentru teatrul lor, chiar 
dacă acele lucruri nu erau menționate pe undeva. 

Pentru că, evident, şi această profesie, ca multe altele din teatru, este una 
de vocaţie. Iar vocaţia are propriile ei ghidaje, infinit mai ofertante decât orice 
fişă de post. 

Vechiul sistem de organizare şi funcţionare a teatrelor a impus secretarilor 
literari câteva direcţii clare de activitate. Parte dintre atribuţiile incluse acolo 
s-au păstrat şi după 1990, parte dintre ele au fost abandonate, spre folosul tea- 
trului sau dimpotrivă. 

De-ar fi să începem cu direcția teoretică, secretarul literar era, înainte vre- 
me, principalul constructor al arhitecturii repertoriale a teatrului, cel care îi 
imprima personalitate, organizând-o în numele unei idei. Oferta lui repertorială 
era măsura deschiderii lui culturale. Renumitul „grătar” care, de pe la începutul 
deceniului '70-80, impunea componente clare fizionomiei fiecărui repertoriu 
(piesă românească, clasică şi contemporană în procentul X, piesă din țări socia- 
liste, contemporană occidentală, clasică universală etc.) obliga secretarul literar 
la investigații ample, în profunzime, pe domenii de dramaturgie. 

Avea, este adevărat, şi surse de documentare: Consiliul Culturii, Direcţia 
Teatrelor dispunea de două dulapuri pline, mereu reînnoite, cu piese traduse sau 
originale. Puteau fi citite acolo, pe loc, sau în cursul câtorva zile afectate, perio- 
dic, special acestei îndeletniciri. Existau publicaţiile A.T.M, care soseau lunar cu 
cinci-şase piese din dramaturgia universală şi românească, însoțite de Buletine 
informative despre autori, piese, mişcări literare, spectacole de referință, direcții 
în arta spectacolului teatral în lume, evenimente în teatrul mondial etc. Aveam 
la dispoziţie o lungă listă de traducători din toate limbile cu care țineam per- 
manent legătura şi eram realmente prieteni cu toți autorii dramatici români în 
viață. Îi căutam periodic la telefon sau îi vizitam, ştiam la ce lucrau, când urma 
să fie gata o piesă, ce trata, negociam pentru acordarea dreptului de reprezentare 
în premieră pe țară sau absolută, după caz, cu traducătorii şi dramaturgii etc. 

Oferta repertorială a secretarului literar ținea seama, obligatoriu, alături de 
valoarea textului, de câteva repere practice: potenţialul actoricesc al teatrului, 
gen teatral predilect pentru fiecare dintre regizorii „din schemă, echilibru al ge- 
nurilor, capacitate de absorbţie culturală a publicului, în funcție de gradul său de 
cultură — generală şi teatrală — aflat prin sondaje, în care, de asemenea, era bine 
implicat secretarul literar etc. 

Această dimensiune a fost abandonată după 1990, opţiunile regizorilor (de- 
sigur, cel puţin prezumtiv, garanție sigură a valorii viitorului spectacol) devenind 
hotărâtoare în configurarea repertoriului. 

Schimbarea s-a produs cu toate beneficiile, dar şi riscurile de rigoare: alea- 
toriul, uneori pierderea echilibrului amintit prin oferte duble sau triple pe ace- 
laşi gen dramatic sau zonă problematică sau factură de spectacol, ignorarea (din 
candoare sau deliberată) a impactului spectacolului cu publicul etc. Asta, sigur, 
în situația în care managerul general al teatrului nu putea sau nu poate oferi o 
direcţie clară şi o fizionomie de calitate repertoriului pe o stagiune, mai exact 
un program artistic bine definit, o direcţie artistică precisă. Aici, un secretar 
literar bun ar putea fi extrem de folositor directorului. 

Pentru moment (2004-2005) în cele mai multe teatre lucrurile se întâmplă 
invers: întâi aduni propunerile regizorilor, vezi ce se poate face cu forțele umane 
şi materiale de care dispui, apoi o „tragi din condei” şi potriveşti programele după 
propuneri. Ne iluzionăm că lucrăm pe programe. 

Desigur că, pentru ca lucrurile să se poată normaliza, ar fi nevoie de o schim- 
bare de structură în funcționarea teatrelor. Secretarul literar (după '90 se 
punea problema să-i schimbe şi numele, eventual în dramaturg, după model 
german) reprezintă o funcție într-un sistem şi nimic din ceea ce ţine de el şi mo- 
dul lui de funcționare nu va putea fi nici modificat şi nici clarificat decât după 
schimbarea acestui sistem, deja caduc, în care îşi desfăşoară activitatea teatrele. 
Probabil că va veni și asta, cândva, cine ştie când. 

Revenind, condiţiile în care repertoriul unui teatru, după '90, reprezintă 
aglutinarea propunerilor regizorilor „din schemă, chiar ghidate de câteva direcții 
cum ar fi dramaturgia românească, dramaturgia străină, poezia etc., direcții ră- 
mase dinainte de revoluție, nasc, acum, şi posibilitatea secretarului literar de a-şi 

crea o mulțime de inamiciţii în rândul regizorilor teatrului pe care încearcă, cel 
mai adesea zadarnic, uzând de toate mijloacele de convingere cu putință (per- 
sonal, m-am exersat în toate, mai puţin în lupta corp la corp), să-i convingă a-şi 
abandona intenţia, uneori expresie doar a orgoliului lor, în favoarea altui proiect, 
expresie a nevoii teatrului. 

Calitatea caietelor program — (unor regizori li se pare neimportant progra- 
mul, deoarece cred, orgolioşi, că spectacolul lor poate fi asumat fără probleme, 
chiar fără vreun sprijin din afară, adică programul de sală. Eu nu cred că reuşesc 
această performanţă decât profesioniștii din teatru, lumea laică, nu) — progra- 
me cât mai dense, culturale şi bogate ca informaţie, cât mai adecvate formei 
de spectacol pe care îl însoțesc, cât mai utile spectatorului din orice categorie 
socială şi grad de interes cultural în demersul său de a înțelege spectacolul, cât 
mai artistice şi atractive ca formă grafică (şi ea impusă de forma de spectacol), de 
prezentare şi, obligatoriu, mai ieftine decât o sticlă de bere străină — a rămas un 
atribut de onoare al secretarului literar. Era, — şi poate continuă să fie — o formă 
a acestuia de a impune un discurs teoretic, o formă de exprimare a capacității 
sale nu doar în domeniul activităților strict explozive, practice şi efemere ale 
teatrului, ci şi în zona teoretică. 

Documentarea a fost şi a rămas una dintre cele mai magnetice activităţi teo- 
retice ale acestei profesii. Secretarul literar era şi, după situaţie, mai este încă, 
într-un fel, un asistent intelectual al regizorului, care se ocupă de investigarea 
scrierilor şi a documentelor de epocă (sau contemporane, contextuale) şi care se- 
lectează dintre ele pe acelea care se demonstrează interesante pentru concepția 
regizorală: detalii de sociologie, politică, de moravuri ale epocii, materiale icono- 
grafice etc., care pot fi utile spectacolului. Este o colaborare care începe înaintea 
repetiţiilor, şi se prelungeşte pe tot parcursul lor, parte din materialele adunate 
putând constitui chiar substanța caietului de sală, care vine, prin informaţii rare 
şi aplicate, în sprijinul culturii spectatorului care este puțin probabil că va putea 
avea acces, prin investigație personală, la atâta informaţie concentrată. 

În unele împrejurări secretarul literar este implicat, înainte de începerea re- 
petițiilor, în lucrul pe text cu regizorul (tăieturi, sinonime pentru fluidizarea 
rostirii scenice, rearanjări de scene etc.). Uneori, secretarii literari erau — şi au 
rămas — excelenți traducători (Tudor Steriade, bunăoară) sau admirabili drama- 
turgi, filosofi, oameni cu o vastă cultură (Ion Dezideriu Sîrbu, spre exemplu). 

Tot el, secretarul literar, prezent vreme îndelungată în sala de repetiţie, era 
atent la rostirea corectă a termenilor şi a cuvintelor pe scenă. Era mai priceput 
în domeniul textului decât restul celor care lucrau spectacolul. 

Toate acestea sunt atribuţii care s-au păstrat. Ele ţin de un tip de manageriat 
literar. Un secretar literar bun, creativ, inventiv, sensibil la spiritul timpului, la 
solicitările publicului, la nevoia unei anume oferte culturale a teatrului în raport 
cu acestea, poate fi un remarcabil ajutor pentru managerul general în formula- 
rea liniilor strategiei repertoriale pentru o stagiune sau un timp mai lung, poa- 
te gândi programe special adresate publicului sau formative pentru actori (în 
teatrele de repertoriu, deci cu actori stabili), programe de integrare a teatrului 

într-un sistem complex de construcție culturală care interesează mai mulți par- 
ticipanţi etc., etc. 

Un secretar literar trebuie să aibă, neapărat, patima lecturii, harul cuvân- 
tului, neliniştea şi curiozitatea cercetătorului, darul perfecționistului, răbdarea 
muntelui şi stomacul struțului, dacă te gândeşti la câte are de înghițit. 

Un alt tip de activitate ar fi cea de press manager, adică relaţia cu presa, un 
lucru care ar putea părea nesemnificativ, dar este, în realitate, extrem de impor- 
tant. Domnul Leahu, la începuturile mele teatrale, mă învăța: „Cu presa trebuie 
să te afli în cele mai bune relații, pentru că tu îi înjuri (pe publicişti) între patru 
ochi şi ei te înjură în o sută de mii de exemplare. Oamenii de presă pot susține, 
chiar din motive subiective, un spectacol, sau îl pot îngropa, tot din motive su- 
biective, definitiv. 

Înainte vreme lucrurile erau mai simple. Publicaţiile erau puţine, ne cunoş- 
team cu toţii între noi, cei care scriau cronici puteau veni la repetiții, chiar la 
vizionări, de cele mai multe ori (de fapt, cred că întotdeauna) participau alături 
de noi la salvarea câte unui spectacol mai problematic de furia comisiilor ideo- 
logice. Ei erau întotdeauna de partea teatrului. Vorbim acum despre jurnaliş- 
tii timişoreni care scriau despre spectacolele Teatrului Naţional în presa urbei. 
Cronicarii profesionişti, cei mai mulţi din Bucureşti, erau altceva. Ei veneau din 
când în când, la invitaţia teatrului, şi vedeau tot, apoi scriau în revistele de spe- 
cialitate sau în ziarele în ale căror redacţii culturale lucrau. Nu-mi aduc aminte 
să ne fi aflat vreodată, înainte de revoluţie, în relații tensionate cu cronicarii. 
Nici măcar atunci când criticau spectacolele teatrului, pentru că nu am simţit 
niciodată la ei nici măcar umbra vreunei răutăți, revanşe sau intenţii distructive. 
Uneori, „urmau linia” şi ei, săracii, este adevărat, pentru că nu aveau ce face. 

După revoluţie, lucrurile s-au mai schimbat. Din acest punct de vedere, nu 
toate în bine. 

Înainte de '90, secretarului literar îi revenea, prin sarcină de serviciu, obliga- 
ţia unui amplu demers publicitar în media, făcut în jurnalele urbei sau în cele cen- 
trale, posturi radio — mai puțin TV. — etc. Avancronici de spectacol, interviuri 
cu regizorii, scenografii sau interpreţii, autorii dramatici, compozitorii etc. im- 
plicați în următoarea premieră a teatrului, toate țineau de obligaţia secretarului 
literar care ştia cel mai bine, fiind exact „în problemă; ce anume trebuie comu- 
nicat publicului despre spectacolul care se pregătea, pregătindu-l astfel pentru 
întâlnirea ce urma. El ştia cel mai bine — mă rog, cel care ştia — să dozeze infor- 
maţia, crescând interesul publicului pe măsură ce se apropia data premierei. 

El cunoştea — cel care cunoştea — misterele strategiei promo ale unui spectacol de 
teatru prin media. Strategie diferită de la un spectacol la altul, după gen, factură 
sau public-țintă. Niciodată nu anula interesul spectatorului deconspirând în în- 
tregime zona magnetică a spectacolului. Descoperirea aceasta este întotdeauna 
bucuria spectatorului. 

(Strategia promo a unui spectacol mi s-a părut mereu că seamănă cu strate- 
gia unei femei deştepte şi de bun simţ de a cuceri un bărbat. I se dezvăluie trep- 
tat, câte puţin, pudic, sugerând nu arătând, descoperindu-se în timp şi niciodată 

în întregime, lăsându-l pe el să afle prin efort propriu că este sensibilă, tandră, 
frumoasă, bună sau deşteaptă. Dar asta este altă poveste... 

Acum se poartă promovarea « agresivă ».) 

Îmi amintesc cu plăcere că vreme de 20 de ani, în fiecare luni dimineaţa, la 
ora 10, prezentam (nu în direct, ci înregistrat în prealabil), Doina Popa sau eu, 
la Radio Timişoara, programul teatrului pe săptămâna care urma, vorbind de- 
spre repetiții, distribuții, spectacole, premiere, creionând portrete ale actorilor 
protagonişti ai premierei, ale regizorilor, vorbind despre universul problematic 
al spectacolului, despre conotaţiile acestuia, despre rezonanţa în contemporanei- 
tate, oferind informaţii despre autor, despre creatori, etc. Cel care asculta Radio 
Timişoara afla în fiecare săptămână câte ceva despre misterul gestației unui spec- 
tacol, dar şi despre ce se întâmpla în general în Teatrul Naţional al urbei lui de-a 
lungul unei bune săptămâni. Teatrul Naţional nu ieşea deloc din atenţia lui. 

Acest lucru s-a păstrat, parțial, şi după '90, dar nu prea mult timp. Jurnalele 
mai „stabile”, cum ar fi Renaşterea bănăţeană, au continuat să găzduiască aceste 
intervenţii ale secretarilor literari, chiar ziarul Timişoara a făcut-o un timp, co- 
laborarea cu radioul, de asemenea, a funcţionat încă multă vreme (poate cel mai 
mult şi cel mai bine). Cu timpul însă publicaţiile şi-au desemnat oameni anume 
care să se ocupe de cultură, cu o normă de materiale de publicat şi acest tip de 
colaborare cu secretarii literari ai teatrului nu a mai interesat. 

În ceea ce mă priveşte, ca secretar literar şi vajnic apărător al teatrului meu, 
au apărut, cam tot pe atunci, şi primele mele conflicte cu jurnaliştii din zona 
culturală, nu pentru că nu scriau bine despre teatru şi spectacolele lui, ci pentru 
motivele care îi îndemnau să scrie aşa cum scriau: în cele mai multe cazuri igno- 
ranţa în problemele teatrului, dar şi faptul de a se fi lăsat, din candoare, manipu- 
laţi din chiar interiorul acestuia. Teatrul meu, ca toate instituțiile similare, era 
dezbinat de tensiuni centrifuge. 

Au apărut, în schimb, conferințele de presă, deci publicul este informat si- 
multan de toată presa urbei despre exact aceleaşi lucruri, pe care le şi uită până 
la apariţia altor informaţii legate de subiect. Lipsa de diversitate a acestei infor- 
mațţii, lipsa unei apariții graduale, capabilă să ţină treaz interesul spectatorilor 
potenţiali pe tot parcursul pregătirii unui eveniment cultural, nu reprezintă o 
bună strategie promo a unei instituţii de profil, chiar dacă ea degrevează secre- 
tarul literar de unele atribuţii mai sus amintite. Ideea de concurenţă între publi- 
cații pentru obţinerea unei informaţii, a unui interviu, a unei declaraţii publice 
a unui artist într-un moment anume al creației, a unui „portret al artistului la 
tinerețe” nu pare apropiată de sufletul proprietarilor acestor jurnale, care au re- 
zolvat problema publicând toţi deodată aceleaşi informaţii. Să nu se supere ni- 
meni că un alt confrate are jurnalişti mai mobili, care se mişcă mai iute şi, poate, 
mai hărnicuți. 

Nu ştiu dacă actualii secretari literari sunt mai fericiţi acum, deşi au mai 
puțin de lucru. 

Mai există o dimensiune a muncii secretarului literar: cea situată între mana- 
ger cultural, press manager şi marketing. Este relaţia cu publicul. În alte părți aceste 

direcţii reprezintă profesii diferite, noi însă nu am ajuns la această performanță. 
Într-un fel este chiar bine, pentru că între toate aceste dimensiuni există o relație 
aproape simbiotică, de interdependenţă şi determinare reciprocă. 

Când întregul sistem stă în mâna unei singure persoane, deşi aceasta 
munceşte mult mai mult, lucrurile par a fi totuşi mai simplu de angrenat într-un 
mecanism coerent, funcțional şi eficient, decât dacă acesta ar depinde de trei 
sau patru persoane diferit calibrate cultural, cu ritmuri interioare diferite şi 
percepții asupra întregului sistem, diferite şi ele. Aceste persoane ar trebui, neîn- 
doios, să deţină o pregătire specială în direcția postului (press manager, relații 
publice etc.), dobândită prin studiu prealabil angajării. Oricum ar fi, ceea ce ştiu 
cu siguranță în acest moment, este faptul că varianta cea mai bună, ideală dacă 
ar exista aşa ceva, este, desigur, echipa şi nu persoana unică. 

Relaţia cu diferitele medii sociale, profesionale şi culturale de public a fost 
mereu, pentru mine cel puţin, atâta timp cât am avut aceste relații, prilejul unor 
mari bucurii, prilejul descoperirii unor oameni ale căror profesii păreau incom- 
patibile cu gradul lor de sensibilitate şi cultură teatrală, care, odată dezvăluite, 
nu au contenit să mă uimească, oameni care au învățat să iubească şi să apere 
teatrul şi să-l sprijine atunci când i-a fost greu acestuia, oameni care au învățat 
să iubească necondiționat actorii (adică tot teatrul, pentru că ce altceva sunt 
actorii decât ființa însăşi a teatrului?), am întâlnit oameni simpli care s-au lăsat 
cu nesfârşită candoare „furați” de miracolul teatrului cu care se întâlneau în- 
tâia oară şi căruia i-au rămas apoi, pe veşnicie, fideli, am întâlnit... Am întâlnit 
tot felul de oameni, cu roluri vesele sau triste, bizare, groteşti, unele eliptice de 
formă, altele de un incredibil tragism, antrenați în spectacolul diurn al lumii, 
un spectacol care se juca şi se joacă alături de propria noastră viață, spectacol 
despre care poate nici nu ştim. Se joacă într-o tensiune cutremurătoare, jocul 
cu viața şi de-a viața are mize incredibile pentru unii. Nu ştiu dacă aş fi regretat 
necunoscându-i, aşa cum erau, pentru că nu aş fi ştiut niciodată câtă iubire am 
pierdut, neprimind-o, şi nici câtă aş fi avut de oferit unor oameni, în cadrul unor 
relații părelnic întâmplătoare. Cum însă nimic nu este întâmplător în lume, am 
avut parte de acest dar al unor relaţii unice. 

Tot un dar al acestei admirabile profesii a fost şi acela al relaţiilor cu autorii 
dramatici în viaţă și cu criticii teatrali aflați în aceeaşi fericită situație. Aceas- 
tă zonă de activitate mi-a prilejuit întâlniri memorabile cu oameni neobişnuiți, 
remarcabili, unici, prietenii durabile şi relații umane extrem de prețioase, care 
mi-au îmbogățit viața şi, pe anume porțiuni ale ei, i-au dat un sens şi o semnifi- 
cație. 

Înainte de 1990 secretarii literari mai aveau şi povara lucrului în tipografie. 
Stăteai zile în şir lângă zețari (ei erau cei care culegeau, literă cu literă, sute de 
pagini de carte), apoi lângă linotipişti (ei reprezentau etapa următoare, nu mai 
culegeau literă cu literă, ci culegeau câte un rând întreg care era apoi turnat în 
plumb. Dacă greşea linotipistul o virgulă, trebuia cules încă o dată tot rândul). 
Stăteai în toate secțiile tipografiilor, de la Editură până la Legătorie, săptămâni în 
şir, urmăreai culorile la maşinile Offset sau Tipar înalt, adeseori munceai alături 

de ei, pentru că, după câțiva ani buni de observaţie atentă, ajungeai să le „furi” 
meseria şi puteai fără probleme să „culegi” singur un afiş, să paginezi o pagină 
de program, sau să vezi că presiunea la maşina din Tipar înalt este prea mare şi 
riscă să-ți „spargă” hârtia. Nu cunosc experiența altor secretari literari, dar mie 
mi-a fost dat să întâlnesc acolo, în tipografie, profesionişti de elită, oameni de o 
fină spiritualitate, de un bun simţ copleşitor şi de o omenie pilduitoare. De la 
oamenii aceia, lângă maşina sau masa lor, am învățat lucruri pe care nicio Uni- 
versitate din lume nu ţi le poate preda. Ei erau o parte, o parte importantă din 
familia mea. Şi chiar aşa au şi rămas peste ani. Unii s-au pensionat demult, alții 
au plecat în Germania (câtă rigoare aveau tipografii nemți !), unii nu mai sunt, 
dar mie mi se încălzeşte sufletul de fiecare dată când îi întâlnesc sau dacă asta nu 
se mai poate întâmpla, la amintirea lor. 

De la ei, sau şi de la ei, am învăţat perfecționismul în tot ceea ce faci, în pro- 
fesie în primul rând. Şi faptul că nu contează cât timp acorzi făcând, desfăcând, 
refăcând un lucru. Important este ca el să fie, până la urmă, impecabil făcut. 
Contează acest lucru, numai el, în primul rând pentru tine. Este, de fiecare dată, 
premiul pe care ţi-l acorzi tu, ție însuţi. Odată cu apariția calculatoarelor munca 
secretarilor literari a devenit infinit mai simplă, dar şi-a pierdut romantismul, 
savoarea lungilor zile de trudă în tipografii, satisfacția de a scoate prima pagină 
„trasă” din maşină, meditaţia, noaptea, asupra culorii unui afiş sau caiet program 
şi sentimentul victoriei pe care îl încerca secretarul literar de câte ori aducea din 
tipografie, după ce depăşise incredibile obstacole, cu mândria proaspetei mame 
ce-şi arată primul prunc, un vraf de tipărituri cu cerneala încă umedă. 

Ar mai trebui să amintesc de partea „administrativă” a acestei profesii. Ea 
însumează o listă lungă, nesfârşită, de atribuţii una mai nesuferită decât alta, 
despre care nu am aflat niciodată cine le-a stabilit, de fapt. Hârtii, hârtii, hârtii, 
referate de necesitate, alte referate prin care să explici cum s-a întâmplat de s-a 
ivit respectiva „necesitate” (care poate fi o fotografie pentru un actor, o peni- 
ţă din magazia teatrului, sau un telefon la Paris, la Matei Vişniec), hârtii prin 
care soliciți să ţi se elibereze alte hârtii, strângere de semnături între diferitele 
compartimente administrative (contabili, casierii, magazionerii stau înțepeniți, 
solemni şi importanţi în scaunele funcţiei lor în teatru, şi secretarul literar este 
curier de lux între ei, explicându-le pe înțelesul lor despre ce este vorba şi solici- 
tându-le, umil, bunăvoința. Dacă el, contabilul, nu te iubeşte şi zice: „Nut, apoi 
adio telefon la Matei Vişniec, să dea el, că la Paris sunt mai ieftine) etc. etc. 

Dar oare ştie cineva câte este în stare să facă un secretar literar împătimit 
de teatru? Poate face fără să cârtească figuraţie în spectacole, atunci când „nu 
sunt destui” artişti dispuşi să o facă, întinde sandviciuri pentru oaspeţii pe care 
îi aşteaptă şi îi duce la gară, aeroport sau autogară, cară ca un salahor de rând, în 
braţe, de pe la tipografii te miri ce materiale publicitare, oferă serviciile parte- 
nerului de viață, în chip de şofer de taxi, atunci când nevoile teatrului său o cer 
imperios, scrie, scrie, scrie şi semnează cu o mare varietate de nume sonore ale 
teatrului său pentru că, vorba ceea „nu este important cine scrie, cel mai impor- 
tant este să iasă teatrul bine din orice situație” Eu am apucat să lipesc şi afişe şi 

să vând şi caietele program sau cărțile pe care le scrisesem pentru teatru, fără ca 
vreodată să mă simt umilită de acest lucru. Etc., etc., etc. 


Un secretar literar bun este primul şi cel mai exigent critic al spectacolelor 
teatrului, spectacole pe care le urmăreşte „construindu-se” începând de la textul 
- pe care adesea chiar el îl propune — până la momentul premierei. Chiar şi după 
aceea. Cum exigenţa este întotdeauna atât drumul spre perfecțiune cât şi, egal, 
un important factor de risc pentru cel care o practică, secretarul literar aflat de 
bună voie în această „culpă” se vede nu o dată ţinta privirilor piezişe ale direc- 
torilor de scenă, ale scenografilor sau ale actorilor. Implicat în viața teatrului 
şi a spectacolului altfel decât aceştia, el poate şi trebuie să fie mai obiectiv. Spre 
binele teatrului şi din respect pentru sine, ca evaluator profesionist. 


Cred că unul dintre cele mai importante rosturi ale unui secretar literar 
este acela de a fi memoria teatrului său. El este cel care adună şi păstrează, cu 
enormă grijă şi pietate, fiecare bucăţică de ziar de ieri sau de acum un secol. Un 
anunţ, un articol, o informație, o fotografie, o trimitere la un fapt cât de mic din 
existența teatrului său. Toate spun ceva, ceva anume despre viața teatrului într- 
un anume moment. Din ele se poate reface istoria lui. 

Istoriile teatrelor sunt nişte poveşti fabuloase. 

Secretarul literar este cel care îi păstrează şi îi consemnează această istorie 
teatrului său. Aşa cum ştie şi cum poate. 

Şi dacă poate. 

Câteodată, atunci când ea a fost deja evaluată (chiar parțial) de către cei di- 
naintea lui într-o anume perioadă istorică în care evaluarea fusese direcționată 
după impuse rigori extraartistice (ideologice, politice, de eficiență economică 
etc.), şi ierarhiile au fost stabilite, deci, prin raportare la un alt sistem de valori 
decât cel estetic, atunci el poate face, cu multă greutate, o altă evaluare, ghidân- 
du-se după o serie de repere scrise, cum ar fi mărturiile presei vremii, dar mai ales 
după cele orale, ale actorilor, regizorilor, scenografilor, sufleurilor etc. implicați, 
dar şi ale celor neimplicaţi în spectacolul respectiv (care pot fi mai obiectivi), 
după mărturii iconografice, după date legate de succesul la public, după numărul 
de stagiuni cât a „durat la public” etc. Şi după mărturiile publicului însuşi, mar- 
tor la acele spectacole. Este o muncă de arheolog, făcută cu nebănuită trudă, 
dar şi nebănuite satisfacţii. Uneori toate informaţiile converg spre un alt adevăr 
decât cel deja fixat în litera istoriei tipărite. Poate că ştia adevărul chiar autorul, 
la vremea respectivă, dar nu putea face altceva decât ceea ce a şi făcut. 

Secretarul literar este cel care face toate acestea, întreținându-şi energia din 
profesionismul, din rigoarea, din elanul lui, dar mai ales din perfecționismul său, 
şi un soi de „spirit justițiar” care nu-l lasă să tolereze „qui-pro-quo-"ul dincolo de 
buza scenei. Şi din cât crede el, în cele din urmă, că merită teatrul „său” şi din cât 
respect are el însuşi pentru sine ca profesionist. 

Arhiva unui teatru este, sau, oricum, cred eu că ar trebui să fie, una din ma- 
rile nelinişti ale unui secretar literar. De altfel, în jurul unui secretar literar bun 

este arareori linişte, el este, atunci când este, mereu înconjurat de tensiune, con- 
flicte ori dispute. 

Dar cred acum cu tărie, după trei decenii şi jumătate de profesie, că singurul 
lucru care ar trebui să-l neliniştească cu adevărat pe un secretar literar bun este 
propria-i linişte. 

Ea este anormală în această profesie. 

Cât despre arhiva unui teatru, ea reprezintă imaginea, imposibil de trucat, a 
secretarului sau secretarilor literari ai unui teatru. În spatele uşii închise, nevă- 
zut de nimeni, cel mai adesea neapreciat şi nelăudat de nimeni, secretarul literar 
îşi consumă sute şi sute de ore, într-o trudă greu de evaluat de către cei care nu 
au făcut-o niciodată. 

Deci, majoritatea. 

Este unul dintre „sacrificiile voluntare” ale acestei profesii, pe care îl acceptă 
însă numai împătimiții. Cei pe care îi „doare” imaginea peste timp a teatrului lor, 
măcar atât cât propria lor imagine „la zi. 

Pe care şi-o construiesc publicând în ziarele şi revistele urbei, în presa de 
specialitate locală şi centrală, scriind lungi materiale de analiză asupra textelor 
sau spectacolelor etc. etc. (M-am exersat şi eu îndelung în acest orgoliu). Împo- 
triva anonimatului ei, munca de ordonat „arhivar” este, neîndoios, o sursă şi mai 
mare de satisfacţii. De altfel, arhiva artistică a unui teatru este unul dintre cele 
mai fascinante spaţii ale acestuia. Mie mi s-a părut întotdeauna un loc vecin cu 
basmul. L-am iubit, m-am apropiat cu sfială de el şi l-am îmbogăţit cât am putut. 
Continuu să o fac, pentru că nu pot altfel. 

Dar eu mai iubesc, tot de o viață, încă un loc special din teatru: acela dintre 
culise şi scenă, spaţiul fermecat în care persoana civilă a actorului se transformă 
în personaj. În buzunarul din stânga al scenei, în preajma sufleurului şi a cabinei 
regizorului tehnic al spectacolului, există un loc în care, într-o incredibilă ten- 
siune, actorul devine altcineva. Eu-ul său laic, cu bucuriile, suferința, durerea, 
boala, cu împlinirea şi neîmplinirea lui, trec într-un alt plan, secund, şi peste el 
se aşază în forță, dominator, pentru un timp, universul altui eu. 

Dacă asta nu se întâmplă, atunci actorul nu-i atins de aripa harului şi nu 
poate râvni să treacă drept altceva decât ceea ce este, adică un biet funcționar 
al scenei. 

Din locul acela mi-a plăcut mereu să văd un spectacol. Acolo tensiunea este 
aproape fizică, parcă ar avea corporalitate, te loveşti de ea, te împresoară, te 
învăluie şi te contaminează. Acolo mi s-a părut mereu că devin, mai mult decât 
în oricare alt loc al teatrului, eu însămi partenerul deschis la dialogul sufletesc, 
afectiv sau doar lucid spre care mă chema actorul. Numai mie mi se adresa 
acolo Cordelia, doar pentru mine se zbuciuma Kent, pe mine mă învăța Luca 
Arbore. 

Cele mai multe lacrimi de emoție acolo le-am vărsat. 

Mă reîntorc la arhiva artistică a teatrului meu. Am început să o ordonez în 
1987. Teatrul avusese o parte dintre materiale, le ordonase „directorul arhivei, 
actorul Ion Olaru, unul dintre primii actori ai teatrului, le-a mai „aranjat” o 


19 


www.cimec.ro 


MARIANA VOICU 


doamnă angajată un an cu jumătate de normă prin anii '80, dar arhiva, cu tot 
ceea ce însemna ea, sute de afişe, programe, tot felul de hârtii, unele neimpor- 
tante, strânse totuşi, a fost, până în 1987, mutată de 4 ori dintr-o parte în alta în 
coşuri de rufe. 

S-a împrăștiat, o parte s-a pierdut, s-au pierdut chiar şi acte extrem de im- 
portante legate de primul deceniu şi jumătate al teatrului. Când am luat-o eu în 
grijă (asta s-a întâmplat într-o zi, când am realizat cu spaimă, cu uluire şi strân- 
gere de inimă că teatrul meu nu va avea istorie, nu are istorie, dacă „cineva” nu va 
avea grijă de arhiva lui artistică), chiar materialele existente se aflau de-a valma, 
într-un morman, în mijlocul unei săli fără întrebuințare la vremea respectivă, 
încăpere care, la venirea mea în teatru, găzduia Croitoria de bărbaţi. 

Am dat anunţuri la ziar, în presa vorbită, am sunat cunoștințe, pe toţi cei 
care strânseseră în ani afişe, programe, fotografii vechi etc. din spectacolele tea- 
trului. 

Am strâns în plicuri mari, de carton, toate informaţiile posibile de la fiecare 
spectacol, din 1945 începând. 

Când am aranjat arhiva, într-un plic de hârtie, tras la maşină pe margini de 
fostul tapițer al teatrului, Müller, am găsit cu uluire fotografiile colegilor actori 
făcute cu mai bine de un sfert de secol în urmă. Cât de frumoşi erau, Doamne! 
Le-am pus „bine” şi, din vreme în vreme, le privesc. Vor face parte din Muzeul 
Teatrului Naţional, atunci când el se va înființa. 

Cât de emoționant este mereu, de câte ori ne „întâlnim, dialogul cu zâmbe- 
tul şters de vreme al primilor actori ai teatrului meu! 

Când am venit aici, unii dintre ei, „întemeietorii, tocmai sărbătoreau nunta 
de argint cu acest atât de adorat şi capricios partener de viață, teatrul lor. 

Privesc fotografiile, pe care le înşir pe jos, ca să încapă toți, şi încui egoist uşa, 
pentru ca nimeni să nu mai fie martor la ritualul prin care îi rechem în prezen- 
tul în care numai aburul amintirii îi mai poate aduce şi păstra. Închid ochii şi 
dintr-odată, ca într-un film de epocă, jucat de chiar prietenii mei, unii petrecuți 
de-acum din viață, toţi tineri, entuziaşti şi atât de săraci la acel început de me- 
serie şi de „instituţie profesionistă, prind să „curgă, în sepia, imaginile primului 
spectacol, Ne daţi voie... Îi recunosc: Dan Radu Ionescu, Coca Ionescu, Radu 
Avram, Garofița Bejan, atunci Linaru, Ştefi Mării, Virgil Lechinţeanu, Vasile 
Cosma... Şi profesoara Lilly Bulandra, care semna regia. Ea avea un zâmbet larg 
cât toată fotografia. 

De mulțumire. 

Chipurile tuturor par învăluite într-o aură misterioasă... ca şi cum ar ştii, 
ei cel mai bine, ce i se va întâmpla, peste vreme, teatrului pe care tocmai îl clădi- 
seră... Cred că visele lor de atunci erau infinit mai frumoase decât realitatea, dar 
aveau un mare neajuns: nu puteau fi trăite decât cu arderea şi suferința vieții. 

Când am început să alcătuiesc plicurile, acum 20 de ani, nu am avut răgazul 
să adăst prea îndelung asupra tuturor comorilor pe care le aşezam „la locul lor’ 
Am mai făcut-o în câteva rânduri, selectiv, ulterior, şi o fac acum, când încerc să 
evaluez prezentul. Pentru că nu o pot face decât privind în urmă. 

Trăim un moment în care, în graba noastră spre Europa sau mai departe, spre 
lumea largă, uităm tot mai des că-n paşaport, alături de propria noastră imagine 
instantanee, sunt inscripționate numele celor care ne-au precedat: părinţii. 

Le datorăm că suntem, şi ce suntem. 

Ei sunt o parte din identitatea noastră, adesea cea mai importantă. 

Precipitaţi, suficienți şi plini de noi înşine, ignorăm acest amănunt. Pornim 
la drum tot mai convinşi că lumea începe cu noi, în bagajul nostru de suflet nu 
mai găsim loc pentru zâmbetul lor şters de vreme. Uităm, cu bună știință, într- 
un colț, nu numai amintirea lor, dar şi tot ceea ce au adunat cu trudă pentru 
noi. Ceea ce au ştiut şi au făcut nu ne mai este, pasămite, de niciun folos, — ne 
încurcă. 

Ştim noi mai bine. 

Şi astfel, nici nu băgăm de seamă că tocmai ne-am pierdut identitatea. 

De aceea este bine ca, uneori, cineva, oricine, să atragă atenția, din vreme-n 
vreme, asupra acestui lucru, scoțând din negura timpului teatral imaginea unor 
predecesori ai momentului actual, importanți oameni de teatru ai scenei aces- 
teia: actori, regizori, scenografi, mentori de suflet şi profesie actoricească, minu- 
nați profesionişti din culise. 

Ei sunt coloanele, unele mai puternice, altele mai firave, coloane totuşi, ale 
Teatrului Naţional din Timişoara, căci despre el vom vorbi. 

Pe ele stă aşezată clipa lui prezentă. 

Şi cea care va urma. 

asupra modului de abordare a perioadei istorice în discuție 


Înainte de a vorbi despre fizionomia celor 35 de ani (1970-2005) de care 
ne ocupăm în acest volum de evocări teatrale, trebuie să reamintim cititorului 
istorica fractură a sfârşitului de an 1989, care desparte intervalul în două etape 
distincte, pretinzând fiecare dintre ele, în parte, alte criterii de evaluare, datorită 
condiţiilor diferite de existenţă ale teatrului în cele două sisteme politice în care 
a funcționat. Rostul teatrului în societate a fost altul, libertatea existenţei şi li- 
bertatea de acţiune au fost altele, orizontul de aşteptare al publicului a fost altul, 
răspunsul teatrului, de asemenea, diferit. 

Pe parcursul celor trei decenii şi jumătate în discuţie teatrul a fost subvenţio- 
nat de la buget, în procente diferite, oscilând în jurul a 90%, cu excepţia interva- 
lului 1984-1990, când subvenţia a scăzut de la 90% la 16-30%. 

În primele două decenii, 1970-1980 şi 1980-1990, menţionăm că liberta- 
tea de opţiune asupra ofertei repertoriale a teatrului scade progresiv, momen- 
tul de deschidere al deceniului anterior, deceniul șase, încheindu-se odată cu 
Conferinţa de la Mangalia din 1971, dată care marchează, întâmplător, şi debu- 
tul etapei despre care vorbim. 

(Notă: am găsit, în anul 2000, în cartea Floricăi Ichim La vorbă cu Vlad 
Mugur, la vremea respectivă (1971) director al Teatrului Naţional din Cluj, 
mărturia acestuia, ca participant direct la amintita conferinţă. O reproduc, se- 
lectiv, la finele acestor PRECIZĂRI, autenticitatea informaţiei fiind de necon- 
testat.) 

Teatrul, ca instrument de influențare politică şi socială, în primul rând, răs- 
pundea şi până la această dată comenzii politice, dar, după momentul menţionat 
(1971), grătarul ideologic asupra politicii repertoriale, ca orientare „culturală” a 
teatrului, devine tot mai strâns, iar posibilitățile şi dreptul exprimării spectaco- 
logice ale creatorilor de spectacol, tot mai cenzurate. 

Paradoxal, față de alte teatre, Teatrul Naţional din Timişoara cunoaşte, în 
al doilea deceniu al perioadei de care ne ocupăm, deceniul 1980-1990, o traiec- 
torie ascendentă prin valoarea ofertei sale artistice, nu globală, ci probată prin 
câteva spectacole de excelenţă (mai multe spre sfârşitul intervalului), spectacole 
care, alături de Festivalul Dramaturgiei Româneşti de Actualitate, cel mai im- 
portant festival național de teatru al momentului, organizat cu începere din anul 
1980, situează Naţionalul timişorean în eşalonul de vârf al teatrului românesc. 


Oprindu-ne la intervalul primilor 20 de ani, 1970-1990, asprirea progresivă 
a libertăţii de creație a artiştilor, limitarea tot mai drastică a posibilităților de 

opţiune repertorială, impunerea unor anume texte teatrului şi regizorilor, abe- 
raţia intervențiilor mutilatoare ale comisiilor ideologice de vizionare nu doar 
asupra textului de spectacol ci şi asupra formei artistice a acestuia, au făcut ca 
toate producţiile de nivel mediu, submediu şi căderile să aibă, cel puţin teoretic, 
nu doar o explicaţie, ci şi o justificare. 

Desigur că nu era cazul tuturor spectacolelor aflate în această situație, dar 
acum, peste timp, este dificil să nu le aşezi pe toate sub aceeaşi umbrelă, chiar cu 
riscul de a comite mici nedreptăți unora dintre creatori. Detaliile au dispărut şi 
nimeni nu mai poate preciza cu exactitate în curtea cui era vina căderii: a comi- 
siilor ideologice de vizionare, a lipsei de inspirație a creatorilor, obligați să facă 
un spectacol împotriva dorinţei lor, a precarităţii artistice a textului, capabil să 
răspundă doar comenzii politice, nu şi celei estetice etc. 

Cât despre spectacolele modeste realizate în intervalul 1984-1990, interval 
marcat de lupta pentru supraviețuire în condiţiile diminuării severe a bugetului 
şi a creşterii, direct proporţional, a vigilenței politice, cu atât mai mult. 

În acest cadru, acelaşi pentru toate teatrele româneşti, spectacolele de ex- 
cepţie ale Naţionalului timişorean au devenit şi mai importante, ridicându-i 
semnificativ poziţia în „top! 

În condiţiile mai sus menționate, am acordat mai puţină atenție, în anali- 
za primelor două decenii în discuţie, „stagiunilor sterile, stagiuni aliniate, prin 
întreaga ofertă repertorială, pe „meridianul mediocrităţii, sau, mai îngăduitor 
spus, al lipsei de eclat artistic. Şi nu voi insista peste măsură nici asupra marilor 
succese ale acestei perioade, pentru că despre precaritatea istorică a timpului 
în care s-au realizat, despre enormele dificultăți, nu doar materiale, care au tre- 
buit surmontate, vom vorbi în capitolul separat destinat autofinanțării. Înaintea 
tuturor, în volumul Istoria Teatrului Naţional „Mihai Eminescu” Timişoara 
am citat din belşug, aşa cum meritau, aprecierile presei de specialitate asupra 
valorii lor. 


Am căutat, însă, în ambele perioade, 1970-1990 şi 1990-2005, acele ele- 
mente care pot fi configurative pentru un interval de timp anume şi relevan- 
te în privinţa tendinţelor lui esenţiale, marcând sensul mișcării ascendente 
sau, invers, descendente ale evoluţiei Teatrului Naţional din Timișoara. 


Etapa a doua în discuţie, 1990-2005, a fost definită, în raport cu prima, de 
un sens al mișcării progresiv descendent. Cu scurte perioade de stagnare pe 
orizontală, coborârea a fost constantă până la sfârşitul intervalului, anul 2005. 

Aşa cum subliniam anterior, criteriile de evaluare ale acestei perioade sunt, 
desigur, altele. Condiţiile în care a funcționat teatrul, de asemenea. 

Chiar dacă drepturile salariale ale actorilor au rămas, şi după 1990, jenant 
de mici, chiar dacă bugetul alocat culturii, deci şi teatrului este, în continuare, 
comentabil (şi comentat), chiar dacă şi acum, la aproape 16 ani după revoluție 
(n.a. lucrarea a fost gata de tipar în iunie 2006), teatrul continuă să funcționeze 
într-o structură prea puţin flexibilă, rămasă încremenită de zeci de ani şi deveni- 

tă, demult, anacronică, chiar dacă toate acestea s-au întâmplat, LIBERTATEA 
A EXISTAT. 

A existat libertatea de opțiune repertorială a teatrului, în general, a existat 
libertatea de opţiune a regizorilor, în special, atât pentru text, cât şi pentru forma 
de spectacol pe care o doreau, a existat libertatea lor de a-şi alege colaboratorii 
conform cu posibilitățile materiale ale teatrului, şi, uneori, chiar peste acestea, 
a existat libertatea managerilor de a funcționa autonom, inventiv, constructiv, 
demonstrând curajul gustului de a ieşi din „demult cunoscutul” şi a alege o altă 
direcție de dezvoltare a teatrului. Sau, dimpotrivă, au avut libertatea de a alege 
tocmai drumurile fără risc. 


În artă, în general, nu doar în teatru, singurul lucru de care trebuie să te temi 
este nemişcarea, încremenirea. 

Ea este moartea. 

A existat libertatea managerilor de a imprima orice direcţie teatrului. 

În atari condiţii, temuta mediocritate, mult mai rea decât cea mai sonoră 
cădere a unui spectacol care şi-a propus o miză înaltă, riscantă, aceea a traseului 
virgin, dar a ratat-o omeneşte, a devenit mult mai gravă decât odinioară. Pentru 
că nu mai avea motivații exterioare. 

Şi nici marile succese nu mai trebuiau percepute ca ceva surprinzător, ele 
ţineau, în condiţiile date, de normalitatea teatrului. 

Libertatea a fost percepută, corect, ca un drept. Uneori, doar ca un drept. 

Nu în toate cazurile şi ca responsabilitate asumată. 


Am căutat să identific, în evaluările perioadelor directoriale de după 1990, 
părțile pozitive, de normalitate ale acestora, dar şi motivele stagnării sau ale sen- 
sului descendent. Nu le-am căutat în persoana civilă, fizică, a managerului, care 
nu interesează aici, ci doar în modul lui de a gestiona destinul teatrului şi al 
oamenilor care-l alcătuiesc, pornind de la prezumția că el, managerul, a înțe- 
les deplin enorma responsabilitate pe care şi-a asumat-o în momentul preluării 
acestei funcţii. Responsabilitate față de teatru dar şi față de public, deopotrivă. 

Este posibil să nu fie prea confortabile, pentru toată lumea, unele dezvăluiri. 

Dar noi, teatrul, nu i-am putut oferi publicului nostru, un deceniu şi jumă- 
tate după 1990, ceea ce şi-ar fi dorit şi ar fi meritat. 

Îi suntem datori măcar cu adevărul. 

Atât din el cât poate fi făcut public, pentru ca nimic din precaritatea imagi- 
nii unui om, oricine ar fi el, să nu poată afecta imaginea teatrului însuşi în ochii 
cetății. 


Notă: informaţii asupra momentului iulie 1971, după apariţia „tezelor” de 
la Mangalia: 

„Trebuie să plecați la ora 24 cu trenul la Bucureşti şi să fiţi mâine dimineaţă la 
7,30 la Comitetul Central. S-a format un tren special. La ora 24 mă urcam în trenul 
cu câteva vagoane de dormit în care fusese strânsă, adunată, crema intelectualităţii 

ardelene. Eram în vagon cu profesorul Daicoviciu, îmi amintesc că am glumit, apoi 
m-am retras în compartimentul meu, făcând filmul ultimelor zile. Mi-am amintit de 
documentele de partid apărute în ziare, legate de ideologie. Apoi la ceea ce îmi spunea 
Maxim Berghianu cu câteva zile înainte, într-un restaurant din Bucureşti: „Când se 
va întoarce tovarăşul din China, o să fie greu pentru voi şi pentru cultură. Nici asta nu 
luasem în serios. Am găsit aceste documente la un coleg din vagon. Unele puncte sunau 
cam aşa: „ridicarea nivelului combativităţii naţionale” sau „îmbunătățirea brigăzilor 
artistice” sau „imbunătăţirea învățământului de partid; „agitația vizuală, „activita- 
tea agitaţiei vizuale pe străzi şi şosele” şi atâtea altele, deci agitație pe toată linia. Suna 
prost după conceptul de destindere şi de înlocuire a activiştilor cu profesionişti, iniţiat 
încă de la mijlocul anilor '60. (...) 

La ora 9 a apărut prezidiul, cu capii propagandei, ai culturii, cu secretarul gene- 
ral, cu tot. Grozavă era însă atmosfera, era creată de panica vinovată a unora din jur 
de patima pe care o împrumutaseră organizatorii pentru a nu se pune în cumpănă 
devotamentul lor, de acel umor sinistru şi de prost gust pe care-l uitasem, rostit cu to- 
nul specific al activiştilor stalinişti, şi de expresia amenințătoare a fețelor ce prezidau 
şi se învârteau în jurul şefului. Şedinţa a început violent şi a tinut-o aşa mai bine de 10 
ore. Ochii mei se îndreptau spre secretarul general, care în '68 stăvilise valul dezlănțuit 
al mediocrităţii. De astă dată o aproba, râdea laolaltă cu ea şi nota cu gesturi mari, 
furioase, revoluţionare, când clănțăii descopereau fapte vinovate în cele încurajate de 
el până atunci. Mai arunca câte o privire pe sub sprâncene, să ne urmărească reacţiile. 
Ştia să conducă o şedinţă. Teroarea îi stătea bine. (...) 

În numele culturii a combătut un tovarăș de la Uzina „23 August; Marian 
Avram, care s-a legat de titlurile needucative ale creaţiilor literare, de titlul „Desculţ” 
al romanului lui Zaharia Stancu şi de faptul că acest titlu umple vitrinele. Mi-aduc 
aminte că Zaharia Stancu a părăsit sala, mare curaj, dar şi-a plătit şi unele din vi- 
nele lui, fiind acuzat de unii desculți pe care i-a apărat. Apoi s-a legat de titlul piesei 
lui D.R. Popescu — „Aceşti îngeri trişti. În pauză, câţiva dintre noi l-am întrebat în 
treacăt pe Marian Avram — „Dumneavoastră ce literatură, ce teatru vă place?” „Mie? 
Teatrul istoric, teatrul clasic” — a răspuns. L-am întrebat: „Ce piesă istorică aţi citit?” 
După o ezitare, a răspuns: „Când bate vântul în crengile de Sassafras”: Deci, o piesă 
bulevardieră, cu cowboys şi împuşcături. Ceauşescu îşi alesese bine activişti. Şi după 
ce se spusese înainte că activiştii nu sunt utili dacă nu sunt capabili, că nu contează 
originea socială sau vechimea în partid, acum nu mai avea nevoie de oameni capabili, 
acum avea nevoie de oameni cu origine sănătoasă şi vechime în partid. Şi aşa i-a adus 
din nou la putere pe activiștii care mai înainte ne admiraseră, ca să-şi mai ia o leafă 
pentru admiraţie. Acest lucru m-a speriat cel mai mult la această şedinţă: înlocuirea 
specialiştilor cu activişti. Ştiam că asta va dura, desigur, 20 de ani. M-am înşelat. Ur- 
gia activiştilor a ţinut numai 19 ani. (...) 

Şedinţa se desfăşura sub semnul terorii mai departe. A luat cuvântul şi clasa asu- 
prită, intelectualitatea. Intelectualitatea noastră, încercând să-şi sprijine cariera pe 
alte clase sociale, a început să întoarcă cuvinte şi să transforme demagogia în prin- 
cipialitate, asta în timpul şedinţei şi în articolele premergătoare acesteia. Dumitru 
Popescu a făcut elogiul eroului în literatură, în dramaturgie, ca şi în întreaga artă con- 

temporană, închipuindu-l în acest erou, bineînţeles, pe nea Nicu, adică pe Ceauşescu. 
Domnul Popescu Dumnezeu a mai tras-o cu eroul ca expresie a setei de perfecțiune a 
omului, fără care nu se poate construi o cultură. „Nu pot fi puşi în aceeaşi oală” spunea 
domnia sa, „militanţi, revoluționari şi mic burghezi meschini, pe considerentul că şi la 
unii, şi la alţii, se întâlnesc defecte umane. Şedinţa a luat proporţii psihiatrice. Toţi 
mulțumeau că, în fine, le-au fost deschise porțile creierului, toţi se angajau cu trup şi 
suflet, neavând nicio altă soluţie, niciun alt suflet. (...) 

Dumnezeu, adică domnul Popescu, atacând problema reconsiderării clasicilor, i-a 
dat dreptate domnului Baranga, susținând că „societatea socialistă cultivă o atitudine 
de respect faţă de valorile trecutului. Nu se poate accepta substituirea autorului cu re- 
gizorul, nici în text, nici în spiritul operei. Se poate oare tolera să se profite de faptul că 
autorul clasic nu se mai poate apăra? Societatea socialistă se constituie ca depozitară 
a valorilor culturii universale şi, în această calitate, simte nevoia să ia apărarea celor 
ultragiați. În ceea ce-l priveşte pe regizorul care dispune de supraabundență de fante- 
zie, în speță de forţă creatoare pe plan literar, el nu are decât să-şi producă propriul său 
text dramatic” Îmi dădeam seama că o întreagă cultură, hai să spunem, dacă ar fi în 
spiritul şedinţei, de la Peter Brook la Strehler sau la Kantor ar fi trebuit să se apuce de 
scris în loc să pună în scenă. În sală nu eram numai eu regizor, erau şi Ciulei, Harag, 
Penciulescu (toți prim regizori sau directori) şi probabil şi alți colegi de-ai mei (dar 
nu ne puteam vedea de atâta lume) şi îți dai seama ce am simțit noi care, tocmai prin 
textul clasic, vorbeam cu publicul despre durerile, despre visul şi râsul lui. O voce din 
spate mi-a şuierat: „Lasă, Vlăduţule, nu te necăji. La noi totul se schimbă: Era Radu 
Beligan. „Nu, Radule, asta o să ţină. Nu se schimbă: (...) 

Într-o atmosferă orwelliană, Ceauşescu s-a bătut în piept, acolo unde ţine por- 
tofelul şi, de acord cu cele afirmate de creatorul Aurel Baranga, s-a declarat patron 
care comandă opera de artă în numele clasei muncitoare, fără să mai consulte şi clasa 
muncitoare. A desființat, cu un gest al mâinii pe care îl cunoaştem, Comitetul pentru 
Cultură şi Artă, poruncind ca până a doua zi să i se dea alt nume. Cu alt gest a conto- 
pit Facultatea de Filosofie cu Academia Social Politică „Ştefan Gheorghiu; susținând 
că filosofia nu este o meserie de specialitate, ci o activitate prin excelență ideologică, 
unde trebuie să meargă numai oameni care vor deveni activişti de partid. A cerut să 
se scoată de pe piaţă şi chiar să se ardă filme şi cărți apărute chiar sub domnia sa. lar 
vorbind despre dezvoltarea economiei naționale, remarca o ploconire faţă de ceea ce 
este produs străin şi, mai ales occidental, dându-l exemplu pe Mihai Eminescu care în 
poeziile sale a criticat şi si-a bătut joc de asemenea mentalități. Uitând că şi Eminescu 
a fost cândva „prelucrat” de „activistul” Schopenhauer. ...) 

A doua zi am luat trenul, singur. Dimineaţa am intrat în birou. Am telefonat la 
partid. Nimeni! Am telefonat la stat. Nimeni! Ce să mai fie? Ce să-mi răspundă?... 
Am deschis, fără să vreau, televizorul, l-am închis repede, odată cu toată lumea. Am 
dat concediu actorilor. Eu am fost mobilizat în birou. Trebuia să urmeze o şedinţă la 
Comitetul de Stat pentru Cultură şi Artă. Cine fusese la şedinţa din iulie 71, ştia că 
acest comitet nu mai există. A doua zi dimineaţă, însă, presa anunţa înlocuirea dom- 
nului Macovei cu Dumitru Popescu, în funcția de preşedinte al Consiliului Culturii 
şi Educaţiei Socialiste şi numirea lui Ion Jinga ca vicepreşedinte al aceluiaşi Consiliu 

şi, bineînţeles, cererea lui Ion Iliescu de a fi trimis în provincie pentru a lua contact cu 
munca de jos. Asta deoarece nu-şi făcuse bine autocritica. 

Imediat s-a trecut la fapte. Revistele şi ziarele s-au umplut de adeziuni în care 
toţi erau fericiţi şi mulțumeau celui care, în sfârşit, le-a deschis capul. De ce, de unde 
atâta bucurie? Din păcate erau şi numele unor colegi de-ai mei. Săracii, sperau într-o 
situație personală mai bună, în loc să înțeleagă că toţi sunt în pericol. 

Ni s-a cerut predarea repertoriului în 24 de ore. De ce? L-am predat acum două 
luni... Nu, tovarăşe, al noului repertoriu! Am schimbat şi eu pe Blaga cu Alecsandri 
şi pe Stoppard cu Cehov. Nu era chiar atât de rău, numai că rămâneau din nou doi 
autori necunoscuţi publicului. Piesa lui D.R. Popescu am scos-o de tot, tot luasem 
amândoi premiu pentru acest spectacol, de ce să-l mai şi jucăm? Mă plictisisem. Am 
trimis repertoriul în 24 de ore. Dar n-au trecut 24 de ore şi o altă dispoziţie telefonică 
senzaţională! Să prezint un rezumat în maximum 4-5 rânduri al tuturor pieselor 
din repertoriu. Pentru ce?... Aşa se cere!... Dar ce se poate scrie în 4 rânduri?... N-are 
importanță, aşa se cere!... Cine cere?... Conducerea!... Uitasem că noul tovarăş vice- 
preşedinte Ion Jinga nu avea timp să citească piesele... Trebuia, după cum spusese în 
discursul său din iulie, să pornească alături de tinerii încolonaţi, cu steaguri, să cânte 
şi ei, să ştie lumea că tineretul a ieşit la treabă, iar ei să se simtă mândri să realizeze un 
lucru a cărui valoare se vede... A cărui VALOARE se vede!... Aşa a spus în şedinţă. Sau 
a spus numai ca să ajungă vicepreşedinte? Dacă-i aşa, să se apuce de citit, să lase re- 
zumatele! Sau poate în urma deciziei ca Secretariatul Comitetului Central să aprobe 
repertoriile, domnia sa trebuia să prezinte acestui for aprobarea rezumatelor? Păi, să 
facă de la început repertoriul Secretariatul Comitetului Central, să regizeze Consiliul 
Culturii şi Educaţiei Socialiste şi să joace activiștii. Ar stârni curiozitatea publicului 
baremi pentru două spectacole. Dar să trec la fapte. A sunat din nou telefonul. Iar 
senzaţie! Mi s-a cerut să prezint rezumatul tuturor pieselor jucate în ultimii ani, pe 
care teatrul le va relua... Bine, dar sunt piese jucate de trei ani încoace!... N-are impor- 
tanță!... Dar au fost văzute!... N-are importanţă!... Le cere conducerea... Şi rezuma- 
tul Pescăruşului lui Cehov?... Şi!... Şi al lui Vlaicu Vodă?... Şi... Şi al lui Hamlet?... 
Şi!... L-am chemat la mine pe secretarul literar al teatrului, un băiat foarte bun, care 
trebuia să plece a doua zi în concediu, şi l-am rugat să-mi facă rezumatele, apoi să 
mi le dea să le controlez. A rămas consternat. M-a întrebat cînd trebuie să fie gata... 
în 24 de ore!... Imposibil, sunt 30 de rezumate!... Ascultă, tovarăşe general secretar, 
scuză-mă, tovarăşe secretar literar, e dispoziţia conducerii!... A zâmbit şi a plecat să 
facă rezumatele. A intrat apoi pe uşă un băiat de la radio, plin de aparate. A deschis 
magnetofonul pentru a-mi imprima adeziunea. L-am dat afară. Ce adeziune, eu am 
de făcut rezumate! După ce am trimis rezumatele conducerii, am vrut să plec şi eu. 
Nimic. Alt telefon. Trebuie să-l sărbătorim pe Alecsandri! L-au sărbătorit sovieticii 
înaintea noastră! Am mai stat două zile. L-am sărbătorit cu nişte discursuri şi pe 
Alecsandri. După sărbătorire am fost anunțat că trebuie să mă duc la Bucureşti, la 
şedinţa noului Consiliu al Culturii şi Educaţiei Socialiste... Nu mă mai duc nicăieri. 
Am fost la cealaltă şedinţă. Ştiu totul! S-a trezit Stalin. 

Noaptea m-am urcat într-o maşină. Plecam spre Italia. Mă condusese un actor 
tânăr. Când maşina a pornit, ne-am privit până ce nu ne-am mai văzut. Fiecare pre- 

simțeam ceva. Maşina fugea prin frig şi întuneric. Mi-a venit în minte o replică dintr-o 
piesă pe care o montasem de curând. O rostea Caligula, şi spunea aşa: Dacă şi poe- 
ţii sunt împotriva mea, înseamnă că acesta este sfârşitul. (Din volumul La vorbă 
cu Vlad Mugur de Florica Ichim, Revista „Leatrul azi” (supliment), Bucureşti, 
2000, pag. 121-138) 

1970-1971 
TEATRUL „MATEI MILLO” TIMIŞOARA DEVINE 
TEATRUL NAŢIONAL TIMIȘOARA 


Nu cred că este posibil să vorbeşti despre Teatrul 
Naţional din Timişoara fără a-i alătura, de îndată, 
numele artistului emerit Gheorghe Leahu. Şi este 
firesc să fie aşa, pentru că lui, artistului emerit 
Gheorghe Leahu, îi datorează această instituție 
orgolioasa mândrie de a fi unul dintre primele şase 
Teatre Naţionale ale ţării. L-a condus mai bine de 
17 ani, între 1956 şi 1973, şi nu l-a părăsit niciodată, 
nici măcar atunci când, absurd, s-a „pensionat” după 
modelul persoanelor „civile'. 

Din nefericire, Dumnezeu a hotărât să-l părăseas- 
N că definitiv în 1991, după ce tocmai împlinise 68 de 


Gheorghe Leahu ani. „O vârstă absurdă pentru un bărbat tânăr, cum 
spunea, cu haz, chiar el. 

Ca unul ce nu se pomenise, orfan fiind, cu vreun avut pe lumea asta, domnul 
Leahu avea mereu pornirea de a-ți dărui câte ceva: dacă nu vreo carte, un obiect 
vechi, artizanal, sau te miri ce altceva, atunci, în orice caz, tandra lui prietenie, 
înţelegerea, clemenţa, o vorbă de duh sau o cugetare înțeleaptă ce-ţi luminau 
negreşit dreapta cumpănă a lucrurilor. 

Sensibilitatea, experiența, un acut spirit de observaţie, înțelepciunea de care 
aminteam, îl făceau să intuiască, de fiecare dată, cu precizie, sensul real al lu- 
crurilor. Întotdeauna puteai conta pe sfatul său de viață, ca pe cel mai bun. Se 
minuna chiar, cu umor, râzând a pagubă, ce sfaturi bune de viață dă el tuturor şi 
cât de proaste sieşi. 

Glumea, desigur. 

A fost unul dintre aleşii teatrului. Şi el ştia asta. „Un actor este un om care 
trăieşte cel puţin de două ori” — obişnuia să spună. I-a fost dat să trăiască destine 
de personaje ce altor actori le-au fost refuzate: Groparul din Hamlet de William 
Shakespeare, Ștefăniță din Viforul de Barbu Ştefănescu Delavrancea, Ion din 
Năpasta de I.L. Caragiale, Mircea din Io, Mircea Voievod de Dan Tărchilă, Pros- 
pero din Furtuna de W. Shakespeare, Klapka din Pădurea spânzuraţilor de Liviu 
Rebreanu, Béranger din Regele moare de Eugen Ionescu şi câte altele. Rolul vieții 
sale a fost însă Ianke din Tache, lanke şi Kadir de Victor Ion Popa, acel personaj 
cu care s-a identificat printr-o dimensiune umană comună: aceea a încercării 

de a armoniza contradicţiile acestei lumi, lume pe care, deopotrivă personaj şi 
actor, şi-au asumat-o din unghiul de vedere al înțelepciunii şi al clemenței. 

Gheorghe Leahu avea harul de a construi valori spirituale, dar şi pe acela de 
a ocroti valoarea din jurul său. Într-un timp istoric tulbure şi potrivnic a cutezat 
să-i aducă la Timişoara şi să-i apere pe Marietta Sadova, pe Dan Nasta, pe Elena 
Pătrăşcanu Veakis. Pentru tineri ca Aureliu Manea, Sorin Titel sau Paul Cornel 
Chitic, toți — mari artişti, a ştiut să fie scut în fața neînţelegerii şi intoleranţei 
oficialităților. 

Avea un zâmbet mereu senin şi părea, chiar şi atunci când nu era, împăcat 
cu lumea. Era un extraordinar causeur. Când l-am cunoscut eu, nu mai era chiar 
tânăr. Se emoționa însă, la fel ca în tinereţe, în fața unei femei frumoase, iar dacă 
se întâmpla să fie şi deşteaptă, apoi atunci îşi lăsa fără zăbavă sufletul avariat. 
Nici nu ascundea vreodată această slăbiciune, ba chiar, uneori, la o şuetă în pri- 
mitorul lui salon, îşi număra, cu modestie diplomatică şi teatrală, succesele, dar 
şi răsunătoarele eşecuri în domeniu. 

Povestea cu o plăcere vizibilă, palpabilă, aproape fizică. Îşi amintea de oa- 
menii pe care îi întâlnise în teatru sau în afara lui. Se bucura aproape copilăreşte 
vorbind despre prietenii pe care îi iubise, pe care îi admirase, pe care îi respec- 
tase, ori a căror prezenţă în viața lui o socotea un dar de preţ. Şi nu erau puţini. 

Începuse să scrie piese de teatru în anii din urmă, dar şi să trudească pentru 
a păstra limba română curată în satele cu populație românească din Banatul 
sârbesc, prin spectacolele de teatru pe care le monta acolo. O făcea cu acelaşi 
devotament şi dăruire pe care le încercase față de teatrul timişorean. 

Domnul Leahu a fost o viaţă întreagă, şi a rămas până la sfârşit, obsedat de 
tot ceea ce reuşea să-i încânte, prin frumuseţe, ochiul şi sufletul. 

Se întreba uneori dacă nu ar fi, oare, posibil ca nestăvilita creştere a infor- 
maţiei despre frumos, să-i şi sporească acestuia, frumosului adică, prezenţa în 
lume. 

„Din câte văd şi aud, mă bântuie îndoielile. De aceea poate şi sunt îndemnat 
ca de câte ori mă întâlnesc cu frumosul — artistic sau natural — să-l strig în gura 
mare, omenirea având nevoie de el acum, când se zbate între atâtea urâţenii 
amenințătoare. Frumosul se poate ivi oriunde şi la oricine. Doar taina de a-l crea 
sau descoperi nu aparţine tuturor. Din păcate” 

Gheorghe Leahu a făcut parte din plutonul celor aleşi, al celor puţini cărora 
viața le-a încredinţat această taină. 


„teatrul este conflict, obişnuia să sublinieze, mereu, domnul Leahu. Avea 
atâta dreptate... 
Deşi se retrăsese, cum spuneam, la un moment dat, oarecum împotriva 
. . . v v . v » 
propriei sale voințe, nu s-ar putea spune că ar fi plecat vreodată din teatrul „său 
național. Era aici prin prietenii care-l iubeau, prin obiceiurile pe care apucase 
să le instaureze, prin vorbele lui de duh şi de bun simț, prin modelul profesional 
care devenise, prin sufletul care-i rămăsese, în întregime, şi pentru totdeauna, 
aici. 

Tot ce ştiu despre teatru ca lume, fascinantă şi aparte, de a el ştiu. Şi de trei- 
zeci şi cinci de ani, necontenit, mă minunez câtă dreptate a avut în tot ceea ce 
spunea despre teatru şi despre oameni. 

Mi-a fost director trei ani, dascăl — până la sfârşit. 

Când tocmai se încheia prima săptămână de când intrasem, ca referent li- 
terar, în lumea despre care el era aşa de sigur că-i „a mea, în lacrimi „ca Niobe, 
vorba bietului Emil Reus, Dumnezeu să-l odihnească, mi-am prezentat demisia: 
prea era bizară lumea asta pentru mine. 

Atunci mi-a dat prima lecţie: teatrul este conflict. 

Aici este frumuseţea lui. În cât de puternic este conflictul, în cât de mă- 
reț sau nobil motivul care-l declanşează, în cât de puternici sunt „combatanții” 
înşişi şi în onoarea cu care sunt purtate armele. 

A doua lecţie: te uiţi de la cine îți vine provocarea. 

Dacă îți spune Valentin Silvestru două cuvinte aspre, te închizi în casă şi 
plângi o săptămână. Dacă „se ia de tine” portarul... e altceva, eşti mai zgârcit cu 
suferința şi lacrimile, că deh... Şi apoi, nici complimentele pe care ţi le face un 
actor mai zbanghiu nu sunt motive de plâns, chiar dacă sunt tactile, c-aşa-i la 
teatru... 

„Chiar dacă este normal conflictul în teatru, el trebuie rezolvat în timp util” — 
zicea domnul Leahu — „pentru ca resentimentele particulare să nu ajungă în scenă. 

Sigur că avea dreptate: cum i-ar fi stat Julietei ca-ntr-o seară, în văzul lumii, 
să-l onoreze pe bravul Romeo cu o privire aguridală şi două vorbe şuierate? 

Aşa că, moldovean blajin şi practic, domnul Leahu a inventat, prin anii '70, 
Attimi umani — „Clipele umane”: din vreme-n vreme, întregul colectiv artistic 
al teatrului, convocat într-o sală de repetiţii, avea datoria să-şi stingă, cu câtă 
votcă pretindea gravitatea situației, războiul cu colegii. Lumea stătea cât trebuia, 
combătea corespunzător şi, cu toate că fiecare părăsea terenul de luptă oare- 
cum avariat, pleca cu siguranță sărăcit de un resentiment. Ca spectacol, Attimi 
umani m-a lăsat, mai întotdeauna, cu gura căscată, după cum aşijderea m-a lă- 
sat şi rezultatul, întotdeauna cel scontat: pupături, armonie şi pace. Nu conta 
cât de durabilă era pacea, ea era... 

„„„Şi tot de la domnul Leahu am aflat că Teatru înseamnă Actor şi după care 
socoteală trebuie ei, actorii, judecați şi iubiți: nu pentru ceea ce fac, uneori, în 
condiţia lor laică, ci pentru ceea ce sunt în stare să dăruiască lumii în condiția 
lor vremelnic demiurgică. 

Şi de ce trebuie să-i ierți întotdeauna, orice ar face. 

Ai voie să nu le ierți un singur lucru: lipsa de talent. 

Glumea, desigur. Sau, poate, nu glumea. 

Era sfătos ca nimeni altul, avea la îndemână, întotdeauna, soluția cea mai 
bună pentru orice „criză. Mai ales pentru cele galante. Îţi „inmâna” sfaturile, dar 
te avertiza să nu le urmezi, pentru că lui nu i-au folosit la nimic. 

Aşi, de unde! 

Mie, oricum, mi le-a dat pe cele mai bune la care poate spera un începător în 
profesia pe care hotărâsem să o fac. 

M-a sfătuit, dintru-nceput, să învăţ respectul. 

Întâi, respectul faţă de tine ca profesionist. Să ținteşti adică, oricât efort şi 
timp ţi-ar lua aceasta, la perfecțiunea lucrului pe care-l faci. Să-l faci cu dragoste 
şi dăruire, impunându-ţi tu, ţie, în tot, rigoare şi ordine. Să fii tu cel care ridici 
ştacheta exigenţei deasupra liniei şi nivelului care ţi se pretinde. Aşa făcea şi el, 
domnul Leahu, actorul. Îşi făcea profesia cu o rigoare ce atingea, adeseori, sfin- 
tenia. Actoria era iubita care nu i-a înşelat niciodată aşteptările şi de aceea se 
pregătea, ca nimeni altul, pentru întâlnirea cu ea, ca pentru o întâlnire galantă. 

Şi, de fapt, asta şi era. 

Venea cu mult înainte de fiecare spectacol, luându-și răgazul de a deveni, 
prin efortul concentrării spre verbul şi starea personajului, dar şi printr-o sub- 
tilă alchimie a personalităţii lui civile, acel altcineva ce trebuia să fie preț de-un 
ceas. 

De la el am învățat că nu este destul să-ți iubeşti tu profesia, eşti dator să faci 
totul ca şi ea să te iubească pe tine. Abia atunci eşti răsplătit cu împlinirea. Întoc- 
mai ca-n dragoste. M-a obligat să-mi dezvolt deprinderi (memorie, exactitate, 
formulare rapidă şi concisă a judecății de valoare etc.) pe care nu le aveam şi fără 
de care nu puteam râvni la această reciprocitate. 

Le-am dobândit — atâta cât am fost în stare — cu lacrimi, cu trudă, cu dojană, 
cu disperare. 

L-am urât pentru asta. 

Apoi, tot pentru asta, l-am iubit toată viața. 

Ar fi fost, mai apoi, respectul pentru toţi acei ce ştiu să facă ceva ce tu nu 
ştii, nu poți şi, probabil, nu vei putea face vreodată. Fie el acel ceva un coş de 
nuiele, un pod peste vreo apă sau rostirea unui monolog teatral. 

Doar aşa, şi mai la urmă, urci treapta spre respectul față de VALOARE, 
dobândind darul de a o recunoaște, puterea de a o proteja, la nevoie, forța 
de a o apăra şi dârzenia de a o acredita. Așa a făcut şi domnul Leahu, întotdea- 
una, în cei 17 ani de directorat ai acestui teatru. Istoria acelei perioade păstrează 
atâtea mărturii... 

Iubea oamenii, iubea prietenia, avea nevoie de prieteni şi ei aveau nevoie 
de el. 

După ce se retrăsese, însă, părea că Teatrul Lui Naţional, ca instituţie, nu 
mai are nevoie de el şi nici de marea lui experiență. O cita mereu pe marea ac- 
triță Agatha Bârsescu care, prin 1936, se plângea cu discreţie de uitarea — linţo- 
liu: „Asta-i durerea mea, pe care o port ascunsă şi fără răutate. O spun azi, pentru a 
atrage atenția celor din viitor, căci s-ar putea să se mai repete cândva o împrejurare ca 
aceea prin care am trecut eu. Experienţa oamenilor care s-au dovedit odată vrednici 
nu trebuie niciodată neglijată. Popoare cu o bogăţie mai mare de personalităţi nu o 
neglijează căci ele ştiu că totdeauna e rău şi dureros să se îngroape oamenii înainte de 
vreme. 

Şi totuşi, domnul Leahu ştia, ştia că asta nu i se va întâmpla niciodată: 

„A fi îngropat să fie tot una cu a muri? N-aş fi îndemnat să cred aceasta, de vreme 
ce cunoaştem atâţia oameni „morţi, neanunțaţii, care totuşi se mişcă, vorbesc zgomo- 

tos, se rățoiesc în fel şi chip, împing şi se împing şi, cu toate că dispun de acte în regulă ca 
de frinţe nedecedate, semenii lor i-au uitat şi-i ignoră cu mult timp înainte să le apară 
ferparul la mica publicitate, precum şi discursurile la mitingul de doliu. 

Şi dacă e aşa, cum poate fi socotit mort un artist, orice om care a făurit ceva valo- 
ros, dacă opera lui trăieşte încă? 

Opera omului poate fi eternă dacă participă la eternitatea valorilor, biografia lui 
poate fi efemeră. 

De aceea omul nu este doar atât cu cât a venit şi nici chiar cu cât trece prin lume, 
ci cu cât lasă în urma lui, sporind zestrea spiritului uman... 

Ca întotdeauna, sau aproape întotdeauna, aveţi dreptate, oriunde v-aţi afla, 
domnule Leahu! 


Nu poţi vorbi despre Teatrul Naţional din Timişoara, fără a-i alătura numele 
artistului emerit Gheorghe Leahu. Şi este firesc să fie aşa: lui, artistului emerit 
Gheorghe Leahu, îi datorează această instituţie orgolioasa mândrie de a fi unul 
dintre primele şase Teatre Naţionale ale țării. 

Pentru mine, pe veşnicie, teatrul acesta se va numi Gheorghe Leahu. 


XXX 


Despre momentul în care Teatrul de Stat „Matei Millo” din Timişoara a 
devenit Teatrul Naţional Timişoara s-ar fi cuvenit să vorbească, desigur, ctitorul 
acestei construcții: chiar el, artistul emerit Gheorghe Leahu. Cum însă nici eu şi 
nici cei care m-au precedat nu am avut prevederea de a ne asigura acele pagini 
de confesiuni din partea lui, acesta a plecat pe neaşteptate într-o bună zi, luând 
cu sine toate acele detalii care ar fi putut interesa, documentar, pe cei care au 
venit din urmă. Structură dominant orală şi bucuros că, mai cu seamă prin 
propria lui râvnă, i se întâmplase teatrului său timişorean o asemenea onoare şi 
recunoaştere publică a meritelor sale, domnul Leahu povestea cu plăcere şi umor 
avatarurile momentului festiv. Câte căi şi pe la câte uşi a bătut, cum a fost primit 
şi dacă a fost primit, cum a fost ascultat, dar mai ales argumentele pe care le-a 
adus în sprijinul solicitării sale. Nu s-a păstrat nimic, au dispărut toate odată cu 
Gheorghe Leahu. Ciudat a fost şi faptul că toate aceste detalii care construiesc, 
într-un fel, imaginea unui eveniment aşa cum a fost el perceput, la vremea 
respectivă, de cei care au crezut în legitimitatea lui dar şi de cei nepăsători, par 
a nu fi fost importante pentru cei mai mulți. Poate că nici nu erau. S-au uitat. 
Important era doar faptul că s-a întâmplat. 

Se păstrează totuşi, publicată într-o plachetă, Destăinuiri, apărută cu puţini 
ani înainte de dispariţia sa, o Motivaţie a directorului Leahu în legătură cu te- 
meiurile demersului său către Consiliul Culturii, preşedintele statului, forurile 
locale, alte foruri centrale etc., etc. de a înnobila sigla teatrului timişorean cu 
titulatura de Naţional. Deci... 


De ce teatru național la Timișoara? se întreba, retoric, Gheorghe Leahu. 


33 


www.cimec.ro 


MARIANA VOICU 


„Pentru că ideea de teatru naţional s-a constituit istoriceşte, în conştiinţa maselor, 
conferind acestor teatre o însemnătate de tribună naţională. Teatrul de limbă română 
din Timişoara şi-a îndeplinit permanent această misiune, întotdeauna recunoscân- 
du-i-se, prin aceste cuvinte, aceeaşi funcţiune. 

Într-un oraş ca Timişoara, aşezat la graniţele vestice ale patriei noastre; 

într-un oraş ca Timişoara care mai are două teatre de limbi diferite (maghiară şi 
germană) şi un ansamblu folcloric de limbă sârbă; 

într-un oraş ca Timişoara, centru cultural de prim ordin, cu nenumărate instituţii 
de cultură, universităţi, ziare, reviste, uniuni de creaţie etc.; 

într-un oraş ca Timişoara, care are una dintre cele mai vechi tradiţii artistice de 
amatori din ţară şi care, pentru acelaşi motiv, a şi avut cele dintâi iniţiative pentru 
crearea primului teatru stabil de limbă română imediat după 23 august 1944, s-ar 
cuveni să ființeze un Teatru Naţional. 

La nivelul dezvoltării relaţiilor sociale în Republica Socialistă România, acordarea 
titulaturii de „naţional” unui teatru de stat, îndrăznim să credem că este chiar un semn 
de autorespect faţă de caracterul structural al propriilor creaţii ale societăţii noastre şi 
o confirmare a dezvoltării pe care acestea au cunoscut-o. 

Dacă acest calificativ este inseparabil de calitatea activităţii unei instituţii de artă, 
socotim că teatrul din Timişoara, care s-a bucurat în 25 de ani de audiența a trei 
milioane de spectatori, pe scena căruia s-a jucat aproape întreaga operă dramatică 
clasică română şi cele mai reprezentative piese originale actuale, precum şi dintre 
cele două războaie, alături de Euripide, Sofocle, Shakespeare, Lope de Vega, Goldoni, 
Gorki, Cehov, Ostrovski, Maiakovski, Ibsen, G.B. Shaw, Arthur Miller, Figueiredo, 
Dürrenmatt, Eugene Ionesco, cu nenumărate premiere pe țară şi absolute, ar merita să 

fie aliniat celorlalte teatre naţionale din Cluj, laşi, Craiova. 

Cea de a 25-a aniversare a teatrului nostru, care, într-un fel, este şi aniversarea 
primilor 25 de ani de viaţă a instituţiilor create de partidul şi statul nostru, constituie, 
credem, un prilej potrivit pentru satisfacerea cererii noastre, pe care o reînnoim, amin- 
tind şi dorinţa lui Alecsandri, de acum mai bine de 100 de ani: lar pe muza teatrală 
/ Să o văd naţională. 

Într-un alt Argument, justificativ, al solicitării, Gheorghe Leahu mențio- 
nează, emoţionant, faptul că noul edificiu de rang național se va sprijini, solid, 
pe câteva coloane ridicate de istoria teatrului în limba română la Timişoara, de 
la care, tot în anul 1970, se împlineau 100 de ani. Era o mare dublă aniversare 
a teatrului românesc timişorean şi era normal ca pe fruntea sa să se aşeze, ca o 
diademă, inscripția „Naţional. Pentru că, în fapt, şi de fapt, asta devenise: un 
teatru național. 

Coloanele Teatrului Naţional din Timişoara: 

„În matca sfântă a oraşului s-a născut şi trăieşte Teatrul Naţional. De aceea, de 
la început, celui de al 5-lea teatru naţional i-am dori să devină primul între egali. 
Tinereţea lui să-i fie pecete, marcă a virtuţii, a prestigiului şi urcuşului său neîntre- 
rupt. Recunoscându-i-se valoarea reală, teatrul timişorean a fost ridicat la prestigiul 
dimensiunii potențiale pe care Naţionalele o au în ţara noastră. Într-un fel spus, în 
cazul nostru, Timişoara e mai mult o speranță, o promisiune, o nădejde care avea să 

mijească acum 100 de ani, atunci când coloana secolului teatral timişorean se ridica, 
din pasiunea şi abnegaţia înaintaşilor, contemporanii marilor făuritori ai literelor ro- 
mâne: Eminescu, Creangă, Slavici, Coşbuc, Vlahuță şi atâţia alţii. În Banat — inima 
de vest a patriei — în Timişoara anului 1870, prin fiii ei din cartierul Fabric, se juca 
piesa de teatru în limba română Fantasma, întâiaşi dată. 

Patru sferturi de veac, cu patru coloane ce nu trebuie niciodată uitate. 


Prima coloană, a creatorilor: teatrul amatorilor, teatrul gratuităţii spiritului 
uman căutându-se pe sine, dăruindu-se necontenit şi creând, încă din celălalt veac, 
matca de mare preţ a culturii teatrale ce-a urmat. 

Găsesc potrivit ca în acest loc să reamintesc cuvintele lui Vasile Goldiş pe care 
le-am găsit scrise în „Almanahul Banatului” din 1930 şi care vorbind despre un mare 
înaintaş al vieţii culturale şi politice ale acestor ţinuturi, Coriolan Brediceanu, spu- 
nea: „Banatul e cuibul cald al geniului românesc. E suflet mult acolo. Ţara cântărilor, 
țara iubirilor, ţara cireşilor. Se vede că vântul mătură toată stricăciunea şi rămâne 
aurul sufletelor: 

„Nu-i român ca Bănăţeanul 

Bănăţean ca Logojanul 

Logojan ca Brediceanu. 

Şi, după ce vorbeşte despre „de toţi adoratul Coriolan Brediceanu, continuă: „Aş 
vrea să mai trăiesc să văd Universitatea românească în Timişoara şi Opera româneas- 
că stabilită acolo şi Înalta Academie a Artelor, ca angliuşii şi franţujii şi americanii 
aduşi de faima mare să grăbească aici admirând cântăreţul şi pictorul şi sculptorul 
bănăţean. Din inima Banatului va răsări şi un nou Mistral completând pe veselul 
Delamarina. Fiind că Banatul e ţara artei româneşti şi Provența Românească. Ori 
măcar să văd numai castelul Huniadiştilor închinat culturii româneşti... 

Cei ce cunosc Timişoara ştiu că aceste înaripate visuri ale înaintaşilor, incredibile 
pentru cei de atunci, au devenit realități fireşti. 

Istoria acestei dintâi coloane a creatorilor — cum o numeam — merită ea însăşi 
volume întregi de studii. Am în faţă colecţia: Din galeria marilor dispăruți ai Ba- 
natului, apărută la Lugoj începând din 1934 şi editată de autor, profesor dr. Aurel E. 
Peteanu, şi care se deschide cu personalitatea Dr. Alexandru Mocsony, continuând cu 
Coriolan Brediceanu, V. Branişte ş.a. 

M-aş folosi de un scurt citat extras din introducerea acestei colecţii: „Sortiţi prin- 
tr-un inexorabil destin a merge în fruntea celor mai mari mişcări politice şi cul- 
turale ale Banatului, urmând pasul vremii şi pătrunşi de chemarea lor istorică, 
au ştiut să lupte şi să sufere cu entuziasmul lor exuberant şi cu credința nestră- 
mutată în măreţia scopului pe care-l urmăreau. Opera lor grandioasă de trezire 
şi îndrumare a conştiinţei naționale supravieţuieşte şi va înfrunta cu tărie toate 
furtunile veacurilor viitoare, strălucind pururea ca o mărturie vie a unor suflete 
de elită. Ele rămân veşnic în analele evoluţiei poporului nostru, pagini luminoa- 
se de nemuritoare strălucire: 

Şi, într-adevăr, este de-ajuns să răsfoieşti cartea inimosului director al Casei de Cul- 
tură lugojene, profesorul Gheorghe Luchescu, despre Lugojul cultural-artistic, ca să con- 

staţi cu uimire, dar şi enormă satisfacție, nemaipomenit de ilustra şi numeroasa galerie 
a celor ce-au clădit cea mai de preţ coloană, coloana bănăţeană a îndrumătorilor şi 
deschizătorilor de drum, a afirmării pe aceste locuri a unor valori naţionale şi interna- 
tionale în nemărginitul câmp al artelor şi culturii. Mă sfiesc să-i înşir aici doar ca nişte 
mărgele de nume (e drept că toate-s nestemate). În cărțile Două decenii de teatru ro- 
mânesc la Timişoara şi Coloana unui secol de teatru românesc am mai avut prilejul 
să o fac. Mă voi opri, şi asta tot în trecere, la doi din această impunătoare galerie: la 
George Augustin Petculescu (1852-1889) şi la Avram Imbroane (1880-1938). 

Petculescu poate fi socotit ctitorul vieţii teatrale bănăţene. Învăţăcel în trupele lui 
Vlădicescu, Tardini, Petrescu, a ctitorit apoi prima trupă profesionistă permanentă 
din Banat, dând coloanei de bază a vieţii teatrale bănăţene girul durabilităţii şi al 
necondiţionatei dăruiri. 

Avram Imbroane, în calitatea sa de redactor al ziarului Drapelul ce apărea la 
Lugoj (el se născuse în comuna Coştei din Jugoslavia), a fost şi un însufleţitor preşedin- 
te al Societăţii pentru fond de teatru român, organizând mai multe reprezentații 
teatrale şi continuând astfel pe ctitorul Petculescu. 

Lugojul artistic de astăzi este mărturia conştiinţei continuității. Cimitirul lugojan 
dinspre Făget ar putea fi „medaliat” nu numai pentru respectul ce-l acordă Cetatea fii- 
lor ei dispăruţi şi iluştri, ci şi pentru ceea ce aş îndrăzni să numesc maximă condensare 
de valori pe metru pătrat în raport cu modesta populaţie a localităţii acelui cimitir. 
Cimitirul Lugojului, copleşitor prin personalităţile pe care le adăposteşte, paradoxal, 
devine o carte vie, pilduitoare, a forţei creatoare de care au dispus oamenii acelor lo- 
curi, din mijlocul cărora s-au putut naşte, într-o perioadă scurtă, atâtea neasemuite 
personalități. Iată un cimitir martor, dar şi îndemn. 

Un îndemn care s-a transmis celorlalte coloane din construcţia monumentală a 
vieţii teatrale bănăţene. 


A doua coloană, a unităţii şi continuității mişcării teatrale româneşti: tur- 
neele teatrelor din România în Ardeal şi Banat. Ca un fel de torent al solidarităţii 
şi responsabilităţi, dintr-o înaltă conştiinţă naţională şi culturală, marii artişti ai 
poporului nostru străbăteau atunci, an de an, locurile de „preste munţi şi de preste 
câmpie; cu ce avea mai clocotitor breasla teatrală românească din acea vreme: Pasca- 
ly, Millo, Demetriad, Nottara, Manolescu, compania Leonard-Maximilian, stagiunile 
neîntrerupte craiovene şi clujene; cu toții împlineau, în aceste locuri, cu devotament şi 
talent, o înălțătoare misiune şi zideau o trainică coloană! 


A treia coloană, Teatrul Naţional din Cluj, refugiat vremelnic în Timişoara 
între 1940 şi 1945. 

Cei aproape 5 ani de activitate artistică ai Naţionalului clujean la Timişoara îi 
putem cunoaşte şi prin lucrarea pe care o datorăm Dr. Aurel Buteanu: Teatru ro- 
mânesc în Ardeal şi Banat (1919-1944), apărută la Timişoara în 1945. Distinsul 
scriitor şi traducător, la apariția cărţii, era directorul Teatrului Naţional din Cluj, 
refugiat temporar la Timişoara. Aurel Buteanu s-a reîntors în oraşul nostru, ajutând 
deseori, prin piese traduse din limba maghiară, germană şi franceză, la alcătuirea re- 

pertoriului teatrului timişorean. Trebuie adăugat că atât Teatrul, cât şi Opera de stat 
timişoreană, primul înființat în 1945, a doua, în 1946, au primit sprijinul instituţiilor 
surori din Cluj, prin cadre de bază, artistice şi tehnice, care nu s-au mai întors în capi- 
tala Ardealului după refugiu. 


A patra coloană, cea profesionistă: Teatrul Poporului, mai apoi Teatrul de 
Stat şi Teatrul „Matei Millo; denumirile teatrului românesc bănăţean între 
1945 şi 1970, 

Pe aceste coloane puternice s-a creat templul: TEATRUL NAŢIONAL TIMI- 
ȘOARA... 

Templul Naţionalului timişorean nu a fost, aşadar, o chestiune de titulatură, nu a 
fost doar o schimbare de firmă, ori acoperirea unui orgoliu de tip local, provincial. 

Acest act trebuie înțeles ca o încoronare a unui drum lung şi greu, deseori meri- 
tuos, şi-n acelaşi timp ca un angajament de onoare faţă de întreaga mişcare teatrală 
a României. 

Ne-a bucurat mult. La sărbătoarea teatrului, faptul că au ţinut să fie de față, 
într-o colegialitate ireproşabilă, unele dintre cele mai reprezentative personalități ale 
teatrului românesc, în frunte cu artistul poporului Radu Beligan, cu reprezentanții 
tuturor Teatrelor Naţionale, toți directorii pe care i-a avut teatrul timişorean în două- 
zeci şi cinci de ani, toți artiştii valoroşi, actori, regizori şi scenografi care au slujit scena 
timişoreană, reprezentanți ai întregii prese, radioului şi televiziunii, artişti şi directori 
din numeroase teatre care, cu toţii, prin cuvintele lor, prin salutul lor, prin dragostea 
pe care ne-au arătat-o şi emoția cu care ne-au îmbrățișat, ne-au întărit convingerea 
că sărbătoarea noastră este sărbătoarea aşteptată, cu multă însufleţire, de tot teatrul 
românesc. 

Când colegii de la Iaşi, în entuziasmul celor de faţă, au adus ca dar din îndepăr- 
tata şi tare apropiata Moldovă, cizmele purtate de Matei Millo în Barbu Lăutaru, 
artistul Teofil Vâlcu, îmbrăţişându-mă, spunea prin adevărul sufletului acestui stră- 
vechi teatru, adevărul întregului suflet al artiştilor patriei noastre: „Bădie, ne doare 
inima că ni se duc de la Iaşi ciuboţelele lui Millo, dar merită, zău că merită! 
Bucuraţi-vă şi fiţi mândri!” 

Girul unei copleşitoare încrederi sporeşte şi datoria nobilă de înrâurire cât mai 
pregnantă a inimilor şi minților spectatorilor, pe care Teatrul Naţional din Timişoara 
e obligat să o aibă drept deviză. 

Mă gândesc că, de pe această scenă, generaţii şi generaţii de tineri au primit ne- 
contenit idei ale vieţii, împreună cu durabile mesaje umaniste pe care literatura dra- 
matică, valoroasă, a tuturor timpurilor, a noastră şi a altor popoare, ni le-a lăsat spre 
a le transmite mai departe. 

Atâtor premiere mondiale, Naţionalul timişorean le-a fost gazdă de onoare; ar- 
tişti diferiţi ca formaţie au exprimat, prin arta lor scenică, forţa talentului lor; turnee 
în țară şi-n străinătate au confirmat, repetat, roadele unui efort colectiv spre depăşire 
şi perfecționare. 

Naţionalul timişorean a păstrat — ca o înaltă îndatorire a sa — multiple şi perma- 
nente legături de frăţietate şi într-ajutorare cu celelalte teatre — de limbă maghiară şi 

germană — din localitate. După cum Teatrul Naţional n-a uitat niciodată obligaţiile 
sale față de exploziva şi valoroasa mişcare a artei teatrale de amatori, pe care a aju- 
tat-o cu toate mijloacele sale, ea făcând parte din întregul care ne-a născut. 

Cadre valoroase artistice, de renume naţional, s-au ridicat de aici, din Timişoara, 
care, nu exagerăm deloc spunând, a fost o adevărată pepinieră sau chiar rampă de lan- 
sare pentru mulţi artişti ai teatrelor bucureştene şi din restul ţării. Gilda Marinescu, 
Florina Cercel, Geta Angheluţă, Agatha Nicolau, Anca Ionică, Ion Maximilian, 
Dan Nasta, Laurenţiu Azimioară, Ovidiu Iuliu Moldovan, Al. Drăgan, Florin 
Măcelaru, Cătălina Buzoianu, loan Taub, Vasile Creţoiu, Ştefan Iordănescu, 
Yannis Veakis, Elena Pătrăşcanu Veakis, Marietta Sadova, iată doar o înşirare la 
întâmplare a unor inimi de mari artişti care au bătut puternic pe scena timişoreană. 
Pe mulţi dintre aceştia i-au format, afirmat sau confirmat teatrul din capitala Bana- 
tului. 

S-ar putea aminti aici o listă şi mai bogată de spectacole şi creații care au rămas în 

tezaurul teatrului, în fondul său de aur. Totul ar sublinia şi mai insistent datoria de a 
se păstra şi consolida ceea ce s-a obţinut. De fiecare dată, cu fiecare spectacol, într-un 
fel, trebuie pornit de la început. Dar constante trebuie să rămână credința, respectul 
tradiţiilor şi al făuritorilor lor, recunoaşterea valorilor reale, cât şi străduința perma- 
nentă pentru o cât mai sensibilă şi intelectuală înrâurire a spectatorilor. Numai aşa 
întrevedem ca Teatrul Naţional din Timişoara, în prezent în centrul fizic al oraşului, 
să poată ajunge în centrul spiritual al inimii şi al minţii fiecărui cetățean din Cetate. 
Se cuvine ca Teatrul Naţional să nu fie iubit doar dintr-un fel de deprindere sentimen- 
tală, ci dintr-o nevoie acută a locuitorilor acestui bastion de cultură, de civilizaţie, de 
muncă şi de mândrie justificată, care este Timişoara. 

Şi iată cum se naşte firesc, de fapt, cea mai insistentă dintre întrebări: Cum să fim 
ca să trebuim? 

Cu idei artistice curajoase, ne-am răspuns; să propunem vieții artistice româneşti 
gânduri noi spre meditaţie durabilă. Să găsim şi să şlefuim mereu formele artistice pe 
care să le adecvăm modern şi îndrăzneţ gândului contemporan. 

Dar cine ne poate asigura că nu greşim? 

Avem nevoie să experimentăm mereu pentru a ne forma şi a ne găsi pe noi înşine şi 
pe toţi aceia care ne caută, care se bucură de bucuriile noastre. 

Aşa s-a născut la Timişoara Studioul experimental pe care l-am numit 172 (după 
numărul locurilor sălii unde activa). Textul de teatru, arta actorului, regia, scenografia, 
publicul, machiajul, afişul, chiar şi ora optimă pentru reprezentaţie, totul a fost supus 
noului control, studioului, experienţei, etalonului de recepție modern, cu ritmuri şi pa- 
rametri îndrăzneți, tinereşti. Comunicările ştiinţifice din cadrul reuniunilor denumite 
Teatrul şi catedra, unele tipărite, au fost, multe dintre ele, rodul învăţămintelor culese 
din acele încercări temerare ale studioului de pe strada Ungureanu. Scena cea mare a 
teatrului s-a găsit în situația privilegiată de a prelua tot ce s-a impus ca valoros din ace- 
eaşi experiență. Dar... săliţa studioului ne-a fost luată, sau, mai bine zis, severul nostru 
proprietar n-a mai prelungit contractul de închiriere. „Enoriaşii” care veneau cu interes şi 
drag în „bisericuţa” lor, pe care şi-au numit-o Studioul 172, deşi izgoniți de o congregație 
religioasă proprietară, nici astăzi nu s-au convertit de la sfânta lor religie păgână. 

De ce? Poate pentru că frumusețile artei împodobesc cele mai durabile catedrale 
ale omului. 

Am considerat firesc şi oportun să reproduc întregul material pentru că el 
face, neîndoios, o corectă şi aproape fastuoasă legătură între perioada 1970- 
2005 şi cea anterioară, fiind, până la urmă, chiar un fel de istorie în compendiu 
a acestui teatru. 

Pentru că nu mă pot sprijini pe prea multe mărturii ale celor prezenţi — fie 
pentru că nu au fost direct implicaţi, fie pentru că li s-au şters din memorie eve- 
nimentele momentului, fie timpul lor de viață s-a consumat deja —, apelez la cele 
câteva, foarte puţine, mărturii scrise păstrate în arhiva teatrului. Găsesc, datat 
28-29 decembrie 1970, un Proiect de sărbătorire a Teatrului „Matei Millo” 
Timişoara. (100 de ani de la primul spectacol românesc la Timişoara şi 25 de 
ani de la primul spectacol profesionist): 

„Azi, 14 decembrie 1970, orele 8 dimineaţa s-a întrunit în biroul direcţiunii Comisia 
de organizare a sărbătoririi, formată din tovarăşii: Gheorghe Leahu, Johannes Alois 
(dir. adj.), David Cornel (contabil şef), Popa Doina (secretar literar), Bota Mihai (şef 
producție), Radu Avram (actor, secretar PC.R.), Simionescu Elena (actriţă), Şuvăgău 
Miron (actor, secretar UTC)? 

Comisia menționată a considerat necesar ca organizarea sărbătoririi să cu- 
prindă mai multe evenimente, cum ar fi un Simpozion despre 100 de ani de 
teatru românesc la Timişoara, cu comunicări pe tema dată, apoi, în 29 decembrie 
1970, la orele 17, să se desfăşoare în sala Teatrului „Matei Millo” festivitatea de 
sărbătorire a acordării titulaturii de Teatru Naţional celui mai sus menționat, 
pentru ca la orele 19 să aibă loc spectacolul festiv, Furtuna de W. Shakespeare. 
O expoziţie edificatoare pentru existenţa celor 25 de ani de viață ai proaspătului 
Naţional timişorean, urma să completeze momentul sărbătoririi. 

Un impresionant desfăşurător, pe oameni şi atribuţii ale fiecăruia, completa 
propunerile Comisiei organizatorice. 

Tot în cadrul sărbătoririi, urma să fie lansat volumul redactat de Gheorghe 
Leahu şi Ion Crişan Coloana unui secol de teatru românesc. Timişoara 1870- 
1970. 

Mai erau menţionaţi, pe o pagină separată, invitaţii speciali, „de suflet, ai 
Teatrului timişorean, dar şi „oficialii Nu se preciza cărei categorii îi aparţinea 
fiecare invitat. Ei erau: Radu Beligan, Vlad Mugur (Cluj), Ion Sturzu (Iaşi), 
Alexandru Dincă (Craiova), lon Maximilian (Constanţa), Sică Alexandrescu 
(Braşov), Aurel Baranga, Marietta Sadova, Dan Nasta, Yannis Veakis, Elena 
Pătrăşcanu Veakis, Dina Cocea, Horia Lovinescu, Radu Penciulescu, Mircea 
Avram, Jenny Moruzan, Gilda Marinescu, Slavco Penţa (R.S.F. Jugoslavia — 
Virşeţ). 

Se vedea mâna de foarte bun organizator a directorului Leahu, dar, nu se 
poate să nu remarci şi valoarea oamenilor, din teatru dar şi din afara acestuia, 
pe care s-a sprijinit, cel puţin în organizarea sărbătoririi. Care însă nu a avut loc 
la data prevăzută, ci în 1971, în 30 şi 31 ianuarie, după ce apăruse în Monitorul 
oficial Hotărârea Consiliului de Miniştri referitor la schimbarea titulaturii. 

Programul sărbătoririi s-a derulat întocmai proiectului, menționând că 
spectacolul festiv Furtuna de William Shakespeare a fost prezentat în prima zi, 
iar în următoarea a avut loc Arca Bunei Speranţe de I.D. Sîrbu. 


Teatrul Naţional Timişoara a fost prima instituție de acest rang înființa- 
tă după 1944, eveniment care s-a bucurat de atenția întregii mișcări teatrale 
româneşti. Un val de felicitări, scrisori, urări de bine şi succese adresate proas- 
pătului Teatru Naţional, aşijderea artiştilor săi, au mângâiat sufletele oamenilor 
şi sufletul teatrului timişorean. Inimile tuturor confraților acestei solidare bresle 
au bătut la unison, emoționate şi emoţionant, preţ de o săptămână. 

Nu le putem menţiona pe toate, pentru că nu a existat instituţie teatrală, for 
de cultură, oameni de cultură, artişti ai cuvântului, ai culorii ori ai sunetului, ti- 
mişoreni şi din țară, care să nu fi simţit importanţa, pentru teatrul timişorean, 
dar şi pentru mişcarea teatrală românească în ansamblul ei, a acestui eveniment 
şi să nu fi simțit nevoia să-şi exprime acest simțământ în câteva, mai mult sau mai 
puțin meşteşugite, cuvinte, adresate teatrului înnobilat cu sigla de Naţional. 

Încercăm să reproducem doar câteva dintre ele, păstrate în original în arhiva 
teatrului, multe dintre ele autografe. 

Poetul Damian Ureche a scris versurile unui imn închinat Teatrului Naţio- 
nal, pe muzica actorului Teatrului Naţional din Timişoara, Camil Georgescu. 

Regizorul Vlad Mugur, directorul Teatrului Naţional din Cluj, scria: 

„100 de ani de la primul spectacol în limba română şi 25 de ani de la înființarea 
primului teatru profesionist din Banat sub egida Teatrului Muncitoresc al Poporului, 
iată o fericită coincidență (...). 

Aducând un pios omagiu luptei înaintaşilor pentru cinstirea limbii româneşti, 
gândul nostru se îndreaptă, deopotrivă spre slujitorii de azi ai teatrului timişorean. 

Strădaniilor lor de a contribui la strălucirea mişcării teatrale româneşti, urările 
noastre de succes. 

De la Teatrul Naţional „Vasile Alecsandri” din Iaşi au venit, în dar, chiar 
cizmele lui Matei Millo, celebrele cizme ale marelui actor moldovean, de care 
teatrul ieşean s-a despărțit cu greu, dar cu atât mai fără de preț era „felicita- 
rea! 

Liviu Ciulei, atunci director al Teatrului Municipal „Lucia Sturdza Bulandra” 
scria, oprindu-se mai cu seamă asupra vârstei de un sfert de secol a teatrului 
timişorean, timp în care, multele şi nu de puţine ori antologicele izbânzi artistice 
ale acestuia, i-au justificat dobândirea titlului de Naţional: „Vârsta unui teatru 
nu e ca vârsta unui om, cu copilărie, tinereţe, maturitate, bătrâneţe. Nu e ca vârsta 
unui copac care se poate citi în zbârciturile scoarței sale. Şi totuşi anii care au trecut 
marchează în viața unui teatru, dacă-i urmărim secţiunea, acele cercuri concentrice 
înscrise şi în trunchiul copacului. 

Spiritul care animă un teatru îl poate întineri de fiecare dată, îl poate întineri 
perpetuu. 

Ceea ce mi se pare important este că aceste cercuri concentrice ale stagiunilor care 
se succed nu sunt statice. Ele au o mişcare lentă şi continuă de lărgire, ca undele apei, 

şi ajung să cuprindă departe tot ce se cheamă viaţă spirituală a unui oraş, a unei țări. 
Şi se extind uneori şi dincolo de granițe. 

Pentru ceea ce a reprezentat şi reprezintă în acest sens Teatrul „Matei Millo” din 
Timişoara, ţin să-i urez tinerețe perpetuă, care-i va colora şi cercurile viitoare în to- 
nuri ii şi strălucitoare: 

Scriitorul Dan 'Tărchilă a considerat de cuviinţă ca felicitarea sa să se adrese- 
ze actorului în general, celui timişorean în special. Şi era firesc să fie aşa, pentru 
că teatru înseamnă actor în primul rând, el este sigla care desemnează ideea de 
teatru şi tot ce i se întâmpă, bine sau rău, unei instituții teatrale, vizează în pri- 
mul rând actorul. 

Maestrul Nicolae Boboc, directorul Operei de Stat Timişoara (pe atunci) 
adresează şi el gândul bun instituţiei surori: „Un sfert de veac de existență, un sfert 
de veac de realizări: unele remarcabile, altele admirabile, multe magistrale! 

Ce şi-ar putea oare dori mai mult nişte artişti? 

Orice aniversare nu este altceva decât un mic şi scurt popas. O etapă dintr-un 
drum lung — ars longa — spinos şi greu, dar presărat cu flori. La capătul acestei etape, 
noi vă îmbrăţişăm şi vă aplaudăm din toată inima pentru frumoasa dumneavoastră 
performanță. Aceasta pentru că, împărțind împreună casa şi scena, suntem în măsură 
— credem — de a vă cunoaşte mai mult decăt oricine truda, strădania şi țelul nobil de 
la care nu v-aţi abătut niciodată. 

De aceea vă preţuim, de aceeea vă admirăm, de aceea vă iubim. 

Poate că ar trebui să încheiem evocarea acestui moment cu cele câteva emo- 
ționante rânduri trimise directorului Leahu de distinsul om de teatru, regizorul 
Ion Cojar: „Dragă domnule Leahu, m-a emoţionat vestea acordării titlului de Teatru 
Naţional, Teatrului „Matei Millo” din Timişoara. Bucuria mea e justificată de multe, 

foarte multe motive, printre care nu în ultimul rând e cel al respectului şi stimei, preţu- 

irii şi admiraţiei pe care le acord de mulţi ani artistului şi directorului Leahu. E o mare 
şi trainică, poate cea mai trainică izbândă, din tot ce facem ca oameni de teatru, aceea 
de a ne lega ființa noastră muritoare de ceva ce nu va muri cât va ţine neamul. 

Este un mare eveniment al istoriei culturii bănăţene şi al Teatrului românesc şi 
Dumneata ţi-ai legat pentru totdeauna numele de această mare victorie. Este pe de- 
plin meritată bucuria pe care, sunt convins, o priveşti cu ochi umezi. 

Am simţit pentru prima oară mirosul fardului şi pentru prima oară am grăit în- 
tr-un spectacol „adevărat; ca figurant pe această scenă. Era „Leatrul Poporului, şi era 

frumos. Acum e „Teatrul Naţional, şi e covârşitor. De aceea mi-e cu atât mai greu să-ți 
comunic că nu voi putea fi acolo la această triplă sărbătoare. Mi-e cu neputinţă. 

Sunt cu toate gândurile mele bune alături de bucuria Matale, a colectivului, ca şi 
a tuturor timişorenilor printre care încă îmi place să mă număr. 

Din toată inima felicitări şi urări de succese! La mulţi ani! 

Cu toată dragostea, Ion Cojar, Teatrul Mic. 

Lectura tuturor acelor răvaşe de suflet din partea teatrelor româneşti, din 
partea marilor personalităţi ale teatrului românesc, a artiştilor importanţi care 
s-au abătut preț de câteva zile, luni sau ani, în periplul lor artistic național sau 
internaţional, la Timişoara, înnobilându-i istoria cu harul lor, este o lectură 

emoţionantă şi o probă certă de nobleţe şi solidaritate, în bucurie şi împliniri, a 
breslei teatrale româneşti. 


S-ar cuveni, desigur, să revin asupra perioadei din istoria Teatrului Naţio- 
nal care a precedat şi chiar a motivat dobândirea acestei titulaturi, perioada 
de după 1960, cu precădere cea dintre 1965-1971. O fac în puţine cuvinte, 
pentru că motivația directorului Leahu prin care solicita rang naţional pentru 
teatrul pe care-l păstorea, mi se pare completă. 

A fost o perioadă foarte bună nu numai pentru teatrul timişorean, dar pen- 
tru toată cultura română. A fost o perioadă mai relaxată, cu deschideri şi po- 
sibilități multiple ale acesteia de a rima cu spiritul contemporan european şi 
mondial, cu deschideri spre căutare şi experiment, cu acces liber spre literatura 
occidentală contemporană, o perioadă propice pentru înflorirea artelor. 

Unele teatre au folosit din plin această oportunitate. 

Altele, nu. 

Teatrul timişorean, impulsionat de ambiția şi orgoliul moldoveanului Leahu, 
a reuşit să „depăşească plutonul, a ieşit în față printr-o gândire artistică proas- 
pătă, o direcție personală, neimitativă, prin standarde tot mai cutezătoare, prin- 
tr-un spirit viu, iscoditor şi fertil, şi, lucru extrem de important, prin conturarea 
unui stil propriu, bazat pe jocul actorului. O generaţie de actori tineri au fost 
„crescuţi” aici, la Timişoara, printr-o politică repertorială a teatrului care viza 
prioritar, programatic, dezvoltarea fiecăruia dintre ei, atitudine a teatrului ur- 
mărită cu consecvență principială de directorul-actor. 


Anul 1965 a marcat o schimbare şi o regrupare a forţelor regizorale timişo- 
rene, fapt cu consecinţe vizibile în ceea ce priveşte valoarea spectacolelor. Mon- 
tările au devenit mai îndrăznețe şi mai profunde, marcate de distincţie, cu apetit 
pentru nuanță şi ton. Efortul căutărilor creatoare ale regizorilor şi ale actorilor 
deveniseră vizibile nu doar pentru publicul, bine educat, al Timişoarei, ci şi pen- 
tru presa centrală de specialitate. 

Studioul 172, apărut în 1966, a fost cu mult mai mult decât un spaţiu al- 
ternativ care găzduia spectacole pe texte de ultimă generație, el a fost aproape 
o mișcare artistică, spirituală, concentrată exclusiv pe aprofundarea cercetării 
creatoare, analiza minuțioasă vizând esenţializarea mijloacelor de interpretare 
spre a atinge maximum posibil de laconism şi expresivitate artistică. 

A fost momentul lui Aureliu Manea. 

Această etapă de certă „ieşire la rampă” a Teatrului de Stat „Matei Millo” din 
Timişoara a fost sesizată şi semnalată în repetate rânduri de revista de speciali- 
tate Teatrul, dar nu numai de ea. 

Voi cita un fragment dintr-un material semnat de criticul Dinu Kivu, unul 
dintre condeiele cele mai exacte şi severe în acelaşi timp ale momentului: 

„(...) pare a fi evidentă în activitatea Teatrului de Stat „Matei Millo” din Ti- 
mişoara o anumită constantă calitativă nedezminţită de niciuna din întreprinderile 
artistice ale acestui meritoriu colectiv. Grija pentru alcătuirea unui repertoriu de va- 

loare echilibrată, lipsit de stridente, în care o pondere bine stabilită o are dramatur- 
gia originală; preocuparea pentru descifrarea — mai ales corectă — a sensurilor operei 
dramatice; distribuțiile, în general cumpănit calculate, ale forţelor actoricești (foarte 
diferite), în funcţie de disponibilităţile lor interpretative; existența unui nucleu de re- 
gizori şi de actori valoroşi, a unor „vârfuri” care concentrează, în jurul lor nuanțele 
valorice ale întregii trupe, omogenizând-o şi imprimându-i, de cele mai multe ori, un 
stil spectacular unitar; în sfârşit, îndrăzneala scenică, mergând de la diversele soluţii 
regizorale din cutare ori cutare piesă, până la iniţiativa remarcabilă, de semnificaţie 
mai largă, a înființării unui Studio (Teatrul din Timişoara este, în fapt, primul 
din ţară care a deschis o astfel de a doua sală, experimentală, cu caracter per- 
manent), iată coordonatele care determină simpatia noastră pentru acest teatru bă- 
nățean, de veche şi frumoasă tradiţie. (...) Chiar dacă nu toate spectacolele strălucesc, 
în schimb toate se desfăşoară sub semnul conştiinciozităţii profesionale, al seriozității 
şi dăruirii. Argumentele în plus ale acestei afirmaţii pot fi ritmicitatea aproape ine- 
xorabilă cu care teatrul îşi scoate premierele, numărul mare de spectacole susținute în 
oraş sau regiune, ceea ce presupune un efort fizic şi nervos deosebit din partea tuturor, 
străduințele generale de a fi cât mai la curent cu progresele artei teatrale. Simpozionul 
de teatru pregătit pentru luna iunie (1966) şi participarea la Festivalul teatrelor din 
Voivodina (...), sunt alte dovezi că la Timişoara teatrul este mai mult decât o meserie, 
este o pasiune pentru care nu se precupeţeşte nimic. Nucleul acestui colectiv — regizori, 
scenografi, actori — formează un redutabil potențial artistic, iar drumul pe care este 
angajat este cu siguranță cel bun. (Dinu Kivu, Teatrul, nr. 6, 1966) 


(n.n.: În toate materialele citate am bolduit, fără să mai pot cere acordul autorilor, decedați, 
tot ceea ce era important pentru Teatrul Naţional din Timişoara — nume, date, evenimente) 

1970-1973 
PERIOADA DIRECTORATULUI GHEORGHE LEAHU 


Stagiunea 1970-1971, stagiune aniversară, avea, 
din start, patru piese de rezistență, expresie a ambiției 
teatrului, demonstrată deja în anii care trecuseră: Fur- 
tuna de W. Shakespeare, Arca bunei speranţe de I.D. 
Sîrbu, Mockinpott de Peter Weiss şi Pisica în noaptea 
Anului Nou de D.R. Popescu. Alături de ele mai existau 
două spectacole grațioase pentru copii, Val Vârtej, cu 
renumitul Nicolae Gărdescu în spectacol şi Dumbrava 
minunată, o dramatizare după Mihail Sadoveanu, juca- 
te, ambele, cu aplomb şi plăcere vădită de echipa tânără 
a teatrului. Şi una, Fereastra de mărgean de Constantin 


Banu, „pe linie’ 
Gheorghe Leahu Cât despre primele patru amintite, ele au beneficiat 
de regizori importanţi, de scenografi pe măsură, şi de 
echipe de actori total devotați propunerilor de spectacol. S-a şi văzut acest lu- 
cru, spectacolele fiind apreciate unanim, de public şi presă, ca unele dătătoare de 
mari satisfacţii artistice. 

Ioan Taub, un regizor matur, temeinic, şi extrem de modern în gândire 
spectacologică, secondat de scenografii Mircea Matcaboji şi Emilia Jivanov, au 
realizat Furtuna, spectacol de sărbătorire a teatrului devenit, în ianuarie 1971, 
Naţional. 

Arca bunei speranțe, în regia foarte tânărului, dar promiţătorului Sergiu 
Savin, un regizor-creator inspirat şi inventiv, cu o remarcabilă gândire plastică, 
dar şi ştiinţa de a transcrie cu limpiditate metafora textului în semn scenic clar, a 
fost un spectacol care a reuşit să percuteze puternic în contemporaneitate prin- 
tr-o problematică de tip filosofic, venind din mitologie prin formă metaforică, 
atent desluşită şi comunicată în spectacol prin imagini fruste şi poetice. A fost al 
doilea moment prezentat de teatrul proaspăt înnobilat la aniversare. 

Mockinpott de Peter Weiss a venit să pagineze elocvent potenţialul artistic 
ridicat al celei mai tinere generaţii de actori ai teatrului: Ion Cocieru, Florina 
Cercel, Irene Flamann, Traian Buzoianu, Ştefan Sasu, Mihaela Buta. La fel de 
tânăra regizoare Anca Ovanez a propus, în spectacol, o altă relație public-teatru, 
o relaţie care să-l cuprindă în convenţia teatrală şi pe spectatorul din stal, spec- 
tacolul începând din stradă, continuând pe holurile teatrului, mai apoi, în sală. 
Actorii au surprins publicul prin prezența degajată şi civil-ludică în mijlocul lor, 
adresându-li-se direct, comunicând informaţii teoretice despre curentele teatrale 


44 


www.cimec.ro 


AMINTIRI TĂCUTE 


„la zi, furnizând repere asupra formei, noi, a reprezentaţiei etc. Era, amintim, 
anul 1970. Abia peste trei-patru ani, această preocupare pentru reconsiderarea 
spaţiului scenic a prins contur şi a polarizat atenţia tinerilor creatori de spectacol. 
Mockinpott a fost un spectacol cel puţin incitant, foarte gustat de tineri. Firesc. 

Forma modernă a celor patru spectacole amintite, frustă, expresivă, surprin- 
zătoare, incitantă, mărturisea, prin acestă stagiune, că teatrul nu părăsise încă 
spațiul deschiderii şi al preocupării programatice anterioare pentru dinamitarea 
clişeelor şi căutarea noului. 


S-a întâmplat aceasta începând cu stagiunea următoare, 1971-1972 (re- 
amintim că Tezele de la Mangalia au avut loc în iulie 1971): Interesul general 
de Aurel Baranga, Camera de alături de Paul Everac, Gaiţele lui Kirițescu, iar 
din zona clasică, Despot Vodă de V. Alecsandri, un spectacol coupe Cehov — 
Caragiale şi Vicleniile lui Scapin de Moliere. Nimic din chemarea spre inedit, 
spre primenirea modului de a gândi şi a înţelege teatrul, de a forța relația cu 
spectatorul, ori forma de exprimare. 

Şcoala experimentului şi a căutării drumului nebătut se închisese. Nu putea 
fi controlată şi, neîndoios, nici „aliniată” Mai mult decât cuvântul, forma putea 
comunica idei interzise. 

Fiecare dintre spectacolele acelei stagiuni, 1971-1972, aveau câte ceva demn 
de a fi remarcat: o interpretare, un cadru scenografic, profesionalitatea şi perso- 
nalitatea scenică a unor interpreți. Dar îşi pierduseră ceva esenţial: producțiile 
teatrului parcă se prăfuiseră dintr-odată. Deveniseră numai corecte. 

Vicleniile lui Scapin, un spectacol care ar fi trebuit să fie, după ambiția şi 
sclipitoarele sugestii ale lui Emil Reus, un mare spectacol, a fost o cădere drama- 
tică. Nu am ştiut niciodată de ce hazul şi rafinamentul comic al relațiilor dintre 
cuplurile de pe scenă, existente în repetițiile pe fragmente, au dispărut fără urmă 
în momentul asamblării şi articulării întregului. Dar aşa s-a întâmplat, şi asta, 
desigur, pentru că undeva a existat o fisură gravă în modul de a gândi construcția 
acestui întreg. 

Despot Vodă s-a remarcat prin trei, chiar patru, interpretări: Vladimir Ju- 
răscu în Despot, Gheorghe Pătru în Ciubăr Vodă, Ion Cocieru în Lăpuşneanu 
şi Florina Cercel în Carmina. Dacă regizorul Emil Reus, prin spectacolul Vicle- 
niile lui Scapin, a încercat să revitalizeze şi să reevalueze textul clasic aducân- 
du-l în actualitate prin recursul la o altă formă spectaculară decât cea clasică, 
conservatoare, lucru cu totul meritoriu, chiar dacă nu i-a reuşit, acelaşi regizor 
Emil Reus a făcut, cu acest spectacol, un pas înapoi. Poate nu l-au ajutat nici 
cadrul scenografic şi costumele încărcate (Virgil Miloia), oricum, spectacolul nu 
era străbătut de cutezanţa inovației. Nu-i lipseau însă accentele, bine conturate 
scenic, asupra semnificațiilor textului. 

Spectacolul care a dominat valoric stagiunea ultimă de directorat a 
domnului Leahu, 1972-1973, a fost Coroană pentru Doja, pe textul poematic 
al timişoreanului Aurel Gheorghe Ardeleanu, artist plastic asumat de chemarea 
dramaturgiei. Pe acest text, Ioan Taub, lucrând împreună cu autorul pe tot 

parcursul repetițiilor, a construit un spectacol de echipă, deşi distribuţia era 
aceea a unei superproducţii. Un spectacol în care accentul a fost mutat de pe text 
pe modalități expresive ale comunicării scenice, cum ar fi mişcarea coregrafică, 
muzica, scenele de grup evocând corul antic, costumaţia neutră, fără trimiteri 
la cadrul istoric pentru secvențele care evocau spectacolul lui Doja. Alături de 
acesta, un alt spectacol, al lui Zapolya, funcționa ca „teatru în teatru. Spectacolul 
pagina, deliberat, două modalități distincte stilistic. Prima — modernă, cu mare 
economie de mijloace (spectacolul lui Doja), cea de a doua, oarecum perimată, 
cu o implicare verbală şi gestuală a actorilor încărcată, cu accente patetice 
(spectacolul lui Zapolya). Cele două modalităţi stilistice comunicau, cu claritate, 
identitatea şi destinul istoric al celor două lumi. 

Spectacolul, prin forma în care a fost gândit, regizoral şi scenografic (Emilia 
Jivanov), viza ideea de experiment. 

Dar nimeni nu „s-a sesizat” de acest lucru, datorită caracterului profund pa- 
triotic şi educativ al spectacolului. Tocmai datorită acestui lucru, pregnant, vizi- 
bil, unii spectatori au avut rezerve, neînțelegând că marea importanță a acestui 
spectacol consta în originalitatea formei, în rigoarea şi frumusețea viziunii tea- 
trale. 

Dacă ar trebui să mă opresc la încă un spectacol important al acestei sta- 
giuni, prin modernitatea propunerii şi a realizării lui scenice, acesta ar fi Alegere 
de Alexei Arbuzov, în regia lui Sergiu Savin. 

Textul, comentând problema opțiunii, a alegerii, a angoaselor care o înso- 
tesc, a tensiunii posibilei pierderi prin renunțarea la soluţia alternativă etc., su- 
gera descendența din existențialismul european. În 1973, aici, nu se pomenea 
despre aşa ceva. Cred că nici la ruşi. Totuşi, Arbuzov, în afara „variantei-model 
de urmat” de către toți profesioniștii puşi într-o situație dilematică în societatea 
socialistă, mai oferea, într-un capitolaş de câteva pagini, şi varianta alternativă 
de final. Aşa trebuia făcut spectacolul, prezentând ambele drumuri. 

Nu s-a putut. 

După mai multe vizionări şi prezența frecventă în repetiţii, Ion Iliescu, se- 
cretar cu propaganda la vremea respectivă la Judeţul de partid, a spus, totuşi, 
nu. 

Doar nu era să dea idei nesănătoase publicului tocmai Teatrul Naţional. Co- 
rect! Publicul, ca noi toți, de altminteri, trebuia să avem un singur drum: cel 
trasat. Nu era cazul să ne obosim căutând un altul, avea grijă, cine trebuia, să ne 
îndrume pe drumul bun. Singurul. 

Spectacolul era gândit în linie fină, simplu şi expresiv scenografic, încărcat 
de o simbolistică scenică rafinată vizând singurătatea omului în societate, dru- 
murile paralele, neputința împlinirii în absenţa liberului arbitru. O parte din 
distribuţie nu a prea înțeles despre ce era vorba, poate că nici Savin nu s-a putut 
face pe deplin înțeles, oricum, acest lucru a afectat întregul artistic. 

Restul premierelor stagiunii au fost doar utile. 

Adresate unor anumite categorii de public-ţintă, distincte prin vârstă şi nivel 
cultural, ele au fost primite cu înţelegere şi chiar cu entuziasm de acestea. O fată 

imposibilă de Virgil Stoenescu, Poate acesta e secretul de Sergiu Levin, Despre 
unele lipsuri, neajunsuri și deficiențe în domeniul dragostei de Alexandru 
Mirodan, chiar Fetele Didinei de Victor Eftimiu şi un spectacol pe textul, de 
„tip revoluționar” al spaniolului Claude Spaack, Şantajul, au intrat în această 
categorie. 


Ca atmosferă aceşti primi trei ani teatrali (ai mei şi ultimii trei ani de direc- 
torat ai domnului Leahu), au fost tensionaţi pentru multă lume, dar eu nu am 
înțeles niciodată sursa acestei tensiuni. Şi apoi, domnul Leahu mă învățase că 
teatrul înseamnă conflict, adică tensiune. Mie mi se părea normal, deşi era clar 
că nu era. Mie îmi plăceau Attimi umani, găseam acestor inedite întâlniri vir- 
tuți terapeutice incredibile pentru colegii şi prietenii mei, actorii, deşi nu prea 
pricepeam eu ce-or avea ei de împărțit în afara scenei, aşa încât să fie nevoie 
de împăcare „organizată, spre a putea pătrunde, legitim, în curtea cu minuni a 
scenei. 


Pentru mine, după primul an, următorii au fost un timp al miracolelor, al în- 
drăgostirii progresive de teatru. Arătau ca un fel de lună de miere, în care micile 
furtuni fireşti nu făceau decât să lumineze mai puternic binele. Vacanţa de vară 
mi se părea nesfârşită, tânjeam după momentul întoarcerii. (Darul acesta mi-a 
rămas până la capăt). 


Mie mi se părea normal conflictul şi tensiunea în teatru, dar neîndoios că nu 
era aşa. A fost un interval de timp în care domnul Leahu a demisionat de trei ori, 
de două ori i s-a refuzat plecarea, ultima oară i s-a aprobat. 


A plecat trist de la cârma teatrului pe care îl condusese 17 ani, bine. Cred 
că nu ar fi vrut, totuşi, să i se aprobe plecarea. Cred că voia să forțeze mâna Ju- 
dețului de partid în sensul de a slăbi „zăbala” (ideologică) pusă teatrului. După 
perioada de deschidere culturală a anilor '60, pe care o folosise admirabil pentru 
teatru, îi era greu să se întoarcă cu 20 de ani în urmă. Dar suferinţa lui nu era 
doar a lui. O îndura, strângând din dinți, toată cultura română. 


Au mai fost, însă, cred, şi alte motive ale plecării sale, legate de atitudinea 
colegilor actori, dar eu nu am înţeles nici asta, niciodată, pentru că tot el mă 
învățase că actorilor trebuie să le ierți orice, în afara lipsei de talent. Dar poate 
că sfatul acesta mi se adresa doar mie, care eram „civilă? 


Concluzii asupra primei decade a intervalului 1970-1990 voi formula la lo- 
cul potrivit, sub umbrela acestui prim deceniu aşezându-se şi intervalul direc- 


toratului domnului Traian Bunescu, dar şi o parte din cel al doamnei Lucia 
Nicoară. 

1973-1979 
PERIOADA DIRECTORATULUI TRAIAN BUNESCU 


În urma demisiei domnului Leahu, a fost numit, 
pentru un scurt interimat, profesorul univ. dr. Traian 
Bunescu, pe specialitatea Socialism științific, vice- 
preşedinte al Comitetului de cultură şi educație so- 
cialistă al Judeţului Timiş, până la acea dată. Nu era 
străin de teatru, între 1958 şi 1961 îi fusese director 
adjunct, funcţie care a avut dintotdeauna atribuţii 
prioritar administrative, care însă nu pot fi niciodată 
desprinse deplin de cele artistice. 

Cum în lumea aceasta totul este relativ, până şi 
semnificația unor noțiuni, „scurtul” interimat a du- 
rat exact şase ani, din 1973 până în 1979, adică şase 
Traian Bunescu stagiuni pline. 

La venirea domnului Traian Bunescu în teatru, 


lucrurile erau deja clare: apucasem să aflăm cu toții că „minunea” nu durează 
întotdeauna trei zile (se mai înşeală şi țăranul român, uneori), deci direcția im- 
pusă culturii nu va fi returnată spre ceea ce fusese odinioară, în deceniul pre- 
cedent, dinaintea „Tezelor de la Mangalia Ştiam deja că urmările acestora vor 
dura, marcând tot mai apăsat cultura şi teatrul românesc, în general, deci şi pe 
al nostru. 

Primeam, de la Consiliul Culturii şi Educaţiei Socialiste, Direcţia Teatrelor, 
la mijlocul stagiunii, grătarul după care puteam formula propunerile repertoria- 
le pentru următorul an teatral: 60-70% piesă românescă de actualitate şi clasică, 
restul — piesă antică şi clasică străină, piesa străină de actualitate trebuind să fie 
din ţările socialiste, sau, dacă venea din spațiul vestic, mesajul revoluționar era 
obligatoriu. 

Clar, să priceapă toată lumea. 

Teatrul avea însă trei regizori buni: loan Taub, Emil Reus şi Sergiu Savin, o 
trupă de actori bine reprezentată pe toate palierele de vârstă şi gen şi scenografi 
de talent: Emilia Jivanov şi Doina Almăşan Popa. 

Şi mai exista încă ceva: convingerea tacită a tuturor creatorilor de teatru, nu 
doar a celor de la Timişoara, desigur, că teatrul nu poate fi ținut sub obroc. Şi 
nici nu i se poate pune botniță. Va găsi întotdeauna modalitatea de a comunica, 
cu exactitate, prin mijloacele de care dispune, adevărul despre clipa prezentă pe 
care o traversează. 

Chiar aşa s-a şi întâmplat. 

Revenind, domnul Bunescu a adus în teatru ordinea şi punctualitatea cu care 
intra la cursuri. A obligat regizorii să scoată premierele exact la data programată, 
fiind de neconvins asupra altor termene. „Vă rog să nu vă îmbolnăviți, zicea 
directorul trupei de actori, şi lumea râdea, dar nu ştiu cum se face că, întradevăr, 
nu se prea îmbolnăveau. 

Avea obsesia bunelor relații cu lumea şi asta a şi făcut: i-a stabilit teatrului o 
mulțime de relaţii de prietenie cu publicul „beneficiar, fie el din întreprinderi, 
şcoli şi mai cu seamă din zona universitară. Voi vorbi despre toate acestea la ca- 
pitolul A fi spectator este o artă care se învaţă. 

În rest, domnul Bunescu a avut grijă să ne trimită, pe Doina Popa şi pe mine, 
la toate festivalurile unde eram invitate. Și erau multe într-un an. Pentru ca să 
învăţăm, zicea el. (Nu chiar în aceşti termeni se exprima, dar în principiu cam 
asta voia să spună: „incompetentul sau prostul sunt mai răi decât duşmanii” ). 

A avut dreptate: perioada aceea a fost una a marilor acumulări. Am văzut, 
în acele întâlniri festivaliere, cele mai bune spectacole din perimetrul teatral 
românesc, şi am putut, astfel, sesiza direcția şi paşii dezvoltării spectacologiei 
teatrale, am participat la dezbaterile teoretice care urmau prezentării acestor 
producţii, am urmărit, dar am şi participat la numeroasele colocvii pe teme 
teatrale, cu discuţii pasionante, centrate şi temeinice, cu participări ample ale 
autorilor dramatici, ale regizorilor, actorilor, scenografilor, criticilor teatrali, 
secretarilor literari, esteticieni, oameni de litere, public divers. Au fost o şcoală 
de nepreţuit aceste festivaluri, care, după cum spuneam, erau multe într-un 
an: Săptămâna teatrelor naționale de la Cluj-Napoca, Săptămâna teatrului 
scurt de la Oradea, Colocviul republican al criticilor de la Bacău, Gala tine- 
rilor regizori de la Birlad, Colocviul de arta comediei de la Galaţi, Săptă- 
mâna teatrului istoric de la Craiova, Festivalul de teatru contemporan de 
la Braşov, mai era un Festival de teatru tânăr la Piatra Neamţ, dar şi unul de 
Artă a actorului în dialog direct cu publicul la Satu Mare. Cred că erau mai 
multe, nu-mi amintesc cu exactitate nici anii acestor participări, dar toate erau 
înainte de 1980, anul de naştere al Festivalului Dramaturgiei Româneşti de Ac- 
tualitate de la Timişoara. 

Erau încă bani destui alocați culturii teatrale şi încet-încet, după „cutremu- 
rul 1971) lucrurile au început să revină la normal. Totuşi, într-un altfel de „nor- 
mal! 

Studiourile experimentale, „şterse din program, s-au revigorat, în parte. La 
Teatrul Naţional din Timișoara au existat, în această perioadă, spectacole care 
prin forma inedită, prin deschiderea spre nou, vizau experimentul, dar un spaţiu 
special destinat lui nu a mai existat. Şi niciodată nu a mai existat, ca odinioară, o 
„mişcare, o preocupare organizată a teatrului destinată experimentului. 

Cât priveşte valoarea propunerilor repertoriale, la noi, comedia socială cu- 
noaşte un recul evident, pierzând teren în favoarea comediei benigne, de situație 
sau romantică: Fetele Didinei de Victor Eftimiu (1973), Câinele grădinarului 
de Lope de Vega (1974), Evantaiul unei Lady de Oscar Wilde (1975), Comedie 
de modă veche de Alexei Arbuzov (1975) etc. 

Prima comedie socială puternică, o satiră corozivă a parvenitismului, dar şi 
a alienării din spatele acestui derapaj comportamental, a fost comedia grotescă, 
de un umor debordant, Mobilă și durere de Teodor Mazilu, în regia lui loan 
Ieremia, în 1980, text care a generat un spectacol excelent, cu un enorm impact 
la public, şi cu o existență îndelungată. 

Unul dintre evenimentele care au marcat perioada Traian Bunescu a fost 
repartizarea la Timişoara, în 1974, a regizorului loan Ieremia. Venirea lui a 
coincis cu plecarea a doi regizori importanți ai teatrului: loan Taub şi Sergiu 
Savin, care însă, în stagiunea 1973-1974, au reuşit să ofere patru spectacole 
temeinice şi, în acelaşi timp, surprinzător de proaspete, chiar inedite sub 
aspectul tratamentului scenic: Micii burghezi de M. Gorki şi Suflete tari de 
Camil Petrescu i-au aparținut lui loan Taub, Soldățelul de plumb de Saşa Lichy 
şi Appassionata de Aurel Gheorghe Ardeleanu, lui Sergiu Savin. 

Micii burghezi de Maxim Gorki a fost un spectacol cu o viziune regizorală 
foarte personală asupra textului, decupată cu claritate prin cadru scenografie 
(mobilă supradimensionată, strivitoare pentru personajele rămase captive în 
propria lor lume interioară, tot mai mică, progresiv diminuată, fără relație cu lu- 
mea din jur), ritmul spectacolului (de o lentoare bine dozată şi perfect înțeleasă), 
dar şi prin evoluţia personajelor, foarte bine conduse de regizor în sensul ideii 
sale clare asupra acestora. Deşi mai puţin coerent ca viziune spectaculară decât 
Micii burghezi, Suflete tari a rămas, totuşi, un spectacol convingător, analitic şi 
chiar emoţionant în limita permisivității textului. 

Cât despre Soldăţelul de plumb de Saşa Lichy, acesta a fost un spectacol 
minunat, nu doar pentru copii dar şi pentru cei mari, prin întrebările funda- 
mentale pe care le ridica. Un spectacol infuzat de o poezie specială, de farmec, 
de o fantezie debordantă, desfăşurat într-un cadru scenografic fabulos, datorat 
tot regizorului Sergiu Savin. Între minunatele păpuşi supradimensionate, de o 
frumusețe plastică aparte, actorii au Jucat cu enormă seriozitate şi implicare, cu 
bucurie, ca într-un spectacol cu miză foarte înaltă. 

Aşa a şi fost Soldățelul de plumb: un spectacol cu miză foarte înaltă. 

Textul poematic, deci prea puţin dramatic, al spectacolului Appassionata 
de A.Gh. Ardeleanu, l-a obligat pe Savin la o structură modulară a spectacolu- 
lui, foarte bine articulată, însă, într-un tot unitar coerent, minuțios construit de 
regizor. A beneficiat de scenografia simplă şi sugestivă a excelentei scenografe 
Emilia Jivanov. 

Legat de anul 1973 se impune să menționăm, ca pe o reală şansă a Timişoarei 
culturale, sosirea aici, în calitate de cronicar teatral, a Antoanetei C. Iordache, 
la revista Orizont. A fost primul, şi, dacă mă gândesc bine, singurul teatrolog, 
deci cronicar profesionist, care a scris în presa urbei despre activitatea scenică 
a celor patru teatre profesioniste ale Timişoarei, de la începutul activităţii lor 
până în anul 1973, dar şi după data plecării Antoanetei, sfârşitul anului 1989. 
Cronica unui evaluator profesionist este un îndreptar de gust, valid, pentru pu- 
blicul care citeşte cronica, dar este şi un punct de sprijin important pentru crea- 
torii de spectacol înşişi. 

Începând cu anul 1974, următoarele stagiuni au fost, cu evidență, marcate 
de spectacolele lui Ioan Ieremia, deşi, în stagiuni diferite, şi regizorul Emil Reus 
a oferit teatrului spectacole de referință, aşa cum ar fi Discipolul diavolului 
de G.B. Shaw (1975), Răzvan şi Vidra de B.P. Haşdeu (1981), Goana de Paul 
Ioachim (1982), Turnul de fildeş de Victor Rozov (1984), Ascensiunea lui 
Arturo Ui poate fi oprită de Bertolt Brecht (1983) sau Răceala de Marin So- 
rescu (1988). Scena a fost însă dominată clar de Ioan Ieremia. 

Trebuie să menţionez, cu sublinierea de rigoare, faptul că una dintre ma- 
rile şanse ale spectacolelor „marca Ieremia” a fost extraordinara sa colaborare 
cu artistul de excepţie care este scenografa Emilia Jivanov. Au făcut o echipă 
uluitoare de creatori, rigoarea a rimat mereu cu fantezia lor debordantă şi refu- 
zul drumului bătut. Au fost doi artişti care s-au completat, s-au respectat, s-au 
sprijinit, nu au fost orgolii nesăbuite în cadrul acestui „cuplu artistic! Ieremia a 
ascultat propunerile Milianei şi Miliana i-a prelungit mereu gândul în imagine, 
l-a paginat şi l-a înnobilat cu harul ei. Şi a ştiut să păstreze întotdeauna „ritmul 
facerii” impus de acest artist nervos şi, uneori, cam capricios, dar artist. Până în 
anul 1990, toate spectacolele semnate de Ioan Ieremia au fost făcute în echipă cu 
un singur scenograf: Emilia Jivanov. În 1991, când Ioan Ieremia a trebuit să pă- 
răsească Teatrul Naţional Timişoara, sub o incriminare administrativă, co-echi- 
pierul lui, Jivanov, a protestat. În singurul fel demn în care se putea face acest 
lucru: a refuzat să mai lucreze în teatrul ce s-a demonstrat a fi incapabil să-şi 
respecte creatorii care i-au clădit, în timpuri istorice ostile culturii, o bună parte 
din gloria şi demnitatea artistică. Cu toate limitele şi defectele lor omeneşti, o 
parte din istoria teatrului este semnată cu numele lor. Al acestor creatori, prin- 
tre care şi loan Ieremia. Acest lucru trebuie respectat. 

Miliana s-a mutat pentru câțiva ani buni la Târgu- Mureş, şi nimeni din noua 
conducere nu a încercat să o oprească. 

Cred că a fost unul dintre cele mai sudate, mai compatibile, mai longevive şi 
mai creative perechi artistice regizor-scenograf. Poate greşesc, dar voi trăi mereu 
cu convingerea că fără „marca Emilia Jivanov, „marca Ioan Ieremia” ar fi fost cu 
mult mai palidă. 

Pentru că mi-ar fi dificil să fac acestui regizor o caracterizare mai pertinentă 
decât a făcut-o reputatul critic Valentin Silvestru, cu referire la spectacole mon- 
tate dar şi la creatorul care era Ioan Ieremia, mă voi sprijini pe aprecierile sale 
inserate într-unul dintre multele sale volume de sinteză teatrală, apărut în anul 
1984, Un deceniu teatral: 

„Premiera zguduitoarei drame contemporane spaniole Fundaţia de Antonio 
Buerro Vallejo la Teatrul Naţional din Timişoara a atras atenţia asupra unuia dintre 
cei mai dotați şi temeinici regizori tineri, loan Ieremia. 

După ce a absolvit Institutul cu un spectacol foarte bun, montând original Bucă- 
tăria de Wesker, el s-a stabilit în oraşul bănăţean lucrând aici cu statornicie, punând 
în scenă numai piese ce merită interes — nicio bagatelă — contribuind la recondiţio- 
narea unora din valorile trupei, sprijinind cu fapta acţiuni menite a spori cultura 
teatrală a ținutului. 

S-a vorbit pe larg, în presa care urmăreşte întreaga 
mişcare teatrală, despre interpretarea personală pe care 
a dat-o Viforului de Delavrancea, el analizând aici, din 
perspectiva cercetării moderne, epoca, propunând legiti- 
mări ale gesturilor eroului. (...) Versiunea timişoreană 
actuală transgresează decis şi complex piesa din registrul 
romantic în cel realist, drama unui temperament impul- 
siv şi a unui caracter instabil care eşuează în fărădelegi 
demenţiale devenind acum o dramă politică de orientare 
documentară despre un episod atestabil al luptei pentru 
libertate şi suveranitate naţională. (...) El însuşi un tem- 
perament robust şi cu o alcătuire sufletească mai coltu- 
roasă, Ioan Ieremia a dus mai departe modul personal 

Ioan Ieremia de exegeză a piesei istorice, în premiera românească ab- 

solută a dramei shakespeariene Henric al VI-lea (par- 

tea a treia), privind cu obiectivitate rece cumplitul şi deopotrivă derizoriul „război 

al rozelor” în care, treptat, se distrugeau toate principiile politice şi se macerau toate 

scrupulele morale (...). E o stare de dezagregare generală în care legea o face nu numai 

sabia, ci şi şişul. Instituţiile țării se află în posesia unor imunzi aventurieri. Sensurile 

convocate de regie apar clare, momentele de culminaţie sunt pensulate în culori tari, 
structura metaforică are soliditate şi anvergură. 

Tot astfel arată şi Dosarul Andersonville de Saul Levitt, secvenţă a războiului de 
secesiune, privit aici printr-un proces intentat sudiştilor pentru crime de lese-umani- 
tate, dar prilejuind şi o dezbatere, dură, despre relaţia dintre datorie şi conştiinţă în 
împrejurări excepționale. (...) Din nou regizorul a lucrat cu acribie, fără tărăgănări, 
evitând ambivalențele, afirmând treptat, nuanţat, dar fără şovăire, ideea justițiară 
implicată. 

În tratarea textelor din vremea noastră el s-a arătat la fel de sobru şi concentrat 
dramatic, manifestând ostilitate faţă de ornamente şi digresiuni, căutând un drum 
drept şi limpede, dând verdicte, sancționând etic, făcând proeminentă ideea generală 
în numele căreia acționează. 

Gabaritul artistic al spectacolului Un fluture pe lampă de Paul Everac a fost mai 
redus la Timişoara decât la Bucureşti, dar miezul lucrării a apărut la fel de dens, iar 
aspectul politic al înfruntărilor, câteodată chiar mai revelatoriu. 

Fundaţia, piesă de o forţă tragică remarcabilă, o parabolă inedită a aparenţelor 
fardate ale regimurilor totalitare, istorie crâncenă a unor luptători claustraţi în celula 
condamnaților la moarte, a căpătat, în viziunea scenică timişoreană (C premieră romå- 
nească absolută), o plasticitate deosebită. (...) 

Din majoritatea montărilor Ieremia se vădeşte a fi un artist bine conturat, 
cu gândire scenică matură şi ştiinţă scenică, o minte sprintenă şi un tempera- 
ment viguros. E înclinat spre o insurgență benefică faţă de formele osificate şi 
procedeele rutiniere, gândeşte şi regândeşte personal piesele, căutând expresia 
lor optimă în relaţie directă cu contemporaneitatea, construieşte spectacolele în 
spațiu, nu pe orizontale, inventează metafore îndrăzneţe, de o frumusețe bărbă- 


52 


www.cimec.ro 


AMINTIRI TĂCUTE 


tească, fiind atras în special de dramă, explorează cu personalitate posibilitățile 
unui stil dramatic direct, energic, dinamic. (...) 

Cum acest regizor atât de dotat şi temeinic e preocupat, după cum demonstrea- 
ză, de realizări importante pe opțiuni repertoriale serioase (Ca frunza dudului din 
rai de D.R. Popescu, Mobilă şi durere de Teodor Mazilu, Juriştii de Rolf Hochhuth, 
Velăzques de A.B. Vallejo, Doi tineri din Verona de W. Shakespeare ş.a.) şi doreşte 
a da sensuri politice pătrunzătoare operelor sale scenice, e de presupus că va găsi po- 
sibilitatea de a-şi conspecta mai sever propria-i activitate pentru a cuceri, în lucrul 
său, o cotă artistică şi mai înaltă. El se află acum în prima linie a regiei teatrale şi e 
un avantaj al scenei timişorene că beneficiază şi de un atare talentat coordonator al 
efortului artistic colectiv. (Valentin Silvestru, Un deceniu teatral, Ed. Eminescu, 
1984, pag. 191-195) 

Între spectacolul despre care vorbeşte Valentin Silvestru, Fundaţia, ultima 
premieră a stagiunii 1976-1977 şi Unchiul Vanea de A.P. Cehov, tot în regia lui 
Ioan Ieremia, a cărui premieră a avut loc în prima lună a anului 1980, teatrul a 
mai avut spectacole bune, cele mai multe, însă, reprezentative doar pe câte un 
singur segment: concepţia de spectacol, surprinzătoare, închegată, schimbând 
accentele textului în favoarea unei idei percutante în zona sensibilă a actualită- 
ţii, propunerea scenografică novatoare, expresivă şi modernă, performanța in- 
terpretativă, importanța textului dramatic, fără ca, totuşi, din fuziunea tuturor, 
să se poată naşte spectacolul de referință. Aşa au fost Iarna lupului cenuşiu de 
I.D. Sîrbu, Constructorul Soless, de Henrik Ibsen, Cum s-a făcut de-a rămas 
Catinca fată bătrână de Nelu Ionescu, toate în regia lui Emil Reus sau Rugă- 
ciune pentru un disc-jockey de D.R. Popescu în regia lui Mihai Manolescu, dar 
şi altele. 


Intervalul 1973-1979 a reprezentat o perioadă relativ lineară din punct 
de vedere valoric, numărul spectacolelor foarte importante fiind prea mic 
pentru ca să poată marca semnificativ acest segment. Teatrul nu a reuşit să 
se salveze, prin ele, dintr-un con de umbră în care se poziţionase. Dar a fost, 
pentru toţi creatorii de spectacol, o perioadă de reformulare a mijloacelor 
de expresie teatrală spre zona esopică. Acest lucru a presupus, în primul 
rând, o „lucrare interioară”, mai simplă sau mai anevoioasă, pentru fiecare 
în parte. 

Unchiul Vanea a marcat începutul perioadei 
directoriale Lucia Nicoară (la începutul acesteia, 
Zamfir), cuprinsă între 1979 şi începutul anului 1990, 
una destul de tulburată, marcată însă, clar, de trei eve- 
nimente importante: apariția, în anul 1980 a Festiva- 
lului Dramaturgiei Româneşti Actuale, manifestare 
care a adus Teatrul Naţional din Timişoara în atenția 
întregului teatru românesc, apoi câteva spectacole de 
referință, care au concentrat, de asemenea, atenţia 
lumii de specialitate şi prin care teatrul timişorean a 
ajuns în eşalonul de frunte al teatrelor româneşti. Al 
treilea eveniment a fost perioada autofinanţării, aco- 
perind a doua jumătate a intervalului amintit. 

Festivalului şi autofinanțării, cu tot ceea ce au în- 
semnat acestea pentru teatru şi oamenii lui, le-am acordat câte un spațiu aparte 
în acest volum. Mă voi opri asupra câtorva dintre spectacolele de mare prestigiu 
artistic, dar mai cu seamă asupra celor de excelență despre care aminteam, deşi, 
aşa cum menționam anterior, lucrarea Istoria Teatrului Naţional Timişoara, 
1945-2005, paginează cu exactitate, prin volumul foarte mare al opiniilor criti- 
ce de specialitate citate, valoarea, importanța şi locul în mişcarea teatrală româ- 
nească ale fiecărei producţii din această categorie. 


Lucia Nicoară 


Le vom menţiona, în consideraţii rapide şi, sper, esenţiale, abordându-le de- 
partajat, grupate nu numai cronologic, ci şi în funcţie de regizorii care le-au ză- 
mislit. 

Voi începe cu spectacolele Discipolul diavolului de G.B. Shaw (1975), As- 
censiunea lui Arturo Ui poate fi oprită de B. Brecht (1983), Răzvan şi Vidra 
de B.P. Haşdeu (1981) şi Răceala de Marin Sorescu (1988), toate în regia lui 
Emil Reus. Poate că ultimele două nu au fost pe deplin realizate, în toate com- 
partimentele, dar ele au rămas memorabile pentru atitudinea regizorală, cre- 
atoare şi subtilă în abordarea textului şi pentru performanțele actoriceşti ale 
interpreţilor. Emil Reus fusese un excelent actor, ştia să lucreze cu actorii, le 
cunoştea potențialul, pragul de sus şi limita de jos, şi construia rolul între aces- 
tea, forțând, şi „trăgând” actorul până într-o zonă în care nici el nu bănuia că ar 
fi putut ajunge vreodată. 

Răceala, nu ştiu de ce, ajunsese să nu-i mai placă lui Emil. Textul lui Marin 
Sorescu era chiar „pe sufletul lui” Era înțesat de metafore, subtil, cu tâlc, modern 

în gândire şi limbaj, era adică exact ceea ce-şi dorea el, Emil, de la o piesă. Se 
decupau foarte bine acestea toate în spectacolul său, care accentua, parafrazând, 
sensurile actuale ale evenimentelor istorice evocate de dramaturg, dar şi atitu- 
dinea clară a creatorului de spectacol față de ele. I s-a reproșat că Răceala a fost 
un spectacol inegal valoric. 

Poate. 

Dar a fost unul important, cu toate acestea. 

În 1975, spectacolul lui Reus Discipolul diavolului a surprins prin claritatea 
comunicării evenimentelor, destul de străine publicului român (desprinderea 
coloniilor americane de sub stăpânirea regatului englez), lucru realizat de regizor 
printr-o rearanjare a materialui dramatic într-o formă scenică perfect coerentă, 
apoi prin excelenta lui colaborare, în echipă, cu scenograful Doina Almăşan 
Popa, colaborare al cărui rezultat a fost un decor esenţializat, expresiv, capabil 
să comunice vizual atitudinea detaşat ironică a lecturii regizorale. Şi au mai fost, 
în acest spectacol, câteva interpretări de premiu: Miron Şuvăgău, în generalul 
Burgoyne, Ion Haiduc, în Cristhy Dudgeon, „surpriza serii, şi, monolitică în 
expresivitatea derizoriului lor, familia Dudgeon, adică Geta Iancu - Gheorghe 
Lungoci şi Victoria Suchici - Daniel Petrescu. A fost spectacolul prin care Ucu 
Haiduc şi-a prezentat cartea de vizită, aceea a unui mare actor. 


Dacă spectacolului mai sus menţionat i s-ar fi putut aduce, poate, şi unele 
reproşuri legate de discontinuitatea valorică a componentelor întregului, 
Ascensiunea lui Arturo Ui poate fi oprită a fost, cu adevărat, un mare 
eveniment teatral, a fost un spectacol de excepţie şi de referinţă. A fost un 
spectacol antologic. Calitățile sale, adică forţa de generalizare a acestei parabole 
politice, metafora transparentă la adresa sistemului dictatorial şi a dictatorului 
de oriunde, deci şi din propria noastră „ogradă, calitatea impecabilă a întregii 
construcții scenice, orchestrarea echipei de interpreţi, indiferent de întinderea 
partiturii, într-o simfonie de nuanţă şi forță, deopotrivă, funcționând toți după 
principiul ceasului elvețian, adică fără cusur, şi reuşind astfel să transmită spre 
sală, vibrant, protestul vădit, au făcut ca acest spectacol să aibă o viaţă foarte 
scurtă. Era exploziv. Publicul a auzit că este „un spectacol cu probleme, că ar 
putea fi „decapitat, aşa că s-a îngrămădit la toate reprezentațiile, foarte puţine 
pentru timpul acela. Doar 18. Cum fusese văzut de Comisia ideologică de 
vizionare, care a urmărit spectacolul cu textul în mână, cum spectacolul nu 
modificase nicio virgulă din acesta, nu au avut ce face. A fost scos de pe afiş sub 
pretextul imposibilității statului de a plăti drepturile de autor în valută vest 
germană. 


Cred că acum ar trebui să evocăm imaginea distinsului om de cultură, este- 
tul rafinat, actorul şi regizorul Emil Reus. Prin cuvintele criticului şi scriitorului 
Cornel Ungureanu, mai apropiat de teatru, vorbind despre regizorul Emil Reus 
şi ale poetului Şerban Foarţă, vorbind... tot despre regizorul Emil Reus, dar... 
mai altfel. Portretul, „lucrat la două mâini, este, astfel, complet. 

„Emil Reus a debutat pe scenă într-o epocă în care 
îşi împlineau gloria actori mari, azi legende ale teatru- 
lui românesc. A fost coleg de promoție cu Mircea Al- 
bulescu şi cu Draga Olteanu, cu Amza Pelea şi Victor 
Rebengiuc, cu Silvia Popovici şi Sanda Toma, monştri 
sacri ai teatrului de azi. A avut repere clare şi sigure şi 
a avut modele ilustre. A ascultat fără orgoliu mari inte- 
lectuali şi a citit, în linişte şi cu creionul în mână, cărți 
fundamentale. Tentaţia regiei nu a apărut la suprafața 
unui orgoliu ulcerat de spirit competitiv, ci firesc, con- 
secință a unei necesităţi a exprimării. Artist, actor, pu- 
tea da sens unei imagini; regizor, putea orchestra idei. 
Devenea, grație argumentului literar, multiplu. Crea o 
arhitectură şi o nouă densitate a spaţiului de spectacol. 

Student într-o epocă a secetei dogmatice — am numit deceniul al şaselea —, Emil 
Reus a prins pasiunea gândirii simbolice, a imaginilor cu mai multe etaje. Totul este 
abundent în spectacolele lui, multiplicat în prismele unei ironii fine. Montările sale 
— cele mai multe — sunt încărcate ca un pom de Crăciun, actorii devin vectorii unei 
serii de semnificaţii. În Vijelie în crengile de Sassafras a adus în scenă o tiribombă 
pe care atacatorii — pieile roşii — făceau adevărate minuni de vitejie şi echilibristică. 
În Răzvan şi Vidra descoperea, în interstiţiile unei replici, posibilitatea de a imagina 
un război între două puteri mondiale. În Ascensiunea lui Arturo Ui, elevii lui Rohm 
— ai lui Ernesto Roma — sunt adevăraţi specialişti ai artelor marțiale. 

Vreau să spun că Emil Reus caută întotdeauna imprevizibilul, că vrea să aducă 
pe scenă nu numai o țesătură a jocului, ci şi una a subtextelor. Invitându-ne la un 
copios regal al intelectului, el este un autor care ştie, şi mai ales se amuză să ne întindă 
curse, iubind teatrul, îl priveşte cu detaşare, iubind cărțile fundamentale, transcriind 
imaginile esenţiale, îi place a zâmbi sceptic. Universul inventat e caduc, vrea să ne 
spună, şi vrea să adauge că el ştie că e caduc: reducţia la joc, apelul la „ultima instanţă” 
a drumului între oglinzi paralele caracterizează o experiență de creaţie. Între cărțile 
eterne şi spectacolul efemer, încercând a împăca solicitări opuse, el găseşte o singură 
solidarizare pe calea, nu o dată alunecoasă, a transcrierii scenice: Actorul. Cu majus- 
culă. (...) În Ascensiunea lui Arturo Ui, marea sa biruință se numeşte Ion Haiduc, şi, 
scriind despre această interpretare magistrală a tânărului actor, nu pot să nu recunosc 
obsesiile din ultima perioadă ale lui Emil Reus: a histrionismului şi a puterii. Drumul 
de la vietate informă, vieţuind animalic spaimele lumii de jos, la patimile sceleratului, 
rescrie o piesă-avertisment. Regizorul îşi găseşte interpretul ideal, perfecta oglindire a 
intenţiilor sale. 

De la Ibsen la Haşdeu şi de la Brecht la Horia Lovinescu, regizorul şi-a definit stra- 
tegia: ea este a unui intelectual care, denunţându-şi afinităţile, nu rămâne mai puţin 
o natură funciar histrionică. Refuzul improvizaţiei şi al experimentului, în favoarea 
unor întemeieri vrute trainice, profesional impecabile, au caracterizat trei decenii de 
activitate. (Cornel Ungureanu, Orizont, 14.10.1983) 


Emil Reus 

„Ne-am cunoscut în urmă cu cincisprezece ani. Era spre seară, după ploaie, pe vre- 
mea teiului în floare. El îmi vorbea, flanând pe bulevarde, de piesele lui Will, „divinul 
brit; — în propria-i, plauzibilă, viziune... Ne-am luat „la revedere” când se crăpa de 
ziu. 

Omul avea — şi are — un pitoresc anume, un şarm aparte, o precisă intuiție — şi, de 
aceea, o adâncă şi nesilită generozitate. Extravertit, masiv, dominator (dar şi cu unele 
sfieli subite şi nu prea bine, uneori, disimulate), regizoratul, pentru el, este un soi de 
seniorie, — locuința- preschimbându-se, atunci, într-o febrilă curte feudală, prin care 
se perindă actori şi maşinişti, al căror magnanim amfitrion şi mentor absolut e el. În- 
cepe, astfel, — totdeauna —, cu fiecare nouă mizanscenă, un alt aprivoazaj (şi lung, şi 
greu), în urma căruia actorul se „molipseşte; dacă vreţi, de Emil Reus, — căruia mulți 
(fie comparşi, fie vedete) îi împrumută atitudini, gesturi, voce... Nu este, însă, un au- 
tocrat (cum sunt, în fond, atâţia alţi regizori); e, dimpotrivă, cordial, sociabil, deschis, 
locvace, comunicativ, — un om pe care, de altminteri, nu l-am văzut mai niciodată 
singur. Are, de fapt, un mare spirit de echipă, ca şi vocaţia — şi talentul! — amiciţiei. 
Temperament aprins şi irascibil, uşor te poţi certa cu el, — din parte-i, însă, nicio urmă 
de ranchiună. Puţini, de altfel, sunt în stare asemeni lui, de admiraţie şi de frecventă 
devoțiune... Or, sunt acestea, pe cât cred, nu nişte simple trăsături, specifice, de ca- 
racter; sunt, pasămite, nişte date indispensabile unui real regizor: acest — deopotrivă 
— profesor şi coleg, maestru (autoritar) şi camarad! 

Expert în ceea ce se cheamă imponderabil sufletesc, în infinitezimalul psihologic, în 
clarobscururi, nuanțe şi penumbre, regizorul e, totodată, — față de textul propriu-zis 
(inanimat şi fără grai) — un veritabil exeget, un critic, — regia, ştie-se, fiind o formă, 
una dintre cele mai complexe şi mai active, de lectură. Lecturile lui Emil Reus, ale re- 
gizorului omonim (dar şi ale actorului de marcă — ce, la răstimpuri, este el), sunt — în 
primul rând — lecturi fidele. Fidele nu, neapărat, faţă de litera în sine a textului de pus 
în scenă; fidele față, evident, de spiritul acelui text. Text care, pentru Emil Reus, nu 
e pretext (libret, scenariu), dar mai cu seamă un sub-text: o, aşadar, virtualitate de 
sensuri şi semnificaţii — actualizabile, acestea, prin, cum spuneam, această formă (to- 
talizantă) de lectură, care e punerea în scenă. Citind în felul unui critic de poezie, Emil 
Reus — pe lângă, propriu-zis, discursul (patent) al textului dramatic — are să-i pună 
în valoare tăcerile. Tăcerea, albul (şi „aerul”!) dintre cuvinte, latențele, subinţelesul şi 
poezia subiacentă... În rest, lectura infidelă şi inovaţia hazardată, efectul (gratuit sau 
ieftin) n-au să se bucure, din parte-i, decât de un total dispreţ. Dacă te duci la un, să 
zicem, Moliere, montat de Emil Reus, poți să fti sigur — a priori — că ai să vezi Molière, 
nu... Teatru Nô! „Iruvaiurile” -i — câte sunt —, reale (dar fără nicio ostentaţie), ţin 
— pare-mi-se — , îndeobşte, de compoziția de ansamblu a unei piese, de proiecția-i 
(supratextuală) în simbolic, în problematic, în etern-uman. — Năvodul înglobant, din 
Rața sălbatică, e un exemplu; ca şi, în felul său, planşeul (să-i zicem) claviaturizat, 
pe care evolua Scapin, în sunete de clavecin... 

Într-un cuvânt (căci spaţiul... curge!), un remarcabil om de teatru, iar pentru 
mine, şi un prieten... Ca, de altminteri, — indirect — şi pentru ceilalți, dumneavoastră, 
— în rol de spectatori ai lui.” 

(iunie, 1983, după „Arturo Ui”). (Şerban Foarţă, Orizont, 20. 01. 1984) 

Revenind la prima stagiune a directoratului Nicoară, 1979-1980, ea a fost 
marcată de două spectacole importante: Unchiul Vanea de A.P.Cehov şi Mo- 
bilă şi durere de Teodor Mazilu, ambele în regia lui Ioan Ieremia. Au fost, fie- 
care în parte, un succes real. De presă şi de public. Unchiul Vanea a cucerit 
prin atmosfera cehoviană, dobândită prin ritmul interior al spectacolului, foarte 
minuţios, artizanal dozat, prin decorul Emiliei Jivanov, de o rigoare şi expresivi- 
tate aparte, creator de „aer” cehovian. Toţi interpreţii au fost convingători, unii 
dintre ei, străluciți. A fost Ion Haiduc, într-un rol secundar, nescris de Cehov, 
creat de Ioan Ieremia, în care Haiduc a demonstrat ce poate face un actor cu 
har dintr-un rol fără text, a fost Ştefan Mării (în Serebreakov), a fost Viviana 
Alivizache în Elena, a fost Miron Neţea în Vanea, dar a fost, mai cu seamă, Irene 
Flamann Catalina care a creat o tulburătoare, antologică, Sonia. 

Mobilă şi durere, o satiră corozivă, ascuţită şi nemiloasă la adresa „inaltelor 
funcţii directoriale” ocupate de analfabeți şi impostori, la adresa carierismului, a 
parvenitismului, a hoției „cu acte, a mediocrităţii slugarnice, a unei lumi larvare, 
până la urmă, ajunsă, în miezul „socialismului biruitor, chiar în vârful „înaltei 
societăți, a fost unul dintre primele spectacole care a fost necesar să fie apărat înainte 
de premieră. Era unul cu mari probleme. A venit autorul, Teodor Mazilu, însoțit 
de criticul Valentin Silvestru şi teatrul a organizat la Liceul „Carmen Silva” o 
lectură a unui fragment din spectacol, interpretat de actorii principali, lectură 
urmată de discuţii cu toți cei prezenţi. Aşezat în primul rând, ca un şcolar cu- 
minte, dramaturgul îşi asculta propriul text ca şi când atunci l-ar fi auzit întâia 
oară. Chicotea întruna, hohotea năvalnic şi se amuza copios. 

Concluzia a fost clară: „ridendo castigat mores” Păi, dacă lumea se distrea- 
ză atât de bine, societatea socialistă este ca şi asanată de moravuri pernicioa- 
se. Spectacolul a trecut, astfel, de comisia care era prezentă, la „faţa locului, 
printr-un reprezentant. Succesul la public a fost enorm şi îndelung. Publicul 
regăsea pe scândura scenei, amendată corepunzător, o bucăţică din realitatea 
lui imediată. 

În stagiunea următoare, un singur spectacol a fost remarcabil: Studiu os- 
teologic al unui schelet de cal aflat într-un mormânt avar din Transilvania 
de Dumitru Radu Popescu, în regia lui loan Ieremia. Acest regizor a avut, de 
la început, un talent special în a lucra textele dramaturgului amintit, care erau 
stufoase (cele mai multe) şi pretindeau o foarfecă „bărbătească” pentru a putea fi 
bine organizate scenic. Ieremia a ştiut să facă excelent acest lucru. Textul avea în 
jur de 250 de pagini, structurate pe tablouri. Ieremia a tăiat o jumătate din text, 
o parte dintre tablouri, vulnerabile, au fost tăiate integral la prima vizionare (de 
exemplu tabloul cu Lucrețiu Pătrășcanu). De fapt, întregul text era vulnerabil, 
el rostind adevăruri ştiute de toată lumea, dar ocultate de politica vremii, des- 
pre o istorie națională destul de recentă, situată în preajma colectivizării forțate. 
Textul avea şi un plan mitic pe lângă cel istoric, dar Ioan Ieremia a accentuat, 
prioritar în spectacol, partea istorică. Piesa devenise o cronică politică, tran- 
scrisă într-un discurs scenic direct, neechivoc, puternic, mărturisind atitudinea 
creatorului de spectacol, tot fără echivoc, asupra istoriei României, deschisă la 


58 


www.cimec.ro 


AMINTIRI TĂCUTE 


pagina amintită. De fapt, mai mult decât atât, spectacolul era chiar un pamflet 
asupra acestei pagini de istorie, judecată în tribunalul prezentului. 

Nu avea cum să nu aibă probleme, atunci, şi acest spectacol. A avut vreo şase 
vizionări, s-a tăiat, după negocieri, explicaţii, supărări, amenințări, o bună parte 
din el, dar tot nu-i dădeau drumul membrii comisiei cu pricina. De această dată 
a fost organizată o avanpremieră cu public, urmată de discuţii, ca să se vadă ce şi 
cât au înțeles spectatorii. Publicul era al Electrotimişului, şi au fost bine instru- 
iți aceia care trebuiau să vorbească, ce anume să nu priceapă în ruptul capului. 
Erau nişte tineri deştepţi şi talentaţi, care au jucat fără cusur candoarea şi aşa, 
după mai sus amintitele vizionări, a avut loc premiera, este adevărat, după încă 
unele, minore, „rectificări” A fost un spectacol impresionant, iubit de publicul 
timişorean dar şi de cel din Ardeal, pentru că a existat un lung turneu în zona 
aceea, despre care, de altfel, se şi „făcea vorbire” în spectacol. Se auzise deja de 
acest spectacol, oamenii de acolo îl aşteptau. La Alba Iulia, pentru ca să se poată 
roti electrocarul prin scenă, gazdele au demolat, pur şi simplu, un perete. Actorii 
jucau cu o bucurie enormă, le plăcea nespus ce făceau şi ce rosteau, unii dintre 
ei au avut realizări antologice ale personajelor (Ion Haiduc în Ulă, Vladimir 
Jurăscu în Bască, Daniel Petrescu în Păsulă, Emil Reus în Gilu, Garofița Bejan 
în Maria şi alții). 

Demnă de toată atenţia a fost stagiunea 1982-1983, încheiată în „trombă” cu 
spectacolul extraordinar al lui Emil Reus, Ascensiunea lui Arturo Ui poate fi 
oprită, în luna iunie. Au mai existat însă şi două spectacole importante ale lui 
Ioan Ieremia: Arma secretă a lui Arhimede de Dumitru Solomon şi Ca frunza 
dudului din rai de Dumitru Radu Popescu. 

Niciunul dintre ele nu a atins, însă, valoarea Studiului osteologic... şi cu atât 
mai puțin pe aceea a spectacolului Ascensiunea lui Arturo Ui poate fi oprită. 
Este adevărat, şi miza lor era mai mică. 

Au fost, totuşi, cu toate inegalitățile şi ezitările lor, spectacole demne de in- 
teresul publicului, dar şi al criticii de specialitate. Arma secretă a lui Arhimede 
a prilejuit un adevărat recital actoricesc, o evoluție de excelență, unuia dintre 
actorii fundamentali ai teatrului în zona comediei tragice: Daniel Petrescu, în 
Arhimede. 

Ca frunza dudului din rai s-a remarcat prin rigoarea, soliditatea şi forța 
gândului regizoral de spectacol, nefinalizate, însă, scenic, întrutotul (pe anume 
porțiuni ale acestuia). 

Între acest spectacol şi „capul de afiş” al stagiunii 1986-1987, Regele Lear de 
W. Shakespeare, cred că trebuie să amintesc două spectacole speciale, realizate 
de Ştefan Iordănescu. Primul dintre ele, în stagiunea 1985-1986, era Vrăjitorul 
din Oz după Frank Baum. A fost unul dintre cele mai frumoase spectacole pe 
care le-am văzut (alături de Soldăţelul de plumb de Saşa Lichy, al lui Sergiu 
Savin), adresându-se atât vârstei mici, cât şi maturilor. Inventivitatea regizo- 
rului şi a scenografului (Emilia Jivanov), a generat un spectacol de un bun gust 
desăvârşit. Cred că nu voi uita niciodată splendoarea, picturalitatea câmpului 
de maci din spectacolul acesta. Era un covor enorm din mătase roşie care acope- 

rea scena, unduind uşor, ca sub mângâierea vântului. Spectacolul-poveste avea 
sugestii subtile, un comentariu discret al realizatorului principal, Ştefan Iordă- 
nescu, pentru că orice basm este, până la urmă, o poveste cu substrat filosofic 
pentru cei mari. 

Şi mai amintesc, tot în regia lui Ştefan Iordănescu, spectacolul Noţiunea 
de fericire de Dumitru Solomon (1986). Nu a fost o „bombă” la public, nici nu 
putea fi — era o meditaţie asupra condiţiei intelectualului —, dar mărturisea clar 
încercarea ambițioasă a foarte tânărului Ştefan Iordănescu de a-şi formula per- 
sonalitatea creatoare în cadrul unei anume, particulare, estetici teatrale. 

Regele Lear de William Shakespeare a fost mai mult decât vedeta, a fost 
„diva” stagiunii 1986-1987. A existat o poveste în jurul acestui spectacol, repe- 
tițiile au durat mult, luni în şir, a existat un mare consum de energie nervoasă, 
spaime, explozii, tensiune, trudă. Toate, aproape fără de măsură. Dar spectaco- 
lul a fost, împotriva tuturor temerilor, fireşti pentru o asemenea întreprindere 
enormă, un mare succes. Au vorbit despre spectacol, în cei mai elogioşi termeni, 
voci autorizate ale criticii teatrale româneşti. Le-am citat cu dărnicie, nu voi 
putea spune niciodată mai mult şi mai bine decât ei ceea ce era de spus despre 
acest spectacol. 

Excela prin renumita rigoare a cuplului leremia-Jivanov, prin lectura regi- 
zorală personală, virilă, prin refuzul structurilor discursive şi romantice asupra 
textului shakespearian, prin limpiditatea cu care se decupa intenţia acestei lec- 
turi: Regele Lear a devenit, în viziunea lui loan Ieremia, o meditație profundă, 
gravă, asupra puterii, în general. Excela prin inventivitatea, în puținătate, a sce- 
nografiei Emiliei Jivanov, prin semnificativul detaliului. Excela prin interpre- 
tul principal, Vladimir Jurăscu, în Lear, şi prin ceilalți interpreți ai distribuţiei, 
Adela Radin Ianto (Goneril), Margareta Avram (Regan), Alina Secuianu (Cor- 
delia), Sandu Simionică (Kent), Alexandru 'Ternovits (Gloucester), Robert Linz 
(Edgar), Ion Haiduc (Edmund), Daniel Petrescu (Bufonul) etc. 

A fost un spectacol minunat. 

Stagiunea 1987-1988 a fost ea însăşi, prin cele trei spectacole de referință: 
Dalbul pribeag de D.R. Popescu, Răceala de Marin Sorescu şi Trei surori de 
A.P.Cehov, una de excelență. Lumea teatrală aproape că nu a mai fost surprinsă, 
ştia deja că la Teatrul Naţional din Timişoara se întâmplă lucruri foarte bune, 
împotriva a ceea ce însemna contextul politic. 

Dacă Regele Lear m-a asumat total, atunci, în orice caz, Dalbul pribeag a 
fost spectacolul pe care l-am iubit cel mai mult. Am văzut nenumărate repetiții 
şi, desigur, toate reprezentațiile. Era un spectacol mai dificil de asumat de către 
publicul mediu şi aproape deloc de către cel submediu. 

Firesc, pentru că textul, şi, desigur, spectacolul, erau încărcate de sensuri, de 
semnificații, de adevăruri ce glosau în jurul ideii de „rost al teatrului: acela de a-i 
pune lumii oglinda în față. Mai dificil de înțeles la orice nivel. 

Era o dramă a purificării, jucată într-un teatru care arăta ca un templu (pen- 
tru că asta şi era, metaforic sugerat) în care actanţii-actori, ca în drama shakes- 
peariană Hamlet, dezvăluie, printr-un spectacol, adevărul asupra unei crime în- 

tâmplate demult şi bine ascunsă. Totul era învăluit într-o atmosferă stranie, de o 
poezie ea însăşi ieşită din tipare, încărcată de o tensiune crescândă, o tensiune ce 
se amplifica pe măsură ce adevărul se dezvăluia, şi tot în măsura în care progresa 
dezvăluirea, actorii creşteau. Actorii creşteau, pur şi simplu, înălțați progresiv pe 
încălțăminţile lor. Creşteau vegheați şi, poate, „jucaţi de-o lună stranie, atârnată 
deasupra templului lumii, în care un Om căuta lumina. Adică Adevărul. 

Actorilor, celor trei actori ai piesei, Larisa Stase Mureşan, Titi Buzoianu şi 
Ucu Haiduc, le-a plăcut enorm acest text şi au jucat cu o încărcătură, o vibra- 
ţie interioară contaminante, frisonante. Era acolo, pe scenă, mister, histrionism, 
adevăr de viaţă, frumusețe, simboluri irizate şi subtile, chiar şi grotesc era, era 
frenezie a trăirii şi credinţă. 


Spuneam, anterior, că loan Ieremia a avut, întotdeauna, o percepţie specială 
asupra dramaturgiei lui D.R. Popescu, stufoasă, generoasă şi „deasă, care pre- 
tindea însă o foarfecă puternică, bărbătească, spre a putea deveni un scenariu 
teatral bine organizat. Ieremia avea această capacitate. 

Dalbul pribeag mi-a dezvăluit însă, mie, pentru prima oară de când îl cu- 
noşteam, zona lui de sensibilitate, artistică şi umană, dosită abil într-un străfund 
fără acces public şi păzită cu cerbicie de Ieremia însuşi. 


Premiera spectacolului Trei surori de Cehov, în regia lui Alexa Visarion, a 
adunat în sala Teatrului Naţional „toată floarea cea vestită” a cronicarilor ro- 
mâni. Spectacolul a plăcut enorm, a emoţionat, a convins, a stârnit admiraţie şi a 
generat, în consecință, un număr mare, foarte mare de cronici în jurnalele urbei, 
în presa centrală şi un fascicol întreg în revista de specialitate, Teatrul. 

Ceea ce mi-a rămas însă mie foarte viu în memorie, după atâţia ani, au fost 
repetițiile la acest spectacol. Întâlneam, eu cel puţin, pentru prima oară, o altă 
atitudine şi metodă de lucru a creatorului-regizor. Piesa nu era altceva decât o 
lume, alta decât cea diurnă, actorii începeau repetițiile abia după ce-şi găseau 
starea. Starea spectacolului pe care el, regizorul, o purta mereu în el. Îi „vrăjea” 
pe actori, îi ţintuia cu privirea, se concentra, le transmitea tensiunea, se juca cu 
ei ca şi cu un flaut adormit, apoi ei începeau să „cânte, atingeau note şi tonalități 
pe care nici nu ştiau că le-ar fi avut, şi-i mira chiar şi pe ei înşişi cum de-au deve- 
nit, deodată, păsări cântătoare. 

Vis Alexa credea că repetițiile sunt totul, apoi vine doar „scoaterea pe tara- 
bă! Aici, în repetiţii, viața îşi pierdea dimensiunile ei stabile, se dilata, dobândea 
dimensiuni suplimentare, calitatea umană putea naşte calitatea artistică. 

Cultiva la actorii implicaţi în construcția comună (ce trebuia înălțată ca un 
lăcaş de cult, din credință pioasă) iubirea, până la ardere şi sacrificiu, ca una 
dintre căile spre starea pretinsă de spectacol. Comunicarea umană, reală şi 
profundă între actori, era şi ea o cheie spre această stare. 

În sala de repetiție sau pe scenă, urmăriţi de privirea intensă a regizorului, 
tensiunea lăuntrică a actorilor năştea arcuri voltaice între ei, freamătul lor inte- 
rior devenea tremur şi frison real. Acolo, în acele repetiţii, nu cred că am asistat 

la mimarea, chiar impecabilă, a unei realități, ci chiar la atingerea esenței aces- 
teia. Mă întorceam acasă cu o suferinţă stranie şi ideală, care refuza impactul cu 
prea concretul. 

Intrasem în universul spectacolului. 

La unele dintre repetiţii, însă, se întâmpla ceva ciudat. Vraja nu se înfiripa. 
Dezamăgită, l-am întrebat odată de ce se întâmplă asta. Am păstrat în caietul 
program al spectacolului răspunsul de atunci: „Ne lovea brutal, peste suflet, viața 
ordinară, fără cruţare ne biciuiau nimicurile, obligaţiile domestice,... slăbiciunile se 
impuneau înlăuntrul nostru dominându-ne... Actorii nu mai transfigurau stări, gân- 
duri, idei ci ilustrau cu fățarnică convingere, desigur, dincolo de voia lor, o profesiune 
supusă, manipulabilă din orice unghi al obscurităţii şi înregimentării spirituale. Nu 
mai trăiau... Figuram în limitele suportabilului fără neliniştea şi tensiunea cercetării 
ce ne-o asumasem în înfrigurare şi încredere. Eram morţi în vieţuirea noastră.” 


În prezența regizorului, aşezat în rândul întâi, transpirat de concentrare, 
premiera a născut, în public şi oamenii de teatru, emoţiile estetice aşteptate. 
Spectacolul a fost minunat. 

Apoi, după a doua reprezentație... 


A fost deceniul 1980-1990 unul greu dar rodnic, în care vectorul dezvol- 
tării teatrului a urmat, cu evidență, un sens ascendent. Aşa cum spuneam şi 
în alte rânduri, timpul teatral a fost pentru Timişoara unul bun, semnificativ 
pentru creşterea valorică a ofertei culturale a Naţionalului, împotriva derizoriu- 
lui timpului istoric. Deşi simultane, ele au mers în paralel o porțiune scurtă de 
drum, apoi au luat-o în direcţii opuse. 


În popor se spune că „privighetoarea oarbă cântă cel mai frumos” 

Poate. 

M-am gândit adeseori la acest dicton în timpul eroicei autofinanțări, con- 
trazisă, ca un protest nonverbal, indirect şi totuşi percutant şi clar, de spectaco- 
lele tot mai bune, unele antologice, ale teatrului meu. 

REPERE CONEIGURATIVE ALE PERIOADELOR 
1970-1984-1990 


Deşi ar fi fost normal ca aceste concluzii să se refere doar la perioadele 1970- 
1973 (dir. Gh. Leahu) şi 1973-1979 (dir. Tr. Bunescu), urmând ca apoi să se ia în 
considerare deceniul 1979 — sfârşitul anului 1989, am găsit oportun să identifi- 
căm reperele definitorii ale unor perioade compacte. Or, o perioadă compactă 
este cea cuprinsă între 1971-1984, adică de la apariția şi aplicarea tezelor de la 
Mangalia, până la momentul instalării autofinanțării în teatru, apoi perioada 
cuprinsă între 1984-1990. 


Din perspectiva noastră, autofinanțarea nu a avut doar determinări econo- 
mice, ci şi unele de o cu totul altă natură. Cel puţin în parte, motivele acestei 
măsuri extreme s-ar fi putut regăsi în evoluţia întregii culturi române în in- 
tervalul de timp anterior. Cât despre teatru, el tindea să devină o forță. Cred 
că teatrele, împreună, deveniseră o forță, „spărseseră blocada” ideologică prin 
forța creaţiei. 

Dacă îi fusese interzis modul direct de comunicare, ca întregii culturi de alt- 
fel, teatrul căutase şi găsise calea mediată, esopică, de a exprima adevărul. Texte 
aparent nevinovate sau realmente benigne deveniseră, prin viziunea regizorală 
asupra formei de spectacol, explozive. Teatrul, dar şi cultura, în general, nu mai 
puteau fi controlate. 


Lupta supraviețuirii este însă una singulară. „Divide et impera”, asta în- 
semna măsura autofinanțării culturii în sistem socialist. 

În întreaga perioadă 1984-1990 se regăsesc, în principal, aceleaşi repere fi- 
zionomice ale politicii repertoriale a teatrului, situația devenind însă dramatic 
modificată, după 1984, prin lipsa banilor pentru existenţă. 

Sub acolada acestui timp istoric, mişcarea teatrală românească, în ansamblul 
ei, dar şi pe porţiuni personalizate, a marcat o traiectorie interesantă. În tea- 
tre se reconsideră fizionomia repertorială, se schimbă raportul dintre numărul 
de piese româneşti şi străine, primele acoperind oferta în proporţie de 60-70%. 
Educaţia politică, etică, patriotică, morală devenise o comandă ideologică pen- 
tru teatru. 

Ca urmare a acestei măsuri, a apărut, destul de repede, un nou val de dra- 
maturgi, adică mai exact de persoane care scriau texte pe temele sensibile ale 
momentului — morale, sociale, patriotice etc. — urmând cu obedienţă „linia” şi 
nădăjduind la lansarea pe piața teatrală. Unii au reuşit. Restul valului a trecut 
fără alte urme decât cele lăsate în nervii secretarilor literari ai teatrelor, care 

citeau sute şi sute de piese-maculatură, făceau referate şi purtau corespondență 
cu aspiranțţii la titlul de dramaturg. 

Au apărut însă şi autori importanţi: Dumitru Radu Popescu, Teodor 
Mazilu, Dumitru Solomon, Iosif Naghiu, Gellu Naum, Marin Sorescu, Ion 
Băieşu, Tudor Popescu etc., rămânând în continuare în atenţia teatrelor şi vechea 
„gardă”: Horia Lovinescu, Aurel Baranga, Paul Everac etc. Noii dramaturgi 
tentează esenţializarea, alegoria, metafora, simbolistica şi parabola ca modali- 
tăți de comentariu al realității cotidiene. 

A apărut şi s-a afirmat nu doar o generaţie nouă de dramaturgi, ci şi una de 
regizori importanţi, care au schimbat forma de spectacol, acordând-o cu gustul 
şi spiritul modern. Texte de odinioară au fost reevaluate, cu pătrundere contempo- 
rană a sensurilor şi într-o expresie scenică esenţializată, debarasată de recuzita re- 
toricii romantice ori naturaliste. Alexandru Tocilescu, Alexa Visarion, Cătălina 
Buzoianu, Aureliu Manea, Dan Micu, Mircea Marin, Silviu Purcărete, Adrian 
Lupu, dar şi, la noi, Anca Ovanez, Sergiu Savin, loan Ieremia, şi mai maturii 
Ioan Taub şi Emil Reus au reprezentat, cu glorie, perioada „regiei orgolioase'. 


Au intrat în categoria textelor reevaluate scenic, cu precădere, textele 
restitutive ale istoriei naționale. La Teatrul Naţional Timişoara, în anul 1972, 
Coroană pentru Doja de Aurel Gheorghe Ardeleanu, regia Ioan Taub, încerca 
aducerea faptelor istorice la o înțelegere şi asumare contemporarane prin 
modernitatea demersului scenic. În 1974, Appassionata de Aurel Gheorghe 
Ardeleanu, în regia lui Sergiu Savin, reuşeşte acelaşi lucru, după cum, un an mai 
târziu, drama Viforul de B.Şt. Delavrancea este reinterpretată prin originalitatea 
gândirii scenice a regizorului loan Ieremia. Iarna lupului cenușiu de I.D. Sîrbu 
(1977) şi Răzvan şi Vidra de B.Şt. Delavrancea (1981), ambele în regia lui Emil 
Reus, au ambiționat accentuarea semnificaţiilor prin repaginare scenică modernă. 
O condiție aparte a avut, în acest context, spectacolul Studiu osteologic al unui 
schelet de cal dintr-un mormânt avar din Transilvania de D.R. Popescu, regia 
Ioan Ieremia (1981), cu referire la o istorie naţională mult mai recentă, situată 
în primii ani ai puterii populare, spectacol care a venit să dezvăluie evenimente şi 
adevăruri istorice sensibile, îndelung şi cu obstinaţie ocolite, într-o grafie artistică 
expresivă ca imagine, surprinzătoare prin curajul enunțului şi forța metaforelor. 
Spectacolul, a cărui scenă era dominată de simbolul continuității istorice a 
neamului, reprezentat printr-un pom cu rădăcinile adânc înfipte în pământ, 
peste coroana căruia treceau, ca anotimpurile, valurile istoriei (scenografia: 
Emilia Jivanov), sugera şi anunța, ca pe ceva firesc, marea schimbare istorică ce 
urma să vină neabătut, întocmai ca iminența morții şi renașterii naturii. 

Spectacolul a funcţionat ca o expresie a rezistenţei prin cultură. 

O direcție importantă în dramaturgia de ultimă generaţie a constituit-o asu- 
marea istoriei naţionale în relaţie cu actualitatea, într-o formă metaforizată. 
Exponent al acestei direcţii a fost Marin Sorescu, prin originalitatea viziunii sale 
asupra eroului şi a istoriei. Autorul demitiza, remitizând într-o abordare moder- 
nă a mitului, folosind un limbaj contemporan pentru idei contemporane puse în 

circulație de acest tip de piesă istorică. Baza literară în discuţie a oferit creato- 
rilor de spectacol un spaţiu foarte larg de acţiune, iar spectatorilor posibilitatea 
de a se debarasa de prejudecăți estetice în ceea ce priveşte piesa istorică. Teatrul 
Naţional Timişoara a pus în scenă Răceala (regia Emil Reus), în anul 1987. A 
fost un succes important atunci, dar piesa se juca deja de câţiva ani la alte teatre 
din țară. Subliniem acum doar tendinţa literaturii şi a creatorilor de spectacole, 
în general, dar şi la noi, de a comenta prezentul în formă mediată, prin apelul 
la istorie, depozitară a unor fapte repetabile în timpuri istorice diferite, ceea ce 
făcea ca situarea cronologică să devină convenţională. 

Despre prezent vorbeau aceste spectacole. 

Au apărut, în cadrul aceluiaşi val al dramaturgiei contemporane, şi piesa cu 
mesaj social precum şi piesa politică, oarecum famelice din punctul de vedere al 
forței problematicii atinse, tentând totuşi regizorii entuziaşti prin posibilitatea de 
a comunica ceva publicului, chiar prin formă teatrală esopică. În ceea ce priveşte 
teatrul nostru, poate că este mult spus, esopică. Doar o vorbă cu două înțelesuri, 
un adevăr enunțat pe jumătate, o vagă atitudine critică, un ton mai apăsat. Nu au 
generat mari spectacole, deşi unele, totuşi, bune, dar important a fost faptul că 
teatrul timişorean a fost sensibil la regruparea dramaturgilor, a regizorilor şi 
a tuturor creatorilor de spectacol, într-un efort comun de a găsi forma vie a 
teatrului, capabilă să comunice adevărul despre prezent. Pentru că, până la 
urmă, aceasta este menirea teatrului: aceea de a fi oglinda timpului său, după 
cum spunea cel mai important dramaturg al lumii, Shakespeare. 

Au fost în această condiție spectacole ca A doua față a medaliei de I.D. 
Sîrbu, regia Emil Reus (1974), Un fluture pe lampă de Paul Everac, regia Ioan 
Ieremia (1975), A cincea lebădă de Paul Everac, regia Emil Reus (1975), Nu ne 
naștem toţi la aceeași vârstă de Tudor Popescu sau Goana de Paul Ioachim, 
regia Emil Reus (1982). 

Şi au mai fost. 

Adăugăm aici, în lista pieselor cu problematică socială, spectacolele utile, 
vizând un scop clar educaţional, adresate unui anume public ţintă, cel tânăr în 
principal: O fată imposibilă, 1973, şi Un tânăr mult prea furios, 1977, ambele 
de Virgil Stoenescu, Piatră la rinichi de Paul Everac, 1977, O dragoste nebună, 
nebună, nebună de Tudor Popescu, 1985, Cum de-a rămas Catinca fată bă- 
trână de Nelu Ionescu, 1979, şi altele. 


Anul teatral 1979-1980 a fost considerat Anul Dramaturgiei Româneşti Ac- 
tuale, datorită spectacolelor foarte importante valoric, pe text românesc de ac- 
tualitate, în regia celor mai buni regizori români ai momentului şi în interpretări 
memorabile. 

Pentru noi, anul 1980 a fost cel al organizării primei ediţii a Festivalului 
Dramaturgiei Româneşti Actuale, urmând o perioadă în care spectacole de 
excelenţă au situat Teatrul Naţional din Timişoara în eşalonul de vârf al teatru- 
lui românesc. 

Ascensiunea teatrului nu a fost rezultatul unei oferte constante valoric, ci a 
apariţiei, treptate, a spectacolelor de mare anvergură, multe dintre ele după anul 
1984, împotriva condiţiilor dure de existență. 


Restituirile textelor clasice, într-o interpretare profund contemporană, 
au generat spectacole de excepţie, realizări artistice de mare pregnanţă care, 
ca toate spectacolele de acest „gabarit, au depăşit pragul regional devenind 
spectacole naţionale, un bun artistic naţional. Aşa au fost Furtuna de William 
Shakespeare (1970), Micii burghezi de Maxim Gorki (1973), Suflete tari 
de Camil Petrescu (1973), Discipolul diavolului de George B. Shaw (1975), 
Henric al VI-lea de W. Shakespeare (1976), Unchiul Vanea de A. P. Cehov 
(1980), Ascensiunea lui Arturo Ui poate fi oprită de Bertolt Brecht (1983), 
Regele Lear de W. Shakespeare (1987), Trei surori de A.P. Cehov (1988). Au 
fost spectacole în care refuzul clişeelor, rafinamentul convenției scenice, unitatea 
artistică a întregului, originalitatea limbajului au condus la o reală redescoperire 
a potenţialului de semnificaţie şi creativitate ale textelor clasice. 


Spectacole pe texte contemporane, româneşti şi străine, de acută actualitate, 
prin text, spiritul modern al descifrării înțelesurilor şi noutatea captivantă a 
formei de spectacol, au reprezentat o altă direcţie, în care s-au încadrat: Arca 
bunei speranțe (1970), Dosarul Andersonville (1975), Fundaţia (1977), 
Mobilă şi durere (1980), Arma secretă a lui Arhimede (1982), Ca frunza 
dudului din rai (1983), Dalbul pribeag (1987), Moara de pulbere (1989). 


DA 


Apărut într-un moment bogat în „oferta pieţei” în ceea ce priveşte drama- 
turgia originală şi spectacole importante pe acest tip de text dramatic, Festivalul 
Dramaturgiei Românești de Actualitate a fost un alt reper care a propulsat 
Teatrul Naţional spre nivelul de vârf al teatrelor româneşti. Despre acesta vom 
vorbi într-un capitol separat. 


În cele două decenii despre care vorbim, apare treptat şi se dezvoltă concep- 
tualizarea spectacolelor, spor determinat de creşterea progresivă a capacității 
publicului de a decodifica mesajul transmis prin spectacol. Acesta ajunge a fi tot 
mai subtil exprimat, transcriind însă din ce în ce mai decis atitudinea politică, 
protestatară, dizidentă față de regim, a creatorilor de spectacol. 

Poate că această credință este una orgolioasă, eu însă cutez a spera că, dacă 
revoluţia a izbucnit aici, la Timişoara întâia oară, pe lângă alte cauze, unele ocul- 
te, o contribuţie oarecare, nu ştiu cât de importantă, a avut şi Teatrul Naţional. 

Teatrul şi misiunea lui nu au putut fi anulate în toţi aceşti 20 de ani. Teatrul 
a mărturisit ceva important despre calitatea acelui timp istoric, prin chiar faptul 
de a fi comunicat adevărul interzis, dacă nu în mod direct, pentru că nu i s-a 
permis asta, atunci mediat de metaforă. 

Dar l-a comunicat. 

Oricum ar fi fost timpurile, Teatrul Naţional Timişoara şi teatrul românesc, 
în general, nu şi-au uitat şi nu şi-au trădat misiunea. 

A FOST SHAKESPEARE 
PERIOADA AUTOFINANȚĂRII: 1984-1990 


(Capitol scris în perioada 1987-1989) 


Citim uneori, cu revoltată uimire, că undeva, într-un loc de pe planeta aceas- 
ta, un om şi-a ucis semenul refuzându-i dreptul la pâine. Înmulțit cu câteva zeci 
de milioane zilnic, gestul capătă proporții monstruoase. Este un genocid, dar 
niciun tribunal din lume nu-i aplică regimul delictului penal. 

Dreptul la pâine, adică la viaţă, este un drept absolut, primul şi cel mai ele- 
mentar al omului, situat deasupra celorlalte date ale acestuia, ţinând de deter- 
minări diverse. Un drept dobândit odată cu viața. 

Fireştile ierarhizări valorice, stratificările calitative, au generat, sigur, în timp, 
alte drepturi omului. Cum ar fi bunăoară acela la neuitare. L-au dobândit, ne- 
drept de egal, spiritele antinomice, atât cele solare, spre eternă glorie, cât şi cele 
abisale, spre eternă uimire asupra posibilităților de regresie ale omului. Sunt plus 
variante ambele, unele notate cu plus, celelalte cu minus. 

Ne interesează numai acelea care au contrariat tendințele oricărei nivelări 
valorice în sens pozitiv şi, rămânându-le îndatorați moral tuturor acelora ce-au 
plăsmuit din neodihna minţii şi a mâinii lor toate valorile materiale, îi iubim cu 
osebire pe cei ce-au durat edificii spirituale omului. 

Poate că simţul practic a fost acela care l-a ridicat pe om în poziţie bipedă. 
Mie însă îmi place să cred că simţul artistic, unda unei sensibilități particulare, 
un vis şi-un dor i-au ridicat omului fruntea din țărână în căutarea stelei şi-a lu- 
minii. Pe care, găsindu-le după dureroase iscodiri în miezul lucrurilor dinafara 
şi dinlăuntrul său, a plătit preţ greu de viață până să poată plăsmui din ele făclia 
pe care să o pună, generos, în căuşul palmei Omului, semenul său, destăinuin- 
du-i-se lui prin lumina aceasta. 

Care lumină poate fi orice, o bucată de pânză supusă mângâierilor culorii, un 
colț de piatră convins să devină Galatee, cuvântul modelat şi înnobilat de arta 
culturii, a reflecții, a erudiţiei. 

Fericiți pentru acest regesc dar de lumină făcut sufletului şi cugetului lor, 
oamenii i-au recunoscut şi i-au ocrotit acestei categorii, fatalmente reduse nu- 
meric — Artiştii — dreptul ei la destăinuire, dreptul ei la creație. Un drept la fel 
de firesc ca dreptul la pâine, aşezat de artist, nu o dată, înaintea acestuia. Este 
dreptul celui ales. 

Nu a făcut un gest de generozitate semenul său „laic” recunoscându-i acest 
drept, şi n-a plătit cu această recunoaştere decât propria sa bucurie. Şi n-a făcut 
nimic altceva decât să recunoască, astfel, enorma rentabilitate a investiţiei mo- 
rale şi, poate, materiale pe care a făcut-o în artist. 

O rentabilitate care se cântărește cu o singură unitate de măsură: bucuria. 
Câtă bucurie generează arta, câtă noblețe poate genera, câtă deschidere a minții 
poate ivi, câte carate de umanitate poate naşte — atâta rentabilitate. 

Numai acei oameni care în mărginirea lor înspăimântată sau suficientă dis- 
preţuiesc fireasca rânduială a valorilor, numai cei care cred neghiob că pentru ei 
clipa se va opri faustic ocrotindu-le pe veşnicie condiţia întâmplător şi nemeritat 
privilegiată, numai ei pot disprețui arta, bucuria aceasta plăsmuită de artist din 
spirit, din patimă, din damnare, numai ei pot dispreţui şi ignora, cu fudulia pros- 
tiei, fascinația culturii, noblețea spiritului artistic şi unicitatea gestului de artă. 

Numai ei cred că, cu oarecare străduință şi-un strat de „glanț, sticla poate 
concura diamantul. Ori poate fi confundată cu Galle-ul. 

Ei sunt cei care generează accidentele, hiatusurile şi pauzele în curgerea flu- 
entă a istoriei culturii, coborând-o pe aceasta, din zona eterată a minții şi a spi- 
ritului, la nivelul goanei după pâine. 

În timp s-au întâmplat mereu, într-o parte sau alta a lumii, accidente de 
acest fel. Să nu fi învățat oare nimic omul din experienţa lui anterioară? 

Să fie, oare, necesare pauzele? 

În definitiv şi pauza face parte din muzică. 


Istoria adevărată a omenirii este, poate, înainte de toate, istoria spiritului ei, 
o istorie care a întocmit, desigur, anume criterii de valorizare şi a acordat dreptul 
la neuitare după ele. 

Într-o istorie a Angliei, neterminată, Stefan Zweig l-a aşezat înaintea tutu- 
ror, înaintea regelui Arthur, înaintea Elisabetei chiar, pe Shakespeare, întruchi- 
pare supremă, cel mai măreț învățământ al lumii şi, poate, cea mai minunată 
scânteiere a sa. James Întâiul, urmaşul la tron al Elisabetei, şi-a dobândit dreptul 
la neuitare nu atât prin condiţia sa cât, mai ales, printr-un lucru care-l va onora 
peste veacuri: a acordat protecţie şi înțelegere unui oarecare autor dramatic ce 
va dăinui în eternitate sub strălucitul şi gloriosul nume de Shakespeare... 


Să-i iubim, să-i respectăm pe artiști, acordându-ne nouă dreptul la bucu- 
rie, dreptul la vis şi dreptul la speranță. Ei sunt cei care, înnobilându-ne 
sufletele, ne fac apți să visăm la o umanitate mai bună, mai generoasă, mai 
înţeleaptă, mai clementă, mai morală, mai normală... 

Şi, chiar dacă proiectul drumului spre steaua acestui vis este utopic, ei ne 
dăruiesc, totuşi, Speranța — posibilitate etern deschisă spre piscul de lumină. 


Poate că niciodată nu mi-ar fi trecut prin cap toate acestea dacă n-ar fi fost 


seismele ce-au zguduit sfârşitul de an 1983. Au urmat consecințele: coşmarul 
autofinanțării în sistem socialist. 

A fost o perioadă eroică pentru teatre şi pentru toate instituţiile de cultură. 

Am crezut mereu că eroismul este o stare relativ scurtă, o stare şi o atitudine 
legate strâns de eroare, pentru că reprezintă, întotdeauna, efortul omului de ra- 
diere a ei, efortul repunerii lucrurilor pe rosturile lor fireşti, vremelnic deviate. 

Am învățat între timp şi dimensiunea duratei eroismului, dimensiunea re- 
zistenței în numele păstrării nealterate a gestului artistic profesionist. „Eu nu 
pot exista decât dacă mă ofer până la capăt” — spunea într-un rând un mare artist 
român, Alexa Visarion, regizor, care, ca toți marii artişti, a văzut într-o noapte 
ielele despletite şi a rămas bolnav de dorul perfecțiunii. 

ÎI au toți artiştii adevărați şi de aceea încearcă să atingă perfecțiunea în arta 
lor oferindu-se în schimbul ei, până la capăt, pe ei înşişi, cu toată viața, harul şi 
pătimirea lor. 

Dreptul lor la pâine este echivalent cu dreptul lor de a se oferi până la ca- 
păt. 

Cine să le conteste, şi în numele căror rațiuni, acest drept? Este dreptul lor la 
sacrificiu şi dreptul tuturor celorlalți la a primi ofranda acestui gest. 

Fără îndoială „Multe flori sunt / Dar puţine rod în lume o să poarte / Toate 
bat la poarta vieţii ... — este dreptul lor să ostenească întru speranța că drumul 
spre perfecţiune le va fi deschis. Trebuie să acordăm șansă egală tuturor artiști- 
lor. Se vor departaja singuri. 


În geografia spirituală şi artistică a lumii nu pot exista numai piscuri. Ele 
sunt rare, dar spre ele se ridică neobosită aspirația dealurilor. Pe truda lor de vis 
şi faptă se aşază piscurile şi trebuie acceptate şi admirate şi ele, dealurile, chiar 
dacă nu pentru altceva, cel puţin pentru râvna lor de a se smulge din unifor- 
mitatea egalizatoare a orizontalității. Împreună cu idolul lor, muntele, acordă 
câmpiei darul privirii ascuţite, de sus, asupra a tot şi toate, o privire clară, de 
perspectivă. Şi de aceea câmpiei, fatalmente mai întinsă ca suprafață, dar veşnic 
opacă prin poziţie orizontală, nu i-a venit niciodată ideea să-i ceară muntelui să 
facă şi grâu dacă vrea pâine. 

I l-a dăruit dintotdeauna, bucuroasă şi veşnic jenată că plăteşte cu prea pu- 
ţin, boabe câte încap în căuşul palmei, darul de privire clară al muntelui. 


Şi totuși... 

În decembrie 1983 s-a auzit un zvon: sunt prea mulți artişti profesionişti, 
bugetul statului nu mai poate suporta salariile lor, este criză economică în toată 
lumea, toţi trebuie să devină „rentabili, altfel nu se poate, vor trece toți la o exis- 
tență autonomă financiar, de autofinanțare adică. Cordonul ombilical ce lega 
până acum instituţiile de cultură de bugetul statului socialist va fi tăiat, nu de 
tot, vor mai primi un procent variabil: 15%, 20%, ceva mai puţin sau mai mult. 
S-a făcut experiența asta, s-a văzut că se poate, în Anglia, Franța, America, poa- 
te chiar în Tanzania, şi cine mai ştie pe unde, teatrele primesc din partea statului 
(nu cele particulare, că astea nu interesează!) un procent şi mai mic, ba chiar 
deloc, şi totuşi se descurcă, ba chiar le merge bine, prosperă. 

Aşa încât, dacă în anul 1982, Teatrul Naţional din Timişoara a câştigat din 
încasări de bilete, programe de sală, închirieri de sală, activitate specifică deci, 
1.105.000 lei, ia să se mobilizeze dânsul în 1984 şi să câştige 4.000.000 lei din 
aceeaşi activitate. S-a văzut şi în Tanzania, se poate. 

S-o fi putând, dar cum? 

Că preţul biletelor nu poate fi mărit, este o lege mai veche ce are la bază prin- 
cipiul socialist al „salariului social” al oamenilor muncii. 

Salariile personalului artistic, de restul nici nu mai merită să vorbim! — nu 
pot fi nici ele modificate după binecuvântatul şi normalul principiu al utili- 
tăţii fiecărui pion în marele joc al teatrului autofinanţat: este şi aici o lege care 
nu te lasă. Au fost atribuite conform unor alte criterii valorizatoare socialiste, 
avându-i adică în vedere pe toți , priviţi în mod global, nu doar pe unii, ce-i dacă 
aceştia lucrează mai mult, nu au decât să se alinieze plutonului, asta este! Aşa să 
rămână, nu-i frumos să-i faci omului un dar şi după aceea să i-l iei înapoi — ar fi 
un gest care ar contrazice violent principiile socialiste. 

Păi, atunci, ar mai rămâne sala de spectacole: are 711 locuri. Ea trebuie lă- 
murită: să se dilate dânsa, să se facă de 7.111 locuri, să înțeleagă că asta este 
situația, şi gata! 

Poate, dar ce să faci cu ea dacă nu vrea să înțeleagă, avariată şi cârpită de vreo 
două ori, viețuieşte vajnic de mai bine de un secol, cinstit vorbind e prea bătrână 
să mai priceapă „fineţuri” contemporane de felul acesta! 


Şi s-a ajuns atunci la vorba poetului Marin Sorescu: „Ori măreşti osul, ori 
mai răreşti din câini” De os nici vorbă ! Au fost „răriţi” artiştii. 

Ia să binevoiască Corul Filarmonicii să-şi amintească cu câtă vigoare cântau 
brigadierii la construirea defileului Bumbeşti-Livezeni: „hei-ruup, hei-ruup” şi 
să poftească dânşii să cânte mai cu viață, mai entuziast şi mai puternic, şi n-o să 
bage nimeni de seamă c-au rămas un sfert. 

Şi-apoi, în definitiv şi la urma urmelor, nici nu-i nevoie de ei! 

Lipsească! 

Auzi lux: cor profesionist! Da' ce-s greieri, să-i plăteşti numai să cânte? 

Păi cântă corul oţelarilor din Reşiţa, o frumusețe, zău aşa! Da corul taxatoa- 
relor RATA din Bouțari, ce cusur are? 

Şi după aceea teatrele, doamne iartă-mă! Ce nevoie or fi având dânsele de 
atâta personal? Uite, de exemplu la Regele Lear (a se citi în limba română, tova- 
răşi, că ne aflăm pe teritoriul scumpei noastre patrii), este nevoie de o armată de 
ostaşi în final? Foarte bine ! Ce-i dacă regele a murit pe scenă cu trei minute îna- 
inte: se ridică iute, fuge în culise, îşi trage un coif pe cap, ia halebarda şi-ngroaşă 
rândul figuranților. 

Totul este să găseşti soluţii, tovarăşi! Nu? Teatrul este doar convenție, este 
momentul să priceapă şi publicul, dar mai ales teatrele treaba asta, ce naiba! 


Aşa o fi, dar regele Lear acolo, pe scenă, este un actor, este un om, nu este un 
„rege la BẸ’ pe o tablă de şah. Măreţia lui, conştiinţa erorii, prăbuşirea psihică, 

dezastrul întregii ființe a regelui pe scenă se iscă, se nutreşte, prinde strălucire 
şi cutremurare din viața actorului, din dereglarea universului său psihic care se 
suprapune, până la identificare, peste cel al personajului. O dedublare aflată sub 
controlul permanent, riguros, necruţător al minții şi al lucidității omului-actor. 

Există caractere puternice de care actorul nu se poate despărți ore în şir după 
spectacol. Dăruită, dar şi damnată prin însăşi posibilitatea acestei dedublări, fi- 
ința actorului continuă să tremure, să se zbuciume, să se frângă lipsită de somn şi 
pace ore în şir după ce mantia şi sceptrul regesc au luat drumul garderobei. 

Persoana fizică a actorului călătoreşte spre casă, dar dublul său rămâne, în 
continuare, să mângâie neauzit scândura scenei. 

Actorul, actorul adevărat, are întotdeauna încă o ființă care-l locuieşte în 
nepacea vieţii lui. 

Dar cine să înțeleagă asta? 


Au fost duse listele la forul superior, au fost luaţi pe rând toți membrii per- 
sonalului. Cu actorii s-a rezolvat: pensionabilii au fost pensionaţi, unii actori au 
plecat de bunăvoie la alte teatre: Miriam Cuibus, la Teatrul Naţional din Cluj, 
Angela Ioan, la Bucureşti. 

S-a rezolvat, încet-încet, tovarăşi! Păi, vedeți că se poate? 

Dar de ce este nevoie de atâţia muncitori de scenă? Cortinierul nu are decât 
să facă şi pe podarul, că doar nu trage cortina, doamne iartă-mă, trei ore-n şir, 
cât ține spectacolul. 

I-auzi! 

Poate aşa or fi arătând lucrurile privite din afară. Poate că de acolo, din per- 
spectiva acelui loc exterior, laic, „podarul” unui teatru este unul şi acelaşi lucru 
cu cel ce sprijină capul vreunui pod peste o gârlă. 

În teatru, însă, a fi podar este o profesie. Ale cărei taine se învaţă în timp, mă- 
iestria şi precizia mânuirii articulaţiilor podului nu se dobândesc de azi pe mâi- 
ne, un spectacol funcționează după principiul mecanismului de ceasornic. Fie- 
care rotiță se învârte numai când trebuie, unde trebuie, şi cât trebuie. Nu poate 
prelua niciuna funcția celeilalte, fără ca întregul mecanism să se blocheze. 


Dar cine să înțeleagă asta? Cine să înțeleagă ce înseamnă un recuziter, un ma- 
chieur, un sufleur, un garderobier, în teatru? Acestea sunt profesii de vocaţie. 

Există, la aceste profesii de culise, chiar dacă este greu de crezut, nu numai 
vocaţia dar chiar şi orgoliul acestei vocaţii, transcris faptic printr-o uluitoare 
disciplină a sârguinței şi o pasiune pentru perfecțiunea acelui univers închegat 
din neobosita lor roboteală, egalat, poate, doar de pasiunea sau patima artistului 
pentru arta sa. 


După pensionarea sa, a RECUZITERULUI Lorand Kovats, în 1986, cabi- 
na recuzitei teatrului a primit numele „ROLLY”, după cum l-au strigat vreme 
de 35 de ani actorii teatrului. Exact aşa cum săli din teatru au primit numele 
unor mai artişti care au trecut pe aici, înnobilându-i istoria: Dem. Moruzan, Va- 

sile Creţoiu, Ştefan Iordănescu, Gheorghe Leahu şi mulți alții care vor rămâne, 
toţi, încrustați în memoria de suflet a teatrului, după ce destinul lor de viață se 
va fi irosit. 

Cine să ştie ce înseamnă patima de a aduna, a lustrui, a repara, a iubi, a orân- 
dui cu grijă, a mânui cu delicateţea porțelanurilor japoneze o lume de lucruri 
mărunte? Cele mai diverse obiecte: cutiuțe orientale, sticle de băuturi străine, 
reviste, ceasornice, ceasuri cu cuc, pendule, ceasuri de buzunar cu lanţ, medali- 
oane, ceşcuţe, vaze, coifuri, flori presate, sfeşnice vechi, de argint, bijuterii vechi, 
de aramă, obiecte de uz personal din epoci apuse, Doamne!, o istorie vie, mate- 
rială, a tuturor obiectelor uzuale şi de lux folosite de-a lungul timpului de către 
toate categoriile sociale. 

Această patimă discretă, molcomă, tăcută, şi atât de utilă, s-a numit Lorand 
Kovats. 

„Poate vor trebui, cine ştie când, în vreun spectacol. Toate şi-au găsit locul: au 
dat un accent, culoare, personalitate şi viață multor reprezentații. Sunt unele 
obiecte care-i poartă neabătut amprenta: numai Rolly ar fi putut face, cu migă- 
loasa şi vrăjita lui dexteritate, să meargă un ceas beteag de un secol şi jumătate, 
înlocuindu-i măruntaiele metalice ruginite cu altele mai noi, numai la Rolly ai fi 
putut găsi cutare sau cutare sârmă sau hârtiuţă. 

Şi tot la Rolly găseai şi textele pierdute de actori. 

La Rolly găseai tot. 

Strângea cu grijă, pasiune şi tandrețe, tot ce ținea de universul miraculos 
al teatrului. Ştia cu precizie tot ce avea pe polițe, mii de obiecte. În mintea lui 
ordonată se înşiruiau cuminţi, aidoma ca-n rafturile unui anticar de elită, toate 
obiectele. 

Dar cine să ştie toate astea? Cine să ştie oare câtă investiție de viață ascunde 
fiecare lucru şi cine să înţeleagă că un recuziter adevărat, întocmai ca un actor 
adevărat, nu părăseşte, nu poate părăsi, niciodată, teatrul. Care nu este o institu- 
ţie, nu este o profesie, nu este un domeniu de activitate sau este, dacă vreţi, toate 
acestea la un loc, dar este în primul rând, şi-n ultimul rând, o boală şi o patimă. 

Împotriva cărora nu poți lupta. 

Şi chiar dacă vreodată, forțat de împrejurări sau de bunăvoie, l-ai părăsit cu 
hotărârea fermă de a-l ignora de atunci încolo, te-ntorci, oricum şi de oriunde, la 
el. El trăieşte, în conştiinţa tuturor acelora ce i-au trecut, o singură dată, pragul, 
ca o Arcadie perpetuă. 

Aşa mi-a spus într-o seară, cu alte cuvinte, desigur, dar cu aceeaşi tempera- 
tură, domnul Rolly, venit să vadă, din culise, nu mai ştiu ce spectacol al teatrului 
„său, 


Sau „Ciobică vestitul sufleur al teatrului, memoria de rezervă a tuturor ac- 
torilor ce-au strălucit în luminile rampei Teatrului Naţional din Timişoara vre- 
me de aproape 30 de ani! (1957-1985). 

Coriolan Cioba avea, cu certitudine, vocaţia acestei profesii. O făcea cu bu- 
curie, cu respect, cu creativitate, cu umor, cu har, cu nebănuit talent histrionic. 

Venise la Timişoara de la Teatrul Naţional din Cluj, unde vreme de câțiva 
ani a făcut figurație, dar şi mici roluri. Ciobică avea, în structura lui umană, 
dimensiunea ironiei fine, darul parodiei, observaţia ascuţită asupra omului de 
dincolo de pseudonim, mască sau haină. 

Era, pentru actori, un extraordinar coleg şi, lucru rar în teatru, un prieten 
adevărat, indiferent de situaţie şi conjunctură. Pe el te puteai sprijini, chiar dacă 
te „ocăra” 

Ciobică ştia, tot suflând, pe dinafară, sute şi sute de roluri. Cred că devenise 
câte un pic din fiecare. Oricum ar fi fost însă, Ciobică era, în profesia lui, un 
mare artist. Pe el nu-l auzeai niciodată din sală, aşa cum se întâmpla cu alți co- 
legi ai săi de meserie. El nu rostea niciodată replica actorului înaintea acestuia, 
aşa, ca să se asigure şi să-l asigure. Urmărea, cu emoție, emoția actorului! Intra 
în rezonanţă cu ea şi simţea, simțea exact când trebuie să intervină în ajutorul 
prietenului său, actorul. De fiecare dată altfel, întotdeauna însă delicat şi discret, 
neauzit decât de urechea sensibilităţii acestuia. 

Cine să fi putut afla vreodată cu câtă emoție şi spaimă a dublat Coriolan Cioba, 
preţ de treizeci de ani, emoțiile şi spaimele tuturor celor prezenţi pe scenă? 

Poate doar actorii înşişi, sau, poate, nici ei. 

Uneori sistemul lor auditiv nu funcționa. Era de vină, poate, spaima acto- 
rului în fața posibilului blocaj al memoriei, era vreo altă vină, cine să ştie. Dar 
actorul „surzea” Atunci Ciobică sufla, sufla până intra el însuşi în panică, pentru 
ca într-un târziu, în disperare de cauză, să rostească chiar el, cu intonaţiile şi 
inflexiunile vocii actorului în dificultate, replica acestuia. Nu cred să fi băgat de 
seamă vreodată altcineva, în afară de cei prezenţi pe scenă, substituirea. 

Istoria romantică, furtunoasă ori picantă a fiecărei reprezentații, la sediu sau 
în turneu, o ştia cel mai bine el, martorul nelipsit din culise. Pentru că Ciobică 
nu a lipsit niciodată, niciodată de la nicio reprezentaţie. Făcea parte din decorul 
viu al fiecăruia. Sigur că relatarea istoriilor lui era întotdeauna fascinantă, pen- 
tru că el nu ambiționa să devină banda magnetică ori cinematografică a eveni- 
mentelor. Nuu!, el le interpreta aşa cum le percepuse el, cu năvalnica lui ironie, 
din cuşca lui, devenită simbolică la un moment dat. El relata ceea ce nu văzuse 
nimeni altcineva decât el. 

Câteodată, descoperit de Ciobică tocmai atunci când credea că nu-l vede 
nimeni, se mai supăra câte un actor pe el. Dar nu pentru multă vreme, pentru că 
toți ştiau că de vină era mintea lui ghiduşă şi limba pe potrivă, nicidecum vreo 
umbră de răutate. 

Simpla lui prezenţă fizică avea darul de a calma actorul. Şi-a pus Cori (sau 
Ciobică) ochelarii, a aprins lămpiţa sufleurului, a deschis textul, gata! Sus corti- 
na, spectacolul poate începe. 

Nu cred să-l fi văzut vreodată pe Ciobică fără un text în mână. 

Fără text, era ca şi dezbrăcat. Iar actorii nu verificau niciodată dacă avea în 
mână chiar textul spectacolului din seara aceea. Era o chestiune psihică pentru 
ei. Era Ciobică cu textul la locul lui, actorul avea sentimentul siguranței, se relaxa 
şi nu uita textul. 

Câteodată, după câte o bere, Ciobică încurca textele. Dar nu conta, oricum 
ştia totul pe dinafară. 
Hârtia scrisă era doar pentru siguranța prietenilor lui, actorii de pe scenă. 


XXX 


Poate că lucrurile acestea şi multe altele, se ştiu. Ori s-au ştiut. Există însă 
momente în care destinul, în nebănuitele-i convulsii şi zbuciumări, rupe rostu- 
rile lucrurilor. În deruta generală chiar şi cei mai lucizi sunt dezorientați. 

Situaţia nouă se instalează imperios fără a aduce şi soluţiile integrării ei în 
normalitate. 

În acel moment al sfârşitului de an 1983, fiecare om cuprins în sistemul cul- 
turii semnifica, în ordine, în primul rând echivalentul în retributie lunară. Cât 
se economiseşte într-un an de zile, dacă instituția se dispensează de serviciile 
angajatului x sau y? 

40.000 sau 60.000 lei, plus încă, plus încă... Suma totală de economii la re- 
tribuţii va scădea planul de investiții. Cu cât? Cu câteva sute de mii de lei. De 
fapt, o sumă ridicolă, raportată la „pierderile planificate” ale industriei. Doamne 
Dumnezeule!, o sumă ridicolă! 

La forurile superioare au început, voiniceşte, „ajustările” statelor de funcţii 
după un Pat al lui Procust liliputan. „Sunt două persoane cu aceeaşi funcție? 
Scădem unul, rămâne unul! 

Oamenii deveniseră „o funcţie” consumatoare de bani, mai mult sau mai pu- 
ţin indispensabilă mecanismului artistic. 


A început din partea conducerii teatrului o luptă disperată pentru fiecare 
om. Pentru că „un om este egal cu un om” (spunea odată, demult, nici nu-mi mai 
aduc bine aminte când, Bertolt Brecht), şi nu este normal ca, oricât de genială 
ar fi invenţia autofinanțării în teatrele din România socialistă, un om să nu mai 
poată fi egal decât cu o funcţie. 

Probabil că mecanismul „economiilor” de acest tip funcționează implacabil 
în orice sistem economic cuprins de panică. Şi, fără îndoială, imaginea „norma- 
lității” din mintea mea este una ideală, utopică. Ar trebui, poate, să admitem că 
s-ar fi putut obține mai mult şi mai bine în toți aceşti ani de când teatrele sunt 
susținute din bugetul statului. Şi că planul financiar, simbolic aproape, ar fi pu- 
tut fi mărit. 

Sigur, dar în limitele posibilului realist estimat, al unui posibil bazat pe re- 
alitate, pe adevăr, pe datele concrete ale acestor instituții. Raportate la posibi- 
litățile publicului de „consum cantitativ” a ofertei culturale a acestor instituții. 
Pentru că, la urma urmei, câtă informaţie culturală (dacă vorbim de cea cu 
adevărat culturală, despre informația tip „gazetă de perete pentru fruntașii în 
producţie, proprie atâtor şi atâtor piese călduros recomandate, sugerate sau 
impuse teatrelor noastre, despre acest tip de informaţie nici nu mai vorbesc, 
nu intră în discuţie!) poate asimila un spectator mediu ca fizionomie culturală, 

dar fidel teatrului? Dar unul ocazional? Şi până la urmă, chiar unul deschis spre 
cultură? 

Care este nivelul de „saturaţie” al diferitelor categorii de public, şi în ce mă- 
sură capacitatea reală de absorţie culturală se situează într-un raport realist față 
de posibilitățile materiale ale spectatorului? 

(Dintr-un calcul sumar, rezultat din împărțirea sumei obținute prin cumu- 
lul planurilor financiare ale tuturor instituţiilor profesioniste de artă ale muni- 
cipiului Timişoara la numărul de familii al acestuia, reieşea că, pentru realizarea 
acestui plan în mod integral din spectacole, fiecare familie timişoreană ar fi tre- 
buit să investească lunar, în cultură, suma de 500 lei. Aproximativ, o cincime din 
venituri. Cine să-şi poată îngădui asta?) 


Lipsa unor cunoştinţe temeinice în domeniul sociologiei sau al economiei 
face ca toate aceste observaţii, unele poate deplasate sau ridicol retorice, să nu- 
şi găsească sursa decât în bunul meu simţ, atât cât este, contrariat de o realitate 
nouă, evident neconformă cu capacitățile vechi cunoscute mie şi rămase înghe- 
tate şi în noua situație. 


Revenind însă la sfârşitul anului 1983, s-a încercat tot posibilul pentru ca 
structura de rezistenţă a instituţiei să nu sufere avarii iremediabile. S-au făcut 
propuneri de trecere de pe un post pe altul, păstrându-se vechile atribuţii, s-au 
făcut propuneri ca unii oameni să treacă în schemele altor instituţii din oraş, cu 
profil economic sau industrial, urmând să presteze (prin braconaj?!) în cadrul 
teatrului aceleaşi vechi sarcini etc. etc. etc. 

Anul nou 1984 ne-a găsit aşa: doamna directoare Lucia Nicoară trecea pe 
post de secretar literar cu indemnizaţie de director, colega mea Doina Popa şi cu 
mine eram „pe liber, unul dintre sufleuri trecea la „corp ansamblu; unul dintre 
scenografi devenea nu ştiu ce... 

Totul în deplină conformitate cu renumita lege a fizicii: „În natură nimic nu 
se câştigă, nimic nu se pierde, totul se transformă! Bravo! 

Dar ce se transforma, în ce se transforma, şi care era, de fapt, scopul real al 
acestor transformări? (mă întreb retoric, sigur, ştim cu toţii scopul real al acestor 
soluţii de disoluţie a culturii). 

Întrebările se vădeau a fi, oricum, zadarnice, absolut inutile — tăvălugul redu- 
cerilor de personal se rostogolea implacabil, raşchetând dur, conform unui stat 
de funcţii stabilit la un nivel mai înalt decât C.O.M.-ul teatrului. Care C.O.M. 
s-a întrunit în şedinţe lungi, de noapte, cu obligaţia de a stabili care sunt oamenii 
de care teatrul s-ar putea dispensa şi de care nu. Cumplit! 

Toate acestea se desfăşurau între Crăciun şi Anul Nou. În 26 decembrie 
1983 a avut loc tradiționalul Concert de colinde. Nu se ştia câți oameni vor 
mai rămâne în Corul Filarmonicii şi nici măcar dacă el va continua să existe, 
chiar decimat fiind, sau va fuziona cu corul Operei. Artistului care este Diodor 
Nicoară, dirijorul acestui cor, i se şi oferise deja un post pe la o casă de cultură 
din judeţ, Dumnezeu ştie ce să facă acolo. 

Pe scenă erau toți oamenii, nu lipsea nimeni, acum important era spectaco- 
lul. Erau înghețate sufletele tuturor, dar asta nu se vedea, pe scenă nimeni nu se 
mai reprezenta pe sine, ci toți la un loc reprezentau o unică idee — aceea a artei 
care îşi împlinea menirea. Şi-şi demonstra astfel rentabilitatea, prin bucuria şi 
starea de graţie din care s-au împărtăşit toți acei care-au participat şi au fost în 
stare s-o facă. 

S-au adresat de pe scenă, după obiceiul străbun, urări de bine, de omenie, 
de înțelepciune, de fericire şi lumină, de înţelegere şi pace. Vladimir Jurăscu, în 
sarcina căruia a căzut rostirea mulțumirilor oficiale, le-a adresat cu spatele spre 
loja oficială. 

Nu-mi amintesc să fi avut sărbători atât de triste ca cele din acel an 1983, 
decât poate, odată, în copilăria mea, într-un an când, pe o noptieră de spital, 
mama îmi adusese un pom mic de Crăciun. Prezența lui, atât de străină de de- 
cor, n-a făcut altceva decât să-mi acutizeze sentimentul de nedreptate pe care îl 
încercam. 

Acelaşi sentiment l-am avut şi în acel sfârşit de an 1983. (Atunci însă, în 
copilărie, am învăţat că viața nu este o sală de bal în care să fii insistent poftit să 
intri. Mi-a prins bine mai târziu învățătura aceea). 

Primele zile ale anului 1984 au condus la o oarecare stabilizare a situației: 
exceptând pensionabilii, restul colectivului de actori rămânea neatins, funcția 
de director rămânea autonomă, regizorii rămâneau amândoi, după o oarecare 
incertitudine legată de necesitatea a doi scenografi în schema teatrului, au ră- 
mas şi scenografii, regia tehnică, sufleurii. 

Nu era însă nevoie de două posturi de secretar literar. A rămas unul. Noi 
eram două, cu dominante aptitudinale polare: Doina Popa cu aptitudini pre- 
ponderent practice, eu, cu aptitudini preponderent teoretice. Ne completam. 
Întrucât acestei funcţii, cea de secretar literar, nu i s-a găsit niciodată o fizi- 
onomie proprie, conferită de un sumum de atribuţii fixe, ea a reprezentat, şi 
continuă să reprezinte, o zonă de activitate puţin cunoscută de lumea din afara 
teatrului. Chiar şi în teatru, cei care nu au tangenţă directă cu acest sector ştiu 
doar vag cam cu ce se ocupă un secretar literar. 

Despre el ştie toată lumea că este alcătuitorul repertoriului, „creierul ideolo- 
gic şi estetic al teatrului” 

Idealist exprimat şi doar parţial adevărat! 

Probabil că definiția îi aparţine vreunui confrate cu bune calități negusto- 
reşti, care ştie să-şi vândă marfa la suprapreţ. Sunt doar şi alți esteticieni şi alți 
ideologi într-un teatru. Poate că prima responabilitate a fizionomiei repertoriu- 
lui i-ar aparține secretarului literar, care propune textele. Ea îi aparţine însă, în 
fapt, directorului, al cărui „inginer şef” este un secretar literar bun. Adică unul 
în mintea căruia valorile se constituie după repere fixe, indiferente la fluxul şi 
refluxul imperativelor conjuncturale, dar neignorându-le totuşi pe acestea din 
urmă în pledoaria pentru textul de valoare. (Pentru că el, textul, trebuie impus 
unor foruri care se află în permenent dialog numai cu aceste imperative con- 
juncturale). 

„Ciudat personaj mai este şi secretarul literar în cele mai multe din teatrele noas- 
tre” scria Ion Dezideriu Sîrbu, ilustru scriitor, filosof şi, pentru moment, încer- 
cat secretar literar la teatrul din Craiova, în revista Contemporanul. „El este ochiul 
limpede şi atent, diriguitorul ideologic şi estetic al repertoriului, dar şi calul de bătaie 
al figuranţilor nemulţumiţi că numele lor a apărut pe afiş cu caractere nu îndeajuns de 
aldine; este persoana de aleasă şi specializată cultură, cunoscător al tuturor autorilor 
dramatici defuncţi şi amic al celor în viaţă, dar şi persoana umilă care umblă cu te- 
menele pe la uşile tipografiei locale ca să obţină un termen mai rezonabil sau un zeţar 
mai calificat. Este teoretician dar şi întocmitor de procese verbale, estetician dar şi 
corector, cercetător științific dar şi curier, redactor dar şi responsabil cu micul protocol 
— ceea ce vrea să zică aşteptarea la gară a criticilor teatrali în deplasare, rezervarea 
camerelor la hotel etc.—, toate pe rând sau toate dintr-odată, până la ameţeală şi la 
sastisire (...) 

Înainte de orice, o eventuală definiţie a lui ar trebui să aibă, cred, în vedere caracte- 
rul creator al funcţiei secretarului literar. Poate că, în această privință, denumirea de 
„dramaturg, care se foloseşte în unele ţări, i se potriveşte mai bine. Inexplicabilă la noi, 
unde dramaturg se cheamă, prin tradiţie, autorul dramatic, această denumire pune în 
lumină faptul că secretarul literar este principalul constructor al arhitecturii repertori- 
ale a teatrului, cel care îi dă personalitate, organizând-o în numele unei idei. (...)” 

Articolul delimita, cu umor şi în virtutea unei bune cunoașteri a „terenului, 
spațiul în care îşi desfăşoară jocul îndatoririlor acest personaj aproape anonim 
al teatrului, secretarul literar. 

Lista îndatoririlor enumerate de bunul meu prieten Gary suportă, sigur, 
adăugiri, care de care mai ciudate, căci are, lista în chestiune, strania proprietate 
de a se dilata kafkian. Personal, nu am apucat, după aproape două decenii de 
profesie, să iau cunoştinţă de locul exact al ultimului țăruş ce stabileşte limita 
extremă a spațiului de care vorbeam. 


Ca toate profesiile făcute cu riguroasă conştiinţă profesională, în respectul 
tău şi-al ei, cea de secretar literar este una dificilă. Ea presupune gândire crea- 
toare, originală şi îndrăzneață, organizată şi clară. Pentru că el, secretarul literar, 
trebuie să schițeze, prospectiv, prin conturul programului repertorial propus 
teatrului, o direcţie fertilă ce ţine de strategia generală de dezvoltare a teatrului 
unde lucrează. 

Are nevoie, pentru asta, de discernământ critic şi tact diplomatic, trebuie să 
aibă pasiunea lecturii şi darul cuvântului, trebuie să aibă patima informaţiei şi 
darul sârguinței. Un coleg de breaslă zicea că mai trebuie să aibă o „vocaţie utilă 
teatrului”: vocație critică, vocaţie de animator sau, poate, o vocaţie enciclope- 
dică. Eu cred că ar trebui să mai aibă o vocaţie, pe lângă toate acestea, utilă nu 
doar teatrului: vocația modestiei, dobândită prin conştiinţa clară a unei drepte 
ierarhii a valorilor autentice ale lumii. 

Sigur că spre această imagine, ideală, aspirăm, cu mai multă sau mai puțină 
osârdie — după câtă investiţie de viață credem fiecare că merită — toți cei ce prac- 
ticăm această profesie care este, şi ea, ca toate profesiile teatrului, una de vocaţie. 

Vocaţia pentru teatru. Care se transcrie printr-un devotament necondiționat, 
ilogic aproape, față de unica şi irepetabila lume de mucava a teatrului, în care 
iluzia se frânge cu fiece cădere de cortină şi se reconstituie a doua seară. 

Vocaţia teatrului, pe care o ai, sau nu o ai. 

Acestea toate s-ar constitui într-un segment din zona „teoretică” a acestei 
profesii extraordinare. Tot de ea ţine şi alcătuirea programelor de spectacol, la 
care uneori lucrezi luni în şir. Pentru că el, programul, nu este numai informato- 
rul spectatorului în ceea ce priveşte distribuţia spectacolului, el trebuie să ofere 
punctele de reper stabile în decodificarea mesajului (şi cât are, oho! de decodi- 
ficat un spectator inteligent, dintr-un spectacol de teatru bun, în anii istoriei pe 
care o trăim). 

Partea practică a profesiei de secretar literar ţine, în principal, de relaţiile 
teatrului cu publicul. 

Ai nevoie de tact, de diplomaţie, de cunoştinţe, putere de convingere, de cu- 
raj, uneori de tupeu. 

Până în anul în care teatrele au trebuit să devină „rentabile, această pre- 
ocupare era oarecum „romantică! Pentru că tu, teatru, generos, şi în virtutea 
obligațiilor ce-ţi reveneau prin statutul tău de teatru socialist, Naţional, adică 
al națiunii tale, îi ofereai publicului nu numai spectacolul la prețul socialist (la 
această sumă adăugându-se „salariul social” plătit de stat fiecărui spectator, din 
acest cumul rezultând valoarea reală a unui bilet de teatru, în jur de 180-200 lei), 
dar şi microspectacole, recitaluri, alte tipuri de prezenţă artistică în întreprin- 
deri, şcoli sau instituții de învățământ superior, în mod gratuit. Din această re- 
laţie directă cu publicul, din prezenţa „civilă a celor care „fac” teatru, în rândul 
celor pentru care se face teatru, aveau de câştigat, desigur, ambele părți. Teatrul, 
pentru că îşi „creştea” un public avizat — publicul, pentru că i se oferea o bucurie 
artistică în plus, şi gratuită pe deasupra. Avea posibilitatea de a-şi întâlni idolii la 
el acasă, de a vorbi cu ei, de a-i atinge, de a avea cu ei o relație umană normală. 
Teatrul îşi câştiga astfel un spectator fidel pentru vecie. 

„Accesul gratuit (sau aproape gratuit, 14 lei sau 20 de lei pe bilet reprezen- 
tând un preț simbolic) la cultură al întregului popor este unul din atributele 
onorante ale societății socialiste. Aşa am învățat la economie politică şi socia- 
lism ştiinţific. 

Şi acest lucru era chiar posibil atunci când planul financiar al teatrului, pe 
un an, fluctua în jurul valorii de un milion. Când însă el „dospeşte” spectaculos 
ajungând peste noapte la 4 milioane, când „planul de spectatori” se umflă şi el ca 
broasca lui La Fontaine, atingând valori utopice, asta nu mai este posibil. 

Zic, deci, că în atari condiții economice, oricâtă generozitate şi oricât idea- 
lism ar anima cugetele artiştilor, gratuitatea nu mai este posibilă. 

Cum să fii generos şi culant cu spectatorii când în 90 de zile câte numără 
un trimestru, tu, Teatru Naţional, trebuie „să faci” două milioane şi ceva de lei, 
adică exact încă o dată cât câştigai odinioară într-un an întreg, cu aceiaşi actori, 
cu aceeaşi sală, cu aceleaşi posibilități materiale, îngheţate la o sumă fixă de in- 
vestiție în producție, şi cu prețul înghețat al biletelor? 


78 


www.cimec.ro 


AMINTIRI TĂCUTE 


Aşa stând lucrurile, dimensiunea profesională a „relaţiei cu publicul” şi-a 
pierdut total romantismul şi impresariatul (căci, în ultimă instanță, asta este) a 
devenit, în condiţiile date, o artă: arta excelentului negustor. (Asta însemnând 
uneori şi păcăleala clientului). Dar lucrurile acestea, nu se ştiau la acel început 
de an 1984. 

Personal, nutresc serioase îndoieli că acei care ar fi fost util să le ştie atunci, 
le-ar şti baremi astăzi, în anul de graţie 1988. Sau că i-ar anima cumva, sau i-ar 
nelinişti, dorința de a le cunoaşte. Dar aceasta este o altă problemă. 


Pus în fața unei situaţii dilematice şi penibile, Consiliul de conducere al 
teatrului a hotărât, atunci, desființarea postului Doinei Popa. Nici el nu ştia, 
în brambureala acelei clipe, ce va urma. Oamenii aceia erau colegii noştri, ne 
cunoşteau pe amândouă, voi avea conştiinţa împăcată şi curată până la sfârşit că 
n-am făcut nici cel mai vag gest pentru a-i influența. Poate că, dacă ar fi bănuit 
cât de dure vor fi vremurile care vor veni, ar fi decis altfel. Sau ar fi decis la fel, 
cine poate ştii... 


Cu cea de a doua parte a stagiunii 1983-1984, Teatrul Naţional, la fel ca toate 
instituţiile de cultură profesioniste, a intrat într-o epocă „realistă” a existenței 
sale, dacă ar fi s-o numim „romantică” pe cea care a precedat-o, care a început în 
1949, moment în care teatrele din România au devenit instituţii de stat, subven- 
ționate de la buget, până în 1984. 

În darea de seamă de la sfârşitul anului 1984 se menționa: „Primul an al apli- 
cării noului mecanism economico-financiar în cultură a fost de natură să mobilizeze 
şi să activeze energii creatoare nebănuite. O privire bilanțieră asupra acestei perioa- 
de conduce la concluzii îmbucurătoare pentru activitatea teatrului: s-a intensificat 
productivitatea, a crescut randamentul individual şi colectiv, s-a întărit disciplina 
muncii, a avut loc un proces de diversificare şi multiplicare a iniţiativelor, de găsire a 
unor noi forme de atragere şi formare a diverse categorii de public, s-a depus un volum 
impresionant de muncă...” 

Eu scrisesem darea de seamă, raportul anual de activitate al teatrului, aşa 
cum am făcut începând din 1974, cam sforăia acesta în discuție, dar câteva 
lucruri erau totuşi adevărate, cel puţin parțial. Erau impuse de noua situație: 
dacă în anul 1982, Teatrul Naţional primea din partea statului o subvenție de 
4.700.000 lei, urmând ca el să realizeze, din veniturile curente 1.105.000 lei, în 
anul 1984, subventia de la stat a scăzut la 1.092.000 lei (26% procente din par- 
tea statului, procent de autofinanțare, deci, 74%), urmând ca totalul veniturilor 
curente să fie de 3.695.000 lei, deci de trei ori mai mari ca în anii precedenţi. 
Cu aceleași mijloace, cu un potențial uman și artistic diminuat numeric, 
înghețați toți de spaima cifrelor de plan care condiţionau retribuţiile lunare ale 
tuturor. 

Sigur că au trebuit găsite soluții. Parateatrale, evident. 

În primul rând s-a apelat, cum era şi normal, la întreprinderile timişorene, la 
beneficiarii actului de artă teatrală. 

Asta a însemnat că doamna directoare Nicoară, însoțită de secretara litera- 
ră, de mine adică, a bătut la uşile mai tuturor directorilor de întreprinderi, ex- 
plicându-le, cu jenă, şi rupându-şi unghiile în încercarea de a-şi masca cu dem- 
nitate disperarea umilinţei, că, în noua situaţie, fără ajutorul întreprinderilor, 
Teatrului Naţional i-ar fi imposibil să realizeze, numai din activitatea specifică, 
de spectacol, un plan de încasări uriaş, a cărui nerealizare ameninţă posibilitatea 
de existenţă a actorilor şi a familiilor lor. 

Sigur, comunicarea aceasta îmbrăca întodeauna, din decentă şi ruşine, o for- 
mă diplomatică. 

Toţi s-au arătat dispuşi să ajute cultura şi Teatrul Naţional. 

Trebuia găsită însă o formă prin care nişte sume de bani să treacă dintr-un 
buzunar al statului în altul. Un artificiu. S-a găsit posibilitatea reclamelor şi 
a „prestărilor de servicii” în acel prim an al autofinanțării. Deja în anul următor, 
1985, posibilitatea aceasta se perimase, au trebuit găsite alte soluții, apoi altele... 

„Artificiul” cu pricina putea fi realizat prin declanşarea şi pulverizarea unei 
cantități enorme de energie umană. Pentru că a doua zi după discuţia cu di- 
rectorul reveneam, de obicei eu, la contabil. Nu era chiar întotdeauna dispus 
să-ți furnizeze comanda pentru reclama de care, cinstit vorbind, nici nu avea 
nevoie, fără să te moralizeze corespunzător. Apoi, o persoană din întreprinderea 
respectivă, care-şi vedea liniştită de treburi, era oprită, chemată, i se explica fap- 
tul că întreprinderii şi produselor ei li se vor face reclame în caietele de sală ale 
Teatrului Naţional, aşa încât „fericitul” era poftit să-şi mobilizeze toate energiile 
creatoare în vederea alcătuirii unui text funcțional. În legătură directă cu creati- 
vitatea amintită, eram invitată să revin peste câteva zile. Uneori, când inspirația 
persoanei se afla în suferință, sau când pur şi simplu nu-i ardea de reclame, nă- 
ucită de întârzierea exportului sau lipsa vreunei materii prime, reveneam chiar 
de două sau de trei ori. Sau realizam personal reclama „pentru moda de toamnă, 
asiguram cu toată convingerea cumpărătorii despre enormele economii de timp 
şi bani pe care le pot face nefolosind, în vederea ciorbei zilnice, întreaga vacă, ci 
numai coada acesteia, oferită în stare congelată şi cantitate corespunzătoare de 
către întreprinderea de alimentaţie publică X, informam doct publicul că unui 
brad îi trebuie 10 ani să crească 1 metru, aşa încât e o datorie cetățenească să-şi 
atârne globurile şi bomboanele de Crăciun direct de candelabrul din sufragerie 
(sau enventual să-şi găsească un simbol al tinereţii veşnice mai harnic la creşte- 
re), înşiruiam cititorilor reclamei toate avantajele pe care le prezintă invenţia 
numită „telefon, îndemnându-i în acest fel să nu-şi piardă voioşia la vederea 
„adiționalelor, tratate cu drojdie de la o lună la alta etc. etc. 

Apoi urmau vizele, şi realizarea (gratuită, pentru că dacă plăteai manopera 
poligrafică a reclamei, unde mai era câştigul?) într-un tiraj simbolic, neştiut nici- 
odată de „beneficiar” Care continua să-şi vândă senin produsele „de export” şi 
fără reclama noastră şi faptul că te aflai tu, cumpărător, (spectatorul de ieri) în 
posesia informaţiei privitoare la calitatea execuţiei, la modernitatea liniei şi la 
succesul în străinătate al produselor întreprinderii de încălțăminte Y, nu te ajuta 
cu nimic să şi găseşti produsul respectiv în raftul magazinului. 

Dacă te conduceai după datele contabiliceşti, „eficiența muncii, a acestei 
munci, era foarte ridicată. 

În fapt... o muncă în zadar. 

Dincolo de caracterul ridicol al unora dintre aceste reclame (ceea ce ne- 
a determinat să le facem sub chip de foi volante între filele caietului de sală al 
unor comedii), a rămas emoţionantă bunăvoința oamenilor din producţie, 
capacitatea lor de a înţelege că oricât de talentaţi şi dornici de afirmare (în 
planul culturii) ar fi colegii lor de muncă antrenați, cu suflet şi dăruire, în 
„marele festival al muncii şi creaţiei, ei nu vor putea niciodată nici egala și 
nici concura arta profesionistă. 

Care trebuie ajutată să supraviețuiască. 


În luna octombrie a anului 1984, după opt luni de autofinanțare, am primit, 
de la colegul şi prietenul meu Gary Sîrbu, o scrisoare cu mențiunea „Strict con- 
fidenţial! 

Să-mi fie iertată indiscreţia cu care îi dezvălui, totuşi, o parte din mărturisiri, 
şi o fac doar pentru că el a exprimat mai exact, mai cultivat, mai literar şi mai 
dureros propriile-mi gânduri în acel moment. 


„Craiova, Marţi 16 Octombrie, 1984 
Divină Marianna, 


Te rog, iartă-mă: „magis amicus tua, sed magis amica Theatri. (?) Nu răs- 
pund de corectitudinea acordurilor. 

Am în memorie umorul de atunci, ţin minte şi câteva poante: dar nu m-am 
putut aşeza la masa de scris spre a pune pe hârtie ceea ce ţi-am promis. (Cine te 
poate refuza?) (n.n. — îi cerusem un cuvânt legat de profesiunea de secretar 
literar). Trec zilnic prin fața teatrului meu naţional, de aici, văd anunțat „Dis- 
co, începe să mă doară pancreasul. (Pe mine patriotismul literar mă doare fizic, 
jur!) 

Trec în altă zi, văd „discotecă; de astădată mă doare duodenul. Aud că pu- 
blicul firav venit să vadă o comedioară Kirițescu, e mutat în sala mică, „să nu 
încurce pe cei veniţi să danseze” pe marmorele deceniului trecut. La Filarmonică, 
se dau filme americane — color, la Operetă filme color americane. Am văzut şi 
eu „Sbor peste un cuib de cuci” (o minune) la telediscotecă. Un fotbalist ne îm- 
prumută aparatul color, un alt bişniţar ne aduce video-casete, îl văd pe secreta- 
rul literar fericit că încasările curg: scopul Teatrului, pare-se, a devenit, „să dea 
salarii actorilor; indiferent cum câştigă aceste salarii. Recunosc dreptul la 
pâine, dar sunt din Valea Jiului şi nu recunosc dreptul nimănui de a transforma 
o instituţie de suprastructură, într-o instituţie de bază. 

Momentele cele mai socialiste ale carierei mele de secretar literar (nu total 
ortodox) au fost acelea în care, ca interpret, explicam străinilor că: „la noi Sta- 
tul Socialist finanţează teatrele, am avut 7 teatre, acum avem 42, asta intră în 

salariul social al oamenilor muncii, un loc e plătit cu 8 lei, până la 32, diferența 
o plăteşte Statul, că daia e Stat socialist”. Habar nu ai ce ucigător argument era 
acesta, chiar şi faţă de americani sau francezi. 

Eu nu îl înghit pe acest viermoid, „cocoşat din notre-madame” care e E. e 

firesc să-i convină situația tulbure de acum: nu mai trebuie să citească, e ma- 
nager-video, aduce zece fotbalişti la disco şi umple marmora. Dar i-am amintit: 
în secolul trecut, Theodorini şi Gabrilescu, directori de Naţional, erau finanțaţi 
de cinci mari boieri: primeau tot bugetul de la Poker (sic!); ăştia jucau gras, pe 
poturi mari, tot câştigul serii era dat grămadă, în căciula Directorului teatrului, 
care stătea milog în picioare rugându-se, „încă un joc, boieri dumneavoastră, fe- 
telor le plac rochiile frumoase” La începutul stagiunii, în trăsuri boiereşti, întrea- 
ga trupă, îmbrăcată ca la Paris, făcea turul oraşului, turul balcoanelor de unde 
erau salutați de „filotimii boieri. 

În istoria Teatrului nostru apare ca o pată de ruşine decizia Tătărescu 1936, 
când, din motive bugetare, au fost suspendate subvenţiile. Antonescu, în 42, (nu 
el ci nişte subalterni şmecheri de la finanţe, între ei şi Vulcănescu), au reînființat 
Naţionalul Craiovean, deschizând stagiunea cu „Meşterul Manole” de Blaga (eu 
eram dat „mort eroic în luptele de la Stalingrad”). 

Să nu crezi că cei şase boieri mari lipsesc astăzi: Craiova are în jurul ei şase 
uriaşe uzine republicane: fiecare ar putea da un milion fără să simtă, directorii 
vor, contabilii acceptă, dar birocraţia nu le oferă formele prin care să facă aceste 
patriotice donaţii. În revista „Ramuri” apar reclame de o suprarealistă inuti- 
litate: „nu uitaţi, Şantierele Olteniţa fabrică pescadoare moderne”. Ce folosesc 
reclamele uriaşelor uzine cetitorului de „Ramuri'? Banii pentru publicitate să 
se facă în afară: niciodată un cetitor Sorescu Marinică nu va cumpăra un pes- 
cador, sau o staţie transformatoare — în schimb, aceasta s-ar putea să meargă 
la Teatru. 

Iartă-mă, buna mea prietenă, între lacrimile acestea de literat se amestecă 
şi drama regretului a zece ani în care — tu ştii foarte bine — am luptat pentru 
demnitatea naţională a Cuvântului viu, rostit de actori vii, către un public viu, 
într-o epocă vie şi ea. Nu am considerat TV-ul ca egal, nici cinematograful. Doar 
concurenți temporari: iată că aceşti concurenți, dați afară de generaţia mea din 
Teatru, intră triumfal pe uşa mare, în timp ce Clasicii Cuvântului se ascund în 
magaziile cu peruci şi costume, în curs de lentă şi sigură putrezire. Văd, eschatolo- 
gic, acest fenomen de sinucidere cum manu propria a teatrelor: o consider, politic, 
o greşeală, o mare greşeală. 

Ruşii, în timpul foametei şi blocadei, nu au deşurubat niciun bec de la tea- 
trele din Moscova şi Leningrad. Dar la noi, eu zic aşa: actorii sunt de vină: Zâna 
Limbii Române, care e sacră, şi al cărui altar sacru e Scena, s-a mâniat pentru 
anume poezii, şi şi-a retras investiţiile cereşti — acum, actorii să-şi câştige pâinea 
lustruind cizmele duşmanilor de moarte: filmul, televiziunea, muzica uşoară, 

fotbalul. (Cu Dincă, directorul, stăm şi plângem ca la râul Vavilonului: sperăm 
totuşi că Thaliei — căreia ar trebui să-i sacrificăm şapte vaci grase — să i se facă 
milă de noi şi să ne ierte pentru păcatele noastre prozodice). 

Nu-ţi spun „dulce” Marianna, cuvântul „dulce” e interzis pentru noi, tu să 
mă ierți pentru prostiile pesimiste de mai sus. Este o vorbă ungurească „Sose volt 
úgy, hogy valahogy ne volna; niciodată nu a fost aşa, ca să nu fie cumva, aş tra- 
duce eu: dar, te asigur de devoțiunea mea — particulară şi pensionară — pentru 
tine şi Doina (am auzit că lucrează la alt cinematograf); am petrecut cu voi ore 
de neuitat, reprezentați pentru mine sectorul vestic al inteligenței transilvane, cu 
care cochetez eu în literele mele. 

Îţi trimit ţie o carte a mea — şi frumoasei tale directoare pe care o respect 
— regretând că nu o cunosc mai de aproape. Dar eu am renunțat demult să mai 
scriu Teatru: scrii uşor o piesă — dar ca să aştept 10-20 de ani (...) ca să fie prost 
reprezentată, mi se pare stupid şi inutil. Mă consider, la Craiova, un Caragiale la 
Berlin, în străinătate. Dar eu lucrez aici, scriu proză, filosofie, nu mă fotografiez 
în costum de arnăut în faţa unui şemineu prusac. Volumul meu de Comedii (şase 
inedite: nejucate, necitite, neaprobate) în volum aşteaptă de 6 ani ca Directorul 
Ed. de aici să înveţe să caute în dicţionar cuvintele pe care nu le cunoaşte, dar le 
foloseşte. Nu cred că voi apare nici anul acesta, aşa că, post mortem, ca Bulgakov, 
Vampilov, şi alții, mă veți juca, cine ştie cum şi când!? 

Fiecare îşi iubeşte patria în felul său, eu iubesc Limba Română tocmai fiindcă 
nu-mi este limbă maternă: ştiu istorie — şi ştiu că atunci când armatele şi poli- 
ticienii noştri au pierdut şi hotarele şi capitalele — Limba a continuat să lupte în 
spatele dușmanului, şi a câştigat. 

Trăiască Limba Română, veşnică şi nemuritoare, 

Gary” 


Personal nu am încercat, de la început, aceeaşi suferință care-l măcina pe lu- 
cidul, sentimentalul şi minunatul meu prieten, Gary Sîrbu. Ştia el ce ştia, experi- 
ența lui de viaţă, cultura şi mintea lui sclipitoare îl făceau să vadă, în acel început 
de an 1984, mult mai departe, contempla neputincios dezastrul consecințelor 
peste timp ale acestor măsuri. 

Cei treizeci de ani ai mei, structura idealistă şi optimistul meu funciar, mă 
făceau să consider situaţia drept una rapid pasageră. 

Sfântă naivitate! Speram, nici mai mult, nici mai puţin, ca rezultatele concre- 
te ale acestei idei „geniale” să hotărască forurile în cauză să recunoască eroarea 
şi să o radieze în maximum un an. Pentru că, „a greşi este omenesc, a persevera 
conştient în eroare, însă, este diabolic, ziceau anticii. 

Diabolici au fost şi anii care au urmat. 

Din scrisoarea prietenului meu rezultă cu multă claritate că mijloacele pe 
care le-am folosit noi n-au rămas străine nici altor teatre confruntate cu aceleaşi 
probleme. Secretariatele literare ale altor teatre au început să editeze caiete- 
supliment bine asezonate cu careuri de cuvinte încrucişate. Unele s-au vândut 
— cele bine întocmite — altele, s-au dat la D.C.A. 

Eu, în acea stagiune 1984-1985, am redactat un caiet supliment, APLAUZE, 
despre care oamenii de specialitate au declarat că era „cel mai bun caiet supli- 
ment al anului, dar care, tipărit în condiţii grafice excelente, pe hârtie scumpă, 

n-a putut reprezenta „o afacere economică, ci numai una culturală. A fost o 
pubicaţie care a interesat pe cei care au ştiut să o citească. De-a dreptul şi printre 
rânduri. 

În afară de pledoaria pentru actori şi pentru toți acei din truda minții şi mâinii 
cărora se naşte un spectacol, caietul exprima, prin glasul unor iluştri oameni de 
cultură, oameni de teatru, literați sau artişti plastici, scenografi, dramaturgi etc., 
convingerea fermă că teatrul, ca o formă de comunicare spirituală a oamenilor 
de pe întreg globul, nu va putea să dispară, indiferent de condițiile impuse de un 
anume moment istoric. Ba, dimpotrivă, el va deveni cu atât mai mult, expresia 
conştiinţei de sine a unei epoci. Chiar dacă timpul exprimării deschise, libere, a 
acesteia, nu poate ființa simultan cu epoca. Din paginile cărții, un autor ne amin- 
tea că „istoria unui popor înseamnă mai presus de orice cultură şi limbă, care 
înseamnă, înainte de orice, existenţă şi durată, Federico Garcia Lorca comunica 
tuturor, încă din 1934, că „teatrul este unul din cele mai expresive şi utile instru- 
mente pentru ridicarea nivelului unei țări şi barometrul care-i înregistrează 
mărirea sau declinul, prin Othello, Shakespeare, iar şi iar, ne învăţa că atunci 
când soarta ţi-e potrivnică, „tu prin răbdare bate-ţi joc de ea, Max Reinhardt 
vedea în teatru „cel mai minunat adăpost pentru cei care şi-au ascuns, fără să 
ştie nimeni, copilăria în buzunar şi care au pornit să-şi continue jocul până la 
sfârşitul lor” Dick van Dyke ura, cu un emoționant patetism „Binecuvântaţi fie 
toţi actorii! Aibă parte de viață lungă şi bună/ Să le fie calea luminoasă — sunt 
fiinţe deosebite!” 

Şi alții, şi alții, aflați la distanţe mari în timp, la fel de încrezători în puterea 
purificatoare şi constructivă a teatrului. Alături de ei, actorii îşi dezvăluiau gân- 
durile, preocupările, pasiunile, preferințele, încercându-se o relație mai directă, 
umană, cu spectatorul. Reprezentaţiile cele mai importante, premiile personale 
sau ale teatrului, dobândite în diferite confruntări naţionale — cu precădere în 
ultimii zece ani — expoziţiile, festivalurile, consemnate toate în caiet, susțineau 
în sinteză mişcarea unui colectiv teatral dotat şi activ, încercând să o introducă 
într-un circuit mai larg. Caietele APLAUZE s-au dat în librării, după un timp 
au fost retrase. Cineva, „acolo sus, şi-a aruncat o privire peste ele, şi... era clar 
ce se intenţiona, de fapt, să se spună cu caietul acesta. S-a scos. Le-am vândut 
după aceea, „pe şest, lipind cu pap, pentru că aracet nu se găsea, foile unde era 
vorba despre actorii deja plecaţi în vest. (Un scandal monstruos cu tovarășul 
care „avea el grijă de teatru” a surghiunit toate fotografiile de pe pereţii acestuia, 
cuprinzând câte un asemenea coleg, la mine, în arhivă. De ce? În definitiv şi ei 
făcuseră istoria teatrului meu... 

Dar cui să-i explici asta?) 


XXX 
Administrația Comună. Noul sistem economico-financiar a venit să sta- 


bilească, aproape de îndată, alte raporturi între instituţiile de cultură. Şi, desigur, 
alte raporturi între fiecare dintre ele în parte şi Administrația Comună. 

Colaborarea cu acest bolid inform şi cam dezorientat, dezinteresat, sau, ori- 
cum, prea puţin interesat de bunul mers al fiecărei instituţii pe care o de-servea 
(în cel mai propriu sens al cuvântului), fusese anevoioasă de la început, din start, 
adică de prin 1979. Aceasta pentru că instituţiile de spectacole nu mai reprezen- 
tau pentru atelierele devenite comune şi aparținând unei alte instituţii, aparte, 
decât un „beneficiar” rece. 

Instalarea, începând cu 1984, a unui cont bancar comun pentru toate in- 
stituțiile de cultură profesioniste: Teatrul Naţional, Teatrul Maghiar de Stat, 
Teatrul German de Stat, Opera Română, Filarmonica de Stat „Banatul, Teatrul 
de Păpuşi şi Administraţia Comună, fiecare având, evident, planul său financiar, 
plan de încasări, plan de spectatori, plan de cheltuieli etc. etc., — a acutizat, firesc, 
relaţiile între instituții. Nimic nu dezbină mai sigur, mai profund şi mai dur de- 
cât lupta, pe acelaşi teren şi cu aceleaşi mijloace, pentru pâine. 

Pe de altă parte, Administrația Comună -— (aflându-se, totuşi, „pe lângă” 
Opera Română, fapt care asigura din start, acesteia din urmă, un statut privile- 
giat), ea însăşi obligată să asigure salariile oamenilor prin realizarea unui plan de 
venituri disproporționat față de posibilitățile ei realist estimate, a fost obligată 
să recurgă la mijloace discutabile. Unul dintre acestea era încărcarea devizelor 
instituţiilor de artă beneficiare, printr-un calcul nerealist şi „umflat, al celei mai 
simple prestații. Ca urmare, echilibrul între planul de încasări şi cel de cheltuieli 
al instituţiilor — mă refer, evident, cu precădere la Teatrul Naţional —, era greu 
de păstrat, dacă nu chiar imposibil. Costurile manoperei şi ale materialelor atin- 
geau, uneori, cifre incredibile. 

Aşa stând lucrurile, conducerea teatrului a fost obligată la alte umilitoare 
demersuri, pe lângă directorii întreprinderilor productive, pentru sponsoriza- 
rea sau baremi scăderea devizelor noilor montări prin achiziționarea unor ma- 
teriale la prețuri mai scăzute. 

Şi astfel listei obligaţiilor de natură ideologică şi artistică ce-i reveneau nor- 
mal unui director artistic de Teatru Naţional (prin pierderea aparatului admi- 
nistrativ, ieşiseră automat din schema teatrului și funcţiile directorului adjunct 
administrativ, achiziţionerului de materiale, contabilitate etc.), i s-a adăugat, prin 
forța împrejurării, şi „sarcina” de achiziţionerior de materiale. Nici nu-ți vine a 
crede ce trebuia să procure un director de Teatru Naţional în anul 1987, bunăoa- 
ră! Păi, procura, sărmanul, cuie, cabluri, lanțuri, anvelope pentru roți de tractor, 
(urmând a-i servi drept perină gonflabilă vestitului Mahomed), camioane, auto- 
buze, aracet, pendule, fum pentru scenă, hârtie tipografică, filme color, alb-trans- 
parent pentru tipar, deşeuri de materiale textile, prenadez, scândură, covor de 
scenă (dacă nu poate procura unul mai aspectuos, îl cedează pe cel din propriul 
birou), pianină etc. etc. lista amenințând să nu se mai termine, după cum fără de 
capăt, veşnic prolifică şi zglobie, este şi fantezia creatorilor de spectacol. 

Fireşte, Administrația Comună dispune de un director administrativ şi chiar 
de un achiziționer de materiale. Ei însă aparţin, vorba prietenului meu Gary Sîr- 
bu, „altei cooperative, unui alt organism, obligat să răspundă necesităților ridi- 
cate de producția mai multor instituţii de spectacol ce lucrează simultan. 

Şi apoi, doamne iartă-mă, dacă nu-i vorba despre propria ta gospodărie, de 
ce să alergi o jumătate de oraş ca să iei un ou cu un leu, când fără niciun efort îl 
poți lua cu doi lei de alături, de sub nasul tău. Dacă priveşti lucrurile din unghiul 
de vedere al unui achiziţioner care nu-şi gospodăreşte propriu buget, e chiar fi- 
resc să nu-şi fi rupt pingelele alergând să economisească bugetul unei instituţii 
străine de sufletul său. 


Atelierele. Trecerea la autofinanțare a tuturor instituţiilor, inclusiv a Admi- 
nistrației Comune, a însemnat accentuarea dificultăților de colaborare cu ateli- 
erele, şi, deci, imposibilitatea de a scoate decorurile la timp şi de calitate. 

Fără îndoială că atelierele cereau şi ele, legitimat de situaţie, o planificare cu 
o jumătate de an sau chiar un an înainte. Ceea ce nu se putea face din mai multe 
motive. În primul rând, nu exista deprinderea unei asemenea proceduri. Este 
greu să o dobândeşti de pe o zi pe alta, chiar presat de situaţie. Pe de altă parte, o 
bună bucată de vreme, naivii - Doamne, şi eu printre ei, desigur! — am tot sperat 
că se va reveni la normalitate, absolut toată lumea plângându-se spornic de dis- 
funcţia noului sistem de administrare a instituţiilor de spectacole. 

Şi apoi, o instituţie de artă nu este, totuşi, o fabrică de rulmenţi ca să poți 
estima cu precizie că, dacă foloseşti cantitatea de materie primă x, şi forța de 
muncă y, exact (sau oricum cu mici erori) în trei luni pot ieşi pe poarta fabricii 
un număr z de rulmenţi. 

Când materia primă investită este talentul, mintea, sensibilitatea, creativita- 
tea, subiectivitatea, este greu să faci o apreciere exactă. Uneori, soluția cea mai 
expresivă, mai clară, mai directă, mai artistică îți vine ţie, creator, aproape în 
întâmpinare, fără eforturi, fără să o chemi şi fără să o aştepţi. 

Alteori însă, drumul spre forma finită a spectacolului este o anevoioasă cău- 
tare a tuturor: regizori, actori, scenografi şi, poate, nu numai a lor. „Călătorule, 
nu există drum/ Drumul se face mergând: „Caminate, no hay camino/ Se hace el ca- 
mino al andar”- spunea un mare poet spaniol, Antonio Machado. Pe fascinantul 
drum al artei, cărările bătute de alții sunt dispreţuite pe bună dreptate: pe cine 
interesează să repeţi ceea ce el a aflat de multă vreme? Spectatorului trebuie să-i 
propui altceva, mereu altceva, este rostul artistului acela de a căuta şi de a sugera 
un alt unghi, nou, din care să poată fi privită lumea investigată de dramaturg. 
Poţi fi de acord sau poţi ignora ori chiar nega vehement un punct de vedere, dar 
el trebuie să existe, este obligatoriu ca orice spectacol să-ţi deschidă o fereastră 
nouă spre un alt orizont. 

Uneori, mai importantă decât rezultatul ei este căutarea însăşi, febrilă, dis- 
perată, acea stare de nelinişte a actorului, de investigare, acea cale plină de în- 
drăzneli şi temeri, de îndoieli şi de neliniști, de angoase şi de speranţe ce duce 
spre descoperirea adevărului spectacolului, dar şi a celor mai clare, mai expre- 
sive, şi mai artistice forme în care poate fi el comunicat. 

Căutarea este o dimensiune fundamentală, indispensabilă a artei. Face par- 
te din însăşi ființa ei şi modul ei de a exista, şi nu poate fi, arbitrar, negată sau 
ignorată. Nu se poate face abstracţie de ea şi nici nu se poate contesta valoarea 

ei constructivă, în orice domeniu de activitate, deci şi în artă. Cu atât mai puțin 
aici. Fără îndoială că repere concrete ale realității imediate, cum ar fi obligati- 
vitatea respectării unui plan repertorial anual, posibilități oarecum limitate de 
spaţiul scenic, de timp de repetiţie la un spectacol, respectarea altor activități ale 
teatrului legate de programul de spectacole, acţiuni diverse cerute de condiția 
autofinanţării etc, impun cu necesitate un regim restrictiv în ceea ce priveşte 
timpul de lucru la un spectacol. El nu poate fi, practic, nelimitat. 

O ştie toată lumea, creatorii în primul rând. A considera însă că un spec- 
tacol, al cărui autor, de la Shakespeare la Băieşu, realizat de orice regizor, de la 
Peter Brook la D.R. Ionescu poate şi trebuie să încapă în exact 35 de repetiții 
(eventual în mai puţine, în mai multe în niciun caz) este o atitudine care frizea- 
ză, clar, incompetenţa (sau, cum ar spune prietenii mei poligrafi, „habarnamis- 
mul suit în vârful căpiţei, adicătelea la nivel de decizie). Dar, cu toate acestea, 
s-a primit şi o asemenea „circulară” de la „centru. Nu ştiu dacă vreun teatru s-o 
fi grăbit să o respecte, dar eu cred că lucrurile nu s-ar fi rezolvat nici chiar dacă, 
prin reducere la absurd, ca în matematică, orice spectacol s-ar fi încadrat exact 
în numărul de 35 de repetiţii. 

Aceasta şi pentru faptul că un spectacol se constituie nu numai din creația 
actorilor, dar şi din decor şi costume. Care înseamnă ateliere. Care ateliere nu 
mai sunt ale teatrului, ci ale Administraţiei Comune, funcționează după regimul 
cooperativelor meşteşugăreşti: ca să-ţi execute o lucrare, faci o comandă ca de la 
întreprindere la întreprindere. 

Între ele, raportul stabilit este cel de furnizor-beneficiar. Scurt şi lăută- 
reşte, cum zice românul. Furnizorul îţi ia comanda, dar îţi face lucrarea când 
poate şi dacă poate. Pentru că, dacă nu are lemn de stejar, degeaba îi ceri tu, 
scenograf, scrin florentin din sus-numita esenţă. El are la dispoziţie, pentru un 
lung moment, numai brad, şi acela „verde. Când se usucă, se strâmbă singur, ce 
scrin să faci din el?! 

Aşa că situația era asemănătoare celei din grădina Edenului, la începuturile 
lumii, când Dumnezeu, arătându-i-o pe Eva lui Adam, l-a îndemnat tandru: 
„Adame, aceasta este Eva! Alege!” 

Adam o fi ales, săracul, după cum se prezenta situația, că nu îndrăznea să 
ridice privirea din iarbă. 

Dar scrin din brad nu se poate, şi gata. „Nu se poate? Refuzăm comanda, zice 
furnizorul. „Sau puneţi în loc de scrin un scaun de la Cooperativa Avântul, sau, 
dacă sunteți căpoşi, scoateţi piesa cu totul, că noi, unii, nu suferim deloc, avem 
treabă destulă” 

Da, dar piesa este în planul aprobat de Comitetul de Cultură, de Biroul Jude- 
tean PCR, de Consiliul Culturii şi Educaţiei Socialiste, ce, face fiecare ce-i trece 
prin cap? 

Nici pomeneală! 

Aşa încât, conducătorul instituției numită Teatrul Naţional, care ştie că ci- 
frele de plan — repertorial şi financiar — nu iartă pe nimeni, ele înseamnă în pri- 
mul rând salariile oamenilor, care mai ştie şi că planul de premiere trebuie făcut 

pentru că, dacă nu ai premiere, ce altceva să vinzi?, şi dacă nu vinzi, de unde 
bani (ce să mai vorbim de menirea educativă a teatrului!) de la buget, chiar şi aşa 
ridicol de puţini etc. etc. 

Aşa că, fără să pregete, directorul artistic al teatrului porneşte „pe teren, 
după câţiva metri cubi de lemn de stejar. Pe care teatrul îi cumpără cu acte în 
regulă de la vreo întreprindere de profil, îi vinde tot cu acte în regulă Adminis- 
trației Comune, care îi revinde teatrului sub formă de scrin florentin. 

Şi tot aşa... într-un carusel de hârtii, ştampile, semnături, aprobări, rugă- 
minţi, umilințe, aşteptări, iar aşteptări, amânări ale datelor de premieră, senti- 
mentul de vină față de publicul care, asta este, aşteaptă îndreptăţit distracţia... 

Şi nu are habar prin ce trece teatrul care dă zilnic cu capul de „beneficiile” 
genialei idei a Administraţiilor Comune. 

Care idee, la drept vorbind, raportată la o situaţie ideală (adică fundamental 
alta decât condiţia teatrelor în sistem socialist), nici nu ar fi fost chiar atât de im- 
posibilă. Funcționarea ei presupunea, însă, o ordine, o planificare a atelierelor, o 
evaluare apropiată de valoarea reală a timpului de pregătire artistică etc., absolut 
nemţească. Dar şi o listă lungă cu materialele necesare fiecărei piese de mobilier 
sau costume ale fiecărei premiere, întocmită din startul repetițiilor. Aceasta era, 
totuşi, o încercare prea grea pentru toți.. 

Problema ordinii priorităților a fost o alta ridicată de colaborarea cu Ate- 
lierele Administraţiei. 

Dacă, până în 1984, problema priorității în executarea lucrărilor se disputa, 
cu precădere, între instituţiile de spectacol (care, uneori, mai reuşeau să cadă la 
învoială), după această dată, — data intrării în sistemul autofinanţării — planul 
financiar, tratat şi el cu drojdie, al Administrației Comune, a obligat-o pe aceasta 
din urmă să primească şi comenzi pentru lucrări ale altor întreprinderi, institu- 
ţii sau persoane fizice din oraş. 

Între o lucrare de migală artizanală pentru Teatrul Naţional (cu regim de 
unicat!) care solicită timp şi concentrare, plătită cu suma de, să zicem, 100.000 
lei, şi o lucrare ce nu presupune nici atâta specializare şi nici atâta timp, pentru 
Restaurantul „Continental, plătită cu de cinci ori suma mai sus amintită, cum să 
poată alege corect Administrația? 

Dificil de răspuns care dintre cele două „premiere” este mai importantă: cea 
a teatrului sau cea a „Continentalului! Şi unii şi ceilalți nu sunt decât nişte simpli 
„beneficiari, unii mai „simpatici, dar mai săraci, ceilalți, invers. 

Şi atunci, mă întorc şi zic: „bune lucrurile noi în artă şi peste tot, dar parcă 
mai bune cele vechi”. Pentru că, dacă omul este dator să încerce cu orice mijloc 
să-şi înfrumuseţeze şi să-şi uşureze viața, la fel de dator este să renunte la o for- 
mă nouă în momentul în care timpul şi faptele i-au infirmat valoarea. 

Imediat după 1979, după ce unele teatre bucureştene şi-au adunat atelie- 
rele într-un organism unic, sau un soi de trust ce asigura lucrări pentru câteva 
instituţii teatrale, „afacerea” a prins a şchiopăta tot mai tare, tot mai tare, până 
s-a prăvălit de-a binelea, pentru că ea funcţiona ca la românii cam balcanici — şi 
socialişti pe deasupra ! — nu ca la nemţii ce serviseră de model. 

Da, dar zvonul nu s-a auzit acolo unde trebuia în această variantă reală. 
Cum ideea se pare că-i aparținuse Tovarăşei, ce era să se audă altceva decât că-i 
genială? 

Tovarăşa a primit felicitări şi asigurarea bucuriei generale că „teatrele s-au 
scos” prin această măsură, că totul merge ca pe roate, de-acuma economia socia- 
listă poate zburda de voioşie, fiind salvată prin enormele economii făcute la plata 
personalului tehnic şi administrativ din teatre şi restul instituţiilor de artă. 

Aşa s-a întâmplat că „minunea” Administraţiilor Comune continuă să func- 
ţioneze şi azi, deşi cu toții nădăjduim că, totuşi, nu prea mult. 

Una dintre victimele umane reale ale acestei nebunii a fost Karol Krohn, 
fostul director adjunct al Teatrului Naţional, devenit, sărmanul de el, împotriva 
dorinței sale, directorul Administrației Comune 1. Adică aceea care se ocupa de 
Opera Română, Teatrul Naţional şi Filarmonica „Banatul. Administrația Co- 
mună 2 cuprindea 'Teatrele German, Maghiar şi Teatrul de Păpuşi. 

Domnul Krohn („tovarăşul” îi ziceam noi la vremea aceea, dar el era, în cel 
mai bun sens al cuvântului, un mare domn) era un neamț tipic. Avea în sânge, 
dar dobândise şi prin educaţie, rigoarea, ordinea, respectul cuvântului dat, res- 
pectul față de instituția unde lucra, ca sistem, şi respectul față de sine, ca subsis- 
tem al acestuia. 

Pornise de jos, fusese tractorist, apoi activist de partid, a venit la teatru după 
pensionarea altui director adjunct de excepție: domnul Alois Johannes. A venit 
împreună cu domnul Traian Bunescu, de la Comitetul de Cultură al munici- 
piului Timişoara, în 1973. Domnul Krohn umbla la fel de ţeapăn şi distins ca 
predecesorul său, deşi îi lipsea o parte din aleasa educaţie culturală a domnului 
Johannes. Erau amândoi „călcați şi apretați” prin iubitoarea grijă a consoartelor, 
dar mai ales pentru că amândoi înțelegeau grija față de „imaginea publică” drept 
una dintre formele cele mai elocvente de respect față de cei din jur şi faţă de sine 
însuşi. 

Primul lucru pe care mi l-a cerut mie, care eram referent literar la vremea 
aceea şi aveam în grijă biblioteca — destul de sărăcuţă — a teatrului, a fost Istoria 
universală a teatrului scrisă de Vito Pandolfi. I-am dat exemplarul meu perso- 
nal (patru volume), pentru că teatrul nu avea. Nu am văzut niciodată o lucrare 
mai buchisită decât aceea. Mi-a înapoiat-o după o lungă perioadă de timp, sub- 
liniată uşor cu creionul, adnotată mărunt pe margini. Toate cele patru volume. 
O citise cu grijă, era clar, subliniase ce era demn de reținut şi încercase să sin- 
tetizeze pe margini informaţia. M-a emoţionat şi atunci, dar şi acum, când îmi 
amintesc, efortul lui de a înțelege fizionomia lăuntrică a lumii atât de speciale în 
care-i fusese dat să pătrundă. 

Până la apariția Administrației Comune, în 1979, atelierele Teatrului Naţio- 
nal au rămas tot „farmacie, ca pe vremea domnului Johannes. Domnul Krohn 
iubea şi respecta adevărații profesionişti, le recunoștea meritul şi îi ocrotea. Fu- 
sese desemnat să conducă Administrația Comună tocmai pentru aceste cali- 
tăți. Impusese disciplina nemțească, ordinea şi cinstea. Deci eficiența. ÎL iubeau 
oamenii. "Totuşi, în hățişul de dispoziții contradictorii şi în brambureala adusă 

după sine de aplicarea unui sistem de funcţionare al atelierelor discordant față 
de posibilităţile lor concrete de acţiune, deloc flexibilizate de noua situaţie, a 
cedat şi renumita ordine a domnului Krohn. 

Dar i-a cedat, mai ales, inima. După ce implorase zadarnic autoritățile să-l 
absolve de această sarcină, într-o noapte de iarnă, prin 1983, a părăsit teatrul lui 
şi teatrul lumii, pentru totdeauna. 

Niciodată Atelierele teatrului meu nu au mai funcţionat ca pe vremea când 
se aflau sub oblăduirea, respectuoasă şi iubitoare, a celor doi nemți de ispravă, de 
profesii atât de străine teatrului, dar deschişi şi înțelegători față de mirajul lui. 
Alături de actorii teatrului, alături de alte personalități demne de tot respectul, 
profesionişti de elită ai „culiselor, marea colectivitate a „artiştilor” anonimi, croi- 
tori, peruchieri, machieuri, electricieni, sonorizatori, podari, cortinieri, sufleuri, 
regizori tehnici, personal de scenă, Domnii (cu majusculă) directori adjuncţi 
Alois Johannes şi Karol Krohn rămân, cel puţin în memoria mea, drept verita- 
bili şi demni de tot respectul oameni de teatru. 

La câţiva ani după ce a părăsit teatrul, domnul Johannes a plecat, pentru o 
operație pe cord deschis, în Germania, de unde nu s-a mai întors. Până la moar- 
tea sa, anual, m-au căutat zeci de oameni veniţi din partea lui, să ceară infor- 
maţii despre ceea ce se petrecea în „teatrul lui” Îi trimiteam caiete de sală, afişe, 
cronici ale spectacolelor, fotografii etc. Câteodată, chiar şi mici rapoarte. Nu uita 
niciodată să-mi mulțumească, era bucuros şi emoționat de cea mai mică infor- 
maţie pe care o primea. Abia atunci am înțeles în ce măsură viața lui era teatrul. 
În memoria lui, după dispariția sa, soția domnului Johannes a continuat să se 
intereseze, în acelaşi mod, de existența teatrului. 

„Iel mâitre, tel valet !? 

Întocmai ca aceşti minunați oameni ai teatrului, domnii Johannes şi Krohn, 
au fost şi meşteşugarii pe care i-au format cu pricepere, cu rigoare, cu înțelegere 
şi grijă! 

Nu-mi poate fi dor de teatru, fără să-mi fie dor şi de ei, aceşti meşteşugari de 
elită! Unii dintre ei au plecat în alte locuri, alții au plecat de tot. 

Dar ce profesionişti! 

Unde sunt timpurile când, la prima „generală” în costume şi decor, Mili, croi- 
toreasa şefă a teatrului, stătea tremurând de emoție la stal. „Dacă o strânge rochia 
pe Geta?; corsajul de la rochia Vioricăi Cernucan face cute, cum de nu le-o fi văzut 
la probă?, pe mătasea asta atlas lumina cade foarte prost, o să-i propună Milenei 
Jivanov un hesian, că din sală tot nu se vede țesătura şi lumina cade excelent, umbrele 
faldurilor sunt artistice, evident, aşa trebuie făcut! Da de ce dracu s-o fi mişcând 
Mihaela de parcă-i împăiată? Pentru că nu se simte bine în haină! E clar. Şi are şi 
coadă! O se le arate ea, Mili, ucenicelor astea zăpăcite, ce înseamnă să fi croitoreasă 
de teatru. O să desfacă ea după-amiază tot ceea ce nu e bine, o să corecteze totul, 
la vizionarea externă, rochiile fetelor vor fi la înălțimea firmei „Boutique Mili” Aşa 
gândea croitoreasa teatrului, tremurând de emoție, în stal, mai abitir ca prima 
actriță, pe scenă. 

Acolo, pe scenă, arătau amândouă, deopotrivă, de ce-s în stare. 

Croitoresele veneau cu carnețelul şi îşi notau ceea ce privirii globale a sce- 
nografului putea să-i scape, dar nu putea scăpa ochiului profesionistului de elită 
care erau ele. 

Ochiul croitoresei era ochi de artist, valoarea ei de profesionist nu putea avea 
decât un nivel, un anume nivel, de la o cotă anumită în sus, pentru că trebuia, 
neapărat, să „rimeze” cu firma „Ieatrul Naţional” 

Croitoresele colaborau profesionist cu scenograful. Ştiau să facă un „tu-tu, 
un jupon, o crinolină, ştiau ce fel de material se „pretează” şi care nu se „pretează” 
la un anume croi, artistul profesionist, care era oricare dintre ele, ştia să ascundă 
din fald, din crețuri ori din pensă un defect al unui actor. Ştiau să pună în evi- 
denţă, cu aceleaşi mijloace, tot ce avantaja pe cineva. Rochia ieșită din mâna ei, 
a croitoresei, era, de fiecare dată, rolul ei în spectacol şi purta, în linia şi „ţinuta” 
ei, întreaga personalitate a artistului executant. 

Cum să-ți fie indiferent? 

Sau Oscar, croitorul bărbaţilor! Păi, îi era lui Oscar indiferent că pe Ştefan 
Mării stă costumul ca pe cuier? Sau că pantalonii îl strâng pe Vladimir şi „n-are 
mişcare lejeră”? 

Da' de unde! 

Croitorul Teatrului suferea dacă lumina cerută de scenograf nu-i avantaja 
costumul, „căzând rău” Era acolo munca lui, şi iubirea lui, și dăruirea, dar mai 
ales demnitatea lui de excelent profesionist. Se respectau pe ei, respectând mica 
sau marea lor contribuţie la miracolul scenei. 

Acum? 

Acum, lumina poate să cadă cu reflector cu tot pe scenă, cooperativei ce-i 
pasă! S-a făcut ora trei, până mâine la şapte sunt „liberi. Liberi de orice gând, de 
orice responsabilitate, dar mai ales liberi de cel mai mic interes pentru destinul 
muncii lor. 

A, uneori, disperat, dar şi jenat, scenograful le aduce costumul înapoi. Se mai 
târguiesc, se mai ceartă, mai mută un fermoar, mai cârpesc o greşeală de croi. 
Dar asta se întâmplă rar: timpurile au schimbat şi mentalitățile. Cine înțepenea, 
înainte vreme, cu ochii pe ceas când haina cutărui sau cutărui actor nu stătea 
„turnată”? 

Acum, a ieşit haina sau sacoul pe uşa croitoriei, gata...! „ Nu stă bine? — să fi 
spus la probă! Acum gata, să-i fie actorului de bine, aşa să o poarte? 

Odinioară, la premieră, mândri, îmbrăcaţi cu ce aveau ei mai bun, Mili, şefă la 
„femei, Oscar Kornprobst, şeful croitoriei de bărbaţi, domnul Bodin, pantofarul 
teatrului, un mare artist şi un meseriaş fără pereche, Eszto — mecanicul, Müller 
— tapițerul, tâmplarii şi ceilalți meşteşugari-artizani veneau țepeni, importanți 
şi fericiți să participe la sărbătoarea tuturor, pentru că toți, absolut toți, simțeau 
premiera ca pe o sărbătoare personală. Să participe la „înmânarea” spectacolului 
de către teatru, publicului şi la decernarea „premiului” de către public, teatrului. 

Dacă era cazul. 

Dacă nu, să fie părtaşi la cădere. Că şi acestea tot ale noastre sunt. Este drep- 
tul sacru al creatorului şi la reuşită şi la eşec. Egal. 

Un deceniu după pensionarea domnului Bodin, actorii teatrului mai purtau 
încă, cu grijă să nu se strice, pantofii făcuți de el, pe măsura lor. 

„Dacă cizmuliţa, escarpinul, gheata sau papucul îl „bat” la picior, actorul păşeşte 
ca-n străchini şi în timp ce înjură papucul şi pantofarul, nu poate Zâmbi şi uită replica. 
De aceea pantoful comod este aşa de important în spectacol? — zicea domnul Bodin. 
Şi chiar aşa făcea pantofii: mănuşă pe piciorul actorului, moi şi uşori, o adevăra- 
tă aripă pedestră. Să tot umbli cu ei! 

Sau tapițerul Müller! 

Veşnic cu capul unui cui înflorat, decorativ, între buze şi cu centimetrul după 
gât, măsura şi tot plia la perdele! E drept că şi avea ce! Fotoliile sale pluşate, 
somptuoase, elegante şi funcționale în acelaşi timp, făcute pentru stabilimentul 
din Opera de trei parale de B. Brecht, împodobesc şi acum secretariatul literar 
al teatrului și ar putea sta foarte bine în orice sufragerie modernă. 

Din lipsă de spaţiu, „la Muller, adică la tapițerie, era „cazată” arhiva — cam 
sărăcuţă şi ea — a teatrului. 

Neamţ ordonat, din afişe vechi, Miller confecționase pentru fiecare spec- 
tacol câte un plic tras pe margini la maşina de cusut. Actorul Ion Olaru, „direc- 
torul arhivei, cum mi-l prezentase la venirea mea în teatru domnul Leahu, le 
numerotase cu pixul şi ordonase oarecum, chiar ştirbă fiind, arhiva. 

A rămas la Müller până s-a înființat Administrația Comună şi atelierele 
proprii ale 'Teatrelor şi ale Operei s-au colectivizat sau, mai exact, s-au coope- 
rativizat. 


S-ar putea ca afecțiunea mea reală pentru aceşti minunaţi oameni de teatru, 
absenți şi totuşi atât de prezenţi în orice spectacol prin mâinile lor, precum şi 
distanța în timp, să îndulcească contururile amintirii şi vremea aceea să-mi 
pară, subiectiv, un paradis pierdut. Dar faptele rămân, şi dacă uneori, intrând în 
garderoba, din ce în ce mai săracă şi mai ponosită a teatrului meu, simt în vreun 
costum vechi, rămas netransformat în altceva printr-o întâmplare, parfumul vag 
şi prăfuit de-acum, al afecțiunii şi emoţiei, al devoţiunii totale pentru teatru a 
renumiților croitori ai săi de odinioară, înseamnă sigur că teatrul, ca să existe, ca 
să continue a ființa, are nevoie de implicarea dăruită a tuturor: actori, directori 
de scenă, scenografi, croitori, electricieni, tâmplari, maşinişti, mecanici, a tuturor 
acelora care ştiu că un costum, o rochie, o perdea, un candelabru, „prind viaţă” 
pe scenă nu din noblețea materialului ci din viața şi afecțiunea celor care le-au 
creat. 

Că teatru înseamnă în primul rând — şi în ultimul — iubire şi devotament. 


Un organism ca Administrația Comună, odată construit, chiar greşit, este 
greu de desfăcut. Desfacerea este mai dificilă decât chiar constituirea lui, dar 
nu imposibilă. După 9 ani de funcţionare defectuoasă, desfacerea a fost cerută 
fierbinte de toate instituţiile de-servite de Atelierele comune şi după demersuri 
disperate la toate nivelele de decizie, într-un viitor încă nebulos prefigurat, se 
va reveni, probabil, la vechea formă de organizare administrativă, văzându-se 

cu claritate că noua formă n-a fost decât excelenta exemplificare a vechiului şi 
înțeleptului proverb: „scumpul mult plăteşte şi leneşul mult aleargă” 
(Notă: Administraţia Comună nu a reuşit să fie dizolvată decât după 1990.). 


Revenind la anul de cumpănă 1984, el a fost, fără îndoială, unul extrem de 
greu. Nu numai că lipsea deprinderea de „a face bani, teatrul, ca un organism 
de suprastructură neocupându-se, vreme de 40 de ani, prioritar, de problema 
aceasta, dar şi pentru că lipseau oamenii. 

Schema s-a tot redus, s-a tot subțiat... până... 

Rămăsesem cu o secretară cu jumătate de normă, fără administrator, fără 
dactilografă, fără curier, fără nimeni care să poată rezolva o mulțime de probleme 
organizatorice şi administrative. (Cum ar fi, bunăoară, rezervări de hotel, bilete 
CFR sau Tarom, aşteptări la gară sau aeroport, contracte, disperate alergări 
de la o întreprindere la alta pentru reclame şi „prestări servicii” etc., etc.). În 
paranteză fie zis, atunci am aflat eu la modul cel mai concret şi dur cu putinţă, ce 
înseamnă „omul multilateral dezvoltat” Un soi de om-orchestră, bun la toate, de 
la întinsul pe pâine al untului pentru senviciurile invitaţilor, ruperea biletelor la 
poarta teatrului, până la articole, interviuri, consideraţii estetice etc. publicate 
în presa vremii, menite să promoveze spectacolele teatrului „meu: 


Poate că acesta ar fi momentul şi locul cel mai potrivit ca să vorbim despre 
ideea de devotament pentru teatru, întruchipată de un om - regizorul tehnic 
Adrian Berzescu. 

A venit în teatru aproape de la începuturile acestuia. Mai exact în 1949 (Tea- 
trul Poporului a luat ființă în 1945), deci acum mai bine de 40 de ani. O viaţă 
de om. Pentru mine, sectorul Regizorat tehnic va fi, întotdeauna, unul şi acelaşi 
lucru cu domnul Berzescu. Nu doar pentru că nu au mai fost sau nu mai sunt 
regizori tehnici dotați, inteligenţi, autoritari, flexibili, cu un ascuţit simț critic, 
hărăziți cu creativitate tehnică, ingenioşi în găsirea unor soluții simple care să re- 
zolve, tehnic, situaţii ce par, pentru un laic, de netrecut, ci pentru încă ceva, ceva 
anume, numai al lui, care-l personalizează şi-l distinge faţă de toți ceilalți: dom- 
nul Berzescu are liniştea, siguranța şi înțelepciunea omului din al cărui vocabular 
cuvintele „nu se poate” au fost demult radiate. El ştie că în viață nu există situații 
perfect închise, că orice situaţie are soluţia ei, convenabilă sau nu, liberă sau im- 
pusă de conjunctură, adevărată sau obligatoriu diplomatică, dar oricum, o are. 

Trebuie doar să ai puterea şi înțelepciunea de a accepta fără panică soluția 
neconvenabilă, dar lipsită de alternativă. Lucrurile, în viață sau în profesie, tre- 
buie luate aşa cum sunt. Numai starea de calm poate izvodi soluţia salvatoare 
într-o anume împrejurare. 

Pentru un regizor tehnic al unui teatru, confruntat de nenumărate ori cu 
imposibilul, această calitate este un dar unic. 

De aceea domnul Berzescu are mereu tonul cald şi calm, egal şi amabil. Şi 
ştie tot ce este legat de profesia lui, îl poţi întreba orice: câți metri lungime şi 
deschidere are cutare sau cutare scenă, dacă decorul piesei Gaiţele poate sau 


93 


www.cimec.ro 


MARIANA VOICU 


nu poate fi deplasat în localitatea X, câți oameni îl pot manevra, cine sunt aceia, 
pe care dintre ei te poți baza în orice împrejurare şi pe care numai în unele, care 
sunt măsurile educative cele mai bune pentru un tânăr mânuitor de decor (cu 
un fond uman excelent, dar recalcitrant, uneori), care este calitatea publicului 
din oraşul cutare, dacă o deplasare într-un loc anume este rentabilă şi din punct 
de vedere material sau numai cultural, câți spectatori au vizionat, în anul 1952, 
spectacolele teatrului, dar spectacolul Maior Barbara de George Bernard Shaw 
câte reprezentații a avut, s-a mai jucat şi în stagiunea următoare sau nu, câte 
turnee în R.S.F. Iugoslavia a avut teatrul de 30 de ani încoace etc. etc. etc. 

Dar la ce oare nu-ți poate răspunde domnul Berzescu? 

El este o parte din istoria vie a acestui teatru şi, fără îndoială, una dintre 
coloanele ei de susținere. Memoria domnului Berzescu este uimitoare dar, ome- 
nească totuşi, este susținută de o mulțime de dosare, caiete, carneţele de statis- 
tici, situaţii pe trimestre, stagiuni, ani calendaristici, alte statistici, recapitulative, 
rodul unei atât de nebănuite şi atât de utile pasiuni. 

Şi rodul conştiinţei acute a perisabilității nu numai a spectacolului de teatru, 
dar şi a tot ceea ce ține de el. 

Cine să mai ştie, peste ani, care a fost destinul unui spectacol? 

Că s-au repetat două, trei sau zece luni, când au început repetițiile şi când a 
ieşit în premieră o piesă? De ce atât de repede sau de ce atât de târziu? 

Dacă te ghidezi după numărul spectacolelor, s-ar putea să te lămureşti în 
unele privințe. De unde afli numărul? Din registrele, pe ani calendaristici, ținute 
la zi de domnul Berzescu. 

Tot de acolo afli când şi cum s-a modificat o distribuţie — e adevărat că nu 
afli şi de ce, dar până la urmă poate că nici nu este important. 

Fără îndoială că istoria statistică a unui teatru — şi a unui spectacol — poate 
reprezenta o imagine relativ corectă a acestuia. O imagine fidelă şi, totuşi, ex- 
trem de palidă. 

Pentru că istoria lui reală, privită dinlăuntru, bogată şi tumultuoasă, se con- 
stituie dintr-o succesiune de evenimente neconsemnabile, păstrate doar de vreo 
memorie mai sensibilă şi mai prodigioasă, uitate de toți ceilalți. 

Cine să poată evoca, cu fidelitate, istoria unui spectacol? 

Parfumul lui particular nu-l pot simţi decât dacă i-ai trăit acele clipe de isto- 
rie, decât dacă ai fost martorul, nu doar fizic ci real, implicat, al acesteia. 

Cum şi de ce şi pentru cine a intrat un text dramatic în lucru, dar mai ales 
drumul lui până la spectacol, atmosfera, întotdeauna alta, în care gestează un 
spectacol, relaţiile şi raporturile celor care îl durează, ca pe o mănăstire, din do- 
rința, spaima, bucuria şi disperarea lor, din sensibilitatea lor, din ambiția lor sau 
din pasiune, din dorința demonstraţiei sau doar din nevoia de ardere a artistului 
adevărat, din credinţa lui adâncă în rostul bun şi generos al acestei arderi care 
se cheamă teatru... toate acestea, şi încă altele, sunt hărăzite să rămână veşnic 
neştiute. Ele țin de ceea ce trebuie să rămână „misterul creației. 

Învăluit în haloul acestui mister, trăieşte oare mai convingător spectacolul? 
Se pierde oare conştiinţa convenției? 

Pentru spectatorul obişnuit, poate că da. 

Creaţia, construcția unui spectacol, este uneori o minune mai mare decât 
spectacolul însuşi în forma lui finită. 

Conectarea tuturor actorilor, deliberat sau nu, la o tensiune a emoției im- 
posibil de repetat, bucuria enormă şi contagioasă a trăirii unice a unei stări, fri- 
sonul actorului care uită o clipă că nu-i decât întruchiparea iluzorie a unei alte 
realități, atmosfera acelui spaţiu închis, aproape fizic, în care se adună egoist, ve- 
ghindu-şi şi apărându-şi bucuria zămislirii, toți cei implicați într-un spectacol, 
fac parte dintr-o altă istorie. 

Chinul şi suferința reală a actorului cu care dublează, neştiut de nimeni, ca- 
tastrofa lăuntrică a personajului, acele momente în care realitatea şi iluzia fuzio- 
nează inconştient în ființa lui consumându-l şi sleindu-l, acestea toate şi câte 
altele încă, sunt şi ele piese din istoria unui spectacol. Dar o altă istorie, palpi- 
tantă şi secretă, ațipită în fiinţa celor ce-au trăit-o, în aşteptarea ploii vrăjite şi a 
acelei singurătăți adânci în care e chemată să învie, spre a compensa un gol sau 
o plecare. 

Câte o imagine nevinovată ori câte o picanterie mai sar granița interzisă, 
făcând deliciul publicului spectator, care află astfel de vreo infidelitate, de vreo 
poznă pe care şi-o fac actorii unul altuia pe scenă, de vreo bâlbă ce devine ime- 
diat celebră. 

Niciodată însă mai mult. 

Pentru că zămislirea nu este numai un miracol, ci şi o taină a tainelor, ce nu 
se cuvine dezvăluită. 

Aflu din caietele domnului Berzescu, mai exact de pe o pagină recapitulati- 
vă, că de-a lungul celor 40 de ani de activitate în teatru a lucrat la 4257 de spec- 
tacole, dintre care 1466 în deplasare. 

Aş vrea să pot face inventarul emoţiilor unui regizor tehnic la un spectacol 
şi să-l înmulțesc cu numărul amintit. 

Este ora 19,25 şi actorul X n-a ajuns la teatru! Peste exact trei minute ar tre- 
bui să bată primul gong. E drept că actorul intră în scenă numai la ora opt, dar 
dacă a uitat că are spectacol? Dacă n-a citit avizierul? Dacă e la spital? Dacă a 
avut un accident? Dacă, dacă... 

Telefoane, agitaţie, bate gongul, nu-l bate, dă drumul la spectacol? Nu dă 
drumul? Mai aşteaptă? 

Sau, iată, află la Novi Sad, cu puţin înainte de spectacol, că din decorul unic 
al piesei Evantaiul unei Lady de Oscar Wilde lipseşte şemineul. L-au uitat acasă 
băieţii, de atâta bucurie că pleacă în turneu. 

Ce naiba să facă? 

Dacă ar fi vorba numai despre faptul că n-are pe ce să-şi sprijine Lady Win- 
dermere grațioasa-i frunte, n-ar fi nimic, i-ar pune-o vază pe un scaun şi s-ar 
sprijini cu mâna, că nu-i „musai” să fie fruntea (unde să mai cauţi scenograful 
să-ți mai dea soluția, mai este o jumătate de oră până la spectacol, trebuie să 
faci ceva), dar aşa...! Dumnezeule!, în decor se cască o gaură de un metru pe un 
metru şi jumătate, măsoară crinolina Lady-ei, n-acoperă borta din decor, două 

crinoline nu poate plantă, că Lady trebuie să fie singură cu Lordul Darlington, 
ar mai fi disponibilă o tufă de măcieşi de la celălalt spectacol, de copii, e tocmai 
bună ca mărime, dą cum să pui, Doamne iartă-mă!, tufa în salonul omului? 

Cu cinci minute înainte de spectacol găseşte o perdea de pluș, sunt două de 
culori diferite, dar n-are a face, Slavă Domnului că acoperă borta! Evrika!!! 

Năduşit, dar fericit ca-n ziua nunții, bate gongul. 

Începem! 

Cine să poată calcula vreodată toate emoţiile unei vieți de regizor tehnic? 
Dacă nu se poate monta decorul? Dacă ştăngile sunt blocate? Dacă nu aude 
comanda podarul, sonorizatorul sau electricianul? 

Oţine într-o spaimă de când bate primul gong, până când anunţă: „Spectacolul 
s-a terminat, vă mulţumesc, poftiţi la aplauze, şi, mai apoi, comandă cortinierului: 
„Jos cortina, spectacolul s-a terminat. 

Din spaimele acestea, dar mai ales din nenumăratele satisfacţii adunate de-a 
lungul celor 40 de ani de carieră, s-a născut acel extraordinar liant al domnului 
Berzescu cu teatrul. Vreme de patru decenii, pe soare sau pe ploaie, pe vânt sau 
ninsoare, ieşind din casă, paşii l-au dus într-o singură direcție: spre teatru. 

În 1984, domnul Berzescu s-a pensionat. Au ştiut-o puţini, pentru că, şi de 
atunci încolo, întocmai ca înainte, la ora 8 fix, domnul Berzescu deschide uşa 
regizoratului tehnic şi se aşază la biroul lui. A predat ștafeta celor doi colabora- 
tori ai săi mai tineri, i-a învățat, în timp, tot ceea ce ştia, şi este şi acum mereu 
prezent cu sfatul lui de om înțelept şi cu experienţă. 

Cu extraordinara sa meticulozitate, ca un contabil de elită, domnul Berzescu 
ţine acum (anul 1988 !) „socotelile” teatrului: înregistrează zilnic veniturile, face 
balanţa cheltuielilor, este invitat de onoare în multe împrejurări, pentru sfatul 
lui. A devenit un fel de Luca Arbore al teatrului, fără a-l consulta şi pe domnul 
Berzescu, puţine sunt deciziile care se iau aici, referitor la un turneu, la o acţiune 
economică, ori la o deplasare. 

În rarele zile când lipseşte (pe scaunul lui nu se aşază nimeni), deschizi uşa 
şi întrebi intrigat, enervat şi nemulțumit: „Da domnul Berzescu unde-i?” Tocmai 
atunci ai vrea să-l întrebi ceva, îi întrebi pe cei mai tineri, îți răspund ei, dar tot 
nu ţi se pare răspunsul atât de precis ca şi când ţi l-ar fi dat domnul Berzescu. 

Răspunsul acela poartă în el inconfudabila siglă „Berzescu, sigla autorității 
competenţei. 


Nu ştiu câte lucruri bune s-or fi dobândit, dacă s-or fi dobândit, prin trece- 
rea la autofinanţare, dar ştiu că aceasta a fost o împrejurare-limită şi ca întot- 
deauna în viață, împrejurarea-limită alege oamenii. Este ca o cortină ridicată pe 
neaşteptate: îi surprinde pe toți cei aflați, întâmplător, pe scena vieţii aşa cum 
sunt. Nu mai ai timp să fii actor, să adopți ipostaza cea mai favorabilă ori să-ți 
pui masca cea mai convenabilă: eşti surprins cu generozitatea sau cu meschi- 
năria ta, cu înţelegerea sau cu obtuzitatea ta, cu egoismul sau cu larghețea ta. 
Chiar buna sau proasta creştere şi educaţie ies la lumină. Nu mai poţi ascunde 
nimic. 

Nu ştiu dacă este de dorit să afli, la jumătatea drumului, fizionomia interioa- 
ră reală a celorlalți călători cu care ai pornit la drum într- un moment anume. 

De dorit sau nu, descoperirea este utilă în toate cazurile, confortabilă însă 
numai în unele. Îndeobşte, mai rare decât celelalte. 

Personal, nu sunt bântuită, în această privință, de patosul oedipian al adevă- 
rului, călătoresc mai confortabil şi mai senin în compania oamenilor frumoşi şi 
deştepţi. Mai ales frumoşi. Pe dinăuntru, de bună seamă, dar dacă sunt şi pe din- 
afară, nu strică. Ocrotindu-mi confortul, nu sunt puține împrejurările în care 
accept şi uzez deliberat de o imagine falsă, dar însorită şi pozitivă a cuiva, creată 
ilicit de mine, pentru uzul meu. Pentru că detest urâtul, în toate formele lui de 
manifestare, de la urâtul proastei calități umane a cuiva, ce maculează tot ceea 
ce cade sub atingerea sa, până la urâtul fizic. Urâtul interior, însă, mă jigneşte în 
condiția umană, care, depăşind-o pe cea de animal, a dobândit sau ar fi trebuit 
să dobândească verticalitatea, onoarea, ruşinea, simțul moralității, demnitatea, 
capacitatea de a discerne binele de rău. 


La sfârşitul anului 1984, tăvălugul reducerilor de personala îndepărtat câțiva 
oameni din teatru. 

Situația de excepție, echivalentă cu „starea de asediu, a făcut ca teatrul să 
nu-şi mai poată păstra, ca în normalitatea sa de odinioară, „întregul efectiv”. Mo- 
dul în care au înțeles sau n-au înțeles situația, au ştiut sau nu au ştiut să plece din 
teatru, a definit pentru mine calitatea unor oameni. 

Acela a fost, desigur, un seism. Din nefericire, numai seismele puternice ale 
vieții pot stabili ierarhiile exacte ale lucrurilor. Altminteri, drumul drept şi con- 
fortabil, mereu drept şi confortabil, nu-i poate da omului decât sentimentul ero- 
nat că, în lumea asta, lui i se cuvine totul. Că aşa este normal să fie. 

Este suficiență şi trufie în această credință, aşa că arareori se întâmplă ca 
viața să-ți ierte până la capăt păcatele acestea. Uneori, dacă te iubeşte, te aruncă 
într-un malaxor din care ieşi zgâriat, strivit şi umilit. Dar, dacă ai noroc, scapi din 
el sărăcit de optuzități, de orbiri, de vanităţi, de ură, de suficienţă şi trufie, scapi 
sărăcit de stupidul orgoliu de a crede că te afli exact în centrul universului. 

Scapi sărăcit de prostia certitudinilor. 

Şi dobândeşti, în schimb, dacă-ţi este dat, îndoiala, toleranța, înţelegerea, 
sensibilitatea. 

Dacă viaţa nu te iubeşte, te lasă călător pe drum întins, trimițându-ţi drept 
recompensă pentru trufia ta nenumărate Fete Morgana. Măsuri ale falsului, 
„divele” te fură şi te târăsc, orb şi insensibil, pe cărări înverzite, până la capătul 
drumului. Unde ajungi „trandafir, fără să ştii că ai împlinit, de fapt, o osândă: 
nu ai trăit. 

Dacă într-un seism, orice ar însemna el, ai putut să-ți descoperi puterea de 
a îndura, înțeleapta putere de a aştepta, dacă ai dobândit harul de a te îndoi, 
dacă ai învățat să te învingi şi să-ţi cauţi forța şi punctul de sprijin în propria ta 
ființă şi nu în afara ei, înseamnă că ai trecut printr-un purgatoriu binecuvântat 
şi seismul a fost un dar. 

Din orice catastrofă poți învăţa ceva. Poţi învăţa să iubeşti, poți învăța să 
prețuieşti, poți învăţa să asculți, să mângâi, poți învăţa prietenia, poți învăța în- 
ţelepciunea, poți învăța clemența şi toleranța ... 

Dar câte nu poți învăța? Poţi învăța incredibil de multe. 

Sau poţi să nu înveți nimic. Să treci senin şi neatins prin tot şi toate. 


1987-1989 
XXX 


Cât de acut era momentul 1984 şi în ce măsură anormalitatea acestui val 
ce venise peste noi ne spălase nouă, celor ce ne aflam sub el, comportamente 
cel puţin urbane, mi s-a relevat mult mai târziu. În teatru nu poate fi niciodată 
vorba de „sărbătorirea, cu bucurie, a vreunei pensionări. Visul fiecărui actor este 
acela de a pleca în neființă de pe scenă. Dar de vreme ce tot nu putea fi vorba 
despre bucurie, poate că ar fi trebuit baremi să plângem împreună, într-un gest 
de solidaritate şi înțelegere reciprocă, drama celor care trebuiau să plece. Deşi 
alternativa „venitului pensionar” era una sigură față de cel salarial, sunt sigură 
că absolut toți l-ar fi ales, aşa nesigur cum era, pe acesta din urmă. Nici drama 
celor ce erau nevoiţi să rămână, pentru că nu aveau alternativă, nu era de trecut 
cu vederea. 

Cine să se mai fi putut gândi însă, atunci, la aceste lucruri omeneşti şi sensi- 
bile? Momentul era guvernat de un unic imperativ: pâinea celor ce rămăseseră. 

Prima măsură (acum, peste timp, îmi dau seama cât de naivi eram), a fost 
aceea de a redacta prin luna februarie 1985, atunci când ne-am dat seama că 
toată povestea asta era departe de a fi o glumă, o scrisoare pe care am semnat-o 
mai mulți „factori de răspundere” ai Teatrului Naţional şi pe care am adresat-o 
„tovarăşei ministru” al culturii. Arătam acolo, în termeni destul de patetici, că 
această măsură va distruge cultura națională, că un popor supravieţuieşte prin 
cultura sa, că suntem responsabili în faţa istoriei de viitorul spiritual al acestui 
popor, pe care nu avem dreptul niciunul dintre noi să... etc. etc. 

Mă mir şi acum de toleranța „adrisantului, dar aceasta s-a întâmplat, proba- 
bil, pentru că jalba nu a ajuns acolo unde trebuia. S-o fi oprit, desigur, pe drum, 
la vreun grilaj mai sentimental şi tolerant. 

Nu ştiu dacă naivitatea de atunci era vecină cu prostia sau doar egală cu 
speranţa. „Omul poate fi distrus dar nu înfrânt” — spunea Andre Malraux într-o 
carte iubită de mine, numită chiar Speranţa. Strivit de evidenţă, cu sufletul ră- 
văşit, umilit şi îngenuncheat, anulat, omul îşi concentrează toate resursele vitale 
în mirajul speranţei. Adesea prin asta supravieţuieşte. Speranţa sfidează întot- 
deauna evidența. Este o imensă energie care poate săvârşi minuni. Până la urmă, 
este egală cu refuzul de a accepta, cu resemnare, răul. 

Deşi nu îndrăzneam să spunem cu voce tare ceea ce gândeam, ştiam cu to- 
ţii că autofinanțarea culturii în sistem socialist nu avea raționamente eco- 
nomice. În orice caz, nu în primul rând economice. Atunci când deturnezi 

energia creatoare a artistului spre supraviețuire fizică, este puţin probabil ca 
actorii, artiștii plasticieni ori muzicienii să se mai poată uni spre a deveni o 
forţă amenințătoare pentru sistem. Ceea ce se întrevedea pentru viitor era aşa 
de neguros, încât refuzam să credem că s-ar putea întâmpla. Aşteptam o reve- 
nire şi încercam să căutăm soluții pentru a o forța. 

Neîndoios, trebuia luptat, dar cum? Speranţa pasivă nu era o soluție ope- 
rantă, desigur. Protestul deschis? Structura mea idealistă înclina, fireşte, pentru 
această formă — „din respect pentru noi înşine” — dar ea era, vai!, cu totul ino- 
perantă, era aproape nocivă, căderea sigură a demnului protestatar venind să 
antreneze cu sine o sumă de alte forțe pozitive, capabile, poate, să găsească noi 
forme de rezistenţă culturală, mai subtile şi mai greu de anihilat de ostilitatea 
timpului. 

Totuşi, idealiştii nu au lipsit momentului: conducerile câtorva teatre au de- 
misionat, în bloc, în virtutea unui gest de demnitate, de protest şi exemplaritate 
a atitudinii. Gestul lor ne-a impresionat numai pe unii, pe cei care ne aflam, ori- 
cum, de aceeaşi parte a baricadei. Le-am privit neputincioşi demna, dar inutila 
cădere. Sacrificiul lor n-a mişcat-o pe zeița Thalia — ce-şi avea, desigur, în clipa 
aceea, privirea îndreptată spre alți conaţionali, Şerban ori Ciulei, aflați în țări 
„mai calde” — şi nici pe alți cereşti confraţi ai ei responsabili, direct sau tangen- 
tial, de viaţa bietului artist român. 

În popor se spune că oamenii înţelepţi sunt aceia capabili să estimeze 
forța de presiune a curentului în raport cu forța de rezistență a omului în fața 
acestuia. Fără îndoială că aşa este, şi dacă poți, eşti chiar dator ca, înțelegând, 
să procedezi în consecinţă. Dar se poate foarte bine să înţelegi şi totuşi să nu 
poţi accepta compromisul. Să ţi se pară pierderea mai uşor de suportat decât 
compromisul. 

Eu îl iubesc pe Gelu Ruscanu, principiile morale, structura sufletească, edu- 
cația, mă fac să-l iubesc şi să mă simt alături de mândrii căutători de absolut 
ai lui Camil Petrescu, de cei ce nu pot trăi decât frumos sau deloc. Rigiditatea 
axei categorice care le susține monumentalitatea, seninătatea împăcată cu care 
acceptă sacrificiul suprem ca pe o alternativă superioară maculării morale, in- 
capacitatea de a adera sau de a accepta răul, lipsa spiritului lor practic îi fac să 
piardă partida cu lumea, dar niciodată cu ei înşişi. Cred la fel ca ei în demnitatea 
fără de care nu are rost să trăieşti, cred că este mai bine să fii, dacă poţi, 40 de ani 
vultur decât 80, râmă. 

Şi totuşi, ştiu şi eu că sorții jocului îi aparțin lui Praida. Că este mai simplu 
să te laşi strivit de marele val, înfruntându-l, decât să stai mai înspre margine, în 
curentul mereu înghețat şi ostil, şi să construieşti, cu disperată trudă şi risc, un 
baraj, o pavăză fragilă, mereu luată de ape. Este infinit mai complicat şi mai greu 
să-ţi frămânţi mintea şi să-ţi forțezi energiile ca să izvodeşti ceva, orice, spre a 
amăgi valul, spre a nu te lăsa măturat de el, spre a-ți ocroti viața. 

Este greu să stabileşti care dintre cele două atitudini este cea eroică şi care 
cea laşă: eu continuu să-l iubesc, pentru că nu pot altfel, pe Gelu Ruscanu, şi, 
după mine, ar fi trebuit înfruntat valul, fără nicio şansă. 

I-ar fi trezit, oare, sacrificiul unui grup masiv de intelectuali, artişti, oameni 
de cultură, din abulia lor distructivă pe cei responsabili de răul ce urma să vină 
peste viața culturală a bietului român? 

Desigur că nu! 

Şi de aceea le sunt recunoscătoare celor ce-au gândit altfel decât mine în 
acea clipă, şi au procedat în consecinţă. 

Se născuse o dilemă greu de dezlegat. Ce să faci? Să faci tot ce-ţi stă în putin- 
tă pentru ca, prin cele mai neortodoxe metode, să „îndeplineşti planul’, absolut 
aberant, impus teatrelor şi, în general, culturii? 

Dar dacă ai fi făcut asta ar fi însemnat să „pactizezi cu diavolul, demon- 
strând că imposibilul era posibil, să faci politica partidului, adică. 

O judecată rapidă şi superficială conducea, desigur, spre această concluzie cu 
valoare de verdict: dacă faci asta, nu eşti numic altceva decât un colaboraţionist. 
Şi totuşi... să fie oare chiar așa? 

Lumea este una pluridimensională. În sculptură, basorelieful este o formă 
artistică de reprezentare sărăcită de cea de a treia dimensiune, cea în adâncime. 
Lumea trebuie privită ca o sculptură în „rond boss, însă este un dar ştiinţa de a o 
face, posibilitatea de a-ţi asuma toate fațetele lucrului. Din numărul practic in- 
finit de puncte în care te poţi plasa privindu-l, obiectul, acelaşi, se oferă într-un 
număr infinit de imagini. Niciuna identică cu cea insensibil alăturată. 

Revenind deci, unghiurile din care priveai acelaşi fenomen alautofinanțării 
justificau atitudini deosebite față de el. Poate că aveau dreptate toți. Dar 
nu era important ce credea fiecare în parte — importantă era doar decizia 
conducătorului instituției. Hotărârea lui reprezenta măsura responsabilității 
lui, nu numai față de fenomenul cultural-teatral dar, înaintea acestuia, a 
responsabilității lui față de oameni. Pentru că planul integral realizat echivala 
cu salariile lor „rotunde” 

Cine îşi putea lua răspunderea de a hotărâ ca 100 de oameni, cu copii, boli şi 
greutăți, să trăiască din nimic, „înfruntând valul” şi nefăcând „jocul” mai marilor 
vremii? 

Ai fi putut decide astfel doar dacă te aveai în vedere numai pe tine. 

Din prima lună a autofinanţării şi până la revoluţia din 1989, angajaților 
Teatrului Naţional din Timişoara nu li s-a reținut niciun leu din salarii. Aberan- 
tele planuri de încasări, de spectatori, de spectacole etc. etc., au fost, cu inimagi- 
nabile eforturi şi umilințe, sigur nu din partea tuturor, ci doar a unora, atinse. 

Nu cred să fi fost vorba doar despre orgoliul directoarei Nicoară de a demon- 
stra că „se poate Era vorba despre oameni. 

Trebuiau protejați actorii, pentru ca să poată crea, aveau nevoie de senti- 
mentul siguranţei materiale, aveau nevoie de linişte, trebuiau să ştie că, în pofida 
nebuniei momentului, copiii lor nu vor suporta nicio privațiune. 

Personal, am crezut dintotdeauna că a fi conducător — de orice fel — este 
o chestiune de vocaţie, pe care o ai sau nu o ai, ca orice altă vocaţie, de la cea a 
prieteniei, bunăoară, — foarte rară — până la, ştiu eu?, vocația matematicii, spre 
exemplu. 

Există o sumă de calităţi, dar şi o sumă de defecte fără de care, oricât ai vrea, 
nu poţi conduce. Nu ţin de cultură, intelect sau morală. 

Spun calități şi defecte având în vedere relativitatea noţiunilor. Pentru că 
uneori numai conjunctura hotărăşte, sau alege, ce anume este un defect şi ce 
anume calitate a unui om. Ceea ce nu înseamnă, Doamne fereşte!, că ar trebui 
ignorat, ca valoare de referinţă, codul atât de moral al bunului simţ, sau un altul, 
legat de simţul moralități (nu ştiu precis al câtelea, în ordinea importanţei, o 
fi acest simţ, dar constat, acum, în 1990, cu stupoare, că „timpurile, devalori- 
zându-l până la condiţia disprețului public, l-au anulat în bună parte), simţul 
moralității, deci, validat de normalitatea oricărui timp istoric şi care desparte cu 
precizie binele de rău. 

Uneori însă conjunctura — care nu se lasă intimidată de dreapta morală sau 
de morala celui drept — (mai cu seamă în timpurile tulburi pe care le trăim azi, 
dar şi în cele derizorii care le-au precedat) — este cea care stabileşte rocada prin 
care un defect al cuiva devine calitate. 

Aşa bunăoară, în ordinea acestei judecăți, dacă acceptăm compromisul ca 
pe o oarecare formă de minus moral, prin raportare la un cod al moralității ex- 
primate în termeni idealişti, ar rezulta că practicarea lui este echivalentă cu un 
defect. 

Câteodată acest defect devine diplomaţie „înaltă, alteori doar diplomaţie de 
„coşniță, cu bătaie mai mică, adică. Dacă ambele sunt utile pentru cât mai mulți 
oameni, atunci colectivitatea beneficiază de o facultate pozitivă, deci de o cali- 
tate a conducătorului dispus a face compromisuri. 

Şi dacă scopul este suficient de important... 

Cum altfel decât foarte importantă ar fi putut fi, atunci, existența a 200 de 
oameni. „Fă-te frate şi cu dracul, până treci puntea, zic oamenii de la ţară, în în- 
țelepciunea lor empirică. Sigur că depinde şi de punte, dar şi de condiţiile în care 
trebuie să o treci. Cum spuneam, una este să o treci singur şi cu mâinile goale şi 
altceva este dacă-ți porți în spate copiii şi tot avutul. 

Decât să le rişti viața, n-ai încotro, „negociezi” cu necuratul, mai dai tu, mai 
lasă el, şi dacă nu lasă şi nu lasă, ce să faci? Alegi. Un suflet este, în ordine mate- 
matică, mai puțin decât două sute pe care le păstoreşti în clipa asta, nu? 

Ce altceva ar fi putut face un conducător, atunci, decât să calce voiniceşte 
pe sufletul propriu, să-l „ambaleze” frumos, să nu se vadă călcătura, şi să-l dea la 
troc pe siguranța „turmei. 

Nu mă pot abţine ca, vorbind despre compromis, să nu amintesc de preț sau 
de preţuri. Pentru că unul este prețul cu care plăteşte compromisul o persoană 
cu principii morale intransigente, altul este preţul celui care are aceste principii, 
dar mai închide din când în când câte un ochi, să nu le vadă chiar pe toate şi, de 
bună seamă, cu totul altul este prețul celui a cărui pace sufletească nu este tulbu- 
rată de niciun principiu. Sufletul acestuia este, ca să zic aşa, „nepreţuit'. 

Sărind peste aceste glosări aproape parodice şi revenind la necesarele cali- 
tăți ale unui conducător de teatru, diplomația îi este indispensabilă. 

Şi cea înaltă şi cealaltă. 

Cum ai fi putut, de pildă, fără înaltă diplomaţie, să convingi „forurile” că în 
piesa Măsură pentru măsură de bravul William Shakespeare, unde, de fapt, 
este vorba clar despre incapacitatea omului de a-şi asuma puterea altfel decât 
sub formă de abuz, nici nu-i vorba despre putere, nuuu !, ci numai despre o sim- 
plă poveste de iubire. Şi nici aceea prea picantă, doar aşa, numai bună să conso- 
lideze simţul familiei socialiste. 

Cum ar fi putut un conducător de teatru, „à l'époque’ să anihileze, altfel de- 
cât cu înaltă diplomaţie şi în virtutea unei bune cunoaşteri a „terenului, cerbicia 
comisiei ideologice a partidului, adunată strâns, umăr la umăr, hotărâtă şi im- 
portantă, vizionând în grup (ehe hei! ştiau tovarăşii că unde-i numai unul, s-ar 
putea lăsa corupt că de! om şi el!) un „spectacol cu probleme! Şi cam toate pă- 
reau a fi aşa. Cum altfel decât cu diplomaţie ar fi putut un director de teatru să-l 
convingă pe un secretar cu propaganda al Judeţului de partid că ar fi bine să lase 
integral sonetul lui Shakespeare, fără să-i taie (cu pixul!) versurile „...nu-s lespezi 
de morminte / Mai mult ca versul meu să ţină, fiindcă doar abia aşa, tăind, intră 
omul la gânduri, nu? Pentru că altminteri, acum, când tovarăşul arată (ptiu!, 
nu s-ar deochea!) întocmai ca un boboc de floare, iar despre tovarăşa, ce să mai 
vorbim, se vede clar că-i şi mai fragedă ca săptămâna trecută, cine are sufletul şi 
proasta inspirație să se gândească la năsălie? 

Avatarurile unor spectacole ale acelei perioade vor rămâne, de bună seamă, 
necunoscute. Unele dintre ele le-am uitat şi noi. Dar câte, câte spectacole au 
izbutit, după zeci de vizionări mutilatoare, să „scape? totuşi la public datorită 
diplomaţiei directorului de teatru. Sigur, şi a altora, dar a lui în primul rând, 
pentru că în el se izbea prima oară valul. Abia după aceea veneau, în ordine, 
ceilalți. 

De câtă diplomaţie trebuia să dispui, câte argumente trebuia să izvodeşti 
pentru ca din şase titluri propuse de teatru, să-ți aprobe Consiliul Culturii ba- 
remi trei? 

Şi cu câte alte argumente, târguieli şi zbateri disperate, mai izbuteai să scoţi, 
din celelalte trei impuse, una? 


Primesc în obraz, înghețată, ca pe o palmă, întrebarea unui distins om de 
cultură din oraşul meu: „Ce-aţi făcut voi, în teatrul ăsta, în ultimii 10 de ani? Ni- 
mic!” 

Sigur, aşa cred toți cei care nu au trecut pragul teatrului în ultimul deceniu, 
cel mai greu, pentru că „nu aveau la ce veni’ Poate, dar nimeni nu putea afla acest 
lucru decât într-un singur mod: venind şi văzând. Şi Teatrul Naţional, la fel ca 
toată cultura, a rezistat în deceniul autofinanţării. Eu cred că a făcut-o în dem- 
nitate, fiind sprijinit material, dar mai cu seamă moral, de locuitorii cetăţii. 

Solidaritatea oamenilor de cultură, a artiştilor de orice fel, actori, muzicieni, 
poeţi, plasticieni etc., se simte în momentele de criză. Nu au fost puţini oamenii 
de cultură din Timişoara care s-au simţit datori să-i fie teatrului aproape. De 
câte ori, la vizionările „externe, spectacolul era salvat de atitudinea lor colectivă, 
de argumentele lor culturale, umilitor de culturale pentru tovarășii de la județ, 

argumentele lor hotărâte, amestecate cu o naivitate bine jucată (ţine, Doamne, 
în veci neatinse calitățile histrionice ale românului!), de hotărârea lor de a nu 
vedea şi de a nu pricepe nimic altceva decât ceea ce era benign în spectacol, de 
stupoarea lor prefăcută în fața dezvăluirii unor „aluzii, pasămite, strecurate în 
spectacol. Vai de mine, tovarăşe secretar, da cine să se gândească la aşa ceva?” — zicea 
Stela Mirel, Dumnezeau s-o odihnească! „Zău, eu cred că nici măcar nu trebuie 
să ne gândim că s-ar putea interpreta aşa. Abia intervenind sugerăm singuri lucruri 
inexistente. 

De câte ori, Doamne!, de câte ori, evocau dânşii — sigur, într-o altă formă, 
mai distinsă, mai culturală şi mai spirituală, povestea pisicii „care poate mieuna 
chiar necălcată pe coadă. 

Şi, uneori, „spectacolul” lor chiar avea succes. 

Tinea şi această „strategie de organizare a apărării” de armele diplomatice 
ale timpului. Cerbicia nu folosea la nimic. Era o luptă surdă şi adeseori parşivă, 
de ambele părți. Numai scopurile combatanților erau altele, mijloacele erau ace- 
leaşi. Un luptător inteligent se apără folosind armele adversarului, dacă vrea să 
învingă. 

A fost o luptă aprigă şi costisitoare, lungă, secătuitoare. Nenumărate „bătălii” 
au fost pierdute: spectacole au fost scoase de pe afiş cu argumente stupide, for- 
male, sau chiar fără argumente. Spectacolul Ascensiunea lui Arturo Ui poate fi 
oprită, bunăoară, s-a scos în 1983 de pe afiş, abia după câteva reprezentații, sub 
pretextul că pretindea plata drepturilor de autor în valută. Teatrul a mai braco- 
nat, un timp, dar n-a putut să o facă prea mult. Motivul real al interdicţiei, chiar 
nerostit, era foarte clar pentru toată lumea, oficiali, public şi teatru. 

Alte bătălii le-am câştigat şi, oricum, sorții războiului au fost de partea cul- 
turii. 

Mă gândesc acum, privind în urmă, cu detașarea firească pe care ţi-o dă 
timpul, că dacă vremurile istorice au fost unele derizorii, cele teatrale nu au 
fost aşa. Categoric nu au fost. Şi oricine, judecându-le fără dreptul de a o face 
(sau chiar cu îndreptățire) şi neacceptând această realitate, nu face altceva decât 
să se situeze în condiţia evaluatorului care emite o judecată de valoare fără să 
cunoască „obiectul” de evaluat. 

Cum să ştie cei care n-au călcat pragul Teatrului Naţional ani în şir, cum să 
ştie cât de mare sau cât de mică a fost valoarea spectacolelor lui? 

Şi apoi, care era valoarea de referință la care raportai, atunci, spectacolul, 
pentru ca să-i poți afla valoarea reală? Valoarea de referință nu putea fi una 
absolută, ideală şi abstractă. Raportai spectacolul la posibilitățile lui optime 
de a exista şi de a se reprezenta pe sine însuşi ca act de cultură, de artă, în nişte 
condiții anume, concrete, abuzive, distrugătoare şi buimace. Nu le puteai raporta 
la condiţiile ideale ale libertăţii de exprimare a cuvântului şi a formei teatrale de 
expresie. Condiţiile erau departe de a fi unele ideale! Valoarea spectacolelor în- 
semna uneori doar capacitatea lor de a se putea păstra, cu toate amputările la 
care era supus, cu demnitate, în sfera artei. 

Dobândea însă alte valori. Spectacolul se înnobila din încrâncenarea, din 
incredibilul efort, din suferința reală a celor care nu-l puteau lăsa să moară. A 
celor care-l jucau la 5 grade Celsius, în respectul vocației lor de oameni ai scenei 
şi în respectul absolut al unei săli de spectatori ce-şi sufla în palmele înghețate 
spre a putea aplauda. 

Cât de relative sunt, deci, lucrurile. Cât de recunoscătoare mă simt şi astăzi 
față de spectatorii fideli ai teatrului meu, față de cei care n-au contenit să iu- 
bească teatrul atunci când acestuia i-a fost greu şi care l-au ajutat, fie numai şi 
prin prezența lor solidară, să reziste. 

Teatrul nu poate exista fără public. 

Cum să ştie cei care au stat deoparte cum se făcea repertoriul unei stagiuni, 
cât de draconic funcționa „grătarul” după care se putea întocmi? 

Cum să ştie ei că exista un lung şir de texte proscrise şi un altul de autori pro- 
scrişi, şi chiar o parte de lume proscrisă, pentru că „aşa erau jocurile, şi liste, lungi 
liste cu piese care trebuiau să poarte nume de împrumut, dacă doreai să le joci? 

Cum era să pui pe panoul din fața teatrului, cu litere mari, Idiotul sau Pute- 
rea întunericului sau, Doamne fereşte!, Femeile savante? 

În 1979, în ziua premierei spectacolului Rugăciune pentru un disc-jockey 
de D.R. Popescu, panoul publicitar a fost dat jos de pe fațada Teatrului Naţional 
la dispoziția primului secretar al Judeţului de partid. Era momentul din toamnă 
când tot poporul, cu mic, cu mare, culegea porumbul și sfecla. „Jos panoul, da ce, 
au înnebunit ăştia? De rugăciuni îi arde Teatrului Naţional? 

Am jucat premiera într-un sublim anonimat. 

„Pur şi simplu nu vă înțeleg; îmi spune într-o bună dimineaţă, prin 1983-84, 
secretarul cu propaganda al judeţului de partid, în faţa căruia susțineam, pentru 
a cincea oară, un text al lui Teodor Mazilu, „de ce-l iubiţi cu atâta înverșunare 
pe Mazilu”? „O, tovarăşe secretar, îi răspund eu hotărât, din acelaşi motiv pentru 
care iubesc votca şi dispreţuiesc apa sfințită care, în raport cu votca, este o băutură 
mincinoasă” Se uita uluit la mine, nevenindu-i să creadă ce auzea, contrariat 
de insolența replicii. Pentru el era clar că-mi băteam joc. Adevărul e că nu-mi 
băteam joc defel. „Da, pentru că dacă beau votcă, mi se face un rău îngrozitor, dar 
în felul acesta aflu despre mine că nu sunt un sistem perfect, aşa cum m-aş amăşi a 
crede îmbătându-mă zilnic cu apă chioară, deşi sfințită. Votca mă ajută să înţeleg, 
înainte de a fi prea târziu, că o pârghie, două sau trei nu funcţionează în sistemul 
meu ce se demonstrează a fi, iată, imperfect. Mă ajută deci să văd şi să mă văd. Asta 
face Mazilu: priveşte în jur cu ochi cinstiţi şi îmi arată cu degetul pârghiile blocate ale 
sistemului care, chiar socialist, nu poate fi perfect”: 

Zbang! 

Călcasem direct în strachină. 

Toată vestita diplomație a doamnei Nicoară nu l-a mai putut readuce pe 
Mazilu, atâta timp cât a funcționat respectivul secretar cu propaganda, în re- 
pertoriul Teatrului Naţional. 

Câte adevăruri este bine să le taci! Şi câte alte adevăruri, încă, anulăm prin 
modul în care le comunicăm. 

Poate de aceea era atât de importantă înalta diplomaţie a unui conducător 
de teatru la vremea respectivă. 

Dar şi cealaltă diplomaţie, cea „de coşniță” i-am spus, nefiind nimic peiorativ 
în asta, este importantă. A fost importantă şi atunci şi a rămas la fel şi acum. 

Pentru că, în teatru, dacă ştii să rosteşti versuri din Cântarea Cântărilor 
este minunat, dacă poţi tălmăci cum e cu monadele lui Leibnitz sau treptele 
fenomenologiei lui Husserl, este iarăşi minunat. 

Dar dacă nu ştii să fii nursă, dacă nu ştii să fii guvernantă, doică, vătaf, geam- 
baş de cai şi, mai ales, judecător de pace, nu vei putea să fii niciodată, niciodată, 
conducător într-un teatru. 


Iunie 1991 

PERIOADA DIRECTORATULUI ŞERBAN FOARȚĂ 


După mai sus pomenita autofinanțare (1983- 
1989), un alt seism zguduie teatrul — revoluția din 
decembrie 1989. A izbucnit la câteva zile după ce, 
premonitiv, teatrul scotea premiera Moara de pulbere 
de Dumitru Radu Popescu, în regia lui Ioan Ieremia. 
„Două serii literare îşi dau întâlnire în Păpușşarii 
cehi sau moara de pulbere, prima, preocupată de 
document, de lămurirea în profunzime a faptelor prin 
incursiune cvasireportericească în arhiva chestiunii, a 
doua, interesată de rostul actorului (al ARTISTULUI 
n.n.) în vremuri tulburi... În piesa propusă acum de 
teatrul timişorean, personaj cheie, sub acelaşi semn al 
dramaturgiei clasice, e Călăul. Confruntarea dintre 
Călău şi Artişti ar putea constitui, pentru regizor, 


Şerban Foarţă 


nucleul unui spectacol de anvergură. 

Călăul e un personaj pe care teatrul modern s-a ferit a-l scoate în scenă. El 
tulbură toate cuceririle dramaturgiei post shakespeariene, anulează drepturile 
celorlalte personaje de a vorbi şoptit sau de a transcrie viața cea de toate zilele. 

„„.Teatrul lui D.R. Popescu, în această formulă a sa, nu mai e interesat de via- 
ţa cea de toate zilele... Suferinţa țăranilor a depăşit orice imaginaţie, martiriul 
luptătorilor lui Horia a trecut de „normele” fireşti ale dramaturgiei. 

Ne aflăm într-o epocă paroxistică, şi în această epocă oare cine poate fi per- 
sonajul principal al reconstituirii? 

Nu inchizitorul, căci inchiziția presupune ceva ce trebuie apărat, presupune 
un proces, presupune dovezi, martori. Presupune o logică a acuzării. Deci nu 
despre inchiziție, ci despre asasinatul legiferat, desfăşurat fără opreliştea unui 
gând "(s.n.) — spunea Cornel Ungureanu, premonitiv şi el, în ultima pagină, de 
încheiere, a programului de sală al spectacolului Moara de pulbere. 

Articolul era intitulat Ninge peste cutia milei şi era o replică din piesa lui 
Dumitru Radu Popescu. 

Scenariul piesei, personaje, replici, situaţii, întregul spectacol de pe scena 
teatrului anunța, cu detalii revelate abia mai târziu, marele spectacol al Timi- 
şoarei, început în 16 decembrie 1989. 

În sâmbăta aceea —16 — în sala Teatrului Naţional avea loc cea de a doua re- 
prezentaţie cu spectacolul Moara de pulbere. Spre seară, intervalul dintre Teatrul 
Naţional şi Piaţa Maria forfotea de lume. Mulţime, tensiune, miliție în cordoane. 

„Dacă toţi ar fi avut aceleaşi... libertăţi... cuprinse în legi, nu mai era nevoie 
ca Maximilian să ceară ajutorul militarilor” — rostea, devansând evenimentele 
care urmau să vină, un personaj al piesei. În 17 decembrie, dimineața, oraşul 
era împânzit de armată. Tot duminică dimineaţa, în fața județului de partid, 
s-au tras gloanţe de avertisment. Seara, începând cu ora 17, s-a tras de adevărat. 
Luni, 18 decembrie 1989, au căzut împuşcaţi studenţi în Complexul studenţesc 
şi civili pe Calea Girocului, în casele lor... 


Neîmpodobiţi în acel an, brazii de Crăciun au rămas în balcoane. Străjuiau 
simbolic, după datină, în sufletul unora dintre noi, cel puţin, la căpătâiul tineri- 
lor plecați nedrept de devreme... 


„Ne-am reîntâlnit la teatru în ianuarie, la început, în Sala Moruzan, într-o 
„democraţie” care avea, desigur, pentru fiecare în parte o altă fizionomie. După 
cum diferite erau nu numai speranțele, dar mai ales cuantumul de luciditate cu 
care putea fi estimat, de către fiecare în parte, momentul prezent şi imaginea 
viitorului. În care se integra fiecare cu atât cât era în stare a recunoaşte că este şi 
poate. Majoritatea, plusând cu evidență. 

Idealiştii (printre ei şi eu, desigur) au rostit — ca şi cum ar fi avut presenti- 
mentul a ceea ce urma să se întâmple — chemări la toleranță, la înțelegere reci- 
procă, la luciditate şi clemență. Credeam că putem pleca la drum, mai departe, 
în sfârşit liberi de spaime, de cenzură, de gesturi şi decizii impuse abuziv, liberi. 
Liberi şi de poverile urii adunate, sau ale oricăror polițe restante, neplătite încă. 
Curaţi, într-un fel, prin ştergerea resentimentelor care maculaseră şi tensiona- 
seră relațiile dintre membrii colectivului teatral, unele dintre ele generate de fi- 
rescul subiectivism şi firesca suspiciune şi fireasca invidie pe care le nasc mizeria, 
nemulțumirea şi spaima zilei de mâine. 

N-a fost aşa. 

Dimpotrivă. 

Toate zăgazurile s-au rupt, nu a mai existat nicio oprelişte pentru nimeni în a 
spune tot ceea ce-i trecuse vreodată prin minte şi-i frământase vreodată sufletul. 

Ascultam siderată, nu-mi venea să cred ceea ce auzeam, momentul de dez- 
echilibru era clar, desigur că în mod normal toate acele lucruri nu s-ar fi rostit şi 
dacă, totuşi, s-ar fi rostit, apoi în niciun caz nu puteau fi spuse aşa. Din decenţă, 
din bun simţ, luciditate, dreaptă cumpănă a lucrurilor, rațiune şi bună cuviință. 

S-a spus totul şi încă ceva, suplimentar, pe deasupra. 

Nimeni nu a oprit discursul nimănui, fiecare vorbitor şi-a exprimat integral 
gândul şi sentimentele, şi-a plătit toate datoriile cu decibelii corespunzători va- 
lorii poliței de achitat, sau, dimpotrivă, cu o formă a ironiei egală cu invectiva. 
Cuvântul devenise pumnal, iar sala Moruzan, din visatul spațiu al concordiei, 
ringul unui joc fără regulament. 

Poate chiar aşa era normal să se întâmple, cine poate şti... 

Nu am fost în stare să rostesc, atunci, niciun cuvânt, deşi dacă-mi lipseşte 
ceva pe lumea asta, nu sunt, desigur, cuvintele acelea. Şi nici curajul de a le rosti. 

Surpriza, crescândă în progresie geometrică, mă blocase. 

...O priveam pe doamna Nicoară, pe care în ultimii ani o secondasem în 
nenumărate împrejurări neştiute de actorii teatrului, acţiuni parateatrale, care 
salvaseră planul financiar al acestuia, adică lefurile şi confortul lor. „Ca să poți 
crea, trebuie să ai sentimentul siguranței. Liniştea actorilor trebuie protejată” 
- fusese şi rămăsese până la capăt deviza şi principiul călăuzitor al directorului 
Teatrului Naţional, Lucia Nicoară. 

Asculta totul într-o linişte înghețată, fără a părea surprinsă. Era un excelent 
diplomat. 

„„„A fost ultima zi în care a păşit, ca director, în teatrul pe care îl condusese 
exact un deceniu, aşezându-l, după o perioadă cenuşie, în lumină... 


„după mai bine de un an şi jumătate, când starea de derivă a teatrului se 
accentua vizibil de la o zi la alta şi când conflictul meu cu directorul-poet Şerban 
Foarță luase o formă ireconciliabilă şi aproape paroxistică, m-am gândit că, poa- 
te, în virtutea unui echilibru cert al tuturor lucrurilor, mi se cuvenea pe drept 
ceea ce mi se întâmpla, ca „plată” a tăcerii mele din acel moment evocat. 

Sau poate că nu era aşa, cine ştie... 

Oricum, sentimentul că nu fac decât să plătesc o eroare proprie, m-a ajutat 
să suport totul mult mai uşor decât dacă m-aş fi minunat, indignată, că tocmai 
mie mi se întâmplă un asemenea coşmar şi o asemenea nedreptate. 

Fusesem evaluată, de către noua conducere a teatrului, cu o notă care îngă- 
duia desfacerea contractului de muncă pentru „incapacitate profesională”. 


XXX 


Sub conducerea noului director al Teatrului Naţional, poetul Şerban Foarţă, 
cea de a doua parte a stagiunii 1989 -1990 s-a desfăşurat, cel puţin administrativ, 
un timp, în virtutea lucrurilor deja pornite, deşi, artistic, tot ce fusese inainte” 
(spectacolele teatrului, adică) fusese aruncat la gunoi, ca incompatibil cu „noua 
condiţie” a teatrului... 

Poate că aceasta era decizia corectă, aşa era momentul... 

Cât despre public, pentru el, lumea ca teatru devenise, brusc, mult mai mag- 
netică decât teatrul ca lume. Firesc. Pentru că angrenajul marelui spectacol real 
al lumii e antrenat de impulsuri incomparabil mai dramatice decât cele ale micii 
lumi născută de harul histrionului. Este, desigur, mai magnetică şi pentru că are 
mai puțin fard. Oricum însă, sigur, este mai fascinantă pentru că acolo suntem 
cu toţii, egal şi fără discriminări, ACTORI. 


La începutul lui 1990, în revista „Orizont, Antoaneta C. Iordache, ultimul 
cronicar profesionist al Timişoarei, ba chiar, dacă mă gândesc bine, chiar şi pri- 
mul, dat fiind faptul că nici înaintea venirii sale (1973), nici după plecarea ei în 
1990, oraşul cu patru teatre profesioniste, Timişoara, nu a beneficiat de teatro- 
logi, comentatori de specialitate ai fenomenului artistic, zic, deci, Antoaneta C. 


108 


www.cimec.ro 


AMINTIRI TĂCUTE 


Iordache făcea câteva juste observaţii referitoare la starea teatrului, la ambițiile 
lui, dar şi la concurența teatrului străzii: 

„Publicul însă nu e atras de sălile de spectacol. Instituţiile suportă concurența stră- 
zii. Un balet italian nu reuşeşte să ţină pasul cu manifestaţia ce blochează intrarea în 
clădirea Operei. La o montare franțuzească nu vin tocmai cei care, observând în oraş 
afişele ce o anunțau, se declaraseră cât se poate de încântați de idee. Lumea preferă 
plimbările pe bulevard — unde mereu se întâmplă câte ceva, surprizele nu lipsesc. Plă- 
cute sau nu, mişcările evenimentului de stradă sunt o realitate de care trebuie ţinut 
seama, cu care trebuie să te afli în contact permanent. Doar e campanie electorală... 

Şi totuşi, teatrele anunță premiere. E rostul lor. E un risc. Ce să propui spectatoru- 
lui care, satisfăcut de informaţia adunată în urma unui circuit prin centru, sătul de 
conversație pe teme la zi, cu buzunarele pline de ziare nu-şi mai doreşte decât să ajungă 
acasă unde, în faţa micului ecran, momentul istoric poate fi luat de la capăt, amănunt 
cu amănunt, în perfecta comoditate a odăii? Ce regizori, ce actori — dintre cei care nu 
au plecat să-şi încerce norocul aiurea prin țară, sau dincolo de graniţă — dintre cei noi, 
ori întorși din străinătate, ori care acceptă o colaborare?...În Timişoara, poate mai 
acut decât în alte centre culturale momentul e al unei avalanşe de interogații. Faptul 
că la avizier se afişează distribuţia pentru un viitor spectacol, şi chiar faptul că repe- 
tiţiile au început nu asigură, ca altădată, instituţia teatrală de...progresia normală 
a lucrurilor. E democraţie şi aici! Un actor părăseşte pe neaşteptate scena, a găsit alt- 
undeva un teatru şi un rol desigur mai tentante, un grup de actori au, de pildă, păreri 
deosebite de ale regizorului despre viziunea spectaculară şi metodele pe care direcţia de 
scenă ar trebui să le aplice pentru ca, la prima ridicare de cortină, valoarea artistică a 
montării să fie în afara oricărui dubiu... 

Se întrevedeau, deci, şi din afară privit, însemnele a ceea ce urma să se întâm- 
ple în teatrul meu. 


XXX 


„.„La începutul stagiunii 1990-1991, când încă nu ostenise neostenita mea 
credinţă în steaua bună a Teatrului Naţional, făceam, aşa cum fusesem obişnu- 
ită, proiecte repertoriale pentru el. Şi eram hotărâtă să cred că ele se vor şi rea- 
liza, deşi îndoieli şi spaime aveam. M-am „mustrat” public pentru ele şi mi-am 
furnizat singură argumente cu care să-mi „sperii spaima” „Mă privesc în oglin- 
da spaimelor mele şi-mi zâmbesc” — ziceam atunci într-un articol din revista 
Teatrul azi: 


„Călătorule, nu există drum / Drumul se face mergând” — spunea un poet spaniol, 
Antonio Machado, şi parcă niciodată nu mi s-a părut că are atâta dreptate ca în acest 
moment. 

Moment aşteptat ani în şir cu o speranţă aproape absurdă şi căruia înfrigurarea 
dureroasă a acestei aşteptări i-a conferit o imagine aproape ideală. Cum altfel decât 
ideal putea fi acel moment teatral în care tu, teatru, să-i poţi dărui publicului tău 
orice. Să-ţi poţi constitui un repertoriu nu ideal, pentru că nu există aşa ceva, dar 

unul optim, în conformitate cu ambițiile şi posibilităţile tale, precum şi cu cerinţele 
spirituale ale unei colectivităţi etnice şi naţionale trăitoare azi, aici, în acest spațiu 
mereu agresat de istorie, în consens şi chiar integrat într-un moment contemporan al 
spiritualităţii europene şi, de ce nu, chiar mondiale. 

În anii lungi anteriori acestui moment ştiam precis cum va arăta repertoriul unui 
teatru liber, degajat de povara unui sens impus, liber să urmeze direcția unui vector al 
dezvoltării sale stabilit de el, în cunoştinţă de cauză, pentru delectarea şi prosperitatea 
spirituală a publicului său. 

Acest moment ne aparține. Sau, mai exact, noi îi aparținem, pentru că ne-a asu- 
mat feudal pe toți şi ne-a aruncat în vârtejul unui carusel în care ne învârtim tot 
mai alert, după cum cer rigorile lipsei de rigoare ale unei democraţii sui-generis (nu 
insist). 

Agresaţi de tensiunile centrifuge şi centripete, unii şi-au pierdut o dimensiune filo- 
sofică fundamentală: îndoiala. 

Alţii (printre care şi eu şi m-aş bucura să am sentimentul unicităţii, dar nu-l am) 
şi-au pierdut conştiinţa „cunoștinței de cauză” în spaima impactului cu o lume care 
s-a relevat a fi alta decât cea pe care contasem anterior, Sesizez că eroarea îmi aparti- 
ne: această lume fusese, sigur, cuprinsă în imaginea ideală formată pe retina mea (mai 
curând cea a speranţei decât cea a logicii), anterior. Îmi acord o circumstanţă atenu- 
antă: cine ar fi putut bănui vreodată că acest prezent ar putea avea o fizionomie atât 
de convulsionată? Şi încă una: am fost siliţi, cu toţii, să mintim atât de mult, încât 
această minciună a devenit o parte din adevărul nostru. Pe care am contat. 

Mă uit în jur şi mă întreb: mai există oare, în conştiinţa publică, sentimentul ne- 
voii de teatru? Şi dacă nu, ce trebuie să facă teatrul pentru a-l recupera? Înainte vreme 
teatrul era un loc al solicitării intelectuale şi un refugiu din cotidian. Dar acum? Ce 
poți oare oferi diferitelor categorii de public pentru a-l sustrage magneticului şi inedi- 
tului teatru al străzii? Cum îl poţi contracară pe acesta? 

Pentru că oricum ar sta lucrurile, teatrul trebuie să rămână o sărbătoare a cetății 
şi o nestinsă nevoie a ei. 

Până să găsesc răspunsul sau răspunsurile, constat că sunt, încă, secretarul literar 
al unui teatru şi că, indiferent de neliniştile, îndoielile şi spaimele mele, indiferent de 
oportunitatea sau lipsa de oportunitate a demersului în condiţiile concrete ale mo- 
mentului, trebuie să prefigurez imaginea ofertei culturale a teatrului meu. Sau, măcar 
direcția acestei oferte. 

Deci, de vreme ce tot trebuie să o fac, încep cu primul reper cert: valoarea. Neîn- 
doios, dar valoare este şi Shakespeare şi Marivaux şi Caragiale, şi Gogol, şi Camus, şi 
Sorescu, şi... şi... 

Cum să stabileşti o ordine a priorităţilor? O dramaturgie excelentă o simt, prin 
problematică, atât de departe de frământările prezentului! 

Sigur, nu poţi ignora „sustragerea” din cotidian ca soluţie terapeutică validă. Unii 
confraţi chiar recomandă, pentru efecte magnetice şi curative certe, o dramaturgie oa- 
recum frivolă. Poate... 

Personal înclin spre acele texte al căror univers problematic este capabil să con- 
soneze cu starea de spirit actuală sugerând posibile puncte fixe prin chiar întrebările 

ridicate, aşa încât spectatorul să simtă că nu va putea merge mai departe fără să dea 
răspuns acelor întrebări prin însăşi viaţa lui. Şi, răspunzând, să-şi poate pierde un 
resentiment şi o optuzitate în favoarea unei clemente şi a unei deschideri. 

Alte persoane implicate în fenomenul teatral recomandă, între aceste două soluţii 
extreme, „aurea mediocritas, alţii sunt de părere că publicul, spre a veni la teatru, 
trebuie neapărat „violentat” (să nu-şi piardă antrenamentul, oare?) cu forme teatrale 
insolite ca expresivitate, alții... 

La Teatrul Naţional din Timişoara, problema au rezolvat-o, pentru moment, 
regizorii, cu opțiuni la care țineau mult şi care se pliau şi pe direcţia programatică a 
teatrului: Teroare şi credință de Michael Black şi Maşina de scris de Jean Cocteau 
- Dan Alexandrescu, Garden-party de Vaclav Havel — Ştefan Iordănescu, Lungul 
drum al zilei către noapte de Eugene O'Neill — Emil Reus, Revizorul de Gogol — 
Laurian Oniga, Conu' Leonida faţă cu reacţiunea de I.L. Caragiale şi Delir în doi... 
de Eugen Ionescu — Horia Ionescu. 

Ştiu foarte bine, la fel de bine ca şi ei, ba chiar mai bine, că suntem un teatru na- 
tional, care sunt obligaţiile lui de „onoare” faţă de dramaturgia românească dar, deo- 
camdată, cred că au dreptate: mai trebuie puţin timp ca publicul să poată uita serile 
de marţi la televiziunea română dedicate piesei româneşti de actualitate. Şi trebuie 
să ia un prim contact cu o lume spirituală, alta decât cea ştiută, o lume care i-a fost 
refuzată mai bine de un deceniu (ultimul). 

Al doilea reper stabil este, de bună seamă, tocmai ea, dramaturgia românească. 
Cuprinde în ea caratele de valoare ale unei spiritualități naţionale fără de care sun- 
tem, prin ignoranță, mai puţin români. Ce să reprezinte un teatru naţional, al naţiu- 
nii sale adică, dacă nu dramaturgie românească? 

De-a lungul carierei mele de secretar literar, am întâlnit nenumărate texte excelen- 
te, de teatru adevărat, implicat prin comentariu lucid în tragedia absurdă a cetăţii, al 
cărei frison de revoltă, artistic exprimat, erau. 

Ştiam, fără îndoială, că acela era un timp imposibil pentru ele, deşi tocmai acela 
era timpul lor real, funcţional, în care şi-ar fi putut atinge scopul pentru care fuseseră 
scrise. (Aveam chiar certitudinea că o atitudine inteligentă din partea „organelor” ar fi 
îngăduit reprezentarea unora dintre ele. Adevărurile lor, unele nici măcar fundamen- 
tale, reprezentând însă, oricum, puncte nevralgice în existența noastră diurnă, rostite 
cu voce tare de la înălţimea scenei ar fi funcționat, evident, ca nişte supape de eliberare 
a unor energii acumulate în timp şi ar fi dat, poate, iluzia unei libertăţi inexistente în 

fapt. Dar cine să înţeleagă o asemenea poveste?). Au trecut foarte puţine de vigilenta 
cenzorului „cultural 

Le-am păstrat. Le-au păstrat şi autorii, ni le-au trimis imediat după revoluție, 

fericiţi că, în sfârşit, acum „se poate: Şi totuşi, simt că nu se mai poate sau nu încă. 
Unora le-a trecut timpul neconsumate. Toate lucrurile s-au spus cu voce tare în 
piața publică. Nu mai interesează. Şi, deocamdată, vrem să uităm coşmarul. Este 
prea devreme să-l urcăm pe scenă şi să-l privim detaşaţi din stal. Această „zonă a 
dramaturgiei româneşti contemporane rămâne oarecum incertă. Dar sunt celelalte, 
alt tip de teatru: Matei Vişniec, Dumitru Solomon, Marin Sorescu, Claudiu Iordache 
şi câți alţii. În repertoriul Teatrului Naţional din Timişoara, în stagiunea 1979-1980, 

figura, ca propunere fermă Într-un Tomis întârziat de Claudiu Iordache. Până l-au 
buchisit „organele; s-au pierdut cinci texte. Și nu s-a aprobat. Figurează în repertoriul 
acestei stagiuni. 

Apoi sunt clasicii noştri. De-ar fi numai aceia cărora ar trebui să le facem un 
act de dreptate reprezentându-i acum, după ce au fost „tăiați” din propunerile anilor 
anteriori: în săptămâna luminată a Paştelor vom juca, sper, Săptămâna luminată 
a lui Mihai Săulescu, vom juca Şun sau Calea neturburată a lui George Călinescu 
(propusă în stagiunea 1977-78), vom mai juca Tulburarea apelor sau Arca lui Noe 
sau altceva din dramaturgia lui Lucian Blaga, şi el pus o vreme „la index; vom mai 
juca...Clasicii noştri au aşteptat senini să treacă valul, ştiind bine cât de veşnici sunt. 

Sesizez că încet, mergând, mergând... 

Îmi vin în minte, ca întotdeauna când am nevoie de un punct de sprijin, cuvintele 
unui înțelept prieten al meu, William Shakespeare: „Când nu sunt leacuri, nu mai 
sunt dureri / Mai rău era ce-ar fi putut fi ieri (...) Îşi fură hoţul cel care-i zâmbeşte / 
Te furi pe tine dacă plângi prosteşte. 

Şi, pentru orice eventualitate, dar mai ales pentru că prietenul meu are întotdeau- 
na dreptate, mă privesc în oglinda spaimelor mele, şi-mi zâmbesc: 


S-a întâmplat însă ca zâmbetul să mi se decoloreze treptat, de la o zi la alta, 
până la strepezeală şi rictus. O parte dintre spectacolele propuse s-au realizat. 
Dar cum? Alte proiecte au fost abandonate în favoarea unor texte de o cu totul 
altă calitate. Mai scăzută, vreau să zic. 

Trecerea la „libertatea absolută” s-a demonstrat a fi infinit mai dificilă decât 
mi-aş fi putut închipui vreodată. Spectacolul străzii, de o violenţă şi un drama- 
tism imprevizibil, cumplita derută instalată în lipsa unor puncte fixe de sprijin 
în interiorul propriei ființe, dar şi în afara ei, senzaţia nisipului mişcător sub 
tălpi, absurdul luptei pentru acreditarea metodelor — mereu divergente — pro- 
puse pentru repunerea lucrurilor într-o normalitate de o formă nedefinită pen- 
tru moment, convingerea, la fel de absurdă, în absolutul adevărurilor proprii, 
incapacitatea, sau, poate, neştiința de a ne îndoi de dreptatea pe care o clamam, 
nu oricum, ci cu o stupefiantă agresivitate, intoleranța cea mai deplină şi câte al- 
tele mi-au revelat, mie cel puţin, adevăruri la fel de dure ca cele de odinioară, ba 
chiar, unele, mai dramatice, despre condiţia omului, contemporanul, prietenul şi 
vecinul meu de existenţă, de viață, eliberat de coşmarul tiraniei şi totuşi neliber 
de cel al tensiunilor negative, al resentimentelor adunate în tăcere mocnită ani la 
rând, captiv sub tirania unei obtuzități ce refuza ideea de alternativă. 

Am simțit toate aceste tensiuni, derive interioare şi derute ale logicii com- 
portamentului social, dar şi profesional, în chiar teatrul meu. 


Sub o nouă conducere, ce-i drept poetică dar neteatrală, bine direcționată 
politic însă, maşinăria teatrului fusese răsturnată cu roțile în sus, pentru că, fi- 
resc, în democraţie lucrurile nu mai puteau merge la fel ca în timpul dictaturii. 
Atâta doar că, aşezat solid pe capotă, mecanismul teatrului nu se mai urnea 
deloc. Înțepenise înecat în propriile-i confuzii. 

Începuse o perioadă tristă pentru teatru. 

Este poate firesc ca începuturile de drum să fie marcate de confuzii, căutări, 
tatonări, erori, derute şi ambiguități. Întregul teatru românesc traversa un mo- 
ment de reconsiderare, de redimensionare a expresivității mijloacelor sale artis- 
tice de comunicare, renunțând — legitimat de noua libertate — la silnica formă 
esopică în favoarea enunțului direct. Sigur că nu este simplu să nu te mai placi 
tu, pe tine, teatru, şi să trudeşti a te reconstrui într-o altă formă, mai adevărată, 
mai puternică şi expresivă, spre a-ți regăsi rostul în destinul cetăţii tale. Sub valul 
momentului, unii creatori foarte importanţi de spectacole s-au „retras” pentru o 
vreme. Atâta cât aveau nevoie spre a se reclădi pe dinlăuntru. Totuşi... 

Mă simţeam „acţionar moral” la Teatrul Naţional, investisem în viața lui 
exact o jumătate din viața mea şi evidenta lui cădere în gol mă durea fizic. Se- 
sizam cauzele, care de altminteri nici nu erau greu de identificat, nu le puteam 
„tăcea” şi cu recunoscutul şi insuportabilul meu ton autoritar — detestat de toți 
directorii pe care i-am avut, dar nu numai de ei — le serveam la prima oră a di- 
mineții cui credeam de cuviință. 

Urmarea: evident, scandalul! 

Am pretins întotdeauna celor din jurul meu răspuns logic la o întrebare lo- 
gică, iar directorilor mei argumentul logic al deciziilor lor. Ori de câte ori au 
substituit, ritos, argumentul logic cu autoritatea funcţiei directoriale, am pro- 
testat cu vehemenţă. Era cu totul altceva, noțiunile erau inconfundabile şi dacă 
logica (mai ales aceea a bunului simţ) m-a îngenuncheat întotdeauna, sonorita- 
tea niciunei funcţii nu a reuşit să o facă vreodată. Hotărât, flexibilitatea coloanei 
mele vertebrale a lăsat întotdeauna de dorit. Nu am avut vocaţie de subaltern, 
dar nimeni nu mi-a putut contesta vreodată vocaţia prieteniei. 

Am fost mereu un prieten devotat al teatrului meu, dar, sau poate tocmai de 
aceea, un subaltern nărăvaş al majorității directorilor... 

Începuse însă, în 1990, şirul întâmplărilor nemaiîntâmplate. Cum Dumne- 
zeu să taci? 

După ce creatorilor de spectacole li s-a interzis ani în şir libera exprimare a 
ceea ce voiau să comunice, după ce au fost supuşi ani în şir unui tip de cenzură 
cel mai adesea ridicolă, libertatea s-a prăvălit peste dânşii strivindu-le orice tip 
de disciplină artistică, ce înseamnă nu de puţine ori sfânta măsură a artei, dar 
şi capacitatea de autocenzură, singura care-l deosebeşte pe artistul autentic de 
amator. 

Politicul şi eroticul au invadat scena, în cele mai bizare forme cu putinţă. 

Aşa bunăoară, în seara premierei (30 martie 1990) a spectacolului Conw 
Leonida faţă cu reacţiunea, celebra Efimiță a lui Caragiale, proţăpită în mijlocul 
scenei, cu părul răsucit pe papiote, răcnea când amenințător, când mustrător: 
„Iliescu, Iliescu. Moment în care, bucuros ca un copil, în loja oficială, directorul 
teatrului, minunatul om de cultură Şerban Foarţă, a prins a aplauda furtunos. 
E drept că ne aflam în plină campanie electorală şi unele persoane din teatru 
ţineau cu tot dinadinsul să-şi precizeze fără echivoc culoarea politică în mod 
public. Totuşi... 

Stupoarea, onomatopeic exprimată, a publicului elitar de premieră, m-a asi- 
gurat că auzisem bine. Gafa era clar culturală, nu putea fi luată nici ca glumă 
(decât poate în repetiţii) şi nu putea trece nici drept „atitudine politică” a tea- 
trului. O revistă politică are o fizionomie bine definită, un spectacol politic are o 
alta, un spectacol declarat Caragiale şi nu „după Caragiale, este neîndoios diferit 
de anterioarele. 

Prin 1982, în spectacolul teatrului Ascensiunea lui Arturo Ui poate fi 
oprită, Arturo Ui avea, în tot spectacolul, gesturile şi intonaţiile lui Ceauşescu. 
Se regăseau în spectacol primirile fastuoase ale renumitei perechi, discursurile 
sus-numitului, „eminenţele cenușii” care-l înconjurau, cu ticurile şi atitudinile 
lor uşor recognoscibile etc. Spectacolul era, cap-coadă, unul de protest politic, 
deşi nicio clipă nu s-a rostit pe scenă altceva decât replicile lui Brecht. Tovarăşii 
de la Comisia ideologică au stat cu textul lui Brecht în mână, decişi să vâneze 
şopârlele, dar actorii nu au rostit nicio virgulă în plus. Era aşa de clar ce voia să 
spună spectacolul, încât chiar după ce l-a bărbierit bine de tot cenzura (au găsit 
ei până la urmă cum să intervină), tot acelaşi lucru se înțelegea. Publicul, bine 
format, informat şi educat al Timişoarei, aflând din presa orală care precede 
orice spectacol despre ce este vorba în acesta, a rupt uşile teatrului la premieră 
şi bine a făcut pentru că spectacolul a fost repede suspendat sub pretextul unei 
încurcături cu drepturile de autor plătibile în valută est, dar şi vest germană. 

Dar să o pui pe biata Efimiţa, într-un spectacol clasic (pe afiş apărea clar: 
„de I.L. Caragiale, nu „după”), să se ia la harţă cu te miri ce față politică a zilei, 
oricare ar fi ea...!? 

La o altă premieră, comedia Francesca a fost răpită de Dario Fo, miliardara 
Francesca Bollini, cam nimfomană de felul ei (se poate juca şi nimfomania pe 
scenă, condiţia este să se facă bine, adică artistic), răpită de patru gangsteri, se 
agita tremurând, pufăind şi gâfâind de-a lungul şi de-a latul scenei, ca un marfar 
în gara Găieşti, sub privirile pofticioase ale celor patru răpitori în chestiune, ră- 
pitori ce purtau măştile lui Iliescu, Birlădeanu, Mitterand şi ...Gorbaciov! 

Sigur că în textul lui, Dario Fo făcea aluzie — foarte voalată, de altfel — la 
câteva nume din guvernul italian al vremii (Andreotti), bănuite de corupție şi 
legături cu Mafia şi probabil că, în Italia, publicul descifra mesajul, recunoştea 
înaltele feţe şi se distra copios. Sau nu se distra, se revolta, şi spectacolul îşi atin- 
gea astfel scopul. 

Dar publicul timişorean, săracul, derutat şi buimăcit, nu pricepea nimic: ştie 
oare Teatrul Naţional, înaintea harnicei şi atât de „riguroasei” prese libere, de vre- 
un apropiat conflict internațional pe ruta Rusia, Italia, Franța, via România, de-i 
atacă pe preşedinţi cu atâta vigoare? Şi dacă nu, ce au, frate, cu rusul şi franțuzul? 
„Ion e prost, da'i prostul meu (zicea un spectator ce se trudea în pauză să descâlceas- 
că situaţia), asta înțeleg, în democraţie mă trag cu preşedintele de şireturi, că de-aia e 
democraţia democraţie, dar Mitterand ce mi-a făcut să-l fac aşa, de la obraz, bandit?” 

În timpul spectacolului, câteva rânduri de spectatori mai pudici s-au ridi- 
cat binişor şi au părăsit sala în linişte: pe scenă, unul dintre răpitorii aflați în 
serviciul de pază al Francescăi, năduşind spornic, îşi vârâse de o bună bucată de 

vreme mâna până spre umăr în colanţii personajului amintit, căutând, pasămite, 
un inel pierdut. Tocmai acolo! Chiţăieli, icnete, zvârcoliri şi alte chestii de alcov. 
(Nu-mi mai aduc aminte care dintre măşti era bântuită de neînfrânate pofte 
trupeşti, dar, oricum, nu asta era important, erau toți patru în aceeaşi cofă). 

Complet nepăsător la cele lumești, un televizor întâmplat în mijlocul scenei 
transmitea evenimente fierbinți de peste mări şi țări, neprecizând de unde (oare 
de unde?): discursuri din Piaţa Universităţii, vocea Doinei Cornea, comentariul 
asupra mineriadei lui Ion Iliescu etc. Ca să priceapă lumea că nu ne-am depărtat 
de centru... (Centrul lumii?). La un moment dat a început să se cânte: „noi 
de-aicea nu plecăm...” 

Într-atât era din alt spectacol ceea ce se întâmpla acolo, încât cei aflați în sală 
nu ştiau dacă trebuie să cânte şi ei, să se ridice în picioare, să aplaude sau să se 
pregătească a înnopta în teatru. Aşa că au hotărât că este mai prudent, până se 
clarifică lucrurile, să se îndrepte cât mai e vreme, spre casele lor. Ceea ce au şi 
făcut, cei mai mulți chiar în timpul spectacolului. 


„.„În rândul 6, la pasaj, Tucu Parhon, poftit special să vadă premiera, privea 
îngheţat şi uluit de ce vedea. După spectacol nu a reuşit să înghită decât un sfert 
de pahar cu bere: „Mă duc la hotel, Mariana, a zis. Să plâng” . 


Trebuie să revenim, desigur, la acel început de an 1990, așezat sub direcția 
remarcabilului poet Şerban Foarţă, devenit, în necunoştință de cauză a „zonei 
de acțiune, peste noapte, administrator. Pentru că oricât de prozaic şi incredibil 
ar suna, un director de teatru este, în primul rând, asta. (Dacă nu are prevederea 
să-şi numească un director adjunct artistic. Dar, în 1990...). L-au convins să 
accepte postul câțiva oameni din teatru care-l iubeau necondiționat pentru ceea 
ce, fără îndoială, a fost şi este prin spirit, cultură, charismă şi, nu în ultimul rând, 
candoare. Aceasta din urmă nu putea însemna însă doar farmec ci şi (sau, mai 
ales, în condiţiile date), slăbiciune. De care s-au folosit din plin, paradoxal, nu 
„restul lumii, ci chiar prietenii săi. Probabil îi spuseseră că nu vor fi probleme, că 
în teatru lucrurile merg ca unse, că în condiţia lui de director nu are nimic altce- 
va de făcut decât să-i dea teatrului o direcţie, ceea ce la rafinamentul lui cultural 
ar fi trebuit să fie cel mai lesnicios lucru din lume. Atâta doar că nu era chiar aşa, 
dar asta nu prea ştiau nici chiar prietenii care-l convinseseră să vină ca director 
în teatru, ei având mereu de lucru la scenă şi niciodată în biroul directorial. 

După ce am „băut aldămaşul”(cu toţii — mai puţin el, care atunci era în 
perioadă de pauză), ne-a invitat pe toţi, tot teatrul, de la actor la cortinier şi 
femeia de servici, într-o prea generoasă înțelegere a democraţiei, să-l tutuim. 
Eram cu Larisa Stase Mureşan, cu câte un pahar în mână, s-a apropiat de noi 
şi ne-a spus: „haideţi să fumăm o ţigară şi să ne tutuim” Eu, una, n-am reuşit 
să fac niciuna nici cealaltă, niciodată, dar majoritatea şi-a asumat acest tip de 
democraţie într-o formă egală cu trasul de şireturi, anularea oricărei urme de 
respect pentru funcţie şi valoare, sfidarea oricărei ordini, a oricărei ierarhii valo- 
rice şi organizatorice, adică sub forma unui tip de socialism egalizator întru totul 


115 


www.cimec.ro 


MARIANA VOICU 


bezmetic. Foarte curând această formă de „democraţie” a degenerat în haos. Era 
absolut normal. 


Câteva evenimente au jalonat, totuşi, pozitiv, la începutul anului calendaristic 
1990, zona administrativă a teatrului. Primul a fost dizolvarea Administraţiei 
Comune şi trecerea serviciilor aferente în subordinea teatrului. Au fost angajați 
doi oameni de excepție: un director adjunct administrativ, Vasile Gheran, tânăr, 
economist de profesie, format la excelenta şcoală a directorului Întreprinderii 
Electrotimiş, Arke Marcus, întreprindere occidentală ca organizare, rigoare, 
implicare personală şi eficiență profesională a fiecărui angajat în parte, înainte 
de anul 1989. 

Domnul Gheran venise „dublat” de un alt profesionist admirabil, contabil, 
domnul Ion Mărgineanu, tot de la Electrotimiş. Ei au instituit, din capul locu- 
lui, diferența între departamentele administrativ şi tehnic şi cel artistic, dat fiind 
faptul că, înainte de venirea lor, administrativul şi tehnicul se contaminaseră de 
boemia artiştilor, c-aşa-i la teatru. La 6,45 dimineața, directorul adjunct Gheran 
făcea turul atelierelor şi al birourilor şi nu pleca nimeni nicăieri până nu-şi ter- 
mina treaba programată riguros, tot de el, la începutul zilei. 

Parcă reveniseră vremurile domnului Johannes ori ale directorului Krohn. 

Au venit amândoi în primăvara lui 1990 şi au plecat un an mai târziu. „Nu 
gândi ca un contabil, gândeşte ca un economist” — îl îndemna economistul 
Gheran pe contabilul Mărgineanu. Nu am întrebat niciodată care este diferența, 
dar bănuiesc, acum, după atâta vreme, „contabilizând” liniile de forță pe care 
acționa directorul adjunct Gheran, că înseamnă flexibilitate, creativitate în 
gândire, soluţii inventive, deschidere spre posibilități de acţiune netestate încă, 
curaj, capacitate de a relaţiona, în beneficiu bilateral, instituţia cu altele din 
sistem, adică refuzul de a rămâne îngheţat sub litera legii, ignorându-i, deliberat 
sau din comoditate, spiritul. Oricum, cam aşa au făcut ei în acel an, aşa încât, la 
începutul lunii mai 1991, atunci când au plecat din teatru, era realizat întregul 
plan financiar pe anul calendaristic 1991. Sigur, nu din încasări din spectacole, ci 
din surse extraartistice cum ar fi hârtie de împachetat cadouri de Paşti, reclame 
(pe care nu le mai făceam Doina Popa şi cu mine!), prestări servicii etc. etc. Erau 
tineri, vioi, mobili, serioşi, responsabili, riguroşi, inventivi. 

Dar chiar aşa fiind, tot aveau, fiecare în parte, câte un „defect. Al unuia se 
numea FSN, al celuilalt, dacă nu mă înşel, PRM. „Şi ce-i cu asta? Nu deranjează 
pe nimeni” mi-am zis eu. „Ba da!” — a zis cine trebuia să decidă. Văzând ei cum 
arată democraţia în teatru — adică, dacă nu eşti cu noi, eşti împotriva noastră 
- au plecat şi şi-au deschis o firmă, extrem de prosperă, de calculatoare. Oricare 
ar fi fost direcția politică în care credeau (nu-i apăr pentru că aş fi simpatizat cu 
vreuna dintre ele), erau excelenți profesionişi, şi ăsta era singurul lucru care ar 
fi trebuit să conteze. Cum plecarea nu le putea fi aprobată fără a recomanda pe 
cineva în loc, cei doi l-au prezentat direcțiunii pe Ion Bran, care a rămas director 
administrativ până prin 1992, dar schimbul a fost în dejavantajul categoric al 
Teatrului Naţional. 

Dizolvarea Administraţiei Comune a fost urmată de o scurtă perioadă 
„veselă. Cum toate dotările — atât ale teatrului, cât şi cele ale Operei — deveniseră 
comune în momentul înființării Administraţiei, noi, cei din teatru, am început 
să ne căutăm obiectele „de dinainte”: birouri, tablouri, dulapuri prin încăperile 
Operei Române, pentru că Administraţia era ea comună, dar în cadrul ei unii 
erau mai egali decât alţii. (Eu una, am recuperat cu greu din Contabilitatea Ope- 
rei — chiar în 1987 — un dulap de la Palatul Peleş, pe care prin 1973-74, când au 
fost adunate toate piesele de mobilier de acolo prin teatrele pe unde fuseseră 
împrăştiate în 1948, cele două dulapuri grele în care noi, Secretariatul literar, 
păstram biblioteca teatrului, nu au putut fi mişcate din loc. Fiecare scândură, 
frumos lustruită, se îmbuca fin cu o alta într-o admirabilă lucrătură, presupun 
că ele au fost desfăcute de profesionişti când au fost luate de acolo şi tot ei le- 
or fi montat la loc în noua „casă” Teatrul de Stat din Timişoara. În 1979, când 
s-a consolidat fundaţia clădirii teatrului şi s-au refăcut pereţii de susținere în 
interiorul acesteia, când, pentru un an şi jumătate, ne-am mutat într-un alt 
spaţiu, dulapurile au trebuit, totuşi, deplasate şi ele. S-au tăiat îmbucăturile fine 
cu fierăstrăul şi s-au „prins” mai apoi laolaltă, pe dinăuntru, cu bucăţi metalice. 
După revenirea în clădire, unul dintre ele găzduia dosare şi registre contabile, iar 
celuilalt îi fusese destinată o soartă şi mai tristă: dulap de recuzită. Le-am recu- 
perat, unul dintre ele având, în locul rafturilor originale, nişte zdravene scânduri 
negeluite.) 

Într-o bună dimineaţă, directorul Foarţă stătea în mijlocul biroului direc- 
torial, cu ţigara într-o mână şi cu scrumiera în cealaltă, complet deconcertat, 
privind cum oamenii Operei îi rulau, grabnic şi voiniceşte, covorul de sub pi- 
cioare. Dar acesta nu era al Operei, eu îi ştiam istoria: atunci când, prin 1987, 
în sărăcia lucie în care trăiam, a fost nevoie pentru spectacolul Trei surori de 
un covor mare şi mai impozant, acesta a fost cedat de doamna Nicoară din bi- 
roul Direcţiunii. Altul nu era şi de cumpărat, nici vorbă. În paranteză fie spus, 
chiar acesta nu a putut fi folosit decât pe dos, loc în care se mai păstra, deşi 
aproximativă, imaginea a ceea ce fusese cândva. Restaurantul Timişoara, vecin 
cu teatrul, s-a înduioşat de aspectul cam chel — de fapt, sărman de-a binelea 
— al biroului directorial şi a cedat teatrului o bucată de mochetă din sufrageria 
sa, mirosind a chiftele, sarmale şi alte bucate savuroase. Îi mai pierise mirosul 
la spălat, dar nu chiar de tot. Şi pe ăsta îl voia Opera. Domnul Foarţă nu-şi pu- 
tea apăra bunurile din inventarul biroului, pentru că nu ştia ce-i cu covorul. 
Acţiunea revendicării covorului, cam haiducească, a rămas în seama mea, care 
m-am certat corespunzător cu directorul adjunct al Operei, cu decibeli mult 
prea înalți pentru valoarea cârpei. 

Unele lucruri nu au putut fi însă împărțite, aşa că Arhiva teatrului a rămas 
la Operă încă destui ani. S-a întors descompletată, iar o parte din ea, deloc. În 
Arhiva Operei mai există şi acum unele documente cum ar fi state de plată, dar 
şi altele, ale Teatrului Naţional, care nu pot fi împărțite pe din două, pentru că 
datele au fost înregistrate împreună, între 1979-1989, perioada de funcționare a 
Administraţiei comune. 

Cât despre Atelierele teatrului, ca să poată funcţiona, ele au fost dotate cu tot 
felul de ustensile performante abia doi ani mai târziu, prin grija gospodărească a 
actorului Vladimir Jurăscu, următorul director. 

Partea artistică a fost aceea căreia i-au fost rezervate evenimentele cu 
adevărat spectaculoase. 

Unul dintre primele demersuri de după instalarea la conducerea teatrului 
a domnului Foarţă, după angajarea a doi regizori, Ştefan Iordănescu şi Laurian 
Oniga, a directorului adjunct şi a contabilului şef, a fost constituirea unui Con- 
siliu artistic, alcătuit din 9 membri. Se preluaseră, în principal sau poate mai 
curând în principiu, sarcinile vechiului COM, adică discuții pe marginea pro- 
punerilor de repertoriu, vizionarea spectacolelor înainte de premieră, evaluarea 
valorică a viitoarelor premiere etc. 

Dar „vântul schimbărilor” începuse a adia uşor, uşor, încă de la prima întâl- 
nire. Primul lucru care s-a băgat de seamă din capul locului a fost chiar imaginea 
libertăţii democratice, instaurate în modul de funcționare internă al sus-numi- 
tului organism: unul dintre tinerii regizori (toți trei făceau parte din Consiliul 
artistic: Emil Reus, Ştefănuţ Iordănescu şi Laurian Oniga), la începutul şedinţei, 
strângea între genunchi o sticlă cu bere din care trăgea agale, din când în când, 
tacticos şi important, câte un gât zdravân. În afară de noi, Vladimir Jurăscu, 
Miliana Jivanov, Doina Popa, Larisa Stase Mureşan şi eu, adică cei „de dinainte, 
nimeni nu părea surprins de bizareria situației. Cum însă nu mai funcționasem 
democratic niciodată, nici în cadrul unui asemenea conclav şi nici în afara lui, 
am tăcut cu toţii, să nu se vadă cât de neştiutori în ale democrației eram. 

Refăcut şi hidratat, tânărul nostru coleg a luat cuvântul şi, ritos, a punctat 
câteva lucruri care trebuiau să jaloneze, neabătut, de atunci înainte, viața noas- 
tră în teatru: 

- Repertoriul nu mai este de acum încolo treaba nimănui altcuiva ci doar a 
regizorilor. Ei propun, ei hotărăsc şi aprobă, ei fac, restul se supun şi execută. 

- Dacă înainte de revoluţie secretarii literari într-un teatru erau mai mult 
decât era cazul să fie, aveau adică o importanţă mult prea mare, de acum înainte 
să stea dânşii în banca lor — ba, mai bine, dedesubt — pentru că acum, în teatru, 
lucrurile s-au schimbat. 

Corect! Chiar lumea s-a schimbat, asta înțelegeam şi noi, secretarii literari 
de dinainte, „moşteniţi, faut de mieux, şi în noile condiții. Ne-am bucurat şi noi 
că se ridicaseră renumitele „grătare” de pe propunerile de repertoriu ale teatre- 
lor, că nu mai trebuie să gândim un repertoriu după direcții ideologice impuse, 
că nu va mai trebui să... că nu va mai trebui să... Şi, în definitiv, dacă regizorii fac 
repertoriul — mai bine, cine să se supere? Nimeni, desigur. 

Aşa că aşteptam urmarea logică a deciziilor de schimbare, cel puțin în ceea ce 
priveşte departamentul Secretariat literar. Să se stabilească, adică, plaja (restric- 
tivă, înţelesesem) de acţiune a acestei funcţii în cadrul sistemului. Mai exact, să 
ni se spună cât de lată sau de îngustă este „banca din dotare, pe care urma a ne 
aşeza, profesional, în cadrul teatrului. 

Atâta doar că acest lucru nu s-a întâmplat. 

Era şi imposibil, de altfel, în situația dată. Pentru ca să poţi schimba ceva în 
structura unui subsistem (cum era departamentul cu pricina, bunăoară, în cadrul 
teatrului) al unui sistem, era obligatoriu să ştii, în detaliu, o mulțime de lucruri: 

- Cum arăta întregul sistem, precum şi mecanismul său de funcționare; Cine 
acționa anume pârghii şi la comanda cui? Care era lanţul de acţiuni conexe care 
urmau? Care era raportul persoanei de la pupitrul de comandă, directorul adică, 
cu toate departamentele din teatru? Care erau, în principiu dar şi în practică, 
sarcinile specifice ale fiecărui departament, dar şi ale fiecărui membru al aces- 
tuia în parte? Care era relația de determinare reciprocă a acestor departamente 
etc. etc. 

Adică era important să ştii cum arată acel ceva pe care vrei să-l schimbi. 

Următoarea etapă ar fi fost evaluarea tuturor elementelor vechiului sistem. 
Ca să vezi ce nu mai corespunde noii situaţii, ce anume continuă să funcționeze, 
neschimbat, pentru că este o problemă specifică, teatrală, se referă la atribuţii 
care sunt aceleaşi şi în dictatură şi în democraţie, apoi cu ce înlocuieşti ceace ai 
eliminat, pentru ca să nu blochezi întregul angrenaj. 

Şi, după ce ai reconstruit noua structură teatrală (presupunând că fiziono- 
mia acesteia ar fi fost foarte clară în mintea constructorului înainte de a se apuca 
de demolare şi ar fi şi fost în stare să ridice noua construcție), care nu este un or- 
ganism insular ci se relaționează cu altele în cadrul unui suprasistem, abia atunci 
s-ar putea să ai surpriza de a vedea că mecanismul tău, ideal construit, nu poate 
funcţiona deloc pentru că celelalte din jur, care te determină, au rămas înghețate 
în vechea formă. 

Sigur că nu s-a întâmplat nimic din toate acestea. 

Chiar consilierii noului director, cei trei regizori, nu ştiau toate aceste lucruri, 
pentru că plaja lor de acţiune fusese, după cum spuneam anterior, întotdeauna 
scena, niciodată întregul ansamblu. Nu l-au putut consilia corect, aşa că l-au 
lăsat să se descurce singur. Cum Secretariatul literar, echivalentul funcției de 
inginer şef dintr-o întreprindere productivă înainte de revoluţie, unul dintre 
puţinele care ştiau cum „se mişcă” întregul angrenaj al teatrului (lucru care nu 
presupunea, desigur, o atitudine politică ci doar cunoştinţă de cauză), devenise 
aproape indezirabil, l-am lăsat şi noi, Doina Popa şi cu mine, pe domnul Foarţă 
sau să ne întrebe sau să facă ceea ce crede de cuviință. 

Şerban Foarţă a avut neşansa de a ajunge în teatru într-un moment convul- 
sionat, marcat de tensiuni în interiorul teatrului şi în afara lui, un moment tul- 
bure, de derută, fără puncte fixe de sprijin, un moment în care, renunțându-se 
la vechile norme, nu mai exista nimic care ar fi putut, în vreun fel, ordona viața 
teatrului. Viaţa teatrului care, chiar şi în timpuri mai calme, normale, este un 
spaţiu al conflictului. 

Domnul Foarţă a dorit să conducă democratic teatrul. Abia târziu, târziu de 
tot, a aflat că un teatru nu poate fi condus şi organizat democratic. Niciodată, 
nici măcar în democrație. Mai cu seamă că, în momentul acela, imaginea 
democraţiei era una absolut personală pentru fiecare individ în parte. Mâna 
forte şi autoritatea competenţei, nu doar în domeniul cultural, dar în domeniul 

organizatoric în primul rând, erau atunci soluţiile, poate nu ideale, în orice caz, 
singurele funcționale. Pentru că, dacă ai destructurat o structură, trebuie să o 
reconstruieşti după un alt principiu. Dacă nu poţi să o faci, las-o cum ai găsit-o. 

Sigur că asta nu s-a întâmplat. 

Aşa încât au început „bâlbele, lunga listă a bâlbelor. 

Atunci când s-au întâmplat ele, — unele față de firescul curgerii lucrurilor, 
față de normalitatea lor teatrală, altele față de logica internă de funcționare a 
lor — impactul era dramatic, stările noastre emoționale şi tensiunile provocând, 
la cea mai mică atingere, explozie. Lacrimi, suferință, decibeli, ameninţări, per- 
plexități, înjurături, acuze nemeritate, insulte verbale, ba chiar şi fizice, polițe 
plătite de cine trebuia, dar şi de cine nu era vinovat... 

Pe cele mai multe le-am uitat, altele au devenit subiect de glumă, altele erau 
prin ele însele nişte glume, chiar dacă proaste, unele sunau a călcătură în stra- 
chină, altele, întâmplate cu consecvență, păreau a fi chiar decizia deliberată de a 
doborâ un întreg şir de piedici-străchini aruncate perfid de Baba Cloanţa (care 
semăna leit cu geamăna ei, Politica) în calea vieții Teatrului Naţional din Timi- 
şoara, în anul de grație una mie nouă sute nouăzeci. 

Noi, ce era să facem? Vorba poetului: „Ce e scris şi pentru noi / bucuroşi 
le-om duce toate... 

Dar de unde atâta bucurie? 

Într-un rând, domnul Foarţă vorbea despre „promiscuitatea criteriilor” ca 
despre unul dintre neajunsurile post-decembriste. El se referea la politică, desi- 
gur, dar această absenţă a clarității în tot şi toate, această ambiguitate sub plasa 
căreia căzuse totul, de la relaţiile interumane, afectate de suspiciuni şi revanşe, 
până la relaţiile profesionale, devenite incerte prin anularea vechilor ierarhii va- 
lorice cu argumente oculte, greu de înţeles şi mai cu seamă de acceptat, au făcut 
din teatrul însuşi un organism aşezat sub umbrela viciului incriminat. 

În absența delimitării clare a teritoriului” funcţiilor în teatru, de vreme ce 
granițele anterior stabilite se şterseseră în bună parte, s-au produs, firesc, încăl- 
cări sau transferuri de competenţe, fără asumarea responsabilităților însă. S-a 
întâmplat, bunăoară, ca textul unui afiş să fie dat de domnul Foarță graficianului 
fără ca secretarul literar să fie anunţat, deşi afişul era, în exclusivitate, respon- 
sabilitatea acestuia. Afişul (la Fitanţia şi Conul Leonida față cu reacţiunea) a 
ieşit, desigur, plin de greşeli, nefiind corectat de nimeni, de director, nu, pentru 
că nu era aceasta responsabilitatea sa, iar de secretarul literar tot nu, pentru că 
acesta nu avea habar că altcineva, oricine ar fi fost el, dăduse un afiş direct în ti- 
pografie fără ca el să ştie acest lucru pentru ca să-l poată urmări. Admonestat, cu 
tonuri înalte, corespunzătoare erorii, a fost, desigur, secretarul literar. Care nu a 
tăcut, fireşte, absolut deloc, pentru că oricât de democratică ar fi fost democra- 
ţia, nu se putea, totuşi, ca unul să arunce piatra şi altul să plătească geamul spart. 
Începuse şirul „nemaiîntâmplatelor” scandaluri. 

La începutul anului 1990 se deschiseseră granițele spre Jugoslavia. Oamenii 
i-au cerut directorului autobuzul teatrului pentru deplasări destinate rotunjirii 
bugetului familiei (prin micul trafic, desigur), şi, generos, domnul Foarţă a apro- 

bat totul: autobuz, deplasări, oameni, date de deplasare, totul. Aşa că lipseau 
când unul, când altul, când al treilea, pentru că se făceau două sau, poate, trei, 
„ieşiri” la două săptămâni. Repetau, la un moment dat, în Conu Leonida..., un 
actor şi un regizor tehnic. După aceea, invers. Adică regizorul tehnic şi celălalt 
actor. E drept că oamenii, cei interesați de problemă vreau să zic, erau de părere 
că aşa director înțelegător, mai rar. Sigur că aveau dreptate ! Un director mai pu- 
ţin înţelegător ar fi ştiut că primul lucru pe care trebuie să-l protejeze este pro- 
ducția teatrului. Mai cu seamă dacă ai renunțat la tot ce aveai pe afiş înainte. 

În deschiderea stagiunii 1990-1991 cu Maşina de scris a lui Jean Cocteau, 
spectacol regizat de Dan Alexandrescu, se aprobase o deplasare la Novi-Sad, în 
scopul mai sus menţionat, exact a doua zi după premieră. În seara premierei, 
Miliana Jivanov a constatat, disperată, că armura din aramă, de doi metri, care 
făcea parte din decor, dispăruse fără urmă. A căutat peste tot, mai puţin unde 
trebuia, adică prin bagaje. A găsit până la urmă, nu ştiu de unde, o armură prică- 
jită, a suit-o pe un scăunel, nu era tot aia, dar... Când să răsufle uşurată, s-a des- 
coperit că dipăruse şi fusta de mătase naturală a Anei Ionescu, căreia i s-a găsit, 
într-un târziu, o cârpă în garderobă, că doar nu era să apară în dres pe scenă, la 
premieră. Şi, cu toate aceste întâmplări, nimeni nu a mai observat că în vitrina 
teatrului, în deschiderea stagiunii, era beznă. „Pleoapele teatrului erau închise” 
- zicea cu tonuri de tragedie antică un actor. 

Aceste „bâlbe”(cele două amintite sunt, desigur, dintre cele mai benigne), şi 
câte altele, Doamne!, câte altele! (unele dintre ele picante de-ţi dădeau lacrimile 
— de râs sau de furie), par acum, peste timp, amuzante. Atunci nu erau. 

Cea mai mare parte dintre ele nici nu pot fi evocate, deşi mi le amintesc bine. 

Nu pot fi evocate deşi ele au condus, prin pierderea progresivă a autorității 
directoriale, la dezordine tot mai accentuată. Îmi dau seama că par mai puțin 
credibilă fără să le amintesc, dar îmi asum riscul. 

O fac pentru că eu continuu să cred în haloul de mister, sau baremi de tăcere, 
care trebuie păstrat în jurul teatrului. Nu voi crede niciodată că Hamlet este mai 
fascinant, şi mai convingător, şi mai carismatic pentru spectatorul român din 
stal, dacă acesta ştie despre actor că îi plac bărbaţii, sau alcoolul, că este agresiv la 
beție, că-i şi mai agresiv când nu poate bea, sau că s-a bătut pe scenă, în repetiții, 
cu halebarda, chiar cu regizorul spectacolului. 

Oamenii teatrului, orice funcție ar avea ei, trebuie protejați chiar de ei înşişi 
şi omeneştile lor limite, fiindcă imaginea lor, şifonată public, atinge grav imagi- 
nea teatrului însuşi. Pentru că TEATRUL înseamnă oamenii care-l alcătuiesc. 
În Anglia, bunăoară, un enorm actor, Peter O’Toole, despre care absolut toată 
lumea ştie că se îmbată cumplit, are o gardă plătită de guvern care îl scoate iute 
din locurile publice atunci când i se întâmplă asta. El este un „bun de patrimo- 
niu, face parte din însemnul heraldic al Angliei şi imaginea lui publică trebuie 
protejată. Aşa cred şi eu... 

Aceste abateri de la normalitatea funcţionării Teatrului Naţional reprezen- 
tau însă un însemn cert al faptului că „ambarcațiunea” lui se afla în derivă ac- 
centuată. 

Lucrurile nu mai puteau fi controlate, mingea vinovăţiei sălta zglobie de la 
unul la altul, toată lumea striga, cel căruia-i reuşeau tonurile cele mai înalte, avea 
dreptate. În teatru s-a observat destul de curând că oricât de democratice erau, 
cel puţin în intenţie, relaţiile dintre conducere şi restul membrilor colectivului, 
instituția „nu era ţinută în mână! Directorul îşi pierduse autoritatea. Cei mai 
mulți nici nu ştiau ce scrie domnul Foarţă, dar nici nu-i interesa, el aici, în tea- 
tru, nu era poet, era director. Ceea ce însemna responsabilitate asumată față de 
destinul teatrului, responsabilitate de care ar fi trebuit să fie pe deplin conştient 
în clipa în care îşi luase o asemenea sarcină în brațe. Sarcină care trebuia purtată 
personal, nu prin delegaţie. 

Departe de mine gândul de a-l incrimina pe Şerban Foarţă, chiar în condiția 
aceasta de „administrator teatral” (pentru că, desigur, nu poate fi vorba în aceste 
comentarii despre poetul omonim). Probabil că orice persoană, în situaţia lui, în 
momentul acela de despărțire a apelor, ar fi pățit la fel. 

Sau poate că nu, cine să ştie? 

Cine să-i conteste bunele intenţii, dorința reală de a aşeza Teatrul Naţional 
într-o lumină favorabilă, deplin meritată, şi după revoluţie? Cine să-i conteste 
dorința de bine pentru oamenii teatrului, chiar dacă uneori, cel mai adesea, a 
ceda la presiunea unora dintre ei însemna să funcționezi împotriva teatrului 
însuşi. A teatrului care este, întotdeauna, mai important decât oricare dintre cei 
care-l alcătuiesc, în parte. El este mai important decât directorul, decât regizo- 
rii, decât secretarii literari, decât chiar actorii... Dar Şerban Foarţă nu ştia asta, 
iar membrii echipei care-l înconjura îi câştigau bunăvoința prin laude — meri- 
tate, atunci când erau adresate poetului — şi nu-l atenţionau asupra greşelilor 
administrative, ocrotindu-şi astfel doar propriul confort. 

Hotărât, nu-i erau prieteni! Un prieten adevărat îţi spune întotdeauna ade- 
vărul, chiar dacă ştie că te va supăra. Îşi asumă acest risc de dragul tău, ferin- 
du-te astfel, poate, de următoarea greşeală. 

Candoarea lui, credulitatea, încrederea nețărmurită în competenţa celor pe 
care se baza, faptul că el chiar nu ştia că aceştia nu ştiu, deşi îl asiguraseră că lu- 
crurile stau altminteri, dar şi lipsa lui de racord la o realitate dură prin concreteţe, 
o realitate străină de preocupările sale anterioare, o realitate care trebuia domi- 
nată şi ordonată prin măsuri mărturisind competenţă în domeniu, pe care, cu 
evidenţă nu o avea, l-au făcut pe Şerban Foarţă vulnerabil, tot mai vulnerabil. 


ACTIVITATEA ARTISTICĂ. Spectacolele perioadei ianuarie 1990 - octom- 
brie 1991. 

Aşa cum am mai spus, la începutul anului 1990, teatrul a început să facă noi 
proiecte. Prietenii l-au sfătuit pe director să facă tabula rasa şi să începem, cu 
toţii, „o viaţă nouă, de la zero. 

Deşi decizia mi s-a părut comentabilă, primul proiect era cu adevărat cuce- 
ritor: sală Atelier şi... Caragiale. Integrala Caragiale! Un proiect excelent! Nu-l 
mai jucasem pe Caragiale de multă vreme, trăiam din plin în timpul lui, cum să 
nu fi cucerit? 

Ar mai fi trebuit să fie, apoi, Lucian Blaga, Felix Aderca, Camil Petrescu, tur- 
nee prin țară, colaborări cu regizori importanţi ca Vlad Mugur, Andrei Şerban, 
completarea trupei cu tineri absolvenţi, ba chiar, (idealistă propunere!) o bursă 
din partea Teatrului Naţional pentru un tânăr actor eminent. 

Cât despre atelier, el se numea „Atelier 11 bis” şi, deşi nu dispunea încă de 
sală proprie, tot Atelier se chema că este. Îşi începea activitatea cu FITANŢIA 
în spectacol coupe cu CONU’ LEONIDA FAȚĂ CU REACȚIUNEA. 

Ca de obicei, mi-am exprimat entuziasmul în mod public, într-un articol 
adresat fidelului spectator timişorean, în chiar deschiderea acestui Studio: 

„Redeschidem, după mai bine de două decenii de absenţă din programul de acti- 
vitate al teatrului, şi din conştiinţa publicului deopotrivă, activitatea de studio a 
Teatrului Naţional. Nu dorim a se înțelege, cumva, că în acest răstimp preocuparea 
pentru ceea ce constituie obiectul de fapt al unei activităţi de studio, INOVAREA 
în toate sensurile, a modului de interpretare a unui text şi a mijloacelor de expresie 
teatrală, ar fi lipsit. Ideea de experiment, însă, atât de proprie studioului, ca formă 
de a „gândi altfel” a speriat spiritele primare care nu puteau vedea în ceea ce scăpa 
înțelegerii lor decât un duşman potenţial. 

De mai bine de două decenii teatrul nu a mai dispus de o sală proprie pentru Stu- 
dio şi nici de un program repertorial specific. Sală nu avem nici acum — deocamdată —, 
dar avem nu doar adeziunea de principiu, ci chiar manifestarea entuziastă pentru 
ideea de studio teatral a celor care ne pot ajuta să o primim. Aşa încât, lucrurile fiind 
pornite, s-a şi formulat, pentru început, o schiță de PROGRAM ce urmează să jalo- 
neze opțiunile viitoare ale teatrului. 

Activitatea de studio va fi adresată, cu precădere, celor tineri. Evident, spiri- 
tual. Dar şi ca vârstă biologică, pentru că ei, tinerii, sunt structurile cele mai perme- 
abile la nou, cele mai dispuse a accepta ideea că în artă nu numai că se poate şi altfel 
decât ne-am obişnuit noi — pentru că faţă de artă nu există niciodată un singur mod 
de a vedea —, dar că inovarea, dinamica mijloacelor de expresie, tocmai situarea ei, a 
artei, într-un raport permanent rezonant cu epoca, este obligatorie. 

Se va numi deci ATELIER 11 bis. 

ATELIER - adică un loc de trudă şi ambiţioase iscodiri înlăuntrul textului şi 
înlăuntrul actorului, forțând posibilităţile amândurora spre a descoperi, creator, un- 
ghiul unei noi înţelegeri a semnificației cuvântului, precum şi mereu proaspete resurse 
ale actorului de comunicare plastică şi expresivă a ideii. 

ATELIER - adică un loc unde să se plămădească, cu mereu primenitul instru- 
mentar meşteşugăresc al actorului, NOUTATEA artistică înţeleasă, într-o primă 
accepție, în sens TEMPORAL, prin abordarea unor autori contemporani viguroşi 
şi eclatanți prin originalitatea comunicării estetice, texte care pretind, firesc, o expri- 
mare teatrală concordantă. În acest sens, vor fi prezenţi pe scena Atelierului 11 bis, 
foarte curând, autori ca Vaclav Havel, Matei Vişniec şi alții. 

Pe de altă parte, noutatea artistică înţeleasă ca atitudine creatoare, viziune şi 
perspectivă moderne în înţelegerea clasicilor, spre exemplu, va aduce în atenţia Atelie- 
rului, iată, pentru început, opera lui Caragiale, „contemporanul nostru; abordat din 
două perspective paralele. 

A nu se înțelege cumva că abordarea operelor vechi într-o viziune modernă, ar 
exclude sau contreazice posibilitatea operelor de vârf ale trecutului de a se plasa la ace- 
laşi nivel axiologic, chiar dacă ele rămân în planuri diferite, după cum, a nu se înţelege 
că doar activitatea de studio ar presupune o atitudine novatoare asupra textului. 

O altă posibilitate a Atelierului, situată în proximitatea celei mai sus amintite, 
ar fi dublarea unui titlu din repertoriul, hai să-i zicem academic, al teatrului, titlu 
asupra căruia Atelierul oferă publicului unul sau mai multe, alte, puncte de vedere. Pe 
care spectatorul şi le poate asuma sau nu, importantă este propunerea, deschiderea. 

Aşezat clar sub incidenţa experimentului, Atelierul poate înfăptui, pe baza unor 
texte adecvate genului, datorate unor condeieri cu ochiul limpede şi pana incisivă, 
spectacole-comentariu asupra evenimentelor la „zi'(de natură politică, civică, etică, 

juridică, sau de oricare altă natură), deschise la posibilităţile ample ale improvizaţiei, 
spectacole ce s-ar putea apropia, astfel, de forma originară a spectacolului teatral. 

Posibilităţile Atelierului sunt, practic, nelimitate, celor amintite mai sus putându- 
li-se alătura încă multe altele. 

„„„Atelierul va îngloba, desigur, una dintre cele mai importante dimensiuni ale acti- 
vităţii creatoare a teatrului. Sperăm că va reuşi, prin programul său repertorial, şi prin 
realizarea acestuia, să se situeze şi să se menţină în centrul atenţiei publice" (M. V. din 
caietul program al spectacolelor Fitanţia şi Conw Leonida faţă cu reacţiunea). 

Nu cred să ne fi bătut vreodată cineva la proiecte şi vise! 

Spre a monta spectacolul Fitanţia a fost invitat domnul Radu Radoslav, dis- 
tins arhitect timişorean şi împătimit iubitor al lui Caragiale, creator chiar, prin 
anii 1980, al unui atelier teatral studenţesc la Facultatea de Construcţii a urbei, 
atelier cu un program de durată, ce-şi propunea valorificarea întregii dramatur- 
gii caragialene: dramaturgie, schițe, momente, nuvele, poezii, publicistică, eseuri 
etc. Atelierul chiar aşa se şi numea, „Studioul de Caragialeologie, iar montările, 
printre care chiar Fitanţia, i-au adus lui şi trupei numeroase simpatii, prietenii 
şi fani . Cum spectacolele studioului sus-numit fuseseră văzute şi apreciate, une- 
le la superlativ, de cronicari profesionişti de elită, cum a fost Valentin Silvestru, 
bunăoară, cum domnii Radu Radoslav şi Şerban Foarţă se stimau şi se prețuiau 
reciproc, şi amândoi îl iubeau pe Caragiale..., cum despre spectacolele domnului 
Radoslav domnul Foarţă însuşi scrisese cu admiraţie (chiar şi despre Fitanţia), 
existau toate datele pentru a păşi cu dreptul, cum s-ar spune, în etapa democra- 
tică a teatrului nostru. 

Proiectul, teoretic, era fascinant, aşa cum, de altfel, îl prezentase tot Şerban 
Foarţă, în revista Orizont, cu câţiva ani în urmă (Orizont, 23.03.1984). A reluat 
ideea şi în caietul de sală al spectacolului: „Tot ceea ce (...) scriam, la modul elogios, 
despre caragialiada lui Radu Radoslav, rămâne, pentru mine, valabil (şi exact). Dacă 
vorbim, acum (se referă la reluarea Fitanţiei, ca spectacol al Teatrului Naţional, 
în 1990 n.n.), de un progres, acesta n-are în vedere jocul însuşi al unei trupe fatal- 
mente în fluctuaţie... Progresul, unul evident, constă în caragialeologia ca atare, în 
demersul exegetic, deci, al înscenărilor lui Radu Radoslav. Nu e la îndemâna fiştecui 
să decupeze, să coleze şi să asigure o coeziune, o nesilită coerență, un „fir epic; în afara 
unei propriu zise intrigi, unor texte foarte disparate, nehărăzite în principiu scenei... 

S-a demonstrat însă că trupa de studenţi constructori, talentați şi dăruiți 
ideii de caragialiadă, reprezenta un material de lucru complet diferit, pentru un 
regizor, față de trupa de actori profesionişti. Cu aceştia este mai dificil să faci un 
spectacol, nu sunt obedienți, au idei proprii, uneori în contradicție cu gândul 
regizorului (mai cu seamă dacă acesta nu este de profesie!), „nu se lasă lucraţi” 
şi, întotdeauna încearcă să-l lămurească pe regizor că el, actorul, dacă ar fi în 
locul regizorului, ar face — pe acelaşi text — un spectacol mult mai eclatant şi 
convingător. 

Aşa s-a întâmplat că Fitanţia (dublet de uz suburban al cuvântului chitanță) 
a fost un spectacol care a beneficiat de minimum trei regizori, care şi-au adus fie- 
care, distinct, contribuţia la struțo-cămila care a rezultat, deşi regia a semnat-o 
doar domnul Radoslav şi tot el, sărmanul, a tras şi toate ponoasele de pe urma 
acestui nedorit de el, „ajutor prietenesc!. 

Spectacolele Fitanţia şi Conu Leonida s-au jucat, presa zice „cu succes, îm- 
preună, atât cât s-au jucat. Adică foarte puţin. 

În primăvara lui 1990 s-a mai întâmplat ceva: printr-un „aranjament” admi- 
nistrativ, regizorul Ioan Ieremia a trebuit să plece din teatru. În toamna aceluiaşi 
an, în semn clar de solidaritate cu el, dar şi la invitația directorului Teatrului 
Naţional din Târgu Mureş, Emilia Jivanov a părăsit Teatrul Naţional din Timi- 
şoara, unde lucrase un sfert de secol. S-a întors aici după un an şi jumătate, sub 
o altă direcție. 

Ceea ce a marcat cu adevărat începutul anului 1990 a fost propunerea regi- 
zorului Dan Alexandrescu de a monta două spectacole la Timişoara, urmând a 
aduce cu sine trei excelenți actori, viitori absolvenţi ai Academiei de Teatru din 
Târgu-Mureş. Erau Suzana Macovei, Armand Calotă şi Nicu Mihoc. 

Teroare și credință de Michael Black (premieră pe țară) şi Maşina de scris 
de Jean Cocteau au avut premiera în noiembrie 1990, cu prima dintre ele Tea- 
trul Naţional participând chiar la prima ediţie a Festivalului Naţional de Teatru 
„I.L. Caragiale” Bucureşti, în aceeaşi toamnă. Spectacolul nu a impresionat juriul 
(nu se ştie de ce, spectacolul de la Bucureşti s-a jucat cu „încetinitorul, adormind 
asistența), dar Armand Calotă, care juca rolul Goebbels, a luat Premiul de debut. 
Autorul englez, Michael Black, un tânăr de 27 de ani, a fost prezent la premieră. 
Chiar el relatează cum a ajuns textul acesta la Timişoara: „În noiembrie 1989, 
piesa mea Teroare şi credință (Propaganda fide) se juca la Teatrul Old Red Lion din 
Londra, un teatru mic dar prestigios care pune în scenă în special premiere absolute. 
Dan Alexandrescu se afla în Anglia prin bunăvoința Consulatului Britanic.(...) A 
văzut spectacolul cu piesa mea, i-a plăcut şi mi-a cerut textul, spunând că regretă că 
nu o va putea pune în scenă în România, dată fiind situaţia politică de atunci. Din 
fericire, ea s-a schimbat nu mult după aceea. (Michael Black) 

Ambele spectacole, profesionist construite, bazându-se pe actori de forţă, 
importanţi, cu experiență, cum ar fi Irene Flamann Catalina, Sandu Simionică, în 
Teroare şi credinţă, sau Vladimir Jurăscu, Miron Neţea, Larisa Stase Mureşan 
şi Ana Ionescu, în Maşina de scris, dar şi pe entuziasmul şi, mai cu seamă, 
pe harul şi entuziasmul tinerilor mai sus pomeniţi, Armand Calotă, Suzana 

Macovei şi Nicu Mihoc, nu aveau, niciunul dintre ele, suficientă strălucire, şi 
nici un ritm interior necesar. 

Spectacolele au fost lucrate în paralel de Dan Alexandrescu (era un obicei 
al său, lucrul la textul mai puţin important relaxându-l), era evidentă atenția 
lui prioritară faţă de Teroare şi credinţă, textul fiind, tot cu evidenţă, mai ofer- 
tant decât celălalt, chiar provocator pentru creatori în acel moment. Sigur că 
spectacolul a fost, valoric, mult peste Maşina de scris, nu pentru că ar fi fost 
fără cusur din punct de vedere artistic, cât, mai cu seamă, prin substanțialitatea 
textului şi implicarea entuziastă a unora dintre actori, cu rezultate apropiate de 
performanţă. 

Interesant, chiar amuzant, era însă argumentul unui „cronicar, hotărât să 
găsească explicaţii politice până şi prezenței morcovului în ciorbă: „Distanţa ar- 
tistică între cele două puneri în scenă, aparținând aceluiaşi regizor, este prea mare 
ca să poată fi expediată în zona unei cauzalități minore sau ocazionale. Sursa unor 
asemenea inegalităţi artistice frapante este de căutat şi în (...) reziduurile practicii 
totalitare de degradare a artei, în cadrul căreia fixarea reflexelor concesive în raport 
cu o varietate de criterii extra-estetice a jucat un rol nu tocmai neînsemnat. Astfel de 
reflexe funcţionând nu numai la nivel de individ, ci şi la nivel de instituţie culturală, 
au permis un spaţiu de „normalitate” pentru această degradare, securizat şi lărgit 
continuu, printr-o relativizare a criteriilor de competență artistică” (Aurora Dumi- 
trescu, Orizont, octombrie, 1990) 

De fapt, ceea ce nu ştia, se pare, cronicarul cu pricina, era faptul că Teatrul 
Naţional timişorean nu prea suferise, înainte de 1989, cel puţin în ultimul de- 
ceniu, cu toate rigorile ideologice la care fusese supus, ca şi celelalte segmente 
culturale, de „relativizarea criteriilor de competenţă artistică.” Măsura acestei 
situații ar fi fost spectacolele scăzute ca valoare artistică. Or, aceasta nu s-a în- 
tâmplat. Sigur că lucrurile nu pot fi privite global, dar, tocmai prin valoarea 
artistică a unora dintre spectacole sale, Teatrul Naţional Timişoara s-a situat, 
în perioada amintită, în eşalonul de frunte al teatrului românesc. „Este greu ca 
cineva să fi uitat că Naţionalul timişorean a fost, timp de mulți ani şi prin repetate 
gesturi artistice de anvergură, una din principalele scene prin care teatrul românesc 
şi-a manifestat cu maximă intensitate, acuitate şi strălucire atitudinea de rezistență 
şi protest împotriva practicilor manipulării şi formelor alienării generate de regimul 
totalitar. Spectacole ca cele cu piesele lui D.R. Popescu, Teodor Mazilu ori Regele 
Lear de Shakespeare vor rămâne de referință — deopotrivă în istoria teatrului 
românesc şi a contestaţiei prin artă, spune, în debutul cronicii la Teroare şi 
credință, unul dintre cei mai riguroşi şi mai temuți cronicari de teatru, Natalia 
Stancu. 

Cât priveşte observaţia jurnalistului mai sus menționat, pentru mine cel 
puţin, un mister rămâne de nedezlegat: cum o fi sărit Dan Alexandrescu, în- 
tr-un inedit şotron (cu cele 130 de kilograme ale sale), în cursul aceleiaşi zile, de 
la practica predecembistă a „reflexelor artistice concesive” dimineața — dânsul 
având, înțelegem, o competență artistică relativă la acest moment al zilei, adică 
la repetițiile cu Maşina de scris —, la rigoarea estetică postdecembrisă (cu resti- 

tuire instantanee a competenţei artistice, deci), de ora 18 la 22, la repetițiile cu 
Teroare şi credință? 

De altfel, ghiduşa cronicăreasă, găsise dânsa şi motivele inconsistenței actu- 
lui artistic al spectacolului Maşina de scris: „inactualitatea unei maniere voalate, 
aluzive şi camuflate de a aduce în discuţie şi de a incrimina anumite defecte morale: 
(-auzi! Tocmai acum îl găsise sfiala artistică pe Dan!) Găsise şi soluția ieșirii din 
impas: „un ritm mai alert al spectacolului şi o interpretare mai dezinvoltă. 

Am citat aceste „vesele întâmplări” cronicăreşti pentru că ele mărturisesc o 
stare de spirit în zona culturii, în Timişoara anului 1990. 

Garden-party de Vaclav Havel, în regia lui Ştefan Iordănescu şi Delir în 
doi... în trei... în câți vrei de Eugene Ionesco, în regia actorului Horia Ionescu, 
au fost spectacole cu o miză teoretică, poate interesantă, poate validă, dar cu 
o realizare scenică cu totul neconvingătoare. Ca să nu spun mai mult de atât. 
Delir în doi... s-a jucat, în premieră, împreună cu Conu Leonida față cu reac- 
ţiunea, având aceiaşi actori principali, Luminiţa Stoianovici şi Traian Buzoianu 
şi aceeaşi coordonare regizorală, a actorului Horia Ionescu. Este greu de ştiut sau 
de înțeles cam care era modul, stilistic vorbind, de descifrare şi reprezentare a 
unui text ca Delir în doi..., dar eu sunt convinsă şi acum că se încerca, cu hotă- 
râre, a se juca absurdul însuşi. Oricum, de înțeles, nu se înțelegea nimic din ceea 
ce se întâmpla pe scenă. Teatrul s-a înscris, cu acest spectacol, în acelaşi an 1991, 
la Festivalul teatrului scurt de la Oradea, deşi, mărturisesc, eu am încercat din 
răsputeri să opresc tragedia de a fi văzut de toți cronicarii. Zadarnic. Am însoțit 
deplasarea şi mi-a fost dat să trăiesc aceeaşi ruşine ca aceea de la Festivalul Cara- 
giale, unde am fost prezenţi cu O noapte furtunoasă, în anul următor... 

Alături de premierele deja menţionate, stagiunea 1990-1991 s-a remarcat 
prin încă două: Traversarea Niagarei de Alonso Allegria, spectacol cumpărat 
de la teatrul arădean, foarte bine făcut de Ştefan Iordănescu şi O noapte fur- 
tunoasă, montat de Laurian Oniga, important prin comentariile contradictorii 
pe care le-a stârnit, dar şi printr-un destin nemeritat: atunci când a fost arătat 
cronicarilor bucureşteni (14.11.1991), din dorinţa de şi mai bine, s-a exagerat în 
tot şi toate, s-a „sărit calul, adică. De fapt, cred că era vorba chiar de o herghelie 
întreagă. Spectacolul, acolo, era de nerecunoscut. Or, în absența măsurii, nu mai 
putea fi vorba despre artă. 

La Timişoara, după premieră, se pare că cei care au scris despre el, au înțeles 
spectacolul prin prisma locului „unde-i durea” mai tare. Un comentator opinea- 
ză: „Mai mult ca sigur că una din cauzele nereuşitei Revoluţiei române din decembrie 
1989 este şi faptul că am uitat să iubim. Şi oricât de mult nu ne-ar conveni acest 
adevăr, spectacolul O noapte furtunoasă al Teatrului Naţional din Timişoara NE 
OBLIGĂ să râdem-plângând, până când, într-un final, superbe fâlfâiri adolescentine 
se vor fi auzit ca nişte aplauze. 

Să privim înapoi cu mânie (...). Activişti şi securiști, obezi, impotenţi sau per- 
verşi, îşi părăseau paturile conjuncturale, uitând să-şi sărute soțiile necesare, rurale şi 
mustăcioase, instalându-se cu binocluri şi aparate de ascultat în imediata apropiere 
a iubirilor noastre, spurcându-ni-le cu miasmele respirației lor. În numele femeilor şi 

fricelor noastre, violate de politicieni cu funcţii virile, precum şi în numele fiilor noştri, 
oropsiţi între narcisism şi onanie, trebuie să denunțăm teroriștii comunişti, care ani şi 
ani de zile ne-au minimalizat condiţia dumnezeiască de Bărbat şi Femeie. 

Şi date fiind toate acestea, cum să nu aderăm la extraordinara scenă de protest 
din finalul spectacolului susamintit, când un Spiridon (Don Spirit), aidoma tinerilor 
timişoreni, bucureşteni, braşoveni etc. eliberează un porumbel imaginar, eliberându-se 
din colivia pe care doar Phoenix-ul a fost cântat-o, reamintindu-ne cât suntem de 
canari... 

(...) Spiridoane, Spiridoane, leapădă-ţi sicriul de stofă şi fugi gol pe aleile înmi- 
resmate, unde mii de iubite te aşteaptă, să fumaţi şi să vă sărutaţi în voie. Puşca lui 
Ipingescu nu mai ia foc... (DV.B., Timişoara, 25.11.1991) 

Aici politica era... 


Şi un al doilea: „Ar fi fost, poate, mai simplu, ca regizorul să-şi permită modifi- 
carea scenariului. Să sfâşie tipla urzelii de detalii comice, spumoase şi să introducă o 
scenă atroce — asasinarea, „par hasard, a unuia dintre personaje, de exemplu. În loc 
să procedeze aşa — şi să rişte, astfel, un efect revulsiv — el ne oferă o atrocitate difuză, 
într-o glazură mătăsoasă şi dulce, excitant colorată. Hapul este, ca atare, înghiţit fără 
niciun fel de mofturi, ceea ce dovedeşte că este nu numai administrat, ci şi conceput de 
profesionişti (...) ce au identificat maladia şi luptă împotriva ei (...). Este indiciul sigur 
al faptului că atât regizorul, cât şi întreaga sa echipă sunt deja angajați într-un pro- 
gram ce ţinteşte revitalizarea esteticului prin orice mijloace. (...) Al doilea cuplu, la 
nivelul căruia se instalează originalitatea regizorală („originalitatea” se instala de-a 
dreptul pe masa din bucătărie, devenită locaţia schimbului de galanterii picante 
între Veta şi Chiriac! n.n.), este al Vetei —interpretată de Luminiţa Stoianovici — şi 
al amantului ei, Chiriac — interpretat de Dan Antoci. Este deosebit, aici, jocul postural 
a cărui oscilație între laxitatea unei cvasi-inconştiențe şi stângăcia „îndreptării, ca 
reflex defensiv la provocările dinafară, produce — mai ales prin Luminiţa Stoianovici — 
o sugestie extrem de pregnantă asupra unei suferinţe mute, surde, neajutorate, ce pal- 
pită asupra unei răni vii, în spatele vorbelor, gesturilor ce mobilizează liniştea şi-o 
blindează cu hohote de râs ” (A. D., Orizont, 24. 05. 1991) 

Aici funcționa teoria de dragul teoriei, fără racord la spectacol însă. 


Din păcate, oricum ar fi sunat aceste speculaţii teoretice, nu poți face 
abstracţie de ceea ce se întâmpla, până la urmă, pe scenă. „Inconsecvenţe sunt. Şi 
grobianisme inutile: nicio femeie din lume, oricât ar fi de decăzută, nu-şi şterge nasul 
şi apoi gura cu proprii ciorapi, ca Veta. Ziţa are un comerţ foarte trivial cu mădularul 
prea junelui ucenic Spiridon. Acesta încheie şi el actul întâi manevrând, în aluzie 
lubrică grosolană la ce face stăpâna sa cu Chiriac, un scripete al zidarilor” — observă 
Valentin Silvestru în România literară. (30.05.1991) 

Ceea ce i s-a reproșat, în principal, de către cronicarii profesionişti acestui 
spectacol au fost trivialităţile. Dar şi forma explicită, ostentativă, gălăgioasă în 
care personajele îşi poartă prostia şi derizoriul fizionomiei interioare. Cei mai 
mulți, însă, au văzut reprezentaţia bucureşteană, din Festivalul Caragiale, repre- 

zentaţie care nu exprima imaginea cea mai fericită a ceea ce fusese el iniţial. Spec- 
tacolul „normal” fusese văzut de regizorul Radu Boroianu şi selecționat pentru 
participarea la Festivalul „Caragiale, cu recomandarea expresă a necesarei mă- 
suri artistice. Spectacolul trebuia curăţit, adică, de trivialități şi excese. Interpre- 
tarea actoricească, gândul regizoral foarte clar decupat în spectacol (stăruință 
asupra situațiilor, schimbarea tempoului interior al personajelor, amestecul de 
derizoriu şi inocenţă a acestora), scenografia ingenioasă şi funcțională, muzica 
lui Ilie Stepan şi decizia acestei bune curățiri a spectacolului de trivial şi vulga- 
rități, toate promiteau o prezenţă cel puțin onorabilă în festival. Nu a fost aşa, 
reprezentaţia bucureşteană a dezamăgit pe toată lumea, trivialitățile nu au fost 
scoase ci chiar accentuate, aproape totul a ieşit din cadrul ştiutei reprezenta- 
ţii, prin inexplicabila îngroşare a chiar părților vulnerabile. Desigur că teatrului 
nostru îi lipsea şi exerciţiul competiţiei, un exercițiu necesar acestei profesii, fără 
de care supralicitarea, în situația dată, devenise un gest firesc. 

În cea de a doua parte a stagiunii au început repetițiile la Paharul cu apă de 
Eugene Scribe, urmat de Francesca a fost răpită de Dario Fo, prima în regia lui 
Emil Reus, cea de a doua, în cea a regizorului Laurian Oniga. 

Unde erau promisele Săptămâna luminată a lui Săulescu, dar Şun sau Ca- 
lea neturburată a lui Călinescu, Tulburarea apelor sau Arca lui Noe ale lui 
Lucian Blaga? 

Sigur că, după toate câte trecuseră peste încercatul public timişorean din '89 
încoace, el avea nevoie să găsescă în teatru şi deconectare. Totuşi, fusese obişnuit 
cu opțiuni repertoriale mai substanţiale... 

Paharul cu apă nu a fost, cu evidenţă, o izbândă. Era eclectic stilistic, ba 
chiar fără stil pe porţiuni întinse şi din anume puncte de vedere. 

Dar el a plăcut, totuşi, publicului, salvat fiind prin harul actorilor implicați: 
Larisa Stase Mureşan, Irene Flamann Catalina, Vladimir Jurăscu, Miron Netea, 
Suzana Macovei, care au reuşit să imprime reprezentaţiei o „neaşteptată fluen- 
tă, zice un cronicar. De fapt, au fermecat pur şi simplu publicul cu prezenţa lor 
plină de har. 

Despre Francesca a fost răpită am mai vorbit (şi anterior şi vom mai vorbi 
şi în capitolul ce va urma, dedicat zglobiei prese timişorene postdecembriste), 
spectacolul devenind unul emblematic pentru ceea ce se întâmpla în acel mo- 
ment la teatrul timişorean: interesul exclusiv pentru politică, pentru posibilele 
trimiteri politice la zi ale oricărui spectacol, de orice fel, chiar dacă acest lucru 
putea conduce —aşa s-a şi întâmplat, de altfel — la sacrificarea calităţii artistice a 
acestuia, şi chiar a logicii lui interne minime. 

Aşa era, însă, momentul... După o jumătate de secol de refulări, defularea 
părea a fi gestul normal. Totuşi... 

Ceea ce părea de-a dreptul ciudat era faptul că cei asumaţi de această isterie 
politică de moment, oricât de temeinică era cultura lor, îşi pierduseră cu de- 
săvârşire valorile de referință, mai exact capacitatea de a deosebi un spectacol 
prost de unul bun. Pentru că el era judecat după un sistem de criterii improprii 
zonei estetice. Spectacolul Francesca... a beneficiat de o susținere extraordinară 

(cu tot riscul asumat de o asemenea atitudine) din partea conducerii teatrului, 
Şerban Foarţă fiind sincer convins că „în sfârşit, prin acest spectacol, Teatrul 
Naţional a ajuns acolo unde merita” (Vai lui, teatru !!!), luându-și chiar curajul 
de a certa, în paginile revistei Orizont (11.10.1991), publicul de premieră care, 
indiferent de orientarea lui politică, şi-a dat seama de îndată de valoarea artis- 
tică a spectacolului, sau mai exact de lipsa acesteia, şi s-a manifestat extrem de 
rezervat. Mă refer la acea parte din public, răbdătoare, care a reuşit să rămână 
în sală până la sfârşit. 

Spre sfârşitul stagiunii 1990-91 începuseră repetițiile la spectacolul Plaja de 
Guy Foissy, cu Aurora şi Sandu Simionică, în regia lui Laurian Oniga şi au avut 
loc avanpremierele spectacolelor Francesca... şi Paharul cu apă. Ele au înche- 
iat directoratul teatral — scurt — al poetului unic Şerban Foarţă. 

Plecând, se salvase. Salvase, de fapt, poetul. 


În iunie 1991, după multele şi eclatantele conflicte cu domnul Şerban Foarță 
(care, iată, deşi fascinant de cultural, total asumat însă de politică, nu putuse fixa 
o direcție culturală teatrului în răgazul directoratului său), a urmat şi ultima 
mare minune pe care avea să o traverseze încercatul nostru teatru, „minune” 
prin care întregul colectiv artistic, cu câteva mici excepții, a fost degradat 
şi încadrat la categorii profesionale incredibil de joase. Actori de categoria I 
au ajuns la categoria a III-a şi a IV-a, ba, unii, chiar la categoria a V-a, judecați 
fiind, profesional, după criterii cu totul extrateatrale, civile, cum ar fi, bunăoară, 
simpatia sau antipatia conducerii față de persoanele în discuţie, ori orientarea 
lor politică, reală sau doar presupusă. Teatrul Naţional din Timișoara a fost 
singurul din România care a cutezat să facă aşa ceva actorilor lui, dintre 
aceştia unii nemaiputând să-şi recupereze niciodată categoria pierdută. Aşa a 
fost situaţia lui Miron Netea, Irene Flamann Catalina, Aurora Simionică, Da- 
niel Petrescu etc. În aceste condiții, dar şi pentru că eu însămi fusesem descali- 
ficată şi trecută de la gradul profesional I la V, adică la debutanţi, m-am adresat 
direct, printr-un memoriu, ministrului Andrei Pleşu, solicitându-i totodată şi 
o audiență. Mi se pusese în vedere să plec din teatru pentru că „il deranjam” pe 
domnul director. Desigur, aşa stând lucrurile, chiar intenționam să plec, dar nu 
puteam să o fac fără luptă şi fără să-mi apăr demnitatea, a mea, dar şi pe cea a 
colegilor actori, complet dezorientaţi de situația creată. Oricât m-am străduit 
să-mi îndepărtez acest gând, acţiunea celebrei Comisii de evaluare aducea clar a 
epurare. Pe criterii extraprofesionale şi extraartistice. Deci, politice. 

Nu era acel memoriu „o jalbă în băț, ci numai o încercare de a-l atenţiona 
pe Ministru că, prin numirea directorială a poetului Şerban Foarţă, numire pe 
care o făcuse cu cele mai bune intenţii, fără îndoială, este responsabil de ceea 
ce i se întâmpla Teatrului Naţional din Timişoara. Iar ceea ce i se întâmpla era, 
credeam eu, total necunoscut domnului ministru Pleşu. 


„Subsemnata Mariana Voicu — ziceam eu — secretar Literar al Teatrului 
Naţional din Timişoara din anul 1971, sunt obligată a vă comunica, urmare a 

unui grav incident întâmplat în data de 31 mai 1991 între mine şi domnul direc- 
tor Şerban Foarţă, următoarele: 

1. De-a lungul unui an şi jumătate de colaborare au avut loc între noi nume- 
roase incidente de natură profesională şi extraprofesională. 

Întrucât domnul Foarţă nu beneficiase de încadrare în muncă (cu excepția 
unui singur an) prealabilă venirii sale în teatru, ca director, deci nu poseda in- 
formaţii legate de sistemul de funcţionare şi organizare al unei atari instituţii, 
am considerat, în virtutea obligațiilor profesionale care îmi reveneau, că sunt 
datoare, pe de o parte, a sugera o atitudine normală de coordonare a activităţii 
teatrului, precum şi, pe de alta, de a apăra o parte dintre valorile imperisabile 
ale activităţii anterioare a acestuia, parte din aceste sugestii constituind motiv 
de conflict. 

a. Am susținut necesitatea organizării activităţii teatrului potrivit unui 
program propriu, formulat în conformitate cu sistemul coerent articulat al unei 
oferte culturale generoase, dar realist formulate şi obligatoriu aplicate cu ri- 
goare profesională şi consecvență principială. O ofertă aflată în concordanță nu 
numai cu noile posibilităţi materiale şi de libertate opţională ale teatrului, dar 
mai ales în conformitate cu nevoile spirituale şi sufleteşti ale locuitorilor acestui 
oraş încercat, care se resimte şi azi, acut şi dramatic, de urmările unor tensiuni 
centrifuge. 

Deşi pare greu de crezut, aceşti oameni au avut şi au nevoie de teatru. Nu 
numai ca de un spaţiu al confruntării cu propriile lor convingeri, adevăruri ori 
îndoieli, dar au, poate, nevoie de histrion în condiţia lui de „distribuitor de uita- 
re; aşa cum îl numeau odinioară japonezii. 

Chiar şi în acest moment Teatrul Naţional din Timişoara îşi desfăşoară ac- 
tivitatea după opțiuni repertoriale aleatorii, aflându-se în condiţia de a nu avea 
o producţie artistică conformă cu nevoile publicului şi fiind blocat într-o situaţie 
financiară. precară, subiect fertil pentru alte conflicte între domnul poet Şerban 
Foarţă şi subsemnata. 

Refuzul domniei sale de a acorda, în calitate de director al unui Teatru Na- 
tional, atenţie dramaturgiei naţionale (cu excepţia lui Ion Luca Caragiale) ori 
a accepta, cel puțin, ideea existenţei unor dramaturgi români contemporani, au 
creat, în răstimpul colaborării noastre, alte altercaţii. 

b. Dacă prin revoluţia din 1989 s-au deschis şi pentru Teatrul Naţional din 
Timişoara perspective şi posibilități neîngrădite de dezvoltare artistică, istoria 
acestui teatru, ca şi a altora, nu a început la acea dată. Istoria teatrului nostru 
are aproape o jumătate de secol de existență, a cunoscut perioade de înflorire şi, 
în ultimii 10 ani de rezistenţă culturală, Teatrul Naţional din Timişoara s-a si- 
tuat, prin câteva spectacole de referință recunoscute şi distinse ca atare cu premii 
de creație de către critica teatrală de specialitate, în eșalonul de frunte al mişcării 
teatrale româneşti. 

Chiar dacă şi Teatrul Naţional din Timişoara a fost inclus în Festivalul „Cân- 
tarea României, el a ambiţionat şi a reuşit — prin cele patru ediţii ale Festivalului 
Dramaturgiei Româneşti Actuale —, să faciliteze afirmarea (atât cât era posibil) 

şi includerea în circuitul teatral naţional a unor valori reale ale dramaturgiei 
româneşti şi ale artei spectacolului românesc contemporan. 

Negarea publică de către domnul poet Foarţă, prin mijloacele media — radio, 
presă - a acestei istorii teatrale, considerată în bloc şi asimilată istoriei politice, 
negarea tuturor distincţiilor de interpretare şi spectacol obținute de Teatrul Na- 
tional timişorean în ultimul deceniu, acuzarea întregii critici teatrale româneşti 
care a funcţionat în perioada amintită de corupție în acordarea acestor distinc- 
ţii, a constituit obiectul altor conflicte acute între noi. 

M-am simţit datoare să apăr o parte din viaţa noastră, a celor care am trăit 
acel timp teatral chinuit, disperat, cenzurat şi umilit, dar nu lipsit, totuşi, de 
unele valori, atâtea câte se puteau afirma în derizoriul timpului istoric. Nu ne 
putem nega viața, nu ne putem casă existența anterioară momentului prezent şi 
nu cred că are cineva din afară dreptul de a o face. 

Nenumărate alte divergențe incluse acestor două direcţii menţionate, nu cred 
că trebuie amintite. 

Luând ca valoare de referință rezultatele muncii şi valoarea artistică a co- 
lectivului Teatrului Naţional din Timişoara, deja demonstrate în timpurile ex- 
trem de ostile culturii care au precedat momentul 1989, sunt obligată să constat, 
prin comparaţie, că în ultimul an şi jumătate Teatrul Naţional se află într-o 
stare de derivă şi haos, situaţie datorită căreia cadre artistice şi administra- 
tive foarte valoroase l-au părăsit. Mă refer la regizorul loan Ieremia, scenografa 
Emilia Jivanov, la actorii loan Haiduc şi Nicu Mihoc, dar şi la Vasile Gheran, di- 
rector adjunct şi la Ion Mărgineanu, contabil şef etc. Consider, alături de o parte 
importantă a colectivului Teatrului Naţional din Timişoara, că această condiţie 
dramatică a lui se datorează, în mod decisiv, lipsei de autoritate a competenţei 
domnului Şerban Foarţă în problemele organizării activităţii teatrului, lip- 
sei abilităţilor sale administrative şi diplomatice. Dar tocmai acestea sunt 
calităţile care i se cer unui director, 

2. Cea de a doua categorie de conflicte a fost de natură politică. 

a. Atunci când, în deplină cunoştinţă de cauză şi cu acordul domnului di- 
rectâr Foarţă, în luna aprilie 1990, în perioada electorală, pe scena Teatrului 
Naţional din Timişoara, la premiera spectacolului Conu Leonida faţă cu reac- 
țiunea, Efimiţa lui Caragiale striga mustrător şi dezaprobator: „Iliescu ! Ilies- 
cul spre consternarea unei bune părți a publicului, am considerat a fi vorba nu 
numai de o gafă culturală inacceptabilă ci şi de una politică, Teatrul Naţional 
Timişoara, ca instituţie subvenţionată, integral de stat neputându-şi îngădui a 
deveni un asemenea tip de baricadă politică, indiferent de convingerile politice 
ale directorului ei. 

b. Atunci când, între 16 decembrie 1990 şi primele zile ale lui ianuarie 1991, 
Teatrul Naţional şi-a întrerupt total activitatea de spectacole şi repetiţii, în semn 
de grevă solidară cu unele mişcări greviste ale muncitorilor câtorva întreprinderi 
timişorene, am considerat, împreună cu o mare parte a opiniei publice, că s-a 
comis o gafă impardonabilă din partea teatrului. Chiar strângerea de fonduri de 
către teatru prin activitate de spectacol, fonduri destinate susţinerii continuării 

acestor greve, am considerat a fi un gest hazardat şi ilegal din partea unei insti- 
tuţii de stat. 

Am crezut aşa şi nu altfel nu datorită unor convingeri „comuniste” -aṣa cum 
am fost acuzată — ci pentru că spectatorii reali şi potenţiali ai teatrului nu sunt 
monocolori politic, ei aparţin mai multor orientări, aşa încât această atitudine 
vădit partizană a Teatrului Naţional pentru una dintre acestea, nu ar fi putut 
face altceva decât să îndepărteze de porţile sale o bună parte a acestui public. 
Ceea ce s-a şi întâmplat. 

Faptul de a-mi exprimat în faţa domnului Foarţă aceste puncte de vedere nu 
s-a datorat unei atitudini politice, alta decât a domniei sale, ci a fost o atitudine 
strict profesională, aflată în conformitate cu ceea ce consider eu că reprezintă, 
din partea unui Teatru Naţional, o poziţie lucidă şi loială faţă de publicul său de 
orice nuanță politică, obligaţia lui fiind aceea a unei excelente oferte culturale şi 
nu aceea a incitării politice a unui public şi aşa dezorientat şi aflat, la Timişoara, 
într-o zonă „seismică” încă activă din acest punct de vedere. 

Revenind la data de 31 mai a.c, solicitând domnului Şerban Foarţă o audi- 
ență prin care speram să ne conciliem — personal considerând că este imposibil 
ca doi oameni de cultură să nu poată susține un dialog cuviincios —, această au- 
diență nu mi-a fost acordată, comunicându- mi-se de către domnul poet Foarţă, 
în secretariatul teatrului, în prezența secretarei, d-na Adriana Botaş, a d-rei 
Romelia Duma, dactilografă, şi a domnului regizor Ştefan Iordănescu, urmă- 
toarele: 

a. Faptul că am lucrat, ca secretar literar, vreme de 20 de ani sub regim comu- 
nist (nu avea alternativă, era singurul!), a făcut ca să nu pot gândi altfel decât 
ca 0 „c... comunistă. Aşa stând lucrurile, nu mi se mai poate recunoaşte, în noile 
condiţii ale democraţiei, competența profesională. 

b. Expresia cea mai elocventă a acestui fapt ar fi „ratarea” programului de 
sală al spectacolului O noapte furtunoasă, unde, deşi, conform opiniei domniei 
sale, ar fi trebuit să citez din ziarul Caţavencu ori din scriitori care au refuzat 
să publice în perioada comunistă, am citat, totuşi, exegeți „comunişti” ai lui 
Caragiale, aşa cum era Silvian Iosifescu, spre exemplu. 

În consecință, mi se interzice, pe perioada direcţiei domniei sale, redactarea 
vreunui alt caiet de sală. (Abia cu câteva luni în urmă eram felicitată, tot pu- 
blic, tot de domnul Foarţă, pentru „înalta intelectualitate” a unui alt program 
de spectacol). 

c. Având în vedere aceste lucruri — şi altele, pe care din decentă sunt silită a 
nu le mai cită - mi se pune în vedere să-mi caut un alt loc de muncă, întrucât 
„prezenţa mea îl deranjează: 

Menţionez că, anterior momentului amintit, am contestat nota atestării pe 
post, contestare rămasă nerezolvată. Prin această atestare fusesem evaluată de 
către o comisie care nu mă putea evalua după aceleaşi criterii ca pe actori, cu 
o notă care permitea desfacerea contractului meu de muncă cu teatrul pentru 
„incapacitate profesională. 

Anexez alăturat copia acestei Contestaţii. 

Mentionez, de asemenea, faptul că, urmare a resentimentelor rezultate din 
mai sus citatele conflicte, dar şi a incapacității Comisiei de a mă evalua în zona 
mea profesională, am fost degradată de la Categoria I profesională, obţinută 
după 20 de ani prin examene şi evaluări profesionale anuale, fiind încadrată 
abuziv şi ilegal, în clasa profesională V, gradaţia 2, prevăzută pentru absolvenți. 

Solicit, deci, domnule Ministru al Culturii, în respectul posibilităţilor şi al 
prevederilor legale referitoare la atari situaţii, reevaluarea, de către o altă comi- 
sie, de specialitatea mea, a valorii mele profesionale şi reîncadrarea în conformi- 
tate cu aceasta. 

Asigurându-vă că tot ceea ce am scris se află în deplinul respect al adevărului, 
al legilor de morală şi etică profesională, asigurându-vă că mă aflu în deplină 
cunoştinţă de cauză a repercusiunilor juridice care ar putea decurge din misti- 
ficarea adevărului, vă rog să binevoiţi a lua măsurile pe care le veţi considera 
de cuviință pentru radierea unei nedreptăți, înlăturarea unui abuz, şi ştergerea 
unei ofense, ce nu pot fi, toate, decât rezultatul unor momente de totală lipsă de 
autocontrol din partea domnului Şerban Foarţă. 


Cu mulțumiri şi distinsă consideraţie, 
Mariana Voicu 


p.s. Mult stimate domnule Ministru al Culturii, Andrei Pleşu, 


Vă adresez rugămintea ca, în virtutea prieteniei care vă leagă de domnul 
Şerban Foarţă, prietenie bazată, desigur, pe aprecierea şi respectul reciproc al 
valorii dumneavoastră, să găsiți cele mai delicate mijloace pentru a reda un 
om de o excepțională valoare spirituală şi culturală vocației sale certe, deja 
demonstrată, şi care nu este, cu evidenţă, cea de administrator, căci asta este, în 
cele din urmă, funcţia de director al unei instituţii. 

Al oricărui fel de instituţie, şi, mai cu seamă, al unui teatru. 

Veţi apăra, cum spuneam, o excepțională valoare impotriva sa însăşi şi a 
propriilor, omeneşti, defecte şi limite. 

Veţi proteja o instituţie de rang naţional de un iminent naufragiu. 


Mariana Voicu 


În urma unei salutare intervenții din afară, Ministrul a fixat audiența pen- 
tru ziua următoare citirii Memoriului, care, am înțeles eu, l-ar fi impresionat. 

Deşi mă găseam într-o situație dramatică, întâlnirea s-a desfăşurat sub 
semnul fermecătorului. Nu datorită mie, ci datorită ministrului care se amuza 
copios de cursul discuţiei, şi părea a şti o bună parte dintre cele menţionate în 
„jalbă”. Îi lipseau unele detalii. I le-am dat, la solicitare, nu chiar pe toate, pe cele 
picante le-am tăcut. Mă interesau doar cele profesionale. 

„Doamnă, dar prietenul meu nu ştie că nu ştie?” „La mintea lui? Fireşte că ştie 
că nu ştie şi că trebuie să cânte play-back. Problema este că el crede că-n spate cântă 

Pavarotti. Aşi, acolo-i Gil Dobrică. Domnul Foarţă stă cu fața la public, cu batista 
în mâna dreaptă şi mimează « O sole mio ». Dg de auzit se-aude « Du-m-acasă măi 
tramvai... ». Comedie curată. „Dar de ce n-a venit un bărbat, un actor să-şi apere 
colegii (Îi solicitasem o altă Comisie de evaluare şi pentru actorii teatrului, pe ne- 
drept năpăstuiți), de ce aţi venit dumneavoastră?” „Pentru că în teatrul meu nu mai 
sunt bărbaţi. „Pardon?” „Da, există un grup de purtători de pantaloni şi se zvoneşte 
că ar mai fi şi vreo câţiva armăsari, eu nu pot certifica. Dar un bărbat este altceva. 
Este o persoană cu coloană vertebrală fermă, simțul onoarei şi puterea de a apăra 
adevărul, indiferent de conjunctură şi consecinţe. Aşa că am venit eu. Am înţeles 
mereu că de la această convingere, pe care am şi transcris-o faptic întotdeauna 
în momente de criză, mi s-au tras toate conflictele cu directorii teatrului. Nu 
au fost chiar puţine. Ministrul a dispus, în prezența mea, constituirea unei alte 
comisii pentru actori, am aflat că a şi venit pe adresa teatrului o asemena înşti- 
inţare, prin care teatrul trebuia să stabilescă împreună cu Ministerul data când 
putea veni aceasta, dar, bizar, hârtia pare a se fi pierdut în răstimpul vacanței 
1991, iar Comisia nu a mai ajuns niciodată la Timişoara. Între timp a plecat şi 
domnul Pleşu. Cauza actorilor a fost pierdută. Unii dintre ei nu şi-au mai putut 
recupera categoria profesională pierdută decât mutându-se la un alt teatru, alții 
au susținut concursuri peste concursuri, iar pensiile unora dintre ei, mulți, au 
rămas grav afectate de această incredibilă întâmplare. 

Cam aşa s-a desfăşurat prima noastră întâlnire, dar şi următoarele două pe 
aceeaşi temă: schimbarea directorului. „Doamnă, situaţia este delicată. Prietenul 
meu Şerban mă sună şi îmi spune: „Andrei, eu numai pentru tine stau aici! ” Iar eu, 
deşi ştiu tot ce ştiu, nu-i pot spune să plece. Când ministrul Pleşu recunoaşte, cu 
candoare şi o umbră de vinovăţie în ton, asta, situația delicată nu mai este a lui, 
ci devine a mea. Aşa s-a şi întâmplat. Stăteam în uşă gata să plec, când îmi spu- 
ne: „Ceva nu înțeleg, totuşi. Dumneavoastră îmi cereti să îndepărtez de teatru şi de 
dumneavoastră un bărbat pe care-l iubiţi, doamnă! E clar! 

Ce să zici? I-am explicat, jenată, că în niciun caz nu-l iubesc pe bărbatul 
Foarţă, că nutresc o neclintită admirație pentru poetul unic Foarţă, pentru 
fabulosul său spirit, însă urăsc sincer administratorul din el, vrăşmaş declarat, 
prin lipsă de competenţă şi aplicaţie, al teatrului, dar vrăşmaş şi al poetului 
deopotrivă, poet pe care a reuşit să-l umbrească, vremelnic, cel puţin pentru 
lumea teatrului. 

Fermecătoarele întrevederi cu domnul Pleşu mi-au şters o bună parte din 
ofensele prietenului său. La ce sunt buni prietenii, nu? 

Am înțeles atunci ce mai aveau ei doi în comun: o extraordinară charismă 
masculină ce venea din sclipirea minții lor. Ce Brad Pitt! Ce Tom Cruise! 

Am purtat vinovăția de a fi trebuit să-l informez eu pe ministru în legătură 
cu ce se întâmpla la teatrul meu (nu credeam cu adevărat că ar şti, deşi mă asigu- 
rase de asta) până în septembrie când a apărut, în revista Orizont (20.09.1991) 
un articol, Minima moralia, semnat de domnul Foarţă, articol al cărui p.s. m-a 
lămurit: „Cât despre mine, calumetul nu e ţigara-mi favorită: drept pentru care, 
Excelență, considerați-mă, vă rog, demisionat din vaga funcție de 0,33% director al 

cutărui teatru dintr-un oraş căruia-i sunteți îndatorat întrucâtva, fie şi dacă, din de- 
cembrie '89 până astăzi, l-aţi evitat prin excelență. — Cu mulţumiri pentru că, totuşi, 
m-aţi dispensat de „atestarea pe post” din martie sau aprilie, şi cu frumoase amintiri 
predecembriste. 

(Prin menţionarea procentului de 0,33% se face referire la acordarea de la 
buget pentru Cultură, în 1990, a procentului de 0,33% din PIB.) 

Dacă aşa s-a întâmplat, deci nu i se făcuse domnului Foarţă atestarea pe 
post, era clar că ministrul ştia cu câtva timp înaintea memoriului meu, ceea 
ce-i comunicasem eu. Într-o situație similară se găsea şi Teatrul Naţional „Vasile 
Alecsandri” din Iaşi condus, vreme de un an şi jumătate după 1990, de poetul 
Mihai Ursachi. (Colegii de la Iaşi ziceau că în tot acest răstimp nu s-a trezit 
niciodată. Din somn?) 


Sosirea domnului Radu Boroianu, ministru secretar de stat la vremea res- 
pectivă, în septembrie 1991, o lungă întâlnire tensionată cu colectivul teatrului, 
concluziile domniei sale, dar şi decizia domnului Foarţă, care „ştia că nu ştia la 
administrarea teatrului” şi demonstrase magistral acest lucru timp de o stagiune 
şi jumătate, a fost începutul următorului directorat: cel al actorului Vladimir 
Jurăscu. 

Criticul Mircea Ghiţulescu, Director al Teatrelor în perioada directoratului 
domnului Foarţă, prezent prin forța împrejurărilor (de fapt, a funcţiei sale) în 
chiar renumita comisie care a degradat, în primăvara lui 1991, actorii teatrului, 
dar şi pe mine, a fost martorul uluit al criteriilor (oare de ce tot promiscue?) 
după care s-au evaluat oamenii. (Comisia era alcătuită din: Şerban Foarţă, Mir- 
cea Ghiţulescu, Emil Reus, Ştefan Iordănescu, Laurian Oniga, Vladimir Jurăscu, 
Virgil Miloia). Un an mai târziu, Mircea Ghiţulescu scria în Tribuna (Tribuna, 
08-14.10.1992): 

„Paradoxal, rafinamentul intelectual nu înseamnă numai o mare deschidere ci 
însă o şi mai mare închidere în percepția valorilor. A alege pe gustul tău înseamnă 
a respinge sute de oferte pentru una singură. Aşa a făcut Şerban Foarţă (numit di- 
rector al Teatrului Naţional din Timişoara de Andrei Pleşu în absenţa oricăror alte 
criterii, în afara stimei personale) — care a refuzat orice alte posibilităţi de a con- 
duce teatrul în afara pasiunii politice. A avut ghinionul de a prelua teatrul în cea 
mai încâlcită dintre perioade când lumea era însetată de sancţiuni şi polite, el oferind 
sancţiuni şi poliţe în loc să lase justiţiei litigiile interne şi să se ocupe de producția de 
spectacole. Nici alianța, productivă în aparență, cu regizorii Laurian Oniga şi Ştefan 
Iordănescu nu a dat rezultate. Vechiul repertoriu s-a prăbuşit, iar cel nou întârzia 
să se configureze, stilul capricios în aprecierea oamenilor a grăbit căderea (5.n.) 
aşa încât conducerea a fost încredințată, la o şuetă, de un tovarăş de la minister, ac- 
torului Vladimir Jurăscu, după ce fusese vânată de regizorul Ioan Ieremia, care îl 
detesta profund pe tovarăşul de la minister care şi el, la rândul lui, îl detesta pe loan 
Ieremia ş.a.m.d. Om familiarizat cu meritele Naţionalului timişorean, Vladimir Ju- 
răscu a luat treaba în serios şi a întins mâna sa de bun gospodar împotriva boemiei 
anterioare, pentru că atmosfera ajunsese de groază, ca să nu spunem „de foarţă: 

Stagiunea 1991-1992 a debutat cu instalarea la 
conducerea Teatrului Naţional a actorului Vladimir 
Jurăscu, în luna septembrie, dar Şerban Foarţă şi noul 
director au mai „funcționat împreună cam două luni, 
până prin noiembrie, dacă nu mă înşel, pentru că 
Şerban Foarţă nu primise încă din partea Ministerului 
o adresă prin care să fie eliberat din funcție. 

(De fapt, nu sunt chiar aşa de sigură că au func- 
ţionat împreună, oricum Şerban Foarţă era destul de 
prezent în teatru). În acest început de stagiune, din 
punct de vedere artistic, au fost continuate proiec- 
tele începute în stagiunea anterioară şi aflate în fază 
înaintată de repetiţii, chiar cu avanpremierele prezen- 
tate publicului înainte de vacanţă - Paharul cu apă 
de Eugene Scribe şi Francesca a fost răpită de Dario Fo, ale căror premiere au 
avut loc în cursul lunii septembrie şi respectiv, începutul lunii noiembrie 1991-, 
şi au intrat în lucru alte două propuneri anterioare importante: Plaja de Guy 
Foissy şi D'ale carnavalului de I.L. Caragiale. 

Deşi cei care îl cunosc pe Vladimir Jurăscu ştiu foarte bine că nu este un 


Vladimir Jurăscu 


monument al simțului practic şi gospodăresc, totuşi, starea fizică a interioarelor 
Teatrului Naţional, lipsa de dotare a atelierelor şi a birourilor, condiţia jalnică a 
locației administrative a teatrului, a dependinţelor, a biroului directorial, a ce- 
lorlalte încăperi, a sălilor de repetiţii, au făcut ca pedantul şi îngrijitul Vladimir 
Jurăscu să debuteze în funcția de director cu mânecile suflecate gospodăreşte, 
făcând, din acest punct de vedere, ceea ce nimeni nu credea că ar fi putut face 
vreodată, aceste activități intrând, de fapt şi de drept, în atribuţiile directorului 
adjunct sau administrativ. 

De îndată după revoluţie, la Timişoara, au început a se face liste cu necesarul 
de dotări tehnice ale mai multor instituţii, deci şi ale celor de cultură, centrali- 
zate pe undeva pe la Judeţ, dotări care ar fi putut fi obţinute din nenumăratele 
transporturi cu „ajutoare Noi nu am primit nimic, pentru că nu cred să fi cerut 
ceva. Delicateţea, buna-cuviinţa şi jena de a cere, l-au făcut pe distinsul poet 
Şerban Foarţă să tot amâne un asemenea demers şi, până la urmă, cum zice ro- 
mânul, Teatrul Naţional „a rămas de căruță, adică tot cu ceea ce avea înainte. 

Asta a găsit Vladimir Jurăscu. 

Aşa s-a întâmplat că, destul de curând după instalarea sa, a început să doteze 
teatrul cu ceea ce îi era imperios necesar: a cumpărat un autocar ICARUS, nou- 
nouț, care a făcut fericirea întregii trupe de actori, ale căror oase păstrau încă 
amintirea vechiului autobuz, cârpit, cu arcurile rebele, aduse la ordine, din vre- 
me-n vreme, de tapițerul teatrului şi o Dacie-papuc, pentru care l-au blagoslovit 
achiziționerii de materiale ai teatrului şi nu numai ei. 

Dotat cu o maşină specială, atelierul de tâmplărie putea face, de-acum în- 
colo, mobilă curbată, tot felul de lucrături pe scaune, picioare de mese rotunjite 
artistic, croitoria a fost şi ea dăruită cu maşini noi şi chiar cu meseriaşi noi şi 
pricepuţi. 

Coridorul teatrului a fost lambrisat, acoperind straturile succesive de vopsea 
de ulei care-l făceau să semene cu holul unei gări, iar linoleumul jerpelit şi crăpat 
a fost înlocuit cu mozaic pe care bocăne şi acum tocurile actrițelor, anunţân- 
du-le dinainte sosirea. Birourile au fost mochetate, la geamuri s-au pus perdele 
noi, după ce toate încăperile au fost zugrăvite proaspăt şi geamurile vopsite. 

Iar când toate au fost gata, după excelentul model al teatrelor care se respectă 
pe ele însele respectând memoria înaintaşilor, sălile de repetiţii au fost botezate 
cu numele unor mari actori ai Teatrului Naţional din Timişoara: Sala Moruzan, 
Sala Creţoiu, Sala Leahu, Sala Iordănescu. 

În Secretariatul teatrului a apărut un copiator Xerox colorat şi o secretară 
nouă, venită prin concurs, frumoasă, cu voce melodioasă şi verb cultivat, Ema, 
hărnicuţă şi disponibilă cu bucurie la tot ce însemna teatru: relații cu Ministe- 
rul, relații cu publicul, relaţii cu actorii, protocoale de tot felul, spectacole etc. 

Toate cele de mai sus au fost obținute din subvenție ministerială (sigur, mai 
puţin secretara Ema), Minister care la vremea respectivă era mai bogat şi mai 
darnic. Ideea sponsorizării încă nu prinsese prea multă consistență. 

Activitatea artistică. Perioadei de directorat a lui Vladimir Jurăscu, de care 
tocmai ne ocupăm, i s-a reproșat, la un moment dat, absenţa spectacolelor de 
excelență. O privire de ansamblu, însă, atât asupra acestei perioade, cât şi asupra 
celorlalte din intervalul 1990-2005, relevă (o spun cu tristeţe) un adevăr: spec- 
tacolul de excelenţă nu a existat. Au existat spectacole bune, foarte bune unele, 
altele mai puțin bune în ansamblu, dar cu secvențe de excepție, însă spectacolul 
care să-ți taie respirația nu a existat. 

Aşa fiind, ne vedem obligați să apreciem importanța artistică a unui interval 
de timp după importanţa propunerilor repertoriale, după importanța regi- 
zorilor, performanța actoricească, valoarea în ansamblu a spectacolului şi, 
până la urmă, după numărul spectacolelor bune faţă de cele ratate. Am văzut 
toate spectacolele teatrului în ultimii 35 de ani, indiferent de momentul în care 
au fost făcute şi cine se afla atunci la conducerea teatrului. Au jucat în ele prie- 
tenii mei, actorii, şi indiferent sub bagheta cărui regizor au evoluat şi indiferent 
de numele directorului instituţiei ori a relației mele cu acesta, orice cădere m-a 
întristat şi orice izbândă m-a făcut fericită. Aşa şi era, cred, normal. 

Revenind la intervalul 1991-1994, adică trei stagiuni, sunt relevabile câteva 
intenţii clare, cu valoare programatică: 

1. Completarea colectivului actoricesc cu actori tineri: Suzana Macovei, 
Armand Calotă, Nicu Mihoc, Romeo Bărbosu, Mălina Petre, Manuela Hărăbor; 

2. Colaborarea cu regizori străini, pe lângă cei angajaţi ai teatrului, dar şi 
colaboratori de la alte teatre din ţară (Emil Reus, Ştefan Iordănescu, Laurian 
Oniga, angajaţi,și Nicoleta Toia, Dan Alexandrescu, colaboratori): Miszlay 
Ianoş (Budapesta), Mihailovici Duşan (Belgrad), Ana Simon (Geneva), dar 
şi încurajarea regizorilor tineri. Anda Gandi şi Mihaela Lichiardopol şi-au 
susținut, în acest interval de timp, spectacolele de absolvire la Teatrul Naţional, 
Anda Gandi cu Matca de Marin Sorescu, Mihaela Lichiardopol cu Soarele în 
mușuroi de Antonio Gala. De altfel, aceasta a şi fost angajată la teatrul nostru. 

O foarte bună influență, dar nu numai atât, un real sprijin pentru teatru în 
general şi pentru Vladimir Jurăscu, în special, l-a constituit colaborarea cu regi- 
zorul Dan Alexandrescu. El avea, pe lângă o mare şi bună experiență ca director 
de teatru, numeroase informaţii despre tinerii actori, absolvenţi care puteau fi 
aduşi la Timişoara, ba chiar, cel puţin pe cei de la Institutul din Târgu Mureş, 
îi şi putea influența să vină la teatrul nostru. Aşa s-a întâmplat că au sosit aici, 
aduşi de Dan Alexandrescu, Suzana Macovei, Armand Calotă şi Nicu Mihoc, 
toţi trei excelenți actori. Au jucat chiar, în finalul studiilor lor universitare, îna- 
inte de angajare, în 1990, în Teroare şi credință de Michael Black şi în Mașina 
de scris de Jean Cocteau, ambele în regia lui Dan. Au fost angajați la începutul 
stagiunii 1991-1992 . 

Admirabil causeusr, ştiind tot ce mişcă în lumea teatrală, ultimele zvonuri și 
micile bârfe, informaţiile picante „la zi, pe care le comunica cu un umor nestăvilit 
şi ironie ascuţită, niciodată cu răutate însă, mai asezonându-le pe ici pe colo, 
tocmai cât să nască şi să întrețină râsul homeric al audienței, cu interpretări 
proprii, Dan Alexandrescu a luminat cu prezenţa lui lungile perioade în care a 
stat la Timişoara, repetând mereu la două spectacole deodată. Fire curioasă şi 
scormonitoare, Dan Alexandrescu citea enorm şi avea permanent la îndemână 
o rezervă proprie de piese încă nejucate în România. Le ținea până când găsea 
pentru ele o distribuţie cât mai apropiată de ceea ce credea el că ar fi varianta 
optimă, dacă nu putea fi cea ideală. La propunerea lui au intrat în repertoriul 
teatrului Teroare şi credinţă, în 1990, Delict în insula caprelor de Ugo Betti 
în 1992 şi Operaţiunea „Secretissimo sau K.G.B. contra C.I.A? de Marc 
Camoletti, în 1993. 

Revenind la începutul stagiunii 1991-1992, îngrijorătoare era şi degringolada 
ce se resimțea în chiar zona artistică, în cea a disciplinei profesiei şi a respectului 
obligaţiilor fiecărui angajat, fie el actor, regizor, scenograf ori muncitor de scenă, 
față de teatru şi programul lui. „Democraţia” proaspăt instalată nu favoriza nici 
ordinea şi nici creația. Bazat pe munca în echipă, spectacolul pretinde, pentru 
a se putea construi, o disciplină de fier. Aici, la Timişoara, şi oriunde altundeva 
în lume. Sigur că, în absența unui cadru legal care să stabilească cu exactitate şi 
în detaliu atribuţiile fiecărei funcţii şi raporturile sale de dependenţă firească în 
cadrul instituției, cutuma era, până în anul 1992, momentul apariției Fişelor de 
post, legea care stabilea, în mare, atribuţiile fiecărui angajat. Superiorul ierarhic 


139 


www.cimec.ro 


MARIANA VOICU 


îi putea cere să facă orice, în cadrul unui spațiu legal destul de elastic, funcțio- 
nând după nevoile de moment ale teatrului. Nu vreau să detaliez, oricum, la 
începutul anului 1992, la solicitarea Ministerului Culturii, Departamentul Di- 
recția instituţiilor de spectacole, am întocmit Fişe de post pentru fiecare funcţie, 
fişe-cadru, centralizate la minister, studiate, completate şi restituite teatrelor, 
fişe care au funcționat, de atunci încolo, ca un contract între angajat şi teatru. 
Această Fişă de post este un document care se referă la domeniul de responsa- 
bilitate al fiecărei funcţii, ea cuprinzând o descriere clară, detaliată a totalității 
sarcinilor de realizat, canalele de raportare, domeniul de supervizare şi coordo- 
narea interdepartamentală. Accepți, la angajare, atât normativele profesionale şi 
disciplinare care-ţi revin, ţie, actor, de exemplu, cât şi rigorile pe care le impune 
încălcarea acestora. Aşa, bunăoară, un actor nu poate părăsi oraşul fără obligația 
de a anunța teatrul că pleacă, unde poate fi găsit şi cum poate fi găsit acolo. Nor- 
mal. Un spectacol programat poate fi suspendat din motive obiective — cum ar 
fi accidentarea unui interpret - şi înlocuit cu un alt spectacol al teatrului. Ce se 
poate întâmpla atunci când unul dintre interpreţii acestuia din urmă părăseşte 
oraşul fără să anunţe, oricât de importantă ar fi motivaţia lui? Se pot întâmpla 
încurcături şi suspendări în lanţ, ori alte perturbări ale programului instituţiei, 
cu urmări grave în planul imaginii teatrului sau a activității specifice. Regula- 
mentul de ordine interioară al teatrelor prevede că după trei solicitări succesive 
prin avizierul teatrului a unei persoane, orice funcție ar avea, şi neprezentarea sa 
la direcțiune, aceasta poate aplica persoanei în chestiune sancţiunea desfacerii 
contractului de muncă, sau, la solicitare, transferul în altă instituţie de profil. 

Prin 1995-96, când teatrul se afla sub direcţia regizorului loan Ieremia, unei 
actrițe frumoase foc, nu prea întrebuințată însă, Lavinia Steer, proaspătă ab- 
solventă, i s-a desfăcut, conform legii, contractul de muncă, dintr-un asemenea 
motiv. Plecase la Cluj pentru nişte examene, era nevoie de ea la teatru, nimeni 
nu ştia unde este şi ce i s-a întâmplat, după câteva zile consecutive de neprezen- 
tare la teatru în urma invitației Avizierului (în teatru Avizierul este lege, este act 
juridic), i s-a aplicat sancţiunea legală. Ziarele, care nu-l iubeau deloc pe Ioan Ie- 
remia, au vuit, i-au imputat „atitudinea cazonă, pe nedrept, pentru că el, atunci, 
în această situaţie, nu făcea nimic altceva decât să încerce să păstreze ordinea 
într-un domeniu de activitate unde democraţia sub forma dezordinii celei mai 
crase este fatală. 

Sigur că în teatru nu se iau întotdeauna, în situații similare, măsuri atât de 
drastice. Prin 1972-73, tânărul actor Traian Pârlog, Dumnezeu să-l odihnească, 
juca în spectacolul Şantajul de Claude Spaack împreună cu Mihaela Murgu, 
Gheorghe Stana, Garofița Bejan, Lenuţa Ioan, dar şi cu artistul emerit Gheorghe 
Leahu, director al teatrului. Spectacolul era programat, biletele vândute, sala 
plină, Traian Pârlog — nicăieri. Reprezentaţia s-a suspendat sub motivul unui 
grav accident întâmplat unui actor. „Accidentatul” a coborât câteva zile mai târ- 
ziu de pe Semenic, împreună cu o pereche de schiuri, o ladă goală de sticle de 
votcă şi o fătucă nurlie. I s-a imputat spectacolul, adică, la vremea respectivă, 
contravaloarea a două salarii şi jumătate ale lui Traian. Asta este! 

Odată cu Fişele de post au apărut, ca un drept civil, evaluările performan- 
telor tuturor angajaţilor (evaluările existau şi înainte, dar fără raportarea la un 
anume set de obligaţii stipulate cu claritate), în scris, după normele precizate în 
sus-numita fişă, evaluare care ar fi trebuit să fie făcută de supervizorul fiecărei 
persoane angajate. Sigur că acesta ar fi fost normal să şi aibă competenţa nece- 
sară în domeniu. S-au întâmplat însă, în acest proces de evaluare, lucruri care 
frizau incredibilul ori absurdul. Eu, bunăoară, în 1998, am fost evaluată profe- 
sional de directorul regizor, Ştefan Iordănescu, de un profesor de matematică 
- Ionuţ Corpaci, desemnat a fi şeful departamentului „Dezvoltare” ce îngloba 
şi Secretariatul literar, şi de o doamnă de la Serviciul Resurse umane, doar cu 
studii liceale, proaspăt transferată de la acelaşi serviciu al... Uzinelor Mecanice 
Timişoara. Nu era important calificativul, oricare ar fi fost el, ci evidenta incom- 
petență a evaluatorului, incapacitatea lui certă de a emite o judecată de valoare 
validă asupra unui domeniu de activitate exterior competențelor sale. Am pro- 
testat până la Minister, degeaba, pentru că în anul 2003 am fost evaluată de di- 
rectorul general Lucia Nicoară, dar şi de directorul administrativ, Liviu Socaciu, 
specialist în... păduri de foioase şi brădet, silvicultor adică. Dacă nu ar fi fost atât 
de tristă în absurdul ei, situaţia ar fi fost, desigur, teatrală cât cuprinde şi plină de 
haz. (Spectrul „omului multilateral dezvoltat” continuă să hălăduiască zglobiu şi 
nepăsător la orice logică, prin teatru, la un deceniu şi jumătate după dispariția 
lui istorică. Oare de ce?). 

Programul repertorial. Aruncând o privire asupra repertoriului celor trei 
stagiuni în discuţie, trebuie să subliniem faptul că, dacă nu au existat nişte linii 
de forță programatic stabilite în jurul cărora să se fi coagulat propunerile regizo- 
rale, totuşi, nu pot fi ignorate câteva jaloane care, la rigoare, pot dezvălui o inten- 
ţie programatică: (a) valoarea textelor propuse, cu interes marcat spre piesa 
clasică: Moliere, Caragiale, Muşatescu, Eugene O'Neill, Alexandru Davila, Fe- 
derico Garcia Lorca ori Jean Cocteau şi, (b) ca gen, orientarea spre comedie, 
fie ea romantică, de situaţie sau de caracter. Perioada de tranziţie a fost una 
destul de dramatică pentru toți, public şi teatru, şi se simțea acut nevoia unui 
moment de destindere, dar şi al unuia de stabilitate în zona exprimării scenice, 
după seria de bizarerii anterioare, normalitate ce putea fi mai simplu asigurată, 
cel puţin teoretic, de un asemenea text clasic. 

Cea de a treia în ordine cronologică, după premierele amintite deja, Paharul 
cu apă şi Francesca a fost răpită, a fost Plaja de Guy Foissy, o propunere venită 
din partea regizorului Laurian Oniga, care şi-a găsit în Aurora şi Sandu Simio- 
nică interpreţii ideali pentru acest gen de spectacol. Drama fracturării comuni- 
cării în lumea fragilă a cuplului, drama balansului între discretul dar durabilul 
a fi şi magneticul a avea, dar mai cu seamă universul interior al celor doi pro- 
tagonişti, supus unor seisme proprii sau induse, au fost explorate şi exprimate 
scenic într-o cromatică nuanțată, cu delicateţe şi meşteşug, chiar cu măiestrie 
în construirea țesăturii metaforice clare, spectacolului putându-i-se reproşa, la 
ora premierei, doar lipsa de ritm interior, adică acea „aşezare” necesară a specta- 
colului pe rosturile lui lăuntrice. Nimic grav, s-ar fi dobândit după câteva repre- 

zentaţii. Destinul a decis, însă, altfel. În 22 decembrie 1991, spectacolul se juca 
pe scena Teatrului Naţional din Cluj, invitat fiind la Gala Teatrelor Naţionale. 
În sală era o căldură infernală, reprezentaţia îşi pierduse chiar şi suflul pe care-l 
avea la premieră, stăteam lângă Ludmila Patlanjoglu, într-o lojă, alături de stu- 
dențţii ei pe care îi îndemna să fie atenţi la „cum nu trebuie să arate un spectacol” 
Dar nu era numai căldura, era altceva care oprea spectacolul. Sandu părea ab- 
sent, replicile îi erau albe. 

În 23 decembrie ne-am întors, cu trenul, acasă. Sandu nu a scos niciun cu- 
vânt în timpul drumului. 

În 24 decembrie 1991, în Ajunul Crăciunului, îşi pierdea viața într-un acci- 
dent de maşină cauzat de polei, pe şoseaua dintre Timişoara şi Buziaş. Se ducea 
după podoabele pomului de Crăciun pentru fetele lui. 

Un necesar spectacol adresat vârstei mici, Peste şapte țări şi... 7 basme, 
scris de Gheorghe Stana şi regizat tot de el, pe mine una m-a fermecat şi m-a 
mirat foarte. M-a fermecat senzaționalul spectacol al sălii, implicate, ca în multe 
minunate spectacole pentru copii, în povestea de pe scenă şi m-a mirat faptul că 
raționalul, logicul, rafinatul intelectual, adeseori tristul sau chiar secul personaj 
care era Gheorghe Stana, actorul Gheorghe Stana, a reuşit să făurească pe scân- 
dura scenei o lume atât de fastuoasă, vie, credibilă, colorată, muzicală, surprin- 
zătoare şi supusă ironiei fine şi umorului ca aceea a poveștii imaginate de el. 

Dale carnavalului de I.L. Caragiale, pus în scenă de Ştefan Iordănescu, a 
fost, din păcate, un spectacol cu „miză” teoretică oarecum credibilă, chiar in- 
citantă, dar finalizat scenic într-un mod cu totul discutabil, ca să nu spun mai 
mult. A fost un spectacol confuz. 

Pampon părea a descinde direct din Azilul de noapte, purtând, nu se ştie de 
ce, o căciulă tipic rusească, cu clape, şi jerpelita manta corespunzătoare, iar Nae 
Girimea jurai că-i Frankenstein. Cât despre bal, renumitul bal, părea că nu ar fi 
existat, de fapt, decât în visul Catindatului, zdravăn magnetizat şi căzut pradă 
somnului (aşa era gândit spectacolul). Personajele participante la sindrofia cu 
pricina purtau, toate, nişte superbe costume de păsări flamingo (făcute de Krisz- 
tina Nagy), care însă le acoperea complet identitatea. Erai salvat doar de cultura 
literară ori dacă recunoşteai vocea actorului. Altminteri, renumitul personaj se 
minuna de „cascheta polinezului” cu privirea înfiptă-n moţul păsării, pentru că 
nici vorbă de caschetă. Cine să fi putut împinge convenţia teatrală până la a 
accepta, de bună voie, că penele din creştetul orătaniei sunt tot una cu cascheta 
polinezului! Poate că balul mai putea fi trecut cu vederea, chiar aşa cum era, dar 
personajele apăreau, din vis, direct în realitatea cea mai concretă, îmbrăcate tot 
în păsări. Şi abia atunci nu mai pricepeai nimic. Păcat! 

Mie mi-a părut rău că frumoasa Manuela Hărăbor, în Didina Mazu, a jucat 
o bună parte din spectacol incognito, încurcată în fulgii păsării flamingo, câtă 
vreme frumuseţea ei i-ar mai fi putut despăgubi pe spectatorii păgubaşi, ei înşişi 
definitiv încurcați în meandrele gândirii creatoare a autorului spectacolului. 

Anna Christie de Eugene O'Neill, spectacol realizat de Emil Reus, a apărut 
pe la sfârşitul lunii februarie 1992 şi a făcut o bună impresie publicului. Lumini- 

ţa Stoianovici în Anna Christopherson, Titi Buzoianu în Chris Christopherson, 
Armand Calotă în Matt Burke, dar şi restul actorilor distribuţiei, foarte bine 
coordonațţi şi „lucrați” de Reus, pe replică, pe ton şi gest, pe stare, cu răbdarea şi 
minutia orfevrierului, au reuşit să atingă performanţa interpretativă, excelența, 
în unele reprezentații. Publicul avea nevoie de melodramă, avea nevoie să plângă 
în stal, şi să se bucure de finalul deschis spre lumină, şi pentru că asta voia, asta 
a primit şi a fost fericit. Spectacolul, foarte bine gândit şi construit, a plăcut nu 
numai publicului, ci şi cronicarilor care l-au văzut, deşi, ca să fim drepți, i s-ar fi 
putut reproşa inegalitatea valorică de la o reprezentaţie la alta. 

Escu... de Tudor Muşatescu şi Îngrijitorul de Harold Pinter, primul în re- 
gia Nicoletei Toia, cel de al doilea în cea a actorului Romeo Bărbosu, nu au fost 
spectacole relevante (dar nici căderi), deşi comedia lui Muşatescu, bine asezona- 
tă muzical, cu acide săgeți spre realitățile zilei — recognoscibile în replicile per- 
sonajelor —, jucată cu plăcere şi aplomb de o echipă de vârf a trupei timişorene, 
a destins publicul, muzicalul venind să completeze, credem, fericit, nevoia spec- 
tatorilor pentru acest gen de spectacol. Romro Bărbosu nu a reuşit să impună o 
formă coerentă spectacolului Îngrijitorul, în care s-a decupat, totuşi, cu preg- 
nanţă, Ştefan Sasu în Davies, un personaj memorabil realizat scenic de actor. 

Joc de pisici de Örkény István a prilejuit o admirabilă colaborare cu regizo- 
rul maghiar Miszlay Istvân, artist emerit, regizor la Teatrul Naţional din Buda- 
pesta. A fost un spectacol foarte iubit de interpreţi, dar şi de public deopotrivă, 
deşi cronicile au fost oarecum contradictorii, orizontul de aşteptare al croni- 
carilor nefiind, cu siguranţă, acelaşi. Toate rolurile au fost construite cu grijă, 
actorii (Eugenia Creţoiu, Irene Flamann, Ani Ionescu, Damian Oancea, Larisa 
Stase Mureşan, Gigi Stana) şi-au iubit partiturile, infuzate de omenesc şi emo- 
ţie, dar, neîndoios, au ieşit „din pluton” Aurora Simionică în Doamna Orbán şi 
tomnaticul ei admirator, artist liric la pensie, Csermleny Viktor, jucat de Vladi- 
mir Jurăscu. În Doamna Orbân, Aurora a făcut unul dintre marile ei roluri. Se 
afla într-un moment de cumpănă, tocmai îl pierduse pe Sandu Simionică, însă 
între ea şi doamna Orbán existau o mulțime de puncte comune: fragilitate dar şi 
puterea de a îndura, sensibilitate şi umor deopotrivă, încredere şi îndoială, spe- 
ranță şi abandon, ironie muşcătoare, demnitate înghețată şi lacrimă abil ascunsă 
sub zâmbetul un pic prea colorat ca să fie adevărat. Şi râs şi uimire, şi verb ascuţit 
şi observaţie acută şi neiertătoare. Şi, dincolo de explozia cuvântului şi a gestului 
— tăcerea albă a celor încercați de viață. În Doamna Orbán Aurora se juca pe 
sine, de fapt se trăia pe sine, cu o emoție şi o tensiune şi un rafinament al jocului 
care-ţi transmiteau ţie, spectatorul din stal, un fluid emoţional sub care frisonai. 
Rolul Aurorei era unul despre puterea de a iubi şi de a ne desăvârși această pute- 
re. Amintindu-mi de spectacolul acesta şi de Aurora Simionică în protagonista 
lui, rememorez replica apreciativă, la superlativ, a unui spectator: „Ce spectacol 
fain. Aşa de bine am plâns” Corect! La fel am făcut şi eu. 

De fapt, acum, legat de rolul acesta al Aurorei, îmi vin în minte câteva de- 
talii legate de ea: nu cred să o fi văzut vreodată, în afara scenei, machiată. Civilă 
fiind, Aurora avea mereu o expresie neutră, greu de descifrat. Ajunsă sub reflec- 

toare, miracolul se producea: fizionomia ei devenea brusc oglinda limpede care 
reflecta complicatul univers lăuntric al personajului, vedeai în adâncul nuanțat 
al sufletului său. Avea o uluitoare expresivitate, orice fel de personaj ar fi inter- 
pretat. Iat-o în balerina Dufy din A cincea lebădă de Paul Everac, în 1978, o 
lebădă neagră, amendată de toate normele moralei sociale şi socialiste, dar albă, 
neprihănită, candidă şi pură prin iubirea ei nezăgăzuită şi interzisă. Iat-o şi în 
Nataşa Golubeva din Între patru ochi de Alexandr Ghelman, în 1982, cernită, 
frământată, pradă unor necruțătoare procese de conştiinţă, încercând să înfrun- 
te cât mai demn vifornița destinului. Şi iat-o şi pe Vera Vasilievna din Turnul 
de fildeş de Rozov: bine „parfumată” cu vodcă, se apropie în tangaj, ignorând 
voios legile gravitației, păşind cu hilară demnitate în echilibrul fragil al beţivilor. 
Sau în Bufnița din Cocoşelul neascultător de Ion Lucian, în 1983: muzicală, 
caraghioasă, rotundă, incredibilă şi magnetică, sau incredibil de magnetică... Sau 
Piaf! Dar despre ea, mai încolo... 

Următoarea stagiune, 1992-1993, s-a deschis cu Matca lui Marin Sorescu, 
spectacol de licenţă al tinerei regizoare Alexandra Gandi, un spectacol temei- 
nic gândit, bine structurat şi bogat în simboluri şi semnificaţii conexe textului. 
Un spectacol viu, populat cu măşti (frumoase), beneficiind de decorul inspirat 
şi funcțional al lui Ghighi Miloia. Matca a rămas însă un spectacol memorabil 
prin rolul Moşului, interpretat de Damian Oancea. Un rol de excelență. În in- 
flexiunile vocii Moşului lui Damian, în accentele şi tonurile lui, în gesturile lui 
măsurate, cumpănite, se topise un întreg univers rural, cu filosofia de viață a ță- 
ranului, cu obida şi puţinele lui bucurii, cu liniştea înțeleaptă cu care întâmpină 
cele bune şi rele hărăzite de Dumnezeu să vină asupră-i, cu umorul sfătos dar şi 
o oarecare sfială, nespăimoasă însă, față de trecerea hotarului vieții. Toate astea, 
şi altele, le-a adunat Damian Oancea într-un rol de mare autenticitate şi firesc, 
un rol din care răzbătea enorma bucurie a actorului de a întruchipa pe scenă pe 
unul din „moşii” copilăriei sale dintr-un sat oltenesc. Era un dor adânc de lumea 
aceea pierdută, rămasă captivă într-o memorie instinctivă, lume pe care o putea, 
acum, mărturisi. Damian îşi strecura uşor cuvintele, pe altele le apăsa intenţio- 
nat împotriva logicii interioare a frazei, pe altele le flanca cu cele mai ciudate 
onomatopei, conferindu-le importanţă, atrăgând atenţia asupra semnificației 
lor prin acest passe-partout, Damian spunea vorbele cu rost profund şi gând, le 
mânuia ca pe un instrument muzical, le încerca, adăstând asupră-le ca pictorul 
asupra ultimului ton. 

Dar mai cu seamă ştia să „îmbrace” tăcerile cu tâlcuri adânci. 

Deşi exact plasat geografic, Bătrânul lui Damian avea, ca în textul lui Sorescu, 
ceva arhetipal. 

Spectacolul Piaf, pe textul scriitoarei Pam Gems, al doilea realizat de re- 
gizoarea Nicoleta Toia, a fost un alt foarte mare succes al Aurorei Simionică. 
Era un spectacol cafe-concert, cu publicul aşezat la măsuțe, în față cu un suc 
„din partea casei, în holul cu oglinzi al teatrului. Oglinzile dublau imaginea, 
cafeneaua devenise un spaţiu circular, aproape închis, în care freamătul, forța, 
disperarea şi „zâmbetul din vocea Edithei Piaf se amestecau, firesc, într-un creu- 

zet miraculos, cel al harului şi al artei, cu jocul tulburător al Aurorei Simionică. 
Alăturarea lor nu distona şi nu avea fisură. Aurora juca, uneori, cu propria ei 
imagine reflectată în oglindă, antrenând un straniu dialog cu micuța, pătimaşa 
şi senzaționala cântăreaţă, al cărei dublu devenise pentru o clipă. 

Spectacolul a avut un mare, foarte mare succes de public, la Timişoara, la 
Oradea şi în alte locuri unde a fost jucat, dar şirul spectacolelor a fost întrerupt 
de plecarea Aurorei, prin transfer, la Arad. Era, atunci, singura modalitate de 
a-şi recupera categoria profesională I, care-i fusese abuziv luată în cadrul amin- 
titei evaluări din 1991. 

Delict în Insula Caprelor de Ugo Betti şi Operaţiunea Secretissimo sau 
K.G.B contra C.I.A. de Marc Camoletti au fost cele două spectacole făcute 
de Dan Alexandrescu, lucrându-le în acelaşi timp, după cunoscutul său obicei, 
ambele fiind premiere pe țară. 

Fără prea mari pretenţii — aşa era şitextul- comedia de situație Operaţiunea... 
s-a jucat destul de mult, cu casa închisă. Oamenii doreau să se relaxeze. În ca- 
sele lor, pe posturile de televiziune, tot mai multe, aveau parte de filme crimi, 
sexi şi chiar porno (pe posturile jugoslave). La început lumea a stat nemişcată 
în fața micilor ecrane, până s-a săturat şi când le-a scăzut îngrijorător audiența, 
filmele porno au dispărut. Tensiunile pe temeiuri politice, însă, nici vorbă să 
dispară, ba dimpotrivă, ascuțeau relaţiile dintre colegi, amici, ori prieteni. Ba 
chiar, năstruşnica de politică reuşise să stârnească zâzanie chiar şi în dormito- 
rul omului. Publicul nu mai avea nevoie de alte tensiuni, fie ele şi produse sce- 
nic. Prefera, justificat, destinderea. De aceea această comedie i-a plăcut nespus. 
Apariţia în scenă a celor doi agenţi C.I.A. jucaţi în travesti de Armand Calotă şi 
Horia Ionescu, stârnea valuri de hohote. Rujaţi, cu peruci şi gene false, machiați, 
cu pălării, rochii sexi şi pe tocuri, erau de tot hazul. Când apărea şi Vladimir 
Jurăscu, agent rus, în rasă de călugăr, cu nişte cipici în picioare şi li se alătura 
într-o tripletă a comicului, publicul râdea cu lacrimi. Apoi venea şi celălalt agent 
rus, Traian Buzoianu, „trandafir, împleticit în propriile-i picioare, neînțelegând 
nimic din încurcătura în care picase, cu figura lui uluită care stârnea râsul chiar 
fără să rostească o vorbă. Era excelent! Publicul râdea cu sughițuri. Tocmai 
când se mai potolea, Vladimir începea să „sune”: de sub sutana călugărului 
zornăia un ceas deşteptător, antic şi zdravăn, sovietic, legat cu un lanț de gâtul 
cuviosului, amintindu-i acestuia că sosise „ora Z, când trebuia să acţioneze. (În 
timpul acesta, americanilor le sunau celularele). Spectacolul nu s-a mai reluat 
după plecarea lui Armand Calotă, care a câştigat un concurs la Teatrul Naţional 
din Bucureşti, moştenise o casă, tot în Bucureşti, de la mătuşa lui, actrița Elvira 
Godeanu, se despărțise şi de soţie, deci nu-l mai reținea nimic la Timişoara. Zia- 
rele au speculat plecarea lui, punând-o în cârca directorului teatrului. I-a ajutat, 
este adevărat, chiar Armand Calotă în această „trebuşoară, dar ce să faci, aşa-i 
la teatru! 

Delict în Insula Caprelor de Ugo Betti, o premieră pe ţară, a fost un specta- 
col dificil. Textul, cu accente freudiene, era interesant, dacă-i găseai cheia (şi nu 
o pierdeai mai apoi). Era o poveste stranie cu trei femei singure, două generații 

ale aceleiaşi familii, „uscate” de lipsa bărbatului, după cum la fel de uscat era 
pământul pe insula ocolită de ploaie. Când apare Angelo, Bărbatul, tensiunea 
erotică devine aproape tangibilă, dobândeşte corporalitate, devine personaj. An- 
gelo împlineşte aşteptările tuturor celor trei femei, el vine odată cu ploaia care, 
asemenea lui, împlineşte lunga aşteptare a pământului, uscat şi disperat de dorul 
apei, elementul care fecundează şi dă viață. Deci „dă rost. Totul balansează în- 
tre pulsațiile vieții şi ale morţii, între Eros şi Thanatos. Nu era vorba aici nici de 
imoralitate şi nici de dezumanizare, aşa cum pretindea presa, era mult mai mult 
decât atât. 

Aici, în acest spectacol, a excelat, în Agatha, Larisa Stase Mureşan. Era un 
personaj de tragedie antică, Agatha. Era o „regină” supusă greşelii omeneşti, prin 
nevoi omeneşti, supusă însă şi propriei instanțe interioare necruțătoare, neier- 
tătoare, distrugătoare. 

Ultimul spectacol al stagiunii a fost Casa de la miezul nopții de Fănuş Neagu, 
montat tot de Dan Alexandrescu, spectacol care, deşi avea, din start, o miză mare 
în textul care era nu doar „frumos” prin poezia fantasticului şi fantasticul poeziei 
şi al eresurilor care-l locuiau, dar şi dramatic şi spectaculos, teatral, deşi, zic, le 
avea pe toate acestea, spectacolul a fost, în cea mai mare parte, lipsit de vlagă, de 
tensiune, lung, adormitor. S-a animat, de la o vreme, prin accelerarea ritmului, 
dar mai cu seamă prin prezența masivă în scenă a bătrânului boem Taliverde, 
personaj pitoresc al Deltei, extrem de nuanţat şi convingător, plin de farmec şi 
autenticitate, Vladimir Jurăscu simțindu-se, cu evidenţă, foarte bine în lumea 
fabuloasă a lui Fănuş Neagu, dar şi în aceea ofertantă, prin ineditul ei, prin bogăția 
spirituală şi afectivă, a personajului Taliverde. Luminiţa Stoianovici a fost cu totul 
remarcabilă în rolul unei tinere care eşuează tragic sub loviturile vieții. 

De-ar fi să aruncăm o privire de ansamblu asupra întregii stagiuni 1992- 
1993, am putea spune că, dacă valoarea spectacolelor a fost una medie, cu oscila- 
ţii marcante în sus sau în jos, ea a fost, totuşi, o stagiune care a evidenţiat câteva 
performanțe actoriceşti: Damian Oancea în Matca, Aurora Simionică în Piaf, 
Vladimir Jurăscu şi Luminiţa Stoianovici în Casa de la miezul nopţii, Larisa 
Stase Mureşan în Delict în Insula Caprelor. Ceea ce nu este puţin lucru. 

Stagiunea următoare a fost una cu doar patru premiere: Nebuniile dragos- 
tei, pe texte Commedia dell arte, Vlaicu Vodă de Alexandru Davila, a mai fost 
un spectacol pentru copii, Pe boltă nu sunt stele ci... poveşti, pe un text al lui 
Gheorghe Stana, care a şi semnat regia şi Grădinile iubirii, un spectacol coupé, 
alcătuit din Iubirile Belisei (Iubirea lui Don Perlimplin cu Belisa în grădina sa) de 
Federico Garcia Lorca şi Vocea umană de Jean Cocteau, spectacol care a bene- 
ficiat de o colaborare specială cu scenograful Ovidiu Bubulac, plecat la Paris în 
1969, şi cu Ana Simon, rafinat om de cultură, cineast, om de teatru, traducător 
de elită din Geneva. 

Nebuniile dragostei a fost o grea piatră de încercare pentru întreaga echipă 
distribuită într-un spectacol de o asemenea factură, repetițiile acestuia debutând 
cu o lungă perioadă de antrenamente zilnice, extrem de riguroase şi obositoare 
pentru actorii cam „ințepeniţi” sau mai puţin pregătiți cu pretenţiile spectaco- 

lului Commedia dell arte în ceea ce priveşte expresia corporală. Împotriva unui 
scenariu cam confuz, spectacolul a fost salvat de extraodinara bucurie de a juca 
şi de a se juca a actorilor, muncă enormă (improvizația pretinde incredibil de 
multă pregătire prealabilă a actorilor, improvizaţia nereferindu-se la actori, ci la 
personaj), şi apetitul marcat pentru inventivitate comică al celor mai mulți dintre 
interpreți. Spre deosebire de mulți regizori tineri, Anda Gandi adăsta îndelung 
asupra jocului actorilor, de această dată dându-le însă frâu liber fanteziei şi crea- 
tivităţii şi organizându-le partiturile şi propunerile într-o structură spectaculară 
coerentă, alertă, extrem de dinamică, surprinzătoare şi deloc încărcată. Colora- 
te inspirat, pline de haz şi sugestive, costumele personajelor (George Petre), dar 
şi măştile tipologice, i-au ajutat pe actori să-şi personalizeze rolul, construit de 
altminteri cu mult drag de fiecare în parte, nu doar cu un incredibil efort fizic, 
dar şi cu mare risipă de tonuri comice, lirice sau groteşti, bine şi eficient folosite 
spre a stârni hazul. Spectacolul a prilejuit crearea câtorva personaje de neuitat: 
Pantalone al lui Fănică Sasu, Arlechino creat de Ana Ionescu, Pulcinella lui Ho- 
ria Ionescu, Colombina Luminiţei Stoianovici, Căpitan Spaventa al lui Traian 
Buzoianu, Irene Flamann în Corralina şi Mihaela Murgu în Floristella. 

Vlaicu Vodă a fost ceea ce se numeşte un spectacol clasic. Construit pe un 
text de spectacol foarte bine lucrat în decupaje judicioase, debarasat de balastul 
verbiajului romantic, de lungimi, el a devenit mai dramatic şi mai tensionat, 
păstrând însă expresivitatea, frumusețea, culoarea şi rafinamentul textului 
integral. Spectacolul a fost unul temeinic gândit, cu note de modernitate conferite 
de cadrul scenografic, dar şi de jocul actorilor, care au beneficiat de renumita grijă 
a regizorului Emil Reus faţă de detaliul interpretativ, fiind el însuşi, în tinerețe, un 
excelent actor. Ar putea fi menţionate mai multe roluri „de coloratură” (Damian 
Oancea în Mircea Basarab, Luminiţa Stoianovici în Domnița Anca etc.) dar, 
fără îndoială, Vlaicu Vodă şi Doamna Clara, respectiv Vladimir Jurăscu şi Larisa 
Stase Mureşan au reprezentat — foarte bine — modulul de forţă şi dinamism al 
reprezentaţiei, asumându-și cu profesionalitate şi credibilitate scenică nu doar 
planul puterii şi rezistenței fibrei umane, dar şi pe acela al nuanțelor din care 
este alcătuită aceasta. 

Deşi nu s-a putut debarasa întru totul de aerul uşor vetust, spectacolul a 
plăcut totuşi publicului mai puţin asumat de ideea modernității cu orice preț 
aplicată textului clasic. 

Experienţa cea mai interesantă a stagiunii a fost colaborarea cu echipa Ana 
Simon, regie — Ovidiu Bubulac, scenografie, la spectacolul Grădinile iubirii. 
Ovidiu a fermecat pe toată lumea prin rigoarea, fantezia şi culoarea cadrului 
scenografic propus, dar şi ale costumelor spectacolului Lorca, ambele de o mare 
frumuseţe. Pe mine m-a fermecat prin cultul detaliului în toate. Era un perfecțio- 
nist, făcea şi desfăcea de zeci de ori un lucru, până când ieşea aşa cum trebuia, 
sau mai exact, aşa cum îl visase el. Am împletit împreună cu el ciucurii drape- 
riilor roşu englez din decorul spectacolului, zeci de după-amieze (erau făcuţi 
dintr-o fibră textilă minunată, la culoare, împletitura nu era peste măsură de 
complicată, dar numărul ciucurilor era strivitor, aşa că la „trebuşoara” asta nu 

rezistau nervii prea multor persoane), şi am asistat la sutele de încercări de a 
desena semnătura lui Jean Cocteau pe afişul spectacolului, cu pilduitoarea răb- 
dare a celui ce râvneşte perfecțiunea... Afișele şi caietele program, creionate în 
liniatură subțire, cu tuş, au sfârşit prin a fi rafinate lucrări de artă grafică. Şi-a 
urmărit afişul în tipografie, spre disperarea tuturor lucrătorilor de acolo, până la 
ore târzii din noapte, a stat pe capul croitorilor, care au desfăcut pliseuri şi le-au 
făcut la loc de atâtea ori până când perfecţionistul Ovidiu a fost mulțumit: totul 
era fără cusur. Schiţele lui de costume erau nişte minunate acuarele. Decorurile, 
de asemenea. Le păstrez în arhiva teatrului. Decorul a fost cel care a dominat, 
neîndoios, spectacolul Iubirile Belisei, spectacol impregnat de o poezie delica- 
tă, nuanțată cromatic şi de o enormă graţie. Ana Simon nu a considerat util să 
intervină cu autoritate nici în textul lui Lorca, dar nici în construcția scenică a 
acestuia, infuzând în schimb spectacolul cu o lume de semne culturale apar- 
te prin rafinament. A ajutat-o, şi în acest sens, decorul mobil, funcțional, de o 
impozantă frumusețe, eleganță şi expresivitate. De fapt, dacă mă gândesc bine, 
decorul lui Ovidiu a fost cel mai important personaj al întregului spectacol, în 
jurul căruia s-au coagulat toate întâmplările. Actorii au repetat cu plăcere vă- 
dită în această mică bijuterie comică, al cărei destin nu a fost însă unul fast, s-a 
jucat puţin, pentru că, după 1990, schimbările dese la conducerea teatrului au 
atras după ele abandonul zestrei de spectacole realizate în perioada anterioară. 
(De neînțeles ambiția tuturor de a o lua mereu de la zero). 

Al doilea spectacol, Vocea umană de Jean Cocteau, a beneficiat de o dublă 
atenţie regizorală, Anei Simon alăturându-i-se Emil Reus, conlucrare soldată cu 
bune rezultate, dacă ne gândim la rolul Irenei Flamann Catalina, copleşitor prin 
capacitatea ei de interiorizare şi nuanțare a trăirilor. 

Ultimul spectacol al stagiunii a fost o avanpremieră, un spectacol de poezie, 
muzică şi balet, Paşaport pentru iertare, pe un scenariu de Mircea Belu, care 
a semnat şi regia, un spectacol care aduna texte din Nichita Stănescu, Serghei 
Esenin, Damian Ureche, Adrian Păunescu şi Mircea Belu, şi chiar fragmente 
din alte spectacole anterioare, supuse altei viziuni. Mircea şi-a creat şi spațiul 
adecvat gândului de spectacol, conceput sub imperiul cifrei şapte. Avanpremiera 
avea, desigur, micile fisuri ale unui spectacol neterminat, dar, chiar şi aşa, a emo- 
ţionat adânc auditoriul. 


Evenimente 

a. Invitaţiile de participare, cu spectacolele teatrului, la competiţiile festivali- 
ere naționale, deşi nu prea multe, au fost totuşi importante pentru conştientiza- 
rea locului propriu într-un top valoric. Aşa bunăoară, Irene Flamann Catalina a 
susținut spectacolul Vocea umană în cadrul Festivalului recitalurilor actoriceşti 
de la Bacău, ediţia 1994, şi tot în acelaşi cadru, actorul Mircea Belu a prezentat 
un recital extraordinar de poezie, ambele spectacole cucerind asistenţa, public 
şi cronicari. Spectacolul Vlaicu Vodă a participat la Festivalul internațional al 
imaginii de la Satu Mare, ediția 1994, iar actrița Mihaela Murgu a fost laureată 
a Festivalului internaţional „Lucian Blaga” de la Alba Iulia, din acelaşi an. 

b. Turneul Teatrului Naţional, în 15, 16, 17 decembrie 1992, la Budapesta şi 
Eger, Ungaria, în cadrul „Zilelor teatrului timişorean, eveniment organizat de 
Teatrul Naţional din Budapesta. Alături de teatrul nostru care a prezentat Joc de 
pisici de Orkeny Istvân au participat, fireşte, Teatrul Maghiar „Csiky Gergely” cu 
spectacolul Curăţenie generală de Csurka István şi Teatrul German de Stat cu 
Medeea maghiară, aparținând chiar dramaturgului Göncz Árpád, preşedintele 
Ungariei la vremea respectivă. Mai curând „vizită de curtoazie” decât turneu, 
prezenţa artiştilor timişoreni în Ungaria a fost un prim gest în stabilirea şi 
perfectarea unei relații culturale mai ample, de perspectivă. Colectivul nostru a 
fost însoţit de criticul de teatru Valentin Silvestru. 

În seara zilei de 15 decembrie, când am ajuns, Budapesta ne-a întâmpinat 
cu demnitatea impozantelor sale clădiri şi bulevarde, cu minunatele sale poduri 
peste Dunăre, feeric luminate, în ghirlandă, cu farmecul pregătirilor pentru săr- 
bătoarea Crăciunului, cu brăduți, globuri colorate, beteală, lumini strălucitoare, 
cu forfota budapestanilor grăbiţi, încărcaţi cu pacheţele frumos ambalate, peste 
toate plutind un miros vag şi ademenitor de castane coapte. Budapesta avea, cel 
puţin pentru noi, românii, care nu mai dădusem cu nasul de Crăciunul Vestului, 
un zâmbet de mireasă gătită. De-ţi lua ochii! 

Spectacolul nostru s-a jucat a doua zi, în 16 decembrie 1992, într-una din 
cele trei săli ale Teatrului Naţional din Budapesta, numită „teatrul cetății, aşezat 
în creştetul unui deal din împrejurime, în prezența reprezentanţilor Ambasadei 
României la Budapesta şi ai Centrului Cultural Român (printre care şi loan 
Ieremia, fostul nostru coleg, care însă nu dădea semne a ne mai cunoaște, cel 
puţin pe unii dintre noi care reprezentam, ce-i drept, majoritatea covârșitoare), 
dar şi a unui public vorbitor de limbă română, dacă judecai după numărul mic de 
căşti folosite. Sigur că spectacolul a avut succes. Cel mai emoționant moment al 
zilei următoare, la Eger, a fost pentru mine întâlnirea cu publicul, care a început 
să „curgă” spre teatru cu mult timp înainte de ora anunțată pentru spectacol. 
Era, în majoritate, un public de adolescenți — decenți, curaţi, unii eleganti chiar, 
zglobii sub acolada strictă a vârstei lor. Era numai public maghiar şi m-am temut 
o clipă de cum va putea fi receptat acel spectacol, ce comenta cu ironie, umor, 
clemenţă şi candoare, universul sufletesc al vârstei a treia, atât de departe de 
adolescenţii din Eger. Ei bine, acest public a reacționat admirabil, pe replică, 
gustându-i subtilitatea, lăsându-se emoţionat de încărcătura ei tensională, 
înțelegând amărăciunea cu aparenţă grotescă a acestor „jucării stricate” din piesa 
lui Orkeny István. La sfârşit sala a ovaționat minute în şir, spectatorii rămânând 
neclintiți pe scaune, ca şi cum ar fi regretat căderea definitivă a cortinei peste 
lumea miraculoasă a scenei. Alături de o mare de flori, elevii spectatori i-au 
trimis Aurorei Simionică o nemaipomenit de emoţionantă scrisoare. 

În ultima zi a turneului, a treia, după spectacolul Teatrului German cu Me- 
deea maghiară, preşedintele Ungariei a oferit artiştilor celor trei teatre timişo- 
rene o recepție, Árpád Göncz salutând nu numai cu diplomaţia omului politic, 
dar mai cu seamă cu căldura dramaturgului şi a omului de cultură care era, acest 
eveniment care a fost „Zilele teatrului timişorean” în Ungaria. 

c. Conferinţa internațională a conducătorilor teatrelor naționale din 
estul și centrul Europei, desfăşurată tot la Budapesta, în 24 şi 25 mai 1993, 
organizată sub emblema Comunităţii Europene, la inițiativa şi în organizarea 
Teatrului Naţional Maghiar, a avut ca scop schimbul de informaţii profesionale, 
studierea posibilităților de conlucrare şi ajutor reciproc între teatrele de rang 
naţional, în scopul accentuării rostului şi vocației teatrului de element liant în- 
tre oameni şi popoare, aceasta fiind, de fapt, una dintre componentele politicii 
culturale a Consiliului Europei. Au fost prezenţi delegați ai teatrelor naționale 
din Ungaria, România (fiind una dintre puţinele ţări europene care dispune de 
mai multe teatre naţionale, ea a fost reprezentată de delegaţii teatrelor din Ti- 
mişoara, Cluj, Craiova şi Târgu Mureş), Slovenia, Spania, Slovacia, Estonia, Fin- 
landa, Lituania, Polonia, Serbia, Albania, Cehia, Anglia, S.U.A., ultimele două 
neincluzându-se în zona geografică de referință a Conferinţei, dar constituind, 
prin problematica abordată şi informaţia furnizată, un foarte util contrapunct. 

Comunicările fiecărei delegaţii au încercat precizarea, din perspectivă pro- 
prie, a conceptului de teatru național în momentul şi contextul istoric dat, dar, 
mai cu seamă, configurarea — prin relaționări sincronice şi diacronice cu repere 
culturale naționale, europene şi mondiale - a fizionomiei specifice şi a personali- 
tăţii proprii teatrelor pe care le reprezentau. Destinul istoric comun sau asemă- 
nător a făcut ca problemele cu care s-au confruntat şi continuau să se confrunte 
la momentul acela să fie, în mare, aceleaşi, diferenţiindu-le, poate, doar acele 
accente care le acutizau. Oricum, cele mai multe pivotau în jurul incertitudini- 
lor materiale. 

Pornindu-se de la ideea că orice teatru naţional reprezintă unul dintre re- 
perele cele mai stabile în istoria spirituală a unui popor, că el este punctul de 
convergenţă al energiilor spirituale esenţiale ale acelui popor, topite în bogăția 
filosofiei sale practice, dar şi cel dintâi chemat să realizeze sinteza acestui spirit 
național din valorile trecutului, freamătul prezentului şi chemarea noului, s-a 
subliniat, referitor la strategia de dezvoltare a teatrelor naționale în viitor, nece- 
sitatea atitudinii de protecţie a tradiției naționale, împletită însă, în acelaşi timp, 
cu disponibilitatea spre primenirea valorilor teatrale şi a artei spectacolului tea- 
tral în cadrul unei politici teatrale neîngrădite. 

S-a punctat drept imperios necesară emanciparea culturii teatrale de in- 
fluenţa politicului care, în noile condiţii, nu o mai poate interfera şi nici supune. 
Delegaţia românescă a amintit, în contextul creat, vocația rezistenței culturale a 
teatrului românesc în timpul dictaturii. A fost ridicată şi problema restructură- 
rii organizatorice a teatrelor naţionale, impusă de piața liberă, vizând creşterea 
eficienţei culturale (acest lucru nu s-a întâmplat, la noi, nici măcar acum, anul 
de grație 2005). Iar la finalul Conferinţei, conducătorii teatrelor naţionale din 
estul şi centrul Europei au semnat un Acord comun, care urma a fi trimis gu- 
vernelor țărilor semnatare. Câteva repere ale acestui Acord: condiția angajantă 
a teatrelor naţionale față de obiectivele culturale naţionale şi internaționale ar 
trebui să impună guvernelor asigurarea suportului lor material din bugetul sta- 
tului; Consiliul Europei va contribui, moral şi material, la existența teatrelor 


150 


www.cimec.ro 


AMINTIRI TĂCUTE 


naţionale din țările din estul şi centrul Europei, acestea, la rândul lor, având obli- 
gația de a urmări, programatic, prin reprezentarea valorilor culturale europene 
şi mondiale, obiectivele legate de apropierea dintre popoare, crearea de punți 
culturale şi spirituale între acestea, dizolvarea, prin acestea, a eventualelor stări 
tensionale. 

Probabil că unul dintre cele mai importante lucruri dobândite în urma aces- 
tei Conferinţe, a fost întâlnirea însăşi, schimbul de informaţii şi o uşoară linişte 
că marile noastre probleme se regăsesc şi la alții, ieşiţi din aceeaşi „cofă” socia- 
listă. 


Cele trei stagiuni — 1991-92, 1992-93, 1993-94 —, sub direcția lui Vladimir 
Jurăscu au reprezentat, după perioada anterioară, un moment de calm, în care 
lucrurile au încercat să dobândească o oarecare stare de normalitate teatrală. 
Câtă vreme nu apăruse un alt cadru de organizare interioară a teatrelor, deşi se 
cerea imperios, în acest sens, o Lege a teatrelor care să fi fost capabilă să ofere 
acel cadru legal al unei asemenea modificări, lege care, însă, nici vorbă să fi apă- 
rut, teatrele s-au mulțumit ca, în aşteptarea acesteia, să-şi vadă de treabă după 
normativele existente. 

Câteva fapte care s-au produs în acest interval de timp trebuie rememorate, 
chiar dacă nu le putem numi evenimente, ci doar elemente de personalizare a 
perioadei analizate: 

1. Apariția Fişelor de post şi a evaluărilor profesionale după aceste norma- 
tive fixe cu valoare legală. 

2. Apariţia salariilor de merit anuale. 

3. Teatrul Naţional Timişoara şi-a redobândit, după ce fusese trecut la Cate- 
goria a II-a, gradul de Instituţie culturală de categoria I, în 1992. 

4. Împreună cu Universitatea de Vest, Timişoara, Teatrul Naţional a luptat 
şi a reuşit să înființeze o şcoală de teatru, de fapt o Secţie de teatru a Facultăţii 
de Muzică din cadrul Universităţii de Vest, Timişoara, în anul 1993. 

5. Încet, încet s-au „rărit” posibilitățile teatrului de a acorda, de la fondul de 
stat, prin Primărie, locuințe actorilor, în primul rând, dar şi celorlalți angajați. 
În cele din urmă această posibilitate a dispărut, micşorând semnificativ şansele 
teatrului de a-şi completa colectivul cu cadre artistice importante. 

Ca atmosferă internă, în acest interval de timp, teatrul nu a fost traversat 
de evenimente conflictuale, deşi încercarea fermă de reinstaurare a ordinii şi a 
normalității comportamentului profesional nu aş putea spune că a mulțumit pe 
toată lumea: haosul este foarte confortabil pentru mulți, este o atmosferă fertilă 
tuturor posibilităților de manifestare neortodoxe. Democraţia nu-i acelaşi lucru 
cu haosul, pentru că, oricât de ciudat ar părea unora, democraţia înseamnă or- 
dine şi eficiență. Adică disciplină. 

Ca director, Vladimir Jurăscu a fost un pacifist. A fost unul dintre directorii 
cei mai „stăpâniţi” între cei mulți de după 1989. Cred că l-a ajutat şi profesia lui 
de actor, l-a ajutat faptul că nu bea decât foarte rar şi foarte puţin l-au ajutat 
sfaturile prietenului nostru Dan Alexandrescu, om cu o îndelungată experiență 

de director de teatru, l-a ajutat faptul că a şi ascultat şi a aplicat aceste sfaturi, 
dar l-a ajutat, mai cu seamă, vocaţia lui în zona comunicării. Ca şi acum, şi atunci 
cunoştea pe toată lumea, dar mai ales era cunoscut de toți cei care frecventaseră 
teatrul înainte de 1989, când făcuse câteva roluri de excelență (Tovarăşul Sile 
din Mobilă şi durere, Lear din Regele Lear, Verşinin din Trei surori etc.) care 
l-au adus în atenţia unui public foarte larg, avea uşile deschise cam peste tot, iar 
în teatru, era „de-al teatrului, adică ştia foarte bine despre ce este vorba, care 
sunt ierarhiile, raporturile de dependenţă între oameni şi sectoare, până unde 
trebuie împinsă înțelegerea” față de o persoană, pentru ca să nu se sacrifice 
ordinea întregului. 

Chiar dacă Vladimir spunea, tuturor celor care-l ascultau, că „politica lui e 
teatrul, totuşi a existat o perioadă în care presa „de opoziție” l-a atacat. Vladimir 
însă ştia că „vorba aduce vorbă, dar şi că un atac neluat în seamă, moare singur, 
aşa că nu a răspuns acestor atacuri, şi bine a făcut. 

Plecarea lui Vladimir Jurăscu din funcţia directorială s-a întâmplat într-o 
manieră bizară, înlocuirea sa de la direcţie făcându-se fără ştirea directorului 
teatrelor la vremea respectivă, doar prin decizia ministrului (Marin Sorescu, 
atunci), fără ca Ministerul, Departamentul de resort, să-i trimită o Decizie de 
eliberare din funcţie, eventual motivată, sau, dacă nu, să-i fi mulțumit măcar 
pentru osârdia de a fi condus teatrul, aşa cum s-a priceput mai bine, trei stagi- 
uni. Aşa cred că ar fi fost elegant, sau poate că nici măcar elegant, așa ar fi fost 
normal. Cred că nici distinsul poet Şerban Foarţă nu a primit niciodată o aseme- 
nea adresă, deşi, indiferent de situaţie, aşa ar fi fost civilizat. 

Dar noi trăim în ţara tuturor posibilităților... 

(Am aflat că în Africa de Sud, în triburile Zulu, când comunitatea hotărăşte 
să-şi schimbe şeful, îl dă jos de pe dovleacul ce-i serveşte de fotoliu în timp ce-i 
înşiruie lunga listă de promisiuni neonorate. Ca să ştie omul de ce i-a sărit dovlea- 
cul de sub, pardon de expresie, fund. Dar asta-i la ei...) 

Schimbarea de direcţie s-a făcut într-o formă oa- 
recum neconvenţională pentru lumea teatrului, în 
timpul vacanței, în luna august, fără ca vechiul di- 
rector, Vladimir Jurăscu, să fie eliberat din funcție şi 
noul director, Ioan Ieremia, să fie instalat în fața co- 
lectivului teatrului de către un reprezentant al Minis- 
terului Culturii (forul decizional în mişcările de cadre 
manageriale), reprezentant sau delegat care să gireze 
această schimbare. „Mi s-a părut că nu e nevoie, n-am 
crezut că schimbarea unui director se transformă într-o 
vendetă. M-am înşelat. Eu am cerut să nu vină” — dec- 


lară Ioan Ieremia în prima sa conferință de presă din 
5 august 1994, întrebat fiind, probabil, de vreun jur- 
nalist mirat de situație, întregul teatru fiind, repet, în vacanţă. 


Ioan Ieremia 


Sigur că în teatru, în legătură cu această schimbare, s-au ridicat întrebări, 
niciunele cu răspuns clar şi logic, dar surpriza schimbării a trecut, până la urmă, 
ca orice minune care ține, în teatru sau aiurea, doar trei zile. Nu şi pentru Vla- 
dimir Jurăscu, desigur, care s-a îmbolnăvit căutând zadarnic tocmai acele răs- 
punsuri logice. 

„Trebuie să ieşim în stagiunea asta din mediocritatea în care ne-am cantonat — 
exprimă Ioan Ieremia, în următoarea conferință de presă, cea din 12 oct. 1994, 
sensul de mişcare, direcția în jurul căreia urma a se dezvolta Programul teatru- 
lui, program bine definit, de altfel, de Ioan Ieremia: 

1. Pentru asigurarea celei mai bune oferte culturale, a unor spectacole de 
marcă pe scena Teatrului Naţional, urmau a fi invitaţi să colaboreze regizori din 
„elita regiei româneşti. Fuseseră deja chemaţi la Teatrul Naţional din Timişoara 
cei mai importanţi regizori din țară: Gábor Tompa, Mihai Măniuţiu, Alexandru 
Dabija (pe care directorul ar fi vrut chiar să-l angajeze ca regizor permanent, dar 
acesta optase deja pentru Braşov), Ducu Darie, Alexandru Tocilescu şi alţii. În 
stagiunea în curs, 1994-1995, erau, fireşte, „prinşi cu toţii în proiecte ferme, dar 
în stagiunea următoare câțiva urmau a fi, cu certitudine, prezenţi la Timişoara. 

2. Ioan Ieremia însuşi anunța că va face, în stagiunea în curs, un spectacol 
important, care să scoată teatrul de pe „orbita mediocrităţii în care se înscrisese 
după revoluţie” Proiectele sale ferme: Henric al VI-lea, cele trei părți, într-o 
versiune scenică proprie, Proștii sub clar de lună, spectacol început în vechiul 
regim la Timişoara şi suspendat de oficiali, Iona de Marin Sorescu, în română, 

franceză şi engleză, cu scopul declarat de a atrage atenţia străinătății, şi încă o 
reluare, într-o nouă versiune scenică, Regele Lear. Alături de aceste premiere, 
urma a mai fi montată piesa Carul verde de Dumitru Radu Popescu, în regia 
tinerei Mihaela Gaita Lichiardopol. 

3. Reluarea Festivalului Dramaturgiei Româneşti, cu referire mai largă de- 
cât la dramaturgia de actualitate, desigur, în toamna anului 1995. 

4. Asumarea responsabilității pentru „golul de spectacole” prilejuit de aban- 
donarea tuturor spectacolelor anterioare momentului august 1994, spectacole 
care nu mai „onorau actuala direcție estetică a Teatrului Naţional, până în mo- 
mentul apariției spectacolelor de referință, deci cele conforme cu această direc- 
ție. 

5. Completarea trupei cu cadre artistice tinere, actori şi actrițe, prin lansarea 
mai multor concursuri. 

Stagiunea 1994-1995 a debutat cu prezenţa Teatrului Naţional în Serbia, 
la Vârșeț, la începutul lunii octombrie 1994, cu spectacolul (în avanpremieră) 
Şcoala bărbaţilor de Moliere, montat de regizorul belgrădean Duşan Mihailo- 
vici, spectacol a cărui premieră a avut loc trei săptămâni mai târziu la Timişoara, 
în 29 ale aceleiaşi luni. 

Regizorul Mihailovici era o persoană fermecătoare, spiritual şi dinamic, 
un excelent teoretician, profesor la Institutele de teatru din Belgrad, Novi-Sad 
şi Pristina, shakespearolog de marcă, cu reputaţie internațională în domeniu, 
membru al mai multor Societăți „Shakespeare” răspândite în lume, ba chiar, din 
1994, şi membru al Comitetului director internaţional pentru construirea Tea- 
trului „Globe” la Sfântu Gheorghe, România. Duşan Mihailovici era o persoană 
extrem de interesantă, dar spectacolul Şcoala bărbaţilor, pe un text pe care el 
însuşi îl propusese, a fost unul remarcabil de plictisitor. Traian Buzoianu în Sga- 
narel a uzat, fără să-şi folosească însă întregul potenţial comic, de recuzita atât 
de familiară lui a comediei de situație, dar şi de caracter, fără rezultate specta- 
culoase, nici baremi normale pentru calibrul său. Nu se ştie unde s-a fracturat 
relaţia între intenţia regizorală şi realizarea ei scenică (poate în respectul excesiv 
al literei textului lui Moliere, care a fost păstrat integral), spectacolul fiind unul 
amendabil din punctul de vedere al clarităţii poveștii, cel al numeroaselor zone 
confuze şi lipsite de har artistic şi comic, dar şi sub raportul frazării neglijente ori 
chiar lipsite de logică a partiturilor majorității actorilor din distribuţie. 

Stagiunea timişoreană s-a deschis însă, de fapt, cu premiera pe ţară 
a spectacolului Soarele în muşuroi de Antonio Gala, în regia Mihaelei 
Lichiardopol, spectacol care a beneficiat de imagini scenice deosebite sub raport 
plastic, spectaculoase şi rafinate cromatic, dar nu a dispus decât de prea puţină 
coerenţă a discursului scenic, materialul dramatic al textului fiind mult mai 
substanțial decât cel păstrat în spectacol. Este posibil ca tocmai această dificul- 
tate de asumare a textului, infuzat de probleme majore existenţiale, să fi pus în 
încurcătură acest regizor talentat, dar prea puțin experimentat. Sigur că s-au 
remarcat câţiva actori: Irene Flamann Catalina, Horia Ionescu ori Gheorghe 
Stana, dar ei nu au putut salva întregul spectacol, care a fost, de altfel, extrem 

de inegal valoric de la o reprezentaţie la alta, ceea ce însemna că, pentru actori, 
lucrurile nu erau prea solid „așezate 

„Vedeta stagiunii în discuţie, dar şi a următoarelor două a fost, desigur, pre- 
miera cu Iona de Marin Sorescu, spectacol cu care Ioan Ieremia şi-a onorat pro- 
misiunea de a face un spectacol important. Mai făcuse Iona cu câtva timp în 
urmă la Teatrul Naţional din Bucureşti, dar acolo nu a fost, se pare, un succes. 

La Timişoara a fost. 

Ceea ce nu înseamnă că s-a bucurat de aprecierea, în unanimitate, a presei. 
Mai cu seamă a celei locale care i-a reproșat, în primul rând, marele „neajuns” că 
textul îi aparținea lui Marin Sorescu, în acel moment ministru al culturii: „3. Îți 
este imposibil să iei drept coincidență faptul că repertoriul contemporan al Naţionalu- 
lui include o piesă semnată de ministrul culturii. E un gest susceptibil de o interpretare 
politică. Premiera care urmează e semnată: D.R. Popescu. Cred că valoarea primează 
politicului (din nou!) şi m-aş fi bucurat ca Timişoara să depăşească astfel de prejude- 
căți. Dar Iona se dovedeşte azi a fi un spectacol pur şi simplu plicticos. Şi atunci? 

4. Monologul dramatic Iona este o formă de teatru caducă. (Prestigiul lui Beckett 
ar scădea foarte mult dacă i s-ar juca piesele)? (-auzi!) „Poate fi cel mult citită, dar, 
părerea mea, nu şi jucată, azi. Este depăşită estetic, cât şi politic, pentru că şopărlele 
în care abundă textul (şi subtextul)” (cum să fie şopârle în subtext?) „şi care proba- 
bil în epoca de aur trezeau interes sunt acum fără valoare. Este un text al trecutului, 
interpretat într-o manieră a trecutului, de o instituţie teatrală care, ca mentalitate, se 
pare, aparține tot trecutului. 

5. Apreciez, desigur, memoria şi laringele lui Damian Oancea (Iona), dar nu poţi 
să apreciezi un monolog interminabil care spune într-o oră, pe un ton şmecheresc- 
schizofrenic (cu toate trimiterile la subtext), ceea ce ar putea spune în cinci minute: că 
omul este condamnat la o lume ca o păpuşă rusească în care a fi liber sau captiv, nebun 
sau înțelept, viu sau mort, e tot una. (...)” (Tinu Pârvulescu, Realitatea bănăţeană, 
1994) 

Aici nu poate fi vorba, cu evidenţă, despre un comentariu critic profesio- 
nist, la obiect, ci doar despre o izbucnire publicistică (din păcate şi publicată), 
a unui tânăr oarecum marcat de graba agresivă a perioadei imediat următoare 
revoluţiei de a nega şi a casâ absolut tot, valoare şi nonvaloare, de-a valma, din 
ceea ce aparținuse momentului anterior. Nu doresc să comentez agramatis- 
mele logice şi lexicale scăpate de neatenția tânărului furios, mie, atunci şi acum, 
mi-au stârnit un râs voios. Cât despre Samuel Beckett, „pertinenta” observaţie 
a tânărului meu coleg (am fost colegi la teatru trei ani), va face ca, ori de câte 
ori se va rosti numele ilustrului dramaturg în prezența mea, peste imaginea lui 
fotografică să se aştearnă, instantaneu, o mustață imperială desenată cu pixul 
de Tinu Pârvulescu. Pentru că, nu-i aşa, continuând a fi jucat, prestigiul lui e în 
zdrenţe. 

Dar tot aici, printre rândurile cronicii, se mai citeşte şi rezerva comentatoru- 
lui faţă de omul-leremia, director al teatrului „sub regim Iliescu, omul-leremia, 
o persoană neiubită niciodată nici în propriul teatru (nici măcar atunci când era 
respectat pentru spectacolele foarte bune pe care le făcea), nici în celelalte, nici 

în lumea românească teatrală, în general, şi nici în spațiul civic al Timişoarei, 
în special. (Peste vreo 10 ani, inspirat, un cronicar îşi intitula cronica: „Omul 
Ieremia l-a făcut K.O. pe regizorul omonim”. Avea dreptate, aşa s-a întâmplat 
mereu). 

Este greu să-i reproşez atitudinea (forma şi neglijențele, da!) lui Tinu Pâr- 
vulescu, pe care îl cunosc bine, avea atunci vârsta nepoților mei de soră, aveau 
şi ei un asemenea comportament — nu-l comentez, l-am înțeles —, câtă vreme 
cronicari acreditaţi, cu experienţă, luaţi, pentru moment, de val, aveau un co- 
mentariu asemănător. (Eu îl citesc pe DAnunzzio cu plăcere, mă încântă poezia 
lui, şi nu am nicio clipă sentimentul că, asumându-mi-o, îmi asum şi orientarea 
politică a autorului. Cât despre Heidegger, nici nu mai vorbesc... Este adevărat că 
între noi este o cale de o jumătate de secol şi mai bine. Atunci, era anul 1994). 

Aşa stând lucrurile cu această pseudocronică, dar şi cu multe altele asemă- 
nătoare apărute în perioada respectivă, în virtutea dreptului la replică, după 
aproape un an, Ioan Ieremia i se adresează domnului Viorel Marineasa, într-un 
articol publicat chiar în Realitatea bănăţeană, la 7 noiembrie 1995: „După Revo- 
luţie exegeza artei spectacolului este făcută în Timişoara cu o dezinvoltură proprie ce- 
lor care comentează „la porumbei” Sportul Rege. Destinat publicului, caracterul sacru 
sau profan al Teatrului conţine această perisabilitate, face parte din condiţia lui, în 
perimetrul presei orale. 

Dar accesul la presa scrisă al unui preopinent, în numele democrației, al dreptu- 
lui la o părere ar trebui inserat, pentru prestigiul oricărui ziar, într-o rubrică special 
creată, asemănătoare celor care protestează pentru lipsa apei calde ori a drumurilor 
desfundate. Faptul că „sunt tineri” cei ce se opintesc să facă exegeză teatrală nu este un 
argument cultural ci biologic. 

Recentul festival „Autor '95” şi colocviile din cadrul său au relevat pentru oame- 
nii de teatru prezenţi adevărul cutremurător că „opinia” tinerilor pe care-i găzduiţi 
în chip de cronicari este identică cu aceea pe care aparatul de cenzură al defunctului 
regim o avea faţă de dramaturgia lui Mazilu, Sorescu sau D.R.Popescu. 

Caut, înmărmurit, o explicaţie, şi alta decât cea a prozelitismului politic sau 
uman, nu descopăr. Dar atunci am ieşit din perimetrul argumentării estetice şi, în 
ceea ce ne priveşte, dialogul nu mai are rost. 

Până aici loan Ieremia avea dreptate. Eu însămi m-am supărat, în perioada 
'90-97, în nenumărate rânduri, pe presa neprofesionistă, agresivă şi tezistă — e 
drept, situată de cealaltă parte a baricadei față de cea anterioară, comunistă —, dar 
la fel de nepregătită în evaluarea critică, cu argumente estetice, a unui fenomen 
din sfera artei, cum este spectacolul teatral, indiferent dacă acesta este o izbândă 
artistică sau o cădere. Atâta doar că dialogul lui loan Ieremia cu presa tânără şi 
cam nepricepută în ale teatrului, este adevărat, nu se opreşte unde promisese el. 
Ea continuă, amintindu-i lui Viorel Marineasa de momentele dinainte de 1989, 
în care sprijinea teatrul prin participarea la realizarea publicației Festivalului 
Dramarurgiei Româneşti Actuale, „Antract”: „Cu atât mai mult ați fi îndreptăţit 
să le atrageţi atenţia tinerilor „calibani” să nu calce în străchini tropăind în 


Templul Thaliei.” (s.n.) 

Scurt şi cuprinzător, şi, cu o singură mişcare de condei, îşi anulează, prin 
agresivitatea care-l poziţionează automat alături de „agresorii-tineri jurnalişti, 
propriul adevăr întru totul valid. 

Revin la spectacolul Iona, căruia eu, una, nu i-am putut reproşa nimic decât, 
poate, absența zonei metafizice. Era, poate, o chestiune de posibilități interpre- 
tative, poate altceva, o fractură de comunicare regizor-interpret. Greu de spus. 
Spectacolul era însă emoționant, viu, convingător, expresiv, clar, tulburător în 
forma lui estetică frustă, dar incredibil de percutantă. 

În toamna anului 1995, Festivalul Naţional de Teatru „I.L. Caragiale, ediția 
a VI-a, a avut loc la Iaşi. O sală întreagă de spectatori au aplaudat frenetic, 13 
minute în şir (moment monitorizat de mine) spectacolul şi pe Damian Oancea. 
Succesul a fost, cu adevărat, enorm. Juriul nu l-a premiat, însă, cu niciun premiu. 
La fel a făcut şi cel al Festivalului Teatrului Contemporan de la Braşov, şi cel al 
Festivalului Teatrului Scurt de la Oradea, având loc, şi acestea două din urmă, 
tot în anul 1995. O parte dintre membrii acestora au apreciat că reprezentarea 
acestei piese nu ar fi altceva decât un „joc de gleznă” al regizorului-director față 
de orientarea politică a ministrului. 

Până la urmă, chiar anteriorul ministru al culturii, domnul Andrei Pleşu, 
fusese „certat” de buni prieteni (vezi Şerban Foarţă) pentru acceptarea postului 
într-un guvern PSDR. Aşa-i „politichia' 

Într-un efort inuman aproape, Damian Oancea a învățat textul piesei în 
limba engleză, pe care, culmea!, nu o cunoaşte. Nu a avut parte nici măcar de o 
singură reprezentaţie, deşi piesa Iona, descendentă din mitul biblic, a nomina- 
lizatului la premiul Nobel, Marin Sorescu, nu a ieşit niciodată din programa de 
studiu liceală și universitară. 

Spectacolul Formidabil a fost doar o formidabilă încropeală şi o formidabilă 
păcălelă pentru publicul timişorean, obişnuit, totuşi, cu spectacole mai substan- 
tiale, baremi din propunere, chiar dacă nu şi din punctul de vedere al realizării 
lor artistice. 

Promisele premiere, prin programul anunțat pentru stagiunea 1994-95, 
Henrical VI-lea de W. Shakespeare şi Proştii sub clar de lună de Teodor Mazilu, 
chiar dacă au reuşit să răspundă, punctual, unei promisiuni, nu au putut-o onora 
în întregime: ele nu s-au vădit a fi un succes, deşi comedia Proștii sub clar de 
lună s-a jucat exact 50 de reprezentații. Lumea era extrem de dornică de a-şi 
descreți frunţile şi sufletul şi era în stare să râdă chiar dacă-i arătai un chibrit. 

După un spectacol excelent din 1976 cu Henric al VI-lea, partea a treia, cel 
din 1995, făcut pe un scenariu propriu al regizorului Ieremia, cuprinzând toate 
cele trei părți, nu a reuşit să convingă nici pe nostalgicii primului spectacol, nici 
pe cei ce nu-l văzuseră pe acela. 

Spectacolul anului 1995 era eclectic stilistic (şi cam baroc, încărcat cu de 
toate), îi lipsea tocmai limpiditatea, forma frustă, stilul dinamic, energic, direct 
al primului spectacol, care beneficiase, este adevărat, şi atunci ca şi acum de 
scenografia, întotdeauna esenţializată şi uluitor de expresivă, a Emiliei Jivanov, 
de această dată, Miliana semnând decorul împreună cu regizorul. Ceea ce s-a 

văzut „din prima! Ideile lui Shakespeare legate de zădărnicia luptelor pentru 
putere, de oricând şi de oriunde, luau, în 1976, prin gândul regizorului, o formă 
scenică clară, viguroasă, puternică, convingătoare, emoţionantă. A fost, atunci, 
unul dintre cele mai bune spectacole din țară în anul acela teatral. 

Refacerea din 1995, nu lipsită de unele idei regizorale prețioase, nu a mai pu- 
tut păstra însă coerenţa întregului edificiu conceptual, dezechilibrat prin lipsă 
de măsură, redundanţe (pe alocuri, cam multe), accentuări sau folosiri excesive 
ale unor semne teatrale, părţi confuze, dar şi prin unele „plieri spre cerințe ex- 
presive la zi, cum ar fi scene erotice explicite şi inestetice, unele, sau prezența 
nudă a unor personaje, ca Eduard al IV-lea care, chiar în situaţia performantă a 
unor „argumente tari” în reprezentaţie (regizorul considerând că absenţa lor ar 
fi fost cea care a compromis eclatul tabloului), tot ar fi descins dintr-o altă zonă 
stilistică, străină spectacolului în discuție. 

Cu spectacolul Proștii sub clar de lună s-a întâmplat ceva ciudat: eu nu-mi 
aduc aminte de el, ceea ce mie nu mi se prea întâmplă, cel puţin la spectacolele 
pe textele lui Teodor Mazilu, pe care, eu una, l-am iubit nespus. Presupun că nu 
m-a convins deloc spectacolul, dacă l-am uitat complet. 

Următoarea stagiune a reprezentat, prin nivelul premierelor, dar şi prin 
chiar precaritatea propunerilor repertoriale, o prăbuşire la „bursa de valori” a 
ofertei teatrului. 

A debutat cu un spectacol grațios, pentru copii, deci util, pe un text al cole- 
gului nostru, actorul Gheorghe Stana, care semna și regia, Împăratul iepurilor, 
jucat cu plăcere, ca mai toate spectacolele pentru copii, de colegii actori, dar fără 
pretenţii artistice ambițioase. Un spectacol necesar, şi atât. 

Un straniu tête-à-tête de Nina Sadur, în regia lui Sandu Bairactaru (nume 
de scenă: Sandu Luca), în două personaje, el şi Luminiţa 'Tulgara, a fost un spec- 
tacol bun, deşi nu ieşit din comun. Cei doi, cu o foarte bună şi temeinică pre- 
gătire teatrală rusească, enorm de muncitori, ambiţioşi şi dotați, reprezentând 
un bun cuplu artistic, au izbutit un spectacol de pantomimă (în bună parte), 
expresiv şi aproape de performanţa actoricească. Un spectacol în care imaginea 
sonoră, cea vizuală, mişcarea, calitatea artistică a pantomimei, dar şi adevărul 
textului (ce-i drept, cam scurt şi rostit cu accentul tipic basarabean), a câştigat 
aplauzele unui public mai avizat, deci nu foarte larg. 

Văzătorule, nu fi un melc, pe textul lui Matei Vişniec, spectacol cu care 
teatrul s-a prezentat în Festivalul Dramaturgiei Româneşti „Autor '96” — Ma- 
tei Vişniec, şi a luat Premiul pentru scenografie, a fost unul care, la fel ca alte 
spectacole ale Mihaelei Lichiardopol, a excelat prin imaginile scenice de o mare 
frumuseţe plastică. Costumele, machiajul actorilor, luminile foarte bine făcute 
(Geta Medinschi), au creat adevărate tablouri vivante de o mare frumuseţe cro- 
matică. Oarecum în suferință a fost claritatea mesajului piesei, alambicat expri- 
mat chiar în text, totuşi posibil a fi exprimat spectacular într-o formulă limpede. 
Spectacolul a uzat de o soluţie scenică fericită, propusă de Mihaela Lichiardo- 
pol: aceea a Parabolei orbilor a lui Peter Bruegel cel Bătrân. 

Picturalul spectacol a plăcut, dar cu rezerve. 

Următoarea premieră a stagiunii, spectacolul de debut timişorean al tână- 
rului Ion Ardeal Ieremia, Femeia şarpe de Carlo Gozzi, a fost, din nefericire, 
ceea ce se numeşte „o cădere spectaculoasă” Colaborarea cu importantul artist 
care este Emilia Jivanov, soluţiile scenografice propuse de Miliana, chiar sfaturi- 
le ei în condiţia de foarte implicat co-creator de spectacol, nu au putut clarifica 
nimic din ceea ce era confuz, din start, bănuiesc, în propunerea de spectacol a 
regizorului, în modul lui de a-l „citi” pe Carlo Gozzi. O intervenţie „în forță” a 
regizorului-tată asupra spectacolului regizorului-fiu, cu tăieturi viguroase, nu 
a condus la nimic benefic, spectacolul rămânând cantonat până la capăt într-o 
zonă nebuloasă, ca intenţie, şi vulgară, ca realizare artistică. 

Două spectacole-lectură Clive şi Ana de Ion Raţiu şi Jucăriile mecanice de 
Radu F. Alexandru au încercat să „coloreze” paleta modestei oferte repertoriale 
a stagiunii 1995-1996, nereuşind prea bine, pentru că asupra ambelor plutea, 
mai vag sau mai apăsat, un iz de oportunism. 

Între cele două spectacole-lectură, o reluare a unui succes remarcabil al anu- 
lui 1987: Regele Lear, cu acelaşi interpret principal, Vladimir Jurăscu în Lear. 
Atunci, în anul 1987, cuplul de creatori leremia-Jivanov funcţiona perfect. Ex- 
presivitatea în rigoare fusese unul dintre însemnele scenografiei Milenei, sce- 
nografie care nu era niciodată nici săracă şi nici luxuriantă. Exprima substanța 
ideilor de spectacol cu minimum de mijloace şi maximum de încărcătură a gân- 
dului. Asumându-şi, de acestă dată, în 1996, rolul de om-orchestră în spectacol, 
Ioan Ieremia a semnat regia, decorul şi ilustrația muzicală. Fără rigoare şi, în 
linii mari, fără măsură, spectacolul a fost obositor, sufocat de prea multă muzică, 
de prea multă mişcare, costume bălțate (costumele din 1987 erau făcute, aproa- 
pe toate din pânză de sac şi hesian. Erau superbe), culoare, exces de recuzită şi, 
în general, mai puțină grijă pentru modul în care apăreau actorii, în roluri cheie, 
sau mai puțin importante. 

Cu spectacolul acesta am participat, în decembrie 1996, la Gala teatrelor 
naționale de la Cluj, şi impresia lăsată asupra oamenilor de teatru strânşi în nu- 
măr foarte mare acolo, pentru a evalua „oferta” celor şase teatre naționale ale 
României, a fost deplorabilă. Sigur că publicul clujean l-a revăzut cu multă bu- 
curie pe Vladimir, care, cu câteva decenii în urmă, fusese „clujean de-al lor, l-a 
aplaudat furtunos, pentru că aşa este bine şi frumos să facă un public iubitor 
de teatru şi actori, dar spectacolul, fără să fie un „eşec absolut” aşa cum au pre- 
tins unii cronicari, nu a fost, totuşi, un succes. Deşi Lear exista, deşi Luminița 
Tulgara (Goneril), Claudia Dobrin (Regan), Gabriela Caranfil (Cordelia) erau 
actrițe remarcabile şi carismatice, deşi Bufonul era tot Daniel Petrescu, iar Kent 
(Damian Oancea) era credibil, ba chiar mai mult decât atât, deşi se „mişca” un 
puhoi de lume pe scenă, deşi scene memorabile, disparate în economia specta- 
colului, au existat, cu toate, cu toate acestea, Regele Lear, varianta 1996, nu a 
fost o reuşită. 

Singurul eveniment remarcabil al stagiunii 1995-1996 a fost reluarea, în oc- 
tombrie 1995, a Festivalului Dramaturgiei Româneşti, ediția a V-a, eveniment 
care, este imposibil să nu recunoşti, i se datorează în exclusivitate lui Ioan Iere- 

mia, osârdiei lui încăpățânate de a readuce acest „bun de patrimoniu cultural” 
al Timişoarei, din nou, după şapte ani de absenţă, în centrul interesului acestui 
oraş şi al lumii teatrale româneşti. Despre el vom vorbi în capitolul destinat Fes- 
tivalului Dramaturgiei Româneşti. 

Nici stagiunea 1996-1997, deşi mai bogată şi mai variată ca propunere de 
program repertorial față de cea anterioară, nu a reuşit să aducă nu numai spec- 
tacolul de excelență, dar nici măcar pe cel foarte bun. A fost un spectacol bun 
Păpuşarii cehi, reluarea spectacolului Moara de pulbere, care, în varianta 
1989, era un spectacol minunat, spectacol care după revoluţie nu s-a mai putut 
rula, deşi se jucaseră doar trei reprezentații. 

Opţiunea lui loan Ieremia pentru textul Bine, mamă, da'ăştia povestesc în 
actul doi, ce se-ntâmplă-n actu'ntâi de Matei Vişniec, a fost, desigur, legată de 
cea de a doua ediţie postrevoluționară a Festivalului Dramaturgiei Româneşti, 
ediție de autor, dedicată dramaturgului Matei Vişniec. 

Genul de dramaturgie a lui Vişniec nu a făcut, însă, „priză” la Ioan Ieremia, 
oricât de bine intenţionat ar fi fost acesta. Şi chiar era. Deşi Ioan Ieremia era 
renumit în lumea teatrală, înainte de 1989, pentru capacitatea sa unică de a lup- 
ta cu desişurile, stufoase din cale-afară, ale dramaturgiei lui D.R. Popescu, în 
acelea, mult mai ponderate ale textului lui Vişniec, regizorul s-a încurcat, ca să 
zicem aşa, dramatic. „Mereu la limita cu vulgarul, spune un cronicar, delicat, 
despre spectacol, ba chiar sărind „pârleazul” cu voluptate, pe alocuri, zicem noi 
(gustul regizorului pentru secvențe picante până la vulgar devenind, odată cu 
vârsta, tot mai accentuat, uneori până la obsesie), descentrat şi neinteresant, 
confuz prin inabilitatea regizorală de a-l „descâlci, spectacolul a fost primit cu 
multă rezervă de public şi, cu şi mai multă, de critică. Cred că numai lui Matei 
Vişniec i-a plăcut, dar este posibil ca acest lucru să se fi întâmplat pentru că, în 
Festivalul Dramaturgiei Româneşti, ediția 1996, unde ne-am prezentat cu Bine, 
mamă..., spectacolul nostru venea după două reprezentații din Franța, remar- 
cabil de anoste şi nesărate. 

Nimic despre Hamlet de Radu F. Alexandru a fost opţiunea lui Ion Ardeal 
Ieremia. Textul, fără story conflictual, fără fizionomii umane bine definite 
psihologic, fără tensiune dramatică, reprezenta o încercare dificilă pentru un 
tânăr absolvent, oricât de ambițios ar fi fost acesta, pentru că impunea găsirea 
acelui element scenic capabil să dinamizeze acest text relativ linear şi static. Un 
element scenic apt să motiveze, să trezească şi să țină vie atenţia unui public mai 
puțin pregătit pentru impactul cu o asemenea propunere. Nu s-a întâmplat aşa, 
spectacolul a avut un pronunțat iz de amatorism ce răzbătea, în primul rând, din 
interpretarea neglijentă, neurmărită şi necoordonată de regizor, neunitară ca stil 
şi realizată „după urechea” fiecărui interpret, aceştia fiind, de altfel, o echipă de 
tineri dotați şi entuziaşti. Nici măcar expresiile violente, de tipul „te f... în gură, 
rostite în exces, nemotivat, nu au putut sparge vălul gros de plictiseală din sală. 

Omul care a văzut moartea de Victor Eftimiu, prima dintre premierele 
noului an 1997, deşi a avut un număr mare de reprezentații (22), nu a reuşit să 
depăşească, cu nimic, senzația unei „comedii de serviciu. Rostul ei, după un şir 


160 


www.cimec.ro 


AMINTIRI TĂCUTE 


destul de lung de spectacole în premieră fără prea mare interes de public, chiar 
acesta era. 

Sub îndrumarea regizorală a colegului actor Gheorghe Stana, care semna şi 
costumele spectacolului, cu tinerii Ruslan Rotaru, Delia Sabău, dar şi echipa „de 
greutate” Vladimir Jurăscu, Daniel Petrescu, Larisa Stase Mureşan, spectaco- 
lul nu a reuşit să se debaraseze de impresia de colbuit şi inactual ca exprimare 
scenică. 

În regia şi scenografia tinerei Mihaela Lichiardopol, Cu uşile închise de 
Jean-Paul Sartre, cu Mihaela Murgu, Damian Oancea, din echipa matură, şi cu 
un grup de tineri deschişi spre orice propunere regizorală - Ruslan Rotaru, Mo- 
nica Rusei, Luminița Tulgara —, a reuşit să fie un spectacol nu doar convingător 
prin coerență a discursului dramatic, prin plasticitatea decorului şi a costumelor, 
dar mai cu seamă prin pregnanta fizionomie a fiecărui personaj, fie el cantonat 
în zona realităţii concrete, fie în cea a imaginarului. 

După un admirabil spectacol de poezie susținut de Mircea Belu — Întâlnire 
cu Nichita, pe un scenariu cuprinzând poezii de Damian Ureche, Mihai Sabin, 
Adrian Păunescu, Radu Stanca şi Nichita Stănescu, reluarea spectacolului Moara 
de pulbere de D.R. Popescu, cu o altă distribuţie şi o viziune scenică oarecum 
diferită şi ea, dar şi un alt titlu de spectacol, Păpușşarii cehi, fără să fie o mare 
izbândă artistică, a fost, totuşi, un spectacol bun. Ela fost văzut de critica teatrală 
în cadrul Festivalului Dramaturgiei Româneşti din 1997, nu a plăcut tuturor, dar 
el a rămas, totuşi, o propunere importantă. Este dificil de ordonat şi de organizat 
în formă clară şi coerentă scenic un text dramatic atât de luxuriant şi încâlcit ca 
cel despre care vorbim, dar lui loan Ieremia i-a reuşit întotdeauna acest lucru cu 
textele lui D.R.P. Faţă de prima variantă, cea din 1989, căreia cadrul scenic frust 
(Emilia Jivanov), dar, desigur, şi gândul regizoral, i-au impus o austeritate stilistică 
compensată de expresivitatea semnelor teatrale şi de tensiunea scenică, dar şi 
de o oarecare măreție, demnitate şi mister în desfăşurarea periplului dramatic, 
noua variantă, îmbogăţită cu o scenografie impozantă, cu minunate păpuși 
supradimensionate, extrem de sugestive, cu imagini scenice opulente sub raport 
cromatic, cu muzică de scenă şi ea supralicitată, a părut multora un spectacol 
mai puţin clar din punctul de vedere al „poveștii, care se pierduse între atâtea 
elemente de decor şi recuzită. Lucru important, pentru că dacă tu, spectator, 
nu pricepi ce se întâmplă pe scenă, costume, recuzită, muzici, lumini, oricât de 
minunate, nu mai au importanță. Mie, recunosc, şi prima distribuție mi s-a părut 
mai convingătoare. Sandu Simionică în Gabor şi Luminiţa Stoianovici în Magda 
„umpleau, parcă, mai bine fizionomiile interioare ale personajelor lor. 

Aceasta a fost ultima premieră a stagiunii sub directoratul lui loan Ieremia. 
A urmat un scurt şi nesemnificativ interimat al domnului Gheorghe Luchescu, 
apoi instalarea la direcție, în urma unui concurs, a regizorului Ştefan Iordănescu, 
în primăvara lui 1997. 

Aprecieri legate de dimensiunea artistică a perioadei 1994-1997, aflată 
sub conducerea regizorului Ioan Ieremia: 

Programul generos anunţat la instalarea în funcţie a lui loan Ieremia, mar- 
când orientarea demersurilor sale directoriale, nu a putut fi aplicat decât parțial 
şi fără rezultatele scontate în acel moment de început. Saltul calitativ al valo- 
rii artistice a spectacolelor acestei perioade nu s-a produs, dimpotrivă, valoarea 
ofertei teatrului a scăzut vizibil. Faţă de etapa anterioară, bogată în colaborări 
cu regizori străini, cu proiecte repertoriale variate ca gen dramatic, factură de 
spectacol, noutate a textului şi dramaturgului etc, actuala perioadă a fost una de 
declin. Etapa anterioară, fără să fie marcată de mari spectacole, a avut parte de 
unele care au prilejuit, totuşi, câteva performanţe interpretative, pe care le-am 
menționat în capitolul anterior, lucru care, cu excepţia lui Damian Oancea în 
Iona, nu s-a întâmplat între 1994-1997. 


Desigur, prezenţa în Teatrul Naţional din Timişoara a regizorilor impor- 
tanți ai teatrului românesc, cum ar fi Tompa Gabor, Alexandru Darie, Alexan- 
dru Dabija, Silviu Purcărete, Victor Ioan Frunză şi alții, ar fi făcut ca lucrurile 
să fie fundamental altele. Dar ei nu au venit, ei nu au răspuns invitației direc- 
torului Teatrului Naţional, regizorul Ioan Ieremia. Şi nu au venit, nu pentru că 
nu le plăcea oraşul Timişoara, teatrul aşezat în inima lui, sau trupa de actori, ci 
pentru că nu-i interesa colaborarea, în sine, cu Ioan Ieremia, o persoană dificilă 
ca om, şi, după cum spuneam anterior, neiubită de colegii de breaslă din lumea 
teatrului. 


Ambiţia directorului-regizor de a a readuce pe scenă, în reluare, mari spec- 
tacole semnate de el înainte de revoluţie, nu a reuşit să genereze spectacole su- 
perioare ca realizare artistică a primelor variante. Nu s-a reuşit nici măcar ega- 
larea acelora, dimpotrivă, s-au obţinut doar variante mai încărcate şi mai puțin 
expresive. Rigoarea, uneori apropiată de forma frustă spre săracă, expresivă to- 
tuşi, forța virilă, puternică, a primelor variante a cedat în fața opulenței, a pleo- 
nasmului, a redundanţei semnelor teatrale în variantele refăcute, acestea lăsând 
impresia că directorul de scenă nu mai are puterea de a renunţa, ca odinioară, la 
ceea ce încarcă, fără a îmbogăţi, un spectacol. 

Nu-mi pot alunga din minte gândul că nenumăratele vizionări de care aveau 
parte spectacolele teatrului „inainte, curățau spectacolul nu numai de părțile 
„inconvenabile ideologic, ci şi de cele neartistice, cizelându-l. 


Lipsa de racord la „spiritul Timişoarei” al regizorului Ieremia , spirit cu totul 
altul decât cel al altor oraşe sau locuri, chiar al Bucureştiului, a făcut ca propune- 
rile lui repertoriale, legitime din punctul său de vedere şi legitimate de valoarea 
autorilor, să nu fie percepute la fel de o parte a opiniei publice timişorene. Aici, la 
Timişoara, era nevoie de mai mult timp pentru uitare. Şi, poate, pentru iertare. 
(Ai nevoie de mai multă toleranţă față de alții şi de mult mai puțină față de tine 
însuţi, ca să înţelegi asta). 

Zic legitime, pentru că era firesc să doreşti să-l montezi pe Teodor Mazilu 
după ce fusese „tăiat” din repertoriu înainte de revoluţie, şi fusese acceptat, ca pro- 
punere, la Bucureşti, la Teatrul Naţional, cu doi în urmă. Iona lui Marin Sorescu, 
de asemenea, văzuse lumina rampei la acelaşi Teatru Naţional din Bucureşti, cu 
Radu Ițcuş în Iona, în 1992 sau 93, şi tot Marin Sorescu, cu Matca, mai fusese 
prezent, fără să stârnească nemulțumiri, pe scena timişoreană, în 1992. Pe de altă 
parte, Moara de pulbere fusese aici, la Timişoara, un spectacol premonitiv al 
revoluţiei, iar Henric al VI-lea şi Regele Lear fuseseră, tot aici, mari izbânzi. În 
lumea teatrală se cunosc reluări numeroase ale unor spectacole, regizorul izbu- 
tind performanţa de a le „creşte, progresiv, de la o reluare la alta. Lui Ioan Ieremia 
nu i-a reușit acest lucru. Dar nu avea de unde să ştie înainte de a încerca. 


O mare parte din vina marelui eşec al direcţiei Ieremia, cel puţin din punctul 
de vedere al valorii artistice a ofertei repertoriale, a avut-o permanenta sa stare 
conflictuală cu sine însuşi, cu lumea din jur şi, până la urmă, cu întregul univers 
(cu Ministerul, cu UNITER-ul, cu presa centrală şi locală, cu Teatrele maghiar 
şi german din Timişoara, cu restul teatrelor din țară, cu Primăria, cu Prefectura, 
şi cu tot ce a mai rămas nemenționat până aici), stare care i-a secătuit energia, 
i-a creat inamiciții cumplite şi, cel mai grav lucru, sub cupola acestor inamiciții 
a fost aşezat chiar Naţionalul timişorean, cu tot ceea ce înseamnă el. Sub cupola 
acestor inamiciţii a fost aşezat în oraşul Timişoara, şi, mai mult, în chiar teatrul 
românesc, care s-a delimitat, pe bune porțiuni ale sale, de teatrul timişorean şi 
de ceea ce se întâmpla aici, acesta din urmă dobândind un statut „insular. 

Şi înainte de 1989, Ioan Ieremia fusese o persoană „colțoasă, lipsită de di- 
plomaţie, mereu deschisă spre conflict, dar atunci, între el şi restul lumii stătea 
diplomaţia directoarei Nicoară. 

Acum funcționa, aşa cum se pricepea, singur. 


Repet: rămân memorabile, pentru perioada direcţiei sale, trei evenimente 
artistice: spectacolul Iona şi cele două ediţii, a V-a, 1995, şi a VI-a, 1996, 
ale Festivalului Dramaturgiei Româneşti care, începând din 1995, nu se mai 
referă doar la dramaturgia de actualitate, ci la întreaga plajă a dramaturgiei ro- 
mâneşti. 


EVENIMENTE, DE ALTĂ NATURĂ DECÂT PROGRAMUL TEATRAL, CARE 
AU TRAVERSAT PERIOADA 1994-1997: 

Anul 1995. În anul 1995, cu ocazia împlinirii a jumătate de secol de exis- 
tență a Teatrului Naţional Timişoara, la solicitarea conducerii teatrului, prin 
Hotărârea Guvernului României, apărută în Monitorul Oficial la 07.09.1995, 
teatrului i s-a atribuit numele poetului Mihai Eminescu. În acelaşi moment, 
Teatrului Naţional din Cluj i s-a atribuit numele poetului, filosofului şi drama- 
turgului Lucian Blaga. 

Evenimentul a stârnit, în Timişoara, dar nu numai în Timişoara, valuri de 
protest, cu argumente mai mult sau mai puțin valide, neintrând, desigur, în dis- 

cuţie, în sfera acestor argumente „contra, nici valoarea de bun de patrimoniu na- 
tional a poetului Mihai Eminescu, nici valoarea şi locul său în cultura universală, 
nici ceea ce reprezintă el, pentru veşnicie, pentru orice român (dar şi neromân 
iubitor de poezie), ci doar oportunitatea dublării, cu numele său, a încă unui 
teatru din România, chiar naţional fiind. (Teatrul din Botoşani purta, deja de 
multă vreme, acest nume) 

În ceea ce mă priveşte, pentru mine Teatrul Naţional din Timişoara se va 
numi până la capăt, deşi neoficial, Gheorghe Leahu, chiar dacă, inamiciţii neme- 
ritate şi violente în cadrul colectivului teatral timişorean, i-au negat acest drept. 
Şi s-a reuşit, după cum se vede, până la urmă, pentru că, nu ştiu cum se face, dar 
răul este întotdeauna mai solidar decât binele. 

În acelaşi timp cu lupta pentru atribuirea numelui Mihai Eminescu Naţio- 
nalului timişorean s-a desfăşurat, în paralel, efortul pentru înălțarea unei statui 
a marelui poet în fața teatrului ce-i purta, de acum, numele. Am aflat, din presă, 
dar şi direct, detalii despre numeroasele evenimente care au opturat, până la 
urmă, toate căile spre această reuşită. Personal, cred că dacă s-ar fi mutat, pur 
şi simplu, bustul deja existent al lui Mihai Eminescu, câteva sute de metri spre 
Teatrul Naţional, dacă ar fi fost amplasat în locul ceasului beteag, ale cărui limbi 
dorm, nemişcate, de ani buni, Teatrul Naţional Mihai Eminescu Timişoara ar 
fi avut ceea ce-şi dorea: chiar bustul marelui poet plasat cu fața spre lăcaşul de 
cultură ce-i purta numele. Ambiţia nemăsurată a lui loan Ieremia de a face o sta- 
tuie impozantă, mare, nouă, de care să-şi lege numele, a făcut ca, până la urmă, 
să nu dobândească nimic. Nici baremi pe cea existentă. 

Anul 1996. Evenimentele care au polarizat, vreme de doi ani şi mai bine, 
atenţia timişorenilor, nu au fost, aşa cum ar fi trebuit să fie, spectacolele Teatru- 
lui Naţional, ci lanţul de scandaluri în presă şi în sălile tribunalului. Citesc, a nu 
ştiu câta oară, zeci de pagini apărute în jurnalele urbei. Răsfoiesc Suplimentul 
de marţi al ziarului Paralela 45 - Realitatea bănăţeană, de prin februarie-martie 
1996, supliment care a găzduit un serial, Teatrul Naţional în derivă?, în care 
un număr de 25 de oameni de cultură (prin profesie, în principal) răspundeau la 
două întrebări referitoare la soluţiile care ar fi putut readuce teatrul timişorean 
la ceea ce fusese odinioară sau l-ar fi putut alinia teatrelor „de vârf” ale mo- 
mentului (vezi Teatrul Naţional Craiova). Unele răspunsuri păstrau, în soluţiile 
furnizate, o rezervă plină de bun simț, alte persoane îşi exprimau punctul de 
vedere cu ton apăsat, după ce mărturisiseră că nu mai călcaseră pragul teatrului 
de ani buni, invalidându-şi astfel, singuri, propriile aprecieri şi soluţii (pentru 
că niciun evaluator care se respectă, nu-i aşa, nu poate evalua un obiect sau o 
împrejurare pe care nu le cunoaşte direct, nemijlocit, cu atât mai mult nu poate, 
în situația dată, oferi soluţii), alte persoane căutau vinovaţii unde nu puteau să 
fie, şi soluţiile tot la ei (de exemplu, cineva opta pentru schimbarea secretarului 
literar care habar nu are să facă repertoriul, neştiind că, în întreaga lume tea- 
trală românească, de la revoluţie încoace, repertoriul nu-l mai face secretarul 
literar, ci regizorii, iar în teatrele conduse de un manager-regizor, deci într-un 
„regim regizorocrat, secretarul literar nici nu mai este consultat în problema în 


164 


www.cimec.ro 


AMINTIRI TĂCUTE 


discuţie), alţii nu ştiau, pentru că erau mai tineri, că teatrul timişorean a avut 
perioade de mare strălucire, greu de ignorat, alte răspunsuri erau, pur şi simplu, 
de o candoare necomentabilă. În sfârşit, răspunsurile erau diverse, soluțiile, cele 
mai multe, conduceau spre schimbarea managerului. 

Unele recomandări erau operante, altele, nu. Dar, dincolo de toate, dincolo 
de ceea ce spuneau aceşti oameni, modul în care au făcut-o a fost cultural şi civi- 
lizat. Erau sincer îngrijorați de soarta teatrului din urbea lor şi, ca tot bănăţeanul 
care a fost cândva „fruncea” la teatru, dar nu mai este, ar fi vrut, legitim, ca Tea- 
trul lor Naţional să ajungă iar în vârf, nu numai pentru că sunt plătitori-contri- 
buabili la susținerea acestei instituţii de cultură, dar mai cu seamă pentru că 
le păsa de ce şi cum vor învăţa copiii Timişoarei lecţia de cultură prin teatru. 
Unii, nu puţini, nu au furnizat soluţii valide, dar nu te poți supăra pe ei, pentru 
că, deşi, poate, privit din afară, nu pare a fi aşa, teatrul este, totuşi, un segment 
al culturii organizat după alte legi şi norme interne decât, de pildă, Uniunea 
Artiştilor Plastici sau Uniunea Scriitorilor. 

Suplimentul de marţi îi îngăduie, onest, directorului Teatrului Naţional în 
discuţie, cel timişorean, dreptul la replică (Suplimentul de marţi, „Paralela 45 — 
Realitatea bănăţeană) 13.02.1996). În comentariul multor împrejurări în dispută, 
Ioan Ieremia are dreptate. În numeroase alte dispute publice, pe o temă anume, 
adevărul era de partea lui. (Sigur că niciun tânăr comentator, oricât de tânăr şi de 
genial ar fi el, oricât l-ar fi iubit şi admirat propriii lui profesori, nu-i poate numi, 
public, în presă, pe actorii 'Teatrului Naţional, Larisa Stase Mureşan, Vladimir 
Jurăscu, Daniel Petrescu, Mihaela Murgu şi alții de gabaritul lor, nici „imbecili 
şi imbecilizaţi, nici „cabotini şi submisivi” etc., fără riscul de a fi admonestat. 
Pe bună dreptate. Este, până la urmă, şi o chestiune de educație modul în care 
te adresezi unei anume vârste). Comentând această împrejurare, Ioan Ieremia 
avea dreptate să se supere. 

Felul în care a găsit însă de cuviință să-şi apere adevărurile, ale lui sau ale tea- 
trului pe care îl gestiona temporar, modul brutal, agresiv, lipsit de măsură, mani- 
festările xenophobe, modul de adresare şi exprimare, departe de spaţiul culturii 
şi al necesarei diplomaţii pe care o pretinde orice conflict derulat în interiorul 
acestui spațiu, i-au anulat, pur şi simplu, toate adevărurile. 

I-au anulat adevărurile! Incredibil. 

Uneori, conflictul cu oamenii de presă a luat forma unei bătăi în lege. 

Nu dorim să continuăm comentariul pe marginea acestor conflicte, conflic- 
te gestionate de cei implicaţi, în totalitate, neconstructiv şi împotriva teatrului 
însuşi. 

Anul 1997. „Aurel Gheorghe Ardeleanu, Brânduşa Armanca, Oscar Berger, 
loan Viorel Boldureanu, Adrian Bodnaru, Doru Branea, Constantin Flondor, 
Viorel Marineasa, Tinu Pârvulescu, Ileana Pintilie-Teleagă, Vasile Popovici, 
Adrian Dinu Rachieru, Robert Şerban, Marcel Tolcea, Daniel Ursachi, Daniel 
Vighi - scriitori, profesori şi artişti plastici din Timişoara — au constituit Grupul 
pentru demnitatea Teatrului Naţional din Timişoara. Ei au făcut public un apel 
care: „(...) vizează restituirea unei vieţi teatrale de calitate în Timişoara” (...) şi 

„îşi propune să încunoştiințeze opinia publică şi forurile de decizie cu privire la 
declinul constant al unei importante instituţii de cultură (...). 

În apel sunt menţionate motivele care au generat luarea de poziție: „Cali- 
tatea constant mediocră a producţiilor artistice ale teatrului (...), starea con- 
flictuală permanentă, întreținută de conducerea teatrului, cu instituțiile de 
spectacol locale şi cu majoritatea personalităţilor culturale, cauza principală a 
conflictelor fiind deciziile, declaraţiile şi comportamentul public al conducerii 
TNT, în special al directorului instituţiei, dl. Ioan Ieremia. Acesta a optat pen- 
tru un limbaj de o nepermisă agresivitate şi vulgaritate, pentru o conduită plină 
de vanitate şi autosuficienţă, fiind incapabil să asimileze orice critică (...); Stilul 
de lucru al directorului Ioan Ieremia a stârnit convulsii interne, îndepărtarea 
unei mari părți a personalului artistic şi tehnic de valoare, încurajarea medio- 
crității obediente ”. 

În continuare, vă prezentăm soluţiile propuse de Grupul pentru demnitatea 
Teatrului Naţional din Timişoara: „ 1. destituirea domnului Ioan Ieremia şi înde- 
părtarea sa din TNT; 2. demisia consiliului de conducere al teatrului; 3. consti- 
tuirea unui comitet managerial, în frunte cu un reprezentant al administrației 
locale, format din nume de marcă ale culturii timişorene, care, prin autoritatea 
sa, să asigure interimatul până la numirea noului director şi alegerea noului con- 
siliu de conducere; 4. odată cu instalarea noii conduceri, comitetul managerial 
interimar se va dizolva, pe structura lui constituindu-se un Comitet de Consul- 
tanţă, care să susțină moral acțiunile manageriale necesare; 5. înființarea unei 
comisii de anchetă pentru cercetarea abuzurilor comise în perioada actualului 
director” (Felicia Todea, Realitatea bănăţeană, 08.01.1997) 

Ar trebui, poate, să precizăm că nici atunci, în 1997, nici acum, în 2005, tea- 
trul nu a avut şi nu are, prin lege, Consiliu de Conducere, ci doar un Consiliu de 
Administraţie alcătuit din director, director administrativ, contabil şef, jurist şi 
preşedinte al sindicatului, precum şi un Consiliu Artistic, organism cu drept de 
consultanţă, nu de decizie. 

Paradoxal, după revoluție, în democraţie, condiţia directorială a devenit una 
din ce în ce mai autocrată. Situaţie nici măcar ascunsă, ci declarată pe față. Asta, 
în afara împrejurării în care, diplomat, directorul îşi maschează deciziile dis- 
creționare — mai cu seamă în zona artistică — de dreptul legal al Consiliului de 
Administraţie de a hotărâ „împreună! 

Dar, până la urmă, nu acest lucru era important atunci. 

Grupul pentru demnitatea Teatrului Naţional din Timişoara s-a întâlnit într-o 
şedinţă la sediul revistei Orizont, în prezența ministrului culturii, la ora aceea 
Ion Caramitru, şi primul punct din solicitarea grupului, demiterea directorului 
Ioan Ieremia, s-a realizat. 

În 27 ianuarie 1997, domnul Gheorghe Luchescu, inspector teritorial şef al 
Inspectoratului judeţean pentru cultură a fost numit, prin ordinul ministrului 
culturii, director interimar al Naţionalului. În acelaşi timp, civilizat, fostul di- 
rector al instituţiei, loan Ieremia, a primit ordinul de eliberare din funcție. Di- 
rectorul interimar şi-a propus, firesc, să ducă la bun sfârşit stagiunea 1996-1997, 

să creeze condiţii pentru montarea premierelor propuse deja şi planificate, şi să 
creeze un climat fecund în cadrul şi în jurul teatrului. 

La puţină vreme, începutul lunii martie 1997, regizorul Ştefan Iordănescu, 
beneficiind şi de susținerea acestui grup de intelectuali timişoreni, dar şi pentru 
că Programul lui de redresare a Teatrului Naţional Timişoara, cu care se prezen- 
tase la concurs, fusese unul extrem de bine articulat, ofertant şi convingător, a 
câştigat concursul pentru direcţia acestui teatru. 

În prezența presei şi a întregului colectiv tea- 
tral, în prezenţa VIP-urilor oficialității cultura- 
le timişorene, Ştefan Iordănescu şi-a prezentat 
Programul managerial, un program-pilot de 
restructurare a teatrului, pentru moment cel 
timişorean, urmând ca, în funcţie de rezultatele 
obținute, să fie adoptat şi de celelalte teatre din 
țară. 

Excelentele obiective pe care şi le propunea au 
lăsat pe toată lumea cu gura căscată, deşi câteva 
mârâieli legate de măsura „visului” s-au auzit. Dar 
cine să-i asculte pe clevetitori? 


Ştefan Iordănescu 


Pentru ca să se ajungă la Obiectivele propuse, a fost traversat un modul isto- 
ric ce venea să precizeze perioadele de glorie ale Teatrului Naţional Timişoara 
anterioare anului 1989, dar şi starea de criză a teatrului după acest moment, 
capitol mai mult sau mai puţin exact ca informaţie, oportun totuşi pentru a 
marca punctul de plecare. Adică: „Pentru cetățeanul Timişoarei este evident că 
Teatrul Naţional şi-a pierdut cu totul menirea şi, prin urmare, refuză să îi mai calce 
pragul. Între emițătorul cultural şi recepto,r limbajul a devenit neinteligibil, bâlbâit, 
ba chiar violent şi ameninţător. Cel puţin aşa stau lucrurile judecând după articolele 
celor şase ziare locale, trei posturi de radio şi trei de televiziune, care sunt unanime 
(lucru foarte greu de realizat!) în a ridiculiza cu o teribilă satisfacție orice acţiune 
a instituției culturale amintite.” (extras din Proiectul de management cultural al lui 
Ştefan Iordănescu). 

Un program managerial coerent şi generos în obiective — aşa cum şi era cel 
al lui Ştefan Iordănescu — însemna singura soluţie pentru repunerea Teatrului 
Naţional pe locul pierdut în urmă cu câțiva ani. 

Obiectivele culturale vizau trei direcții clare: 

- cea legată de creația teatrală şi dramatică ce viza, prin articularea unui sis- 
tem de strategii în domeniu, recâştigarea publicului prin importanța şi înălți- 
mea valorică a ofertei teatrale; 

- reconstruirea imaginii publice a teatrului, recuperarea importanței şi a pozi- 
tiei centrale, ca reper cultural în regiune şi ca centru cultural la nivel național; 

- direcția educaţională şi de formare artistică tăcea referire la relaţiile cu pu- 
blicul timişorean, mai cu seamă cel tânăr, universitar, în cadrul unor activități 
comune cu scop formativ. 

Obiectivele manageriale erau şi mai interesante: 

— „să creeze structurile manageriale care, fără a se interfera cu actul artistic, 
să-i dea acestuia certitudine şi perspectivă; 

— să organizeze producţia teatrului pe proiecte, fiecare proiect având parte de 
un management de proiect de sine stătător; 

— să eficientizeze întreaga activitate a teatrului, inclusiv pe criterii comerciale; 

— să creeze o adevărată echipă — artistică, tehnică şi administrativă — fidelă tea- 
trului şi misiunii sale” 

Desigur, şi măsurile propuse pentru atingerea acestor obiective erau pe 
potrivă, ele ţintind eficientizarea structurii administrative şi tehnice a teatru- 
lui prin măsuri de fluidizare a comunicării interdepartamentale, dar şi reclădirea 
structurilor departamentale însele pe raţiuni de eficiență. Pe de altă parte, orga- 
nizarea activităţii instituţiei pe bază de proiecte, fiecare cu buget separat, cu sar- 
cini clare pentru personalul artistic şi tehnic, cu un coordonator-manager de proiect 
şi un calendar riguros de desfăşurare a activităților planificate, nu putea conduce 
decât — cel puţin teoretic — la o scădere a timpilor de pregătire ai fiecărui proiect. 
Dacă, periodic, se va reuşi organizarea unui număr important de Ateliere de cre- 
ație, renumitele workshop-uri susținute de personalități de marcă ale teatrului 
românesc şi internaţional, cu scopul creşterii nivelului de pregătire profesională 
al actorilor, eficientizarea întregii producţii artistice urma a deveni un fapt firesc 
şi real — menţiona programul. 

Mai era vorba despre coproducţii, chiar internaționale, despre realizarea 
unor proiecte cu finanţări străine etc. 

Dat fiind faptul că Teatrul Naţional din Timişoara tocmai depăşise o perioa- 
dă de izolare, de rupere a relaţiilor cu instituţiile culturale similare din oraş, dar 
şi din afară, se sublinia oportunitatea restabilirii unor relaţii de colaborare în 
plan cultural şi administrativ cu acestea. Dar şi cu uniunile de creație națio- 
nale, cum ar fi UNITER-ul, bunăoară, blamat voiniceşte, public şi în particular, 
de vechea conducere a teatrului, instituție cu care relaţiile fuseseră fracturate 
temporar. 

Uniunea Teatrelor din Europa se declara deschisă spre derularea unor pro- 
grame în cadrul cărora să deplaseze la Timişoara, pentru colaborări lucrative, o 
echipă de tineri regizori, iar Asociaţia Ecume, axată pe masterate şi cursuri de 
management cultural, îşi manifesta sprijinul pentru formarea unei echipe ma- 
nageriale profesioniste, chiar performante, la Teatrul Naţional din Timişoara. 

Un loc aparte în programul managerial propus de Ştefan Iordănescu ocupa, 
pe bună dreptate, îmbunătăţirea relațiilor cu mass-media locală, prin inte- 
grarea jurnaliştilor în unele proiecte ale teatrului, dar şi prin participarea ca- 
drelor artistice ale teatrului la proiecte comune cu aceste instituții. Urma ca un 
departament special înființat, cel de comunicare şi relaţii cu publicul, să țină o 
relație permanentă cu presa, spre a stimula o critică teatrală prezentă perma- 
nent în actul artistic. 

Se prevedea, la un punct, şi organizarea, prin sarcina Teatrului Naţional, de 
workshop-uri conduse de critici teatrali români importanţi, pentru perfecționa- 

rea jurnaliştilor culturali timişoreni. Acest lucru s-a şi întâmplat în timpul a trei 
ediţii ale Festivalului Dramaturgiei Româneşti, începând cu ediția 1997. 

Între celelalte propuneri ale Programului, cea de constituire a unei Fundaţii 
de sprijinire a Teatrului Naţional din Timișoara, alcătuită din „personalită- 
tile cele mai marcante şi active din viața culturală a oraşului, membri ai admi- 
nistraţiei locale, parlamentari, politicieni, oameni de afaceri, alte organizații cu 
caracter cultural” urma să-şi concentreze eforturile pentru sprijinirea Naţiona- 
lului timişorean. Programul propunea chiar şi o structură de organizare a acestei 
fundaţii, cu director administrativ, contabil şi secretară şi cu şase Departamente 
distincte: de dramaturgie, formare, imagine, festival-concurs, resurse financiare, 
administrativ-executiv. 

Alăturat acestui Program, de fapt chiar cuprins în el, se regăsea un Plan de 
investiţii pentru obținerea unui spațiu și amenajarea unei săli Studio, atât 
de necesară, de multă vreme, teatrului. Se sugerau şi posibilele surse de finanțare 
ale unui asemenea proiect, dar şi unele legate de îmbunătățiri necesare aduse 
scenei mari a teatrului. Fundaţia amintită anterior urma a se implica masiv şi 
în strângerea de fonduri, destinate, mai cu seamă, unor evenimente mai speciale 
ale teatrului, cum ar fi Festivalul Dramaturgiei Româneşti. 

Un Club al partenerilor de afaceri şi o Cafenea a artiştilor încheiau pro- 
punerile Programului managerial propus de Ştefan Iordănescu. 

Ca un corolar al tuturor acestor gânduri, un Studiu de oportunitate sublinia 
nevoia reală a Timişoarei de înălțare a unui Centru de Proiecte Culturale al 
Primăriei Timişoara, prin amenajarea Sălii de Sport nr. 2, în următorii ani, 
spaţiu în care s-ar fi derulat, cu bune rezultate, o mulțime de proiecte comune 
ale tuturor instituţiilor de cultură din Timişoara, spre beneficiul urbei noastre. 

Generozitatea unui asemenea program managerial, ineditul, pentru noi, al 
unor soluții organizatorice, după model occidental, propuse pentru reanima- 
rea Teatrului Naţional, dar mai cu seamă transformarea lui în teatru-pilot în 
vederea unei iminente reforme teatrale în România, faptul că aplicarea acestor 
măsuri propuse de programul managerial în discuţie, program ce urma a se des- 
făşura pe o perioadă de trei ani, cu începere din 1997, şi care ar fi transformat 
Teatrul Naţional din Timişoara într-un model instituțional perfect articulat, cu 
aplicabilitate la întregul sistem teatral național, a cucerit întreaga asistență, de la 
oficiali şi teatru, la presă. 

Demersul de aplicare a acestui program era, desigur, unul radicalizant, lu- 
cru cerut imperios de dorința managerului teatral legată de integrarea — prin ni- 
vel valoric a producției teatrale, dar şi organizatoric — a Naţionalului timişorean 
în mişcarea teatrală europeană. 

O stare de fapt relativ haotică cu care s-au confruntat toate teatrele din Ro- 
mânia postdecembrisă, a făcut ca Proiectul managerial ce promitea ordine, efi- 
cientizare, reorganizare internă după sistem european, să fie susținut deplin şi 
de Ministerul Culturii. 

Unele persoane, realiste până la enervarea societății din jur, au observat, ma- 
lițios, că opulenţa acestui Program frizează clar utopia, amintind vorbele înțe- 

lepte ale ţăranului român care zice că este întotdeauna mai prudent să promiţi 
puţin şi să faci de zece ori mai mult, decât invers. 

Dar parcă i-ar fi ascultat cineva pe cârcotaşi! 

Paranteză. Cei mai mulți dintre noi eram atât de luaţi de valul mirobolan- 
tului proiect, că eram în stare să facem orice, orice, ca el să devină realitate. Eu, 
una, am şi făcut: am cedat, de bună voie şi nesilită de nimeni, doar la rugămintea 
lui Ştef, funcția de consultant artistic pe care o aveam la venirea lui în teatru, 
acceptând să revin la cea de secretar literar. Păi, dacă teatrul meu, iubitul meu 
teatru, avea nevoie spre a propăşi de o „amărâtă de funcţie, chiar dacă asta în- 
semna un anume statut profesional, altul decât cel al secretarului literar, tocmai 
eu să nu i-o dau? Sigur că am făcut-o! 

Cine va mai face ca mine, ca mine să pățească. Închid paranteza. 

Dat fiind faptul că perioada directorială a lui Ştefan Iordănescu se întinde 
exact pe trei ani calendaristici, nu teatrali, vom organiza consideraţiile referitoa- 
re la această perioadă pe ani calendaristici. 


Anul 1997. Organizarea activităţii artistice pe bază de proiecte şi programe. 

Programe: Programul Vedeta în teatru. Spectacolele acestui program în- 
cercau să pagineze cât mai bine actorul, cu rolul lui fundamental în cadrul unui 
spectacol, atitudine importantă după o lungă perioadă în care „monopolul” sce- 
nei fusese deținut de regizor. Se referea la situaţia în care un spectacol poate crea 
o vedetă, sau, dimpotrivă, numele deja consacrat al unei vedete poate prilejui 
montarea unui spectacol. Oricum ar fi stat lucrurile, intenţia declarată aceasta 
era. 

S-au aşezat sub cupola acestui program: Păpuşarii cehi de D.R. Popescu, 
în regia lui Ioan Ieremia, despre care am vorbit deja, el aparținând programului 
repertorial anterior, propus de Ioan Ieremia, dar a cărui premieră a avut loc după 
instalarea următorului director, Un bărbat şi mai multe femei de Leonid Zorin, 
în regia Beatricei Bleonţ, spectacol preluat de la Teatrul Naţional din Bucureşti, 
cu Claudiu Bleonţ şi Carmen Ionescu, Cerşetorul de Reinhardt J. Sorge, tot 
în regia Beatricei Bleonț şi cu Claudiu Bleonţ în rolul titular şi Domnişoara 
Julie de August Strindberg, un spectacol regizat de Ştefan Iordănescu, cu Maia 
Morgenstern în Julie, Mircea Rusu în Jean şi Luminiţa Stoianovici în Kristin. 

În unele dintre spectacolele menționate, orice ar fi declarat inițiatorii pro- 
gramului, vedetele-actori au „căzut la pace” cu vedetele-regizori, împărțind fră- 
ţeşte şi cu loialitate, atât aplauzele publicului, cât şi laudele criticii. 

Cerşetorul s-a aflat, cu evidenţă, în această situaţie, paginându-i cu gene- 
rozitate nu doar pe Claudiu Bleont, dar şi pe actorii timişoreni: Gheorghe Stana, 
în rolul tatăl, a reuşit un rol de excelență, Larisa Stase Mureşan în mama, de 
asemenea. O vedetă de necontestat a spectacolului a fost întregul colectiv al 
teatrului participant la spectacol, care a funcţionat nu doar cu profesionalitate, 
dar mai ales cu dăruire, credinţă şi plăcere evidentă, performanţă al cărei merit 
a fost, cu evidenţă, în primul rând, al vedetei-regizor Beatrice Bleont. Caldă, 
diplomată, exactă, fără nicio ezitare în propunerile şi soluţiile spectacolului, 

Beatrice Bleonţ a „ridicat” un spectacol cu o construcție interioară clară şi 
echilibrată, de o mare frumuseţe imagistică, cu tablouri antologice prin rafi- 
nament şi expresivitate, sprijinită fiind de decorul frust al lui Constantin 
Ciubotariu, de un ecleraj savant al tablourilor şi o ilustrație muzicală mai mult 
decât inspirată. A fost un spectacol minunat. 

În Domnişoara Julie s-au strâns trei vedete: Maia Morgenstern, Mircea 
Rusu şi timişoreanca Luminiţa Stoianovici, într-un spectacol mai puţin convin- 
gător ca propunere regizorală (Ştefan Iordănescu), dar admirabil susținut acto- 
riceşte, spectacol cu care, de altminteri, Teatrul Naţional a făcut câteva turnee 
internaționale, în Franța, la Marsilia şi în Elveţia, la Geneva. 

Tot în stagiunea 1997-1998, mai exact în toamna lui 1997, au fost dema- 
rate repetițiile la două proiecte însemnate, Elisabeta I de Paul Foster, cu Maia 
Morgenstern în Elisabeta, dar şi cu actori ai Teatrului Maghiar din Timişoara în 
distribuţie şi Amadeus de Peter Shaffer (de asemenea în colaborare cu Teatrul 
Maghiar), cu Mircea Rusu, ambele proiecte în regia lui Victor Ioan Frunză şi 
scenografia Adrianei Grand. Din păcate, niciunul nu a putut fi finalizat. 

Programul Teatrul poetic a fost iniţiat cu ocazia aniversării lui Nichita Stă- 
nescu, în martie 1997, şi mai cuprindea, sub acelaşi generic, spectacolul Emi- 
nescu din decembrie 1997. 

Programul START a fost inițiat în sprijinul tinerilor actori, regizori şi sceno- 
grafi, acesta fiind un prim obiectiv. Mai apoi, se avea în vedere sprijinirea organi- 
zaţiilor independente care promovează artele spectacolului, cum ar fi Fundaţia 
Teatrul Fără Frontiere sau Fundaţia pentru o Imagine Liberă şi, nu în ultimul rând, 
colaborarea permanentă (prin implicarea în spectacolele Teatrului Naţional a 
studenţilor — actori), cu Secţia de Actorie a Facultăţii de Muzică, Universitatea 
de Vest, Timişoara. 

În 1997, în acest program au intrat premierele Unde- i revolverul? de 
Gábor Görgey, în regia lui Ion Ardeal Ieremia şi Priveşte înapoi cu mânie de 
John Osborne, în regia actorului Florin Ionescu, ambele spectacole uzând de o 
distribuţie preponderent tânără, de regizori tineri şi scenografi asemenea, dar 
nereuşind niciunul dintre ele să se impună valoric, nici ca artă a spectacolului şi 
nici ca performanţă interpretativă, creație regizorală ori scenografică. 

Programul Teatrul şi comunităţile a fost iniţiat pentru câteva categorii spe- 
ciale de spectatori, aşa-numitele „comunități defavorizate”: case de copii, cămine 
de bătrâni, clinici de psihiatrie, închisori. La Clinica de Psihiatrie „Eduard Pamfil” 
din Timişoara au fost susținute două spectacole constituite dintr-un fragment 
din Năpasta de I.L. Caragiale, în regia lui Ion Ardeal Ieremia, spectacole urmate 
de discuţii cu pacienţii, discuţii coordonate de cadre de specialitate, cu scopul de 
a stimula imaginaţia şi logica bolnavilor. La câteva Case de copii s-a prezentat un 
fragment din Capul de răţoi de George Ciprian, în regia lui Ion Ardeal Ieremia 
şi au fost distribuite exemplare xerocopiate după cărți pentru copii. 

Programul Teatrul şi Biblia include spectacole legate de sărbătorile creştine 
ale Crăciunului şi Paştelui, în principal, dar şi alte spectacole centrate pe repre- 
zentarea unor evenimente sacre. 

Aici sunt încadrate spectacolele Mistere medievale, un spectacol în copro- 
ducție cu Teatrul German de Stat Timişoara, în regia Mihaelei Lichiardopol şi 
Irozii, spectacol de Cătălin Naum, realizat cu Dragoş Bucur de la Academia de 
Teatru şi Film, Bucureşti şi cu studenţii Secției de Actorie a Facultăţii de Muzică 
din cadrul Universităţii de Vest Timişoara. 

Spectacolul Mistere medievale, alcătuit din trei secvenţe distincte ca scri- 
itură, dar organic asamblate în spectacol — Miracolul lui Teofil de Rutebeut (sec. 
XIII), Cavalerul cu potirul, text anonim, sec. XIII şi Adevăratul mister al Sfintelor 
Patimi de Arnoul Greban - a avut premiera în luna iulie, în Piaţa Domului din 
Timişoara, pe o scenă mobilă, în fundal chiar cu impunătorul Dom, luminat cu 
reflectoare, ceea ce a creat, din start, o atmosferă specială. Mistere medievale a 
fost un spectacol care a emoţionat enorm, a stârnit admiraţia şi, mai cu seamă, 
a generat starea de graţie pe care o inculcă apropierea sacrului. Premiera aceasta 
a fost una inedită şi provocatoare pentru spectatorii adunaţi, cu mic cu mare, în 
fosta Piaţă a Unirii, spectaculosul și fantasticul au dominat întreaga reprezen- 
tație, luminile, muzica, decorul — foarte practic —, realizat de arhitectul Lucian 
Lichiardipol, picturalitatea costumelor Krisztinei Nagy, credinţa interpretării, 
toate la un loc s-au topit într-un spectacol convingător, „miraculos” putem spu- 
ne fără să greşim, în care, chiar dacă ar mai fi existat fisuri pe ici, pe colo, nimeni 
nu era dispus să le monitorizeze. Spectacolul a fost invitat la Sibiu, la Festivalul 
de teatru din toamna aceluiaşi an, 1997, şi s-a bucurat aici de un mare succes, 
iar mai apoi, în cursul anului 1998, a fost refăcut spre a putea fi reprezentat şi în 
interior, pe scenă (pe scena Teatrului German de Stat). 

Apărut în preajma sărbătorilor de iarnă, Irozii a fost un spectacol de grup, 
bine structurat, închegat şi coerent ca propunere de spectacol, emoţionant prin 
autenticul obiceiurilor populare, al muzicii legate de sărbătorile Crăciunului şi 
plăcerea de a juca în spectacol a studenților. 

Programul ABC teatral, cu mai multe proiecte, venea să continue şi să 
complinească o preocupare veche a teatrului legată de formarea spectatorilor 
săi, mai cu seamă a celor tineri, legată de sensibilizarea acestui segment de pu- 
blic vizavi de teatru. 

Proiecte: I. Spectacolele ABC - se referea la spectacole ale teatrului comen- 
tate de realizatori cu şi pentru publicul spectator. Spectacolul Cu uşile închise 
de J.P. Sartre a fost un asemenea spectacol. 2. Școala spectatorului — cuprindea 
întâlniri ale spectatorilor, în cea mai mare măsură public universitar, în Aula 
Magna a Universității de Vest, cu creatori importanţi, cum ar fi Maia Morgen- 
stern, Victor Ioan Frunză, Mihaela Lichiardopol. 3. Atelier — avea ca obiectiv 
deschiderea unor căi de colaborare cu trupe teatrale de amatori, dar şi asistarea 
tehnică şi artistică a atelierelor de teatru din liceele timişorene. Teatrul Naţional 
a participat, în cadrul acestui proiect, la realizarea unor spectacole ale Teatrului 
Studenţesc „Ihespis, ale Liceului Shakespeare, dar şi la alte tipuri de manifestări 
artistice ale adolescenților liceeni din Timişoara. Viză, acest proiect, şi include- 
rea unor ore de teatru în programa şcolară, lucru care, însă, nu s-a întâmplat. 

Festivalul Dramaturgiei Româneşti, ediţia a VIII-a, 1997 a fost şi el unul 
dintre cele mai importante programe ale anului, s-a desfăşurat între 2 şi 8 oc- 
tombrie 1997, a devenit, pentru trei ediții următoare (1997, 1998, 2000) ne- 
competitiv, şi-a schimbat fizionomia prin introducerea Atelierelor de critică de 
teatru, de dramaturgie şi de artă a actorului, a vernisajelor expoziționale, lansări 
de carte, dar şi a Nopţilor festivalului, întâlniri nocturne ale realizatorilor cu 
publicul şi presa. Despre toate ediţiile festivalului se detaliază într-un capitol 
separat, închinat în exclusivitate acestui eveniment. 


Alte proiecte: Partenerii Teatrului Naţional Timişoara — ideea principa- 
lă a proiectului a fost aceea a atragerii de fonduri externe nu sub titulatura de 
sponsorizare, ci sub cea de prestări de servicii de publicitate sau închirieri de spaţii 
publicitare. S-a formulat o strategie de acţiune în acest sens, un loc important 
ocupând aici ofertele concrete ale teatrului pentru plata şi posibilitățile de ono- 
rare, de către teatru, a comenzilor celor interesați să-şi lege numele, ca persoană 
fizică ori ca instituţie, firmă sau organizaţie de orice tip, de Teatrul Naţional Ti- 
mişoara. Înființarea unui Club al partenerilor teatrului, cu crochiul unui statut 
al membrilor, cu posibilități de relaţie, cu drepturi şi îndatoriri aferente, com- 
pleta proiectul, care, însă, nu a avut, până la urmă, în totalitate, aplicabilitate 
practică. 

Sala Atelier — reprezenta visul, de mulți ani, al unui spațiu alternativ de 
spectacol, capabil să găzduiască spectacole neconvenţionale, cum ar fi teatru 
experimental, balet contemporan, concerte etc., o sală Atelier de care să be- 
neficieze toate cele patru instituții de spectacol din clădire. S-a găsit spațiul în 
depozitul de decoruri de la parterul clădirii, s-a întocmit şi un studiu de feza- 
bilitate prezentat, la un moment dat, Ministerului Culturii, toată lumea a fost 
de acord cu necesitatea acestei săli alternative de folosință comună, dar, la un 
anume punct, derularea proiectului s-a blocat. Între timp, Teatrul Maghiar şi-a 
construit, într-o sală mare de repetiții, un asemenea spațiu alternativ, Studioul, 
admirabil gândit şi dotat, pe care, vecini gentili, ni l-au mai împrumutat şi nouă 
la nevoie. Proiectul, excelent, a fost pur şi simplu abandonat prin plecarea la Bu- 
cureşti a lui Ştefan, deşi el, proiectul, se găsea într-o fază avansată de realizare. 

Dotări tehnice. În anul 1997 s-au făcut achiziții importante pentru depar- 
tamentele Lumini (orgă de lumini computerizată, blocuri de putere, proiectoare 
diverse) şi Sunet (procesor sunet, mixer audio, amplificator de putere, incinte 
acustice, boxe frecvenţă Joasă, microfoane, sistem intercomunicații etc.). S-au 
achiziționat, de asemenea, calculatoare, imprimante, rețea scanner, alte apara- 
turi moderne pentru eficientizarea activităţii birourilor. 

Crearea Departamentului Dezvoltare a constituit, desigur, cea mai impor- 
tantă dintre schimbările de structură organizatorică internă propuse de Ştefan 
Iordănescu, vizând strategia de modernizare şi refuncţionalizare a Teatrului 
Naţional Timişoara, sigur, după constituirea unui staft artistic şi managerial, al- 
cătuit din regizorul Victor loan Frunză, consultant artistic, Corina Răceanu, 
contabil şef, Ionuț Corpaci, referent managerial şi Adrian Chirilă, regizor teh- 

nic. Acest board trebuia să „conceapă şi să pună în aplicare un set de reforme 
pentru relansarea Teatrului Naţional Timişoara în viața teatrală românească şi 
europeană, având obiective precise: „realizarea de producţii la un nivel artistic 
înalt; invitarea unor personalități ale teatrului românesc pentru a monta la Ti- 
mişoara; realizarea unei scene alternative a teatrului; afirmarea TNT ca pol al 
vieţii culturale şi exprimarea unui punct de vedere propriu în cadrul societății 
civile timişorene” (extras din Raportul stagiunii 1997-1998). 

Crearea Departamentului Dezvoltare a fost unul dintre punctele cheie ale 
acestei „reforme? reprezentând însă şi cel mai răsunător eşec al ei. 

Constituirea Departamentului Dezvoltare a însemnat, în fapt, împărțirea 
sarcinilor vechiului Secretariat literar, alcătuit din 2 oameni, între şapte persoa- 
ne, cinci dintre acestea denumite cu titlul pretențios de „Coordonator”: coordo- 
nator marketing (Mirela Tonenchi), coordonator educaţie, formare (Tinu Pâr- 
vulescu), coordonator relaţii cu presa (Adrian Bodnaru) şi coordonator studio 
video (Onuţ Danciu, fotograf ). Mai exista un coordonator general al întregului 
departament, care era profesor de matematică (Ionuț Corpaci), iar cei doi secre- 
tari literari nu se regăseau nicăieri. Problema era însă aceea că niciunul dintre 
coordonatori nu avea pe cine să coordoneze, în afară de propria sa persoană, şi 
nici pe aceasta prea bine, întrucât spaţiul de desfăşurare al activităţii ce trebuia 
coordonată le era doar vag cunoscut, sau chiar deloc (cu excepţia, poate, a fo- 
tografului Onuţ Danciu). Cât despre „coordonatorul coordonatorilor, adeseori 
complet „ambetat” de aburi bachici, el se găsea în condiția de a nu se putea co- 
ordona nici baremi pe sine însuşi, necum pe restul. În mod absolut sigur, plaja 
de activitate a fiecărui membru al departamentului era atât de restrânsă încât 
nici nu ştiu dacă justifica înființarea unui post special. Oricum, toată lumea din 
departament vorbea mult, frumos şi bine, iar rapoartele mirobolante întocmite 
subliniau faptul că teatrul nostru ajunsese, deja, nu doar în Europa, ci chiar dea- 
supra ei, într-o dimensiune geografică încă neprecizată. 

Teoretic, puse pe hârtie, lucrurile păreau a merge strună: toți erau direc- 
tori de programe, coordonatori de proiecte etc. etc., practic însă, dacă încercai 
să monitorizezi faptele concrete, rămâneai uluit de puținătatea lor. Ei erau, cei 
mai mulți, băieţi buni şi talentați, cultivați şi bine educați, şi nu aveau nicio vină 
pentru faptul că se pomeniseră prinşi într-un joc de-a forma lipsită de fond. 
Pentru că doar forma acelor structuri ale teatrelor occidentale se importase, nu 
şi conținutul ei, care reprezenta, pe segmente, o chestiune de supraspecializare 
în domeniu. Competența pe segmentul profesional, volumul de muncă, ritmul şi 
eficienţa fiecărui pion al jocului funcționează draconic în structurile occidentale 
teatrale. Aici, la momentul acela, părea că nimeni nu înţelege faptul că absolvi- 
rea unei facultăţi, fie ea filologică, economică ori tehnică, nu îți oferă decât un 
volum general de informaţie şi, eventual, posibilitatea de a te mişca pe traseele 
domeniului. Pentru a putea funcționa în cunoştinţă de cauză în domenii dis- 
tincte ale culturii, teatru, muzeu, arte plastice etc., ai nevoie de specializări, să 
zicem masterale sau alte stagii de perfecţionare în domeniu. Aşa încât poți să fii 
scriitor sau poet recunoscut, asta nu înseamnă că şi ştii să formulezi, de pildă, 

o strategie de promovare diferențiată de la un tip de spectacol la altul, de la un 
segment de public la un altul, ori că ştii să uzezi de formule publicitare, pentru 
aceeaşi idee, distincte față de segmentul țintă de public. Acestea şi alte zeci şi 
zeci de „detalii, deşi aparent nesemnificative, pot produce incredibile disfuncţii 
ale întregului sistem. (Cum ar fi, bunăoară, faptul că o persoană care se ocupă 
de relaţia cu presa, este deci purtător de cuvânt al instituției în fața media, este 
persoana care, obligatoriu, trebuie să fie cea mai prezentă în teatru pentru a şti, 
în detaliu, tot ce se întâmplă. Prin consultare cu conducerea teatrului, înaintea 
întâlnirii cu reprezentanţii media, se stabileşte ce şi cât se transmite, din tot, 
acesteia. Dar şeful relației cu presa trebuie să ştie tot. Dacă vii prin teatru din 
când în când şi te informezi la repezeală, uneori „la mâna a doua, riscurile dez- 
informării şi ale unor confuzii şi bâlbe regretabile, sunt mari. S-au întâmplat şi 
acestea). Lipsa materialelor de promovare diverse şi adecvate oricărei situații, 
blochează dramatic zona marketing. S-a întâmplat. Pe de altă parte, pentru o 
promovare agresivă, de tip occidental, ai nevoie nu numai de cunoştinţe nuan- 
tate în domeniu, dar şi de mulți bani. Pentru ca să te poți exprima public, în 
condiţia de reprezentant al teatrului, asupra unui proiect al acestuia, trebuie să 
ştii să evaluezi totul, cu instrumentarul critic profesionist, dar mai cu seamă să 
nu uiţi nicio clipă că eşti chiar o parte din teatru. 

Etc. etc. etc. Eu mă opresc aici. Toate aceste lucruri şi, desigur, multe altele, 
în occident -model al reformei — sunt bine cunoscute de angajat în momentul 
implicării în structura teatrală, prin specializări anterioare în instituții de profil. 
Noi, secretarii literari români mai vârstnici, am învățat din experiența proprie 
de zeci de ani, dar şi din specializări („reciclări profesionale”) cu somități în do- 
meniu, cum ar fi Boris Elvin sau Ion Dezideriu Sîrbu. Dar noi ştiam că nu ştim 
şi voiam să învăţăm... 

Prin disfunctia celui mai important şi dinamic modul de proiectare artis- 
tică, promovare, relaţie cu publicul şi cu media, şi marketing, Departamentul 
Dezvoltare, situația teatrului a fost, întreaga perioadă, delicată, iar spre sfârşitul 
intervalului analizat, a devenit chiar dramatică. 


Anul 1998 a însemnat continuarea unor programe, cele mai multe proiecte 
fiind incluse în START, lucru firesc pentru intenţia declarată a conducerii tea- 
trului de sprijinire a creatorilor tineri, dar a însemnat şi debutul Stagiunii euro- 
pene, din care, în toamna lui 1998, s-a şi realizat primul proiect, Diavolii de John 
Whitng, în regia maghiarului Keszeg László. A fost o regretabilă cădere. 

Revenind la programul START, au intrat, sub „umbrela” acestuia, două 
spectacole studenţeşti realizate de clasele profesorilor Gheorghe Stana şi 
Mihaela Murgu, Jacques sau supunerea de Eugene Ionesco şi, respectiv, Soţul 
încornorat, după Georges Dandin de Moliere şi două spectacole realizate de 
Teatrul Naţionalîn coproducție: Anne Frank, împreună cu Fundaţia Teatru fără 
Frontiere, precum şi Şi cu violoncelul ce facem? de Matei Vişniec, împreună cu 
Fundaţia pentru o Imagine Liberă şi Teatrul de Stat „Csiky Gergely, Timişoara, 
ambele spectacole bune, ba chiar Şi cu violoncelul ce facem?, foarte bun. 

Aceste ultime două spectacole au fost primite cu căldură de publicul timişorean, 
de presa de specialitate, încununat, primul, cu premiul de interpretare la 
Festivalul teatrului scurt de la Oradea (Mihaela Sîrbu în Anne Frank), celălalt 
fiind selecționat şi participând la mai multe competiţii festivaliere naționale în 
anul 1998 şi 1999. Dacă aceste patru spectacole s-au realizat fără participarea 
colectivului artistic timişorean, Artă de Yasmina Reza (în coproducție cu Teatrul 
de Stat „Csiky Gergely, Timişoara), un spectacol început de Ioan Ieremia în 
cadrul Teatrului nud (teatru particular al lui Ioan Ieremia), proiect abandonat 
de actori după trei luni de repetiții şi reluat sub conducerea regizorală a Andei 
Gandi, pe scena Teatrului Naţional, a paginat, fericit, credem, trei tineri actori 
ai teatrului: Damian Victor Oancea, Cristian Szekereş şi Florin Ionescu. 

Teatrul şi comunităţile a fost reprezentat în 1998 de spectacolul Eternitate 
locală după Eugen Seceleanu, în regia lui Diogene Bihoi, prezentat pe scena Ca- 
sei studenţilor, un spectacol care a adunat laolaltă actorii de vârstă ai teatrului, 
artişti care au reuşit să facă demonstrația că un actor talentat nu are vârstă. 
Câteva partituri, printre care cea a Getei Iancu, au reuşit să uluiască publicul, în 
majoritate tânăr, la premieră, cu energia, harul, dăruirea artistică şi, realmente, 
farmecul personal al interpreţilor. 

Programul Interferenţe, conceput pentru a lansa spectacole în alte spații de- 
cât cel al sălii proprii, spaţii alternative, a însumat, în 1998, câteva spectacole: 
Mistere medievale, refăcut pentru sala Teatrului German de Stat, Ulcioare de 
poet, scenariu de Ilie Chelariu, după versurile lui Damian Ureche, Despre sexul 
femeii ca un câmp de luptă în războiul din Bosnia de Matei Vişniec şi 3 + 3, 
spectacol coupé, realizat pe texte din Pirandello, O'Neill şi Cehov, s-au jucat în 
spaţiul Galeriei „ART” 

Un spectacol bun: Invective, în cadrul Teatrului poetic, în regia lui Ion Ardeal 
Ieremia. Scenariul, construit pe versurile şi corespondenţa lui Verlaine, admira- 
bil tălmăcite în limba română de Şerban Foarţă, text axat pe relaţia scandaloasă 
în epocă între Verlaine şi Rimbaud şi sprijinindu-se, în forma destinată scenei, şi 
pe tipul de poezie în care Verlaine se imagina femeie (semnând „Pauvre Lelian”), 
deşi incitant, senzual şi impudic pe alocuri, a atins performanţa de a nu fi câtuşi 
de puţin trivial. Pe această structură literară, Ion Ardeal Ieremia a construit un 
spectacol echilibrat şi emoţionant, desenat, conceptual, cu sensibilitate şi finețe 
a nuanței psihologice, exploatată nu doar prin versul rostit, ci şi prin semn scenic 
expresiv şi, mai cu seamă, clar, în cea mai mare parte a spectacolului. (Spectaco- 
lul nu a fost scutit, totuşi, spre finalul său, de unele zone prolixe). O problema- 
tică a cărei abordare presupune, pentru creatori, „mersul pe sârmă, reuşeşte un 
discurs scenic distins şi distinct, cu ancadramente picturale şi muzicale remar- 
cabile pentru traseele sufleteşti şi emoţionale ale celor doi interpreți talentați, 
Claudia Ieremia şi Valentin Ivanciuc. 

În sfârşit, spectacolul Emil şi detectivii, destinat copiilor, în Programul 
ABC. 

Alte Programe: 

Restituiri — un program de durată, care includea Caietele Teatrului Naţio- 
nal, această istorie, precum şi strângerea şi arhivarea materialelor documentare 
(date, cronici, materiale iconografice, costume etc.) în vederea constituirii unui 
Muzeu al Teatrului Naţional. Programul a fost inițiat şi susținut integral de 
Mariana Voicu. 

Din Caietele Teatrului Naţional au apărut, în 1998, două: primul, editat 
în limba engleză (apărut în timpul Festivalului Dramaturgiei Româneşti, ediția 
1998), era o „carte de vizită” a Teatrului Naţional din Timişoara, creionându-i fi- 
zionomia şi personalitatea prin raportare la istoria culturală a municipiului, la 
propria lui istorie de aproape şase decenii, personalitate configurată din imagi- 
nea lui la zi, dar şi din ceea ce îşi propunea să devină în viitor. Celălalt Caiet i-a 
fost dedicat actorului Vladimir Jurăscu, la aniversarea a 50 de ani de carieră. Al 
treilea, dedicat artistului emerit Gheorghe Leahu, a fost lansat în cursul Festiva- 
lului Dramaturgiei Româneşti, ediția 2000. 

Programul Eurolinks, program de coproducţii cu teatre din Europa, a în- 
semnat spectacolul Visul unei nopţi de vară de W. Shakespeare, făcut de Bea- 
trice Bleonţ la Szambek, Ungaria, în august 1998. 

Festivalul Dramaturgiei Românești, ediția 1998, cu detalii cuprinse în ca- 
pitolul rezervat tuturor edițiilor festivalului. 

Cu o mică excepţie, spectacolul Invective, din punct de vedere artistic, anul 
1998 a fost unul mediocru. 

Revenim la Stagiunea europeană a Teatrului Naţional Timişoara, dat fi- 
ind faptul că ea s-a desfăşurat în stagiunea 1998-1999, fiind, în intenţie, unul 
dintre cele mai eclatante programe ale „direcţiei Iordănescu Cităm dintr-un 
material publicitar al teatrului referitor la Stagiunea europeană: „Această sta- 
giune este patronată de Uniunea Teatrelor Europene, cel mai important for teatral 
continental. Faptul că UTE se implică în realizarea unei stagiuni întregi la Teatrul 
Naţional din Timişoara, propulsează această instituţie la un nivel superior al existen- 
tei sale. În acest fel, se onorează cea mai importantă promisiune a noii direcţii instala- 
te în martie 1997 — un teatru-pilot, de orientare modernă, în sensul real al unei reale 
integrări europene. (...) În ceea ce priveşte stagiunea 1998-1999, demersurile pentru 
această colaborare, realmente importantă pentru evoluţia Teatrului Naţional Timi- 
şoara, au început în vara anului 1997 şi s-au finalizat printr-o ofertă UTE, extrem de 
incitantă pentru viaţa teatrală românească. 

Proiectele propuse de Uniunea Teatrelor Europene au la bază dorinţa de a înlesni 
apropierea publicului de un nou tip de teatru, în specificul şi unitatea sa. Diversitatea 
culturilor ai căror exponenţi sunt regizorii aleşi de UTE pentru a monta la Timişoara 
în această stagiune, oferă o deschidere culturală europeană, necesară pentru a reca- 
pacita o mişcare teatrală aplecată excesiv asupra propriilor modele. De aceea, atât 
repertoriul, cât şi realizatorii proiectelor respective, acoperă o arie geografică şi cultu- 
rală vastă. 

Pe de altă parte, colaborarea dintre actorii Naţionalului timişorean şi regizori 
provenind din sisteme culturale mult diferite de cel românesc, nu poate fi decât bene- 

fică, în sensul adaptării artiştilor timişoreni la cerinţe şi standarde regizorale diferite, 

la modalităţi de abordare a textului şi de lucru deosebite şi, nu în ultimul rând, în 
sensul adaptării la un sistem concurențial; metode diferite de lucru, priorităţi teatrale 
în schimbare, sunt un pas înainte în reforma teatrală începută la Timişoara şi în toată 
țara. 

Un alt succes al acestui program comun UTE şi INT pentru stagiunea 1998-1999 
este prioritatea oferită unor regizori tineri, având o cotă de popularitate crescută, re- 
gizori formaţi de marile nume ale teatrului european: Peter Brook, Giorgio Strehler 
etc. Referințele care au însoţit programul conceput de Uniunea Teatrelor Europene 
demonstrează faptul că au fost desemnaţi să monteze la Timişoara doar regizori ex- 
trem de apreciaţi, consideraţi vedetele de mâine ale teatrului continental. Pe de altă 
parte, faptul că au fost puşi să colaboreze cu TNT de către cel mai competent şi mai 
prestigios for de teatru european, este considerat de către tinerii directori de scenă ca o 
trambulină importantă în carieră. 

Sigur că aşteptările, față de asemenea promisiuni, au fost, din partea teatru- 
lui şi a publicului, mai cu seamă, enorme. Şi aşteptările nu puteau fi împlinite 
decât de valoarea spectacolelor. 

Diavolii de John Whiting, montat de regizorul maghiar Keszeg László şi 
secondat de scenografii Valez Gábor şi Szücs Edith, primul dintre ele, apărut în 
octombrie 1998, a fost un spectacol lipsit de un gând regizoral coerent, eclectic 
stilistic, balansând între secvenţe pur naturaliste, altele greu de încadrat în vreo 
zonă stilistică recognoscibilă, cu mici insule de expresivitate scenică, aparținând 
însă altui spectacol, cu prestații actoricești neconvingătoare, cu costume „abe- 
rante’, cum zice un cronicar, un spectacol cantonat într-o gravă confuzie a sem- 
nificaţiilor pe tot parcursul desfăşurării lui. El a ratat cu claritate debutul atât de 
promițătoarei şi generos mediatizatei stagiuni europene. 

Madame de Sade de Yukio Mishima a fost propunerea francezului Philip 
Boulay, un teoretician şarmant şi extrem de convingător în această zonă teore- 
tică, incapabil însă a coagula într-o formă scenică pe potrivă, adică interesantă 
şi posibil dramatică, un text atracţios şi rafinat, explorând complicatul univers 
psihologic feminin, un text reflexiv, excesiv însă ca întindere. Madame de Sade 
s-a demonstrat a fi un spectacol nesfârşit şi plictisitor, sau nesfârşit pentru că 
era plictisitor. Ancadramentul scenografic şi frumoasele costume de epocă ale 
Getei Medinschi nu au putut ține treaz nici interesul publicului, şi nici cugetul 
acestuia, adormit definitiv după o oră (din cele trei ale reprezentaţiei) de con- 
versația monotonă, cadenţată şi deloc expresivă a celor şase femei, grupate două 
câte două. 

Neîndoios, piesa de rezistenţă a stagiunii europene a fost spectacolul Ubu 
rege de Alfred Jarry, pus în scenă de Stefano de Luca, regizor la Piccolo Teatro 
din Milano, învățăcel prețuit al lui Giorgio Strehler vreme de un deceniu, până 
la dispariția acestuia. 

Deşi declarase public că pentru el orice montare este „o explorare” în echipă 
a textului, în momentul începerii repetiţiilor, Stefano explorase deja în profun- 
zime textul şi ştia foarte bine şi foarte clar ce voia să facă din spectacol. Rămăse- 

seră, poate, de evaluat doar posibilitățile trupei de actori şi modul în care înțele- 
geau să facă ceea ce li se cerea. Dar aici nu au fost probleme, pentru că actorii au 
devenit total ataşați spectacolului, din momentul în care au înțeles cât de limpe- 
de era propunerea de spectacol a lui Stefano, cât de temeinic şi acoperit gândul, 
cât de fără cusur funcționa Stefano în echipă cu Carla Ricotti, scenografa, în ce 
măsură gândul de spectacol al regizorului era preluat şi transcris în formă sceni- 
că expresivă de aceasta. Problemele lui Stefano de Luca cu trupa erau legate doar 
de lipsa de punctualitate a acesteia, de lipsa unei discipline a muncii, cu care el 
era obişnuit şi nu o regăsea aici, dar şi de lipsa de exercițiu a trupei pentru muncă 
susținută şi eficientă opt ore pe zi, în două repetiţii. 

În principiu şi pe scurt, Stefano de Luca voia să sublinieze, prin acest spec- 
tacol, cât de copii rămânem cu toţii în nevoia noastră absolută de a poseda, de 
a devora lumea din jur, spectacolul trebuia să vorbească despre eul nostru insa- 
ţiabil care ne face, cel mai adesea, luptători pentru iluzia de a poseda, de a avea, 
putere sau orice altceva. Întocmai ca Ubu dorim cu frenezie lucruri care ajung 
să fie (groaznic!), chiar rațiunea noastră de a fi, întocmai ca Ubu, fără măsură fi- 
ind, facem indigestie, nu învăţăm nimic şi o luăm de la capăt. Pentru a-i sublinia 
cu mai mare claritate ideea de spectacol, Carla Ricotti a simțit nevoia unui decor 
abstract. Rezultatul a fost decizia ei de a uza de scena complet goală, cu unica 
prezenţă a orizontului, acesta imaginând un fel de burtă ubuescă, în interiorul 
căreia se derula acţiunea. Mai existau câteva obiecte de uz comun, decontextu- 
alizate şi despărțite de funcţia lor curentă, reală, şi folosite într-un alt mod decât 
cel diurn, obiecte care intrau şi ieşeau din acest spaţiu scenic abstract, spațiu 
mereu acelaşi şi totuşi mereu altul, mereu în schimbare. 

Din nefericire spectacolul nu era chiar terminat la data premierei (ar mai fi 
avut nevoie de o săptămână de repetiţii), dată de care Stefano de Luca, în bunul 
obicei occidental, ținea „cu dinţii, el şi Carla urmând a începe, la Milano, după 
câteva zile, un alt proiect. Faptul că spectacolul a rămas nesupravegheat după 
plecarea regizorului, faptul că naveta celor doi interpreți bucureşteni — Sandu 
Bindea şi Carmen Ionescu, în rolurile Ubu şi Madam Ubu - era una care încurca 
programările teatrului, apoi un accident al lui Alexandru Bindea, toate la un loc 
au concurat la deteriorarea şi, până la urmă, la pierderea acestui spectacol, cu 
evidenţă cel mai bun din întreaga stagiune europeană. Cu acest spectacol teatrul 
s-a prezentat la Festivalul Mess, de la Sarajevo, Bosnia-Herţegovina, în toamna 
anului 1999, dar foarte grave neglijenţe de organizare din partea teatrului 
nostru, mai exact ale coordonatorului de proiect Ionuţ Corpaci (nu au fost 
trimise materiale publicitare şi iconografice în timp util, nu s-a transmis textul 
de spectacol pentru subtitrare, aşa încât organizatorii au uzat de textul întreg, 
neconcordant cu ceea ce se întâmpla pe scenă etc.), au făcut ca prezența noastră 
în acel festival să fie notată cu o bilă neagră. Păcat! 

Tot în Stagiunea europeană ar fi trebuit să monteze Ajax de Sofocle tânărul 
regizor James Kerr din Anglia, dar acest proiect a fost radiat din programul Sta- 
giunii europene din motive personale ale regizorului. 

Insula de Simona Gonella, autoare a textului dar şi tânără regizoare la Pic- 

colo 'Teatro din Milano, a avut premiera în luna mai 1999. Ca şi în cazul specta- 
colului Madame de Sade, textul, folosofic, extrem de stufos şi oarecum confuz, 
nu a reuşit să dobândească, prin intervenţie regizorală, o fizionomie scenică, 
dacă nu convingătoare şi magnetică, baremi clară şi interesantă. 

Bent de Martin Sherman, în regia lui Eli Malka, director al Uniunii Tea- 
trelor Europene, cu sediul la Paris, a fost spectacolul care a încheiat Stagiunea 
europeană. Textul lui Martin Shermann, de un tragism tulburător, axat, în prin- 
cipal, pe povestea unui tânăr care fuge de homosexualitate, declarându-se evreu 
în timpul holocaustului, a devenit, sub mâna directorului de scenă, un spectacol 
el însuşi tulburător, tensionat, delicat, emoționant, îndemnând cu sensibilitate, 
prin starea de graţie pe care o genera, la toleranță şi înțeleaptă acceptare a tu- 
turor fațetelor convulsionatului şi controversatului univers uman. Spectacolul 
a avut însă, ciudat, un destin asemănător cu acela al spectacolului Trei surori 
de Cehov, montat în 1987, la teatrul nostru, de Alexa Visarion: în prezența re- 
gizorului, premiera şi următoarele două spectacole s-au desfăşurat la tensiunea 
normală, frisonantă. După aceea, spectacolele au căzut vertiginos, detensionân- 
du-se, dezmembrându-se pur şi simplu, până la o formă în care cu greu puteai 
recunoaşte premiera. 

Desigur, Stagiunea europeană, de la care publicul timişorean şi criticii 
profesionişti au aşteptat atât de mult, a fost, prin valoarea artistică relativ scăzută 
a spectacolelor, o mare neîmplinire. Este greu şi nedrept să-i reproşezi acest lucru 
directorului instituției, persoana cea mai încrezătoare în succesul acestui program, 
care reprezenta, în sine, trebuie să recunoaştem, o ofertă foarte generoasă. Echipa 
de tineri regizori a fost propusă de directorul Uniunii Teatrale Europene, Eli 
Malka, după criterii stabilite de el însuşi, probabil pentru că îi cunoştea, credea în 
ei, în tinerețea şi creativitatea lor şi, aşa cum era normal, a încercat să-i sprijine. 

Eu însă nu voi conteni niciodată să cred că intervenţia colegială, de coechi- 
pier până la urmă, a oricărui director, Ştefan Iordănescu sau altul de după 1990, 
girant prin funcţie al valorii artistice a spectacolelor teatrului, plătite din banul 
public, este una oportună şi necesară. Regizor şi director împart, în fapt, respon- 
sabilitatea valorii spectacolului. Dacă regizorul îşi finanţează singur spectacolul, 
poate să facă ce vrea: sunt banii lui. O intervenţie competentă şi diplomată a 
managerului nu înseamnă cenzură, înseamnă numai conştiinţa responsabilității 
personale față de teatrul pe care îl conduce şi faţă banii publici pe care îi gestio- 
nează 

Dincolo de valoarea spectacolelor, a investiţiei materiale (cu sprijinul Minis- 
terului Culturii s-au investit în această Stagiune europeană două miliarde de lei), 
Teatrul Naţional şi echipa lui au avut, totuşi, şi câte ceva de câştigat de pe urma 
acestei stagiuni, europene prin spaţiul geografic de unde veneau regizorii şi unii 
scenografi, ne-europeană prin valoarea scăzută a spectacolelor lor: coagularea 
unei echipe, cu responsabilități definite, capabilă să asigure derularea şi finali- 
zarea unui proiect; programarea riguroasă a lucrului în cadrul acestui proiect şi 
obligativitatea încadrării în termenele ferm stabilite în debutul lui, aceasta fiind 
singura formă funcţională în care se desfăşoară activitatea teatrală în Europa şi 

nu numai; obligația echipei timişorene de actori de a-şi asuma un ritm de muncă 
alert, susținut, cu multe ore de repetiții pe zi, minimum 8 ore pe zi, singurul ritm 
capabil să asigure finalizarea proiectului în răstimpul maxim prevăzut pentru 
aceasta, adică o lună de zile; aceeaşi obligaţie viza toate resorturile profesionale 
implicate: ateliere, aprovizionare materiale, secretariat literar, marketing, pu- 
blicitate etc. 

Din păcate, deprinderile bune se pierd mult mai repede decât celelalte, aşa 
încât această ritmicitate drăcească a devenit, în următoarea stagiune, tot mai 
relaxată, apoi... 


Anul 1999. Alături de deja amintitele spectacole din cadrul Stagiunii eu- 
ropene — Madame de Sade, Ubu rege, Insula şi Bent — pe parcursul anului 
calendaristic 1999 s-au mai derulat câteva programe deja cunoscute. În cadrul 
programului START, dedicat sprijinirii tinerilor creatori, Păcală şi popa, come- 
die de Petre Dulfu, în regia, scenografia şi interpretarea a doi actori bucureşteni 
talentați şi plini de haz şi inventivitate scenică, Vasile Toma şi Dan Tudor, a fost 
un spectacolviu, animat cu scene de pantomimă, de un comic de bună calitate şi 
cu o bandă muzicală ce aduna la un loc ritmuri dintre cele mai diferite. Specta- 
colul a fost preluat de la un teatru din Bucureşti. Don Quijote de Mihail Bulga- 
kov, inclus în acelaşi program, a reprezentat spectacolul de licenţă al studenților 
Secţiei de actorie de la Facultatea de Muzică, Universitatea de Vest, Timişoara. 
O parte dintre absolvenţi au rămas, după susținerea concursului, actori ai tea- 
trului. În sfârşit, Panorama minunățiilor de Cervantes, spectacol de absolvire 
al studentului la regie Vlad Stănescu, montat pe scena noastră tot cu studenții 
timişoreni, spectacol alcătuit din patru mici povestioare asamblate, destul de 
bine, în spectacol, a fost şi el unul tot doar pe jumătate al teatrului. 

Mutter Courage de Bertolt Brecht, integrat, de fapt, scriptic, în Stagiunea 
europeană, era o coproducție a teatrului nostru cu Teatrul Bulandra. Cred că 
noi am dat aparatură tehnică, lumini şi sonorizare, spectacolul fiind făcut de 
Cătălina Buzoianu la Bucureşti, cu distribuţia integrală a Teatrului Bulandra : 
Mariana Mihut în rolul titular, cu Ioana Ana Macaria, Zoltan Octavian Butuc, 
Ion Cocieru, Mircea Rusu, Ion Besoiu, Virgil Ogăşanu, Emilia Popescu, Mihai 
Bisericanu etc. Coproducţia noastră cu Teatrul Bulandra, Mutter Courage, a 
încântat, preț de două reprezentații, publicul timişorean. 

În cadrul programului Vedeta în teatru, două spectacole: Femeia în roșu, 
dramatizare de Cătălina Buzoianu după romanul omonim de Mircea Nedelciu, 
Adriana Babeţi şi Mircea Mihăieş şi Anonimul venețian de Giuseppe Berto. 

Proiectul spectacolului Femeia în roşu a fost inițiat de Cătălina Buzoianu 
care intenționa să-l realizeze la Timişoara, pe un scenariu propriu, scenariu care, 
neîndoios, a fost gândit ca suport pentru spectacolul pe care l-ar fi făcut chiar ea. 
Dar Cătălina Buzoianu nu a putut onora promisiunea montării lui la Timişoa- 
ra, aşa încât scenariul a fost preluat de un alt regizor, Mihaela Lichiardopol. Nu 
ştim cum ar fi arătat spectacolul Cătălinei Buzoianu pe scenariul propriu, gândit 
anume pentru o anumită distribuţie, care să-l complinească prin datele şi parti- 

cularităţile artistice ale fiecărui interpret, bine ales pentru personajul vizat, cum 
ar fi arătat întreaga construcție de spectacol din care scenariul era doar o parte, 
poate chiar mai puţin importantă decât altele. Oricum, pe structura Mihaelei 
Lichiardopol, scenariul nu s-a pliat „mănuşă, aşa încât spectacolul, față de sce- 
nariu, avea lungimi greu de tolerat de spectator, chiar „căderi, tensionale dar şi 
artistice, şi porțiuni, multe, neatractive, lungi şi plictisitoare. Structura cinema- 
tografică a textului de spectacol construit în jurul Anei Cumpănaş din Comloş, 
ajunsă în America prohibiţiei, eroina prinderii renumitului gangster Dillinger, 
a îngăduit, totuşi, ca unele secvențe mai bine lucrate să ajungă a fi mici şi foarte 
frumoase fotografii de epocă, uşor decolorate, mişcate cu grația şi parfumul tim- 
pului, în interiorul minunatului cadru muzical datorat lui Ilie Stepan. 

Cât despre vedete, au fost şi vedete, dar nu tocmai cele pe care se sconta a ieşi 
în evidenţă, invitate special în spectacol. Au fost excelenți în rolurile lor Larisa 
Stase Mureşan în Tuşa Elena, Gheorghe Stana în Sage, dar şi alții, unii tineri 
debutanţi, ca Ion Rizea şi Călin Ionescu. 

Din nefericire, unul dintre autorii romanului, Mircea Nedelciu, a murit cu 
puţin timp înaintea premierei, eveniment tragic care a afectat pe toată lumea 
deopotrivă, pe cei de pe scenă şi pe cei din sală, premiera fiind mai puțin con- 
vingătoare decât s-ar fi aşteptat lumea, multă şi bună, strânsă în sala teatrului 
pentru eveniment. 

Anonimul venețian de Giuseppe Berto a fost ales pentru că este un text „de 
public, dar şi pentru a pagina doi actori tineri şi foarte talentați: Claudia Ieremia 
şi Zoltan Lovas. Sigur, este riscant să „ataci” textul acesta după filmul de acum 
trei decenii al lui Enrico Maria Salerno, cu admirabilii Tony Musante şi Florinda 
Bolkan, film care, pentru povestea lui, dar mai cu seamă pentru cum este ea trăită 
de interpreţi, ne mai ține şi acum cu nasul în batistă noaptea, la televizor ori la 
cinematecă. Este riscant pentru că numai nişte foarte mari actori pot susține 
dialogul cu suprapersonajul dominant al poveştii: tensiunea. Un anume tip de 
tensiune, balansând între pulsiunile morţii şi ale vieţii, o tensiune dureroasă, 
tăcută, chiar mută, o tensiune a neîmplinirii ucigătoare, dar şi a speranței 
imposibile, o tensiune puternică, frisonantă, simțită dincolo de adevărul ascuns 
sub nepăsarea ludică a bărbatului muribund şi dincolo de întreaga plajă de trăiri 
ale femeii, de dinaintea şi după impactul cu adevărul dur. 

Am avut parte de un spectacol fără stil, dar mai cu seamă fără emoție, şi de 
două abordări actoriceşti epidermice ale personajelor, care nu trăiau nesfârşita 
galerie de stări psihologice ci se prefăceau, la vedere, păcălind inabil asistenţa, că 
trăiesc, că iubesc, că sunt emoţionate, că simt frisonul morţii, al despărțirii sau 
al contopirii, hârjonindu-se sau alergând cu mare consum de energie şi strigând 
cu mare risipă de decibeli într-un spațiu scenografic accidentat, totalmente ostil 
ideii de atmosferă, venețiană sau nu. 

Deşi şi-a propus, programatic, eludarea ideii de melodramă, nu cred că tex- 
tul i-a permis acest lucru regizorului Ion Ardeal Ieremia. Poate că nici nu era 
nevoie. Cred că era suficient, deşi ştiu că acest lucru se realizează foarte greu, ca 
în loc să ocolească melodrama, să ostenească a o face foarte bine. Adică adevă- 

rată, nespus de emoţionantă şi sfâşietor de credibilă. Aşa cum este şi viaţa, dar şi 
povestea lui Giuseppe Berto. 

(În anul 2006, am aflat că acest spectacol, jucându-se în continuare la Arad 
şi atingând o cifră rotundă şi mare de reprezentații, ar fi devenit unul emoțio- 
nant. Pe acela nu l-am văzut). 

Deşi cele două spectacole — Aşteptându-l pe Godot de Samuel Beckett şi 
Casa Bernardei Alba de Federico Garcia Lorca — ale Secţiei de teatru din ca- 
drul Facultății de Muzică a Universităţii de Vest, Timişoara — au apărut în de- 
butul anului 2000, deşi în momentul acela Ştefan Iordănescu era deja plecat la 
Bucureşti, le amintim pentru că ele fuseseră incluse în programul A.B.C. teatral 
în timpul directoratului acestuia, reprezentând coproducţii, prin participarea 
teatrului la realizarea lor. Ambele erau spectacole de licenţă şi o parte dintre ab- 
solvenţi, în urma concursului, au devenit membri ai colectivului teatral timişo- 
rean: Sabina Giurgiu, Anca Jurchescu, Romeo Ion, Alecu Reus, Robert Copot, 
Ion Rizea, Cătălin Ursu. 

Ocupând funcţia de director al Teatrului Bulandra din Bucureşti, Ştefan 
Iordănescu a plecat la începutul stagiunii 1999-2000, girând, încă o vreme, di- 
rectoratul Teatrului Naţional. Cum însă, vorba lui Ion Caramitru, ministru al 
culturii la vremea respectivă, „nu poți călări doi cai în acelaşi timp, la începutul 
anului 2000, Ştefan a fost eliberat din funcţia directorială, aceasta revenindu-i, 
pentru trei luni de interimat, directorului administrativ al teatrului, domnul in- 
giner silvic Liviu Socaciu. 


Observaţii concluzive asupra perioadei 1997, 1998, 1999, perioadă a direc- 
toratului lui Ştefan Iordănescu: 

+ În anul 1997, intenţia noii conduceri a teatrului, de a da o altă direcție 
vectorului de dezvoltare al Teatrului Naţional Timişoara, a fost întâmpina- 
tă, unanim, cu acceptare, entuziasm şi ofertă de sprijin din partea tuturor: 
Minister al Culturii, organisme culturale guvernamentale şi neguverna- 
mentale timişorene, opinia publică, presa şi, nu în ultimul rând, colectivul 
teatral însuși. 

+ Condiţia de „teatru pilot” în aplicarea reformei în teatre, de asemenea, a 
fost considerată ca onorantă şi obligantă. 

Reforma însăşi, configurată în linii teoretice, avea o fizionomie magnetică. 

+ Obiectivele pe care şi le propunea programul noii conduceri erau guver- 
nate, în primul rând, de dorința de a acţiona în sensul schimbării radicale, şi de- 
loc de evaluarea a posibilităților concrete de realizare ale acestor schimbări. Dar 
ele, aceste obiective, păreau a fi suficient de generoase pentru a fi importante, 
chiar parțial atinse. Unele dintre ele s-au realizat integral, altele nu s-au realizat 
deloc, iar o altă parte s-a realizat doar parțial. 

Cauze care, cred eu, au condus la subminarea rezultatelor propuse, la rata- 
rea unor obiective sau la atingerea lor parţială: absenţa unei strategii clare de 
aplicare a măsurilor reformatoare, nebulozitatea mijloacelor de acţiune, orgoliul 
de a abandona integral — prin fractură — toate datele vechiului sistem de func- 

ţionare al teatrului, abandonul chiar şi a acelor pârghii care se demonstrau a fi 
încă valide şi capabile să asigure eficient trecerea spre noul sistem, dar şi nepu- 
tința de a construi noua structură. 

S-au obţinut însă, cu certitudine, în intervalul de timp în discuţie, mai multe 
elemente pozitive: 

- Dorinţa unanimă de a schimba, de a reforma structura veche, de a-i con- 
feri o fizionomie mai flexibilă, mai ofertantă, dar şi mai deschisă spre absorb- 
ţia noului (chiar dacă primele rezultate au fost parţiale, din motive identificate 
deja), rămâne un foarte important bun câştigat. 

- Acomodarea instituției cu ideea de a formula strategia repertorială a 
teatrului pe baza unor programe, ca expresie a unei acţiuni consecvente, pe 
termen lung, programe în jurul cărora să se coaguleze propunerile repertoriale, 
proiectele, a fost un câştig. Chiar dacă programele au fost, cel puțin unele dintre 
ele, doar o formă fără căptuşeală şi nu şi-au găsit modul normal de funcţionare, 
efortul de a gândi activitatea teatrală în acest sistem a fost unul benefic, după 
cum tot benefică a fost şi încercarea de a stabili şi a respecta, neabătut, terme- 
nele de realizare ale acestor proiecte în cadrul stagiunii. Acest lucru ţine de ri- 
goarea activității teatrale europene. 

- Chiar dacă Departamentul Dezvoltare a reprezentat un eşec al reformei, 
este importantă ideea existenţei lui, care trebuie păstrată. Departamentul Dez- 
voltare, cu o fizionomie foarte clară şi o specializare aplicată pe domeniile re- 
strânse din cadrul său, ar putea fi construit şi ar trebui construit, din bază, de un 
tehnician în bună cunoştinţă de cauză a domeniului. 

- Încercarea de a transforma instituția teatrală într-o structură mai mo- 
bilă, mai elastică, mai deschisă spre sine, spre cetate şi spre lume, aptă a se 
modifica permanent pe sine însăşi în funcție de imperativele timpului istoric, 
dar şi teatral, capabilă de asocieri lucrative fructuoase cu alte organisme similare 
din sistem, a fost una, de asemenea, benefică, chiar dacă rezultatele acestui efort 
nu au fost, nici ele, nici pe măsura visului inițiatorilor, nici pe măsura aşteptări- 
lor beneficiarilor. Încercarea de coagulare a energiilor creatoare, prin coproduc- 
ţii, ale celor trei teatre timişorene, dar şi din afara oraşului, efortul de a gândi o 
strategie culturală comună, respectând ideea de complementaritate, dar şi de 
colaborare între toate instituţiile culturale ale municipiului Timişoara, a repre- 
zentat un bun câştigat, care trebuie prezervat. 

- Dotarea teatrului cu aparatură de sunet şi lumină performante; 

- Dotarea cu o scenă mobilă, dar şi cu utilități birotice performante. 

Neîndoios, toate aceste lucruri menționate mai sus au reprezentat bunuri 
câştigate, parte din ele neputând însă să fie nici conştientizate şi nici păstrate în 
anii următori, de următorii directori. Şi, poate, pe bună dreptate, dacă ne gân- 
dim că sentimentul general, după consumarea perioadei de care tocmai ne-am 
ocupat, a fost unul de dezamăgire. 

Publicul a fost dezamăgit: i s-a promis foarte mult, dar dacă volumul ofer- 
tei de spectacol a Teatrului Naţional (peste 30 de premiere) în această perioadă 
a fost unul mare, valoarea artistică a acestora nu a fost pe potrivă. 

Promisiunile făcute lui, publicului timişorean, la venirea la direcţia teatrului 
a lui Ştefan Iordănescu, şi mai apoi, pe parcursul Stagiunii europene, nu au pu- 
tut fi decât parțial onorate. Ştefan Iordănescu a avut mereu, de-a lungul acestor 
ani, sprijinul necondiţionat al presei, el fiind o persoană credibilă, carismatică, 
tandră, tolerantă de cele mai multe ori, animată de gânduri înflăcărate pentru 
Teatrul Naţional, chiar dacă unele dintre ele, utopice. Presa a susținut cu entu- 
ziasm toate proiectele teatrului, vorbind uneori despre realizarea lor în termeni 
excesivi. Dar, vorba lui Ion Băieşu: „iubirea e un lucru foarte mare”... 

Despre Stagiunea europeană presa a vorbit mult şi mirobolant, gonflând ast- 
fel sacul publicului destinat culegerii roadelor artistice ale lăudatului „pom tea- 
tral european”. Dar valoarea artistică a spectacolelor acestei Stagiuni europene 
a fost una medie şi submedie, astfel încât tocmai această stagiune a reprezen- 
tat întreaga măsură a dezamăgirii publicului, dar şi a presei de specialitate. 
Unele spectacole au fost „căderi” din premieră (Diavolii de John Whiting — re- 
gia Lăszlo Keszeg, Madame de Sade de Yukio Mishima - regia Philip Boulay, 
Insula de Simona Gonella — regia Simona Gonella), alte spectacole (Ubu rege 
de Alfred Jarry — regia Stefano de Luca, Bent de Martin Sherman - regia Eli 
Malka) s-au degradat vertiginos după plecarea regizorilor, nefiind desemnată o 
persoană calificată şi autorizată pentru a urmări în continuare păstrarea calității 
lor artistice. 

Deşi impresionat de sonoritatea numelor străine de autori şi regizori, publicul 
pretențios şi educat al Timişoarei s-a simţit păcălit şi înşelat în aşteptările lui. 

Preocuparea teatrului pentru numărul premierelor, nu şi pentru valoarea 
lor, nu a fost înțeleasă, nici de public, nici de presă, ca o demonstraţie de hărnicie 
şi temeinicie a muncii. 

Măsura seriozităţii unui teatru o dă, întotdeauna, valoarea spectacolelor 
lui. Au existat spectacole bune în această perioadă, niciunul însă de excepţie, şi 
nici măcar performanţe actoriceşti care să ridice publicul în picioare. Sigur, nu 
luăm în considerare spectacolele bucureştene, cu distribuțiile lor, la care noi am 
contribuit, în cadrul coproducției, cu foarte puţin. 

A existat multă reclamă şi, nu de puţine ori, foarte puţină substanţă în spa- 
tele ei. Numai noi ne iluzionăm că lumea nu prea „bagă de seamă, oamenii cetă- 
ţii pentru care teatrul există sunt foarte atenţi la viața acestui prieten de suflet 
din centrul urbei lor. 

Dacă preocuparea teatrului pentru imaginea publică a fost una permanentă 
şi notabilă, sesizarea discrepanţei între „imaginea” — strălucitoare!! — despre sine, 
pe care teatrul a furnizat-o publicului prin media, şi imaginea sa reală, rezultată 
din valoarea ofertei sale culturale, a dezamăgit în plus spectatorii fideli al Naţio- 
nalului timişorean. Publicul este întotdeauna dispus să te ierte atunci când îți 
recunoşti, bărbăteşte, limitele, niciodată însă când nu-l respecţi, considerându-l 
incapabil să discearnă valoarea de nonvaloare. 

De aceea, efortul de readucere a publicului la teatru, recâştigarea încre- 
derii pierdute a acestuia în „teatrul său, dar şi stabilirea unei strategii re- 
pertoriale pe termen scurt şi lung, strategie a cărei axă categorică să fie VA- 

LOAREA şi care să-i îngăduie Teatrului Naţional, în logica bunului simţ, să 
spere a deveni EUROPEAN PRIN CALITATE, au fost obiectivele spre care 
nădăjduiam, eu cel puţin, că ar fi trebuit să se îndrepte atenția următoarei 
perioade. 


Începând din luna septembrie 1999, teatrul şi-a înghețat, practic, activitatea 
de producţie, subminat de lipsa fondurilor, cheltuite integral pentru întregul an 
până la acel moment, de imposibilitatea asigurării retribuţiilor la timp, de impo- 
sibilitatea vreunei montări şi mai ales de instabilitatea directorială. Naveta lui 
Ştefan Iordănescu între Bucureşti şi Timişoara nu era una fructuoasă, cel puțin 
pentru Teatrul Naţional. 

În luna septembrie, spre jumătatea ei, a fost suspendată, din motive exclusiv 
financiare, ediţia a IX-a a Festivalului Dramaturgiei Româneşti, deşi festivalul 
era, organizatoric, articulat în cele mai mici detalii. 


XXX 


La începutul anului 2000 a fost numit, ca director interimar, Liviu Soca- 
ciu, persoană cu o profesie complet „civilă, el neavând nicio vină pentru această 
situație, deşi presa l-a „clopăit” corespunzător cu dimensiunea inadvertenței în 
care căzuse (dar în care îi plăcea, fireşte!). 

Cu toate că a durat doar trei luni, starea de interimat directorial a fost una 
de derivă accentuată a teatrului, condiției, mai sus menționate, în care se afla 
teatrul la plecarea lui Ştefan Iordănescu, adăugându-i-se, firesc, o serie de eve- 
nimente care definesc, presupun, orice stare de interimat, adică de provizorat. 
Imposibilitatea acţiunilor decizionale în plan artistic pe termen scurt sau 
lung datorate nu numai provizoratului, dar mai cu seamă a lipsei de competen- 
tă în domeniu a directorului interimar, a fost una dintre probleme. În această 
situație, luptele subterane pentru impunerea sau păstrarea influenței asupra 
directorului inocent în zona artistică s-au declanşat în forță, destabilizând şi 
ceea ce mai rămăsese stabil. 

Prins între corzi de o situaţie greu de gestionat fără competenţă, directorul 
interimar a constituit un Consiliu artistic, for consultativ de specialitate, dar nu 
a putut discerne şi opta corect şi productiv între soluţii polare propuse de mem- 
brii consiliului pentru urnirea angrenajului teatrului, înțepenit de câteva luni. 
Persoane din teatru, insistente, agresive, ori doar „diplomate” în apărarea unor 
interese mai curând personale decât teatrale, au izbutit să aibă câştig de cauză, 
în faţa direcțiunii, împotriva intereselor teatrului însuşi. 

Au fost luate decizii artistice ce ţineau de repertoriul unui teatru, totuşi, Na- 
tional, cu totul comentabile. Aşa au apărut, în acest interval de trei luni, pro- 
ducții de tipul Napoleon era fată, pe un text de Sică Alexandrescu, un spectacol 
extrem de modest, pe un text aşijderea, sau Pentru ce am murit de Xie Min, 
un spectacol pe care nu-l pot defini cu un alt termen decât „jenant, despre care 
o parte dintre jurnaliştii care apăraseră textul nu au scris niciun rând, acesta 

fiind unicul gest de prietenie pe care-l puteau face pentru Ion Ardeal Ieremia, 
regizorul producției. 

A existat, totuşi, şi un spectacol, făcut de Mihaela Murgu, Lumea-i cum 
este şi ca dânsa suntem noi, un spectacol omagial Mihai Eminescu, făcut pe un 
scenariu propriu, în cea mai mare parte interesant şi credibil, deşi, pe alocuri, 
şocant prin ineditul formei estetice la care s-a recurs. 

O mult prea românească formă de democraţie re-instalată cu trei ani în 
urmă de Ştefan Iordănescu, prieten cu toată lumea, de la portar şi ultimul magi- 
nist, până la consilierul artistic, democraţie ce ignora ordinea ca sistem normal 
de funcționare, degenerase, de la un timp, în haos. 

Atenţionat de situație, Ion Caramitru, ministru al culturii la vremea respec- 
tivă, mi-a solicitat propuneri pentru director. Le-am făcut. 

Începând cu luna mai 2000, după amintita peri- 
oadă de interimat directorial, la conducerea Teatru- 
lui Naţional a fost numit, prin câştigarea concursului 
legal pe post, prof. univ. dr. Cornel Ungureanu. 

De la această dată activitatea instituţiei a fost 
direcționată, pe mai multe planuri, în conformita- 
te cu liniile directoare ale Programului managerial 
al noii conduceri, program care formula o suită de 
măsuri capabile să reaşeze instituţia, prin importanța 
valorică a ofertei sale culturale, într-un spaţiu firesc 
al cetăţii, condiţie conformă cu statutul său de insti- 


tuție cu funcție naţională. „...acest proiect, cu urgențele 
lui (numite sau doar sugerate) este legat de construcția 
culturală care să dea substanţă titlului de Teatru Naţio- 


Cornel Ungureanu 


nal” — spunea Cornel Ungureanu în finalul proiectului său. Programul propus 
de el era, față de cel anterior, al lui Iordănescu, substanţial diminuat ca volum şi 
intenţii, mult mai în pripă structurat, dar cu mult mai realist. Nu-şi propunea 
să reformeze „reforma” directorului anterior, să şteargă adică totul şi să o ia de la 
zero, pentru ca să se vadă mai clar că, la venirea lui, a găsit un dezastru universal, 
că nu era nimic de preluat şi că a trebuit să construiască, el, totul, din bază. 

(Acest orgoliu, tipic românesc, total irațional şi neproductiv, a costat enorm 
Teatrul Naţional din Timişoara în ultimii 15 ani). 

Spiritul selectiv şi analitic al criticului literar a „ales” ceea ce rămăsese im- 
portant din etapele anterioare (integrala Caragiale, propusă încă din 1990 de 
Şerban Foarţă, invitarea unor regizori români şi străini de marcă, programul 
spectacolelor de poezie, lupta pentru o sală studio, destinată experimentului, 
spectacole lectură, conferințe pe teme de istorie şi teorie teatrală, susținute de 
universitari în cadrul unor programe pedagogice, fluidizarea relației cu presa lo- 
cală şi centrală de specialitate, stabilirea unor relații parteneriale cu instituții de 
cultură, de învățământ, fundaţii culturale, instituții guvernamentale şi nongu- 
vernamentale, organisme cu profil economic ale Timișoarei pentru implicarea 
acestora, prin susținere materială şi morală, în programele teatrului etc.), adău- 
gându-le celor mai sus menţionate propuneri necesare şi posibile, cum ar fi: 

- prezența în repertoriul Teatrului Naţional Timişoara a literaturii diasporei; 
- implicarea scriitorilor locali, dramaturgi, în viața teatrului, prin specta- 
cole mari sau spectacole lectură; 


189 


www.cimec.ro 


MARIANA VOICU 


- prezența programatică a spectacolelor de poezie în oferta culturală a tea- 
trului; 

- încercarea de a stabiliza la Timișoara nume importante ale teatrului româ- 
nesc; 

— etc. 


Strategia repertorială a stagiunii 2000-2001 s-a sprijinit, în formularea ei, 
pe evaluarea situaţiei Teatrului Naţional la finele stagiunii anterioare, pe evalua- 
rea „zestrei” de spectacole existente, pe radiografierea fizionomiei repertoriale a 
ultimelor stagiuni, pe asumarea obligațiilor de onoare ale unei instituții de rang 
național față de valorile culturii naţionale şi universale, dar şi față de necesitățile 
culturale ale publicului timişorean. 

Au existat trei direcții prioritare în jurul cărora s-au coagulat opțiunile re- 
pertoriale ale stagiunii în discuţie: 

1. Dramaturgia națională 

2. Dramaturgia clasică universală 

3. Spectacolul de poezie. 

În cadrul primei direcții menționate, cea legată de dramaturgia românească, 
reprezentarea Integralei Caragiale îşi regăsea motivaţia nu doar în obligația 
morală şi culturală a oricărui teatru, național sau nu, de a proceda oricând în 
acest sens, dar şi în constatarea că Timişoara ultimilor ani abandonase piesa 
clasică, fie ea românească sau străină. Faptul că anul 2002 urma să fie Anul I.L. 
Caragiale, dar şi faptul că ediția 2001 a Festivalului Dramaturgiei Româneşti 
ar fi trebuit să fie una parţială de Autor-Caragiale, au motivat opţiunea pentru 
primele trei propuneri, una pentru anul 2000: Pastramă-trufanda, după proza, 
poezia şi corespondența autorului, celelalte, O noapte furtunoasă şi Dale car- 
navalului, care urmau a fi montate de Tudor Mărăscu şi, respectiv, de Valeriu 
Moisescu, pentru 2001. 

În regia lui Ion Ardeal Ieremia, spectacolul Pastramă-trufanda a reprezen- 
tat o surpriză pentru toată lumea, pentru unii plăcută, pentru alții mai puțin. 
Spectacolul a avut meritul incontestabil al unei abordări mai puţin „bătute” a 
„realistului” Caragiale, el venind să evidențieze latura apropiată de absurd a ope- 
rei acestuia, sau, oricum, validitatea interpretării ei şi din această perspectivă. 
Deşi discursul scenic, inegal valoric, a stârnit comentarii critice din partea unor 
specialişti, rămâne incontestabilă prospețimea propunerii regizorale, dorința de 
a inova unghiul de înțelegere, dar şi modul în care distribuţia şi-a asumat „cheia” 
lecturii scenice, împlinind-o prin spectacol în cea mai mare parte. 

Sigur, celelalte două titluri Caragiale, prin plecarea de la direcția teatrului a 
domnului Cornel Ungureanu, nu s-au mai montat în stagiunea următoare. 


Reprezentarea dramaturgiei diasporei româneşti, puţin cunoscută şi neju- 
cată aproape deloc în teatrele româneşti, a reprezentat un punct de rezistenţă al 


Programului repertorial propus de Cornel Ungureanu pentru stagiunea în dis- 
cuţie. Au făcut parte din acest proiect Revoluţia oarbă de Leonid M. Arcade, în 

adaptarea scenică şi regia lui Alexa Visarion, Nu departe de Yggdrasill de Paul 
Miron şi Mirabilul pom Equiam, după versurile aceluiaşi Paul Miron. 

Pe un text stufos deasupra de măsură, urmărind trasee umane şi faptice alam- 
bicate, unele chiar confuze ori lipsite de credibilitate, sau, dacă nu, oricum greu 
de descifrat de către spectatorul laic, spectacolul lui Alexa Visarion Revoluţia 
oarbă a fost unul neaşteptat de coerent față de textul postmodern al unui ex- 
celent eseist, dar mai puţin dramaturg, așa cum s-a dovedit a fi, în această îm- 
prejurare, Leonid. M. Arcade. Regizorul a reuşit acest lucru prin reorganizarea 
marterialului litarar, decuparea şi suprapotențarea prin mijloc scenic a unor 
anumite segmente din fluxul faptic, printr-o lectură scenică extrem de inventivă, 
inedită, surprinzător nuanţată (cu culoare când autohtonă, când pariziană, când 
generală) şi aproape inginereşte construită. 

Abundenţa de idei, concepte, ideologii, principii, conflicte (multe neidenti- 
ficabile cu precizie, dar, între cele definite, conflictul între ideologul revoluționar 
Jean-Pierre Just şi beneficiarii unei revoluţii imaginare, ţiganii), multe neverosi- 
mile, adunate laolaltă într-un soi de turn Babel eseistic, au dobândit, prin spec- 
tacol, oarecare claritate, acesta izbutind performanța de a decripta, chiar dacă 
numai parțial, textul. A fost spectaculoasă, inspirată şi bine-venită pentru nece- 
sara limpezire a ideilor, scenografia Getei Medinschi. Foarte greu de asumat de 
către publicul nepregătit (dar chiar şi de cei avizaţi), spectacolul a stârnit reacţii 
polare chiar şi în rândul criticilor de specialitate. 

În paralel cu acest spectacol, Alexa Visarion a început pregătirea unui text 
clasic, Livada de vişini de A.P. Cehov, cu distribuţie „autohtonă, dar nu numai. 
După 24 de repetiţii în care, regizor şi actori, au căutat împreună o formă de 
spectacol întru totul inedită pentru „acest” Cehov, formă rămasă, încă, destul 
de nebuloasă, proiectul început a fost abandonat de Alexa Visarion şi preluat de 
Sabin Popescu. Regizorul Sabin Popescu a moştenit „o haină gata croită, poate 
că el ar fi gândit altfel spectacolul, dar... aşa a fost să fie. Spectacolul a convins 
prin austeritate, simplitate, formă clasică, dar şi printr-o interpretare personală, 
în bună parte alta decât cea a primului regizor, asupra textului cehovian, ale 
cărui personaje se încarcă, unele, prin lectura regizorală, cu înțelesuri noi, con- 
ţinute de text, dar redimensionate, repaginate şi potențate altfel în spectacol. 
Întru totul adecvată, distribuția se păstrează în limitele corectitudinii credibile, 
fără a atinge, însă, niciunul dintre actori, performanţa interpretativă. Iese din 
cadrele imaginii generale Firs (Horia Ionescu), substanţial îmbogățit prin sem- 
nificaţii psihologice conexe personajului şi cu o pondere sporită semnificativ în 
economia spectacolului. 

Cele două premiere pe textele lui Paul Miron (un personaj în vârstă, eferves- 
cent spiritual, deci admirabil de tânăr, bogat şi deschis, din această perspectivă, 
spre orizonturi inedite ale înțelesurilor universului), deşi bine-venite în peisajul 
repertorial, nu au reuşit să impună, prin valoarea reprezentării scenice a propu- 
nerii literare, un dramaturg extrem de interesant. 

Nu departe de Yggdrasill, un eseu dramatic cu structură filosofică, an- 
trenând un joc al simbolurilor (Bărbat — Femeie, Om - Divinitate), o piesă de 

idei, bogat infuzate în textura acesteia, o piesă de o poezie aparte, inefabilă şi 
concretă totodată, a fost un material dificil de lucru pentru regizorul Mihaela 
Lichiardopol. Dacă spectacolul nu a avut „claritatea unui spectacol realist, aşa 
cum spunea un cronicar (nici nu putea, de altfel, nu îngăduia textul), a avut, în 
schimb, frumusețe plastică, rigoare, expresivitate a simbolurilor în reprezentare 
scenică, credibilitate a fizionomiilor personajelor şi a relaţiilor lor. A fost, totuşi, 
un spectacol dificil de asumat de spectatorul nepregătit cultural pentru un ase- 
menea tip de ofertă teatrală. 


Valorificarea potenţialului dramatic autohton, un alt punct ferm în pro- 
gramul Ungureanu, nu era o idee nouă, preocuparea teatrului în acest sens exis- 
tând în ultimele decenii, dar manifestându-se doar sporadic, în funcţie de opţi- 
unea fermă a unui regizor pentru un text anume. (Au fost reprezentate textele 
dramaturgului Aurel Gheorghe Ardeleanu Coroană pentru Doja — 1971, regia 
Ioan Taub şi Appassionata - 1973, regia Sergiu Savin, Poate acesta e secretul 
de Sergiu Leviu, 1973, regia Emil Reus, precum şi piesa lui Iosif Costinaş La doi 
pași, orașul — 1980, regia Anatolie Cobeţ.) 

Trei autori au fost reprezentați, în premieră, cu spectacole-lectură în Ate- 
lierul de dramaturgie din cadrul Festivalului Dramaturgiei Româneşti, ediția 
2000: Napoleon, Femeia şi Soldatul de Aurel Gheorghe Ardeleanu, Kepler de 
Anavi Ádám şi Nu departe de Yggdrasill de Paul Miron, toate în regia Mihaelei 
Lichiardopol. 

Spectacolul, în premieră absolută, Ivan Turbincă, dramatizare de Şerban 
Foarță după povestirea lui Ion Creangă, beneficiind de regia lui Horia Ionescu, 
a fost unul în care „marca Foarţă: rafinamentul” nu s-a regăsit în nimic din ceea 
ce se întâmpla pe scenă. Este adevărat, textul, scris cu 30 de ani în urmă, ar fi 
trebuit reevaluat ca scriitură, lucru care, însă, nu s-a făcut. Dar chiar şi în această 
situație, ceea ce se întâmpla pe scenă ar fi putut fi măcar atractiv, dacă nu chiar 
interesant, pentru că evenimentele erau fabuloase şi ar fi putut fi exploatate sce- 
nic. Nu s-a întâmplat acest lucru. 


O altă direcție programatică, cea a dramaturgiei clasice, a fost „acoperită” 
de Livada de vişini, despre care am amintit anterior şi de spectacolul Cum vă 
place de W. Shakespeare, în regia Mihaelei Lichiardopol şi scenografia Krisz- 
tinei Nagy. Împotriva unor elemente de reală frumuseţe, cum ar fi costumele 
spectacolului şi unele elemente de decor, împotriva unor bune propuneri regizo- 
rale — nefinalizate, însă — împotriva unor secvențe convingătoare din spectacol, 
sentimentul general pe care ni l-a lăsat spectacolul a fost cel de insatisfacție. Cu 
excepția lui Pavel Bartoş, plin de haz şi farmec în Tocilă, restul distribuţiei a 
evoluat sub posibilitățile sale, deja demonstrate. 


Neincluse în niciuna dintre direcțiile amintite, dar completând fericit oferta 


culturală a stagiunii 2000-2001, au fost Ivona, principesa Burgundiei de Wi- 
told Gombrowicz, în regia tinerei Anca Maria Colţeanu şi scenografia Kriszti- 

nei Nagy, Schimbul de Paul Claudel, în traducerea, adaptarea scenică şi regia 
Alexandrei Gandi şi Domnișoara Julie de August Strindberg, în regia Ancăi 
Maria Colţeanu. 

Prima dintre ele, Ivona, principesa Burgundiei a fost, cu evidenţă, cel mai 
bun spectacol al stagiunii. Modul în care a fost gândit şi construit de foarte tânăra 
şi talentata regizoare mărturisea meditaţia îndelungă asupra lumii speciale a lui 
Gobrowicz, fascinantă, dar dificil de reprezentat scenic. Personajele curţii, formă 
fără conţinut, au reuşit să fie adevărate şi vii din adevărul actorului. Ivona, după 
descrierea autorului „bleagă, apatică, anemică, timidă, fricoasă şi plictisitoare, 
devenind, prin mulţimea defectelor sale, chiar oglinda adevărului despre această 
lume a curții, goală de substanţă, a reuşit să fie, în interpretarea Ancăi Jurchescu, 
credibilă şi convingătoare. 

De altfel, cu excepția câtorva mici „scăpări de nuanţă, întreaga distribuție 
a funcționat „ceas elveţian” în această broderie artistică numită Ivona, princi- 
pesa Burgundiei, faptul fiind semnificativ pentru ştiinţa, devenită atât de rară 
la tinerii regizori, de a lucra rolul în detaliu, în filigran, cu fiecare actor în parte, 
exploatând, în beneficiul spectacolului şi al actorului însuşi, întregul lui poten- 
ţial artistic. Am avut, prin acest spectacol, încă o dată, confirmarea credinței că 
în valoarea regizorului, în arta lui de a modela şi de a conduce personalitatea ac- 
torului spre personaj, stă o bună parte din strălucirea acestuia. Proiectul teoretic 
al regizorului, oricât de eclatant, incitant şi credibil ar fi, în absenţa acestei abi- 
lităţi, devenită artă, de a lucra cu actorul, eşuează în spectacole nesemnificative. 
Sunt foarte puțini actorii care nu au nevoie de regizor. 

Scenografia şi costumele Krisztinei Nagy, dar şi eclerajul întregului specta- 
col, au fost o demonstraţie de adecvare la proiectul regizorului, o demonstrație 
de bun gust şi rafinament, o demonstrație de frumusețe în rigoare. 

Celălalt spectacol realizat de Anca Maria Colţeanu, Domnișoara Julie de 
August Strindberg, nu a reuşit nici pe departe performanța primului, în bună 
parte datorită unor erori de distribuţie, dar şi, poate, scurtului timp în care s-a 
realizat. 

Schimbul de Paul Claudel a fost un spectacol care s-a distins, în primul rând, 
prin două elemente: scenografia Getei Medinschi, de o frumuseţe şi o simbo- 
listică aparte, picturală, expresivă, dezvăluitoare şi păstrătoare pe tot parcursul 
spectacolului a „spiritului Claudel) şi apoi chiar atmosfera specială a acestei piese, 
generată şi întreţinută de fizionomia psihologică a personajelor, de stranietatea 
raporturilor lor, derulate în chiar amintitul cadru scenografic. Totuşi, în această 
piesă de performanţă actoricească, împotriva realizării notabile a mai tuturor 
rolurilor, nu a fost atinsă de niciunul dintre actori performanța interpretativă. 


Unul dintre proiectele bine definite şi realizate ale stagiunii, aplicat cu ritmi- 
citate şi consecvență principială, a fost spectacolul de poezie, care, în absența 
îndelung şi arzător visatului Studio, prin responsabilii de realizarea lui (în prin- 
cipal Ion Ardeal Ieremia, coordonatorul de program) şi-a găsit spaţii alternative 
de desfăşurare, de la holurile teatrului la Aula Magna a Universităţii de Vest, de 

la cafeneaua Grizzly, la scena mare a teatrului. Proiectul îşi propunea reabilita- 
rea spectacolului de poezie ca posibilitate de a lărgi şi îmbogăți circuitul valorilor 
poetice contemporane, în principal, dar, fiindcă în răstimpul analizat s-a desfă- 
şurat şi Anul Eminescu, evenimentul a fost onorat prin mai multe spectacole, în 
cadrul aceluiaşi program. 

De-a lungul întregii stagiuni au avut loc 8 spectacole pe versurile poeților: 
Gheorghe Astaloş, Şerban Foarţă şi Traian Dorgoşan (Poezie şi boemă), Ana 
Blandiana (Pieta), Cedomir Milenovici, Vlada Barzin, Draga Mirianici, Slavo- 
mir Gvozdenovici (Scriu aşa cum vorbesc, recital bilingv româno-sârb), Nikolaus 
Lenau (Stăpânul stepei fără hotar-recital ocazionat de sărbătorirea a 150 de ani 
de la moartea poetului), Mihai Eminescu (Vreme trece, vreme vine, Recitaluri sus- 
ținute de actorul Vladimir Jurăscu, Umbra niciodată moare). 

Alte programe: 

- Festivalul Dramaturgiei Româneşti, ediția a IX-a, octombrie 2000, eve- 
niment despre care vorbim în capitolul dedicat celor 11 ediţii ale acestui festival, 
menționând doar, la acest moment, faptul că această ediţie a fost prima în care 
s-au implicat, prin susținere materială importantă, dar şi morală, spirituală, foru- 
rile locale, adică Primăria Municipiului Timişoara şi Consiliul Judeţean Timiş. 

- Cafeneaua teatrală şi literară a fost un program coordonat de regizo- 
rul Sabin Popescu, program care şi-a propus folosirea spaţiului neconvențional 
al Restaurantului Grizzly (ambientat cu elemente de costum teatral), pentru a 
găzdui evenimente de tipul aniversărilor culturale, lansărilor de carte (Volumul 
Ziare, evenimente de Şerban Foarță, volumul Romancierul din Luz de Alina 
Bodnaru), recitaluri actoricești (Recitalurile celor doi actori Claudia Ieremia şi 
Pavel Bartoş) etc. 

- Programul LABORATOR avea în vedere pregătirea, perfecționarea şi 
întreținerea mijloacelor profesionale ale actorilor tineri, ei constituind partea 
majoritară a trupei teatrului. Se baza pe trei proiecte: 

Proiectul One-man-show — se referea la pregătirea individuală, de către fiecare 
actor în parte, a unui recital actoricesc, pe o partitură liber aleasă: monodramă, 
scenariu propriu, recitaluri de poezie, monologuri etc., având în vedere exercițiul 
autoevaluării propriilor posibilități, exersarea creativităţii, forțarea limitelor. 

Proiectul ATELIER a fost susținut în cadrul edițiilor succesive ale Festiva- 
lului Dramaturgiei Româneşti, dar şi în intervalul dintre ele, de personalități 
importante ale învățământului teatral românesc, regizori şi actori, pe parcursul 
câte unei săptămâni. În cadrul Festivalului, ediția 2000, a debutat un program 
de acest tip susținut de prof. univ. Sanda Manu, program ce prevedea 4 etape 
de desfăşurare, aşezate pe structura unui curs practic de specializare pentru 
actori. Au avut loc, în stagiunea 2000-2001, două etape: Jocul actorului: ener- 
gie-adevăr-intenție-stil şi Tehnicile Commediei dell Arte. Cel de al treilea 
Atelier a avut loc în octombrie 2001, pentru ca apoi întregul program să fie 
suspendat. 

În luna mai 2001, regizorul Nicky Wolcz a susținut, timp de o săptămână, un 
Atelier practic extrem de util, apreciat enorm şi agreat de actori. 

Programul de pregătire permanentă a actorilor era alcătuit din două segmente, 
primul, pregătirea fizică, săptămânală, în cadrul a două grupuri de lucru, coordo- 
nate de o persoană specializată, s-a desfăşurat sistematic, întreaga stagiune şi, în 
debutul stagiunii următoare, până în luna noiembrie. Cel de al doilea segment, 
cursul practic săptămânal de vorbire scenică, dictie şi impostaţie vocală, susținut de 
prof. univ. Valentina Covătaru, de la Academia de Teatru din Târgu Mureş, ar fi 
trebuit să aibă loc în decembrie 2001. El a fost pregătit în detaliu, pe zile şi ore, 
dar a fost suspendat cu foarte puţin timp înainte de a începe, împreună cu între- 
gul program, de altfel, de către noua conducere a teatrului. 

Iniţiatorul şi coordonatorul programului a fost Mariana Voicu. 

- Programul RESTITUIRI. A debutat în 1997, cu apariția, în limba 
engleză, a unei „cărți de vizită” a Teatrului Naţional, prezentând, pe scurt, istoria 
acestuia, programul lui de activitate artistică, proiectele pe termen scurt şi lung, 
dotări tehnice etc., iar în 1998 s-au editat primele Caiete ale Teatrului Naţional. 
În timpul Festivalului Dramaturgiei Româneşti, ediția 2000, au fost lansate 
Caietul Vladimir Jurăscu şi Caietul Gheorghe Leahu. Tot atunci a fost dezvelit 
bustul artistului emerit Ștefan Iordănescu. 

În cadrul aceluiaşi program, în 11 decembrie 2000 a avut loc Sărbătorirea 
a 130 de ani de teatru în limba română la Timişoara, coorganizator şi parțial 
finanţator al evenimentului fiind, alături de Teatrul Naţional, Primăria Muni- 
cipiului Timişoara, organism cu care teatrul a stabilit, în stagiunea 2000-2001, 
fructuoase relații. 

A avut loc, în holul teatrului, un Simpozion pe tema menţionată, a fost tipărit 
un poster-calendar cu sublinierea evenimentului în context şi punctarea repere- 
lor importante ale istoriei de 130 de ani de teatru în limba română la Timişoara. 

Au omagiat evenimentul prin spectacolul O noapte furtunoasă de I.L. Cara- 
giale câțiva dintre cei mai străluciți actori ai teatrului românesc contemporan: 
Gheorghe Dinică, Marcel Iureş, Dorina Lazăr, Oana Pellea, Marin Moraru. 
Iniţiatorul şi coordonatorul programului: Mariana Voicu. 


Alte evenimente (nu toate pozitive...): 

Procesul intentat de Ioan Ieremia, fostul director al teatrului, Ministe- 
rului Culturii şi Cultelor, ca prim pârât, şi profesorului Cornel Ungureanu, 
director al teatrului în funcţie, în calitate de al doilea pârât, prin care solicita 
anularea, ca nelegală, a concursului pentru ocuparea postului de director al tea- 
trului, concurs la care se prezentase şi reclamantul Ieremia, dar fusese câştigat 
de pârâtul Ungureanu, în vara anului 2000. 

La mijlocul stagiunii 2000-2001, în mijlocul lunii ianuarie, după ce teatrul 
realizase, cu mari eforturi, Festivalul Dramaturgiei Româneşti, ediția a IX-a, 
2000, una dintre cele mai importante ediţii prin valoarea artistică foarte ridi- 
cată a spectacolelor selecționate, după ce reuşise să organizeze cel de al doilea 
eveniment important pentru teatru, dar şi pentru Timişoara în egală măsură: 
Sărbătorirea a 130 de ani de la primul spectacol de teatru în limba română, după 
ce, deşi aflat în continuare în subordine ministerială, Teatrul Naţional reuşise 

să fie asumat de către forurile locale, municipale şi județene drept un bun de 
patrimoniu cultural aflat şi în responsabilitate locală, după ce părea că lucrurile 
au început a se linişti în jurul teatrului, care scosese şi patru premiere pe lângă 
evenimentele enunțate anterior, în primele luni ale stagiunii, deci părea că, în 
sfârşit, toată lumea îşi vede de treabă normal, întreaga suflare a presei timişo- 
rene a fost convocată de Ioan Ieremia spre a i se aduce la cunoştinţă faptul de a 
fi câştigat, la Curtea de Apel Timişoara, procesul. (Sentință anulată ulterior, ca 
nefondată, de un for superior al amintitei instanţe). 

Nu am participat la conferinţă, cunosc însă cât de groşi au fost norii de praf 
ridicați în jurul imaginii teatrului în urma acestei „trebuşoare”. Publicaţiile din 
19.01.2001 au descris, cu deliciu publicistic, întâlnirea. Reproduc un foarte scurt 
paragraf din materialul apărut în Prima oră, pentru că evenimentul, în sine, chiar 
nu contează: „Departe, foarte departe de obiectul propriu zis al conferinței de presă 
convocate de regizorul Ioan Ieremia (...) s-a situat tot ce avea să se petreacă, ieri, la 
braseria „Opera” (în separeul aflat nu departe de toalete). În faţa gazetarilor, dl. Ie- 
remia a reluat mai întreg arsenalul nemulțumirilor care-l macină, dar şi calificativele 
cu care îi „răsfață, de multă vreme, pe cei care gândesc ori procedează într-alt fel decât 
domnia sa. (...): 

Atunci când tu, spectator al teatrului şi cititor al presei timişorene afli că un 
fost conducător al Teatrului Naţional proferează public la adresa unor colegi de 
breaslă insulte, nu poți gândi, logic, decât într-un singur fel: „Păi, domnule, dacă 
directorii se poartă-n felul ăsta, Dumnezeu ştie ce-o fi „mai jos” Şi, orice om de 
bun simț, dacă nu poate ocoli Piața 700 pentru că are nevoie de morcovi, apoi, 
sigur, ocoleşte teatrul, devenit, iată, spaţiu al suburbanității. 

„De data asta îl voi da în judecată pe Cornel Ungureanu, pentru daune morale şi 
profesionale; a fost concluzia ce s-a conturat, după trecerea unui ceas şi mai bine, cât a 
durat monologul omului de teatru timişorean. (...) Ioan Ieremia speră că i se va da câştig 
de cauză, tot aşa cum un viitor concurs, cel de al treilea pe care îl dispută pentru şefia 
TNT, îi va fi, în sfârşit, la vârsta de 65 de ani, favorabil... (Prima oră, 19.01.2001) 

Instanța judecătorească nu i-a dat, atunci, câştig de cauză lui loan Ieremia. 

I-a dat însă Lucia Nicoară, revenită la conducerea teatrului după 11 ani de 
absenţă, o jumătate de an mai târziu, în 2001. 


„Caravana criticilor” În urma unui atac public al presei tinere timişorene la 
adresa directorului Cornel Ungureanu şi a „puţinelor izbânzi” adunate de teatru 
după o jumătate de an de directorat al său, punct de vedere pe care nu-l împărtă- 
şeam câtuşi de puțin, am contactat conducerea Asociaţiei Internaționale a Criti- 
cilor de Teatru, secția Română, organism din care eu însămi fac parte, solicitând 
deplasarea unui grup de critici teatrali profesionişi care să vadă, pe parcursul a 
două zile, tot ceea ce s-a înfăptuit, ca spectacol, pe scena teatrului în răstimpul 
stagiunii, rugând direcția economică a UNITER, să ne ajute. UNITER a supor- 
tat costurile deplasării, în care cronicarii au fost însoțiți şi de Ion Caramitru, cel 
care, exact cu 10 ani în urmă, în calitate de preşedinte al UNITER, înființase la 
Timişoara prima filială din ţară a acestui organism profesional teatral. 

S-au aflat atunci, la începutul lunii martie 2001, la Timişoara, criticii teatrali: 
Ludmila Patlanjoglu, preşedintele AICT, Florica Ichim (România liberă, Teatrul 
azi), Dumitru Chirilă (Familia, Oradea), Delia Voicu, Irina Ionescu (Teatrul 
azi), Marina Constantinescu (România literară), Marinela Ţepuş (Luceafărul), 
Dumitru Solomon (Scena), Mircea Ghiţulescu (TVR 1, Bucureşti), Crenguta 
Manea (Radio Bucureşti), Marian Popescu. În cadrul mesei rotunde organizate 
sub titlul: Faţă în față, critici şi gazde s-a vorbit, fără menajamente, despre teatrul 
timişorean, despre critica locală, dar şi despre vasta problematică pe care cultura 
română, în general, o supune atenţiei publice. 

Cronicarii au văzut, au comentat şi au scris în publicațiile la care lucrau des- 
pre spectacolele teatrului din stagiunea în curs, alese de gazde în aşa fel încât 
să fie reprezentat fiecare dintre regizorii teatrului: Mihaela Gaita Lichiardopol, 
Ion Ardeal Ieremia şi Sabin Popescu cu câte unul sau două spectacole şi regizorul 
invitat Anca Maria Colţeanu. Au fost prezentate: Pastramă-trufanda şi spec- 
tacolul de poezie Ana Blandiana, Pieta, susținut de Larisa Stase Mureşan (regia: 
Ion Ardeal Ieremia), Livada de vişini (regia: Sabin Popescu), Ivona, principesa 
Burgundiei (regia: Anca Maria Colţeanu), Nu departe de Yggdrasill (regia: 
Mihaela Lichiardopol). 

Programul oferit cronicarilor a fost fericit completat cu lansări de carte : vo- 
lumele Mihai Popescu şi Aureliu Manea, ambele aparținând Floricăi Ichim, 
ediția completă Camil Petrescu, îngrijită tot de Florica Ichim şi Istoria drama- 
turgiei româneşti contemporane de Mircea Ghiţulescu. 


Despre regi, saltimbanci şi maimuțe — Jurnal martie 2000 - iunie 2001 — de 
Cornel Ungureanu. A fost o carte care a apărut în toamnă, după directoratul 
lui Cornel Ungureanu, directorat întrerupt la finele stagiunii 2000-2001, nu din 
dorința teatrului, sunt sigură, nici din dorința lui însuşi, oricât de „sastisit” de 
toate cele ale teatrului declară că ar fi fost (la drept vorbind, nu-mi dau seama 
când a avut vreme să se sature de teatru, gândindu-mă la cât de puţin timp şi 
atenţie îi acorda, gândindu-mă că în cele mai importante evenimente ale sta- 
giunii: Festivalul, sărbătorirea teatrului în limba română la Timişoara şi Cara- 
vana criticilor nu a avut decât un rol episodic, de reprezentanţă oficială, nu de 
implicare şi responsabilitate), cât din dorința expresă a altcuiva, de altă culoare 
politică, ba şi culturală (însă cu bune relații la proaspăta Înaltă Poartă), de a-i 
lua locul. De un deceniu şi jumătate, orice schimbare ciclică de guvern aduce 
după sine o brambureală greu de descris la toate nivelele, de la ministere la ma- 
rile ori micile instituții din subordine. Posturile „grase” fuseseră visate, vânate şi 
aşteptate patru ani lungi de către opoziție, aşa încât era normal ca, în 2001, să 
fie „debarcat” un director „dinainte Sigur, „normal în accepțiunea sui-generis a 
termenului, adică cea perfect şi exclusiv românească. 

Am citit cartea abia după ce am urmărit o emisiune TV, unde Cornel 
Ungureanu amintea că un jurist pe care-l consultase l-a asigurat că prin ceea 
ce scrisese, prin modul în care o făcuse, nu este penalizabil juridic. M-a mirat 
ideea de „penalizare juridică” la o carte despre teatru, aşa încât am luat de îndată 

cartea şi am citit-o, exact aşa cum autorul însuşi recomandase în emisiunea cu 
pricina, adică de două ori. 

Când am citit-o întâia oară, am râs cu lacrimi, m-am distrat copios. L-am 
regăsit pe Cornel aşa cum îl ştiam, din cărțile lui mai cu seamă: mucalit, ascu- 
ţit ironic, umilitor de cultural, doct, fabulos în fantezie — parabola graşilor este 
genială — dur, dar şi alunecos, mai cu seamă alunecos. Şi, literar inexact. Literar, 
adică motivat. Şi... Şi... 

Sunt un om cu simțul umorului, nu cunosc nicio persoană pe seama căreia să 
mă fi putut distra vreodată mai bine decât pe seama mea. Propria mea instanță 
interioară este una dintre cele mai aspre din câte cunosc. Nu mă iert niciodată 
când calc în străchini. Dar am, cum spuneam, simțul umorului. Cum să nu te 
distreze imaginea ta („antropofaga Mariana”) în ochii unor colegi care te acuză 
că ai fi făcut ceea ce, cu evidenţă, nu numai că nu ai făcut, dar nici baremi nu ţi-a 
trecut prin cap că ar putea face altcineva? Te distrezi, dar devii şi atent, pentru 
că afli că dacă ei ar fi fost în locul tău, asta ar fi făcut, cu siguranță. 

Chiar ironia cu „frumoasa Mariana” a fost una la care m-a pufnit râsul. Sigur 
că erau adevărate multe lucruri dintre cele menţionate la adresa mea, cum ar 
fi, bunăoară, faptul că-l plictiseam pe Cornel vorbindu-i un sfert de oră despre 
problemele teatrului. Dar ce putea face, oare, un om care, în absenţa directoru- 
lui care acorda teatrului pe care îl conducea doar acest sfert pe oră pe zi, trebuia 
(aşa este fişa postului de consilier artistic: înlocuieşti directorul în absenţa aces- 
tuia) să rezolve treburi care nu-i aparţineau? Nu poți conduce un teatru „la fără 
frecvenţă, el, teatrul, este un partener de viață care pretinde atenție, fidelitate şi, 
mai ales, exclusivitate. În acel plictisitor sfert de oră abia îi enumeram lista „re- 
zolvatelor, ca baremi să ştie ce făcuse el, directorul, pentru teatru, chiar absent 
fiind, în ziua precedentă. 

Cum să nu râzi copios când afli din carte că ai făcut un festival (fără director, 
fără contabil, fără director administrativ şi, din nenorocire, şi fără selecționer), 
de dragul unui bărbat? Dacă mai ai vârsta potrivită, şi un entuziasm corespun- 
zător, poţi face, de dragul cuiva, un copil. 

Un festival, în niciun caz. 

Cum să nu pricep eu micile orgolii ale vârstelor noastre biologice? 

Şi cum să nu pricep ceea ce ştiam atât de bine din experiența lungului şir de 
directori pe care i-am avut: au considerat toți, sau aproape toți, că tot ceea ce 
făcusem, cu drag, mult peste obligaţiile mele strict profesionale, nu era altceva 
decât umila ofrandă a admiraţiei mele nemăsurate şi a devotamentului meu ne- 
abătut față de persoana lor fizică şi directorială. 

Îmi pare rău dacă-i dezamăgesc: nu era decât devotamentul pentru teatrul 
„meu, oricare i-ar fi fost directorul vremelnic. 

Cum să nu te distreze „povestea bravului infanterist Ieremia” şi a opintelilor 
lui năduşite de a cuceri reduta teatrului care, ca o femeie nărăvaşă, nu se lăsă şi 
nu se lăsă? 

Şi totul scris fermecător... În carte, totul părea mai adevărat decât adevărul 
însuşi. 

Mare lucru, domnule!, literatura bună... 

Nimic nu-i puteam şi nu-i pot reproşa scriitorului şi criticului Ungureanu. 

Am citit însă cartea cu atenţie, şi a doua oară, de această dată, asumată de 
detalii. Am râs mai puţin şi, în unele locuri, cam strepezit. În cea mai mare par- 
te, am înghețat. 

Descoperisem un alt om Cornel Ungureanu. (Cartea aceasta a lui a func- 
ţionat, pentru mine, ca hainele noi ale împăratului. Ce demon l-o fi împins să-şi 
facă sieşi aşa ceva?) 

Descoperisem un alt director, descoperisem un director de teatru care nu 
iubea teatrul, şi nu iubea oamenii lui. „Nu poţi să fii geambaş de cai, dacă urăşti 
caii, zicea Buju Ternovits. Interesul şi iubirea lui Cornel pentru lumea aceasta, 
a teatrului, aşa cum este ea, lume prin care mai trecuse o dată, mai demult, erau 
doar nostalgia altui timp teatral şi a altei vârste biologice. Cornel iubea teatrul 
prin oamenii care fuseseră odinioară ai teatrului. Se iubea pe sine însuşi alături 
de ei. Clipa prezentă a teatrului îi era străină, şi, aşa fiind, îl agasa aproape orice 
şi oricine... 

Descoperisem că, în graba alergării între baremi patru puncte fixe, în fiecare 
zi, Cornel nu mai apucase să adaste asupra oamenilor din jur: prieten sau duş- 
man, susținător sau denigrator, implicat sau absent, constituiam, laolaltă, deo- 
potrivă, într-o suspectă şi ciudată devălmăşie, sub lama microscopului său de 
observator, „mostră de studiu şi analiză a regnului”. Observațiile culese: notate şi 
publicate într-o carte de „ficțiune, cu personaje reale. 


Aş fi vrut atât de mult să nu-l fi ascultat, şi să nu-i fi citit cartea încă o dată... 

În teatru, unii oameni s-au supărat zgomotos, alții histrionic (bucurându-se, 
de fapt, de „urecheala” colegilor de breaslă), alţii au suferit haiduceşte, amenin- 
ţând că vor face şi vor drege „în apărarea demnităţii teatrului” (dar asta numai, 
obligatoriu, în apariţie TV), eu ştiind că nu vor face, fireşte, nimic. Doamne! 
Ştiu de atâta vreme că „leii teatrului” sunt lei de arenă: le arăţi o bucăţică de 
zahăr şi ridică o labă, mişcă din urechi şi dau din coadă. Altfel, nu. (Eu, însă, îi 
iubesc oricum ar fi). Cei mai mulți au tăcut, afectaţi real sau sincer nepăsători. 

Alţii au scris. A. NemoN Popescu, bunăoară: 


„Saltimbancul (cu spatele la Rege, privind publicul): 

Cititorul de proză are nevoie de un auz critic foarte fin, chiar absolut, pentru a 
distinge, dincolo de răspicatul vocii rostitoare a personajului, şoaptele vocii narative 
care insinuează construcția interiorizată sau interiorizata voce auctorială, atotgân- 
ditoare, sau încă şi mai tăcuta voce umană a autorului. Şi în literatura mărturisirilor 
sunt aceleaşi „vociferări, dar altul e raportul dintre ipostaze: cel ce pare a fi Autorul 
în stare pură, radiografică, ascunde în fapt un meşteşugar, un povestitor, un dozator 
de vorbe, dar şi un inevitabil artist care se recrează pe sine într-un Personaj. Minuţios 
controlat sau lăsat liber, personajul central din Memorii şi Jurnale rămâne o perpetuă 
ficţiune, plămădită, de obicei, în poetica realismului pentru ca iluzia autenticităţii să 


fie deplină. 

În primul rând prin această proiecţie a autorului în personajul omonim, prin 
noua şi pregnanta imagine obţinută pe ecranul paginii, jurnalul de directorat teatral 
al lui Cornel Ungureanu intră, indubitabil, în domeniul imaginarului. Între scriitorul 
Cornel Ungureanu şi personajul Trec- pe- la- teatru există o distanţă de transfigura- 
re, care suspendă automat două posibile reproşuri: exactitatea omisiunilor şi frenezia 
indiscreţiei. E dreptul fundamental al personajului de a suprima sau de a spori realul. 
Unei plăsmuiri nu-i poți trimite citaţii şi nici nu o poţi invita la polemici. Scutit de 
astfel de griji diurne, autorul lui Trec-pe-la-teatru rămâne cu problemele care ţin de 
timpul nocturn al ficţiunii. 

Dacă l-am numit „Irec-pe-la-teatru, a fost şi pentru a sugera, prin muzicalitate, 
asemănarea structurală cu Treplev din Pescăruşul cehovian. Treplev este, în mod evi- 
dent, un om de teatru utopic, dar întrebarea, la care au răspuns diferit marile lecturi 
regizorale, ar fi dacă utopistul 'Treplev este un vizionar, un profet al teatrului de mâi- 
ne, sau este doar un veleitar, un inaderent la realitatea teatrului? Sindromul Treplev 
nu este o boală ruşinoasă, este o posibilă cale de int(e)r(n)are în universul teatral, 
cale pe care personajul a şi parcurs-o, dar lectorii jurnalului nu pot persista în această 
dilemă pentru că ea ne aruncă în timpul viitor. Dacă autorul a publicat cartea prea 
devreme, a făcut-o cu un instinct patern foarte sigur, pentru a-şi proteja personajul de 
eventualul răspuns nefavorabil al timpului. 

Înainte de a se deschide, jurnalul are un prolog vizual, o copertă cu reproducere 
Magritte, pe care aş tălmăci-o ca „dezvăluire învăluitoare; aidoma cortinei care, în 
teatru, nu se ridică pentru a ne descoperi ceva, ci pentru a ne acoperi cu un mister 
care să ne potențeze existența. Nimic mai potrivit pentru o carte despre teatru, dar 
întrebarea este dacă această promisiune se onorează, dacă dezvăluirile negativității 
din culise converg spre o învăluire pozitivă a teatrului? 

Personajul nostru, Domnul T, face o diagnosticare foarte exactă a mizerabilităţii 
umane din teatru, dar viziunea lui asupra bolii este mai degrabă mistică. Teatrul pare 
a fi pentru el un loc malefic, predestinat exersării unor trucuri existenţiale. Târziu, 
foarte târziu, abia acum, un alt personaj din carte îi spune că această mizerabilitate 
reprezintă Preţul. În teatru eşti constrâns la o bună înţelegere a părţii întunecate, 
monstruoase, a naturii umane, dar temeinicia cunoaşterii nu vine din livresc, ci din 
experimental şi de aceea există tentaţia de a forța limitele morale ale unor experienţe 
umane, aşa cum sportivii forțează limitele omului. Tot scormonind mizeria umană 
eşti expus contaminării, aşa cum se expun contaminării radiologii sau psihiatrii. Ris- 
cul unei căderi de conduită este asumat de omul de teatru pentru a putea obţine, ara- 
reori şi efemer, sublimul artistic. În circ, clipele emoţionante ale trapezistului sau ale 
dresorului stau sub spectrul morţii. În teatru stă la pândă moartea caracterelor ca un 
preţ care, uneori, trebuie plătit pentru privilegiul de a recrea viața. Desigur, Domnul T 
are organ pentru a simţi sublimul teatral. El sustrage de la criticul Cornel Ungureanu 
extraordinare „necroloage” despre cei din cripta regală a teatrului, dar evită, aristo- 
cratic, investigația de teren pentru a surprinde momentele când toată săltimbăcia, 
reală, a unui om este lepădată pentru o clipă de teatru adevărat sau de adevăr rostit. 
Aşa cum fiecare rege îşi conține propriul bufon, şi fiecare saltimbanc poartă în ranita 
cu recuzită o coroană princiară. Cât despre „maimuțe, numai de bine pentru că ştiu 

că există o organizaţie de protecție a animalelor, dar aici a fost curajul Domnului T: a 
sfidat Organizaţia şi le-a vorbit numai de rău, chiar dacă descrierea menajeriei Circu- 
lui e doar un fapt narativ şi nu o faptă. 

Teatrul stă sub semnul Făptuirii, nu al Comentariului. Sunt oameni care fac sau 
nu fac şi sunt oameni care explică ce nu fac sau ce fac cei ce fac sau nu fac. Pentru uzul 
teatral intern, „bine-făcutul” şi „făcătura” sunt limitele de evaluare fundamentală. 
Desigur, procesul refacerii vieţii nu poate fi industrial, el este sincopat de Comentariu, 
dar excesul sincopelor devitalizează teatrul. Domnul T este cel dintâi care comentează 
comentariile criticului Cornel Ungureanu, deschizând o serie de comentarii la comen- 
tarii, care vor amplifica oralitatea comentariului teatral. După ce criticul a devenit 
personaj, un alt personaj devine acum cronicar şi iată cum cercul se viciază şi mai ales 
se strânge. Rămânem tot mai puţini să ne citim şi să ne comentăm între noi, sporeş- 
te incomoditatea şi ne pândeşte scandalul public, care nu e decât forma degenerată 
a comentariului. Chiar profunde fiind, explicaţiile care proliferează în detrimentul 
„bine-făcutului” devin un agent dizolvant al teatrului. Dar Domnul T este învestit 
cu dreptul de a fi părtaş la o disoluţie teatrală. Este detectabilă în personaj, nu ura de 
sine, ci autocruzimea febrilă cu care face cronica unui insucces stagional. Dacă nu-ți 
ocultezi propriul eşec, ci dimpotrivă, îl gonflezi prin editare, ai dreptul moral la ironie 
sarcastică, la şarjă caricaturală şi la viziune monstruoasă asupra contextului. Atitu- 
dinea contrariantă a personajului fiind astfel organică şi nu mimată, nici combustia 
internă a demersului său agonic nu mai poate fi ranchiuna, ci este cu siguranţă „da- 
imonul” său. Domnul T este un damnat, un condamnat la teatru îndreptăţit să se 
răzvrătească. Se confirmă prezumția de viziune mistică a personajului, stârnind chiar 
bănuiala că Domnul T disimulează, prin jurnal, o hagiografie. 

Dacă aceasta este perspectiva personajului, cred că şi pentru autor, dincolo de jur- 
nal, se află un alt gen. Cornel Ungureanu a izbutit o viguroasă monodramă, ba chiar o 
„anemonodramă dacă derivăm barbarismul nu de la blânda anemiere, ci de la otrăvi- 
toarea anemonă. Spectacolul provocator pe care ni-l sugerează, ne arată un desăvârşit 
Marionetist „la vedere; animator de personaje reale şi de personaje imaginare care 
coexistă tocmai pentru a se putea anula reciproc, păstrând astfel puritatea „one-man- 
show-ului: De mult timp alergat de prozatorul C. Ungureanu, criticul C. Ungureanu 
ar putea fi într-o zi ajuns de acesta, dar acum, jucându-ne puţin „de-a Cioculescu şi 
Ionesco, intuiesc în acest antijurnal un dramaturg autentic căruia i-aş sugera, spre 
exemplu, să facă din extraordinara parabolă a graşilor o piesă de sadică actualitate 
românească! O dată mai mult, imprevizibilul a bântuit prin teatru: după un act di- 
rectorial, încerci actul jurnalistic de a fi dezvăluitor de secrete teatrale şi sfârşeşti în 
actul ITI ca dezvelitor de statui teatrale. Chiar dacă statuia dezvelită acum are proto- 
tipul personal, importantă este arta de a releva prin mişcări elegante soliditatea unui 
Personaj. Cartea lui Cornel Ungureanu mi-a creat aşteptarea dezvelirii unei columne 
care să-i poarte numele, dar să fie acoperită cu felurite basoreliefuri dramatice. 

Dacă aş fi avut talent de desenator, aş fi reluat bunul obicei interbelic de a însoți 
cronica de întâmpinare cu o caricatură, şi aş fi imaginat Personajul într-o atitudine 
ecvestră, aşezat pe macheta în mărime cabalină a clădirii Teatrului Naţional „Mihai 


DA 


Eminescu, înzestrată cu harnaşament, prevăzută cu rotile şi trasă cu frânghia de „celă- 

lalt geamăn” al Personajului: Autorul. Şi aş fi intitulat desenul: Călare pe „Eminescu, 
la pas prin anul Caragiale... Semnat: A.NemoN. Popescu 

Am publicat această cronică pentru că mi-a plăcut foarte mult atunci — în 
urmă cu câţiva ani — când a fost scrisă, îmi place şi acum (deşi nici atunci şi nici 
acum în întregime), dar şi pentru că promisiunea Domnului T de a fi publicată 
în revista Orizont, de îndată după ce fusese întocmită, m-a bucurat. Mi s-a părut 
un gest cavaleresc. Fiindcă, nu-i aşa, cavalerii adevărați sunt cei care luptă la 
câmp deschis. Aşa cer regulile onoarei. Dar apariția a fost mereu amânată, apoi 
promisiunea uitată, lucru întru totul de înțeles pentru Personajul T (Trec pe la 
teatru, adică Domnul Cornel Ungureanu) care tocmai traversase unul dintre 
cercurile Infernului, încercare din care nu avea cum să scape neatins. Mai lepă- 
dase ceva din zgura adunată, scriind despre teribila împrejurare care-l aruncase 
în „mocirla teatrului, dar, pare-se, tot mai rămăsese ceva. 

Ziceam că nepublicata cronică a domnului A. NemoN. Popescu, adică Sa- 
bin, mi-a plăcut, şi-mi place şi acum: este un extraordinar număr de virtuozitate 
artistică şi diplomatică. Din lumea circului, dacă tot ne aflăm „în zonă”: artistul, 
Personajul A. NemoN (Sabin) Popescu, traversează la înălțime, cu mare risc, 
sârma întinsă ca o coardă de violoncel, între două puncte fixe: teatrul său şi pri- 
etenul său. Poartă asupră-i recuzita diplomatului de elită, artist în profesia lui, 
adică: în cârcă — lupul, cam şturlubatic, în stânga — capra, cam fezandată, inge- 
nuă totuşi, pe creştet — o legumă crocantă, adică dezirabilă, din „recuzita” caprei, 
şi-n dreapta, pentru echilibru şi atenţionare, clepsidra timpului (teatral?)). 

Aplauze! Aplauze! Au ajuns cu toții, întregi, la capăt. La capătul cronicii. 

De entuziasmul izbânzii diplomatice, nimeni nu mai bagă de seamă tragedia 
ce s-a întâmplat, totuşi, „la sol, anterior: lupul, încins de nemulțumirea neme- 
ritatei „debarcări, a avariat grav, ca să zic aşa, virtutea caprei, din a cărei Arcă 
fusese alungat. 

Personajul A, balansând sufletește între agresor şi victimă, face şi el — că doar 
e diplomat! — tot ce poate: face psihanaliza lupului, dar mai cu seamă analiza îm- 
prejurării în care s-a produs infracţiunea: s-a întâmplat că lupul, odată ajuns la 
sol, de zdruncinătura debarcării, a văzut două lucruri dintr-odată, „coexistând 
paşnic”: capra reală, dar şi, un pic mai încolo, o ficțiune, adică o capră virtuală. 
Aşa stând lucrurile, adică alăturat, realitate şi ficțiune, ele s-au anulat reciproc. 
Corect! Păi, atunci, ce virtute pierdută reclamă capra, când ea, capra, teatrală 
sau ba, nici nu există de fapt, este gata anulată? 

Şi apoi, chiar dacă s-a întâmplat infracţiunea, capra e de vină. De rămânea 
boccie, nu se întâmpla nimic, da' aşa, fezandată... ea e vinovată. 

Însă, până la urmă, şi lupul violator capătă o mustrare. 

Scrisă. 

De Personajul A. 

În Braille, să o înțeleagă numai el. Cum că dacă Domnul T nu iubea platonic! 
capra, nu trebuia să se îmbarce pe Arcă, pentru că iată ce s-a întâmplat! Dar 
mai poate, totuşi, vorba românului, „drege busuiocul”: să-şi recunoască dânsul, 
lupul, în scris (poate, într-un „jurnal de război”?), fapta, adică eşecul efortului de 

a-şi înfrânge pulsiunile sexuale, precum şi, până la urmă, adevărul: nu avea nicio 
vină, fusese manipulat, domnule!, de chiar „daimonul” său. Aşa stând lucrurile, 
nici onoarea caprei nu mai trebuie reparată şi nici lui, lupului, nu i se mai pune 
pielea-n băț. 

I-auzi, frate! 

Închei această Fabulă a ludicei diplomaţii nu cu o morală, ci cu o bucuroasă 
revelaţie: Personajul A ar putea fi un excelent păstor al unei lumi speciale, dân- 
sul având „la purtător” două date fundamentale: diplomaţia şi tichetul de intrare 
în această lume bizară, din care face parte el însuşi şi pe care, astfel, nu o mai 
poate detesta. 

Trecând în alt registru al comentariului, oricât de bine şi logic, în perimetrul 
teoriei literare, ar fi demersul analizei critice a domnului A.NemoN. Popescu, 
câteva observaţii se impun, totuşi, din partea unui om din interiorul teatrului, 
pentru că, evident, comentariul domnului A. vine, oarecum, din afară: 

- Nu ştiu dacă personajele, centrale sau nu, din Memorii şi Jurnale „rămân 
o ficțiune) deci poţi spune orice despre ele, pentru că, nu-i aşa, neexistând în 
realitate, nu se pot supăra. Este posibil, dar nu atâta timp cât personajul-autor 
operează cu nume reale, ale unor persoane reale, în viață, cele mai multe persoa- 
ne publice. 

- „Distanţa de transfigurare” între Cornel Ungureanu şi personajul Trec- 
pe-la-teatru este posibilă, dar aceasta nu poate suspenda niciodată atitudinea 
morală a autorului jurnalului. Cel puţin atâta timp cât operează cu nume reale, 
ale unor persoane reale, în viață, persoane publice. 

- Adevărurile înjumătăţite şi decontextuate înseamnă, de fapt, ocultarea 
adevărului. Autorul o poate face, legitimat de speculația „umbrelei” real-imagi- 
nar sub care îşi aşază cartea, dar nu atâta timp cât operează cu nume reale, ale 
unor persoane reale, în viață, persoane publice, cel puţin atunci când vorbeş- 
te despre viața lor privată. Chiar scoaterea acestor nume, în contextul declarat 
„real-imaginar, fără acordul purtătorilor, pe tarabă (chiar cu cărți fiind aceasta), 
în piața publică, în orice context, deci şi acesta, le atinge grav imaginea. Chiar 
dacă adevărul ar fi fost cu exactitate respectat („omisiunea exactității adevăru- 
rilor, ca atitudine deliberată, nu poate fi legitimă atunci când ele, adevărurile, 
privesc persoane publice, încă în viaţă, a căror imagine poate fi afectată grav de 
această „literară omisiune”), tot ar fi fost nevoie de acordul apariției numelor lor 
reale în „literatura de ficțiune” 

Nu ştiu dacă există legi care să reglementeze juridic acest lucru, dar cu si- 
guranţă există alte legi, nescrise, legi totuşi: există legi morale, există legea res- 
pectului prieteniei, există legea respectului casei în care ai fost poftit să intri şi 
aşezat în capul mesei, există legea confidenţialității biroului directorial şi există 
şi legea respectului evaluatorului de obiecte, de oameni ori întâmplări, faţă de 
sine însuşi, ca evaluator, ce se mărturiseşte întotdeauna, prin chiar modul eva- 
luării, pe el însuşi, aşa cum este. Dintre toate legile nescrise menţionate mai sus, 
doar ultima este benevolă, o poate respecta autorul sau nu, în funcție de cât se 
prețuieşte el, pe sine însuşi. Restul, nu. 

- „Frenezia indiscreţiei” este posibilă, dar niciodată justificată atâta timp cât 
se operează cu nume reale, ale unor persoane reale, în viață, persoane publice. 
Cine îi dă dreptul autorului să arunce în piața târgului viața intimă a unui actor, 
care are copii, o familie, prieteni, spectatori care îl admiră? De ce să roşească pe 
stradă fetele actriței X? De ce să fie mama lor, cu viața ei privată, subiect de co- 
mentariu public? Cu ce au greşit copiii ei să fie pedepsiţi astfel? 

Nimeni, niciun fel de normă, juridică sau nu, nu-i îngăduie autorului de jur- 
nal, oricine ar fi el, să comercializeze handicapul fizic al cuiva. Nimeni altcineva, 
fără acordul persoanei în discuţie, nu poate comenta, în niciun context, infor- 
maţia despre bolile ori suferințele fizice ale acesteia. 


Eu, Personajule A, mă opresc aici. Eu ştiu că realitatea unei cărți este imagi- 
nea lumii reflectată de retina autorului. Aici, în ochiul nostru, în oglinda-retină, 
stă şi binele şi răul. 

Uneori, oglinda nu este venețiană. 

Dar ce vină au oamenii reali, deveniți, neîntrebați, personaje distorsionate 
ale unei cărți „de ficțiune”? 

Când a apărut cartea Despre regi, saltimbanci şi maimuțe m-am supărat pen- 
tru prietenii mei, actorii. M-am supărat pentru mănuşa aruncată în obrazul tea- 
trului, care nu merita asta. 

Eu, pentru mine, am suferit îngrozitor. 

Poţi să-i iei unui om, din nebăgare de seamă, orice. Dar dacă-i ucizi respec- 
tul, şi admiraţia, şi bucuria prezenţei spirituale în viața sa a unui prieten, atunci 
(chiar dacă tu însuţi eşti prietenul în chestiune), îi faci omului un rău mai mare 
decât chiar dispariţia fizică a acestui prieten. A ta, adică. 

Pentru că după plecarea unui prieten îţi rămân baremi sentimentele şi amin- 
tirile. 


La apariţia cărţii, răspunsul meu şi al teatrului a fost tăcerea. 

Răspunsul meu şi al teatrului a însemnat demnitatea de a nu ridica o aseme- 
nea mănușşă. 

Ce-ai mai putea să faci, mă întreb aproape retoric, azi, după câţiva ani, într-o 


asemenea împrejurare? 
Într-un târziu, îmi răspund: un singur lucru. Să ierți. 

Pe mine, una, vestea revenirii doamnei Nicoa- 
ră la direcţia teatrului m-a cam mirat, pentru că 
se realizase extraordinar cu agenţia de impresari- 
at „Artmedia, era unanim apreciată, chiar cu dis- 
tincții naționale înmânate de preşedintele țării, dar 
mai cu seamă pentru că eu ştiam de multă vreme 
o vorbă: „în locul unde ai fost fericit să nu te în- 
torci niciodată”. Din păcate s-a văzut curând câtă 
dreptate are întotdeauna țăranul nostru, căci a lui 
este vorba, pentru că în anul 2001 s-a întors un alt 
director Lucia Nicoară decât cel care plecase cu 11 


ani în urmă. 

IG Era firesc să se întâmple asta, era firesc să se 
bicia Nicoara schimbe, şi noi ne-am schimbat. Este vârsta, sunt 
timpurile şi o altă experiență de viață şi profesie. Şi, până la urmă, este şi o ab- 
sență de un deceniu şi mai bine din malaxorul care a frământat viața teatrului şi 
a oamenilor lui în tot acest răstimp. 

Părea, totuşi, că relația sa permanentă cu teatrul, prin „Artmedia, să-i fi pu- 
tut furniza informaţii despre schimbările din teatru, care nu au fost puţine şi nu 
toate rele. Unele, dimpotrivă. Teatrul lucra, de câțiva ani buni, cu programe şi 
cu proiecte coagulate în jurul unor direcții de dezvoltare artistică ale teatrului, 
propuse şi imprimate de managerul-director, iar opțiunile regizorilor, care nu 
puteau fi aleatorii, se conformau acestui sens. Programele de stagiune şi de per- 
spectivă anterioare fuseseră ambiţioase, chiar dacă realizarea lor practică, sce- 
nică, nu a reuşit să fie decât destul de rar pe potriva înălțimii lor. Iordănescu şi 
Ungureanu au avut, fiecare, câte un asemenea proiect managerial coerent şi bine 
articulat şi, în linii mari, urmărit punctual. 

Proiectul managerial al doamnei Nicoară nu a fost dat publicității. 

Însă primele anunțuri din presă, făcute în timpul vacanței, despre schimbă- 
rile pe care urma să le facă pentru îmbunătăţirea situaţiei teatrului, m-au uluit 
pur şi simplu, dar nu numai pe mine: în primul rând, doamna Nicoară anunța 
(Prima oră, 21. 07. 2001) rezultatul unui concurs pentru consultant artistic cu 
două luni înainte ca acesta să aibă loc. De unde o fi ştiut ea, în luna iulie, că 
Ioan Ieremia va fi cel mai bun, adică cel care va lua concursul în septembrie, la 
întoarcerea teatrului din vacanţă? Juridic, în situația dată, concursul era inva- 


lidabil. 

Mai anunţa că îl scoate din teatru pe regizorul Sabin Popescu, pentru că a 
venit fără concurs de la teatrul din Arad, în locul lui urmând a fi instalat loan 
Ieremia - şi consultant şi regizor? — iar pe mine, care luasem excelent un con- 
curs de consultant artistic în anul 2000, mă retrogradează şi mă mută (ca pe o 
sacoşă!?) „în universul secretariatului literar. Mai trebuia să fac repertoriul, să 
vorbesc cu regizorii, cu traducătorii, să fiu „asistent” de regie, să fiu orice, numai 
consultant artistic, nu. Mare minune! Să nu fi băgat de seamă domnia sa că ne 
aflam în anul 2001 şi nu în 1981? Şi că lucrurile s-au schimbat, n-or fi ele toate 
bune dar, oricum, sunt altfel decât cu un sfert de secol în urmă, când un director 
numit de „organe” putea conduce o instituţie ca teatrul în cea mai autocrată şi 
discreționară formă cu putință. 

La întoarcerea din concediu am aflat că în timpul acestuia am primit sa- 
lariu de merit. Îl meritam cu prisosinţă dar, oricum, mi-a fost luat cu prima 
ocazie. Foarte repede am înţeles însă şi de ce îl primisem, de fapt: el urma să mă 
„convingă! să fac pasul înapoi spre secretariatul literar. Funcţionase, adică, după 
principiul carelor cu mâncare din Țiganiada lui Budai Deleanu. 

Nu am făcut, încă o dată, pasul. (Mă mai păcălise o dată Ştefănuţ Iordă- 
nescu). Nu mai înțelegeam să mă las folosită ca un obiect personal de care poți 
dispune oricum. Aveam o altă condiţie, un alt statut dobândit după 30 de ani 
de muncă în teatrul acesta, susținusem un concurs, nicio persoană nu mă putea 
obliga să fac o altă muncă decât cea a cărei plajă o stabilea Fişa postului. Pre- 
tindeam, firesc, respectul meu şi al statutului pe care îl aveam în acel moment, 
2001. Altul decât cel din urmă cu două decenii. La puţin timp după primul con- 
curs, s-a anunţat un altul, pentru Consultant artististic gradul I (eu aveam, ca 
şi Ioan Ieremia, gradul II). Întrebând conducerea despre condiţiile în care se 
desfăşoară acesta, mi s-a comunicat, ritos, că mă pot prezenta şi eu dacă vreau, 
dar să-mi fie clar: concursul este dat pentru Ioan Ieremia. Juridic, anunțat astfel, 
un asemenea concurs este unul formal. 

Nu am ajuns la concurs, ci direct la spital. 

Sabin Popescu a intentat proces direcției teatrului pentru disponibilizare 
abuzivă, a ajuns până la Curtea Supremă de Justiţie şi l-a câştigat. I s-au restituit 
postul, salariile din urmă, dar niciodată viaţa şi sănătatea avariate, suferința şi 
umilința îndurate pe nedrept luni în şir. 

Pe niciunul dintre noi nu ne-a iertat, vreodată, doamna Nicoară. 

Cât mă priveşte, eu am petrecut patru ani lungi de „arest la izolare, în biroul 
pe care scrie: „Mariana Voicu — Istorie-Cercetare, simțindu-mă ignorată ca un 
tren tras pe linie moartă, în depou. Sigur că am lucrat, cu asiduitate, la istoria 
teatrului, cu deplina înțelegere a faptului că aceasta era, în acel moment, cel mai 
important lucru pe care îl puteam face pentru teatrul meu. În condiţia în care 
o bună parte din informaţiile despre aproape o jumătate de secol de existenţă a 
Naţionalului timişorean, perioadă pe care am trăit-o, fuseseră distruse, faptul 
că eram singurul om care-i putea reconstitui această istorie pe baza unor notițe 
dar mai ales a memoriei mele, făcea ca acest proiect să devină şi cel mai impor- 
tant lucru care i se întâmpla teatrului însuşi. Am solicitat, firesc, un contract cu 

instituția, o asemenea „trebuşoară” ca scrierea unei istorii a teatrului neintrând 
deloc în atribuţiile profesionale ale niciunei funcții din instituție. Un asemenea 
contract nu însemna neapărat bani, cât cadrul legal al proiectului, însemna re- 
cunoaşterea faptului că teatrul are nevoie de ea, de această istorie. Clarifica lu- 
crurile, adică statutul în teatru al unei persoane care face acest demers, obligația 
administraţiei de a ajuta construcția unui asemenea proiect, care nu era unul 
personal, ci al teatrului însuşi. 

Refuzată, am muncit „în ilegalitate” patru ani, aflând, cu stupoare, spre sfâr- 
şitul acestui interval, că nu am făcut „nimic” pentru teatru în aceşti ani. 

Am simțit în tot acest răstimp că verticală, răzvrătită şi lipsită de obedienţă, 
aşa cum nu fusesem odinioară, în cei 11 ani de colaborare cu doamna Nicoară 
înainte de 1989 — pentru că atunci nu exista alternativă — suportam din parte-i, 
pe nedrept, o atitudine punitivă, lăsându-mi-se deschis a înțelege că nu-i eram 
folositoare teatrului în condiția de consultant artistic şi nici de istoric al său. 
Fusesem un remarcabil secretar literar, de ce ar fi trebuit să fiu pedepsită pentru 
acest lucru nerecunoscându-mi-se dreptul accederii la o altă funcţie, după trei 
decenii şi jumătate de experiență? Şi apoi, atribuţiile noii funcții le atingeau sub- 
stanțial pe cele ale secretarului literar, atâta doar că, în condiția consultantului, 
este vorba despre un cu totul alt nivel de abordare şi realizare a acestor atribuţii. 
Ca să afli acest lucru nu trebuia să faci decât un gest simplu: să consulti Fişa pos- 
tului acestei funcţii. Dacă voiai. 

Ce puteam face? Am realizat, punctual după Fişa postului, sarcinile 
consultantului. Am fost, ca de 35 de ani încoace, zilnic, la teatru. Cel mai des „mă 
consulta” echipa tânără de actori. I-am văzut în repetiţii, am vorbit, ne-am sfătuit, 
am râs, au ascultat atenți observaţiile, nu s-au supărat niciodată, mi-au mulțumit 
şi m-am bucurat că le-a plăcut întâlnirea. Am vorbit cu regizorii, cu Mihaela 
Lichiardopol şi cu Sabin Popescu, am participat la repetiţii, am comunicat 
observaţiile, am propus Programe şi Proiecte pentru teatru. Nu au avut nicio 
finalitate. Ba, au fost anulate chiar şi cele pe care le desfăşurasem anterior, cum ar 
fi programul de perfecționare profesională a actorilor, bunăoară. Firesc: acum un 
sfert de secol teatrul nu lucra cu programe şi-i mergea foarte bine, nu? 

În problemele teatrului, în cele mai multe, nu am fost consultată. 

Mai bine: unde-s doi consultanţi, s-ar putea să se bată... Sigur, doar opiniile 
lor. Cap în cap. Asta este. 

Am muncit incredibil la istorie, această „întreprindere sinucigaşă, cum o nu- 
meşte unul dintre editori... Ea este, cred, ultima mea declaraţie de iubire pentru 
teatrul meu. Condiţiile în care am scris-o, însă, deşi păreau a fi fost „protejate” 
(cunosc foarte bine diferenţa dintre „a proteja” şi „a ignora, sunt imposibil de 
confundat), ascundeau în spatele acestui paravan ipocrit umilința de a fi „pusă 
deoparte, ca un obiect ieşit din uz, exilat în raftul dulapului şi scos din când în 
când, de nevoie, de acolo. Vorba unui bun prieten, care mă vizita consecvent, 
nepăsător la privirile urâte şi vorbele aguridale: „te-au îngropat de vie într-un 
cavou şi deschid din timp în timp uşa, să nu mori de tot, nu că le-ar păsa, dar 
strică imaginii” 

De 35 de ani încoace petrec în teatru mult mai mult timp decât acasă: este 
imposibil ca, oricât de „pusă bine” aş fi fost, să nu fi aflat absolut tot ce se întâm- 
pla aici, la vedere sau nu, să nu simt natura schimbărilor şi sensul de coagulare 
al intereselor. Dar mai cu seamă nu puteam să nu simt cum devenea, de la o zi la 
alta, atmosfera. Nu că ar fi fost ea ozonată până atunci, în niciun caz, dar parcă 
nici băltită într-atât nu am simtit-o. (Poate la început, imediat după 1990, dar 
atunci nu era băltită, ci incredibil de explozivă). 

Deasupra, la suprafață, nu se mişca nimic, nici la bătaia vântului, fie el chiar 
El Niño. Totul părea încremenit într-o armonie suspectă. 

Ca o largă acoladă, deasupra a tot şi toate veghea, imperial, glacial şi angelic, 
zâmbetul doamnei Nicoară. 

Să fi ajuns direct în Grădina Raiului fără să fi băgat eu de seamă? 

Nici vorbă. 


Dat fiind faptul că perioada direcției Luciei Nicoară se întinde exact pe pa- 
tru stagiuni, vom încerca o evaluare pe ani teatrali, nepreluând, desigur, tonul 
rapoartelor anuale asupra activității teatrului, scrise tot de mine şi puse pe pagi- 
na Internet a acestuia, pentru că scopul acelora era unul publicitar. 

Într-o abordare istorică, adevărul se cere mai parcimonios evaluat. 


Stagiunea 2001-2002 

În prima sa conferință de presă, cea deja pomenită, doamna Nicoară anunța 
primele evenimente ale stagiunii: aniversarea a trei decenii de Teatru Naţional la 
Timişoara, în luna octombrie, cu un spectacolal Teatrului Naţional din Bucureşti 
care ar fi urmat a prezenta Jocul dragostei şi al întâmplării de Marivaux, în 
regia lui Felix Alexa şi primele două titluri certe din şirul premierelor stagiunii 
timişorene: Visul unei nopți de vară de William Shakespeare, în regia reputatei 
regizoare Sanda Manu şi Larry Thompson de Dusan Kovacevic, în regia lui 
Ioan Ieremia. Ceilalți doi regizori (de Sabin Popescu, încă regizor angajat al 
Teatrului Naţional, nu se pomenea nimic în afară de faptul că va fi dat afară, 
în locul său urmând a veni loan Ieremia), Ion Ardeal Ieremia, care voia „un 
Caragiale” şi Mihaela Lichiardopol, care încă nu-şi stabilise preferința, urmau 
a-şi definitiva opțiunea repertorială. În reluare, doar două spectacole: Yvona, 
principesa Burgundiei şi Ivan Turbincă. Mult doritul Studio rămânea, în 
continuare, o scumpă iluzie. 

Celelalte probleme anunțate presei erau de natură pur administrativă (o in- 
ventariere a costurilor recuzitei consumabile, pe spectacole, în stagiunea ante- 
rioară, bani cheltuiţi cu colaborări rămase fără finalitate, necesitatea „ajustării” 
bugetului, numărul mic al spectatorilor plătitori la casă etc.), rezolvarea lor, deşi 
necesară, neputându-se constitui într-un şi mai necesar program managerial 
al teatrului pentru următoarea perioadă, program-cadru care ar fi trebuit să 
reflecte intenţiile şi ambitiile recuperării artistice a Teatrului Naţional din 
Timişoara de către proaspătul director. (Sau director, speram noi atunci, amin- 
tindu-ne că asta fusese odinioară). 

La solicitarea Ministerului Culturii am formulat, în acel debut de stagiune, 
oarecari direcții programatice ale repertoriului, acestea fiind, în mare, aproxima- 
tive, ceea ce era cu totul firesc în situaţia dată. Aici se regăsea piesa românească, 
clasică şi contemporană, piesa străină, un spectacol Caragiale, anul 2002 fiind 
Anul Caragiale, Studioul de poezie, şi programele mele: Restituiri şi Programul 
de perfecționare profesională a actorilor, programe care însă nu au mai „intrat” 
în buget. 


Premierele stagiunii: 

Visul unei nopţi de vară de William Shakespeare, în regia profesoarei Sanda 
Manu, de la Universitatea Naţională de Artă Teatrală şi Cinematografică „I.L. 
Caragiale, Bucureşti, în decorurile Emiliei Jivanov şi costumele Getei Medin- 
schi, apărut pe la jumătatea lunii noiembrie, a adunat, într-o redutabilă încerca- 
re artistică, întreaga trupă tânără şi foarte tânără a teatrului. Lucrat cu migală, 
pe fiecare cuvânt, pe fiecare gest, încercând să releve actorilor logica interioară 
ce le lega, Sanda Manu a făcut, prin acest spectacol, un extraordinar curs practic 
de actorie. Nemairămânându-i însă suficient timp pentru şlefuirea spectacolu- 
lui, acesta a fost unul solid construit (jucat cu bucurie de interpreţi în decorul 
Milenei Jivanov, mereu frust şi expresiv), asamblat cu inventivitate şi rigoare, 
dar fără a-şi fi putut dobândi ritmul propriu necesar şi fără a dispune de străluci- 
rea care să valorizeze temeinicia gândului şi a construcției regizorale. I-am iubit 
şi i-am admirat mai cu seamă pe actorii tineri, ale căror posibilități, generoase şi 
nuanțate în registrul comic, mi s-au revelat întâia oară. 

Larry Thompson, tragedia unei tinereţi sau show must go on de Dusan 
Kovačević, un text inedit şi cu o fizionomie particulară în configurația reperto- 
rială a teatrului, prin chiar universul operei scriitorului sârb, ce explorează fa- 
bulosul spiritului şi psihologiei balcanice, a reprezentat o miză mare ce urma 
să marcheze revenirea triumfală în teatru a regizorului Ioan Ieremia. Nu s-a 
întâmplat aşa: spectacolul a fost, cu evidenţă, o enormă cădere din premieră, 
dezamăgind, egal, publicul timişorean şi critica de specialitate. 

Cum spectacolul adresat vârstei copilăriei fusese unul ignorat de câţiva ani 
buni de teatru, într-un mod nejustificat (Ivan Turbincă nefiind unul prea gus- 
tat nici de cei mari, nici de cei mici), Micuța Dorothy, un muzical de Silvia 
Kerim şi Marius Teicu după Vrăjitorul din Oz a fost unul căruia, chiar dacă i 
s-au reproşat multe şi adevărate lucruri legate de imaginea scenică, a rămas unul 
util teatrului, jucat cu mare încântare de actori în fața sălii de pitici în delir. Dar 
poate cel mai important câştig pentru trupa teatrului a fost întâlnirea lor cu re- 
gizoarea Migry Avram-Nicolau, care, la venerabila sa vârstă, le-a dat o lecţie de 
teatru adevărat. Le-a plăcut tuturor enorm. 

Spectacolul Mihaelei Lichiardopol Eu, când vreau să fluier, fluier, pe textul 
foarte tinerei Andreea Vălean, a fost şi el unul foarte util teatrului, adresân- 
du-se, prioritar, adolescenților şi vârstei tinere, în general, atât prin problema- 
tica în discuţie — delincvenţa juvenilă —, cât şi prin tipul de spectacol care insera 
muzică pe texte „la obiect, scrise şi interpretate live de Andrei de la Haos şi tru- 

pa Guranii. Spectacolul a avut un mare succes. Tot în stagiunea aceasta, o altă 
categorie de vârstă, pensionarii, s-au delectat cu spectacolul-mozaic Eternele 
iubiri, făcut în colaborare cu Opera Română. 

Divanul persian, un muzical (în premieră absolută) pe textul lui Octavian 
Sava după Mihail Sadoveanu şi muzica timişoreanului Marius "eicu, a adunat 
din nou întregul efectiv tânăr al teatrului, dar şi aproape pe toți maturii şi 
vârstnicii, de această dată sub mâna unui regizor debutant, Cezar Ghioca. Spec- 
tacolul a fost recepționat oarecum diferit de presa locală şi de public. În po- 
fida unor reproşuri, justificate, legate de simplitatea poveștii, de supărătoare 
lungimi, detensionări, inegalităţi valorice artistic între scenetele spectacolului 
etc., Divanul persian a fost, cel puţin din perspectiva noastră, exact ceea ce şi-a 
propus să fie: un fastuos muzical care a antrenat întreaga suflare actoricească 
a teatrului, beneficiind şi de „întăriri” dinafară, în total o mare de oameni care 
s-au demonstrat capabili să cânte şi să danseze, indiferent de vârstă, cu bucurie, 
totală implicare şi cu mult, mult har, actorii descoperind în ei înşişi valenţe ale 
unei nebănuite fantezii comice şi gust pentru parodia de bună calitate. Toate 
foarte bine paginate de tânărul regizor care, dacă ar fi avut puterea de a acţiona 
cu bărbătească hotărâre foarfeca, şi-ar fi făcut, sieşi şi spectacolului său, un real 
serviciu. Publicul l-a gustat, totuşi, cu deliciu. 

Deşi este nedrept să nu menţionezi toate numele actorilor implicați, „decu- 
păm, cu toate acestea, câteva din înşiruirea prea lungă pentru spaţiul tipografic, 
actori care „au ieşit din pluton” prin importanța prestaţiei lor artistice: Laura 
Avarvari, frumoasă, sensibilă, incredibil de disponibilă, de o energie cuceritoa- 
re, Anca Jurchescu, inventivă, expresivă, de un haz debordant şi totuşi delicat, 
Traian Buzoianu, într-o excelentă formă comică, Alina Reus, Călin Ionescu, 
Florin Ionescu, Vladimir Jurăscu, Monica Rusei, Damian Oancea, Constantin 
Tovarniţchi, Luminiţa Stoianovici, Ana Maria Cojocaru, Sabina Bijan şi alții, 
unii dintre ei, cei mai mulți, fermecători, de neuitat într-un tip de spectacol care 
nu se construieşte uşor. 

A mai fost D'ale carnavalului cu scene din Conul Leonida faţă cu reacţi- 
unea de I.L. Caragiale, în versiunea scenică a lui loan Ieremia, marcând Anul 
Caragiale. Simpozionul: Caragiale, contemporanul nostru, lansarea cărţii profe- 
sorului univ. dr. Ion Iliescu I.L. Caragiale în Pantheonul presei şi expoziţia de fo- 
tografii din spectacolele Caragiale pe scena Teatrului Naţional Timişoara, de la 
începuturi până în prezent, au venit să îmbogăţească premiera spectacolului, cu 
care teatrul s-a şi prezentat, fără a reuşi să facă o bună impresie, ba, dimpotrivă, 
în ediția 2002 a Festivalului Dramaturgiei Româneşti de la Timişoara, din luna 
octombrie a aceluiaşi an. Cu mici fragmente din acest spectacol, alăturate unei 
prestații şcolare pe Momente şi schiţe s-a alcătuit, pentru şcoli, spectacolul Ac- 
tori mari — actori mici. În debutul stagiunii următoare, spectacolul O făclie de 
Paşte, pe un scenariu de Radu Macrinici după proza fantastică a lui I.L. Cara- 
giale, realizat de Ion Ardeal Ieremia, a fost un spectacol inegal valoric, pe mari 
porțiuni convingător şi bine jucat, pe altele dimpotrivă, el venit să completeze 
oferta Teatrului Naţional pentru Anul Caragiale. 

A fost continuat deja tradiționalul program de poezie cu trei spectacole: 
Brâncuşi - Anno Domini, spectacol susținut de actorii invitați Rodica 
Mandache şi Eusebiu Ştefănescu, în Aula Magna a Universităţii de Vest, 
Întâlnire cu Nichita, spectacol comemorativ susținut de Mircea Belu şi Dor 
de Eminescu, spectacol la care, alături de actorii teatrului, au mai participat 
poetul Adrian Păunescu, Corala Sursum Corda, dirijată de Diodor Nicoară şi 
cântăreții Victor Socaciu şi Tatiana Stepa. 


Prima stagiune a directoratului Nicoară a debutat cu sărbătorirea a 30 de 
ani ai Teatrului Naţional Mihai Eminescu din Timişoara, eveniment care a 
marcat şi deschiderea anului teatral 2001-2002. 

Au onorat evenimentul, cu prezența lor, personalități marcante ale teatrului 
românesc: regizorul Horea Popescu, atunci directorul Direcției Teatrelor şi 
Instituţiilor de Spectacole din Ministerul Culturii şi Cultelor, Radu Beligan, 
artist emerit, actrița Dorina Lazăr, directorul artistic al Teatrului Odeon, 
actrița Florina Cercel, director artistic al Teatrului Naţional Bucureşti, regizorul 
Mircea Cornişteanu, directorul Teatrului Naţional Craiova, criticul Ion Cocora, 
directorul „Iheatrum Mundi, prof. univ. Ion Toboşaru, din partea Academiei 
de Teatru şi Film Bucureşti, prof. Sanda Manu, din partea aceleiaşi instituții, 
reprezentanți ai Uniunii Scriitorilor din România, Societatea Naţională de 
Radioteleviziune, Televiziunea Română etc. 

Au mai participat reprezentanți ai instituțiilor guvernamentale din Timişoa- 
ra şi județ, precum şi multe cadre artistice din străinătate şi din ţară care şi-au 
desfăşurat o parte din activitatea profesională la Teatrul Naţional timişorean. 

Premiera Visul unei nopţi de vară de W. Shakespeare, în regia prof. Sanda 
Manu, a marcat prima zi a sărbătoririi, 14 octombrie 2001. În ziua următoare, 
două spectacole au venit să omagieze Teatrul Naţional la cea de a 30-a sărbăto- 
rire: Jocul dragostei şi al întâmplării de Marivaux, spectacol al Teatrului Naţio- 
nal „I. L. Caragiale” Bucureşti, în regia lui Felix Alexa şi monodrama Diatribă 
de amor sau Cenușa eternei iubiri de Gabriel Garcia Marquez, prezentată în 
avanpremieră. Regia era semnată de Alexandra Gandi, scenografia îi aparținea 
Getei Medinschi, interpretă: Irene Flamann Catalina, Germania. A fost, acest 
spectacol, un extraordinar de emoţionant recital al Irenei, meandrele existenței 
eroinei lui Marquez suprapunându-se, pe multe porțiuni, peste chiar viața pri- 
vată a actriţei, ceea ce a făcut ca personajul să beneficieze nu doar de harul de 
necontestat al Irenei, dar şi de o tensiune, o energie frisonantă, decurgând din 
chiar „comentariul” personal, interior, al actriței, ce-şi retrăia iubirile, împlini- 
rile, fericirea, dezamăgirea, eşecul cuplului, regretele, resentimentele, iertările şi 
din nou iubirile. Contemplând, cu tristețe, şi cenuşa lor. 

În prima zi a aniversării a apărut primul număr al revistei SPECTACOL, 
editată de Teatrul Naţional Timişoara, prin grija şi la iniţiativa jurnalistului Ion 
Jurca Rovina. 

Tot în stagiunea 2001-2002 am demarat, la propunerea mea, împreună cu 
Facultatea de Sociologie-Psihologie a Universității de Vest Timişoara, Programul 

Spectatorul — partener al actorului, program care avea scopuri clare: formu- 
larea, în termeni limpezi, a orizontului de aşteptare al publicului, real şi poten- 
tial, față de Teatrul Naţional Timişoara şi acoperirea nevoilor culturale ale unui 
public divers, eterogen ca gust, vârstă, grad de cultură, capacitate de absorbție 
culturală etc., prin oferta teatrului, expresie a echilibrului cerere-ofertă. 

Programul s-a desfăşurat, în stagiunea următoare, cu maximum de serio- 
zitate din partea Facultăţii de Sociologie-Psihologie, care şi-a deplasat pe teren 
un modul important numeric de studenţi, am primit concluziile acestei inves- 
tigaţii, dar ele au rămas nefinalizate, nefiind prezentate nici Consiliului artistic 
şi nici regizorilor ca un posibil şi necesar ghid pentru opţiunile lor repertoriale. 
Opţiuni care, nu-i aşa, ar fi trebuit să ţină seama şi de orizontul de aşteptare al 
publicului timişorean. 


Stagiunea 2002-2003. Repertorial, a fost o stagiune a piesei româneşti re- 
prezentată prioritar, fără ca acest lucru să fi fost precizat, ca intenție, din debutul 
stagiunii. Aşa au vrut regizorii, sau așa s-a potrivit să fie. Şi nu a fost rău, pentru 
că era Anul Caragiale, stagiunile anterioare acordaseră o atenție marcată piesei 
străine şi, până la urmă, teatrul nostru organiza un festival de dramaturgie ro- 
mânească de ani buni. 

O făclie de Paşte, pe un scenariu de Radu Macrinici după proza fantastică 
a lui I.L. Caragiale a fost o propunere a regizorului Ion Ardeal Ieremia cu totul 
demnă de interes, transpusă într-un spectacol inedit ca formulă spectaculară, cu 
totul compatibilă cu acest text special, ce vine să dezvăluie un Caragiale preocu- 
pat de absurd şi, pe alocuri, de oniric. Deşi jucat, de cea mai mare parte a trupei, 
cu credinţă şi adevăr, spectacolul a rămas, valoric, inconstant, cu porțiuni valide, 
şi chiar mai mult decât atât, dar şi cu altele dimpotrivă, dificil de asumat ca fapt 
artistic. 

Căsătoria de Gogol. Una dintre calităţile care l-au particularizat pe regizo- 
rul Ioan Ieremia în prima parte a carierei sale, cea de dinainte de 1990, a fost 
puterea de a-şi „curăţa” bărbăteşte spectacolul, renunțând la inutilități, lăsând 
passe-partout în jurul punctelor cheie ale poveştii, susținută prin elemente spec- 
tacologice bine plasate, cu efect puternic, elemente construite savant, cu artă, 
bună măsură şi logică în jurul axei categorice, ca idee, a spectacolului. La reali- 
zarea spectacolului Căsătoria de Gogol, a doua premieră a stagiunii 2002-2003, 
această calitate nu a funcţionat, deşi, dintre toate spectacolele realizate de Ioan 
Ieremia între 2001-2005, acesta a fost cel mai bun. 

Indiferent cât de clare ar fi părut, în mintea regizorului, ideile pe care îşi 
aşezase spectacolul („Piesa lui Gogol ne vorbeşte despre caducitatea instituți- 
ei denumită familie, „Bărbatul pentru mine, aici, este eternul vânător pentru 
care femeia rămâne eternul vânat, victimă” „În spectacol am intervenit în trata- 
mentul aplicat personajelor, relaţiilor dintre ele. Pentru că e vorba de o comedie 
scrisă într-o epocă, iar eu fac spectacolul astăzi”), aceste idei nu reuşesc să treacă 
dinspre scenă spre sală într-o formă în care să-i lămurească pe spectatori în le- 
gătură cu ce se întâmplă, de fapt, în spectacol. Pentru că anularea logicii interne 

a relaţiilor personajelor lui Gogol — schimbarea vârstei Agafiei, care devine o 
adolescentă ingenuă în locul bogatei fete bătrâne pe care o propune Gogol, şi, în 
contrapartidă, cei trei peţitori tineri dar săraci ai lui Gogol devin, aici, trei septua- 
genari decrepiţi, tot lefteri — te fac să nu prea pricepi cum stau lucrurile. Pentru 
că, pe cei trei bătrâni, îi poţi înţelege: pe vremea lui Gogol sau astăzi, bogaţi sau 
sărmani, în precara lor luciditate, pot râvni, chiar agresiv, la trufandaua femini- 
nă, crezându-se dezirabili. Cunosc cazuri chiar în vecinătatea noastră imediată. 
Mie, însă, senilitatea — pentru că despre asta este vorba — nu mi se pare comică, 
ci mai curând tristă, oricând, în orice vreme. Cât despre frageda copilă Agafia, 
bogată, frumoasă, virtuoasă şi, vorba ceea, devreme acasă, înconjurată de tineri, 
săraci sau bogați, (pentru că Agafia este o partidă), ei bine, la Agafia lui Ieremia 
este problema: interesul ei, în sensul cuplului, pentru matusalemica tripletă este 
de neexplicat. Pentru că acest interes nu are cum să fie unul comic, ci doar... cli- 
nic. În logica minimă a lucrurilor, cea a bunului simţ. 

Sigur că ne invadează absurdul, dar abandonul logicii relațiilor dintre perso- 
naje, care motivează actele lor, nu sugerează absurdul existenței umane, ci doar 
zona ei confuză prin tară fizică sau psihică. 

Dincolo de acest „detaliu, există, în spectacol, scene şi semne teatrale de o 
mare frumuseţe, fiecare în parte, dar multe pleonastice şi redundante, prin ex- 
ces. Spectatorul înțelege ideea comunicată, chiar fără să i se spună de trei ori 
acelaşi lucru, repetarea nefiind în plus lămuritoare, ci doar cronofagă. Spectaco- 
lul a fost unul nu lipsit de farmec, dar lung, adormitor, pe mari porţiuni lipsit de 
magnetism. Fără „actualizări, cu artistică rigoare, spectacolul ar fi putut fi unul 
bun. 

Iona de Marin Sorescu, tot în regia lui loan Ieremia, deşi a avut regim de 
premieră, nu a fost, totuşi, decât o reluare a spectacolului din 1994, în acelaşi 
decor şi aceeaşi concepție regizorală, dar fără interpretul Ionei de atunci, Dami- 
an Oancea, fără cusur în rol. În rolul Iona, de această dată, a intrat chiar Ioan 
Ieremia, regizorul, recidivist în încercarea de a demonstra că el este cel mai bun 
actor al teatrului. Scos din spectacol din motive obscure, Damian Oancea a stat 
senin în stal şi a privit „minunea”: pe scena Teatrului Naţional, un regizor bun 
odinioară se juca de-a actorul — într-o evoluţie fără pic de har, remarcabil de pe- 
nibilă!!! — distrugându-şi propriul spectacol. Care nu era, însă, doar spectacolul 
lui ci, până la urmă, era proprietatea Teatrului Naţional. Ruşinea au împărțit-o 
pe din două regizorul-interpret şi teatrul, sau, poate, pe din trei, pentru că există 
situații în care directorul unui teatru este obligat să apere producția şi imaginea 
teatrului însuşi, chiar împotriva bizareriilor regizorului care a creat spectaco- 
lul. 

Următoarea premieră românească, pe scenariul lui Ion Ardeal Ieremia după 
scrierile lui Vasile Alecsandri având-o protagonistă pe savuroasa Coană Chiriţa, 
a fost chiar spectacolul Chiriţa. Ciudat, pentru mine cel puţin, a fost faptul că, 
deşi nu i-a impus nimeni proiectul, acesta intrând în repertoriu la propunerea 
proprie, Ion Ardeal Ieremia declara, în presă, că Alecsandri i s-a părut a fi un 
autor minor, mânuind vorbe care au, poate, o oarecare strălucire, dar nu spun 

prea mare lucru. Sunt cam goale, adică. Păi, dacă autorul spectacolului nu s- 
a simţit atras de Alecsandri şi modul lui de a şarja, prin ironie, râs şi pamflet 
ascuţit, lumea, aceeaşi lume sclipicioasă şi „de tablă, contemporană şi cu noi, la 
care se referă prin spectacol I. A. Ieremia, de ce o fi recurs el tocmai la vorbele 
„subțiratice” ale bardului spre a admonesta această lume? Dacă un spectacol 
este, şi este, rodul unor fuziuni creatoare, erotice deci, între toți constructorii 
de spectacol, incluzând aici şi autorul, de ce o fi vrut regizorul să-şi clădească 
spectacolul prin viol? 

Evoluând într-un scenariu confecţionat inabil prin aglutinarea de replici şi 
porțiuni de scenete, flasc, cu cezuri în fluența desfăşurării lucrurilor, lipsit de 
har şi haz, actorii, toţi tineri şi talentaţi, cu un mare potenţial comic demonstrat 
deja (presupunem, însă, lăsați complet fără îndrumarea directorului de scenă), 
au reuşit senzaționala performanţă de a părea toţi, fără excepție, amatori şi 
stângaci în rol, înnodându-şi (pe lângă toate!), limba într-o moldovenească cu 
totul aproximativă, fiind adică, în spectacol, „de nevăzut, aşa cum spunea un 
distins cronicar dramatic atunci când desemna pragul sub care nu se mai putea 
coborâ. Atunci când acest lucru se întâmplă cu o distribuţie întreagă, vina nu 
este la actori. 

A fost un spectacol chinuit şi trist. 

La Lilieci, după Marin Sorescu, în regia lui Sabin Popescu, pe un scenariu 
alcătuit tot de el şi în scenografia lui George Petre, a rămas, în stagiunea în dis- 
cuție, cel mai realizat şi important spectacol, 

Un spectacol pe textele, chiar excelente, ale celui mai oltean dramaturg ro- 
mân, în care evoluează personaje neaoş olteneşti, în vorbă, în haine şi mai cu 
seamă în spirit, jucat în inima Banatului, reprezintă nu doar o provocare dar, 
mai ales, un risc. Asumat nu doar de regizorul Sabin Popescu, cât şi de teatrul 
însuşi. 

Pariul a fost câştigat. Şansele spectacolului au fost mai multe: un scenariu 
bine închegat într-o expresivă formă teatrală, dramatic (cu oarecare diluţie, în 
partea a doua), exploatând pitorescul şi fastul spiritual al unei lumi rurale deja 
pierdută, dizolvată în trecut, cu personaje autentice şi bine conturate prin ofer- 
tă literară şi decupaj în scenariu, dar şi ataşamentul total al distribuţiei față de 
această provocare, față de proiect. Așezat sub cupola unui realism decantat şi 
frust, deschis totuşi spre nuanţă şi accent, spre contrapunct (bine plasat), in- 
fuzat de ironie, autoironie şi umor din belşug, susținut de implicarea credibilă 
şi unitară stilistic a întregii distribuții, vizibil încercând plăcerea jocului, spec- 
tacolul a convins atât presa de specialitate, cât şi un public neomogen cultural, 
invitat la festinul spiritual al vecinilor de palier geografic. Spectacolul, prezentat 
în cadrul ediției 2004 a Festivalului Dramaturgiei Româneşti, a convins juriul, 
publicul şi criticii, fiind singurul - au zis ei, şi noi am fost de acord — demn de 
interes dintre cele ale teatrului gazdă. 

Puterea obişnuinţei de Thomas Bernhard, în direcția de scenă a lui Ulf 
Diickelmann, regizor vienez, a făcut parte dintr-un proiect de o stagiune numit 
Punţi culturale, stabilit între Teatrul Naţional 'Timişoara şi Teatrul Pygmalion 

din Viena, acesta fiind prezent în cadrul Festivalului Dramaturgiei Româneşti, 
ediția a X-a, cu spectacolul Jocul vieţii și al morţii în deșertul de cenușă de 
Horia Lovinescu. În contrapartidă, Teatrul Naţional a prezentat la Viena, cu 
succes de public şi presă, în primăvara anului 2003, spectacolul Eu, când vreau 
să fluier, fluier de Andreea Vălean, în regia Mihaelei Lichiardopol. 

Textul lui Thomas Bernhard era unul absolut excelent, cu roluri de Oscar, 
infuzat din scriitură cu simboluri clare, uşor de „citit” chiar de spectatorul laic 
(cum ar fi acela al ringului circului, unde cei slabi se pot învârti la infinit, în 
virtutea drumului odată ştiut, devenit obişnuință, chiar atunci când este vorba 
despre laşă supunere, dacă nu au puterea de a găsi mica breşă de ieşire), semnifi- 
caţiile vizau invariantele comportamentale umane, clare şi ele, era comentată şi 
condiţia artistului, de oriunde, în raport cu puterea etc. Înțelegerea lor, a acestor 
simboluri, reprezenta însă palierul al doilea al asumării spectacolului, primul 
fiind povestea care, dacă nu este clară, nu înţelegi nimic nici din spectacol şi nici 
din semnificaţiile lui, oricât de profunde. Totul se întâmpla într-un circ, dar era 
clar că autorul viza chiar lumea, oamenii, orice profesie ar fi avut. Tânărul Ulf a 
trunchiat însă textul, povestea, în încercarea de a juca, incredibil, chiar palierul 
al doilea, cel al semnificaţiilor. Am văzut trei repetiţii finale până să pricep, în 
sfârşit, de ce nu pricepusem până atunci nimic. Pentru că povestea era, pe scenă, 
în ceață, şi tot pe acolo se aflau şi o bună parte dintre interpreţi, care nu aveau, 
sărmanii, nicio vină, jucând fiecare cam ce credea de cuviinţă. Din „rolul lui de 
Oscar, minunatul actor de comedie Titi Buzoianu a făcut tot ce a putut, dar nu 
prea avea pe ce să se sprijine. La un moment dat, părăsindu-şi straiele de circ, 
toţi interpreţii apăreau în nişte uniforme gri, care mie, una, îmi aminteau de 
uniformele taxatorilor de tramvai din vremea copilăriei mele. Încercând să des- 
copăr profunzimea simbolului, mi s-a explicat că spectatorii trebuie să priceapă 
că piesa face referire nu doar la lumea circului, ci şi la cea a funcţionarilor din 
bănci, bunăoară, care şi ei pot rămâne captivi ai unor proaste deprinderi, ca cea 
a supunerii din obişnuinţă, a incapacității de frondă, adică. I-auzi ce noutate! 

La vizionare, cu o zi înaintea premierei, la nedumeririle mele, un „afectuos” 
coleg regizor mi-a comunicat că nu am înțeles nimic din text şi nici din încăr- 
cătura subtilă a spectacolului. Observaţia a fost de îndată tradusă în germană, 
ca să înțeleagă fragedul Ulf (sau Uff!!, cum îi spunea, cu umor, o jurnalistă) că 
are vajnici apărători ai artei sale şi care sunt aceia. L-am înțeles pe grijuliul meu 
coleg: nu fusese niciodată la Viena. 

Învinsă, m-am retras vreo săptămână în dormitor, cu... Herman Hesse şi bu- 
linele de gripă. 

Tandreţe şi abjecţie, după Teodor Mazilu, a însemnat o versiune scenică 
din mai multe piese cum ar fi Mobilă şi durere, Proștii sub clar de lună, cărora 
li s-a adăugat şi o porțiune din Frumos e în septembrie la Veneţia, Veneţia de- 
venind aici Raiul însuşi. Dacă nu ar fi lipsit cu desăvârşire rigoarea, Tandreţe şi 
abjecţie ar fi putut fi un spectacol demn de interes. 

Dintre evenimentele stagiunii, am putea menţiona două, primul fiind Fes- 
tivalul Dramaturgiei Româneşti, ediția a X-a, care a readus vechiul sistem al 

jurizării spectacolelor. Vom detalia fizionomia acestei ediţii în capitolul dedicat 
Festivalului Dramaturgiei Româneşti. 

Cel de al doilea a fost Atelierul de traduceri de texte de la Orleans, la care 
s-a afiliat Teatrul Naţional din Timişoara, ca reprezentant al României. Alături 
de Programul Punţi culturale, care, în intenţie, ar fi trebuit continuat mai multe 
stagiuni, dar a sucombat după epuizarea unui schimb echitabil de spectacole 
între Timişoara şi Viena, un pas important în direcția intenţiei teatrului de inte- 
grare într-un circuit cultural european, atât prin preluarea unor valori culturale 
europene, cât şi prin exportul celor româneşti în interiorul unui schimb fluid 
şi echitabil, dar mai cu seamă permanent, a fost afilierea Teatrului Naţional 
Timişoara la Atelierul de traduceri de texte de la Orleans. În cadrul acestui 
organism, prin contribuţia teatrului, 10 texte româneşti contemporane urmau 
a fi traduse în limbile celorlalte țări partenere ale Atelierului — Italia, Irlanda, 
Grecia, Spania, Portugalia, Franța — până la sfârşitul anului 2006, şi, în contra- 
partidă, 10 texte din dramaturgia țărilor deja menţionate au fost deja traduse şi 
aduse în România în toamna anului 2004. 

În luna iunie 2003, Teatrul Naţional Timişoara a fost afiliat, alături de cele- 
lalte Teatre Naţionale din România, la Clubul Teatrelor Naţionale din Europa 
de Sud-Est, organism care însă, deşi şi-a propus obiective multiple, nu a reuşit 
să devină, şi în fapt, unul lucrativ. 


Stagiunea 2003-2004. Realizările scenice ale teatrului în această stagiune 
nu au reuşit ca, în ansamblu, să încline balanța spre valoare. Nu s-a putut face 
saltul mai sus de zona medie a ofertei teatrului. Lipsa unei direcţii repertoriale 
clare, lipsa unui program coerent articulat, echilibrând raportul cerere-ofertă, 
în respectul relației teatrului cu cetatea, s-au simțit în alcătuirea, destul de în- 
tâmplătoare, a repertoriului acestei stagiuni. 

Premiera întâia a stagiunii a fost o piesuţă a lui Eugene Labiche, Crima din 
strada Lourcine, montată de Felix Alexa, care, mutând accentele, a reuşit să 
facă din această comedioară neagră un spectacol interesant, frizând absurdul, 
dar spectacolul nu a putut dobândi consistență mai mult decât îi îngăduia sub- 
stanța, firavă, a textului. În situația în care teatrul ar fi rulat, cu succes, specta- 
cole majore, „grele, acest spectacol ar fi avut, desigur, un bun loc în repertoriu. 
Oricum, față de alte premiere ale ultimelor stagiuni s-a jucat cel mai mult, adică 
14 spectacole. 

Un alt spectacol cu oarecare succes de public a fost Diavolul şi Domnişoara 
Prym, o dramatizare de Mihaela Lichiardopol, regizoarea spectacolului, după 
romanul omonim al lui Paulo Coelho, autor în mare vogă la momentul acela 
cam pretutindeni, deci cu succes şi la lectorii români. Cum însă spectacolul nu a 
reuşit să surprindă, nu atât totalitatea evenimentelor, pentru că oricum nu ar fi 
reuşit, dar mai cu seamă atmosfera romanului, misterioasă, tensionată, surprin- 
zătoare, adică foarte dramatică, cititorii fideli ai lui Coelho, asumaţi de lectură, 
nu au fost prea mulțumiți de replica lui teatrală. O colaborare cu doi tineri ar- 
tişti plasticieni, Claudiu şi Dan Toma, a făcut ca decorul şi luminile, inspirate 

ambele, dar şi talentul de plastician al Mihaelei Lichiardopol, vizibil în toate 
spectacolele sale, să compenseze, parțial, ceea ce îi lipsea scenariului, aducând în 
reprezentație un anume fior tensional. 

Acesta venea, desigur, în bună măsură şi din interpretarea echipei, totuşi 
surprinzător de inegală de la o reprezentaţie la alta. Laura Avarvari în Chantal, 
Ana Serghie Ionescu în Berta şi Alina Reus în Patroana Hotelului au reuşit să 
rămână mai mult timp consecvente cu fizionomia personajelor lor. 

Stagiunea ar fi trebuit să aibă şi două „bombe” repertoriale: Scaunele de 
Eugene Ionesco, în regia lui Ioan Ieremia şi Medeea de Euripide, în regia lui Ion 
Ardeal Ieremia. Ca propunere erau, neîndoios, mai mult decât bine venite în- 
tr-un repertoriu firav. Din nefericire pentru toată lumea, spectacolele rezultate 
au dezamăgit, egal, publicul şi critica de specialitate. 

Este interesant cum publicul nu poate fi niciodată păcălit în legătură cu va- 
loarea unui spectacol. Chiar dacă i se face o senzaţională „lansare pe piață, o 
promovare fără cusur, publicul de premieră simte adevărul şi stabileşte, întot- 
deauna, măsura valorii acestuia. (Cum publicitatea orală circulă mai repede de- 
cât cea scrisă, serviciul Marketing este primul care sesizează cum a fost primit 
spectacolul.) 

De cele mai multe ori critica de specialitate îi confirmă evaluarea. 

Angajare de clovn de Matei Vişniec, în regia lui Sabin Popescu, a fost un 
spectacol a cărui distribuţie a reprezentat atât un avantaj, cât şi, egal, un factor 
de risc pentru acesta. Toți interpreții: Vladimir Jurăscu, Daniel Petrescu şi 
Alexandru Ternovits aveau vârsta personajelor lui Vişniec, un lucru important, 
dar aceasta mai însemna şi faptul că aveau, unii cel puţin, şi defectele vârstei 
a treia, printre care fragilitatea memoriei. Ideile spectacolului erau clare dar 
valoarea lui, de la o reprezentație la alta, a marcat sinusoide incredibile, între 
absolut excelent şi... cu câteva trepte mai jos. 

Sinucigaşul de Nikolai Erdman a fost un spectacol care a beneficiat de re- 
gia tânărului, talentatului şi multipremiatului Claudiu Goga, un spectacol mult 
peste valoarea celor ale teatrului în stagiunea de care ne ocupăm (cu excepția 
premierei Crima din strada Lourcine), dar care, deşi admirabil gândit şi con- 
struit în ansamblu, cu multe tablouri remarcabile, nu a izbutit să aibă străluci- 
rea pe care ar fi pretins-o această piesă foarte generoasă în situaţii de un comic 
debordant. 

A mai existat, în stagiunea 2003-2004, un spectacol pentru copii, făcut de 
Mihaela Murgu, Cântec pentru adormit Mitzura, pe versurile lui Tudor Ar- 
ghezi şi o reprezentaţie, un recital de fapt, al foarte talentatei actrițe care este 
Sabina Bijan, pe monologuri din Caragiale, De 4 ori femeie, spectacole care nu 
au modificat cu nimic valoarea generală scăzută a stagiunii. 


Stagiunea 2004-2005 a debutat, în octombrie, cu ediția a XI-a a Festivalului 
Dramaturgiei Româneşti, ediție care ar fi trebuit să fie „festivalul festivalurilor” 


prin investiţia mirobolantă, dar a reuşit să fie remarcat numai prin efortul şi 
gentilețea gazdelor, nu şi prin valoarea ofertei artistice a spectacolelor aliniate la 

start. Teatrul Naţional Timişoara a fost reprezentat de două spectacole semnate 
Ioan Ieremia: Cervus divinus de Ion Druţă şi Scaunele de Eugene Ionesco şi de 
spectacolul La Lilieci, după Marin Sorescu, în regia lui Sabin Popescu. Primul 
dintre ele, în premieră, a deschis festivalul şi a fost o cădere evidentă, deşi câteva 
doamne basarabence au lăcrimat în pauză la amintirea evenimentelor pe care le 
traversaseră personal cu zeci de ani în urmă. Dar asta este altceva. A fost întâia 
dintre premierele ultimei stagiuni, urmată, la o distanţă de o lună şi jumătate, de 
Cleopatra a VII-a de Horia Gârbea, în regia lui Bogdan Ulmu, spectacol destul 
de subțirel, ca să nu spun mai mult. 

Seria celor trei „ceasuri rele” s-a încheiat cu spectacolul Soluţii la solicitări 
solidare de Dimitris Dimitrianis, pus în scenă de Ion Ardeal Ieremia, pe un text 
cel puţin interesant, din care a rezultat însă un spectacol... dimpotrivă. 

Neguţătorul din Veneţia de William Shakespeare a fost şi a rămas un 
spectacol bun, nu fără elemente reproşabile, destule, desigur, dar, în principal 
prin interpretarea actorilor. Li s-a adăugat decorul admirabil al Emiliei Jivanov şi 
muzica, scrisă special pentru spectacol, de Ilie Stepan. În rolul Shylock, Vladimir 
Jurăscu şi-a dat, încă o dată, măsura valorii de multe ori demonstrate deja. A 
făcut un Shylock de o mare complexitate psihologică şi expresivă, nuanțat şi 
puternic, viclean, avar, învingător şi înfrânt, uzând de o simfonie întreagă de 
tonuri, semitonuri, decibeli, tonuri fariseice etc. etc. Damian Oancea în Antonio, 
Laura Avarvari şi Alina Reus în Portia, Mihaela Murgu în Nerissa, dar şi alții, au 
făcut ca spectacolul să fie unul, cu toate defectele lui, convingător, cu adevărat 
gustat şi de public, şi de presă. 

Lisa şi Clint de Rebeca Gilman, în regia lui Claudiu Goga, a fost un spec- 
tacol excelent construit regizoral, bine interpretat, şi de actorii invitați şi de ai 
noştri, într-un decor frust, frumos şi expresiv, însă mai puţin confortabil prin 
chiar substanța lui, axată pe psihologia crimei, vorbind despre violenţă, sex, viol, 
crimă, despre lumea celor fără şansă, a celor „născuţi asasini, a celor care nu 
au izbăvire decât prin recuperarea sufletească înainte de moarte. Un spectacol 
care, în fizionomia repertorială a unei stagiuni putea avea un loc necesar, putea 
avea chiar dimensiunea purificatoare a anticului catharsis, dar el ar fi trebuit 
neapărat înconjurat de alte tipuri de spectacole decât cele existente la Teatrul 
Naţional în acel moment. Nu faptul că această problemă şi temă se regăsesc în 
nenumărate filme americane — unele chiar foarte bine făcute — pe mai toate 
posturile TV, a făcut ca publicul să nu se îngrămădească la spectacol, ci restul 
ofertei teatrului nostru. 

Scrinul negru sau Manifestul broaștei țestoase, adaptare de Ada Lupu 
după romanul lui George Călinescu, a beneficiat de comentarii diferite, unele 
polare chiar, dar mie spectacolul mi-a plăcut, nu mi s-a părut neclar, dimpotrivă. 
Actorii, care au înţeles tipul de spectacol care este şi s-au implicat cu credinţă şi 
har, au realizat portrete scenice remarcabile, chiar în roluri mai puțin importan- 
te. Aşa a fost Irene Flamann Catalina, de exemplu. 

Deşi, întocmai ca lungul şir de directori care au precedat-o, Lucia Nicoară 
şi-a propus, declarat, din start, ridicarea ştachetei valorice a spectacolelor tea- 
trului, nu a reuşit, cu evidență. Numărând realizările, medii sau chiar bune, şi 
eşecurile, balanţa înclinând, numeric, cu certitudine, spre acestea din urmă, aş 
zice că teatrul a suferit un declin categoric. 

Statisticile care contabilizează numărul de spectatori pe spectacol ori gradul 
de utilizare al sălii nu sunt, aproape niciodată, dar în acest caz cu siguranță, un 
reper valoric al spectacolului. Acest reper ar putea fi luat în considerare doar 
dacă s-ar vorbi despre vânzarea la casă, doar aceasta ar putea măsura interesul 
real al publicului pentru spectacol. Altminteri, aceste valori sunt doar măsura 
unei munci bine făcute de departamentul marketing. Lăsate la casă, mai mult ca 
sigur, spectacolele nu s-ar fi vândut. Sigur că există, aici, mai multe elemente care 
ar trebui clarificate, oricum însă, comparaţiile cu stagiunile anterioare (1997- 
2001), când s-a încercat abandonarea modalității de impresariere acreditată cu 
zeci de ani în urmă, funcțională, dar veche, nu sunt edificatoare. Sunt numai 
nişte rapoarte statistice, care, rupte de context, au valoare într-un palier admi- 
nistrativ de evaluare a activității teatrului, nu şi în cel artistic. 


Câteva, doar câteva, foarte puţine, evenimente (nu toate plăcute, sau, mai 
exact, nu pentru toți plăcute) care au traversat existența teatrului. 


Nemaiintâmplatele 

După cum am relatat în Ciudata istorie a unei Istorii, calculatorul meu a 
fost violat în decembrie 2001 şi munca mea de ani de zile a dispărut. O parte din 
informație putea fi recuperată, alta doar rescrisă. Sigur că ar fi trebuit să fi copiat 
pe dischete absolut fiecare rând, dar niciodată, niciodată, nici în coşmarurile mele, 
nu mi-aş fi putut imagina că cineva, oricine, ar fi putut face aşa ceva. (A durat un 
an şi jumătate, până la mijlocul anului 2003, refacerea a ceea ce se ştersese). 

Ca şi când cel mai firesc lucru din lume ar fi fost această incredibilă întâm- 
plare, ca şi când nimeni nu ar fi trebuit să afle, nici măcar cu titlu informativ şi 
prezumtiv, cine a putut face un asemenea act de vandalism, lucrurile au fost 
trecute, pur şi simplu, sub tăcere. Într-un demers absolut privat am contactat 
poliția: voiam doar să aflu cum se vede, dinspre profesionişti, „nemaiîntâmplata 
întâmplare” şi cine bănuiesc ei, cu mijloacele lor de investigație, că s-ar fi putut 
„distra, vandalizând. 

Am aflat. 


În anul 2004, în preajma premierei spectacolului Neguțătorul din Veneţia, 
sub privirea neclintită a conducerii, s-a desfăşurat „conflictul armat” (de fapt 
o ceartă cu vorbe grele, decibeli înalți şi chiar molestare fizică), dintre primul 
consultant artistic, loan Ieremia, şi primul actor al teatrului, Vladimir Jurăscu, 
în timpul şedinţei Consiliului artistic al teatrului. 

Totul a fost acoperit cu un văl gros de tăcere. Nicio măsură ulterioară, doar 
grija ca nimic să nu ajungă dincolo de zidurile teatrului, în presă mai cu seamă. 

Într-o instituţie însă în care se pot întâmpla nemaiîntâmplatele, fără ca ni- 
mic să se „mişte, fără ca ordinea să poată fi restabilită printr-un act de autoritate, 
justițiar până la urmă, fără ca nicio măsură administrativă să nu poată diferenția 
agresorul de victimă, într-o asemenea instituție se poate întâmpla orice. 

Neputința de a gestiona corect situaţiile de criză descalifică automat orice 
conducător. De ţară, de teatru sau de hotel. 

Este foarte clar că azi niciun sistem nu mai poate fi coordonat după aceleaşi 
principii şi cu aceleaşi modalități ca în urmă cu un sfert de secol. 


Despre promiscuitatea criteriilor de evaluare valorică a oamenilor. 

În debutul stagiunii 2002-2003 se întruneşte Consiliul artistic care are, si- 
gur, rol consultativ (membri: Vladimir Jurăscu, loan Ieremia, Mariana Voicu, 
Ana Ionescu, Geta Medinschi). Se propune încetarea contractului de colabo- 
rare al actriței Larisa Stase Mureşan, sub pretextul că nu a fost distribuită în 
stagiunea în curs. Poate, dar actorii nu se distribuie singuri, ei sunt „la mâna” 
regizorilor. Şi un teatru normal nu se poate dispensa, în aceste condiţii, de o 
asemenea excepțională actriță. 

Ba, se poate: s-a certat cu Ioan Ieremia la Larry Thompson, în 2001, oare la 
ce să se aştepte? 

Cu excepția mea, nu protestează, ciudat, nimeni. 

Se hotărăşte că va fi invitată, neabătut, la următoarele spectacole, în colabo- 
rare, fără să se precizeze însă anul ori baremi secolul hărăzit acestei posibile co- 
laborări. Nici astăzi, 2005, la încheierea mandatului Nicoară, nu s-a găsit nimic 
pentru excelenta actriță care este Larisa Stase Mureşan. 

Ştiind cum este, pe Ioan Ieremia îl înțeleg, Conducerea teatrului însă, şi pe 
restul membrilor Consiliului artistic, nu. 


Primăvara anului 2004. Aud că se fac evaluările profesionale, ştiu care este 
situaţia şi, precaută, facun Raport de activitate, înregistrat ca act la secretariat, 
pe perioada consumată de la ultima evaluare până în momentul cu pricina, ca să 
împrospătez memoria evaluatorilor, sau, eventual, să le aduc la cunoştinţă, mai 
ales pentru că unul dintre ei este directorul administrativ, silvicultor, care, în lo- 
gica minimă, cea a bunului simţ, nu mă poate evalua. Aşa cred eu, care gândesc 
după reperele unei lumi normale, în care nu contează calificativul cu care eşti 
evaluat, ci capacitatea de a o face, legitimitatea conferită de competenţa eva- 
luatorilor. Cum obţin calificativul maxim, cum aveam de trei ani dreptul legal 
la promovare în gradul superior al funcției, cum există în schemă post de con- 
sultant artistic I vacant, fac o cerere. Aflu, mută de stupoare, că el nu mi s-a 
acordat, în tot acest răstimp, pentru că „nu era cazul, adică nu aveam valoarea 
necesară, aşa încât, neocupat fiind, ministerul l-a radiat din schemă. 

Calitatea criteriilor de evaluare valorică a oamenilor este evidentă. Aflu că 
două persoane au, de câțiva ani, dosare penale pe rol, pentru fonduri lipsă şi 
neglijenţă în servici. Ca să le mai îndulcească of-ul, direcțiunea i-a premiat cu 
salariu de merit, tot de câțiva ani buni. 

Bravo! Oare de ce se întâmplă toate astea ? — mă întreb. 
Fireşte că ştiu de ce. 


2005. Se acordă, după bunul model al câtorva dintre teatrele naționale din 
ţară, Diplome pentru desemnarea Societarilor Teatrului Naţional Timişoara. 
Nu sunt consultată în problemă dar, cum trebuie să scriu câte un text laudatio 
pentru actorii vârstnici, de care secretarii literari mai noi nu au auzit, propun, 
logic, să li se acorde acest titlu onorific tuturor celor trei întemeietori ai teatru- 
lui (nu doar Garofiţei Bejan, menţionată pe lista direcțiunii) aflați încă în viață: 
Garofița Bejan, Coca Ionescu, Ion Olaru. Conducerea este de acord, dar, între 
timp, hâtrul de Ion Olaru ne părăseşte. 

Nu ar fi trebuit, oare, să fie înnobilaţi, pe veșnicie, şi cei care au dispărut? 

Eu cred că da. În fond, nu este decât o chestiune de „legalizare” a unui fapt 
ştiut, recunoscut, pecetluit: actori ca Gheorghe Leahu, Vasile Creţoiu, Ştefan 
Iordănescu, artişti emeriți, dar şi alții, alţii care s-au grăbit să plece înainte de 
vreme, sunt, în fapt, pe veşnicie, societari ai teatrului acesta. Aceşti grăbiţi au 
fost, unii, nu puțini, cu mult mai importanţi valoric decât câţiva dintre cei pre- 
zenți pe scenă astăzi. 

Dar nu pe scenă s-a făcut înnobilarea. 

Colegilor şi prietenilor mei actori li s-a acordat titlul de „SIR? ori „LADY în 
holul cu oglinzi, străjuit de cele două toalete. 

Bucuroşi că nu au fost uitaţi, că li se recunosc, oricum, devotamentul şi harul 
şi viaţa închinată scenei, sărbătoriții nu mai bagă de seamă bizareria. Dacă acto- 
rii, toți, vor să moară pe scenă, unde altundeva să-i înnobilezi, Doamne Dum- 
nezeule!, decât pe scenă? În sală cu publicul, pensionar şi tânăr, cu cei care i-au 
văzut, i-au iubit, i-au adorat, poate, în câte o seară de grație, cu rudele, prietenii, 
doctorii care-i îngrijesc, cu toți cei care le sunt, lor şi teatrului, aproape. 

Nevăzute, dar fără îndoială prezente, spiritele actorilor, dar nu doar ale lor, 
ci ale tuturor celor care s-au dedicat, fanatic unii, teatrului, atâta timp cât se 
aflau în viață, veghează ca marele spectacol de pe scenă, pentru unii ultimul, 
poate, să capete pentru toţi, public şi sărbătoriți, semnificaţia lui reală, adâncă, 
pioasă, cea adevărată, cea de dincolo de glazură şi interese personale. 

Nu este o sărbătoare care ar putea implica societatea civilă altfel decât ca 
spectatoare. Desemnarea societarilor săi pe vecie, este, pentru teatru, o mare 
sărbătoare, în primul rând, a lui. 

Chiar dacă laudatio este scris de altcineva, nu asta contează. Cred că generația 
de actori tineri trebuie să-l rostească. Cu admiraţie, cu pietate şi respect, într-o 
ceremonie a preluării ştafetei. Actorii care pot deveni societari sunt oameni în 
vârstă, cei mai mulți pensionari, fac parte dintr-o generaţie care şi-a înțeles harul 
ca pe o menire divină, şi şi-au împlinit misiunea cu umilință, respect şi credință. 

Proiectarea unui asemenea eveniment pretinde, din partea organizatorilor, 
care ar trebui să lipsească de pe scenă, un exercițiu de sensibilitate: nu al lor este 
momentul, ei nu se reprezintă pe ei înşişi acum, ci reprezintă doar, administra- 
tiv, teatrul. 


221 


www.cimec.ro 


MARIANA VOICU 


Pe scenă ar trebui să fie ACTORII. 
Doar ACTORII. Ei nu reprezintă teatrul ci sunt chiar Teatrul însuşi. 
Care se înnobilează pe sine, recunoscându-şi valorile. 


Am avut parte de un spectacol emoționant doar prin prezenţa actorilor 
vârstnici, care se credeau uitaţi şi care au primit hârtia şi trandafirul înlăcrimați, 
mulțumind cu jenantă recunoştinţă. Pe unii nu-i mai văzusem de multă vreme, 
ştiindu-i bolnavi şi la distanță. Au vorbit despre ei, alături de câteva personali- 
tăți culturale, multe, prea multe persoane civile, unele cu manifestări cel puțin 
ciudate. 

Am mai văzut, cu uluire, că, în acelaşi rând cu artiştii importanţi ai teatrului 
meu, au fost aşezaţi, într-o inexplicabilă alăturare, oameni dintr-o altă „genera- 
ţie valorică” în primul rând, apoi dintr-o altă generaţie biologică şi „de devota- 
ment” față de teatru. 

Ştiu, dintotdeauna, un lucru: atunci când vorbeşti, exact în aceiaşi termeni, 
despre două spectacole mult diferite valoric, nu-i ridici valoarea celui mai slab. 

Cu siguranţă, însă, relativizezi valoarea celuilalt. (Au primit diploma de So- 
cietari următorii: Vladimir Jurăscu, Daniel Petrescu, Eugen Moţăţeanu, loan 
Ieremia, Mihaela Murgu, Emilia Jivanov, Geta Medinschi, Raisa Stase Mure- 
şan, Irene Flamann Catalina, Traian Buzoianu, Ana Serghie Ionescu, Damian 
Oancea, Garofița Bejan, Miron Neţea, Coca Ionescu, Geta Iancu.) 

Am plecat de la teatru cu Miliana Jivanov şi cu Larisa Stase Mureşan, uşor 
stânjenite, ele cu o hârtie şi o floare în mână, având toate trei sentimentul clar că 
nu pentru societari fusese făcut „spectacolul ieșirii din scenă!” (Nici până acum, 
în 2008, nu s-a găsit actul oficial — decizie directorială, avizier — care să legalize- 
ze această acţiune.) 


Câteva consideraţii concluzive 

De-a lungul celor patru stagiuni în discuţie, lipsa unei construcții reperto- 
riale elaborate în conformitate cu o direcție programatică distinctă, clară, co- 
municată regizorilor în timp util, pentru a gândi lista de propuneri, a făcut ca 
fizionomia repertoriilor să aibă un aspect aleatoriu, reprezentând doar rezulta- 
tul aglutinării ofertelor regizorale, neorganizate în conformitate cu un vector 
anume, prestabilit de director. 

Cât priveşte spectacolele în premieră, în măsura în care managerul teatrului 
poartă responsabilitatea valorii ofertei culturale a instituţiei pe care o gestionea- 
ză, o influenţă competentă şi autoritară din parte-i asupra directorilor de scenă 
s-ar fi impus, cel puţin pentru faptul că el, conducătorul teatrului, este ordo- 
natorul de credit al acestuia, deci gestionează şi răspunde de banii investiţi în 
fiecare dintre producţiile teatrului. Deşi, în mod teoretic, premierele reprezen- 
tând propunerea regizorilor, coagulate sau nu în jurul unui program, ar trebui să 
fie toate, valoric, importante, au existat spectacole la care, în preziua premierei, 
după o vizionare inutilă în acel moment, complet formală, s-a pus problema 
suspendării premierei şi, eventual, chiar a spectacolului însuşi (Chiriţa). 

Acest lucru nu s-a întâmplat, spectacolele au fost prezentate publicului de 
4-5 ori, teatrul păcălindu-şi astfel partenerul. 

Nu vreau să fiu nedreaptă pretinzând că aceste lucruri au definit doar cele 
patru stagiuni în discuţie. Cu oarecari mici excepţii, ele au marcat întregul şir al 
ultimilor 15 ani, şi observaţiile în acest sens se regăsesc la fiecare dintre perioa- 
dele analizate. 

Deşi a fost numit un Consiliu artistic, alcătuit numai din cadre de speciali- 
tate, cu excepția primei stagiuni, el nu a fost decât sporadic consultat în legătură 
cu zona artistică. Din timp în timp, câte un regizor îşi prezenta un proiect, dar 
niciodată nu s-a discutat programul unei stagiuni, în ansamblul său, la finele sta- 
giunii anterioare. Este posibil ca acest program să nu fi existat în fapt şi stagiunea 
să se fi formulat pe parcurs. 

Sunt, neindoios, nişte norme legale în respectul cărora se organizează viața 
unei instituţii, oricare ar fi ea. Una dintre ele este cea a dreptului Consiliului de 
Administraţie, alcătuit din director general, director administrativ, contabil şef, 
jurist şi preşedintele sindicatului, de a evalua valoarea colectivului instituției. În 
situația teatrului însă, şi a evaluării colectivului artistic, presupun că este logic 
ca managerul-director să se consulte cu Consiliul artistic (chiar dacă acesta nu 
poate decide, dar cel puţin ştie despre ce este vorba), şi nu cu contabilul sau cu 
directorul administrativ. Când nu se întâmplă aşa, şi în perioada în discuţie nu 
s-a întâmplat aşa, apare automat prezumția de atitudine discreționară a mana- 
gerului-director. Este ilogic ca un silvicultor şi un contabil să aprecieze ce face 
pe scenă un actor, un regizor, un scenograf. 


Din punctul de vedere al atmosferei din teatru, echipa artistică s-a scindat, 
în anii directoratului la care ne referim aici, încet-încet, în grupuscule belige- 
rante, coagulate clar, chiar dacă nu chiar „la vedere, în jurul familiei Ion Ardeal 
Ieremia şi loan Ieremia şi în jurul celorlalți doi regizori, Mihaela Lichiardopol 
şi Sabin Popescu. O lungă suită de conflicte în teatru, poate mai mici decât cele 
menţionate deja mai sus, dar, la fel ca acelea, de netolerat într-o colectivitate, de 
orice fel, negestionate corect şi rămânând nerezolvate, s-au acutizat, născând 
tensiuni permanente, unele explozive. 

Au existat împrejurări, multe, nepermis de multe, în care proasta creştere, 
grosolănia, lipsa de respect pentru colegii de muncă, „neadmonestate” în niciun 
fel prin măsuri administrative, au fost ridicate de către cei care le practicau la 
rangul de principiu de conduită. Situaţia a afectat, clar, producţia artistică şi 
confortul psihic al trupei. 

Când asta se poate întâmpla într-un teatru, care este sau ar trebui să fie un 
spaţiu al culturii, este limpede că lucrurile sunt scăpate de sub control, şi teatrul 
pluteşte în derivă. 


S-au întâmplat şi lucruri bune. Unul dintre cele mai importante despre 
care trebuie să vorbim este eficientizarea sistemului marketing al teatrului. Di- 


recția Nicoară a readus, după un experiment eşuat, între 1997 şi 2001, vechiul 

sistem al organizatorilor de spectacole, numit acum marketing. Ştefan Iordă- 
nescu a dorit să acrediteze sistemul occidental (doar în unele părți şi în anu- 
me condiţii se practică el, chiar în Occident) al abonamentelor pe spectacole, al 
prezenţei la casa de bilete a spectatorilor, a dorit să înființeze chiar o agenţie de 
relație cu publicul şi, în acelaşi timp, vânzare de bilete. 

Acest sistem, care obligă publicul să vină la casa de bilete, lucru pe care nu 
fusese obişnuit să-l facă vreme de 50 de ani, presupune, însă, în primul rând, 
respectarea cu sfințenie a programului de premiere şi spectacole curente ale tea- 
trului, apoi persoane specializate în relaţia cu publicul (sociologi, psihologi), şi, 
în cele din urmă, o promovare agresivă, luxuriantă şi diversă a premierelor şi 
a spectacolelor, în general, ceea ce înseamnă nu numai specializare, dar mai cu 
seamă foarte mulți bani. 

Până când aceste lucruri vor fi posibile, s-a recurs la drumul cunoscut, cel al 
vechilor organizatori de spectacole, indiferent cum se numesc ei acum, pentru 
că, nu-i aşa? — „drumul cunoscut este cel mai scurt” Şi cel mai sigur. 

A fost constituită o structură relațională atent elaborată, cu multiple seg- 
mente de public diferenţiate prin vârstă, domenii de activitate, grad de cultură 
teatrală, preferinţe etc. S-au găsit numeroase forme de pătrundere în aceste me- 
dii, prin construcția unei rețele de persoane responsabile în fiecare dintre ele, 
născându-se, astfel, o relație permanentă cu publicul extrem de divers al Timi- 
şoarei. 

Începând din stagiunea 2003-2004 s-au făcut, sistematic, rezervări gratuite 
la spectacolele curente ale teatrului pentru categorii defavorizate de public, cum 
ar fi Casele de bătrâni, pensionarii, şcoli cu regim special etc. 

În cadrul unei relații complexe cu Inspectoratul Şcolar Judeţean Timiş, elevi 
ai liceelor timişorene, cuprinși în formaţiuni teatrale şcolare, au beneficiat de 
prezenţă gratuită la spectacolele teatrului, precum şi de facilități diverse legate 
de instruire, împrumut de spațiu de spectacol sau costume de scenă. Au existat 
şi forme de colaborare constituite din participări, în cadrul aceluiaşi spectacol, a 
actorilor profesionişti şi a elevilor-actori. 

Strângerea de fonduri a fost o altă direcție de activitate a departamentului 
marketing, susținută cu bune rezultate. 


Atelierul European de Traduceri de texte dramatice, un organism de an- 
vergură, fondat în cadrul Scenei Naţionale din Orleans, Franţa, cu sprijinul fi- 
nanciar al Uniunii Europene — programul Cultura 2000, a fost unul la care Tea- 
trul Naţional din Timişoara a aderat, ca reprezentant al României, începând cu 
anul 2002, alături de Italia, Grecia, Spania, Portugalia, Irlanda şi Franţa. 

Obiectivele acestui organism sunt sprijinirea, promovarea şi dezvoltarea dra- 
maturgiei contemporane prin fluidizarea circulației europene a valorilor drama- 
turgiei țărilor membre, dezvoltarea unui circuit informațional complex, capabil 
şi să intermedieze schimbul de texte dramatice între aceste țări. Atelierul şi-a 
creat Dosarele proprii, adică un corpus informațional conţinând fragmente din 
piesele contemporane considerate a fi reprezentative pentru dramaturgia țări- 

lor membre, conținând date bio-bibliografice ale autorului şi comentarii critice 
asupra textelor, dar şi un site multilingv ce reuneşte activitatea dramaturgilor, a 
traducătorilor, aparate critice, alte informaţii. 

Prima întâlnire de lucru, Zilele teatrului românesc în traduceri, a avut loc 
la Timişoara, propunându-li-se traducătorilor, din țările afiliate Atelierului, 10 
texte de dramaturgi români. 

Două piese ale unor dramaturgi francezi au fost traduse în limba română şi 
reprezentate, în regia Mihaelei Lichiardopol, de colectivul timişorean la Insti- 
tutul Cultural Francez din Bucureşti, în mai 2004, iar în octombrie 2004, în ca- 
drul Festivalului Dramaturgiei Româneşti, s-au ținut lucrările Atelierului tot la 
Timişoara, cu reprezentanți traducători ai mai multor țări membre ale acestuia. 
Au fost aduse, spre a fi reprezentate în România, 6 piese traduse în limba româ- 
nă, unul dintre titluri fiind chiar Soluţii la solicitări solidare de grecul Dimitris 
Dimitriadis, pus în scenă ulterior de teatrul gazdă. 

Pe mine m-a bucurat faptul că Teatrului Naţional din Timişoara a reprezen- 
tat România, prin Atelierul de traduceri, la Paris, dar recunosc cinstit că aş fi 
fost de-a dreptul fericită ca, 15 ani, teatrul meu să se fi putut reprezenta pe sine 
însuşi, în demnitate, prin valoarea spectacolelor sale, aici, la Timişoara. 


Nu ştiu ce anume a câştigat, în plus față de ceea ce avea deja, Lucia Nicoară 
prin revenirea ei în teatru, ca director, în 2001. 


Ştiu însă, cu siguranță, ce a pierdut: ocazia de a fi rămas în istoria acestui 
teatru directorul bun care fusese odinioară, în alte timpuri istorice şi teatrale. 

2005 - 
PERIOADA DIRECTORATULUI MARIA ADRIANA HAUSVATER 


După ce, de prin luna iunie a anului 2005, o bună 
parte dintre membrii teatrului aflaseră deja cine este 
persoana care va veni la direcţia acestuia, „ absolut si- 
gur, să stea ei liniștiți că „pleacă ai noştri, vin ai noştri, 
nimic nu se va schimba şi nicio periniță nu va sălta de 
sub, pardon de expresie, fundul protejaţilor dinainte, 
după o perioadă pentru mine extrem de hazlie, pentru 
că urmăream pe coridoare felul în care se purtau oa- 
menii unii față de ceilalți: cei siguri de ei se înălțaseră 
cu un lat de palmă peste înălțimea lor şi te priveau de- 
acolo cu nepăsare, triumfător sau cu condescendenţă, 


după caz, după toate astea, zic, pac! bomba. Adică re- 
zultatul concursului pentru postul de director. Nu era 


Maria Adriana Hausvater 


câştigătoarea concursului persoana ştiută dinainte, ci 
exact cea pe care „pariaseră” cei mai puțini, adică tânăra Ada Lupu, adică Maria 
Adriana Hausvater. 

O cunoşteam vag, stătusem de vorbă cu ea în vreo două rânduri, aproape în 
treacăt, prima dată după premiera cu Scrinul negru, spectacol care mie mi-a 
plăcut, dar asupra căruia mai aveam câteva observaţii de făcut, apoi, imediat 
după concediu, vreo două ore, pe teme diferite. Îmi plăcea cum râdea: din toată 
făptura, aproape voluptuos, ca oamenii cu un simț al umorului ascuţit, care se 
bucură deplin de adevărul unui moment de viaţă şi care nu au nimic de ascuns. 
Era atentă ca un şcolar la ceea ce-i spuneam, mă urmărea cu politeţe şi curio- 
zitate, mi s-a părut mult mai matură decât vârsta explozivei candori din râsul 
ei, avea observaţii înțelepte, pertinente, pline de bun simț. Când te aşteptai mai 
puţin, ţi-o reteza scurt. Nu era de acord cu tine, şi-ţi spunea de ce, cam abrupt 
după gustul meu, dar asta mărturisea, până la urmă, personalitate. Aşa mi s-a 
părut mie atunci, înainte de concurs. Regăseam în ea ceva din ceea ce fusesem 
eu însămi odinioară, cu mai bine de trei decenii şi jumătate în urmă, când am 
păşit în teatru. 

M-am bucurat pentru teatrul meu când am aflat că ea câştigase concursul, 
aşa cum m-am bucurat de venirea lui Ştefănuţ Iordănescu, în urmă cu aproape 
10 ani. Cel mai mare atu al lor era tinerețea. Pentru ceea ce înseamnă ea în mod 
normal: demonstraţie de forță, ambiţie, dorința de a schimba lumea după chipul 
visului lor, puterea de găsi calea spre a o face, îndârjirea, energia, vitalitatea, cu- 
rajul. Dimensiunea matură a Adei Lupu m-a încredințat că va înțelege menirea 

unui teatru naţional, cum este cel a cărui funcție de manager tocmai o dobândi- 
se: aceea de a cumpăni înțelept între respectul pentru valorile trecutului şi ispita 
noului. 

I-am citit, după un timp, Proiectul managerial cu care câștigase concursul de 
director general al Teatrului Naţional „Mihai Eminescu” din Timişoara. 

Aşa era. 


Iată câteva OBIECTIVE ce personalizează VIZIUNEA MANAGERIA- 
LĂ a proaspătului director: 

+ „Crearea unui teatru modern, cu principii, modalități şi personal califi- 
cat pentru nivelul de performanţă impus de era modernă în care, pe de o parte, 
trăim noi, profesioniștii din teatru, şi în care, mai cu seamă, sunt formate pre- 
tențiile cumpărătorului nostru, publicul.” 

+ Competitivitatea, competenţa și starea de emulatie vor fi provocate prin 
prezenţa în Teatrul Naţional a unor artişti importanţi, români şi străini: actori, 
regizori, scenografi. 

+ Teatrul Național va lărgi colaborarea cu celelalte două teatre timişorene 
din clădire, în cadrul unui program complex, vizând nu doar schimbul de actori, 
regizori, echipament tehnic, împletirea în activități diverse , dar chiar realizarea 
unor mari montări comune pe texte inedite din zona aceasta a țării, texte în care 
să se regăsească topite într-un singur act artistic influențele culturale ale tuturor 
etniilor conlocuitoare în Banat de secole: germani, maghiari, sârbi, evrei etc. 

+ Se vor extinde colaborările cu parteneri străini, în cadrul unor producții 
comune, ceea ce implică o pregătire specială, performantă, a echipei artistice şi 
tehnice a Teatrului Naţional. 

+ Oferta culturală a Teatrului Naţional va trebui să poarte amprenta origi- 
nalității şi a pionieratului în arta teatrală, continuând, în acelaşi timp, să măr- 
turisească respect pentru valorificarea patrimoniului cultural. „Scena trebuie 
să prezinte cele mai arzătoare, cele mai interesante, cele mai libere şi cele mai 
curajoase subiecte şi montări, care să vorbească direct despre ceea ce înseamnă 
să fii sau să fi fost cetățeanul acestei țări”. 

+ Etc. 

Un lung şir de Scopuri şi Obiective manageriale, dintre care o parte s-a și 
realizat până la finele anului 2005, concentrează, în fapt, modalitățile concrete 
de punere în practică a liniilor directoare ale viziunii manageriale, în conformi- 
tate cu strategii foarte bine definite şi clar exprimate. 

Eficientizarea clădirii teatrului (a spaţiilor existente), prin transformarea 
unora dintre acestea în ideea lărgirii funcționalității lor, este, pentru moment, 
unul dintre aceste puncte-ţintă. Aşa s-a făcut că o sală de repetiție, sala Mo- 
ruzan, a devenit, prin modificări necesare, un spaţiu care găzduieşte specta- 
colele — lectură cu public ale teatrului, spectacole cu un minim de sugestie 
scenografică. Au avut loc, astfel, trei asemenea spectacole cu o neaşteptat de 
mare priză la public: Cvartet de Heiner Miller (02. 11. 2005), Români de Lars 
Noren (15. 11.2005) şi Requiem de Hanoch Levin (12. 12. 2005). Unele dintre 

ele, astfel verificate la public, vor deveni spectacole pe scena mare a teatrului 
(Requiem). 

Acelaşi spațiu găzduieşte Atelierele din cadrul Programului de perfecţio- 
nare profesională a actorilor: Ateliere de improvizație, mişcare fizică şi concen- 
trare mentală, susținute de coregrafi de renume ca Mălina Andrei (decembrie 
2005) şi Hugo Wolf (ianuarie 2006) etc.; Ateliere de lucru al căror scop este 
nu doar ridicarea semnificativă a valorii artistice a spectacolelor teatrului prin 
performanţă interpretativă, dar şi reducerea timpilor de repetiţii la producţiile 
acestuia, din acelaşi motiv. 

Relaţionări multiple cu mediul de afaceri timişorean, dar mai cu seamă 
dezvoltarea unor strategii comune parteneriale pe mai multe paliere (cum 
ar fi alăturarea imaginii firmelor economice sau de altă natură cu evenimente 
culturale de marcă ale Teatrului Naţional „Mihai Eminescu” din Timișoara, ac- 
ţiuni culturale comune etc.), au constituit alte puncte de interes şi acţiune ale 
directorului Maria Adriana Hausvater. 

Alături de aceste câteva obiective deja atinse, un altul, posibil a fi realizat 
doar în timp, vizează constituirea ca structură sudată, ca echipă, a tuturor 
celor care conlucrează la o producţie: actori, corp tehnic de scenă, regizori, 
regizori tehnici, scenografi, secretariat literar, imagine, segment promo, public- 
relation, marketing etc. 

Un punct de maxim interes, ferm exprimat, este cel legat de „partenerul de 
viață al teatrului, publicul, al cărui orizont de aşteptare trebuie investigat în 
continuare, prin mijloace şi structuri profesionale, pentru ca teatrul, prin pro- 
gramele şi proiectele sale repertoriale, să poată răspunde solicitărilor culturale 
ale mai multor segmente de public ale Timişoarei, diferențiate prin vârstă, nivel 
cultural, categorie socială etc. 


Aceste lucruri, dar şi altele, pretind din partea echipei manageriale, obli- 
gativitatea formulării unei atente strategii de constituire şi aplicare a unei 
politici repertoriale concordantă cu nevoile publicului, concordantă cu spi- 
ritul timpului, concordantă cu obligația unui teatru de a-i clădi publicului său, 
prin oferta sa culturală, valori morale, estetice, etice, deschideri spre un nivel 
mai înalt al spiritualității. De a-i oferi o paletă largă şi diversă de spectacole, care 
să facă din teatru centrul cultural şi spiritual al cetăţii, dar, locul unde-şi poate 
regăsi problemele, dilemele, ori unde se poate relaxa. În acest moment — sfârși- 
tul anului 2005, începutul anului 2006 — se configurează strategia repertorială 
pentru următoarele două stagiuni. Diversitatea, bogăţia ofertei, modernitatea 
spectacologică, substanţialitatea problematicii abordate sunt câteva dintre 
liniile de forță ale acesteia. 


Atât prin Festivalul Dramaturgiei Românești, eveniment care, aflat la 
un sfert de secol de existenţă, îşi va păstra şi în ediția a 12-a, 16-24 septembrie 


2006, ediţie a cărei pregătire a şi început deja, scopul, obiectivele şi fizionomia, 
cât şi prin propunerile repertoriale, Teatrul Naţional Timişoara se va ocupa în 

continuare de textul românesc contemporan, optând pentru texte importante, 
valoroase, dar va încuraja şi montarea dramatizărilor şi a adaptărilor după 
romane româneşti de marcă, clasice sau contemporane, în montări moderne 
şi îndrăzneţe, rimând perfect cu spiritul timpului, solicitările publicului, şi ni- 
velul spectacologiei mondiale. Dramaturgia străină, modernă sau clasică, se va 
bucura, de asemenea, de o deosebită atenţie. 

Pentru anul 2006, Anul Francofoniei, sunt deja formulate modalitățile de 
includere, în cadrul programului festivalului, a unor personalități de marcă din 
lumea teatrului din Franța şi Quebec, mici spectacole, de 2-3 persoane, din țări 
francofone, dar şi includerea Teatrului Naţional „Mihai Eminescu” din Timi- 
şoara, prin chiar acest festival, în Festivalul Francofoniei 2006. 

Se preconizează apariția unui volum special cu piese româneşti contempora- 
ne, traduse în franceză, volum care va fi lansat în cadrul Festivalului Dramatur- 
giei Româneşti, 16-24 septembrie 2006. 


Integrarea Teatrului Naţional Timişoara într-un circuit mondial de progra- 
me şi proiecte comune, cu mai multe teatre sau alte organisme culturale de pro- 
fil, direct sau prin intermediul Centrelor Culturale din România ale mai multor 
ţări, reprezintă un alt punct ţintă al programului managerial în discuţie. 

Un mănunchi de propuneri concrete vizează o restructurare internă, orga- 
nizatorică, după normele eficienţei fiecărui pion din marele joc teatral. 

O serie de alte măsuri punctuale ale programului managerial vizează obți- 
nerea unui spațiu destinat Studioului, folosirea altor spaţii neconvenționale 
pentru teatru, crearea de locuri speciale — cafenele, bunăoară — destinate unor 
întâlniri de lucru ale oamenilor de teatru etc. 

Un program managerial ambițios şi realist. 


Stagiunea 2005-2006 

Debutul de stagiune a găsit teatrul în condiţia unui vid de activitate specifică, 
fără niciun proiect început (aşa cum ar fi fost normal), la finele stagiunii ante- 
rioare, care să fi putut asigura, cu o premieră, debutul următoarei, dar şi fără un 
program repertorial, cu două-trei propuneri valide, capabil să acopere activita- 
tea teatrului pentru un scurt timp. 

După evaluarea „zestrei” de spectacole moştenite, cele posibil a fi reluate 
vădindu-se a fi doar patru: Neguţătorul din Veneţia de William Shakespeare, 
regia Sabin Popescu, Scrinul negru sau Manifestul broaștei țestoase, adaptare 
de Ada Lupu, după romanul lui George Călinescu, regia Ada Lupu, La Lilieci, 
după Marin Sorescu, scenariul şi regia Sabin Popescu şi We can Dance, specta- 
col de Mihaela Lichiardopol, pentru anul teatral în curs, conducerea teatrului 
a decis abordarea unei „strategii de şoc, capabilă să adune în jurul teatrului pu- 
blicul universitar, numeros, dar şi alte segmente de public tânăr. 

A avut premiera Cabaret Jacques Brel, un cabaret interactiv, scris de un 
tânăr actor al teatrului, Ion Rizea, atingând probleme acute, dar şi delicate tot- 
odată „de astăzi, cum ar fi prostituția, homosexualitatea, alte probleme strin- 

gente ale tinerilor, într-o montare directă, faţă în față cu publicul. Care a reac- 
ţionat extraordinar. 

A văzut lumina rampei, în premieră pe ţară, Absolventul de Terry Johnson, 
în regia Mihaelei Lichiardopol, piesă axată pe problemele conflictului între ge- 
neraţii, dar şi pe acelea ale trecerii de la adolescenţă la vârsta matură. Spectacolul 
aduce în sala teatrului tinerii care-şi regăsesc aici propriile întrebări şi dileme. 

A fost constituit noul Consiliu artistic al Teatrului Naţional „Mihai 
Eminescu” alcătuit nu doar din membri ai teatrului, dar şi din personalități 
culturale importante ale urbei: Sorina Iecza, Robert Şerban, Daniel Vighi, Petru 
Ilieşu, Oscar Berger, Adrian Orza, iar din teatru Mariana Voicu, Vladimir 
Jurăscu, Ion Rizea şi Alina Reus. 

Dacă reamintim spectacolele-lectură ale lunilor noiembrie şi decembrie 2005, 
pregătirea celui de al doilea Cabaret, Imagine-show, în aceeaşi regie a lui Ion 
Rizea, dar şi configurarea fizionomiei celei de a doua părți a stagiunii în curs, 
ceea ce înseamnă deschiderea foaierelor teatrului pentru publicul Timişoarei 
care va admira expoziţiile artiştilor plastici, pregătirea în detaliu a Festivalului 
Dramaturgiei Româneşti, dar mai cu seamă „infuzia de regizori de vârf din noul 
val” care vor monta numai texte în premieră pe țară sau absolută (Radu Apostol 
cu Autobahn de Neil La Bute, Radu Afrim cu KRUM de Hanoch Levin, autor 
bine prizat de teatrele europene în acest moment), vom reuşi să „decupăm” 
zâmbetul optimist al unui teatru care se „restartează!. 


Toate aceste evenimente s-au întâmplat sau tocmai se întâmplă. Este impor- 
tantă noua imagine a teatrului la întâlnirea cu publicul său, partenerul care-i 
justifică existența. 

Pentru mine însă, mai emoționant şi mai important decât acest lucru este 
ceea ce i se întmplă teatrului însuşi, în sinele lui, în mecanismul său intern. Cel 
esenţial, adică trupa de actori. Aici s-a schimbat ceva: cei mai mulți au dobândit 
o lumină interioară şi sentimentul demnităţii breslei de care aparțin. Muncesc, 
orice ar scrie pe avizierul care normează orele activității teatrale, cât e ziua de 
lungă, şi ar mai vrea să continue şi noaptea. Cine să-i poată opri? Repetă cu în- 
dârjire şi bucurie, încărcându-se cu energie din acest efort. 

Teatrul meu se reconstruieşte din interior, ambițios, din tinereţea lor, din 
forța lor, din harul lor, din generozitatea, din entuziasmul şi visele lor. 

De o viaţă întreagă ştiu că singurul lucru care ar trebui să-l neliniştească pe 
un om al teatrului este propria-i linişte. Nu ține de „spiritul locului” 

Ei bine, mă uit de jur-imprejur, îmi place mult ceea ce văd şi, incredibil, simt 
că teatrul meu se află în siguranță. Cred că pot pleca liniştită. (decembrie 2005) 


230 


www.cimec.ro 


AMINTIRI TĂCUTE 


POSI-SCRIPIUM 


De vreme ce această Istorie nu a putut apărea la momentul preconizat, sep- 
tembrie 2006, de vreme ce ea va apărea, poate, în vara anului 2008, m-am gândit 
că nu ar fi neinteresant să inventariem, sumar, ce anume i s-a întâmplat teatru- 
lui în cei doi ani calendaristici 2006 şi 2007. Câte dintre proiectele şi visele acelui 
început de direcție Maria Adriana Hausvater s-au putut realiza? Şi cum? 


Am hotărât să adaug acest Post-scriptum şi pentru că existenţa teatrului 
în acest ultim interval de timp reprezintă un contrapunct luminos al ultimilor 
15 ani postrevoluționari. După cum spuneam anterior, teatrul s-a „relansat, 
clar, şi a luat-o, voiniceşte, într-o direcție bună. 

Doamne ajută! 


În anul 2006, de Ziua Mondială a Teatrului, 27 martie, a apărut prima 
revistă de gen teatral a Teatrului Naţional din Timişoara, Atent. Adică „gândită 
atent, botezată atent, scrisă atent; aşa după cum se recomanda, singură. Tema 
principală a revistei, primul număr, era chiar Relansarea Teatrului Naţional 
Timişoara. De la primul număr şi până acum (2008, ultimul număr: 9), revista, 
atentă şi elegantă, a fost realizată de Ciprian Marinescu. 

Întrebată, în acel moment de început al revistei Atent, cum este văzut Tea- 
trul Naţional din Timişoara în țară, criticul de teatru Cristina Modreanu a răs- 
puns: „Din păcate, în acest moment nu prea se vede în niciun fel. De câţiva ani buni, 
spectacolele produse în acest teatru nu au trecut de porțile oraşului, nu au fost invitate 
la festivaluri, nu au fost premiate, sau măcar nominalizate, la premiile naţionale. Nu 
au fost văzute decât de foarte puţini critici, cu toţii de aceeaşi părere, ceea ce este foarte 
rău pentru un teatru. Festivalul Dramaturgiei Româneşti, organizat de teatru, deşi 
unul cu tradiţie, s-a transformat într-o celebrare a unui tip de dramaturgie vetustă, 
care nu mai are şanse de supravieţuire în lumea de azi. Din acest moment, Teatrul 
Naţional din Timişoara, actorii de aici, mult mai puţin cunoscuţi decât ar merita, au 
o ocazie pe care sper că nu o vor pierde: aceea de a reintra în atenţia generală a lumii 
teatrale.” 


În primăvara anului 2007, după exact 20 de ani de la ultimul său turneu, a 
fost organizat turneul Teatrului Naţional din Timişoara la Bucureşti. Teatrele 
din „provincie” fac câte o asemenea deplasare la Bucureşti numai atunci când au 
spectacole de arătat. Presei de specialitate şi publicului din capitală. Altminteri, 
nu se încumetă să o pornească la drum, pentru că „plimbarea” aceasta este o 
întreprindere destul de costisitoare. Atunci, în 1987, am fost la Bucureşti cu 


231 


www.cimec.ro 


MARIANA VOICU 


Regele Lear de William Shakespeare şi Mobilă şi durere de Teodor Mazilu, 
ambele în regia lui Ioan Ieremia, două spectacole de marcă, aşa cum le-a şi 
găsit, de altfel, atât presa, cât şi publicul din Bucureşti. De atunci încoace nu am 
prea avut ce arăta. Până în 2007 când, între 13 şi 16 martie, Teatrul Naţional 
a deplasat trei spectacole: Athénée Palace Hotel, scenariu de Alexander 
Hausvater şi Robert Şerban, după romanul omonim al contesei Waldeck, în 
regia lui Alexander Hausvater, Krum de Hanoch Levin, în regia lui Radu Afrim 
şi Edward, după Christopher Marlowe, regia Szabó K. István. 

Evenimentul s-a bucurat de toată atenţia din partea cronicarilor, a jurnaliş- 
tilor, dar şi a publicului bucureştean. 

Revoluţie pașnică la Timişoara îşi intitulează Magdalena Boiangiu, un 
critic temut, din vechea generaţie de profesionişti ai condeiului critic, articolul 
de evaluare a turneului: „Constrângerile economice impun un oarecare autism 
teatral, apariţia unor genii cu valabilitate provincială. Turneele pot modifica 
această percepție. 

La Teatrul Naţional din Timişoara s-a întrerupt şirul comploturilor împotriva 
directorilor, al persecuțiilor împotriva salariaţilor şi al festivalului menit parcă să în- 
locuiască propria producţie de spectacole. Concursul pentru postul de director, câştigat 
de regizoarea Ada Lupu, n-a trecut fără comentarii dizgrațioase, când n-au fost de-a 
dreptul răuvoitoare. 

Recentul turneu bucureştean a fost gândit parcă pentru a trage linie, pentru a 
arăta în ce gară se află Naţionalul timişorean. Au fost arătate spectatorilor şi expuse 
privirii critice trei spectacole, nici unul perfect, toate înscrise în tematica vieţii con- 
temporane şi raportându-se la sensibilitatea spectatorului modern, prin modalități 
noi de expresie teatrală. Cu acest „pachet; directoarea şi trupa au demonstrat că pro- 
iectele lor au consistență, că repertoriul nu se alcătuieşte prin adiţionarea propuneri- 
lor regizorale din cele patru puncte cardinale, că distribuțiile nu se fac pentru că „el / 
ea a mai jucat din astea”. 

Astfel, Naţionalul timişorean se transformă dintr-o firmă într-un teatru. 
(Magdalena Boiangiu, Cotidianul, 17. 03. 2007) 


„Primul spectacol, cel cu Athénée Palace de Alexander Hausvater, jucat pe scena 
mare a Naţionalului bucureştean, a adus un public destul de numeros. Cel de-al doi- 
lea, Krum, al lui Radu Afrim, la sala Izvor a Teatrului Bulandra, în schimb, a umplut 
sala până la refuz, un spațiu, e drept, mult mai mic decât cel de la Naţional. 

Cel de-al treilea, cea mai recentă premieră a Naţionalului timişorean, cu Edward, 
prelucrare a regizorului Szabó K. István după piesa Edward al II-lea de Christopher 
Marlowe, lucrurile au fost diferite. Sala de la Izvor nu s-a mai umplut ca-n seara pre- 
cedentă, ceea ce spune ceva despre apetitul publicului pentru piesele contemporane. 
(Nicolae Prelipceanu, România liberă, 21 martie 2007) 


Timişoara face revoluţie teatrală în Capitală — îşi intitulează un alt cro- 
nicar articolul din Adevărul: „Teatrul Naţional de pe Bega revine la Bucureşti după 


20 de ani. 


232 


www.cimec.ro 


AMINTIRI TĂCUTE 


Frustrările publicului bucureştean sunt răzbunate! Trei piese „grele” din reperto- 
riul unui prestigios teatru din provincie ajung şi în Capitală. Distanţa nu le mai face 
inaccesibile. Sunt reprezentații care au răsturnat regimul „convenţional” din teatrul 
îmbătrânit de aceleaşi idei? (Dan Boicea, Adevărul, 17.03. 2007 ) 


„Tocmai m-am întors de la spectacolul Edward care a avut loc la Teatrul Bulan- 
dra din Bucureşti. Nu pot să zic decât că a fost EXTRAORDINAR. Combinația de 
teatru, dans, muzică a fost nemaipomenită... Asta se cheamă Artă... — mărturiseşte 
un spectator în paginile aceluiaşi cotidian, Adevărul. 

Aceste voci, din afară, spun ceva despre ceea ce i s-a întâmplat Teatrului 
Naţional din Timişoara în intervalul septembrie 2005 - primăvara lui 2007, data 
turneului bucureştean. 


Pentru că acest moment al începutului de an 2008 se suprapune exact peste 
jumătatea mandatului de 5 ani al directorului Maria Adriana Hausvater, fac un 
mic inventar al evenimentelor ce au traversat această perioadă, pornind de la 
promisiunile programului managerial. 

„Crearea unui teatru modern, cu principii, modalități şi personal califi- 
cat” a însemnat, în primul rând, consecvenţa efortului de ridicare a standardelor 
de performanţă profesională ale actorilor, antrenați, permanent, în primul rând 
prin Ateliere speciale destinate acestui obiectiv, organizate de teatru: Atelierul 
de mişcare scenică susținut, în mai multe rânduri, de coregraful Mălina Andrei, 
Atelierul de kathakali susținut, în timpul Festivalului Dramaturgiei Româneşti, 
ediția 2006, de Larry Tremblay (scriitor, regizor, actor şi specialist în kathakali, 
una din cele mai vechi forme de teatru din lume, o reprezentaţie în grup, în care 
actorii îşi construiesc rolurile pe teme din mitologia hindusă, tehnicile kathakali 
incluzând un limbaj gestual dezvoltat, mişcare şi paşi foarte riguroşi), Atelierul 
de artă a actorului susținut de regizorul şi actorul Gregory Hlady (absolvent al 
Institutului de'Teatru din Kiev - actorie — şi al Institutului de Teatru din Mos- 
cova — regie), în cadrul aceleiaşi ediţii de festival, Atelierul de artă a sunetului 
susținut de Iosif Herţea, reputat etnomuzicolog şi cel mai original compozitor 
român de muzică de scenă, Atelierul de expresie corporală susținut de Hugo 
Wolf şi Work-shop Augusto Boal susținut de regizorul Scott Johnston, profesor 
de actorie la Edinbourgh's Telford College, Scoţia, toate în anul 2006. (Atelierul 
se baza pe conceptele teoreticianului, regizorului, omului politic şi directorului 
de teatru brazilian Augusto Boal. „Mergând pe ideea construcției de tip work- 
in-progress, Scott Johnston i-a îndrumat pe actori să improvizeze pe tema dată, 
pentru ca fiecare dintre ei să îşi creeze propria structură dramatică şi, eventual, 
un text care să poată fi transformat în spectacol. Prin exercițiu şi joc, Scott John- 
ston a trezit capacitatea fiecărui participant de a dezvolta şi susține idei teatrale 
extrase din fondul psihologic, cultural şi intelectual propriu. El a urmat tehnica 
din workshop-ul intenaţional „Women on the brink” / „Femei la marginea pră- 
pastiei, la a cărui sesiune scoțiană au participat şi doi actori ai Teatrului Naţio- 
nal din Timişoara (cf. Revistei Teatrului Naţional Atent, 06). 

Pe de altă parte, actori ai teatrului au fost trimişi în străinătate, ca partici- 
panţi la programe speciale de perfecţionare, cum ar fi Programul „Pépinière 
ă projets” susţinut de Comisia Internaţională a Teatrului Francofon, Avignon, 
Franța, 2007, şi Programul Academiei Itinerante organizat de ECUMEST 
şi Institutul Cultural Român din New York, desfăşurat în România şi la New 
York, de asemenea în anul 2007. La fiecare dintre aceste programe a participat 
câte un actor al teatrului. 


O altă formă eficientă de perfecționare profesională a fost, pentru actorii 
Teatrului Naţional, contactul cu regizorii străini care au montat spectacole pe 
scena teatrului, în intervalul amintit. 

Acest lucru a însemnat contactul nemijlocit cu alte moduri de a gândi tea- 
trul, de a face teatru, contactul cu alte rigori ale disciplinei creaţiei. Dar şi con- 
tactul cu alte culturi, dacă ne gândim la regizorii din afara ţării. 

S-a lucrat, în primul rând, cu regizorii români tineri, ai noului val, aflați „la 
vârf”: Radu Apostol: Autobahn de Neil LaBute, 2006, participant la Festivalul 
Naţional de Teatru şi la Festivalul Internațional de Teatru Studio de la Piteşti, 
2006, la acesta din urmă fiind premiat cu: Premiul pentru cea mai bună sce- 
nografie — Alina Herescu şi Menţiunea specială a juriului pentru cel mai bun 
actor, respectiv cea mai bună actriță: Ion Rizea şi Irene Flamann Catalina, Radu 
Afrim, deţinător al Premiului UNITER 2006 pentru cel mai bun regizor: Krum 
de Hanoch Levin, 2006, Andrea Tokai — nominalizată pentru rolul Dupa la Pre- 
miul UNITER, 2007 „pentru cea mai bună interpretare feminină în rol secun- 
dar, Szabó István: Edward după Christopher Marlowe, 2006. Apoi, unul dintre 
străluciții regizori din generația matură, doamna Cătălina Buzoianu, a montat 
spectacolul Visul, adaptare de C. Buzoianu, după proza lui Mircea Cărtărescu, în 
2007, premiat (Cătălina Buzoianu) cu Premiul special al Juriului pentru impact 
vizual în cadrul ediției a 13-a, 2007, a Festivalului Dramaturgiei Româneşti. 

Au fost regizorii străini: Alexander Hausvater (Athence Palace Hotel, sce- 
nariu de Alexander Hausvater şi Robert Şerban, după romanul omonim al con- 
tesei Waldeck, 2006), Petre Bokor (Cyrano de Buffalo de Ken Ludwig, 2007), 
Gregory Hlady (Îngerul de foc de Valeri Briusov, 2007) care au însemnat, fie- 
care în parte, o experiență profesională nouă şi incitantă pentru foarte tânăra 
trupă a Naţionalului. 

Probabil că aici ar trebui să menționăm unul dintre principiile manageriale ale 
directorului regizor Maria Adriana Hausvater: actorii tineri nu „cresc” aștep- 
tând, ci distribuiţi în roluri principale, ofertante, capabile să le pună în valoare 
întregul potenţial de creativitate, dar să le şi sporească încrederea în propriile po- 
sibilități. Aşa s-a întâmplat că, îndrumați cu grijă de către regizori care ştiau ce să 
le ceară şi cum să-i „lucreze, actori care treceau înainte vreme drept „palizi” s-au 
demonstrat a fi o mare revelaţie artistică pentru teatru şi public, deopotrivă. 

„Diversitate, bogăţie, modernitate spectacologică, substanţialitate a proble- 
maticii abordate, deschidere spre lume” — urmau a fi, din proiectul managerial, 
câteva dintre liniile de forță ale unei politicii repertoriale concordantă atât cu 

nevoile şi orizontul de aşteptare al unui public eterogen, cât şi cu spiritul 
timpului. 

Cele două cabarete deja menţionate, spectacolele pentru copii, cele muzi- 
cale, We can Dance, (spectacol de dans), O viaţă în teatru de David Mamet, 
Angajare de clovn de Matei Vişniec (toate răspunzând unor preferinţe ale 
mai multor segmente de public), dar şi cele de mare modernitate a artei spec- 
tacolului teatral, deci cele rezonante cu spiritul clipei prezente (Krum, Auto- 
bahn, Athence Palace Hotel, Edward, Îngerul de foc, Visul etc.) au venit să 
răspundă, credem, deplin, aproape punctual, acestor direcții programatice. Nu 
vom detalia, această sarcină revenindu-le celor care vor continua consemnarea 
acestei istorii. Doar punctăm elementele care au propulsat teatrul spre o orbită 
teatrală centrală, aşa cum merita. 


Ediţiile 2006 şi 2007 ale Festivalului Dramaturgiei Româneşti au exprimat, 
prin nenumărate evenimente şi elemente de noutate, hotărârea deschiderii 
teatrului spre nou. Spre textul de ultimă generaţie, spre o lectură scenică „la zi” 
a piesei clasice, spre abordarea celor mai diverse forme de expresie teatrală, spre 
confluenţa artelor, teatrale, muzicale, plastice, de expresie corporală etc. Deschi- 
dere spre sine însuşi, spre lumea teatrală românească, dar şi spre cea internați- 
onală. Deschiderea spre toleranţă, spre înţelegere şi acceptare a tot ceea ce ţine 
de contradictoriul univers uman şi formele în care artiştii, diferiți ca generație 
şi moduri de exprimare artistică, fac ca acest univers, aşa cum este el, să devină 
ARTĂ. 

Prin această apertură, după 25 de ani de existență, Festivalul a dobândit o 
altă identitate, rimând cu prezentul imediat. 

Editare de carte de teatru, editare, în colaborare cu Atelierul European de 
Traduceri, a unor colecții de traduceri în limba română de piese străine, de cir- 
culație europeană, editarea piesei care a stat la baza unui spectacol al Teatrului 
Naţional, editarea, consecventă, a revistei teatrului, Atent, ar mai fi câteva eve- 
nimente care ar trebui consemnate. 


Şi, poate ar trebui subliniate şi programele după care, în tot răstimpul de 
care ne ocupăm, au fost structurate producțiile teatrului: România de azi — de- 
dicat dramaturgiei româneşti contemporane, în premieră națională, Universa- 
lis — program care se adresează amatorilor de dramaturgie clasică universală, 
Teatrul Nou - urmăreşte promovarea dramaturgiei contemporane în premieră 
națională, Mari romane pe scenă, Cabaretele Teatrului Naţional, Mână în 
mână - utilizarea unor spaţii alternative de joc în afara teatrului. 


Dar, dincolo de tot ceea ce ține de zona artistică, ar trebui, neapărat, paginat 
spiritul practic al directorului Maria Adriana Hausvater şi cel al extraordi- 
narului ei coechipier, actorul Ion Rizea, director adjunct. 

Aparatură şi dotări tehnice performante la nivel mondial pentru spaţiile de 
spectacol ale teatrului: trape hidraulice, reflectoare, laser, videoproiectoare, in- 

stalații de sunet, gradene, sistem electronic pentru obţinere de bilete, aparatură 
pentru traduceri simultane cu căşti etc., au fost cumpărate doar în ultimele luni. 

Dar au mai fost şi altele, altele pe care le-am văzut, dar nu am reuşit să pri- 
cep la ce vor folosi. Toate acestea m-au făcut ca, într-o zi, să-i spun incredibilului 
director Rizea (pe care îl ştiu din studenţia lui şi de care mă simt aşa de mândră, 
de parcă aş avea vreun merit în geniul lui tehnic şi, în general, practic): „Apoi, 
Ioane dragă, eu cred că, din punctul de vedere al aparaturii, noi am ajuns deja 
în Europa, am adăstat un pic pe-acolo, că nu era de noi, şi acum suntem într-un 
Boeing, peste ocean, ne îndreptăm direct spre NASA: 

Ziceam asta, privind cu stupoare la nişte lădoaie care ocupau tot secretaria- 
tul teatrului şi care găzduiau, mi s-a explicat, întreaga instalație tehnică cu care 
eu voi auzi în româneşte ceea ce vor spune, în japoneză, actorii din Tokio, aflați 
exact pe scena Teatrului Naţional din Timişoara. 

Bravo lor! (Nu japonezilor ci Adei Lupu şi lui Rizea). 

Pentru ca să spun ce vreau să spun în încheiere, trebuie să mai citez câte 
ceva din amintitul Program managerial al Mariei Adriana Hausvater: „Teatrul 
Naţional va demonstra publicului de astăzi că i se cuvine clădirea din centrul oraşului, 
clădire moştenită din generaţie în generaţie. 

Unul dintre cele mai importante scopuri este acela de a eficientiza clădirea tea- 
trului (spaţiul), prin crearea de noi spaţii, cu variată utilitate; apoi, prin modernizarea 
scenei; nu în cele din urmă, prin obţinerea de noi spaţii, atât de joc (...), cât şi pentru 
amenajarea unor mici garsoniere pentru tinerii actori angajaţi. O soluție utilă ar fi 
aceea dacă Teatrul Maghiar, Teatrul German şi Teatrul Naţional, sprijiniți de finan- 
țatorii locali şi ministeriali, ar prelua o fabrică avariată, de undeva de la ieşirea din 
Timişoara, unde să fie mutate toate atelierele Teatrului Naţional, Maghiar şi German, 
poate şi ale Operei, inclusiv depozitele, eliberându-se în felul acesta multe spaţii care pot 
furefolosite, transformate în săli de joc, în apartamente pentru tineri angajaţi (români, 
maghiari, germani) şi în depozite de decor şi costume doar pentru o lună. Acest lucru ar 
însemna planificarea anticipată şi o bună colaborare cu celelalte teatre. 

Prin obţinerea de noi spaţii ar mai fi degrevată Sala Mare, iar prin obţinerea 
apartamentelor, s-ar scuti banii de la buget pe care trebuie să îi primească, mai nou, 
un tânăr angajat, fără domiciliu. 


Trebuie să spunem, acum, în martie 2008, că: 

Pe lângă Holul cu coloane al Palatului Culturii (cum se numeşte, de fapt, 
clădirea în care trăim toţi, Opera Naţională, Teatrul Naţional, Teatrul Maghiar 
şi Teatrul German), începând din anul 2007, Teatrul Naţional foloseşte un al 
doilea spaţiu alternativ de spectacol: clubul Porto Arte (sau La vapor). 


În debutul Festivalului Dramaturgiei Româneşti, ediția 2009, se va deschide 
atât de mult aşteptata Sală Studio, situată în spațiul depozitelor de mobilă ale 
Operei Naţionale. Vor fi, atunci, în 2009, exact 40 de ani de la pierderea spa- 
țiului primului şi singurului Studio al Teatrului Naţional, Studio 172, numit, în 
ultimul lui an de funcționare, 1968-1969, Pro juventutis. 

Prin Hotărârea Consiliului Local din septembrie 2007, Teatrul Naţional a 
obținut un hectar de teren construibil, pentru crearea „Fabricii de decoruri, pri- 
mul demers naţional de acest gen. Acolo, Teatrul Naţional îşi va muta toate ate- 
lierele şi depozitele, urmând să creeze o adevărată linie de producție teatrală. 


În 26 februarie 2008, prin Hotărârea Consiliului Local Timişoara, Teatrul 
Naţional Timişoara a primit în administrare, pentru 49 de ani, Sala de sport 
nr. 2 din Centrul Civic, urmând să o reabiliteze spre a o putea folosi ca sală de 
spectacole. „Vor fi găzduite aici spectacole neconvenţionale, interactive sau sin- 
cretice, performance-uri, spectacole de music-hall, concerte de muzică clasică, 
jazz, muzică contemporană etc: 


Închei acest capitol suplimentar amintindu-mi o mică întâmplare de acum 
16-17 ani. Aflată în sediul Comtim, unde era, după revoluție, consilier domnul 
Arke Marcus, extraordinarul fost director al Electrotimişului, acesta a primit 
delegația sindicală a aceleiaşi întreprinderi, acum aproape falimentară, care ve- 
nea să-l roage să preia, din nou, direcția ei. Domnul Marcus i-a refuzat. Apoi, 
după plecarea sindicaliştilor, mi-a spus cu ce argument i-a refuzat: „Nicăieri în 
străinătate nu vezi directori oameni cărunți, adică în vârstă. Directorii trebuie să fie 
tineri, plini de energie, animati de dorința de a-şi demonstra capacitatea şi valoarea, 
tineri care ştiu să privească înainte, să viseze la viitor şi să aibă, pe lângă Vis, şi forța 
de a-şi transforme visul în realitate: 

Mă uit la oamenii foarte tineri care conduc acum teatrul, bine, şi mă gân- 
desc, aproape în fiecare zi, câtă dreptate a avut domnul Arke Marcus. 


237 


www.cimec.ro 


MARIANA VOICU 


TEATRUL NAŢIONAL şi PRESA LIBERĂ 


Un capitol pe care nu aş fi vrut să-l deschid niciodată, dacă nu m-ar fi uluit 
veselele şi tristele întâmplări jurnalistice ale tranziției şi pe care nici nu mă simt 
obligată să-l închei acum, în 2005. M-am oprit cu câțiva ani în urmă. 


Ceea ce m-a uluit dintru începuturile existenței presei democratice şi libere 
a fost nu numărul buimăcitor al publicaţiilor de toate felurile care invadase pia- 
ţa, ci inexplicabila hărnicie cu care noua presă pretindea a se ocupa de fenome- 
nul cultural, deci şi de teatrele timişorene. 

La sfârşitul anului 1991, sau, oricum, spre acest moment, la Cluj, unde avea 
loc Gala Teatrelor Naţionale, în cadrul unui colocviu dedicat „stării teatrelor 
după revoluţie” am făcut câteva consideraţii privitoare la presa timişoreană post- 
revoluționară care se ocupa de evaluarea vieţii teatrale a urbei. Comunicarea se 
numea Disfuncţia narcotizatoare a criticii întâmplătoare şi a supărat câteva 
persoane din auditoriu. Dacă o reproduc acum, întocmai, o fac nu pentru 
altceva, ci pentru că fenomenul care mă nemulțumea atunci s-a demonstrat a fi 
incredibil de viguros şi viabil. 

„Mi-am pus tot mai des în ultima vreme întrebări — retorice-, legate de funcţia 
şi disfuncţia actului de evaluare critică a unui spectacol, legate de măsura în care el 
funcţionează benefic sau dimpotrivă, în impactul cu publicul căruia i se adresează, 
dar şi cu teatrul însuşi. 

Întrebarea pare ridicolă, pentru că rostul criticii este întotdeauna constructiv, în- 
totdeauna unul de acreditare a valorii. Nu doar atunci când o recunoaşte şi o salută 
cu atitudine direct afirmativă, ci şi atunci când îi amendează sever contrariul. Aceas- 
ta, desigur, într-o condiţie de normalitate a raportului instituţiei critice cu „obiectul 
muncii sale: 

O atitudine normală, adică profesionistă, deci competentă. 

O atitudine normală, adică obiectivă şi responsabilă. 

Un astfel de act critic normal înglobează ideea demnităţii profesionale a criticului, 
autoritatea — de necontestat — a competenţei sale, precum şi, desigur, recunoaşterea 
publică sau asumarea publică a responsabilități efectelor actului său critic în plan 
social. 

Efecte ce pot fi măsurate atât pe orizontala, cât şi pe verticala timpului. 

În plan orizontal, unul dintre ele ţine de orientarea gustului publicului, efect 
extrem de important. Prin oferta unor repere stabile în recunoaşterea actului de artă 
autentic, a unor referiri certe la însemnele obiective ale acestuia, publicul este dacă nu 
ferit, oricum atenţionat asupra derizoriului, a nonvalorii, a kitsch-ului. 

În celălalt sens, o critică normală reprezintă pentru chiar creatorii de artă cel mai 
valid instrumentar în actul autoevaluării gestului artistic propriu, întotdeauna per- 
fectibil. 

Pe verticala timpului responsabilitatea este încă şi mai mare: judecata de valoare 
a criticului asupra unui spectacol, asupra activității unui actor, a unui regizor sau 
chiar a unui teatru este tot ce vor afla peste timp cei care, venind din urmă, vor căuta 
poate însemnele valorii spirituale ale unei clipe din curgerea istoriei. 

Aşa ar fi normal să fie. Ce se poate întâmpla însă când, din varii motive, amintita 
normalitate deviază într-un sens dictat de rigorile altui spațiu logic, aşa cum ar fi, 
bunăoară, cele ale unei democraţii sui generis. Aflată, adică, în lipsa oricăror rigori. 

Care democraţie, în nelimitata ei generozitate, oferă oricui posibilităţi neîngrădite 
şi necenzurate de a spune ce pofteşte şi cum pofteşte despre orice şi despre oricine îi dă 
ghes inima. 

În atari benefice condiţii pentru dezvoltarea culturii a apărut, fireşte, un nou front 
de „cronicari dramatici, dornici să-şi exprime liber sentimentele faţă de teatru. Mediile 
profesionale din care au provenit proaspeţii cronicari pot fi situate, fără riscul erorii 
(informaţia este absolut exactă), între Fabrica de pălării, mediul reportajului sportiv 
şi diverse medii casnice, unele de natură culturală, este adevărat, proveniență care 
se resimte, prin oarecari mici indicii, în judecățile de valoare emise de dânşii asupra 
spectacolului teatral. 

Animati de cele mai calde intenții, ei au pornit cu voioasă hărnicie să-şi susțină 
idolii din teatru: director, regizori şi actori, adică, — în care cred aşa cum cred în ei în- 
şişi, şi este firesc să fie aşa întrucât au purces împreună, cot la cot, în aceeaşi direcție... 
politică. 

Apariţia lor a produs o vie satisfacţie generală, ei venind să învioreze viaţa spi- 
rituală a oraşului — mă refer, desigur, la Timişoara — îmbogăţind cunoştinţele opiniei 
publice cu informaţii inedite şi extrem de utile. Cum ar fi, de pildă, unele legate de 
chiar istoria teatrului timişorean, istorie pe care o bună parte a publicului o şi cu- 
noaşte, urmărindu-i, încă de la înființare, izbânzile şi eșecurile, iubindu-i actorii şi 
cunoscându-i directorii. Pe unii dintre ei, chiar de pe scenă. 

Consultând ei, mai deunăzi, presa culturală a Timişoarei — revista Orizont, adică 
— au aflat ceea ce n-ar fi bănuit vreodată: anume că actriţa şi regizoarea Lilly Bu- 
landra, prima directoare artistică a teatrului, regizorul Emil Josan, elev al lui Max 
Reinhardt, Gheorghe Leahu, artist emerit, s-au aflat absolut întâmplător la direcţia 
teatrului în chestiune, dânşii deţinând profesii civile şi cu totul neculturale. 

Aşa a concluzionat, neîndoios, publicul cititor atunci când revista a salutat cu 
bucurie, de îndată după începutul anului 1990, pe „primul director om de cultu- 
ră din întreaga istorie a Teatrului Naţional” în persoana domnului director Şerban 
Foarţă. 

Ascultând Radio Timişoara, aceiaşi iubitori de teatru care văzuseră în anii trecuţi 
spectacole de marcă ale Teatrului lor Naţional, unele dintre ele chiar antologice, au 
fost informaţi că s-au bucurat degeaba văzându-le şi crezând despre ele că ar fi ceea ce 
nu erau de fapt. Reevaluate, din perspectivă critică democratică, „s-a constatat” (oare 
cine o fi constatat?) a fi fost lipsite de orice valoare, fapt care îl obliga pe noul director 


239 


www.cimec.ro 


MARIANA VOICU 


— în conformitate cu declaraţiile publice ale acestuia — să nu poată prelua nimic din 
vechiul repertoriu. 

Invitat să vadă un spectacol „fabulos de comic” — Francesca a fost răpită de Dario 
Fo — publicul, sărmanul, se şi grăbeşte să vină, dar, oarecum circumspect după cât de 
contrazis se văzuse în ceea ce credea el că ştie atât de bine, nu-şi manifestă bucuria 
estetică într-un mod suficient de viguros atunci când gangsterii italieni, antrenați 
în răpirea unei banchere nimfomane, se opresc cutremuraţi de emoție spre a vedea 
şi audia, preţ de o jumătate de oră, Piaţa Universităţii, cele patru, ori câte or fi fost, 
mineriade, pe Iliescu, pe Bârlădeanu şi Doina Cornea. 

A doua zi, de două ori pe banii lui — o dată pe spectacol, apoi pe revista Orizont 
(11.10.1991) - publicul se pomeneşte beştelit pentru faptul de a nu fi fost în stare să 
aprecieze, aşa cum s-ar fi cuvenit, un act de artă autentic. Şi absolut inedit. Pentru in- 
cultura lui, adică. Dar şi pentru lipsa lui de curaj democratic ce ar fi trebuit să se mani- 

feste prin aplauze furtunoase. Ceea ce nu s-a întâmplat, deşi spectacolul a fost o mare 
„izbândă! „Nu-i fac procese de intenţie acestui public „minunat” (cum, cică, va fi fost 
al nostru de-a lungul anilor-lumină); dar, mai foindu-mă şi eu, postdecembristic, prin 
foaieruri, îi cam cunosc şi „orizontul de aşteptare” şi tabietul. Or, ceea ce constat, sur- 
prins, e că-i lipseşte, deocamdată, curajul b(unei) receptări a actului teatral direct? 

Nici prin cap nu-i trecea bravului războinic că, poate, publicului nu i-a plăcut 
deloc ceea ce vedea pe scenă, era deci dreptul lui să nu aplaude. 

Când se mai dezmeticeşte după bobârnac, fidel şi răbdător din fire, publicul ti- 
mişorean se grăbeşte din nou spre teatru pentru a-i întâlni pe unii dintre cei mai im- 
portanți actori ai țării: Ion Caramitru, Victor Rebengiuc, Florina Cercel, Dorel Vi- 
şan, Ovidiu Iuliu Moldovan, dar şi pe actorii celor trei teatre timişorene pe care i-a 
încurajat (chiar şi material, pe vremea autofinanțării teatrelor socialiste) şi i-a iubit 
de-o viaţă. Intră în sala de spectacol a Teatrului Naţional fericit că a „prins” un bilet, 
pleacă fericit că şi-a văzut şi auzit idolii, ajunge acasă fericit că a reuşit să prindă 
ultimul tramvai, adoarme fericit că tocmai în Timişoara lui s-a înfiinţat prima filială 
a Oamenilor de Teatru din România (UNITER), ce mai, i se pare că, în sfârşit, viața 
merită trăită. 

A doua zi, la 7 dimineaţa, ascultând Radio Timişoara, află că iar s-a bucurat de- 
geaba: este informat că ceea ce a văzut cu ochii lui cu câteva ore înainte, nici n-a văzut 
de fapt, pentru că spectacolul de pe scena Naţionalului a fost o „şuşă: 

Mă opresc aici. Dincolo de glumă — care nici nu-i glumă şi dacă-i glumă, nici mă- 
car nu-i bună — lucrurile mi se par grave. 

Este vorba despre o confuzie (nu-mi îngădui a aprecia dacă deliberată sau nu) în 
sistemul de criterii cu care se operează în evaluarea actului artistic. Criterii operante 
şi juste în cadrul altui spaţiu logic, devin aici inoperante, instaurând deriva şi deruta, 
pulverizarea scării de valori proprii domeniului artistic şi conducând, neîndoios, la 
disfunctia demersului critic. 

Mă străduiesc să inventariez, sumar, rezultatele practice ale situaţiei. 

Ce anume i se întâmplă publicului, mi se pare foarte clar: dacă nu chiar per- 
vertirea gustului, atâta cât îl are, apoi, în orice caz, dobândirea unei remarcabile stări 
de derută. Cei care au apucat să-şi formeze, în timp, deprinderea unei juste „lecturi 

scenice”, citesc presa independentă, o citesc şi pe cea a opoziţiei, se minunează de dife- 
rența năucitoare între dioptriile celor două, merge singur să vadă despre ce este vorba 
şi, după caz, după cine consideră el că are dreptate, trece când la independenți, când în 
opoziţie, când la partidul de guvernământ, bucurându-se sincer de beneficiile demo- 
craţiei ce favorizează naveta în toate direcţiile. 

Cei care nu au avut prevederea de a-şi forma sus-numitele deprinderi, nici nu mai 
pot spera să o facă lăsându-se ghidaţi de ochiul avizat al criticului teatral, într-atât 
sunt de buimăciţi de marcajele ce semnalizează direcţii polare pentru acelaşi obiectiv. 

Şi, cei mai mulți, aşteaptă alegerile. Acasă, în papuci, la televizor, lăsând teatrul 
— obiect şi scenă a discordiei politice — în plata Domnului şi a cronicarilor aferenţi. 

Celor care vor veni să cerceteze arhivele teatrului, cine ştie când, peste ani, căutând 
poate imaginea reală a vreunui spectacol din anul de graţie una mie nouă sute nouă- 
zeci şi unu, li se va întâmpla să se afle în faţa unui qui-pro-quo. 

Nicio pagubă, între atâtea alte erori... 

Mă întreb doar cine râde la acest schimb valoric, şi dacă râde, totuşi, ce o fi găsit 
de râs... 


Interesant este şi ce se întâmplă în interiorul teatrului acum, când nici tea- 
trul însuşi, actorii şi spectacolele sale, nu sunt mai protejaţi decât publicul în fața 
agresivității unei prese incompetente, chiar dacă aceasta se exprimă uneori în termeni 
apreciativi, nemeritat apreciativi. 

Ce se întâmplă şi aici este, de asemenea, clar: anularea valorilor de referinţă şi 
dislocarea punctelor fixe de raportare valorică. 

Cum să-i ceri unui actor să creadă în adevărul cronicarului care îl desființează şi 
nu în acela al cronicarului care îl laudă, indiferent din care motiv, chiar neteatral? 

Te poate crede el când îi vorbeşti de starea de blocaj creator la care a ajuns sau va 
ajunge lăsându-se „narcotizat” de fitecine şi refuzând un adevăr inconfortabil, dar 
operant, creator? 

Poate crede el că din prietenie şi nu din ură îi pui oglinda în faţă? Şi că, de fapt, 
abia aşa îl fereşti de nocivitatea propriului său orgoliu? 

Şi mai este dispus a crede cineva că în această senzațională confuzie de criterii 
mai poate, totuşi, funcţiona respectul față de tine, critic teatral, de aşa natură încât 
judecata ta de valoare asupra teatrului urbei să nu fie tarată de „argumente” politice, 
de orice fel ar fi ele şi de orice orientare? 

Şi poţi, până la urmă, să împiedici actorii — dar nu numai pe ei — să se întrebe, 
îndreptăţit mefienţi în orice opinie critică: „Dar, la urma urmelor, cine este în măsură 
să ne judece viața şi munca? Cine îi conferă lui X, de care nu a auzit nimeni niciodată, 
acest drept?” 

Nu-i mai poţi cere nimic nimănui . Actorii nu mai cred în nimeni decât în ei înşişi, 
şi bine fac. Adesea însă, până la narcisism. 

Li s-a luat şi punctul fix de spiijin, pe care îl reprezenta odinioară critica teatrală 
profesionistă şi obiectivă. 

Şi fără punct de sprijin, cum să mai ai nesăbuinţa să le ceri să răstoarne pămân- 
tul? 

Pluteşte peste tot în teatru o stare de tensiune vecină cu suspiciunea şi cu resenti- 
mentul cel mai profund. 

Teatrul este un spațiu al tensiunilor. 

Un spectacol se înaltă ca o catedrală din contopirea unor tensiuni aproape erotice, 
sau chiar erotice, deci creatoare. 

Confuzia a schimbat calitatea tensiunii. Motivele sunt, neîndoios, mai multe. 
Noi vorbim acum însă doar despre disfunctia (narcotizatoare ori distructivă) a criti- 
cii întâmplătoare. 

Închei punându-mi din nou, retoric, întrebarea: cum să aperi oare Teatrul, aceas- 
tă delicată maşinărie, pusă în mişcare de har, suflet şi viaţă, de efectele nocive ale pre- 
sei, ce-i drept, libere, dar neprofesioniste?” 


XXX 


După mai bine de patru ani (1995) de la această „jelanie” publică, continuu 
să-mi pun aceleaşi întrebări, cu încăpățânare. Pentru că situaţia este cam ace- 
eaşi: cronicarii profesionişti lipsesc, sarcina lor preluând-o, cu entuziasm tine- 
resc, amatorii. 

Aşa se face că Teatrul Naţional — dar nu numai el, desigur, Timişoara benefi- 
ciind de încă trei teatre profesioniste — s-a „bucurat” din plin, în tot acest inter- 
val de timp de alte (prea numeroase !) bizarerii în aprecierea activităţii şi valorii 
spectacolelor sale din partea unor autodeclarați „cronicari dramatici, cărora 
publicaţia la care fuseseră angajaţi nu le-a cerut niciodată, presupun, dovada 
competenţei lor în domeniu. Fusese suficient să privească ferm în sensul indicat 
de vectorul politic al respectivei publicații. Şi apoi, se pare că unele prejudecăți, 
cum ar fi aceea că la fotbal şi la teatru (acum, după revoluţie, şi la politică) se pri- 
cepe toată lumea, sunt nemuritoare. „Nu ştii, înainte vreme umbla o vorbă: Prin 
moartea tovarăşului Lenin a dispărut ultimul om care nu se pricepea la teatru” 
- ziceau râzând, pe vremea când venisem în teatru, unii dintre colegii mei, vă- 
zându-mi expresia perplexă în fața teribilismelor debitate, cu bățoşenia funcţiei, 
de către unii tovarăşi plătiți să decidă, chiar dacă habar nu aveau de problema în 
chestiune, dacă o piesă este bună sau „proastă! 

Neîndoios că orice persoană „civilă” care a văzut un spectacol are dreptul la 
o opinie proprie. Care este formulată în funcţie de calitatea receptorului, adică 
bagajul său de cultură generală, cel de cultură teatrală, intuiţie, bun simţ, sensi- 
bilitate etc. Între această opinie, oricare ar fi ea, întru totul legitimă, dar amatoa- 
re, totuşi, şi judecata de valoare profesionistă, formulată după criterii valide, 
proprii domeniului, doctă, dar mai ales responsabilă, există o distanță mare, cale 
de două profesii diferite. 

Dar ce fel de responsabilitate, competenţă sau moralitate profesională poți 
pretinde unei persoane care ignoră, deliberat sau din candoare, faptul că se joa- 
că, infantil, deci iresponsabil, cu instrumentele unei profesii străine lui? 

Până la urmă, probabil că responsabilitatea aparține celor care, ei înşişi în 
confuzie — deşi responsabili de conţinutul publicației — au confundat regreta- 

bil rubrica, posibilă şi întru totul respectabilă, „opinia spectatorului” cu rubrica 
„cronică teatrală, cele două nefiind, cu evidenţă, unul şi acelaşi lucru. 

Principalul păgubaş este tot publicul. 

Lui i se serveşte, din nou, un pumn de năut drept cafea veritabilă. Ei şi? — vor 
fi zis sus-numiţii responsabili de publicaţie — bine că se vinde ziarul, publicul 
este antrenat din deceniul trecut cu înlocuitorii, nici nu mai bagă de seamă... 

Poate... 

Dar, deşi sunt departe de a fi un monument al simțului practic, mă las biruită 
de aceeaşi obsesivă întrebare: cui foloseşte acest qui-pro-quo? 

Sigur că ştiu cât haz stârnesc pe scena teatrului deruta şi confuzia iscate de 
jocul unui personaj ce trece drept un altul, şi sigur că ştiu şi că lumea este o mare 
scenă. Totuşi... dacă în viață un stomatolog, care nici nu-i stomatolog, ci speo- 
log, pune cu voioşie mâna pe cleşte şi sare să-ţi scoată măseaua, nu reuşesc deloc 
să-mi dau seama cine râde. Nici la început şi nici la urmă. (Dar poate că nu am 
eu fantezie şi umor!?) 


Revenind, prin 1993, un „cronicar” sârguincios, aflat însă în absența unor 
elementare cunoştinţe de teatrologie şi istorie a artei spectacolului teatral (băiat 
bun şi frumuşel, de altfel, complet nevinovat pentru neştiința sa teatrală, dânsul 
tocmai pregătindu-se să devină altceva, dacă nu mă înşel, merceolog) se minu- 
nează — candid şi public! — în paginile cotidianului „Limişoara” că personajele 
unui spectacol Commedia dellarte, jucat pe scena Teatrului Naţional, poartă 
măşti. Şi imobile pe deasupra! „Măştile, imobile, privează personajele de complexi- 
tatea mimicii” (-auzi!), dar „compensatorie pentru semiexpresivitatea dată de măşti 
devine mobilitatea fizică a interpreților: (Păi, ce să facă personajele Commediei 
dellarte?) 

Citind „cronica de spectacol, în culise, renumitele măşti Commedia dell’arte 
Pulcinella, Arlechino, Pantalone, Colombina, perplexe, suspină de dor, nu după 
alte măşti, mai „mişcătoare, să zicem, ci după alți comentatori, în stare să le cu- 
noască valoarea, identitatea şi fizionomia specifice. 

Sub celebrele măşti actorii teatrului „blagoslovesc” chiar libertatea presei atât 
de îndelung jinduită, liberă acum - în sfârşit !- de orice, chiar şi de sentimentul 
responsabilității afirmațiilor publice. Şi îi „dau Cezarului ce-i al Cezarului”: îl 
ocărăsc, adică, cu prisosinţă, pe habarnamistul „cronicar” teatral (acesta fiind, la 
ora aceea, plin de bunăvoință față de teatru !), care se bucură din plin de dreptul 
democratic de a se face singur de râs, expunându-şi ignoranța — cu fudulia cores- 
punzătoare — pe câte pagini de ziar pofteşte. 

Cât despre public, el deschide ziarul amintit şi citeşte: Teatrul Naţional Ti- 
mişoara — Cronică de spectacol. Şi, dedesubt, cu litere de-o şchioapă: Pufăind, 
locomotiva iese din tunel... 

Regionala CFR se animă pe loc, sentimental. Toată lumea ştie cât de legate 
au fost atelierele CFR de istoria teatrului timişorean căruia i-au furnizat, la în- 
ceputurile sale, în 1945, o echipă de admirabili actori amatori — ar voi să fie, poa- 
te, şi de această dată alături de teatru, mai ales dacă locomotiva acestuia pufăie, 

au ei mecanici buni, îi împrumută teatrului pe-o zi-două. La paragraful patru 
al cronicii cu pricina află însă că nici pomeneală de locomotivă, deci nici vorbă 
de pufăitură. Altul e necazul acolo: actorii au fost dotați cu măşti. Şi imobile pe 
deasupra (or fi de fier, după modelul francez?, că numai acelea acoperă tot, să nu 
se poată stabili identitatea purtătorului. TITI). 

Problema e, din dispoziţia cui s-a produs infracţiunea? Ei, a cui!? A direc- 
torului, bineînţeles! Aici, problema e clară: ăsta este de orientare cripto comu- 
nistă, sau neocomunistă (tot un drac!), de vreme ce împiedică el personajele 
Commediei dellarte să-şi trăiască la vedere profundele trăiri emoționale şi să-şi 
dezvăluie, domnule!, evoluția psihologică. Păi are şi spectatorul dreptul, pe banii 
lui munciţi cinstit, să vadă pe cine fluieră sau pupă. 

Corect! 

Desigur că bietul om dorea să-i facă „un bine” teatrului, observând că, după 
ce stătuse pitit (teatrul, nu el, cronicarul, care încă nu izbutise performanţa tea- 
trului) în întunericul confuziilor estetice vreme de doi ani postrevoluţionari, 
de-acuma tocmai a ieşit, gâfâind şi năduşind, la lumină. Şi nici nu i-a trecut prin 
cap binevoitorului cronicar că buna lui intenţie nu era suficientă. 


Spectatorii, derutați de informaţia că actorii Teatrului Naţional s-or fi fâțâ- 
ind ei bine de colo-colo în spectacolul Nebuniile dragostei, da dacă nu le vezi, 
domnule, în lumina ochilor şi-n mimica feței bucuria sau suferința iubirii, de 
unde să afli câtă nebunie e la mijloc, au decis că la spectacolul acesta „ ghicitoare” 
nici nu mai merită să vii. 

Ceea ce au şi făcut. 

Nu cerea nimeni aprecieri laudative fără acoperire şi nu s-ar fi supărat ni- 
meni dacă spectacolul, acesta, sau alte spectacole ale teatrului la vremea respec- 
tivă, ar fi fost „desființate! 

Unele chiar meritau. 

Tot ceea ce pretindeam şi pretindem în continuare celor care se ocupă de 
teatru este argumentul profesionist cu care un spectacol este lăudat sau dis- 
creditat. Pentru că acesta este singurul reper valoric cert pentru spectator. Dar 
chiar şi pentru actor. 

Unii dintre cronicarii amatori au găsit în culisele teatrului o mină de infor- 
mație uluitor de generoasă. Subiectele le erau asigurate! Scriau deasupra artico- 
lului: Senzaţional! — şi relatau, uluiți ei înşişi de „bombă, cum copilului actriței 
X i-a curs nasul între Tuzla şi Constanţa. După model american (informaţia, 
nu copilul!). Păi, numai Demi Moore are copii la care le curge nasul? Nu, au 
şi actrițele noastre naţionale. Atâta doar că informaţia nu interesa pe nimeni, 
piața gemea de publicaţii erotice, una mai explicită ca alta, însoţite de postere 
colorate, mari şi elocvente asupra problemei în chestiune. 

Acestui tip de informaţie li s-au adăugat, cu răsunător succes, conflictele din 
teatru. Această zonă de investigaţie s-a dovedit a le fi şi ea la îndemână, pentru 
că era, fără îndoială, cu mult mai simplu să comentezi, după ureche, o gâlceavă 
internă a unei instituţii ale cărei reguli şi rigori, ție, din afară, îți „scăpau” oricum, 

decât să „citeşti” un spectacol şi să emiți o judecată de valoare validă asupra lui. 
Asta era deja o problemă de profesie. Cum să o practici dacă îţi lipseşte atât in- 
strumentarul minim de acţiune, cât şi instrucţiunile de folosire ale lui? 

Dar cine îşi punea asemenea întrebări în momentul acela? 

Acelaşi harnic observator teatral declanşase, în 1993, un haiducesc atac în 
presă împotriva Teatrului Naţional condus, la vremea aceea, de actorul Vladi- 
mir Jurăscu. De fapt, nu un atac, ci o adevărată campanie, care a durat luni de 
zile, el fiind convins că îşi face o datorie de onoare dacă scoate la lumină, pe ta- 
raba pieţei publice, tot ceea ce i se părea a interesa lumea comercială, proaspeții 
buticari şi buticărese, care nici nu ştiau că există un Teatru Naţional în urbea lor, 
darămite cu ce se mănâncă felul ăsta. Şi nici nu-i interesa. 

A început cu can-can-uri sau ficțiuni picante, dar benigne (cum a fost, de 
pildă, aceea a „platinatei secretare litorale a directorului Jurăscu, care „dă cu par- 
fum caietele program ale teatrului. Adică eu, care însă nu am înţeles absolut 
nimic din metafora aceasta profundă. În ziare lumea se înjura de mamă cu atâta 
linişte sufletească, încât am luat exprimarea lui drept un gest de mare delicateţe 
interioară, şi m-am minunat ce repede mi-am pierdut facultatea de a citi printre 
rânduri). 

A urmat atacul deschis, virulent şi suburban, la persoană. Era o problemă de 
diferență de culoare politică. Degeaba zicea bietul Vladimir Jurăscu că „politica 
lui e teatrul” Dat fiind faptul că fusese numit director în timpul „regimului” Ion 
Iliescu, de „stânga” deci, era numai bun de sac de box pentru presa de „opoziţie. 
Nici nu cutez, deşi poate că ar trebui să reproduc, pur şi simplu, unul dintre mul- 
tele atacuri la persoană, uluitoare nu numai prin ceea ce susțineau, ci mai ales 
prin lipsa de urbanitate a limbajului şi agramatismul logic. Nu cred că merită 
însă atâta atenție. 

În 1992-93, Teatrul Naţional încerca să depăşească momente dificile ale 
existenţei sale. Nu cred că era o situație particulară, ea se regăsea, sunt convinsă, 
în cele mai multe instituţii similare din ţară. 

Cu un public alungat din sala de spectacol, de fascinantul şi ineditul specta- 
col al străzii de după revoluţie, dar şi de lipsa de valoare artistică a spectacolelor 
teatrului, confuze şi ezitante în încercarea de a face față unei libertăţi absolute, 
fără norme, cu un colectiv artistic „rărit” prin plecarea unor importanţi actori, 
împărțit în tabere, subminat el însuşi de propriile fireşti confuzii şi tensiuni, de 
spaime și incertitudini (- teatrul urma să-şi regândească mijloacele de comuni- 
care estetică, lucru deloc uşor —), teatrul făcea eforturi nebănuite, dramatice, spre 
a-şi recâștiga normalitatea de funcţionare. 

Care era aceasta? Pentru moment, ca prim pas, normalitatea lucrului ştiut 
ca funcţional. După acest moment, lucrurile puteau fi evaluate, se putea face 
selecția elementelor valide, funcționale deci şi în noua ordine, a celor invalidate 
de aceasta etc. Dar despre care nouă ordine era vorba? A cui? A sistemului de 
funcţionare al teatrelor, a organizării lor interne, a sistemului de dependență 
intercultural, în ce consta această nouă ordine? Absolut necesară, aici eram de 
acord cu toţii, dar cum arăta ea, cine şi cum urma să o instaureze? 

Exista o legislaţie care să-ți îngăduie ție, instituţie teatrală aflată în raport 
de subordonare, ministerială sau locală, nu conta, să faci schimbări majore de 
structură, aşa cum credeai tu de cuviință? Nu, nu exista. După care model să 
faci schimbările, sau să le faci fără niciun model, după „ureche”? Cine să-ţi dea 
acest răspuns? 

Până să desluşească cei în drept aceste încâlcite chestii ale tranziţiei în teatrele 
din România, până să apară o lege a teatrelor, capabilă să ofere nişte coordonate 
ale necesarei schimbări de structură internă a acestora, până să se stabilească 
posibilitățile practice de „acordare” a schimbărilor structurii teatrale vechi cu 
cele ale noului context în care funcționau teatrele, şi cu care, firesc, intrau în- 
tr-un raport de conlucrare şi chiar de determinare etc., (la vremea respectivă, 
toate acestea erau mai nebuloase chiar decât vestita ceață londoneză), Teatrul 
Naţional din Timişoara s-a decis, prin măsurile stipulate de directorul Jurăscu, 
ca lucrurile să rămână aşa cum „se ştiau din vechime”: arlechinul să rămână la 
locul lui, fosa, tot acolo, actorul să rămână ceea ce era şi regizorul aşijderea. Până 
la clarificarea necesarelor schimbări. 

Desigur că tensiunile interne, discordiile, zvonurile, decibelii părerilor per- 
sonale, mai ales politice, dar şi estetice, colorau (cam fauvist, după gustul meu) 
existența teatrului. Situaţia era identică şi în alte teatre, nu numai timişorene. 
Totuşi, din motive greu de precizat pentru mine, numai Teatrul Naţional din 
Timişoara a reuşit să devină „ţinta” permanentă a presei libere. 

Care nu a bănuit nicio clipă ce se ascundea în spatele tuturor evenimentelor 
„la vedere” ale teatrului. 

Cât de multe şi interesante ar fi fost informațiile despre teatru pe care 
le-ar fi putut aduce la cunoştinţa publicului presa timişoreană! 

Spre informare, în primul rând, apoi spre meditaţie şi înţelegere, şi abia mai 
pe urmă spre acceptare, sau, dimpotrivă, spre critică şi dezaprobare. 

În ani lungi, în timpuri ostile culturii şi artelor, Teatrul Naţional şi-a creat, 
prin mijloace specifice, teatrale, dar şi parateatrale, un public avizat, educat, 
un public capabil să decodifice orice spectacol de tip „şaradă, aşa cum erau 
mai toate înainte de '89. Cel puţin în ultimul deceniu, acest public participa- 
se, fusese părtaş la multe dintre spectacolele dizidente ale teatrului: Mobilă 
şi durere, Studiul osteologic al unui schelet de cal aflat într-un mormânt 
avar din Transilvania, Ascensiunea lui Arturo Ui poate fi oprită, sau altele, 
mai puțin declarate. Fusese părtaş, ba chiar un fel de co-autor al lor. Între tea- 
tru şi public se crea, în acele vremuri, o relație extraordinară, un fel de „relație 
galantă ilicită, de mare complicitate. Silit să utilizeze forme esopice de comu- 
nicare a unor adevăruri gândite de noi toţi, dar interzise exprimării directe, 
explicite, teatrul îşi crease o lume de semne ce întrupau metaforic acele ade- 
văruri. Iar publicul învățase să-şi ofere bucuria descifrării şi înţelegerii acestui 
tip de mesaj. 

Din conştiinţa acelei complicități se întrupa cu adevărat mirajul teatrului: 
între sală şi scenă se năştea un prețios şi inefabil circuit energetic, o tensiune şi 
un fior, mereu înnobilate şi reîncărcate din arderea actorului şi tensiunea publi- 

cului, conştient de starea lui, nu contemplativă, ci implicată. Aşa este, neindoios, 
teatrul adevărat. 

Libertatea comunicării solicita imperios modificarea ofertei teatrului — con- 
ţinut şi formă — dar modifica şi cererea publicului. Cel puţin în mod teoretic. 

Practic însă, lucrurile nu se puteau produce nici brusc şi nici simultan. 

Ambele erau la fel de neclare, ambele aveau nevoie de un timp al clarificării, 
al sedimentării şi decantării, un timp al acceptării nevoii de schimbare, un timp 
al căutării şi găsirii acelui altceva prin care să se poată redefini, recompune şi 
reconstrui în dimensiunile altei fizionomii. 

Frământările şi, poate, întrebările, existau sau ar fi trebuit, oricum, să defi- 
nească deopotrivă, atât teatrul, cât şi publicul. 

Ce anume aştepta publicul de la teatrul cetății sale odinioară, ştiam deja. 
Teatrul s-a străduit, pe cât i-au îngăduit propriile puteri şi rigorile timpurilor, 
să-i respecte nevoile culturale, respectându-se astfel pe sine însuşi în condiția de 
partener de joc. Publicul, la rându-i, i-a dat de veste că i-a prețuit râvna, creân- 
du-şi din unii actori, idoli. 

Atunci, la câțiva ani după revoluţie, unde se situa oare orizontul de aşteptare 
al publicului față de teatrul cetăţii sale? 

Puteau fi oare identificate nevoile publicului în acel moment, nevoi la care ar 
fi putut sau ar fi trebuit să răspundă teatrul? 

Ce-i pretindea publicul, ce ar fi dorit să găsească intrând, ca în atâtea alte 
dăţi, pe „poarta neagră” , ce separa lumea reală de ficțiune? Să-şi clarifice îndo- 
ielile, să regăsească întrebări, să i se ridice întrebări, să i se sugereze soluţii, ar fi 
aşteptat, poate, miracolul sustragerii din cotidianul mereu mai convulsionat şi 
mai plin de primejdii? 

Publicul nu aflase încă nimic din toate astea. O avalanşă de hârtie tipografică 
se prăvălise deopotrivă peste toţi, public şi teatru, informându-i „doct” despre 
o sumedenie de subiecte „tabu” odinioară, informându-i despre ceea ce nu bă- 
nuiau vreodată că vor apuca să afle. Cum ar fi, bunăoară, despre viaţa secretă 
şi scandaloasă a cutărei personalități culturale a urbei, care iată, a descoperit 
ea, presa, că era nu cine părea să fie, ci era tocmai Jack Spintecătorul, degeaba 
l-au căutat englezii prin spațiul lor geografic, el se afla unde nici cu gândul nu au 
gândit dânşii: tocmai la Timişoara! Păi, nici nu aveau cum să afle, conservatori 
cum sunt din fire, ei s-au încăpățânat să creadă că inginerul trebuie să se ocupe 
de ingineria lui, grădinarul de răzoarele lui de flori, modista de pălării şi detec- 
tivul, de prins infractori. Ha, ha! — nu au apucat dânşii, englezii adică, să dea cu 
nasul de nou! Nu au apucat ei, sărmanii, să afle cât de genială a fost ideea omului 
multilateral dezvoltat, produs al unei societăți aşijderea de dezvoltată, adică cu 
bătaie în toate punctele cardinale! (Sigur că exemplul nu este autentic, dar mă 
feresc să pun în circulație „bombele” atârnate de gâtul unor oameni întru totul 
oneşti şi respectabili. Au detonat la fel). 

Aşa încât în liberul spațiu al şi mai liberei prese timişorene, au prins a zbur- 
da, cu pixul în mână, ingineri, economişti, frizeri, podari, merceologi, contabili 
etc. etc, tălmăcind dânşii doct cum este cu practicile în lumea sexului, care sunt 

marile bucurii şi inovații tehnice ale „fetițelor” din portul Hamburg (să afle tot 
românul, ținut în bezna necunoaşterii atâta vreme, cum să-şi îmbogăţescă el 
viața intimă), dar şi, deopotrivă, cum să facă teatrul ca să facă teatru. Nu se 
ştia cum, dar oricum, „altfel” ca până atunci. 

Şi până învaţă dânsul, teatrul adică, să descâlcească această nebuloasă, presa 
- pac! „la mir”-ul acestuia, în piața publică, spre agerire! 

Cât despre teatru, el traversa un timp convulsionat, un timp al întrebărilor, 
uneori fără răspuns, un timp al tatonărilor, al căutărilor, un timp de frământări, 
de speranţe şi de spaimele posibilei neputințe. Ai mers o viață întreagă pe un 
drum, bun-rău, fără alternativă însă, acum tu, teatru, cu tot ceea ce însemni, 
eşti obligat să-ți abandonezi instrumentarul ştiut, „cuvintele” unui limbaj sau ale 
unei limbi deja înțelese şi acceptate de public, spre a te reconstrui, sub însemnele 
şi după regulile altui joc, pentru moment necunoscut. 

Şi, tot pentru moment, relația partenerială cu publicul său era fracturată. 

Histrionul căuta o altă cale spre inima spectatorului. 

Cine să ştie, oare, cât de disperată şi dureroasă este căutarea de sine a unui 
artist, cât de mare este spaima de a-i fi secat resursele, cât de crâncenă scormoni- 
rea, cât de tensionată speranța, cât de obsedant spectrul eşecului, câte ucigătoare 
îndoieli deşiră ființa lui, câtă ardere ascunde uneori zâmbetul senin diplomatic, 
al histrionului? 

Asta, pentru presă, era o zonă de investigaţie insuficient de eclatantă. 

După 1990, publicul timişorean, fidel teatrului, a avut parte, mult mai des 
decât fusese obişnuit, de eşecurile acestuia. Şi din acest motiv, dar nu numai, l-a 
părăsit. Cât de greu se câştigă publicul şi cât de repede şi de uşor îl poți pierde la 
cea mai mică greşeală, o ştiu doar împătimiţii teatrului! 

Dar cui, din afara teatrului, să-i pese? 

Poate că dacă spectatorul timişorean ar fi ştiut cât de dramatică este tran- 
ziția histrionului, prietenul său de odinioară, din timpurile când se sprijineau 
reciproc în încercarea aceleiaşi istorii, dacă ar fi ştiut cât era de dureros zâmbe- 
tul „saltimbancului” în fața sălii goale, chiar dacă n-ar fi fost mai tolerant, ar fi 
fost cel puţin mai informat. Ar fi avut şansa de a fi mai bogat cu o deschidere 
spre lume. 

De orice orientare politică ar fi fost, presa timişoreană l-ar fi putut ajuta, pe 
el şi teatrul, în sensul acesta. 

Dar nu s-a întâmplat aşa. 

După perioada „narcotizatoare, perioada directoratului Foarță, când orice 
s-ar fi întâmplat în teatru se reflecta în paginile presei „de dreapta” ca fiind mi- 
robolant, derutând pe toată lumea, în următoarea perioadă, cea a directoratului 
Jurăscu, apoi Ieremia, totul a devenit, brusc, invers. Ca o mănuşă întoarsă pe 
dos. 

Sigur că nu toate publicaţiile au avut aceeaşi atitudine. Renaşterea bănățeană 
(fostă Drapelul Roşu), bunăoară, s-a păstrat mai rezervată, mereu mai rezervată 
şi conservatoare. E drept că era taxată cam „de stânga, aşa că nu a intrat în vâr- 
tejul concurențţial al publicaţiilor cu „veşti spectaculoase” 

Timişoara, mai apoi Realitatea bănăţeană, dar şi alte publicaţii, unele efeme- 
ride, au atacat public, sub numele propriu al jurnalistului sau sub pseudonim, 
uneori în forme cu totul comentabile de exprimare, în aserţiuni uluitor de agre- 
sive, persoane sau personalități ale teatrului, ocupanți vremelnici ai unor pos- 
turi de conducere, unele directoriale. 

Bizar era faptul că sub aceeaşi umbrelă au intrat şi spectacolele teatrului. 

Dar teatrul nu este niciodată unul şi acelaşi lucru cu directorul său, care îl 
gestionează doar pentru o perioadă de vreme. Într-o anume conjunctură însă, în 
general tulbure, discreditarea ca persoană fizică a unui membru al colectivității, 
afectează colectivitatea în întregul ei. 

„Cui foloseşte comentariul, oricum ar fi el, al părţii civile, deci nesemnificative, a 
unei instituţii artistice, care este un bun public? Oare chiar publicului? Nu cred” — l-a 
întrebat Vladimir Jurăscu, director la vremea respectivă (1993) al Teatrului Na- 
tional Timişoara, pe unul dintre redactorii ziarului Timişoara, cel care găzduise, 
cu atâta generozitate, serialul împotriva Teatrului Naţional. „Să se vândă ziarul, 
Nene Vladimire” — a fost răspunsul, dezarmant de sincer al prietenului meu, co- 
leg de facultate şi de grupă, Bebe Costinaş. 

Ce altceva mai poți spune decât: vai lui, ziar, dacă nu se mai poate vinde 
decât la acest preţi. (1995) 

FESTIVALUL DRAMATURGIEI ROMÂNEŞTI 
DE LA 
TIMIŞOARA 


Apariţia, în anul 1980, a Festivalului dramaturgiei româneşti actuale s-a 
datorat, neîndoios, identificării necesității unei asemenea manifestări capabi- 
le să focalizeze atenţia tuturor celor implicaţi în mişcarea teatrală românească 
asupra valorii dramaturgiei originale româneşti, dar şi a nivelului spectacologiei 
teatrale şi al performanţei interpretative pe aceste texte. 

Lucia Nicoară, directorul Teatrului Naţional Timişoara şi Valentin Silves- 
tru, unul dintre cei mai temuti şi influenți critici teatrali ai momentului, au fost 
„părinţii” manifestării, care s-a bucurat din plin, în cele patru ediții din dintre 
1980-1990 (1980, 1983, 1985, 1987) şi de sprijinul Biroului Secţiei de critică al 
ATM, Asociaţia Oamenilor de Teatru şi Muzică din România. Un sprijin nu 
doar moral. 

De-a lungul unui sfert de secol de existență, Festivalul dramaturgiei romă- 
neşti de la Timişoara a dobândit experienţă, a dobândit tradiţie, şi-a configurat o 
personalitate puternică şi respectată în peisajul teatral românesc, fiind, prin profilul 
său, unul dintre cele mai importante din multele festivaluri teatrale româneşti. 

A rămas şi astăzi, după două decenii şi jumătate de existență, singurul festival de 
acest fel, păstrându-şi profilul şi scopul pentru care a luat fiinţă: valorificarea fondului 
dramaturgiei naţionale existente, încurajarea şi lansarea în circuitul teatral a drama- 
turgiei româneşti originale, stimularea tinerei generaţii de dramaturgi. 

A fost şi a rămas un mijloc sigur de sondare a nivelului artei spectacolului romå- 
nesc, reflectând dinamismul spectacologiei teatrale prin evaluarea valorii demersului 
creator al regizorilor şi a performanţei actoricești. 

S-a îmbogăţit din propria experiență, asumându-și istoria derulată în con- 
texte istorice diferite, sub forma unor concluzii benefice pentru creşterea lui. 
El este astăzi un reper cert al vieţii teatrale româneşti. 

Vom aborda, pentru început, primele patru ediții cuprinse între 1980 şi 
1990, adică cele cu referire strictă la dramaturgia românească actuală. 

Selecţionerul tuturor celor patru ediţii în discuţie a fost criticul Valentin 
Silvestru, deşi acest lucru nu este precizat în materialele publicitare. 

Ceea ce caracterizează aceste prime ediții este abundența ofertei de spec- 
tacole pe text românesc de actualitate. Era firesc să fie aşa, pentru că teatrele, la 
vremea respectivă, aveau asupra opţiunilor repertoriale, o grilă, sau un „grătar”, 
care le obliga la reprezentarea dramaturgiei româneşti în proporție de minimum 
50% din oferta unei stagiuni. Se scria foarte multă dramaturgie de actualitate, o 
mare parte din aceasta nesemnificativă valoric, dar exista şi destulă demnă de 

tot interesul. Au existat texte majore, „neînregimentate, semnificative, care au 
generat, sub mâna unor regizori de marcă, spectacole importante, în interpre- 
tări excepţionale. 

Până la urmă, ceea ce conferea valoare acestor texte era spiritul critic cu 
care erau infuzate. Şi, cel puţin în primele două ediţii, critica de specialitate în 
domeniu, a remarcat faptul că textele despre care vorbeam, erau reprezentative 
pentru acel moment al dinamicii scrisului teatral românesc. Tocmai acest spirit 
critic, care nu a trecut neobservat, a venit să modifice condiţia festivalului în 
următoarele două ediţii: 1985 şi 1987. 

Prostia şi incompetenţa „la vârf” corupţia ca tară fundamentală a sistemu- 
lui, falsul şi minciuna, dar şi altele, erau vizate de unele dintre textele lui Teodor 
Mazilu, Dumitru Radu Popescu, Ecaterina Oproiu, Horia Lovinescu, Romulus 
Guga etc. 

Dacă textele importante identificau viciile sistemului, spectacolele impor- 
tante subliniau, cu mijloacele specifice, ideile, iar interpreţii de elită, de care nu 
a dus niciodată lipsă România, găseau cele mai aluzive rostiri şi expresive tonuri 
ale vocii spre a le exprima scenic. Iar publicul şi teatrul se bucurau împreună de 
complicitate. În unele împrejurări, cu un incredibil noroc, o parte dintre aceste 
spectacole reușea să scape de vigilenţa ori chiar de furia comisiilor ideologice de 
vizionare. Ele au constituit „regalul” celor patru ediţii de dinainte de revoluţie, 
numărul lor rărindu-se, este adevărat, progresiv. Sigur că exista şi „umplutură, 
nu se putea altfel. 

Aşa au fost văzute de publicul timişorean, dar şi de „toată floarea cea vestită” 
a cronicărimii teatrale româneşti, adunată în festival, spectacole ca Jocul vieţii 
şi al morţii în deşertul de cenuşă de Horia Lovinescu, În căutarea sensului 
pierdut de Ion Băieşu, Mobilă şi durere de Teodor Mazilu, Arma secretă a 
lui Arhimede de Dumitru Solomon, Amurgul burghez de Romulus Guga, Ca 
frunza dudului din rai de D.R. Popescu, Cerul înstelat deasupra noastră şi 
legea morală în noi de Ecaterina Oproiu, Paznicul de la depozitul de nisip de 
D.R. Popescu, Săptămâna patimilor de Paul Anghel, Acești nebuni fățarnici 
de Teodor Mazilu, Dalbul pribeag de D.R. Popescu, Io, Mircea Voievod de 
Dan 'Tărchilă, Evul mediu întâmpător de Romulus Guga etc. 

Publicul se bătea la casa de bilete pentru câte un loc. Coada se forma cu ore 
bune înainte de deschiderea casieriei. Nu prea existau multe bilete de favoare 
la primele patru ediții ale festivalului, chiar noi, cei care osteneam la organiza- 
rea lui, ne cumpăram bilete. Desigur că, aşa cum spuneam, existau şi spectacole 
„care trebuiau să fie prezente, adică „aliniatele” dar fără acestea nu puteau intra 
celelalte. 

Publicul ştia foarte bine la ce anume trebuie să se înghesuie. Presa orală a fost 
mereu, aici, la Timişoara, incredibil de exactă. În multe împrejurări, mult mai 
exactă decât presa scrisă. 

Existau deci şi aceste spectacole, aşa cum erau, într-o proporție oarecare. 
Dar în niciuna dintre cele patru ediţii în discuție, nu s-a întâmplat ca în ultima, 
a XI-a, 2004, când din 24 de spectacole incluse în programul festivalului şi adu- 

se la Timişoara cu costuri importante, să nu fie demne de luat în seamă decât 
patru. 

Sunt foarte departe de a fi o nostalgică. Mă străduiesc doar să evaluez, cât 
de obiectiv pot şi să concluzionez în consecință. Nu pot să nu văd ceea ce este 
de văzut şi nici văzând, să mă prefac a nu vedea. Cred că acceptarea totală, ca 
şi negarea totală, în bloc, a tot şi toate sunt două atitudini deşi polare, la fel de 
nocive. 

În edițiile 1980 şi 1983 au existat atât Sesiuni de dezbatere teoretică pe o 
temă dată, cât şi discuţii critice asupra spectacolelor în competiţie. Ambele 
s-au numit Festivalul dramaturgiei româneşti actuale. 

Anul 1984 a fost unul dur pentru cultură, nu doar prin trecerea acesteia la 
sistemul autofinanţării, adică reducerea subvenţiei de la buget cu 80-82%, dar 
mai cu seamă prin asprirea progresivă şi categorică a aplicării „grătarului” ide- 
ologic asupra opţiunilor repertoriale ale teatrelor, şi întărirea, direct proporțio- 
nal, a vigilenței comisiilor ideologice de vizionare. 

Au existat câteva consecinţe vizibile, începând cu scăderea clară a valorii 
ofertei artistice a festivalului. (În ultima ediție, 1987, nici nu s-a mai acordat 
Premiul pentru dramaturgie, deşi cel puţin două dintre texte, Dalbul pribeag de 
D.R. Popescu şi Evul mediu întâmplător de Romulus Guga, ar fi meritat). 

În al doilea rând, din 1985, ni s-a interzis să mai numim manifestarea 
Festival. Exista deja unul, Festivalul Naţional „Cântarea României, care avea şi o 
secțiune competitivă pentru teatru (am câştigat şi noi, Teatrul Naţional, câteva 
premii), aşa încât „nu se cuvenea” ca acesta să fie concurat de Festivalul de la 
Timişoara. Eu, personal, nu cred că această decizie a venit de la „Cabinetul 1” 
sau de la „Cabinetul 2, pentru că ocupanților lor nu le plăcea teatrul şi nu se prea 
amestecau, ci de la nişte politruci care lopătau puternic să avanseze în funcție. 
Oricum ar fi stat lucrurile, Festivalul a devenit Gală. 

Concomitent cu această decizie a mai intervenit una: suspendarea oricăror 
discuții teoretice şi critice asupra spectacolelor. 

Pentru că discuţiile nu puteau fi controlate. Şi nimic din ceea ce scăpa con- 
trolului, nu mai avea voie să se întâmple. Începuse accelerarea declinului. 

Spuneam anterior că în primele două ediţii spiritul critic desemnase ati- 
tudinea majoră a creatorilor. Despre acest lucru s-a şi discutat, liber, în cadrul 
colocviilor cu temă (oricât de politizat i-ar fi fost titlul) şi mai cu seamă, în 
cadrul comentariilor critice asupra spectacolelor festivalului. Sigur că, bine 
„educaţi” în acest sens, toți vorbitorii declarau din start atitudinea critică drept 
o mare victorie necesară: se identificase răul, el era comentat public prin spec- 
tacol, tocmai pentru ca sistemul şi societatea socialistă să devină mai puternice 
prin eradicarea acestui rău. Dar, în momentul acela, 1984-1985, nu mai păcăleai 
pe nimeni. 

Declinul culturii, prin asprirea progresivă a grătarelor ideologice, a început 
imediat după anul 1971, după „Tezele de la Mangalia, dar coborâşul nu a fost 
abrupt în deceniul 1970-1980, deşi sesizabil cu claritate. Cultura a luat-o pe po- 
vârniş în jos cu rapiditate după 1984, an de „graniță” care a însemnat, pentru 

teatru, accesul tot mai dificil nu doar la literatura occidentală, dar chiar şi la 
cea a ţărilor socialiste vecine, care manifestau o mai mare libertate de gândire 
şi exprimare artistică decât noi. Întâi au ieşit din discuţie piesele poloneze, apoi 
cele cehe, bulgare, ultimii au fost „raşi” dramaturgii din Moldova şi, de fapt, din 
întreaga Uniune Sovietică. Având un cult pentru cultură, în orice domeniu s-ar 
fi exprimat ea, ruşii, cel puţin, au lăsat teatrelor o plajă mult mai largă de expri- 
mare decât cea prevăzută de „modelul chinez” al lui Mao, iubit de puternicii zilei 
din România acelui moment. 

Revenind, nu s-ar putea spune că nu s-a mai discutat pe marginea spectaco- 
lelor prezente în festival. Au fost însă interzise, oficial, dezbaterile libere. Nimic 
nu poate opri oamenii de teatru, criticii mai cu seamă, să-şi spună punctele de 
vedere, uneori contradictorii, asupra unui spectacol. Au şi făcut-o, în materia- 
lele critice concluzive asupra manifestării la care participaseră la Timişoara, 
publicate în ziarele şi revistele la care lucrau. Dar acest lucru era altceva decât 
discuţiile libere. Presa era deja un cadru supra-vizat. Cu toate acestea, nu puți- 
ne au fost intervenţiile în presă ale celor care nu doar că au semnalat dispariția 
discuţiilor teoretice libere la festivalul timişorean, dar au şi deplâns-o, atât cât 
au fost lăsați să o facă. 

Trebuie punctată, în cele patru ediţii în discuţie, prezența, prin spectacole 
importante, a elitei regiei româneşti în acel timp: Cătălina Buzoianu, Alexan- 
dru Tocilescu, Cristian Hadjiculea, Mircea Cornişteanu, Florin Fătulescu, loan 
Ieremia, Kincses Elemer, Tudor Mărăscu, Sergiu Savin, Mihai Măniuţiu, Sanda 
Manu, Nicolae Caranfil, Dan Piţa, Grigore Gonţa, Dan Alexandrescu, Mihai 
Manolescu etc. Scenografi de marcă: Viorel Penişoară Stegaru, Emilia Jivanov, 
Vadim Levinschi, Kelemen Tâmas Ana, Elena Buzdugan şi alții au fost premiaţi 
pentru eleganța, expresivitatea şi puterea de sugestie a cadrului scenografic. Au 
onorat festivalul de la Timişoara, în cele patru ediţii în discuţie, mari interpreți 
ai scenei româneşti: Leopoldina Bălănuță, Olga Tudorache, Victor Rebengiuc, 
Larisa Stase Mureşan, Adriana Trandafir, Valeria Seciu, Ştefan Iordache, Ilie 
Gheorghe, Ion Haiduc, Farkas Ibolya, Ştefan Iordănescu, artist emerit, Ştefan 
Mihăilescu Brăila şi alții. 

Trebuie menţionat faptul că, ceea ce a caracterizat primele patru ediţii ale 
festivalului a fost participarea, de fapt dorința participării tuturor teatrelor 
românești cu cele mai bune spectacole ale lor care se încadrau în profilul 
festivalului. 

Perioada de după 1990 a marcat o scădere semnificativă a interesului, 
scădere, din păcate, progresivă din partea teatrelor importante (multe dintre 
ele naționale), pentru această participare. Ca o persoană implicată mult în or- 
ganizarea tuturor edițiilor festivalului timişorean am încercat să-mi dau nişte 
răspunsuri. Cred, în acest moment, că întocmai ca teatrul însuşi, festivalul nu 
mai poate rămâne înghețat într-o formă ce fusese consonantă cu timpul şi im- 
portantă acum un sfert de secol. Cred că Festivalul de la Timişoara trebuie să-şi 
păstreze, ca tronson principal, dramaturgia şi spectacologia teatrală pe text ro- 
mânesc, dar trebuie să-şi schimbe fizionomia deschizându-se progresiv spre 

noi forme teatrale, pe text românesc sau străin, forme care, în încercarea de a 
rima cu dinamica alertă a spiritualității contemporane, antrenată de mereu alte 
solicitări, se perimează ele însele într-un ritm mult mai rapid. 

Revenind la primele patru ediţii ale festivalului anterioare momentului 
1990, ele au fost percepute, fără nicio îndoială, atât de către public şi critica de 
specialitate, cât şi de către celelalte teatre româneşti, drept un real succes al 
teatrului organizator, Teatrul Naţional Timişoara. Atât Festivalul drama- 
turgiei românești actuale, cât şi unele spectacole curente ale teatrului nos- 
tru, unele foarte bune, altele chiar antologice, au propulsat Teatrul Naţio- 
nal Tmişoara, spre sfârşitul intervalului 1980-1990 în eşalonul de frunte al 
teatrului românesc. (De aceea, pentru mine cel puţin, declinul clar, progresiv, 
al teatrului nostru în următorii 15 ani post revoluționari, a reprezentat o durere 
aproape fizică). 

Ceea ce a constituit neîndoios unul dintre „magnețţii” festivalului timişorean, 
nu doar în primele ediții, dar în toate cele 11 câte au existat până în acest mo- 
ment, a fost foarte buna lui organizare, amabilitatea gazdelor şi, până la urmă, 
„ştaif”-ul acestuia. Adică un soi de nobleţe, de „rasă” şi eleganţă. 

Ar mai trebui să adăugăm ceva acestor câteva precizări legate de edițiile 
1980, 1983, 1985, 1987 ale festivalului: în prima ediție a existat o publicaţie, 
Jurnal al Festivalului dramaturgiei româneşti actuale, tip ziar. Începând din 
1983 a existat o publicaţie elegantă, Antract, ale cărei repere grafice fuseseră asi- 
gurate de Ştefan Popa Popas. Cât priveşte redactorii ei, ei bine, ei erau unii din- 
tre cei mai de seamă reprezentanți ai culturii timişorene: Cornel Ungureanu, 
Antoaneta C. Iordache (teatrolog), Adriana Babeţi, Marcel 'Tolcea, Maria 
Pongratz, Ioona Rauschan, Brindușa Armanca, Viorel Marineasa, Traian 
Pop-Traian, Mircea Pora, Daniel Vighi, Ildico Achimescu, Vasile Bogdan, 
Agneta Nica. Şi mai eram, sigur, „etern la datorie” şi noi, cei ai teatrului, Doina 
Popa şi cu mine. Important era faptul că într-o perioadă grea pentru teatru şi 
pentru cultură, în general, cea de dinainte de 1990, elita intelectuală a Timi- 
şoarei a fost alături de Teatrul Naţional în acest demers cultural de anvergură 
națională, Festivalul dramaturgiei româneşti actuale. 

Deşi poate că uneori criterii extrateatrale impuse de derizoriul timpului is- 
toric ar fi fost posibil să fi influenţat judecata de valoare a juriilor, cele patru 
ediţii anterioare momentului 1989 au strâns cu adevărat la startul competiţiei 
festivaliere cele mai importante spectacole pe text românesc contemporan. 

Şi au fost, cele patru ediţii amintite, una dintre cele mai concrete și efici- 
ente forme de rezistență culturală într-un timp istoric străin ideii de cultură 
națională bazată pe valoare individuală reală. 


Din anul 1987 până în 1995 nu s-a mai organizat nicio ediție a festivalului. 
Motivele au fost, desigur, mai multe. S-a încercat reluarea lui imediat după 1990, 
dar simplul fapt că el se afla, ca mai toate manifestările culturale dinaintea datei 
menționate, sub umbrela Festivalului Naţional „Cântarea României, a stârnit 
alergii. Apoi, s-a încercat din nou, dar nu cu suficient entuziasm şi insistență. 

Aduc mărturie chiar o declarație proprie asupra problemei, apărută în presă în 
1992. 

„Constatându-se fără niciun efort sumara reprezentare a dramaturgiei româneşti 
în recent încheiatul Festival Naţional de Teatru „I.L. Caragiale, 1992, polarizarea 
discuţiilor în jurul stării dramaturgiei originale a apărut drept legitimă. 

S-au furnizat explicaţii, posibile justificări dar mai ales s-a căutat soluţia repune- 
rii lucrurilor pe rosturile lor normale. Care soluție nu poate fi, desigur, decât una sin- 
gură: aceea ca, pur şi simplu, teatrele să reabordeze dramaturgia românească şi, mai 
ales, să o joace bine. Pentru onoarea dramaturgilor, a teatrului care-i joacă şi, de fapt, 
a întregului teatru românesc care a fost şi continuă să rămână unul dintre însemnele 
heraldice ale spiritualităţii naţionale. 

Motivația teatrelor pentru ignorarea vădită a dramaturgiei româneşti în ultimii 
doi ani a fost amplă şi unele dintre argumente chiar valide: publicului trebuia să i se 
acorde răgazul de a uita faimoasele seri de marţi de „teatru românesc contemporan, 
la TV, însăilat oricum. Trebuia să i se ofere, în schimb, accesul spre o lume — cea a occi- 
dentului — care i-a fost refuzat mai bine de un deceniu. 

Apoi au fost regizorii... Câte vise neîmplinite vor fi avut şi ei... Câte dileme, cău- 
tări şi insomnii nu au născut abandonarea limbajului esopic de comunicare teatrală? 
Este mult mai greu să găseşti drumul just şi drept în absenţa oricărui marcaj, purtând 
întreaga responsabilitate a posibilei erori, decât atunci când, la nevoie, dispuneai de 
motivul că nu ai fost lăsat să... 

Cine nu i-a înțeles? Pe toţi. Preţ de un an. Dar după aceea... 

Suntem un teatru naţional (vorbesc despre Teatrul Naţional din Timişoara). Al 
națiunii sale, adică. Ce să reprezinte un teatru naţional dacă nu dramaturgie națio- 
nală, în primul rând. Cuprinde în ea caratele de valoare ale unei spiritualități proprii 
neamului, fără de care suntem, prin ignoranță, mai puţin români. Un teatru naţional, 
în absența reprezentării dramaturgiei naționale îşi neagă public destinul, vocaţia şi 
menirea. 

Ştim bine toate aceste lucruri încă dinainte de revoluţie. Cel puţin din punct de ve- 
dere teoretic, lucrurile au rămas aceleaşi şi acum. Ce să fi putut schimba ea, revoluţia, 
din adevărul acestor consideraţii? Cred că nimic. 

Mai mult decât atât, dramaturgia românească, de actualitate mai cu seamă, re- 
prezentată, bine, „în disperare; a fost, cel puţin pentru teatrul meu, punctul cel mai 
ferm al rezistenţei culturale în ultimul deceniu. Patru ediții ale Festivalului Drama- 
turgiei Româneşti Actuale, organizate de Teatrul Naţional din Timişoara între 1980 
şi 1987 (ediţia a V-a ar fi trebuit să aibă loc în iarna lui 1989), cu spectacole din ce în 
ce mai cenzurate şi mai „benigne” de la o ediţie la alta, dar încăpăţânându-se totuşi să 
existe pentru a salvgarda însăşi ideea care l-a generat, probează cât de hotărât a fost 
Teatrul Naţional din Timişoara să fie şi să rămână, cel puţin din acest punct de vedere, 
un teatru naţional. (...) 

Spectacole ca Mobilă şi durere de Teodor Mazilu, Studiu osteologic al unui 
schelet de cal dintr-un mormânt avar din Transilvania de D.R. Popescu, Dalbul 
pribeag şi Moara de pulbere ale aceluiaşi autor, Răceala de Marin Sorescu, Domide 
contraatacă de Tudor Popescu şi câte altele, toate, toate au avut pe lângă istoria lor 

măsurată în date statistice şi artistice şi o altă istorie, proprie, secretă, ştiută doar de 
noi cei care am trăit-o, încercând într-un efort comun şi disperat de „candoare; diplo- 
maţie şi abilitate să păcălim vigilenta cenzorului „cultural: Uneori nu am reuşit... 

Sigur, timpul istoric a fost cel pe care îl cunoaştem cu toţii. Derizoriu. 

Dar timpul teatral, timp cunoscut deopotrivă de teatru şi public, nu a fost aşa. 

Oricum, Timişoara continuă să fie şi acum, la doi ani şi mai bine după revoluţie, 
o zonă seismică încă foarte activă din punct de vedere politic. Nu-i reproşez nimic, mie 
mi-e frică doar de nemişcare. 

Şi cred în justeţea unei singure instanţe: Timpul. Deci, răbdare. (...) 

Propun, prin toamna lui 1990, reluarea Festivalului Dramaturgiei Româneşti 
Actuale, cuprinzând, poate, o arie mai amplă decât cea a dramaturgiei de actuali- 
tate. Mi se aminteşte, ritos, că a existat şi un festival „Cântarea României, n-aş pofti, 
cumva, să-l reluăm şi pe acela? Mai ales că Festivalul Dramaturgiei Româneşti de 
Actualitate stătea tot sub „umbrela” celui amintit de dânsul (directorul de atunci al 
instituţiei). Ştiam foarte bine şi eu acest lucru, dar mai ştiam şi faptul că nu putea 
avea loc decât în acel mod (...). 

Aud de la regizori că ar monta ei dramaturgie românească contemporană, dar nu 
prea au ce, pentru că după revoluţie nu s-a prea scris. Este adevărat. Jocul nenumăra- 
telor tensiuni sub semnul cărora au stat ultimii doi ani ne-au agresat pe toți, deopotri- 
vă, afectând capacitatea creativă. 

Încerc să inventariez, totuşi, posibilitățile ratate anterior şi revin la dramaturgia 
contemporană. De actualitate. (...) 

Unora dintre texte le-a trecut timpul, neconsumate. (Nu mă mai opresc la ele). 

Rămân însă în continuare în discuţie atâtea, atâtea alte texte care nu au putut 
fujucate odinioară şi care nu se puteau „deprecia” ca o lădiţă de tomate, pentru că nu 
purtau însemnul conjuncturii. Universul lor problematic este, în continuare, capabil 
să consoneze cu starea de spirit actuală. Cred că este nevoie doar de o nouă lectură, 
„la zi; ar trebui citite prin lentila sensibilităţii clipei, îmbogățită cu atâtea experiențe 
recente. 

Mai apoi sunt clasicii noştri. De-ar fi numai aceia cărora ar trebui să le facem un 
act de justiţie reprezentându-i acum, după ce au fost „tăiați” odinioară din propune- 
rile noastre. Întelepti, ştiindu-şi valoarea şi importanţa mereu contemporane cu clipa, 
ei continuă să-şi aştepte momentul. 

Apoi ar fi restituirile. Orice teatru este dator să integreze ori să repună în circuitul 
valorilor culturale naţionale texte mai puţin cunoscute şi nejucate ale dramaturgiei 
româneşti. O lectură atentă a lor rezervă surpriza răsturnării unor prejudecăţi cum 
ar fi aceea a unei comunicări arhaice sau doar desuete. Se revendică a fi uluitor de 
contemporane prin modernitatea gândirii şi a exprimării artistice. 

Privesc la lista acestor posibilităţi valide de abordare a dramaturgiei româneşti 
şi-mi recapăt liniştea. 

„„„.Mă consult cu Vladimir Jurăscu, noul director al Teatrului Naţional Timişoara, 
hotărând câteva direcţii de acțiune concrete. Şi mă aşez să scriu 40 de scrisori pentru 
40 de teatre, prin care le anunţ că „Teatrul Naţional din Timişoara va relua, în toam- 

na anului 1993, Festivalul Dramaturgiei Româneşti Actuale, ediţia a V-a, la care vă 
invităm să participaţi... etc. etc. 

Pentru ca să aibă oamenii timp să pornească investigaţii în domeniu, să găsească 
piesa de care au nevoie, regizorul dispus să o monteze. Ceea ce facem şi noi, având 
credința că, în acest moment, exact acesta este gestul necesar”. (Mariana Voicu, Lite- 
ratorul, 7 februarie 1993) 

Lucrurile nu s-au urnit, totuşi, din loc, cu toată hotărârea mea public expri- 
mată. 


Festivalul a fost reluat în anul 1995 prin osârdia şi tenacitatea lui loan Iere- 
mia, directorul Teatrului Naţional Timişoara la vremea respectivă. Nimeni nu-i 
poate contesta acest merit. El a fost cel care a adunat, ban cu ban, cu încăpățâ- 
nare, tot bugetul festivalului, ediția a V-a, 2-9 octombrie 1995. 


Începând din acel an, următoarele ediții s-au deschis spre întreaga drama- 
turgie românească, clasică şi contemporană. Festivalul a devenit unul de interes 
mai larg şi, prin participarea unor trupe teatrale din străinătate care au avut în 
repertoriul curent şi au jucat spectacole pe textele unor autori români, a dobân- 
dit un caracter internațional. Edițiile 1995 şi 1996, organizate sub directoratul 
lui Ioan Ieremia (cu selecția operată tot de distinsul critic Valentin Silvestru), au 
fost, ca şi cele anterioare, competitive. 

În 1995, prin prezenţa în competiție a mai multor teatre străine, spectatorii 
timişoreni au aflat că se joacă I.L. Caragiale în Germania, la Bergisch Gladbach, 
Mihail Sebastian la Zalaegerszeg în Ungaria, la Chişinău se joacă Tudor Muşa- 
tescu, iar în Franţa, normal, româno-francezul Matei Vişniec. Şi Eugen Ionescu 
în Iugoslavia. 

Nu comentez valoarea lor artistică, pentru că, până la urmă, nici nu cred 
că, în momentul acela, era lucrul cel mai important, ci doar faptul că se juca 
dramaturgie românească în țările Europei. Cele mai bune spectacole ale ediției, 
de departe cele mai bune, au fost Patul lui Procust, spectacol al Teatrului Bu- 
landra, în adaptarea scenică şi regia Cătălinei Buzoianu, şi Iona, realizat de Ioan 
Ieremia, cu Damian Oancea în Iona, la Teatrul Naţional Timişoara. 

În această primă ediţie de după 1990 s-au revelat câteva lucruri: chiar dacă, 
numeric, oferta festivalului nu a fost mai scăzută, „oferta pieţei” româneşti din 
care s-a făcut selecția, a fost cu siguranță mult mai redusă. S-a văzut din nu- 
mărul mic de spectacole relevante, importante. Doar două. 

Publicul timişorean, iubitor de teatru bun, s-a simţit oarecum decepționat. 
„De ce nu mai pun teatrele, nici măcar cele naţionale, piesă românească?” — a 
fost întrebarea obsesivă a Colocviului asupra dramaturgiei româneşti, care a 
avut loc în cadrul acelei ediții. Nu-mi amintesc să se fi cristalizat vreun răspuns 
valid. Dacă regizorii nu mai au nicio înclinație spre piesa românească, păi, ce să 
le faci? Acum, în democraţie, nimeni nu mai este obligat să facă nimic din ceea 
ce nu vrea. Corect! Dar, totuşi, teatrele, ca instituţii culturale subvenţionate de 
la buget, au nişte obligații de onoare față de valorile naționale, nu? În orice ţară 

a lumii. Am aflat că unele teatre chiar aveau spectacole bune pe text românesc, 
dar nu au dorit să participe la festival. De ce? 

Unul dintre momentele „dramatice” ale colocviului a vizat lipsa de compe- 
tență a presei libere, peste tot în România postdecembristă, în evaluarea actului 
teatral profesionist. Proaspeţii „cronicari” timişoreni au protestat la această „ciu- 
pitură” şi tocmai pentru a-şi demonstra nemulțumirea, unul dintre ei, pe care 
eu chiar îl prețuiam sincer, pe o pagină întreagă a unui proaspăt cotidian local, 
a „desființat spectacolul Patul lui Procust, a deplâns „eroarea de distribuţie” a 
regizoarei spectacolului, Cătălina Buzoianu, prin atribuirea rolului Doamna T. 
actriței Maia Morgenstern (care era absolut excelentă în rol, chiar pentru ea fă- 
când Cătălina Buzoianu adaptarea şi montând piesa), şi a înşiruit, „doct, o lungă 
serie de insulte la adresa regizoarei. 

Fără comentarii. 

A apărut, şi în această ediție, 1995, publicația Antract, dar fără participa- 
rea niciunuia dintre importanţii oameni de cultură care editaseră cele trei 
ediții anterioare ale publicației. 

Cronicarii presei centrale au menţionat, cu îndreptăţită uimire „afirmarea 
spectaculoasă prin absenţă a autorităților locale” la această ediție de festival, nu- 
mită, ca şi cea următoare, din 1996, Autor '95 şi, respectiv, '9%6. 

Ediţia 1996 a fost o ediţie de autor, ea ocupându-se în exclusivitate de dra- 
maturgia lui Matei Vişniec. A fost un festival de evaluare a spectacologiei 
generate de valorile exprese şi profunde de dramaticitate ale atât de originalei 
dramaturgii a lui Matei Vişniec. Au fost prezente teatre din Franța, Germania 
şi România, varietatea şi bogăţia formelor de spectacol reunite sub acolada fes- 
tivalului venind să certifice aceste valori. În momentul organizării festivalului, 
se cunoşteau deja două spectacole româneşti de excepţie pe texte Matei Vişniec: 
Teatrul descompus, montat de Cătălina Buzoianu la Bucureşti şi Buzunarul 
cu pâine în regia lui Nicolae Scarlat, la Piatra Neamț. Niciunul dintre ele nu a 
participat la festivalul Autor” 96, deşi au fost invitate. În absența acestor două 
puncte de referinţă în spectacologia Matei Vişniec în România, juriul a premiat 
ce a văzut, dar ierarhia stabilită a fost, cu evidenţă, relativă. Mircea Ghiţulescu, 
preşedintele juriului, spunea despre această situație: „O formulă bine găsită ar fi 
că cel mai bun spectacol au fost cele 12 imagini, încercând să surprindă, fiecare din altă 
perspectivă, lumea enigmatică a acestui autor a cărui călătorie în teatrul lumii abia 
începe. (Rampa, 11.10.1996) 

Publicaţia festivalului, Antract, a apărut cu „forțele locale” ale Teatrului Na- 
ţional, cărora li s-au alăturat Maria Pongratz, un foarte atent şi exact cronicar 
teatral timişorean şi câțiva studenţi ai secției de Jurnalistică a Universităţii de 
Vest, Timişoara. 


Momentul 1997, marcat de instalarea la direcția teatrului a celui mai tânăr 
director al acestuia până la acel moment, regizorul Ştefan Iordănescu, a venit 
să schimbe direcția vectorului de dezvoltare a teatrului, prin reorientarea spre 


o formă de existență mai dinamică, mai mobilă, mai deschisă spre sine şi spre 

lume. A fost modificată, firesc, şi fizionomia Festivalului Dramaturgiei Româ- 
neşti. 

Structura de rezistență — investigarea dramaturgiei şi a spectacologiei tea- 
trale româneşti — a rămas neatinsă, continuitatea în acest demers reprezentând 
chiar una din formele în care Teatrul timişorean a înţeles să îşi onoreze titula- 
tura de NAŢIONAL. 

Ierarhizările valorice, pe secțiuni, posibil subiective, au fost abandonate, 
festivalul devenind necompetitiv, toate trupele aliniate „la start” fiind distinse, 
egal, cu premii de participare. 

Selecția însă, operată după criterii extrem de riguroase şi ferme, a câştigat 
în responsabilitate, selecționarea însăşi a spectacolului pentru festival venind să 
certifice valoarea lui. În patru ediții de festival: 1997, 1998, 1999 şi 2000, selecția 
a fost făcută de un singur cronicar, câştigătorul Premiului Criticii acordată de 
UNITER pentru anul anterior. 

Ceea ce a adus nou, a particularizat în plus festivalul în intervalul 1997- 
2000, a fost caracterul declarat formativ al acestuia, manifestat în mai multe 
sensuri: pe de o parte, formarea gustului publicului, prin valoarea foarte ri- 
dicată a ofertei culturale a festivalului, pe de altă parte, formare de specialişti, 
prin funcţionarea unor Ateliere axate pe arta actorului, critică de teatru, dra- 
maturgie, tehnică de scenă. 

Aceste modificări de structură a festivalului veneau să mărturisească dorin- 
ţa de a reforma teatrul, începând, firesc, cu modul de a gândi teatrul al celor 
implicaţi şi prin abandonul formelor vechi, ştiute, uzate şi înghețate vreme de 
mulți ani. Actori, regizori, critici de teatru, scenografi, public, erau invitați, prin 
aceste Ateliere, spre deschiderea de a accepta, chiar de a genera schimbarea for- 
mei ştiute. 

Atelierele de critică de teatru, susținute de specialişti de elită în domeniu, ur- 
măreau să acrediteze, pentru cursanţii-jurnalişti timişoreni, ideea că a emite o 
judecată de valoare despre un fapt de artă teatrală este o chestiune de respon- 
sabilitate şi de profesie. Care se învaţă. Asta au încercat să facă criticii teatrali 
invitați cu cei înscrişi la atelier, să-i învețe cum să „citească” un spectacol ca un 
profesionist în problemă. 

Au existat Atelierele de dramaturgie, în mai multe forme, care însă, niciuna 
nu trebuia înțeleasă ca „model, ci doar ca deschidere spre o experiență posibilă, 
nouă. Cătălina Buzoianu, bunăoară, a susținut, în 1997, un atelier bazat pe pro- 
priile experiențe legate de dramatizările spectacolelor Chira Chiralina şi Don 
Quijotte de la Mancha. În anul următor, trei „perechi” dramaturg-regizor au 
împărtăşit experienţele benefice ale muncii în echipă, certificate, de altfel, de 
chiar valoarea spetacolelor la care se făcea referire. 

Atelierele de artă a actorului, susținute de regizori foarte importanți (Victor 
Ioan Frunză — 1997, Sanda Manu — 2000), dar şi de actori şi teoreticieni de la 
Piccolo Teatro din Milano (1998), au condus la o îmbogăţire reală a universu- 
lui creator al actorilor timişoreni şi a modului de a înțelege şi de a face, în clipa 
aceea, teatru. 


259 


www.cimec.ro 


MARIANA VOICU 


Neîndoios că una dintre cele mai interesante întâlniri din cadrul acestui 
Atelier de artă a actorului ar fi fost aceea care s-ar fi putut întâmpla în edi- 
ţia 1999, ediție suspendată din motive exclusiv financiare, cu trei săptămâni 
înainte de a începe. Atelierul urma a fi susținut de un grup de 10 specialişti 
japonezi: regizori, dramaturgi, manageri teatrali, actori. Grupul fusese alcătuit 
şi era coordonat de un manager, Toru Nakagawara, soț al unei senzaţionale ti- 
mişorence, specialistă în limbi orientale, profesoară universitară la Yokohama. 
Deşi, pentru suspendarea festivalului, Camelia Nakagawara s-a supărat defini- 
tiv pe mine, în înțelegerea ei gata „japonizată” în ultimii 20 de ani neîncăpând 
posibilitatea de a angrena asemenea forțe umane şi profesionale, aflate la mii de 
kilometri distanță, într-un proiect pe care să-l suspenzi cu câteva zile înainte 
de a începe. Eu eram directorul executiv al festivalului (de fapt, cam singurul 
organizator prin „zonă, Ştefan plecând ca director la Teatrul Bulandra, direc- 
torul economic fiind plecat la Barcelona), aşa că am fost, automat, şi singurul 
tap ispăşitor. 

Pentru mine însă experiența acelui contact de luni de zile cu managerul or- 
ganizator Toru Nakagawara, de fapt cu modul lui de a gândi, în cele mai mici 
detalii, nesemnificative pentru mine, dar esenţiale în modul lui de a construi 
participarea oamenilor lui la un asemenea proiect, a fost una de neuitat. Păs- 
trez în Arhiva teatrului, sectorul Festival 1999, câteva dintre faxurile de câte un 
metru sau doi (a existat unul de trei metri, rămas la o traducătoare) cu tot ceea 
ce pretindeau, cu buimăcitoare seriozitate, oamenii aceia: distanțe măsurate în 
centimetri între reflectoare, sau simple becuri, trei traducătoare de japoneză şi 
încă nu mai ştiu câte de engleză, echipamente tehnice de care specialiştii noştri 
nici nu auziseră, ba chiar m-au rugat să le trimit desenul tălpii drepte a fiecărui 
participant la exercițiile Suzuki, pentru ca să poată comanda, pe măsură, „tobi”- 
urile corespunzătoare, adică ciorapii albi cu un singur deget. Nu am înțeles de 
ce ar tuşi actorii mei încălțați în şosete albe, autohtone, fără separarea degetului 
mare, dar m-am conformat şi le-am trimis „lucrarea Ba, l-am mai zăpăcit şi pe 
directorul Teatrului „Katona Jozsef” din Budapesta, care avea şi el patru actori 
înscrişi la Atelierul japonezului. Mă opresc aici. Toate, pe baza unor promisiuni 
„ferme ale celor care trebuiau să asigure banii pentru festival şi care, până în 
ultima clipă, au spus DA. 

Apoi, brusc, NU. 

Când am înţeles despre ce este vorba, am anunţat teatrele participante de 
amânarea cu şase luni a festivalului. A fost una dintre cele mai dure încercări. 
Nu, nu cu românii noştri, ei ştiau că trăim în ţara tuturor posibilităților. Dar 
străinii? Ungurii voiau să vină în orice condiții: obținuseră banii de la Minis- 
terul lor. Noi nu aveam niciun leu, am cerut de la Ministerul Culturii — Relații 
externe — şi am primit, după incredibile, umilitoare şi disperate rugăminți, 80 de 
milioane. Peste o zi, Ministerul a precizat că trebuie să-i folosim numai pentru 
festival, altfel... Care festival, el era deja suspendat! 

I-am anunţat, iar, pe unguri. 

Mi-au răspuns printr-un Fax al cărui conţinut vreau să-l uit pe vecie. 

Sigur că ediţia a IX-a a Festivalului Dramaturgiei Româneşti a fost nu 
amânată, ci suspendată. Eu nu voi mai putea da niciodată ochii cu minunata 
Camelia Nakagawara, iar la Budapesta voi ocoli veşnic Teatrul „Katona Jozsef”. 
Şi sper să nu-l întâlnesc vreodată pe Zsambeki Gábor, cel care a montat, exce- 
lent, la teatrul mai sus pomenit, O scrisoare pierdută. 


Ediția 2000 a Festivalului Dramaturgiei Românești, ultima din grupul 
celor patru în discuţie, a stat şi ea sub semnul unei mari tristeți: criticul tea- 
tral Victor Parhon, selecționerul ediţiei şi prieten al meu, ne-a părăsit în august 
2000, înainte de finalizarea selecției. 

Învățând din dezastrul ediției 1999, am asaltat, cu argumente şi o insistență 
demnă de cauza pentru care pledam, forurile locale, Consiliul Judeţen şi Consi- 
liul Local, Primăria. I-am convins. 

Pentru întâia oară în istoria festivalului s-au implicat material în organiza- 
rea festivalului, înțelegând că acesta este, până la urmă, un bun de patrimoniu 
cultural al Timişoarei şi al locuitorilor ei. Ei sunt beneficiarii principali ai acestei 
manifestări. 

A fost o ediţie care a avut puţine spectacole, doar 10, dar foarte ridicate valo- 
ric, reprezentative pentru diversitatea formelor spectacologiei teatrale, specta- 
cole pe care (pentru că erau solicitări la casă peste capacitatea sălii) unele teatre 
le-au susținut de două ori în cursul unei zile. Au stat alături spectacole foarte 
diferite stilistic, dar bine făcute fiecare în parte: Costumele, spectacol de dans şi 
pantomimă realizat de Dan Puric, Memo, pe texte de Urmuz şi Ionescu, în regia 
Monei Chirilă, Levantul, realizat de Cătălina Buzoianu, spectacol al Teatrului 
Bulandra împreună cu Theatrum Mundi, clasicul spectacol Domnişoara Nas- 
tasia al Teatrului Odeon etc. 

Începând cu ediția 1998, până în 2001, Festivalul Dramaturgiei Româneşti 
a încercat să devină o instituţie de sine stătătoare, independentă față de Teatrul 
Naţional din Timişoara, acesta urmând a-i asigura doar baza logistică. 

Instituţionalizarea lui, faptul că el trebuie să devină tot mai mult în conşti- 
ința publică un bun cultural al Cetăţii, nu doar al teatrului, semnifică, în plan 
practic, o reevaluare a responsabilităţii tuturor organismelor administrative lo- 
cale şi judeţene, dar şi a fiecărui membru al cetăţii în parte, față de această im- 
portantă manifestare teatrală de anvergură internațională. 

Nu s-a reuşit, deocamdată, acest lucru, dar sper că momentul este aproape. 


Ediţiile 2002 şi 2004 au abandonat noua formă a ultimelor patru ediții an- 
terioare, în favoarea celei vechi, a primelor. 

Au redevenit ediții competitive, cu un juriu care a acordat mai multe pre- 
mii, după unele păreri, chiar prea multe. S-au ținut Colocvii cu temă, vizând, 
desigur, destinul scenic al dramaturgiei româneşti, au avut loc, zilnic, discuţii 
ale criticii pe marginea spectacolelor vizionate în ziua anterioară şi au avut loc 
multe, foarte multe lansări de carte în ediția 2002 şi chiar mai multe în ultima 
(15 lansări de carte). 

Foarte bine. 

Spectacolele-lectură au fost numeroase, în ambele ediţii în discuţie. În 
anul 2002, acestea au fost legate de activitatea Atelierului de dramaturgie 
DramAcum, fiind urmate de discuţii, iar în anul 2004, 7 spectacole au venit 
să completeze oferta de 24 selecționate pentru competiţia festivalieră. Lor li s- 
au adăugat cele 5 spectacole-lectură din cadrul activităților desfăşurate, tot sub 
„umbrela” Festivalului, de Atelierul European de Traduceri — Teatrul Naţional 
Timişoara. 

A existat, deci, — şi nimeni nu poate contesta acest lucru — o preocupare mar- 
cată a organizatorilor pentru partea literară, de dramaturgie a teatrului. Chiar şi 
spectacolele din cadrul Atelierului Dram Acum, tot textul ca suport flexibil, cu 
germeni estetici activi, facilitând experimentul scenic, l-au vizat. 

Abandonul atelierelor formative sub aspectul deschiderii spre explorarea 
altor nivele de a aborda şi de a înţelege teatrul, ca atitudine personală sau socială, 
acele căutări comune, concertate, care vizau o mişcare interioară, o modificare 
de structură a celor care se ocupă de teatru, abandonul acelor Ateliere ce vizau 
re-construcția interioară a artiştilor, schimbare permanentă şi necesară care este 
chiar dinamul teatrului, nu a putut fi compensată, în niciun mod, de excesul de 
preocupare pentru literatura dramatică. 

Este un punct de vedere. Care nu trebuie neapărat împărtăşit. 

Oricare ar fi destinul lui viitor, vreme de un sfert de secol, Festivalul Dra- 
maturgiei Româneşti de la Timişoara a fost nu doar o sărbătoare a spiritului 
dar şi, implicit, o dezbatere de fond a condiţiei Teatrului în peisajul românesc 
contemporan. 

În fiecare dintre cele XI ediţii ale sale, cele mai bine cotate spectacole pe text 
românesc au configurat în linii generale şi detalii semnificative, imaginea „la zi” 
a teatrului românesc, dinamic în evoluţia lui, ca orice organism viu, cântărind 
valoarea dramaturgiei româneşti, nivelul spectacologiei, gradul performanţei 
actoriceşti, creativitatea regizorală şi scenografică, nivelul culturii teatrale. Şi, 
vreme de un sfert de secol (1980-2005) pentru o săptămână, prin acest fes- 
tival, Timişoara a devenit capitala teatrului românesc. 


Pentru întregul program al fiecărei ediţii a Festivalului este oportun a se 
consulta volumul Istoria Teatrului Naţional „Mihai Eminescu” Timişoara, 
capitolul aferent. 

A FI SPECTATOR ESTE O ARTĂ CARE SE ÎNVAŢĂ 


BERTHOLI BRECHT 


„În timp de război sau de pace, uriaşa caravană a culturii înaintează rostogolin- 
du-se şi purtând urmele lăsate de fiecare artist la mormanul de deşeuri, care se înalţă la 
infinit. Teatrele, actorii, criticii şi publicul sunt angrenaţi într-un mecanism care scâr- 
țâie, dar nu se opreşte niciodată. Există întotdeauna o nouă stagiune în perspectivă şi 
suntem prea ocupați pentru a pune singura întrebare vitală adecvată acestei probleme. 
La urma urmelor, de ce există teatru? În ce scop? Este oare un anacronism, o extrava- 
ganță perimată, supraviețuind asemenea unui vechi monument sau unei datini ciuda- 
te? 

De ce şi ce aplaudăm? Ocupă scena efectiv un loc în viaţa noastră? Ce funcție 
poate avea ea? Cărui scop ar putea să-i servească? Ce ar putea explora? Care sunt 
trăsăturile ei specifuce? 

În Mexic, înainte de a fi fost inventată roata, cete de sclavi trebuiau să care coloşi 
de piatră prin junglă sau sus, pe culmile munților, în timp ce copiii lor îşi trăgeau 
jucăriile pe nişte rotile. Jucăriile fuseseră făcute de sclavi, dar le-au trebuit secole să 
asocieze una cu alta. 

Nu se întâmplă nicio nenorocire atunci când actori buni joacă în comedii proaste 
sau „muzicaluri” de mâna a doua, când la piese clasice care-l lasă indiferent, publicul 
aplaudă totuşi doar pentru că-i plac costumele sau felul în care se schimbă decorurile, 
sau pentru că actrița principală e frumoasă. 

Nu se întâmplă nicio nenorocire — dar, în acelaşi timp, observă oare, totuşi, PU- 
BLICUL că se află dedesubtul jucăriei pe care o trage de sfoară? 

Observă că este o roată?” 

Gândul îi aparține lui Peter Stephen Paul Brook şi îl mărturiseşte în cartea 
Teatrul mortal. 

Teatrul, dar nu doar el ci şi celelalte arte, există atâta timp cât există un sin- 
gur spectator căruia să-i comunice gândul şi care să recepteze comunicarea ar- 
tistului. Spectatorul este partenerul actorului, al artistului în această comunica- 
re din care nu poate lipsi nici emițătorul, nici receptorul. 

De aceea Publicul este, după cum spunea renumitul regizor, „roata” care asi- 
gură deplasarea superbei caravane a culturii. 

Şi de aceea, aşa fiind, preocupările multor instituţii de artă, printre care, de- 
sigur, şi Teatrul Naţional din Timişoara, față de ceea ce sunt ele însele şi față de 
partenerul lor de viață, publicul, au fost multe şi diverse, ele existând din clipa 
în care artistul a înțeles un lucru fundamental: acela anume că, cu cât publicul 
este mai sensibil, mai educat, mai capabil să primească şi să înțeleagă bogăția 
de semnificaţii a actului de artă la care participă, cu atât această comunicare 

devine mai frumoasă, mai deplină, dobândeşte nobleţe şi bogăţie. Şi, aşa fiind, îl 
justifică şi pe artist şi arta lui. 

Această preocupare există din momentul în care omul-artist a înțeles încă 
un lucru fundamental: a fi spectator este o artă care se învaţă. Capacitatea de 
valorizare a unei opere de artă, teatrală, muzicală, plastică, cinematografică etc., 
singura prin care cineva poate deveni Public, adică receptor activ, nu este o ca- 
pacitate înnăscută sau de la sine înțeleasă, ci o capacitate culturală şi estetică do- 
bândită. 

A fi spectator este o condiţie exclusiv culturală, nu doar una conjuncturală 
rezultând din plasarea privitorului în fața operei de artă. 

De aceea educația estetică, educarea spectatorului poate fi şi trebuie să fie una 
dintre preocupările oricărui teatru, căci despre teatru este vorba acum, alături 
de cea a altor organisme educaționale abilitate, cum ar fi şcoala, bunăoară. 

„Se consideră îndeobşte că obiectivul ultim al educaţiei estetice îl constituie crista- 
lizarea idealului estetic pe baza căruia receptorul să fie capabil să emită judecăţi de 
valoare competente asupra operei, care să depăşească subiectivismul, instabilitatea şi 
spontaneitatea simplei judecăţi de gust, menţiona esteticianul Victor Ernest Maşek, 
acum mai bine de două decenii, în cartea sa dedicată formării spectatorului. 

Cristalizarea unui ideal estetic este însă un deziderat foarte îndepărtat pen- 
tru cei mai mulți spectatori. El este urmarea unor acțiuni succesive ale spectato- 
rului asupra lui însuşi, pornind de la conştientizarea acestei necesități, trecând 
prin hotărârea de a face ceva în sensul acceptării educării, apoi urmarea, cu con- 
secvenţă, a acelei sau a acelor acţiuni de formare a sa ca receptor avizat al actului 
artistic. Este un drum destul de lung şi anevoios poate, dar rezultatele nu vor 
întârzia să apară. 

În Cuvântul înainte al cărţii amintite, Victor Ernest Maşek observă: „A fi 
spectator este o artă care se învață! Această afirmaţie a lui Brecht, referitoare la publi- 
cul de teatru dar valabilă pentru orice public de artă, poate surprinde pe cei deprinşi 
să vadă în artă un dumicat gata mestecat de alții, bun să fie digerat fără efort şi în ori- 
al publicului în cadrul procesului de receptare a operei de artă şi a condiţiilor în care el 
îşi poate exercita acest rol participativ. Psihologia şi sociologia modernă a receptării au 
pus în evidenţă faptul că un obiect produs de activitatea umană devine fapt de creație 
doar în măsura în care un grup social sau societatea în ansamblul ei, chiar dacă se 
reflectă într-un singur individ, beneficiar specializat, îi recunoaşte calitatea de creaţie, 
asimilând-o şi acceptând-o printr-un act de valorizare. 

Această capacitate de valorizare este o însuşire dobândită şi marchează sal- 
tul de la stadiul de „a privi” la cel de „a vedea” adică de la perceperea fenomenului 
la înțelegerea semnificației sale în plan spiritual. 

„Replica spectatorului începe acolo unde se opreşte artistul” mai zice prietenul 
meu Victor Maşek. Semnificaţia pe care trebuie să o găsească spectatorul ţine, 
fără îndoială, de substanța operei de artă, dar şi de capacitatea privitorului, 
de abilitatea lui de a „vedea” această semnificație, dincolo de „primul palier! 
Constantin Noica spunea că „există un ochi exterior şi unul interior. Ochiul exterior 

merge până la exactitatea ultimă, cel înterior încearcă să prindă, cu exactitate cu tot, 
însuşi adevărul” 

Este firesc, deci, ca dorința oricărui artist, fie el actor sau pictor, muzician 
sau sculptor, să fie aceea de a avea parte de un dialog deplin şi de o comunicare 
fluidă şi benefică cu publicul său, după cum este firesc să fie mereu preocupat 
de cultivarea şi rafinarea acelui „Ochi interior” al acestuia. În beneficiul ambelor 
părți. 

Desigur că prima responsabilitate în acest sens nu-i aparține artistului. Sunt, 
sau ar trebui să fie, înaintea lui, familia și instituțiile şcolare, la toate nivelele. 
Dar familia copilului ce va deveni viitorul beneficiar al artei are, poate, cea mai 
mare responsabilitate. Ea ar trebui să-i inoculeze acestuia, cu grijă, gradat, dar 
cu tenacitate, interesul pentru spațiul culturii. În societățile vestice, acolo unde 
mamele au beneficiat de concedii plătite ani de zile pentru creşterea şi educarea 
copilului până la vârsta şcolară, dar şi după aceea, am văzut, înainte de 1989, 
copii de doi-trei ani, în pussete, în sălile de expoziții sau muzee. Nu plângea nici- 
unul, mamele le vorbeau cu voce joasă, ca într-un spațiu de cult, mistic. Copiii 
nu aveau cum să priceapă ceva, dar se obişnuiau cu atmosfera locului. 

Locurile de joacă, alcătuite cu bun gust, cu artă de artişti preocupați de im- 
pactul psihologic al frumosului asupra celei mai fragede vârste, erau, acolo, alte 
mijloace de modelare a bunului gust, chiar într-o formă neconştientizată încă de 
copil, ci doar de părinți. 

Filmele pentru copii, minunate, artistic realizate, comentariile aplicate şi 
grijulii ale părintelui, concertele-şcoală pentru copiii preşcolari, apoi şcolari, se 
adăugau benefic şi fructuos, modalităţilor mai sus amintite. Mai apoi, în şcolile 
vestice, se practică de multă vreme, cu extraordinare rezultate psihologice, dar 
şi culturale, jocul teatral. 

Este un punct ferm în programa şcolară, dar se practică mai cu seamă cu 
plăcere. Acolo copiii fac teatru, joacă teatru, în primul rând ca posibilitate 
de dezinhibiţie, de dezvoltare a simțului oratoric, de corectare a vorbirii, de 
amplificare a deschiderii spre cultură, şi, desigur, de asumare, prin impli- 
care coordonată de specialişti, a actului de artă. Teatrală, dacă despre asta 
vorbim acum. 

Societatea socialistă a ignorat această posibilitate, lăsând totul în seama edu- 
cației instituționalizate. Creşă, cămin, grădiniță cu orar prelungit, şcoală. Rezul- 
tatele nu aveau cum să fie pe măsura celor menţionate anterior, deşi socializarea 
copilului, integrarea socială era mai bine atinsă, dacă aceasta putea trece drept 
unul dintre țelurile prezenţei copilului în amintitele instituții. 

Şi aici s-au făcut unele lucruri bune pentru copiii de vârstă preşcolară şi şco- 
lară. (Atâta doar că, în organizarea serbărilor periodice, primele țeluri nu erau 
unele culturale, ci de indoctrinare. Le ştim, le cunoaştem, am participat la ele, mi 
le amintesc foarte bine şi eu şi toată generația mea). 

Serbările de cămin, de grădiniță, de şcoală primară, mai apoi Cercurile pio- 
niereşti şi alte forme instituționalizate de pregătire artistică a copiilor au fost niş- 
te realități de necontestat, uneori cu bune rezultate. Chiar pregătirea obligatorie 

a copiilor de mai multe nivele şcolare pentru participarea în Festivalul Naţional 
„Cântarea României” au avut rezultate în multe cazuri. S-au descoperit de către 
profesorii-instructori, în preselecţiile pentru multiplele forme de manifestare 
artistică cuprinse în acest festival, talente autentice, talente pe care proprii pă- 
rinţi le ignorau. Au fost sprijiniți şi s-au dezvoltat până la recunoaşterea interna- 
ţională. (În acest context însă, preocuparea pentru teatru, pentru practicarea lui 
extinsă, obligatorie ca formă educațională validă, dar şi cu rezultate terapeutice, 
a fost mai puţin manifestă). 

Dar, oricum ar fi fost, nu au putut înlocui niciodată prima etapă de educație 
culturală, cea a familiei. 

Au existat generații după generaţii de „copii cu cheia de gât, copii lipsiți de 
supravegherea părintelui şi a instituției şcolare o bună bucată de vreme din zi. 
O parte din valorile, atâtea câte erau, asumate în cadrul instituţiilor de profil pe 
care le urmau, s-au pierdut pe străzile unde băteau mingea în aşteptarea părin- 
ților. 

Sigur că, într-o asemenea situaţie, responsabilitatea formativă şi educativă a 
instituției artistice creşte. A teatrului de păpuşi, apoi a teatrului pentru tineri şi 
adulți. 

Fără îndoială că prima modalitate de a acţiona în sensul amintit a fost şi 
continuă să rămână politica repertorială a unui teatru. 

În cadrul acesteia, programele judicios gândite au mărturisit, stagiuni în şir, 
lungi perioade de timp, înainte de 1970 cât şi după acest moment, ambiția Tea- 
trului Naţional din Timişoara de a oferi publicului său posibilitatea îmbogățirii 
culturii teatrale prin extinderea progresivă a ariei repertoriale cu tot mai mulți 
autori dramatici importanți, antici, clasici şi contemporani, români şi străini, 
unele dintre lucrările acestora fiind prezentate în premieră pe ţară sau în premi- 
eră absolută. Unei priviri atente nu-i poate scăpa strădania teatrului de a-şi axa 
opţiunile repertoriale doar spre textul de valoare, substanţial, capabil să stimu- 
leze gândirea creatoare a celor chemaţi să-l realizeze scenic. 

Sigur că, în conformitate cu solicitările organelor diriguitoare, cu „linia” apli- 
cată instituţiilor de spectacole, până în 1990, ideea de „claritate” a mesajului ideo- 
logic domina preocuparea Comisiilor (tot ideologice) de vizionare, dar, dincolo 
de acest lucru ce însemna un punct de vedere unic, cel oficial asupra probleme- 
lor contemporane în dezbatere, efortul teatrului, al creatorilor de spectacol de 
a îmbogăți semnificaţiile textului prin mijloacele spectacologiei teatrale, au fost 
alte modalităţi de a ajuta formarea publicului ca unul avizat, capabil să se bucure 
deplin de oferta teatrului. 

Permanenta înnoire a formelor artei spectacolului teatral a fost şi rămâne 
în continuare o formă de creştere a eficienței educative a actului de artă teatral. 

Revenind la preocuparea — veche — a Teatrului Naţional Timişoara de a-şi 
forma, prin educaţie culturală, şi în afara ofertei repertoriale, spectatorul, re- 
amintim că această preocupare a existat încă de la începuturile lui, din 1945, şi 
i-a însoțit istoria mereu, în felurite forme. 

Preocuparea însă a existat permanent. 

Nu toate teatrele din România s-au putut lăuda cu o acţiune atât de asi- 
duă, consecventă, concertată și îndelungată de educare și formare a gustului 
publicului său ca Teatrul Naţional din Timișoara. 

Urmărind istoria teatrului nostru observăm că aceste acţiuni au fost, în pri- 
mii ani de după înființarea teatrului (1945), extrem de numeroase. Apoi, odată 
cu trecerea timpului, ele s-au rafinat, au dobândit o fizionomie mai exactă şi un 
scop țintă mai precis, chiar dacă numeric s-au rărit. 

Cred că ar fi util să menționăm, într-o manieră selectivă şi oarecum reca- 
pitulativă, plaja acţiunilor dedicate formării publicului în perioada dinainte de 
anul 1970, dat fiind faptul că acelea de după momentul '70 au fost, în bună parte, 
doar prelungirea şi poate amplificarea celor deja încercate înaintea datei mai sus 
precizate. 

Extragem, deci, fragmente dintr-un capitol al cărții Coloana unui secol de 
teatru românesc, apărută în anul 1970, ai cărei autori sunt Gheorghe Leahu şi 
Ion Crişan: „Fără spectator, teatrul nu poate trăi... 

Cunoaşterea opiniei publicului spectator, preferințele sale în ceea ce priveşte reper- 
toriul au stat în atenția teatrului. Într-o vreme, începând cu stagiunea 1956-1957, au 
fost rezervate în caietul de sală două file albe pentru ca spectatorii să se pronunţe în 
legătură cu repertoriul, un fel de investigare de natură sociologică în fază incipientă, 
care a fost apoi continuată mai amplu şi pe diverse planuri, prin consfătuiri şi ches- 
tionare date spre completare spectatorilor. Prelucrarea datelor statistice şi a conclu- 
ziilor a generat o mai justă orientare a repertoriului. Observațiile, în general juste, 
au oferit jaloane în alegerea pieselor destinate unui public eterogen. Consfătuirile cu 
spectatorii au fost preconizate trimestrial dar, din cauze obiective, nu s-au putut ţine 
întotdeauna. Prima consfătuire a fost organizată în octombrie 1948, şi a avut ecou şi 
în presă... 

O practică încetăţenită în viața teatrului este aceea a vizitelor pe care colectivul 
de actori le face în întreprinderi şi instituţii, acestea având darul să strângă legătura 
cu marele public, să-i împărtăşească gândurile şi aspiraţiile creatoare, dar în acelaşi 
timp constituie un nepreţuit mijloc de a cunoaşte direct şi „pe viu” viața socială, ceea ce 
îmbogăţeşte fantezia actorilor în crearea unor tipuri umane. 

Încă din 1946, colectivul artistic al Teatrului Poporului a pornit să cutreiere prin 
fabrici (...). Despre spectacolul cu „Ginerele domnului prefect” de Petre Gusti, în hala 
mare a atelierelor C.F.R. Timişoara, la care au asistat peste 2000 de spectatori, ziarul 
„Luptătorul bănăţean” din 23 iunie 1956 scria un articol detaliat... 

În anii 1945-1946 au mai fost vizitate şi alte fabrici (Teba, Fabrica Textilă din Ba- 
nat, Herzog, E.K. Thomas), uzine metalurgice şi electromecanice, poligrafie şi altele... 

În stagiunile din perioada 1948-1960, s-au efectuat numeroase deplasări ale co- 
lectivului în întreprinderi şi în mijlocul studenților şi elevilor, cu recitaluri alcătuite 
din fragmente ale spectacolelor stagiunii. Aceste deplasări au devenit mult îndrăgite 
de către masele muncitoare din oraş şi s-au dovedit foarte instructive pentru actorii 
şi regizorii teatrului... Asemenea manifestări au fost adeseori cerute şi s-au făcut la 
Atelierele C.E.R., Combinatul Industriei Locale, Industria Lânii, Electromotor, Der- 
matina etc. ... 


267 


www.cimec.ro 


MARIANA VOICU 


În dorinţa de a facilita înţelegerea evoluţiei contemporane a teatrului de către pu- 
blic, de a-i face cunoscută istoria teatrului universal şi românesc, a poeziei profesate 
scenic, începând cu stagiunea 1957-1958, teatrul a organizat trei cicluri de conferințe: 
„Teatrul de-a lungul veacurilor” (Istoria teatrului universal), „Istoria teatrului româ- 
nesc” şi „Evoluţia poeziei româneşti. În acest sens s-a obținut colaborarea unor cadre 
didactice universitare din Timişoara şi Bucureşti... 


În ciclul „Teatrul de-a lungul veacurilor” au fost prezentate mai multe teme: 
„Naşterea teatrului antic grec” de Gabriel Manolescu, „Teatrul latin” de Gh. 1. 
Tohăneanu, „Leatrul medieval” de Octavian Gheorghiu, „Teatrul baroc spaniol” de 
Clio Sîrbu, „Commedia dellarte” de dr. Aurel Buteanu, „Teatrul clasic francez” de 
Clio Sîrbu, „Shakespeare” de Mihnea Gheorghiu, „Începuturile teatrului românesc” de 
Victor Eftimiu, „Teatrul clasic român” de Ioan Massoff (...). 

În timpul stagiunii 1965-1966 s-a iniţiat şi un alt ciclu de conferințe destinate 
publicului de la sate (...). 


Deosebit de apreciat, mai ales în rândurile spectatorilor tineri, a fost ciclul „Evolu- 
ţia poeziei româneşti, deschis la 15 ianuarie 1958, cu prilejul aniversării a 2 000 de ani 
de la naşterea poetului latin Ovidiu. Conferinţa lui Gh. I. Tohăneanu de la Facultatea 
de filologie Timişoara a fost însoțită de un recital omagial... În cadrul acestui ciclu au 
mai conferenţiat: Eugen Todoran: „Poezia populară; Ion Oană, de la Universitatea 
din Bucureşti: „Începuturile poeziei culte; Constantin Mihalache: „Poeţii generației de 
la 1948; Cornel Regman: „Vasile Alecsandri” , Eugen Todoran: „Mihai Eminescu” ... 


Pe aceeaşi linie a culturii teatrale făcută publicului s-a situat şi un alt ciclu — poate 
cel mai important dintre toate — „Probleme ale teatrului românesc contemporan. 
Conferinţa inaugurală a fost rostită de Gabriel Manolescu, secretarul literar al tea- 
trului şi a fost intitulată: „Căile dezvoltării dramaturgiei originale actuale” . Început 
în 1961, acest ciclu a continuat în 1962, cu „Actorul contemporan şi arta sa” susţi- 
nut de artistul emerit Vasile Creţoiu, „Modern şi modă în teatru” de Ion Maximilian 
şi „Publicul spectator, component al artei spectacolului” de artistul emerit Gheorghe 
Leahu." (pag. 129-138 din volumul citat). 


Dacă în primele două decenii şi jumătate de existenţă a teatrului, faţă în față 
cu un public prea puţin pregătit pentru a fi spectator avizat, eforturile institu- 
tiei teatrale de a se apropia prin toate mijloacele de „partenerul lui de viață” 
erau necesare şi întru totul justificate, după anul 1970, după cum spuneam an- 
terior, „asaltul” teatrului asupra publicului a diminuat cantitativ, nuanțându-se 
însă calitativ. 

Teatrul a preluat din experienţa anterioară anului 1970 unele linii de 
acţiune, demonstrate deja a fi eficiente, continuând să fie prezent în diferite 
medii profesionale cu microspectacole, întâlniri amicale, discuţii despre teatru 
la un pahar de suc într-o hală unde, pentru o jumătate de oră se oprea lucrul, în- 
tâlniri în scop promoțional al unui spectacol în premieră (era un lucru trudnic, 

dar eficient) prin prezentarea, în multe, multe medii profesionale sau şcolare şi 
universitare, a unor mici fragmente incitante din premiera ce se apropia etc. 

Alături de acestea s-au născut şi câteva forme foarte precise, ca fizionomie, 
cu scopuri bine definite, clare, în legătură cu educaţia publicului. 

Unul din aceste scopuri-țintă viza în continuare, faza preliminară: incitarea 
interesului pentru teatru. 

Să convingi adică un potenţial spectator, care abia dacă ştia unde este teatrul 
în urbea lui, că din întâlnirea lui cu acesta va ieşi, neîndoios, câştigat. Că, venind 
la teatru, va învăța, din viaţa altora câte ceva despre el însuşi. Că informaţia 
culturală înnobilează sufletul omului, îl cizelează, îl deschide spre lumea înțele- 
gerilor superioare. Dar, ca toate acestea să se poată întâmpla, el trebuia să vină 
la teatru. 

Atenţia acordată spectatorului în devenire, educaţia estetică în perioada 
de formare a copilului și adolescentului a reprezentat o atitudine meritorie 
din partea teatrului și benefică deopotrivă pentru viitorul public matur. 

Lărgirea, dar mai cu seamă sprijinirea publicului foarte tânăr în chiar for- 
mularea orizontului său de aşteptare, înzestrarea lui cu deprinderi perceptive 
şi bagaj teoretic orientativ, capabil să-l atenționeze şi să-l sensibilizeze la oferta 
artei autentice, contemporane ori clasice, a reprezentat scopul declarat al aces- 
tor trudnice, migăloase dar atât de utile demersuri ale Teatrului Naţional timi- 
şorean, întinse pe decenii întregi. Practic, au fost câteva generaţii de copii, elevi, 
adolescenți, care au beneficiat, prin sistem organizat, de acest efort al teatrului. 


Atenţia expresă, prioritară a teatrului, pentru educarea copiilor şi a tineri- 
lor a definit intervalul de timp 1970-1989. 

În anul 1972 a fost inaugurat, împreună cu Inspectoratul Judeţean Şcolar 
Timiş un program numit TEATRUL ŞI CATEDRA, cu mai multe tipuri de 
proiecte. 

Conferinţele tematice, pliate pe programa şcolară, însoţite de spectacole expli- 
cite pe tema dată, a fost unul dintre ele. Personajul în opera lui Caragiale a fost 
conferința de debut. Partea teoretică a fost susținută, în fața unor săli arhipline 
de elevi liceeni, de acad. Şerban Cioculescu şi prof. Mihai Florea (datele statis- 
tice menţionează participarea, într-o serie de 9 întâlniri, a unui număr de 7 900 
de spectatori). 

Comedia românească contemporană (1973), conferință susținută de Au- 
rel Baranga, a fost urmată de un colocviu şi completată cu un spectacol format 
din fragmente ale pieselor autorului. 

Luceafărul (1975), Opera şi locul lui Camil Petrescu în dramaturgia ro- 
mânească, Drama istorică românească, Începuturile teatrului românesc, Vasile 
Alecsandri în dramaturgia românească, Barbu Ştefănescu Delavrancea etc., au 
fost urmate de o lungă serie de alte conferințe dedicate teatrului antic, teatrului 
clasic universal, unor anumiți autori etc. etc. etc., însoţite toate de spectacole 
care ilustrau tema, spectacole comentate de personalități ale teatrului, ale litera- 
turii, autori dramatici, oameni de specialitate ai lumii teatrale. 

Toate aceste acțiuni din cadrul programului amintit au venit să continue, să 
amplifice şi să diversifice eforturile începute cu două decenii în urmă de Teatrul 
Naţional. 

În cadrul aceluiaşi program, Teatrul şi catedra, un alt proiect (sigur că, la 
vremea respectivă, el nu se numea aşa, se numea „acţiune”) se referea la viziona- 
rea unor spectacole, alese în acord cu conducerea şcolilor, vizionare urmată de 
lungi discuţii — în sala de spectacol, după terminarea lui —, pe marginea specta- 
colului văzut, a modului în care a fost el perceput, monitorizându-se astfel ce şi 
cât s-a înţeles ori chiar dacă s-a înțeles ceva sau nu. Au existat şi asemenea situ- 
aţii, având în vedere faptul că, oricât de explicit ar fi trebuit să fie el din punct de 
vedere ideologic, fiecare spectacol mai avea un palier, doi, o semnificație meta- 
foric exprimată, sensuri şi înțelesuri conotative care, nespuse clar şi direct, erau 
totuşi perceptibile dacă spectacolul era bine făcut. 

Asupra acestor semnificații atrăgeau atenţia discuţiile cu elevii, care erau 
astfel învățați să „vadă” ceea ce scăpa privirii superficiale a spectatorului neavi- 
zat. 

Cel mai adesea discuțiile erau purtate de personalități importante ale lumii 
teatrale sau literare. Spectacolele erau cedate integral unei școli sau unor facul- 
tăți, pentru că şi studenții beneficiau de aceeaşi atenţie, cu discuții purtate la alt 
nivel, desigur. 

Numărul acestor tipuri de întâlniri ale teatrului cu publicul său foarte tânăr, 
încă neformat, era foarte mare, el cuprindea, practic, întregul sistem de învăță- 
mânt timişorean. Scopul său nu era, fără îndoială, acela de a aduce spectatori 
la spectacolele teatrului, deşi nici acest element nu era de neglijat, ci, cum spu- 
neam, intenția de a forma viitorul public avizat al teatrului. 

Una dintre urmările clare ale acestor permanente întâlniri ale teatrului cu 
publicul foarte tânăr a fost introducerea în repertoriul teatrului, la solicitarea 
lui expresă şi foarte insistentă, a unor titluri de piese axate pe comentariul pro- 
blemelor stringente ale vârstei lor. Astfel, între anii 1970 şi 1977 fiecare stagiune, 
cu foarte rare excepţii, a beneficiat de o piesă adresată publicului şcolar, între 
vârsta teatrului de păpuşi şi cea a adolescenţei şi una vizând chiar această vârstă 
a adolescenței. Aşa au fost, bunăoară, Val-Vârtej, un muzical pe tema atunci la 
modă, cu participarea actorului principal din serialul televizat, Nicolae Gărdescu, 
Dumbrava minunată, după Mihail Sadoveanu, Despre unele lipsuri, deficienţe 
şi neajunsuri în domeniul dragostei de Alexandru Mirodan, O fată imposibilă 
de Virgil Stoenescu, Soldăţelul de plumb de Saşa Lichy, Ochiul babei de G. 
Vasilescu, Povestea Cenuşăresei de Emil Liţu, Un tânăr mult prea furios de 
Virgil Stoenescu, Poveste, poveste, de pe când n-a fost şi este de Sergiu Levin şi 
Emil Reus, Emil şi detectivii de Erich Kästner etc. etc. 

Acest tip de ofertă a diminuat în anii următori, pe de o parte pentru că 
spectacolele pentru copiii preşcolari şi şcolari de clasă mică se rulau mai multe 
stagiuni, copiii fiind mereu alții, şi tot ei, crescând, puteau vedea spectacolele 
pentru adolescenţi, din momentul în care înțelegeau povestea şi problematica 
ei, precum şi ideea convenției teatrale. Se putea deja vorbi de o scădere a vârstei 

copiilor care se lăsau asumaţi de „vraja” spectacolului, nerecunoscând convenţia, 
deşi, pentru mine, acest public ingenuu care se bucură de miracolul ce se produ- 
ce sub ochii lor pe scenă, care participă sufleteşte ori chiar fizic la evenimentele 
de pe scenă, care dialoghează cu piticii şi vrăjitoarele, cu Scufița Roşie şi Ileana 
Cosânzeana, întinzându-le acestora fără ezitare floricelele din punguța proprie, 
acesta este cel mai minunat public, este publicul pe care îl ador neîntrerupt de 
mai bine de treizeci de ani. 

Tot în cadrul programului Teatrul şi catedra, în perioada 1973-1979 s-a 
desfăşurat, cu foarte bune rezultate, o „acţiune-experiment, de care, întâmplă- 
tor, m-am ocupat: era vorba despre discuţii, cu clase gimnaziale, înainte de un 
spectacol preluat integral de şcoala respectivă. Acestei clase de copii li se ofereau 
câteva puncte de sprijin în „decodificarea” spectacolului. Ştiau astfel la ce să fie 
atenţi, care este axa fundamentală de idei a piesei, cum să urmărească coagula- 
rea evenimentelor şi semnelor teatrale în jurul acestei axe, cum sunt susținute 
scenic aceste semne etc. Toate acestea, sigur, la nivelul lor de înțelegere şi fără să 
le strici bucuria descoperirii spectacolului în sine, adică fără să le „tălmăceşti” ce 
vor vedea, lăsându-le surpriza. 

Celelalte două sau trei clase paralele, cu copii de aceeaşi vârstă, de la aceeaşi 
şcoală, dar neavizați în prealabil, vedeau, împreună cu clasa cu care se purtaseră 
discuţii, acelaşi spectacol. 

Apoi, discutam cu toți împreună. 

Era o bucurie să constaţi cât în plus înțeleseseră cei avizaţi în prealabil. Nu- 
mai discuţiile cu ei erau o încântare. Erau curioşi, erau interesați, nu erau in- 
hibați. Erau minunati. „Acţiunea” se făcea cu acordul şi colaborarea nu doar a 
conducerii şcolilor, ci chiar a Inspectoratului Şcolar, interesat în acest tip de pre- 
gătire şi educare a copiilor. 

Sigur, în paralel cu aceste acţiuni, actorii teatrului se ocupau, la solicitare, de 
formaţiile şcolare de teatru, la şcolile care aveau asemenea formaţiuni. 

Trebuie amintit că în perioada la care ne referim, deci după 1970, exista 
în municipiul Timişoara un Teatru Şcolar, condus şi coordonat de actorul 
Anatolie Cobeţ, cu copii selecționați de la mai multe şcoli, teatru care a câştigat 
multe premii şi menţiuni la nivel național în concursuri interşcolare. Dar, 
înainte de toate, era chiar un teatru, un teatru adevărat, cu copii talentați şi 
dăruiți teatrului. Debutase sub patronajul directorului de teatru de atunci, 
artistul emerit Gheorghe Leahu, în anul 1970, şi şi-a continuat activitatea până 
la dispariția „sufletului” său, actorul Anatolie Cobeţ, în anul 1977. 

Elena Natalcenco, un talentat şi extrem de devotat regizor tehnic al Teatru- 
lui Naţional, filolog de profesie, profesie abandonată de dragul teatrului, a fost 
unul dintre copiii echipei Teatrului Şcolar. Vorbeşte despre acea perioadă cu 
nespusă afecțiune şi tandrețe: „Prin anii 70 funcţiona pe lângă Teatrul Naţional 
o trupă de teatru şcolar, constituită şi coordonată de inimosul actor Anatolie Cobeţ. 
Trupa era alcătuită din elevi ai liceelor timişorene. Îmi amintesc de Aida Voştinaru, 
Carmen Cita Corcheş, Nicu Suciu, Onuţ Danciu şi mulți alții. Eu am fost invitată să 
joc un rol de mai mică întindere, cel al Simonei Munteanu din piesa Nota zero la pur- 

tare de Octavian Sava, dar trupa mai jucase deja, până la acel moment, un spectacol, 
Trandafirii roşii de Zaharia Bîrsan. Doamne, ce succes a putut avea acel spectacol! 

Mi se decupează emoţionant de viu, chiar acum, după mai bine de treizeci de ani, 
momentul întâlnirii cu artistul emerit Gheorghe Leahu, pe atunci director al Teatrului 
Naţional, al proaspătului Teatru Naţional timişorean. Ne-a invitat pe noi, elevii-actori, 
împreună cu Anatolie Cobeţ, mentorul nostru, într-un mijloc de iunie al anului 1972, 
în cabinetul domniei sale, să vorbim despre teatru. Aşa, ca între „colegi de breaslă, după 
zisa domniei sale. Cum intrai în cabinet, la vedere, se aflau cizmele lui Matei Millo, 
într-o vitrină special construită pentru dânsele. Teatrul Naţional ieşean le dăruise, 
cu sufletul strâns de emoție, deşi fără părere de rău (ne-a relatat domnul Leahu), 
Naţionalului timişorean la dobândirea acestei titulaturi. Poate cizmele acelea, martor 
misterios şi tăcut al unor momente de mare emoție teatrală, poate căldura vorbei cu 
uşor accent moldovenesc a actorului-director, atât de sincer bucuros la vederea noastră, 
schimbul de mâine al teatrului său, poate mirosul călduţ de crini din încăperea aceea, 
ea însăşi teatral decorată, ori poate altceva, nu ştiu ce, a făcut să simt teatrul, atunci, 
ca pe marea provocare a vieţii mele şi locul unde ştiam că mă voi întoarce, pentru că 
indiferent ce voi face în spaţiul acestuia, locul acela era locul meu. Aşa s-a şi întâmplat, 
după ani am revenit aici şi am învăţat tainele unei alte profesii decât cea pentru care mă 
pregătisem, pe care am să o fac, în respectul ei, al meu şi al teatrului, până la capăt. 

Revenind, vreau să adaug că Teatrul Şcolar despre care vorbim nu era, la timpul 
acela, un fenomen cultural singular. În perioada despre care vorbim, intervalul '70- 
'75, poate până spre anii '80, exista, la Timişoara, o viaţă culturală şcolară extrem 
de intensă şi bogată. Exista un Cor şcolar al oraşului, săptămână de săptămână elevii 
Timişoarei erau prezenţi, organizat sau nu, în sala teatrului, la spectacolele lui, la 
spectacolele de operă, la matineele de duminică dimineaţa ale Filarmonicii. Îi stătea 
bine, în contextul acesta, Teatrului Şcolar, care, după cum spuneam, fusese luat sub 
oblăduirea Teatrului Naţional. Şi a domnului Leahu. Ne ajuta cu decoruri, costume, 
asistență tehnică. Ne simțeam aşa de importanți! Deşi repetam pe scena din sala fes- 
tivă a Liceului C.D. Loga, premiera piesei Nota zero la purtare a avut loc pe scena 
Teatrului Naţional. 

Alături de cele două spectacole deja menţionate, în repertoriul permanent al Tea- 
trului Şcolar mai figura Ondine de Jean Giraudoux şi alte piese. Spectacolele acestui 
teatru au făcut săli pline nu doar în Timişoara, ci şi în câteva localităţi unde s-au 
organizat micro turnee. 

Nu cred să fi avut, în adolescența mea, un timp mai frumos, mai plin şi mai fericit 
decât acela în care am fost membru al „echipei” Teatrului Şcolar. 


Un alt program, separat, paralel cu Teatrul şi catedra, inițiat de domnul 
Bunescu, în 1975, şi susținut de mine până spre 1978, se numea INIȚIERE ÎN 
ARTA SPECTACOLULUI, şi se făcea împreună cu Liceul Pedagogic Timi- 
şoara. Era şcoala care pregătea învățătoare, deci persoanele care, imediat după 
vârsta grădiniței, erau chemate să trezească, să formeze şi să direcționeze gustul 
pentru teatru al viitoarelor generaţii de spectatori. Era deci important să fie ele, 
primele, pregătite în sensul înţelegerii fenomenului teatral. 

Lor li s-a predat, practic, o serie de cunoştinţe, începând cu principiile după 
care se operează selecția de text, raportul între text şi spectacol, faptul că acestea 
sunt două elemente artistice distincte, cu finalități estetice diferite, cunoştinţe 
legate de regie, de dreptul acestui creator de a acţiona asupra textului, elemente 
de scenografie, interpretare etc. etc. Aceste informaţii teoretice le erau comu- 
nicate direct de creatori — regizori, scenografi, actori, secretar literar, chiar regi- 
zori tehnici — care răspundeau unor întrebări din sală sau, pur şi simplu, se măr- 
turiseau în modul în care îşi făceau profesia. 

De asemenea, chiar practic, viitoarele învățătoare erau învățate cum se por- 
neşte la ridicarea unui spectacol teatral, de unde trebuie să înceapă şi unde tre- 
buie să ajungă. 

Acest lucru era deosebit de important pentru că, deşi necuprins în programa 
şcolară, exercițiul teatral este unul care ajută la dezinhibarea copilului, îi corec- 
tează vorbirea, îi dezvoltă exercițiul oratoric, îi deschide orizontul cultural şi, 
devenind el însuşi creator de artă, învaţă să o prețuiască şi să despartă valoarea 
de nonvaloare. 


De relația cu publicul, la Teatrul Naţional Timişoara, s-a ocupat, cu priorita- 
te, Secretariatul literar, deci, între 1970 şi 1984, Doina Popa şi Mariana Voicu. 


În anul 1984, moment în care teatrul a intrat în autofinanţare, deci energiile 
consumate până acum de relaţiile cu publicul au fost direcționate, de nevoie, 
într-un alt sens, cel al obținerii de fonduri prin tot felul de mijloace parateatrale, 
cronofage şi energofage, aproape întregul sistem de comunicare teatru-public, în 
forma menţionată până acum, şi-a modificat fizionomia. 


În anul teatral 1984-1985, un an marcat de absența Doinei Popa din secreta- 
riatul literar al teatrului, sistemul de relaţie cu publicul a rămas aproape numai 
la nivelul impresariatului. Doina Popa s-a reîntors în teatru la începutul stagiu- 
nii următoare, 1985-1986. 

Între 1985 şi 1990 s-a dezvoltat, prioritar, un alt tip de relaţie a teatrului cu 
elevii şcolilor din municipiu, organizate şi coordonate cu sprijinul şi implicarea 
masivă, definitorie, a Inspectoratului Şcolar Judeţean Timiş. 

A existat, prin efortul Doinei Popa, un sistem de relație permanentă a Tea- 
trului Naţional cu fiecare dintre şcolile timişorene, relație avantajoasă pentru 
ambele părți. În aceşti ani, teatrul a montat, special, anual, câte un spectacol 
aflat în programa şcolară, adresat direct şcolarilor, dar, mai mult decât atât, au 
fost organizate pe stadioane spectacole susținute de formaţii de dansuri, gim- 
nastică sportivă, muzică ale elevilor din municipiu, cu participarea importantă 
a trupei de actori ai Teatrului Naţional Timişoara. Unul dintre acestea a fost, 
bunăoară, Copiii ţin pe umeri universul. 

În acei ani, planul financiar al teatrului, uriaş, a fost atins, în mod important, 
şi prin aceste „acţiuni” realizate împreună cu Inspectoratul Şcolar al Judeţului 
Timiş. 

Un alt capitol al relaţiei Teatrului Naţional cu publicul tânăr se referă la 
relația cu învățământul superior, cu studenții. 

Trebuie menționat din capul locului că aceste relaţii s-au desfăşurat, între 
anii 1970 şi 1984, după acelaşi sistem cu cel aplicat învățământului preuniversi- 
tar, contactele şi întâlnirile realizându-se însă la alte nivele, fireşte. 

Relaţiile teatrului cu diferitele facultăți s-au stabilit prin Rectorate, dar cel 
mai adesea în mod direct, cu Decanatele, cu decanii de an, prin Asociaţia stu- 
dențească, prin responsabilii culturali ai organizațiilor UTC sau de partid din 
care făceau parte studenții. 

Din partea Teatrului Naţional, relaţiile erau stabilite fie prin intermediul 
impresarilor, fie direct de secretarele literare, sau de ele împreună cu directorul 
teatrului. 


Strategia promoțională a premierelor a rămas aceeaşi ca în cazul şcolilor. 

Programul repertorial era, în acel timp (ne referim acum cu precădere la 
perioada 1970-1984, dar şi după aceea, până la revoluţie), propus, cunoscut şi 
aprobat de forurile culturale de partid municipale, județene şi cele ale Consi- 
liului Culturii şi Educaţiei Socialiste cu mult timp înainte de deschiderea unei 
stagiuni. În orice caz, la plecarea în concediu, lucrurile erau foarte clare pentru 
toată lumea. De aceea, stagiuni în şir, teatrul a tipărit Caiete promoționale ale 
viitoarei stagiuni, cuprinzând premierele, datele, realizatorii, câteva fraze despre 
textul spectacolului, motivele opțiunii teatrului pentru acesta, eventual publi- 
cul-țintă căruia le erau adresate propunerile teatrului. Mai erau menționate 
spectacolele din stagiunile anterioare, în reluare, fotografii din acestea, precum 
şi extrase din presă referitoare la activitatea stagiunii anterioare. 

Aceste Caiete promoționale au fost, stagiuni în şir, răspândite de impresari 
în mediile universitare, cămine studenţeşti, şcoli, locaţii cum ar fi policlinicile, 
spitalele, saloanele cosmetice sau de coafură, poştă etc., de aşa natură încât, la 
începutul fiecărei stagiuni teatrale, publicul iubitor de teatru din Timişoara 
ştia cu exactitate ce va vedea în cursul anului teatral. La vremea aceea premi- 
erele anunţate se şi respectau, ceea ce făcea posibil sistemul de abonamente 
cu învățământul şcolar preuniversitar, universitar, dar şi cu întreprinderile şi 
instituţiile. 

Caietele au dispărut odată cu trecerea teatrului la autofinanțare, în 1984, 
atunci când nu au mai existat bani pentru acest tip de tipărituri. 


Alături de acestea, promoția premierelor era asigurată, pentru publicul uni- 
versitar, de emisiunile radio săptămânale (la Radio Timişoara sau, înregistrate, 
auzite de cine trebuia în prealabil, uneori cenzurate şi apoi date pe posturile 
studenţeşti din complexul universitar), unde, în fiecare luni, vorbeam despre ac- 
tivitatea teatrului din săptămâna ce debuta. 


Microspectacolele cu fragmente incitante din următoarea premieră pe care 
actorii le prezentau chiar în sălile de curs sau în amfiteatre, reprezentau o altă 

formă de promovare. Urmau discuţii. Studenţii veneau şi „neaduşi, veneau de 
bunăvoie, uneori pentru că le plăcea un actor pe care tocmai îl văzuseră. 

Fiind vorba despre un public adolescent, sensibil la zona literaturii lirice, de 
o mare audienţă şi interes s-au bucurat, în mediul universitar, spectacolele şi 
recitalurile de poezie. 

În toate manifestările menționate până acum, teatrul s-a îndreptat el însuşi, 
prin ofertă de programe şi modalităţi artistice diverse, spre publicul tânăr, spre 
casa lui, ele având loc în mediul universitar: săli de curs, amfiteatre, holuri, că- 
mine studenţeşti. 

Asumaţi, ori chiar fascinaţi de prezenţa fizică a artiştilor, foarte mulți stu- 
denți au devenit spectatori împătimiți ai teatrului. Venind mereu, consecvent, 
la spectacole de calibre artistice diferite, au învăţat să „citească” un mesaj, un 
spectacol, o imagine ori un ton. 

Alţii, mulți provenind din medii rurale, fără informaţii şi interes pentru 
această artă, au rămas reticenti la oferta teatrului. Era firesc. 

Pentru ei, dar nu numai pentru ei, Teatrul Naţional din Timișoara a imaginat, 
între anii 1980 şi 1984, un program special: BALURILE UNIVERSITARE. 

Poate că primul scop, cel declarat, era unul delectabil, dar rostul acelor baluri 
universitare era, pentru teatru cel puţin, unul educativ. Tinerii trebuiau să-şi 
aducă aminte toată viața de prima lor intrare în Teatrul Naţional. Care trans- 
formase balul într-un spectacol. Fastuos. 

Înaintea sosirii studenților, soseau cadrele didactice, îmbrăcate la „trei ace. 
Era semnul de respect pentru locul unde intrau. Aşa veneau şi studenții. Călcaţi, 
apretaţi, mirosind a curat. Fuseseră instruiți înainte că sala teatrului, holurile, 
teatrul în general, nu este acelaşi lucru cu o sală de discotecă, aici, la teatru, 
trebuie să vii pregătit nu numai sufleteşte, ci şi fizic: te întâlneşti aici cu marile 
spirite ale omenirii, spiritele ei solare. Trebuie să te pregăteşti pentru întâlnirea 
aceasta. 

Balurile se ţineau în marele hol cu coloane şi pentru câteva ore, atât cât ținea 
balul, se aprindeau toate becurile pe culoare şi chiar în hol, până când începea 
dansul. (În restul timpului, la spectacolele Teatrului şi ale Operei, cel puțin trei 
sferturi dintre ele erau deşurubate, pentru economie.) 

Totul sclipea, era o atmosferă de mare sărbătoare. Începea să cânte muzica, 
un vals, de pe treptele laterale, ce dădeau în marele hol, coborau câteva perechi 
de balerini plutind în dans. Erau extrem de impresionați cei ce intrau pentru 
prima oară în clădirea teatrului. 

Li se îngăduia să viziteze teatrul, fără culise, dar nu li se îngăduia studenţilor 
să consume alcool şi să fumeze. Sigur că nu protesta nimeni. 

Pentru că eu mă ocupam de baluri, le tineam, ca gazdă, un discurs de bun 
venit, le vorbeam despre teatru, despre actori, despre cât de mare poate fi bucu- 
ria şi împlinirea pe care ţi le poate oferi harul histrionului, şi nu mai ştiu ce le 
spuneam. 

La fiecare bal exista, ca program fix, concursul cu premii legat de spectaco- 
lele teatrului. Se prezentau trei-patru fragmente din spectacolele teatrului, urma 

concursul în cadrul căruia trebuiau să ghicească numele piesei, al autorului, al 
personajului interpretat de actorul X. Nu puteau răspunde decât cei cunoscă- 
tori. Premiile erau „civile”: o jucărie, poate, sau un abonament la teatru. 

Studenţii care intrau pentru prima oară într-un teatru învățau că acesta este 
un loc unde poţi fi fericit. Locul unde poţi învăța câte ceva despre tine, omul, aşa 
cum eşti tu, urmărind destinele altor oameni şi istoriile timpului şi ale vieții lor. 
Un loc de unde pleci mai bogat decât ai venit. 

S-au organizat asemenea baluri, până în 1984, cu Institutul de Medicină, cu 
aproape toate facultăţile tehnice şi Universitatea, ultimele două în tandem, pen- 
tru echilibrarea procentului de fete-băieți, disproporționat reprezentat. 

Programul Introducere în arta spectacolului a funcţionat, tot cam în ace- 
laşi interval de timp — de fapt începuse prin 1976, dar s-a încheiat în 1984. 


Studenţilor le plăceau prelegerile despre istoria teatrului, te năuceau cu în- 
trebările, motiv pentru care trebuia să fii extrem de bine pregătit în sensul aces- 
ta, să nu te faci de râs. Mai ştiau câte ceva despre teatru, uneori nu tocmai bine, 
dar erau, oricum, foarte interesaţi, nu dădeau niciodată semne de plictiseală. 
Şi mai erau interesați de actorii şi actrițele teatrului. Cu cât mai tineri, cu atât 
mai bine. La facultățile tehnice, echipa care avea succesul garantat era, desigur, 
cea preponderent feminină, la Universitate, invers. Lor le puneau tot felul de 
întrebări, chiar despre viața privată, mai cu seamă însă despre profesie, despre 
roluri, despre mirajul acestei profesii, despre cum este să fii o persoană publică, 
despre emoții, despre iubiri, despre personaje iubite sau detestate de ei. Dar câte 
nu întrebau? 

Nu-mi aduc aminte ca vreuna dintre aceste întâlniri să fi fost nereușită. Ba, 
unele, au fost chiar prea... 

Aşa s-a întâmplat, bunăoară, la Facultatea de Mecanică, într-o bună toamnă 
a anului 1979. Nu am găsit nicio fată disponibilă şi, deşi nu-mi plăcea, a trebuit 
să apelez la băieți, la prietenii mei. Ucu Haiduc, care era unul dintre cei mai 
„căutaţi, avea el chiar atunci „o chestie” mai secretă şi întru totul personală, doar 
nu era să i-o stric. Nu putea veni. Până la urmă, aproape i-am forțat pe bietul 
Sandu Simionică, Dumnezeu să-l odihnească, şi pe Titi Buzoianu, care şi el avea 
ce avea, dar nici eu nu puteam merge fără actori care să spună, dacă nu altceva, 
baremi câteva poezii de iubire, că doar ne întâlneam cu adolescenţi. „O să-ţi pară 
rău dacă vin” mi-a zis Titi râzând. 

Şi mi-a părut, într-adevăr. 

După ce am vorbit eu, a mai povestit, cu haz, şi Sandu Simionică cum este 
în teatru cu poticnelile actorilor celebri sau mai puţin celebri, ale căror bâlbe au 
devenit însă celebre, după ce atmosfera se încălzise bine, Titi Buzoianu a anun- 
tat că va rosti câteva poezii de iubire. S-a ridicat şi a zis: „ Shakespeare, Sonetul 
x, închinat Ducelui de Southampton: Era clar o poezie de iubire a unui bărbat 
adresată altui bărbat. În sală, în ochii copiilor începuseră să se aprindă luminiţe 
de curiozitate şi surpriză. Nu se vorbea, la vremea aceea, despre aşa ceva. Subiec- 
tul era prohibit. După a patra poezie, când a fost sigur că absolut toată lumea a 

înțeles bine despre ce era vorba, Titi Buzoianu şi-a cerut scuze, mi-a fluturat un 
zâmbet triumfător din ușă şi dus a fost. 

Sandu, care-şi făcuse şi el numărul cu bâlbele, l-a urmat. 

Şi atunci au început băieții să întrebe. 

Înţeleseseră. 

Şi a trebuit, afurisindu-l pe Titi în surdină, să le povestesc cum era cu Acade- 
mia Umanistă de la Florenţa, cu platonicienii în epocă, cu teoria platoniciană a 
iubirii şi a semisferelor, cu practicile care erau îngăduite în epocă, cu... cu... 

Până la ora 10 seara. 

A doua zi am depus o „jalbă” la direcțiune, fapt care a făcut ca tot teatrul să 
se distreze copios pe seama mea o zi şi jumătate, după care m-am alăturat şi eu 
corului. Era minunat să fii tânăr şi să nu te fi părăsit încă simțul umorului. 

Întâlniri de acest fel erau multe, şi, după cum spuneam, toate interesante 
pentru noi şi profitabile pentru ei. Dar şi pentru teatru, pentru că este bine şi 
frumos să ai un partener de viață cu care să poți comunica. 

Atunci când teatrul vorbeşte birmana şi publicul bengaleza, se plictisesc de 
moarte unul în prezența celuilalt şi întocmesc actele de divorț. 

Cred că puţine teatre au avut o preocupare mai constantă şi mai aplicată 
pentru formarea publicului, pentru formarea gustului său artistic, ca Teatrul 
Naţional din Timişoara. 


Sigur, după 1990, acest sistem complicat dar bine articulat al relațiilor tea- 
trului cu studenții (dar şi cu celelalte categorii de public) s-a prăbuşit. Teatrele, 
deci şi al nostru, se străduiau să imite sistemele străine, bazate pe o promoție 
agresivă şi luxuriantă ca volum. Deci una care presupune o bună cunoaştere a 
publicului ţintă, dar, mai cu seamă, presupune bani mulți. Noi nu făceam față 
niciuneia dintre cele două cerințe. Apoi, dispăruseră Asociaţiile studenţeşti, 
programele lor organizate de acces la cultură, deci şi la teatru (prin facultate), îşi 
spunea cuvântul, în orice împrejurare, „dreptul omului, mai exact dreptul lui de 
a rămâne ignorant. Câţiva ani buni, acest drept a fost exploatat din plin. Apoi, 
publicul tânăr, a revenit de bunăvoie, dar a „suportat” şi organizarea venirii lui 
la teatru. 

Prin 1992-1993, în timpul direcţiei lui Vladimir Jurăscu, a sosit, cu surle şi 
trâmbiţe, la Timişoara, un grup de manageri teatrali americani. Au venit să ne 
înveţe, cu multă bunăvoință de altfel, cât de importantă este relația unui teatru 
cu publicul lui, şi ce ar trebui neapărat să facă un teatru românesc, acum, în 
democrație. 

Unul dintre ei, volubil şi extrem de drăguţ, ne-a vorbit o oră la subiect. După 
care i-am comunicat că noi facem de mai bine de un sfert de secol toate aceste 
lucruri şi i-am adus, spre demonstraţie, un vraf de programe de sală, afişe şi alte 
materiale doveditoare. 

Au rămas perplecşi: tocmai descoperiseră că nu coborâsem chiar atunci din 
copac. 

Sistemul de relație cu publicul fusese, înainte de anii '90, unul bine articu- 
lat şi consecvent aplicat. Rezultatele acestui efort al teatrului s-au văzut multă 
vreme: "Timişoara are, încă, un public bine format şi informat, deşi, dacă tot 
vorbim despre cauză şi efect, se simte în ultimii ani şi lipsa acestei preocupări a 
teatrului. 

Totuşi, sporadic, în stagiunile 1997-1998 şi 1998-1999, sub denumirea 
A.B.C. teatral, s-a derulat un Program cu două proiecte: Şcoala spectatorului 
şi Experiment teatral. 

O formă de „şcolarizare” a tineretului timişorean în ceea ce priveşte arta 
teatrului constituia un punct ferm în Programul proaspătului director Ştefan 
Iordănescu. 

Au demarat mai multe tipuri de proiecte: 

Spectacolele A.B.C. — era un proiect ce cuprindea spectacole comentate, 
analizate de către realizatori împreună cu publicul acestora. În acest program s- 
au inclus spectacolele Cu uşile închise de Jean Paul Sartre, reprezentat în cursul 
anului 1997, şi Jacques sau supunerea de Eugen Ionescu, în cursul anului 1998. 

Şcoala spectatorului. Proiectul viza întâlniri ale artiştilor — actori, regizori, 
scenografi, muzicieni, dramaturgi — cu publicul universitar în Aula Magna a 
Universităţii de Vest, Timişoara. Au avut loc asemenea întâlniri cu actrița Maia 
Morgenstern, care pregătea Elisabeta de John Foster, în regia lui Victor Ioan 
Frunză (Cum înțeleg eu să fac teatru), cu Victor loan Frunză (Teatrul patetic), 
Mihaela Lichiardopol (Teatrul după Biblie) etc. Pentru stagiunea 1998-1999, 
Stagiunea Europeană, au fost prevăzute, în cadrul acestui proiect, întâlniri cu 
mai toţi regizorii şi scenografii invitaţi. Cea mai mare parte dintre ele s-a şi rea- 
lizat, în forme mai mult sau mai puţin bine pregătite şi reuşite. 

Atelier — a fost un proiect care avea ca obiectiv deschiderea unor căi de 
colaborare cu trupele de amatori, precum şi constituirea şi asistarea tehnică 
şi artistică a atelierelor de teatru din liceele timişorene. În cadrul acestui 
proiect, Teatrul Naţional a susținut, prin asistență de specialitate, realizarea 
spectacolelor O noapte pierdută la Teatrul studențesc „Ihespis, Hamlet 
la Liceul „Shakespeare” şi a organizat, împreună cu Liceul Bănățean, primul 
Festival de teatru al adolescenților (în limba engleză), T4T, care s-a desfăşurat 
în martie 1998 şi care a energizat atelierele deja existente. Cu un an în urmă, în 
cadrul unei mese rotunde cu titlul Teatrul în școală, şcoala în teatru, Teatrul 
Naţional a invitat profesorii liceelor timişorene interesate în a forma sau susține 
astfel de ateliere. 


Obiectivul de perspectivă al programului era acela de a include în progra- 
mele şcolare orele de teatru, atât de utile pentru formarea adolescentului. 


XXX 


Dacă preocuparea teatrului pentru formarea foarte tinerilor spectatori ca 
public avizat de teatru prin mijloacele deja amintite, oferta repertorială pe de 

o parte, pe de altă parte, o serie de acţiuni concertate, susținute cu tenacitate 
de teatru şi îmbrăţişate cu disponibilitate şi plăcere, de şcoli şi facultăţi, a fost 
una notabilă, justificată şi răsplătită cu rezultate admirabile, a existat aceeaşi 
preocupare şi pentru formarea sau cizelarea, ori chiar corectarea gustului 
spectatorilor maturi. 

În anul 1973 a fost inaugurat un program care se numea Întreprinderea 
prietenă, relația instituindu-se inițial cu o singură întreprindere, Industria 
Lânii, pentru ca apoi să se extindă cuprinzând şi alte întreprinderi ca: Electro- 
motor, Electrometal, LAEM, Electrotimiș etc. 

Scopul şi fizionomia acestui program fuseseră menţionate într-un pliant ce 
însoțea caietul de sală al spectacolului Mobilă şi durere, în anul 1980: „Pentru 
ca eficiența educativă a teatrului să atingă cote cât mai înalte, nu este suficient a se 
avea în vedere doar calitatea mesajului transmis, ci şi pe cea a elementului receptor, 
a spectatorului adică, ce trebuie să fie în stare a-l înţelege (mesajul) şi a se sensibiliza 
sub impresia lui. Deci, pentru a se putea realiza educaţia eficientă PRIN teatru, este 
necesar a educa publicul, cel tânăr în special, PENTRU teatru. 

Iar a-l educa astfel înseamnă a-l forma, a-i forma bunul gust, demers ce con- 
stituie, evident, una din obligaţiile de onoare ale fiecărui teatru. A respecta ideea de 
suveranitate a publicului nu înseamnă a te ţine scai de gustul său, ci înseamnă efortul 
de a-i clădi un sistem de valori autentice, de a-i consolida simţul valorii, de a-i 
oferi repere stabile şi referiri certe în perceperea acesteia. Înseamnă a-l educa şi 
a-l câştiga astfel pentru teatru. 

Analiza situaţiei concrete a relaţiei teatrului cu publicul său, analiza cate- 
goriilor diferite de public, a necesităţilor culturale ale acestora (...), a ridicat în fața 
Teatrului Naţional din Timişoara problema necesităţii descoperirii unor forme noi de 
activitate culturală, menite a acţiona în sensul formării şi educării publicului, pentru 
creşterea capacităţii lui receptoare. 

Acţiunea Întreprinderea prietenă a teatrului (una dintre aceste forme) are la 
bază gândul de a capta interesul publicului, de a-i forma şi direcţiona gustul pornind 
de la cunoaşterea mai profundă a oamenilor între ei, artişti şi public? 

Scris în anul 1980, materialul purta însemnele obligatorii ale propagandei 
ideologice, dar, în egală măsură, se regăseau aici obiectivele generoase ale tea- 
trului referitoare la formarea publicului de teatru. Alături de acest mic material 
explicativ exista şi un reportaj: Mărturie sentimentală despre valorile Elec- 
trometalului. 

Un fragment din spectacol a fost prezentat într-o zi în secțiile întreprinderii, 
s-a aflat că în caietul program al spectacolului se vorbeşte despre oamenii Elec- 
trometalului, despre problemele lor, că o parte din acestea se regăsesc comenta- 
te chiar în spectacol etc. etc. 

Toată întreprinderea a venit la teatru, în câteva rânduri, pentru că nu în- 
căpeau la o singură reprezentație, cu familii, copii, veri, cumnați şi vecini, cu 
administratorul de bloc şi pompierul de servici, ca să vadă un spectacol ai cărui 
artişti, chiar dacă nu le erau chiar prieteni angajaţilor întreprinderii, oricum, 
erau pe aproape, ba chiar se vorbea despre ei, „electrometaliştii, în programul de 

sală al spectacolului. Aşa afla despre dânşii tot oraşul, ceea ce nu era puţin lucru 
etc. etc. 

S-a instituit o relație amicală între teatru şi instituțiile prietene, lucru mai 
mult decât benefic pentru ambele părți. 

Câţiva ani mai târziu, din 1984 până la revoluţie, când teatrul intrase în sis- 
tem de autofinanţare, întreprinderile prietene ne-au fost alături cu adevărat, cu 
incredibile ajutoare materiale şi morale. 

Tot întreprinderile prietene, cu oamenii lor extraordinari ne-au fost alături 
şi atunci când trebuia „salvat” vreun spectacol care nu putea trece de cenzura 
„ideologilor'. 

Aşa s-a întâmplat cu spectacolul Studiu osteologic al unui schelet de cal 
dintr-un mormânt avar din Transilvania, de D.R. Popescu, regizat de Ioan 
Ieremia. Comisia ideologică îl cenzurase deja, dar parcă tot nu-i venea să-i dea 
drumul. Premiera a fost condiţionată de o avanpremieră cu public, la care tre- 
buia să participe, alături de spectatori, şi respectiva comisie ideologică a județu- 
lui de partid. Urmau discuţiile care ar fi trebuit să evidenţieze ce anume şi cât au 
înțeles spectatorii din spectacolul acesta care mărturisea nişte adevăruri destul 
de dure despre istoria relativ recentă a României. Şi, oricum, inconfortabile pen- 
tru conducerea de partid şi de stat la vremea respectivă. 

Era în 1981. 

Între timp, lista Întreprinderilor prietene crescuse, Electrometalului, Elec- 
tromotorului, IAEM-ului adăugându-li-se extraordinara întreprindere Elec- 
trotimiş, condusă de şi mai extraordinarul său director, domnul Arke Marcus, 
specialist de elită, manager unic şi un mare iubitor de teatru. După ce vizitasem 
în mai multe rânduri Electrotimişul, am scris şi despre Electrotimiş un reportaj 
pentru caietul de sală al piesei în discuţie: Imperativul condiţiei competiţio- 
nale. 

Cu „oferta” aceasta de reportaj în mână ne-am dus, doamna Nicoară şi cu 
mine, la Electrotimiş. Domnul Marcus a părut impresionat de imaginea între- 
prinderii pe retina teatrului, şi abia după aceea i-am spus că mai avem o proble- 
mă. Cea cu vizionarea. 

„Nu este nicio problemă” — a zis domnul Marcus. În aceeaşi seară, într-o sală 
a întreprinderii, m-am întâlnit cu vreo 30 de tineri deştepţi, aleşi „pe sprâncea- 
nä” de domnul Marcus, pe care i-am instruit ce să înțeleagă şi ce să nu priceapă 
în ruptul capului din ceea ce urmau să vadă. Au înțeles toți, deplin şi repede. 
Discuţiile care au urmat vizionării, cu publicul din sală, au fost un succes de 
necontestat. 

Şi aşa a trecut spectacolul de vigilența comisiei ideologice, bine desfrunzit, 
este adevărat, dar nu chiar atât cât ar fi vrut ea. 

Tot Întreprinderea Electrotimiş, cu oamenii ei minunati, a găsit nenumărate 
modalități practice de a ajuta Teatrul Naţional în perioada autofinanţării. Ediţia 
1987 a Galei Dramaturgiei Româneşti Actuale a beneficiat de sprijinul acestei 
întreprinderi care a suportat costul tuturor tipăriturilor din festival. 

Preocuparea Teatrului Naţional pentru formarea publicului său prin mijloa- 
ce tangente spectacolului a fost, după cum am relatat până aici, permanentă, cu 
unele hiatusuri în continuitate, desigur, dar, oricum, permanentă. 


După 1990, acest tip de relație cu publicul matur din intreprinderile timi- 
şorene a fost abandonat, relația rămânând doar la nivelul acţiunii serviciilor de 
impresariat ale teatrului. 

Personal, am avut mereu o slăbiciune pentru public. Şi o grijă permanentă. 
Ea a fost exprimată şi prin crearea, în ultimii 10 ani, a unor programe speciale 
care îl aveau în vedere. 

Unul dintre ele se referă la problemele specifice ale unei colectivități multi- 
etnice, malaxorul ultimei părți a istoriei noastre postrevoluționare reuşind să 
creeze o mulțime de probleme, nu în ultimul rând culturale, dar şi sociale şi chiar, 
pe scurte porțiuni de timp, politice. Programul încerca să identifice posibilităţile 
teatrului, ca forță activă a schimbării, de a interveni. 

Programul nu a fost aplicat la Timişoara, cel puţin pentru faptul că, aici, la 
Teatrul Naţional, directorii s-au „rulat” într-un ritm mult prea alert pentru ca 
ceva să prindă cheag. Şi, probabil, şi din alte rațiuni. Eu îl reproduc, dacă nu pen- 
tru altceva, măcar pentru că poate îi va folosi cuiva, cândva, vreodată. 

Programul l-am întocmit în anul 1995. 


PROIECT STAGIU 
de formare şi educare a publicului prin teatru 


DIMENSIUNEA INTERCULTURALĂ A 
TEATRULUI PLURILINGV DE LA TIMIŞOARA 


La originile sale, misterul teatral avea o clară funcţie de terapeutică morală. 

Oamenii veneau la teatru să se purifice, înrâurirea asupra minții şi a sufletului 
spectatorului era tenace şi îndelungată şi aşa a rămas de-a lungul timpului, peste se- 
cole, până azi. Teatrul a rămas şi astăzi ceea ce a fost dintotdeauna: o forță activă, 
capabilă să cristalizeze curente de opinie, un mod de reflecţie colectivă asupra 
destinului omului în raport cu sine însuşi, în raport cu semenii, în raport cu 
„cetatea; ori cu lumea. 

Teatrul a fost mereu, în timp, forța care a încercat să împace multiplele contra- 
dicţii ale câte unui moment din istoria omenirii. 

Vocaţia recunoscută a teatrului este aceea de liant între oameni de vârste, naţio- 
nalități, credinţe religioase, etnii diferite. 

Urmărind împreună destinele unor personaje celebre, fiecare spectator învaţă să se 
descopere pe sine însuşi şi pe omul de alături, mai profund şi mai nuanțat. Urmărind 
conflictele ce-au zguduit lumea cu secole în urmă, înţeleg mai multe despre istoria 
contemporană lor. Şi chiar dacă, stând alături în sala de teatru, spectatorii vin de pe 
meridiane geografice diferite şi vorbesc limbi diferite, ei primesc, prin însemnele artei 


* Capitolul a fost scris în 2005. 

spectacolului teatral, acelaşi mesaj semantic şi aceeaşi informaţie estetică şi în emoția 
lor comună se topeşte orice i-ar fi putut despărți. 

Rostul teatrului este acela de a lansa în fața spectatorilor marile întrebări 
ale epocii, căror întrebări spectatorul este chemat să le răspundă prin însăşi viața lui, 
răspunsul fiind întotdeauna deschizător de noi orizonturi de înţelegere a fenomenelor 
socio-politice ale momentului. Producând mutații profunde în gândirea şi structura 
afectivă a spectatorului, cu efecte — mediate — asupra realităţii sociale, evenimentul 
teatral este, întotdeauna, şi un eveniment social. Epilogul oricărui spectacol teatral 
se joacă întotdeauna în conştiinţa spectatorului. 


Experienţa istorică a teatrului românesc i-a relevat acestuia capacitatea de a 
funcţiona ca o importantă şi activă forță de rezistență, prin cultură, a unui popor, 
în timpuri istorice derizorii, ca un semnal de alarmă, ca o puternică şi percutantă 
formă de protest public în faţa dezordinii sociale şi politice a unei anume perioade din 
această istorie. 

Importanţa şi eficiența acțiunii culturale în dezamorsarea unor tensiuni inter- 
umane, rolul teatrului de liant de esenţă nobilă între oameni despărțiți de adevăruri 
diferite, au fost deja demonstrate de îndelunga experiență socială. 

Într-o lume contemporană deşirată de interese economice, religioase, etnice, po- 
litice, sociale, teritoriale, divergente, o lume în care apelul la rațiune pentru salvgar- 
darea păcii şi a vieţii trebuie făcut prin orice mijloace şi de către orice forță sau or- 
ganism capabil de influență pozitivă în acest sens, s-a ridicat, nu o dată, întrebarea: 
poate să facă teatrul ceva important, eclatant, eficient în acest sens? 

Desigur, a fost, mereu, răspunsul: oricât de mari ar fi eforturile sale şi oricât de mici 
izbânzile în lupta pentru rațiune şi înţelegere, teatrul este dator să se implice în aceasta 
cu toate mijloacele lui specifice de influențare, cu argumentele şi puterea lui persuasivă. 

Trebuie să o facă pretutindeni în lume şi cu atât mai mult în zone geografice care, 
prin configurația componenţei etnice, pot fi sau pot deveni potenţiale „puncte nevral- 
gice” 


SITUAŢIA CONCRETĂ a Municipiului Timişoara 

Timişoara are o condiţie unică în Europa prin faptul că posedă trei teatre de trei 
limbi: română, germană şi maghiară, funcţionând într-un singur imobil, situat în 
chiar inima municipiului. Teatrul de limbă română (Teatrul Naţional) a luat ființă 
în 1945, apoi, în 1954 şi respectiv 1956, la început ca secții ale sale, pe urmă cu exis- 
tentă autonomă, Teatrul Maghiar şi Teatrul German de Stat, ele venind să răspundă 
nevoilor spirituale ale unei numeroase populații de etnici maghiari şi germani care 
trăiesc, de secole, alături de românii din această zonă. 

Majoritatea populaţiei Timişoarei, urmare a unei bune şi îndelungate convieţu- 
iri între etnici diferiţi, vorbeşte, pe lângă limba română, încă una sau două dintre 
limbile de circulație în zonă. 


Viaţa spirituală a municipiului Timişoara, în special cea teatrală, a cunoscut un 
proces istoric lung de influenţe şi întrepătrunderi ale valorilor teatrului românesc cu 

cele ale teatrului german şi maghiar. Încă din prima jumătate a secolului al XVIII-lea, 
trupe teatrale germane şi maghiare au susţinut, stagiuni în şir, spectacole, la Timişoara, 
în cele două limbi dar, unele dintre ele, şi în limba română. Ansamblurile teatrale de 
amatori care au precedat înființarea instituţiilor teatrale profesioniste au susținut 
spectacole în cele trei limbi. De altfel, condiţia plurilingvă a populaţiei timişorene a 
înlesnit accesul larg al publicului la spectacole, indiferent de limba folosită pe scenă. 
Sunt cunoscute trupe cum au fost cele ale maghiarilor Pali Elek şi Iosif Farkas sau a 
germanului Johann Gerger, dar şi altele care, la mijlocul secolului trecut, susțineau 
reprezentațiile teatrale, alternativ, în două limbi, cea proprie şi română. 

Disponibilităţile largi, deja demonstrate de istoria culturală a municipiului, pen- 
tru cooperare a artiştilor şi creatorilor de spectacol aparținând unor structuri etnice 
diferite şi vorbind limbi diferite, capacitatea de a depăşi false bariere de comunicare 
— formală — în favoarea unei conlucrări artistice fructuoase, creatoare de valori artis- 
tice importante, în beneficiul egal al publicului multietnic din Timişoara şi, în general, 
din Banat, reprezintă o garanție a posibilităţilor de aplicare practică a proiectu- 
lui, precum şi a rezultatelor sale. 


SCOPUL proiectului 

1. Realizarea, în rândul populației plurilingve şi multietnice din municipiul Ti- 
mişoara şi zona limitrofă — prin intermediul teatrului, ca manifestare spirituală cu 
reflex social, — a imperativului contemporaneităţii, înțeles ca asumare a conştiinţei 
naționale în consonanță cu spiritul larg, european, deschis, tolerant, disponibil, crea- 
tiv, singurul capabil să genereze comportamente sociale fireşti între diferitele structuri 
ale populaţiei din această zonă. 

2. Developarea, prin mijloacele informaţiei culturale, pentru o populaţie etero- 
genă etnic a idealurilor şi a valorilor lor comune, existente cu evidență de-a lungul 
unei lungi istorii de convieţuire comună, în care ele au constituit liantul cel mai im- 
portant. 

3. Continuarea, dezvoltarea şi amplificarea unor acţiuni conjugate ale celor 
trei teatre de limbi diferite din Timişoara. Crearea unor programe speciale care să 
includă potenţialul artistic al celor trei trupe. 

4. Antrenarea în multiple activităţi cultural- teatrale comune, cu valoare 
educativă, coordonate de Teatrul Naţional, a şcolilor gimnaziale şi liceelor cu lim- 
ba de predare română, germană, maghiară şi sârbă. 


METODOLOGIE de aplicare 

Proiecte repertoriale concertate ale celor trei teatre în cadrul unei strategii comune 
de educare a publicului plurilingv, printr-un program repertorial gândit de cele trei 
teatre în ideea complementarităţii ofertei lor culturale. 

Vorbind despre teatrul plurilingv din Timişoara, facem în mod deliberat abstracţie 
de sistemul administrativ care separă formal cele trei teatre în discuţie, acesta asigu- 
rându-le doar o structură organizatorică individuală, ele regăsindu-se, prin tot ceea 
ce înseamnă scop, vocaţie, căutare, acțiune comună, adică prin însăşi substanța lor, ca 
instituţie culturală unică, cu adresabilitate unui public, pe un mare segment al său, 

unic, şi uzând de acelaşi sistem de comunicare bazat pe principii şi țeluri identice, deci 
unul comun, indiferent de limba care poartă mesajul semantic. 


REZULTATE scontate 

1. Concertarea propunerilor repertoriale ale celor trei teatre. În măsura în 
care proiectele repertoriale ale celor trei teatre vor fi coerent articulate în conformi- 
tate cu una sau mai multe direcţii educaţionale unanim acceptate ca fiind importan- 
te şi oportune pentru publicul timişorean în acest moment, rezultatul imediat va fi o 
creştere a forţei de impact şi influență a teatrului asupra acestuia. 

Pot fi puse, spre exemplu, în circulaţie, în acest moment, idei pornind de la cea a 
moralității relaţiilor sociale, până la problema raportului individului cu puterea şi 
structurile sale, de la frumuseţea relaţiilor interumane bazate pe idealuri şi valori 
comune, până la ideea posibilităţii şi a dreptului structurilor etnice de oriunde de a-şi 
păstra integritatea şi personalitatea spirituală într-un cadru normal al deschiderii şi 
dialogului civilizat etc. 


Lansarea unei idei de către spectacolul unuia dintre teatre, preluarea, prelungirea, 
nuanțarea, accentuarea ei de către spectacolele celorlalte, creează, dincolo de orice, un 
circuit preţios de înțelegere nu doar între public şi teatre, dar chiar şi între colectivele 
artistice ale acestora. Abordarea unei sfere de probleme identice sau asemănătoare, 
cu mijloace de expresie teatrală diferite, oferind astfel publicului măsura multiplelor 
posibilităţi ale spectacologiei teatrale este, credem, o modalitate eficientă de educare 
estetică a publicului. Şi oportună, dacă luăm în considerare etapa istorică anterioară, 
în care teatrului i s-a impus un anume tip de didacticism, străin esenței sale estetice şi 
vocației sale educaţionale. 

În cadrul aceluiaşi punct din program referitor la concertarea proiectelor reperto- 
riale, regăsirea, cu consecvență, în repertoriul fiecăruia dintre cele trei teatre, a 
universului spiritual şi a valorilor dramaturgiei celorlalte etnii, prin abordarea 
unor nume de rezonanță, reprezentative pentru dramaturgia acestora, este, cre- 
dem, o măsură eficientă şi oportună pentru cunoaşterea mai profundă a valorilor şi 
identităţii naţionale a fiecăreia dintre structurile etnice conlocuitoare ale Timişoarei. 

Întrepătrunderea creatoare, fuzionarea unora dintre aceste valori, nu este un pro- 
ces de dată recentă ci unul vechi de secole în această zonă a Banatului. Acest proces 
însă, continuat şi amplificat prin contribuţia programatică a celor trei teatre, nu 
poate fi decât benefic pentru sfera culturii teatrale. 

Revelarea, prin intermediul spectacolului teatral, a acestui proces de interferență 
culturală, creează, la actor şi spectator deopotrivă, sentimentul apartenenței la un 
univers spiritual comun, în care îşi regăsesc propriile valori amplificate, îmbogățite 
prin alăturare, influențare, contopire. 

În acest sens este importantă descoperirea acelor texte literare (nu neapărat dra- 
matice dar cu potenţial de prelucrare scenică), texte în care se pot regăsi acele influenţe 
culturale multietnice, expresie a păstrării identității proprii fiecărui segment etnic dar 
şi, egal, expresie a fuzionării creatoare a lor într-un produs cultural unic, rafinat, îm- 
bogățit, cu forţă de expresie şi forță de influențare culturală sporite semnificativ. 


284 


www.cimec.ro 


AMINTIRI TĂCUTE 


Spectacolul comun al celor trei teatre, cu forţe artistice reunite, cu adresabilitate 
amplă, plurilingv sau nu, pe un asemenea text, ar putea face din teatrul timişorean, 
o dată în plus, un liant spiritual dar şi o forță puternică şi persuasivă de sudare, prin 
cultură, a diferitelor straturi etnice existente în această zonă. 

Acest proiect de program a fost prezentat Facultăţii de Filologie a Universităţii 
de Vest Timişoara care, interesat de el, si-a exprimat sprijinul în sensul investigării 
materialelor literare din zona Banatului, mai puţin cunoscute sau chiar ignorate, dar 
susceptibile de a putea reprezenta baza literară a unui asemenea spectacol. 


2. Spectacole plurilingve realizate prin cooperarea forţelor artistice ale celor 
trei teatre. Spectacolele pot fi prezentate alternativ pe cele trei scene, adresându-se, 
oricum, unui public plurilingv. Pot fi speculate, cu nebănuite rezultate artistice, posibi- 
lităţile expresive diferite ale celor trei limbi, în scopul amplificării mesajului semantic 
şi estetic pe care îl poartă spectacolul. 


3. Schimburi sistematice de cadre artistice — actori, regizori, pictori scenografi, 
în echipă — între teatrele din Timişoara şi teatre similare din Germania, Ungaria, Serbia 
etc. Şi în cadrul acestui punct din program există, în istoria recentă, dar şi mai îndepăr- 
tată a celor trei teatre timişorene, experiențe cu rezultate notabile, experienţe care 
credem că pot şi trebuie să fie amplificate prin proiecte comune aplicate programatic. 

4. Susținerea, prin echipe mixte de creatori de spectacol, a unui program coe- 
rent articulat de educare teatrală, adresat liceelor cu limbă de predare română, 
franceză, engleză, germană şi maghiară. 

Rezultatele acestui punct din program ar trebui să fie legate nu numai de înțelegerea 
fenomenului teatral în esenţa lui de artă a cetăţii, chemată a reflecta şi comenta 
problemele acute ale prezentului ci, mai ales, de inculcarea conştiinţei identicului 
valorilor de bază, fundamentale, ale teatrelor cu orice limbă de exprimare. De 
fapt, decuparea „ideii de teatru” timişorean, plurilingv, animat de idealuri şi scopuri 
de orice fel, morale, culturale, civice etc., unice şi care se adresează, cu mijloace identice, 
unui public multietnic, sudat, pe lângă multe alte forme de acțiune (administrativă, 
de educaţie, de apartenenţă geografică etc., şi prin identificarea şi includerea într-un 
spațiu cultural comun, în care valorile spirituale sunt rezultatul contribuției 
egale a tuturor. 

În cadrul aceluiaşi punct din program pot intra în discuţie şi alte forme de relaţie 
ale creatorilor din cele trei teatre timişorene, într-un efort concertat, cu sistemul de 
învățământ din municipiu. Adresate unui auditoriu de adolescenţi, încă neformaţi, 
fără valori de referinţă, fără o informaţie îngrijită în domeniu, conferințele, susținute 
de personalităţi marcante ale vieţii culturale şi teatrale din Timişoara, dar nu numai, 
pe teme cum ar fi, bunăoară, Interferenţele culturii teatrale în Banat şi Ardeal, ori pe 
altele din aceeaşi zonă, nu pot fi decât fructuoase. 

Desigur că vârsta segmentului-ţintă de adresare poate varia în funcţie de structu- 
ra şcolilor cu limbile de predare mai sus menţionate, importantă este oferta teatrelor 
de acțiune comună, concertată, cu interes egal pentru pregătirea copiilor de ori- 
ce etnie. 

În acelaşi punct al programului ar putea intra şi activitatea de iniţiere în practi- 
ca teatrală a copiilor, ştiut fiind că teatrul este o excelentă modalitate de dezinhibare, 
de creare a unor deprinderi de comportament social, de înțelegere a ideii de echipă, de 
uniune, bazată pe alte valori şi repere decât cele ale limbii vorbite?” 


În anul 2001, nemulțumită de modul destul de întâmplător de alcătuire a 
repertoriului teatrului, rămas în totalitate la mâna regizorilor, m-am gândit că 
ar fi oportun un „studiu de teren” asupra orizontului de aşteptare al publicului 
timişorean în ceace priveşte oferta teatrului meu. 

Am făcut o propunere de program cu o analiză a raportului Teatru Naţional 
— public în etapa 1990-2001, programul urmând a fi realizat în colaborare cu Fa- 
cultatea de Sociologie-Psihologie a Universităţii de Vest, Timişoara. El suna așa: 


SPECTATORUL - PARTENER AL ACTORULUI 
Program realizat în colaborare 
Universitatea de Vest Timişoara — Facultatea de Sociologie 


A. RAPORTUL TEATRUL NAŢIONAL TIMIŞOARA - PUBLIC 
Evaluarea condiţiilor concrete care au generat necesitatea lansării Programului 


O observaţie atentă asupra RAPORTULUI SPECTATOR / TEATRU NAŢIO- 
NAL la Timişoara, începând din 1990, relevă OSCILAŢIA ACCEN TUATĂ a in- 
teresului publicului timişorean, în perioada menţionată, faţă de Teatrul Naţional şi 
oferta lui artistică. 

Se impun câteva precizări: 

1. În primii doi ani după revoluţie, publicul s-a îndepărtat evident, masiv, 
de teatru. 

Cauzele pot fi identificate în: 

a. Interesul crescut - chiar exclusiv - al realilor şi potențialilor spectatori de 
teatru față de „spectacolul străzii; inedit şi mult mai magnetic decât oferta teatru- 
lui, oricum ar fi arătat ea, măcar şi pentru faptul că în acest spectacol el, publicul de 
teatru, era chiar Actorul. Spectacolul străzii nu avea fard, era deci mai dramatic prin 
autenticitate şi posibilitatea implicării directe, fizice, a spectatorilor de teatru. 

b. Explozia informaţiilor, de toate categoriile şi din toate zonele de inte- 
res, multe dintre ele interzise vreme de o jumătate de secol, informaţii găzduite de 
noua presă liberă, senzaţional de bogată şi diversă ca număr de publicaţii şi factură. 
(Chiar mult prea liberă, liberă şi de elementarul bun simţ). Fenomenul cultural s-a re- 
găsit aici doar sporadic comentat şi nerelevant reprezentat ca exactitate a judecății de 
valoare asupra subiectului vizat, dată fiind condiţia de amatori în domeniu a foarte 
proaspeților „cronicari dramatici” care nu aveau sisteme de referinţă certe în evaluarea 
valorii culturii, dar şi a subiectivismului extrem al acestor jurnalişti, generat de diver- 
sitatea apartenenţei lor politice, devenită, eronat, criteriu de apreciere culturală. 

c. Valoarea relativ scăzută a spectacolelor teatrului, aflat în situația de a-şi 
modifica din bază, fundamental, fizionomia comunicării şi expresiei artistice — eso- 

pică, alegorică, subtextuală vreme de 50 de ani —, în favoarea comunicării directe şi 
libere. A fost, pentru toate teatrele, o perioadă tensionată şi dramatică, de căutări, de 
eşecuri, de experimente, de excese, deci de nivel artistic scăzut al spectacolelor. Unii 
creatori de spectacol, importanţi, cum ar fi Cătălina Buzoianu, nu s-au apropiat de 
teatru câțiva ani, alţii, mai curajoşi sau inconştienți, s-au întrecut în încercări ratate. 


2. Următorii 10 ani au însemnat, pentru PUBLIC, o perioadă oscilantă, de flux şi 
reflux al interesului pentru teatru. 

Pentru TEATRUL NAȚIONAL din Timişoara a fost o lungă perioadă de instabi- 
litate managerială, fapt reflectat în calitatea precară a spectacolului teatral. 

S-au perindat la conducerea teatrului opt directori, dintre care trei interimari. 
Managerii „stabili” au ambiţionat să construiască, fiecare în parte, un alt sistem ma- 
nagerial faţă de cel precedent, preluând din acesta foarte puţin sau deloc, cel mai ade- 
sea nici măcar acumulările certe valoric, situația conducând firesc la discontinuități 
în ritmicitatea ofertei artistice a teatrului, dar şi la o valoare medie a ofertei, fenomen 
specific permanentei schimbări. Înterimatul a însemnat o perioadă de stagnare, din 
toate punctele de vedere, a activităţii teatrului, perioadă macerată însă din interior 
de lupte intestine pentru putere. 


a. Valoarea artistică a ofertei culturale. 

Marea majoritate a spectacolelor s-au situat la nivel mediu şi submediu. 

Cauze de natură artistică: 

- Fizionomia unei democraţii „sui generis” şi în teatru (situaţie similară în toate 
teatrele româneşti, dar nu numai), egală, în multe împrejurări, cu anarhia şi haosul. 

- Fluctuaţia necontrolată a cadrelor artistice, situaţie generată de lipsa unei Legi 
a teatrelor care să reglementeze juridic drepturile dar şi obligaţiile reciproce ale tea- 
trelor şi actorilor, în noul sistem democratic de funcţionare. Plecarea în mijlocul sau 
la sfârşitul unei stagiuni a actorilor cuprinși masiv în distribuțiile unor spectacole, a 
condus la abandonarea acestora, înlocuirile nemaiputând asigura acelaşi nivel artistic 
al spectacolului. 

- Totala libertate de opțiune repertorială a teatrelor, dar şi un regim „regizorocrat” 
excesiv în această direcție, a permis pătrunderea în repertoriul teatrului a unui mare 
număr de texte lipsite de valoare artistică, axate pe tematici şi probleme care, în sine, 
(sex, politică de ex.) nu au interesat publicul, sau, poate, l-ar fi interesat într-o altă 

formă artistică, mai elaborată artistic, mai puțin excesivă şi naturalistă ca reprezen- 
tare scenică. 

- Abandonul, firesc, al cenzurii ideologice a condus, nefiresc, şi la abandonul nece- 
sarei cenzuri artistice. 


Notă: Publicul, bine format şi informat al Timişoarei, a ales mereu în acest in- 
terval de timp analizat, cu exactitate, spectacolul valoros şi pe cel de care avea nevoie. 


De unde sinusoida creşterii şi descreşterii evidente a interesului său pentru Teatrul 
Naţional . 

b. Atitudinea presei locale, în context. 

Existenţa convulsionată a teatrului, lupta pentru forță de influență în interior şi 
pentru capital de imagine în exterior, pentru alte forme de afirmare individuală, dese- 
ori vedetistă şi oarecum neacoperită, alte tipuri de conflicte interne au reprezentat o 
„mină de aur” pentru presa timişoreană care a continuat să fie permanent asumată de 
interesul pentru comentariul acestor evenimente minore, neartistice dar spectaculoase, 
în detrimentul comentariului avizat şi exact asupra fenomenului teatral. 

Publicul a gustat un timp picanteria, nesesizând însă nici el, nici presa însăşi, că 
astfel se distruge micul halou de mister în care trăieşte lumea scenei şi de care avea şi 
are încă nevoie spectatorul român în acel şi în acest moment în care absolut totul, 
toată murdăria — de la viaţa familială la relaţiile belicoase dintre partidele politice 
— se spăla şi continuă să se spele cu valuri de cerneală tipografică, invective şi calomnii, 
în piaţa publică. 

(Presa nu a înțeles că nicio echipă de fotbal, fluierată mereu de propriii suporteri, 
nu va putea câştiga vreodată.) 

Cum caruselul directorilor teatrului s-a învârtit după cursul schimbărilor poli- 
tice la guvernare, presa nu a ostenit să-i laude sau să-i înjure corespunzător, pe ei 
ca persoane fizice, dar şi, ciudat, întreaga activitate a teatrului pe care, temporar, îl 
gestionau. 

Publicul a venit la teatru şi a plecat de la teatru, i-a plăcut sau nu i-a plăcut ce 
vedea aici, nu numai în funcţie de propriile opțiuni culturale şi politice, concordante 
sau nu cu „culoarea” directorului susnumitei instituţii de spectacol, dar şi în funcție de 
„ghidajul presei libere” în acest sens. 

Lipsa conştiinţei responsabilității presei pentru cuvântul scris, faţă de judecata de 
valoare emisă asupra unui fenomen, instituţii sau persoane fizice, a făcut ca, în nenu- 
mărate rânduri, din motive exclusiv „civile; deci neartistice, improvizații „jurnalişti 
culturali” să confunde, analizând activitatea teatrului, peştele de sticlă cu renumitul 
galle, realizând teatralul „qui pro quo; care nu are valoare însă decât pe scenă. 

Publicul, cititor ai presei timişorene libere, cam plictisit de la o vreme, a rămas să 
aştepte acasă, privind la televizor sau în sine însuşi, ca spectaculoasele conflicte civile 
ale teatrului, atât de mediatizate, fie ele politice sau doar morale, să devină artistice, 
urcând pe scenă, acolo unde le este locul. 

Teatrul este, în esența lui, conflict. 

Dar artistic. 

Între timp, iubitorul de teatru timişorean a urmărit toate spectacolele Agenției de 
impresariat Artmedia, care a adus spectacole cu actori bucureşteni cunoscuţi, despre 
care publicul nu ştia nimic decât că sunt Mari şi Foarte Buni. Nici nu avea nevoie să 
ştie altceva despre ei. Oare de ce să fi suferit actorii timişoreni un alt tratament? 


O mare parte din responsabilitatea acestei situaţii, reale, revine Teatrului Naţio- 
nal însuşi, incapabil să contracareze informaţia civilă a presei cu o strategie promo 
aplicată diferit la fiecare tip de spectacol, capabilă să percuteze semnificativ şi insis- 
tent în zona de interes cultural a mai multor categorii de public. O informaţie avizată, 
profesionistă, „din interior, o confesiune de intenţie a teatrului legată de opțiunea de 

text, o mărturisire a mai multor creatori de spectacol legat chiar de drumul, deloc sim- 
plu, al „gestație, portrete ale actorilor implicaţi, regizori, scenografi etc. etc., o sumă de 
informaţii care să capteze permanent atenția spectatorilor ar fi redirecționat interesul 
publicului spre o zonă mai profitabilă atât pentru publicul însuşi, cât şi pentru teatru: 
zona culturală. 

Publicul timişorean a demonstrat, pe parcursul celor 12 ani la care ne referim, că 
vine la teatru atunci când are la ce veni. 

Alte categorii de cauze care au distanțat publicul de teatru: 

1. Magnetismul programelor TV, după revoluţie „liberalizate” ca diversitate a 
ofertei informaţionale, capabile să satisfacă normala curiozitate a publicului pentru 
tratarea (artistică sau neartistică), a unor teme — cum ar fi sexul, crima, perversita- 
tea, drogurile etc. — tabu vreme de o jumătate de secol pentru noi. 

- Accesul la un evantai larg de canale TV româneşti şi străine, specializate pe 
domenii unele dintre ele, pe tipuri de informaţie, capabile deci să răspundă sigur unei 
anume preferinţe, unui anume tip de solicitare. (desene animate, descoperiri ştiinţifice, 
evenimente mondiale la zi etc) 

- Accesul relativ ieftin (abonament TV) la o plajă largă de informaţie culturală, 
incluzând-o, prin anume programe, şi pe cea teatrală. 

- Comoditatea vizionării TV. Posibilitatea de a vedea „orice” fără niciun efort fizic 
sau financiar. 

2. Gradul tot mai accentuat de pauperitate a diferitelor categorii sociale 
de public. Imposibilitatea de acces la cultura teatrală, împotriva preţurilor scăzute 
practicate de teatru. Scăzute în raport cu costurile reale de realizare a spectacolelor, 
mari totuşi faţă de posibilităţile materiale tot mai reduse ale publicului iubitor de 
teatru. 

3. Stresul. Cauzat de nesiguranța zilei de mâine, instabilitatea economică, socială 
şi politică, discrepanța dintre linia orizontului de aşteptare al societăţii civile romă- 
neşti şi realitatea diurnă etc. 

4. Abandonul sistemului organizat de acces la teatru, care a funcţionat o 
jumătate de secol. 

Se referă la organizarea vizionărilor în grupuri ale unei colectivități profesionale 
— întreprinderi, instituţii, - prin mijlocirea organizaţiilor sindicale sau a altor organis- 
me, ale unor colectivităţi sociale sau de învățământ de toate gradele. 

În ceea ce priveşte şcolile, obligativitatea participării —supravegheate de cadrele 
didactice — conducea, în timp, la crearea de deprindere a vizionării spectacolului de 
teatru încă din copilărie sau adolescență. Presupunea, implicit, prin experiența repe- 
tată a vizionării, crearea unor sisteme de referință capabile să conducă la dezvoltarea 
gustului pentru teatru, la capacitatea asumării unui sistem de valori propriu domeniu- 
lui accesat, la capacitatea de a discerne valoarea de nonvaloare în oferta teatrală. Siste- 
mul participării organizate la teatru a condus la crearea spectatorului avizat. 

Din noul sistem de învățământ, de după 1989, ideea obligativităţii participării la 
fenomenul de cultură: teatru, concert, operă etc. a fost radiată. 

5. Abandonul, din partea teatrului, a unui anume sistem de relaţie cu publi- 
cul şcolar, universitar şi matur, relaţie stabilită tot prin intermediul organismelor 

mai sus amintite: sindicat, organizaţie de partid pentru publicul matur, Asociaţii stu- 
denţeşti pentru învățământul universitar, Inspectorat şcolar pentru sistemul de învă- 
țământ preuniversitar. 

Acest punct se referă la strategia teatrului de formare a unui public de teatru 
avizat, program derulat cu consecvență principială de Teatrul Naţional Timişoara 
vreme de câteva decenii înainte de 1989. 

O suită de proiecte incluse în acest program, proiecte care vizau mijloace „civile, 
paratearale, de apropiere a publicului de teatru (prezenţa cadrelor artistice în diversele 
medii de proveniență a publicului, acțiuni culturale cu implicare bilaterală, acțiuni cul- 
turale ale unor organisme de învățământ superior desfăşurate în incinta şi cu participa- 
rea teatrului, coordonarea activităţii şcolare teatrale de către cadrele artistice calificate 
etc. etc.) au fost şi ele abandonate sub imperiul legiferării libertăţii de opțiune a publi- 
cului asupra participării la aceste acțiuni culturale comune cu instituţia teatrală. 

6. Abandonul, începând din 1997, a unui sistem aproape clasicizat de vânzare 
a biletelor prin aşa numiții organizatori de spectacol, angajați ai teatrului cu func- 
ţii de impresariere. Sistemul vânzării exclusiv la casă sau prin abonamente nu a dat 
rezultate din mai multe motive, dintre care unele ţin de comoditatea spectatorului, 
obligat să facă mai multe drumuri, dar şi de incapacitatea teatrului de a-şi păstra 
promisiunile făcute publicului, promisiuni legate de programul repertorial şi datele 
apariţiei premierelor. 


Astfel, încet- încet, publicul avizat şi-a pierdut deprinderea de a veni la teatru. 
Astfel, nu s-a mai putut forma un public nou, cunoscător. 


B. SCOPUL Programului Spectatorul — partener al actorului: 

- Formularea, în termeni clari, a orizontului de aşteptare al publicului, real şi 
potenţial, față de Teatrul Naţional, teatrul cetății unde trăieşte. 

- Stabilirea unui raport funcţional între cererea publicului şi oferta culturală a 
teatrului. 

- Acoperirea nevoilor culturale ale unui public divers, eterogen ca gust, vârstă, grad 
de cultură, capacitate de absorbţie culturală etc. prin satisfacerea cererii. 


C. OBIECTIVELE: 

- Identificarea segmentelor de public, după un sistem clar de criterii, ce urmea- 
ză a fi abordate. 

- Identificarea orizontului sau a orizonturilor de aşteptare ale acestor segmente 
de public faţă de Teatrul Naţional. 

- Identificarea mai multor factori responsabili de apropierea sau distanțarea 
publicului, din toate segmentele, de teatru: grad de cultură, grad de informaţie teatra- 
lă, posibilităţi materiale de acces la teatru, gust, domenii de preferinţe problematice, 
grad de interes pentru dinamica dezvoltării spectacologiei teatrale etc. 

- Identificarea posibilităţilor de fluidizare a relaţiei teatru — public. Obține- 
rea unor date reale în urma sondajelor realizate de o structură specializată în dome- 
niul investigaţiei sociologice. 

D. AMPLOAREA (o stabileşte Facultatea de Sociologie) 


E. STRATEGIA APLICĂRII PROGRAMULUI (o stabileşte Facultatea de So- 
ciologie) 


F. REZULTATE SCONTATE: 

- Creşterea fluxului de spectatori ai teatrului prin plierea programului reper- 
torial al acestuia pe elementele de atingere a orizonturilor de aşteptare ale publicului 
timişorean. 

- Creşterea nivelului de cultură al publicului prin valoarea ofertei artistice a 
Teatrului Naţional. 

- Creşterea, prin cele două elemente menţionate mai sus, a gradului de eficiență, 
în mai multe planuri, a investiţiei materiale (fonduri publice) pe care o presupune 
activitatea unei instituţii de cultură cum este Teatrul Naţional Timişoara. 


Decanul Facultăţii de Sociologie, domnul prof. univ. dr. Ştefan Buzărnescu, o 
somitate în domeniu şi un om extrem de ocupat, asumat de ideea unui asemenea 
program care folosea, desigur, şi programului studenţilor, a preluat controlul apli- 
cării investigațiilor. În vara anului 2002, rezultatele sondajului pe primul eşantion 
de public — 457 de subiecți - extras din populaţia totală a Timişoarei, subiecți cu 
studii medii şi universitare, deci un public „de vârf” intelectual, era gata. 

Rezultatele acestei extrem de serioase investigaţii le-am primit într-o prezen- 
tare clară, cu grafice edificatoare pentru rezultatele chestionarului, rezultate care 
au venit să releve, cu precizie, câteva aspecte legate de problema în discuţie: 

a. În ultimul dintre cei doi ani — 200, 2001 - la care face referire sondajul, 
numărul celor care vin rar la teatru s-a dublat față de precedentul, dar numă- 
rul celor care nu au călcat pragul teatrului s-a înjumătăţit în ultimul an față de 
precedentul 

b. Preferinţa categorică a acestui eşantion de spectatori față de spectacolul de 
divertisment şi comedie, în general. Preferința față de melodramă, ca gen, față 
de teatrul de revistă şi muzical. 

c. Publicul găseşte prețul biletelor practicat de Teatrul Naţional accesibil şi 
dacă nu este chiar foarte mulțumit de oferta teatrului, rămâne, totuşi, mulțu- 
mit. 

d. Într-o proporţie covârşitoare, publicul recunoaşte importanța culturii 
pentru viața omului modern. 

Sigur că, din toate datele, se puteau trage nişte concluzii mai mult decât inte- 
resante pentru gradul de cultură al acestui eşantion de public, pentru starea lui 
de bunăstare materială (preferă plimbările sau televizorul unui spectacol văzut 
cu familia. Oare de ce?), dar mai cu seamă în legătură cu ce are de făcut teatrul 
pentru ca să acopere aceste preferinţe categorice ale publicului său. 

Investigația urma să continue câțiva ani, după aceeaşi schemă de întrebări 
adresate unui public împărțit în eşantioane reprezentative pentru un anume 
segment social şi cultural. 

Împreună cu domnul profesor Buzărnescu am hotărât că o conferință de 
presă ar fi benefică pentru derularea în continuare a programului, publicul ur- 
mând a fi avertizat, prin mijloacele media, de faptul că va fi abordat ca subiect al 
investigației sociologice. 

Dar... minunaţii reprezentanţi ai şi mai minunatei prese timişorene, complet 
neinteresați de program şi de scopul acestuia, nici măcar de analiza teatrului în 
general, au citit cele câteva rânduri referitoare la atitudinea presei de-a lungul 
acestor 12 ani, s-au simțit atinşi personal, şi, cu o atitudine haiducească, au på- 
răsit holul unde se ţinea conferința de presă. (Materialul făcea referire la presă, 
în general, fără să atingă, în niciun fel, vreo publicaţie sau jurnalist anume). Ar fi 
fost de aşteptat ca, în atari condiţii ale absenței lor de la întâlnire, să se abțină de 
la a scrie ceva, dacă tot vorbeam de profesionalitate. Aşi de unde! Două doamne 
s-au aşezat voiniceşte şi m-au făcut pe mine, ca autor al analizei, pulbere, pe câte 
o jumătate de pagină de jurnal, considerând că observaţiile la adresa presei timi- 
şorene, în general, de-a lungul deceniului analizat, ascund gândul meu vendetist 
la persoana lor fizică, gând mocnit ani în şir. Programului i-au acordat, în trea- 
căt, câteva rânduri. Şi domnul Buzărnescu a ieşit cam şifonat din contactul cu 
cele două jurnaliste, convinse că sunt atât de importante, încât lumea întreagă 
nu are nimic altceva mai bun de făcut decât să se gândească, clipă de clipă, la ele, 
şi să le „coacă” te miri ce. 

Probabil că dacă nu ar fi fost totul atât de ridicol şi, până la urmă, comic, 
ar fi fost extrem de trist. Oricum, după această „atitudine profesionistă” a celor 
două jurnaliste ofuscate degeaba, programul a fost brusc întrerupt. Nu mai avea 
nimeni chef de el. Păgubitul: publicul timişorean care a fost deranjat cu întrebări 
ale căror răspunsuri nu au fost luate în considerare. 

Este adevărat, programul a fost întrerupt nu doar din cauza lor, ci şi din cea 
a teatrului însuşi. Aceasta, pentru că a lua în considerare acele concluzii ar fi în- 
semnat să fie afectată libertatea absolută a regizorilor de a-şi face propunerile de 
repertoriu, dânşii neavând chef să ţină seama de nimic altceva decât de propriile 
lor ambiţii şi orgolii. 

Şi aşa, publicul timişorean, „partenerul de viață” al teatrului, a rămas tot pe 
locul secund al vieţii acestuia. 

Pe unul dintre regizorii de origine română, stabilit în Canada, întors acasă 
după mulți ani — este vorba despre Alexander Hausvater — l-am auzit, în ca- 
drul Congresului Mondial al Criticilor de Teatru din noiembrie 2003, motivând 
această întoarcere prin existența publicului foarte special pe care îl are România, 
„un public aşa ca nicăieri în lume”, zicea el. „Aici publicul este cu adevărat partener 
de joc al actorului, el este chiar partea creativă a teatrului. Reacţiile acestui public 
sunt, uneori, mai importante chiar decât ceea ce se întâmplă pe scenă. (2003) 

SCHIȚĂ DE PORTRET SENTIMENTAL AL PUBLICULUI 
TEATRUL CA DROG 


De mai bine de trei ore aud zgomotul manifestației din fața Teatrului Na- 
tional Timişoara. Din balconul acestuia se strigă, se revendică, se ameninţă. 
Tonul mi-e cunoscut. Parcă, derutat, timpul ar fi luat-o înapoi cu aproape un 
deceniu. 

Cobor din birou, trec de scena teatrului, fascinată de celălalt spectacol, cel 
al străzii. 

Privesc la oamenii adunați - vreo câteva sute — zgribuliți sub ostilitatea 
acestui noiembrie neprietenos şi sub cea a timpului istoric ajuns, în calendar, la 
17 noiembrie 1998. 

In stradă oamenii sunt furioși: zgomotoşi, unii, icnind surd, alții. Toţi dispe- 
rați. Văd clar pe chipul lor ceea ce, de fapt, ştiam: sunt mai disperaţi ca în 1989. 
Atunci aveau speranţa... 

Pe frontispiciul Teatrului Naţional, un panou de 6/3 metri anunţă, pentru 
aceeaşi seară, o premieră: Despre sexul femeii ca un câmp de luptă în Bosnia 
de Matei Vişniec. 

În context, mi se pare nepotrivit. 

Aproape mi-e jenă... 

Oricum ar fi însă vremurile, timpul teatral înaintează alături de timpul is- 
toric, atingându-se uneori — rar —, condiționându-se permanent, dar mereu ne- 
confudabile, mereu distincte. 

Cei adunaţi în fața teatrului cer, iar, dreptul la pâine. Al cărei preț a ajuns 
să fie determinat de prețul prafului de puşcă pe piaţa mondială şi de neputința 
guvernanților, pe piața națională. 

Şi mă surprind întrebându-mă, din nou, nu dacă lumea mai are nevoie de 
teatru, în contextul menţionat, ci de ce are din nou, acum, lumea, atâta nevoie 
de teatru? 

Pentru că ştiu sigur că sala va fi plină. 

Ca înainte de '89. 

Atunci teatrul era locul, singurul, în care spectatorul îşi regăsea, chiar comu- 
nicate într-o formă esopică, acele adevăruri pe care le vedea şi le gândea, dar îi 
era interzis să le rostească. 

Imediat după aceea publicul a părăsit teatrul. Nu-i mai oferea nimic. 

Lumea ca teatru devenise, brusc, mult mai magnetică decât teatrul ca 
lume, pentru că angrenajul marelui teatru al lumii era antrenat de impulsuri 
incomparabil mai dramatice decât cele ale micii lumi născută din harul 
histrionului. Avea mai puţin fard. 

Teatrul însuşi traversa un moment de reevaluare a expresivității mijloacelor 
sale artistice de comunicare şi oferta lui era, firesc, mai modestă. 

Apoi, publicul s-a întors. 

Încet. 

Acum vine, vine. 

Sigur că îmi place să cred că vine pentru că are la ce veni. Sigur că îmi place 
să cred că în teatrul meu s-a schimbat ceva, chiar dacă, perfecţionistă şi intran- 
sigentă cum sunt, mi-ar fi plăcut, poate, ca aceste transformări să fie nu neapărat 
mai rapide, ci mai profunde, mai temeinice. Dar cine mă poate asigura că eu sunt 
cea care am dreptate? 

„Cum, însă, de trei decenii urmăresc cu atenţie şi fascinație nu doar repre- 
zentația de pe scenă dar şi spectacolul sălii, sunt sigură că voi găsi, aici, încă o 
explicație. 

Pe unii spectatori îi cunosc din vedere. Vin la teatru de 20-25 de ani, au venit 
şi când jucam la trei grade Celsius în sală, au venit şi la spectacolele bune, şi la 
cele proaste, şi la marile „căderi” ale teatrului. Nici ei nu au mai venit o vreme, 
apoi au revenit. Recunosc, la mulți, aceeaşi „ținută de gală, îngrijit călcată, cam 
ieşită din modă. Stau, unii, pe locurile cu preţul II. 

Pentru ei, teatrul înseamnă ceva. Ştiu că vin la teatru pentru că nu pot altfel, 
îşi plătesc biletul totdeauna, chiar dacă preţul acestuia este, pentru ei, un mic 
sacrificiu. Simt că îi iubesc. 

Recunosc şi categorii mai noi. Eleganți, extrem de selectivi (vin rar, la dis- 
tanțe mari), le mai zbârnâie câte un celular în haină sau poşetă. Stau la stal I, 
sau prin lojile centrale, în față. Întotdeauna. Nu li se oferă un loc conform cu 
statutul lor, nu vin. 

Apoi, foarte, foarte mulți tineri. Curaţi, în blugi, cămăşi colorate. Poate că 
numai asta au. Îi iubesc şi pe ei. 

Alţii, agitaţi de o voioşie suspectă şi fără cauză aparentă, nemulțumiți că teatrul 
nu-i discotecă, trântesc scaunele, zumzăie, chițăie, se înghiontesc şi se ciupesc. 

Pe unii îi scot afară de ureche, din respect pentru actori şi prima categorie 
de „plătitori”. 

În rest, o mare de necunoscuţi. 

Ce i-o fi chemat spre teatru? 

Care este orizontul lor de aşteptare? Ce speră să găsească aici? Răspunsuri 
pentru neliniştea lor, certitudini pentru îndoielile lor, vor să-şi regăsească 
întrebările, caută un univers problematic consonant cu propria stare de spirit? 
Amuzament? 

Toate astea la un loc? Ori, poate, nimic din ele. 

Un sondaj sociologic m-ar lămuri, dar, pentru moment, sociologii au alte 
priorități. 

Până să aflu răspunsul lor, mă încearcă un gând: să fi devenit, oare, teatrul, 
acum, alături de alte mijloace mai puţin „nobile” şi ortodoxe, un refugiu din co- 
tidian? Un soi de drog? 

Poate că nu întâmplător vechii japonezi îi numeau pe actori „distribuitori 
de uitare! 

Oricât de desluşită ar fi pentru un spectator obişnuit convenţia teatrală, ră- 
mâne întotdeauna în jurul teatrului un halou de tensiune şi mister care-l fac 
unic. Magnetic. Niciodată suratele lui mai june, cinematograful şi televiziunea, 
nu-l vor putea concura. 


294 


www.cimec.ro 


AMINTIRI TĂCUTE 


Există chiar şi un miraj al sălii de spectacol. În care lumina, neutră şi „civilă? 
se topeşte încet, încet, conducându-te pe tine, spectator, spre realitatea iluzorie 
a altui univers. 

Care te cuprinde, te încearcă, te zguduie afectiv, un univers în care, prin mi- 
racolul unic al teatrului, devii tu însuți personaj şi partener al actorului în jocul 
unui emoționant circuit tensional şi energetic între scenă şi sală. 

Şi, poate, aşa, uiţi de necruțătoarele imperative ale cotidianului. 

Publicul vine la teatru. De ce? 

Poate pentru că aici, la teatru, regăseşte, în anarhia şi haosul general, iluzia 
normalității. Şi două ore se simte protejat de agresiunea existenței diurne. 

Chiar hotărârea de a merge la teatru ţine de normalitate. Este importantă, este 
o decizie spirituală, o nevoie normală de confruntare cu tine însuți. 

Pentru că personajele de teatru, chiar dacă vin din negurile istoriei înde- 
părtate, în sala de spectacol trăiesc în clipa prezentă. Spectacolul teatral nu este 
niciodată o piesă muzeistică. Nu ar interesa pe nimeni. De aceea dialogul perso- 
najului, care se mărturiseşte pe sine mereu şi mereu, cu spectatorul din stal este 
unul mereu viu. Personajul trăieşte mereu la timpul prezent şi în confesiunea 
vieţii lui vorbeşte despre viața ta, spectatorul din stal, înlesnindu-ţi confruntarea 
cu tine însuți, omul. 

Şi solemnitatea cu care spectatorul vine la teatru ţine de normalitate. Se pre- 
găteşte pentru această confruntare, se îmbracă frumos, aşa cum în Antichitate 
filosofii se îmbrăcau în alb înainte de a citi capodoperele gânditorilor. 

Indiferent de impulsul care-l conduce spre teatru pe spectator, responsabi- 
litatea teatrului față de el este uriaşă. Acum, poate mai mult ca oricând, nu are 
voie să-l dezamăgească. 

„Intru cu emoție în sala în care are loc premiera. Spaţiu neconvențional. Pu- 
blic eterogen, nu este publicul „norma! de premieră. Mi-e chiar puţin teamă... 

Este vorba despre ororile războiului din imediata noastră vecinătate. Toate 
războaiele au fost însoţite de violuri, dar, în acesta din Bosnia, violul a devenit 
o strategie de luptă. Totul este cutremurător, durerea pe care o încerci, aproape 
viscerală. 

Dar chiar şi aşa, îngenuncheat, înfrânt, zdrobit, umilit, batjocorit, omului i-a 
mai rămas, totuşi, o lumină: miracolul vieţii. Oriunde şi din orice s-ar ivi, viața 
este sfântă. Asta vrea să comunice spectacolul. 

Publicul, indiferent de vârstă, sex sau nivel cultural, este mişcat, emoționat. 

Aplaudă minute în şir. 

Apoi, se îndreaptă tăcut spre propria lui viață. 

„ŞI mâine e o zi, nu? 

Şi mă gândesc: atunci când le-a dăruit teatrul, Dumnezeu i-a iubit mult pe 

pământeni. 


(1998) 

SENTIMENTUL RESPONSABILITĂȚII TEATRULUI FAȚĂ DE PUBLICUL SĂU 


Desigur că Teatrul Naţional din Timişoara a izvodit şi va continua să iz- 
vodească modalități diverse, noi şi tot mai moderne şi eficiente pentru ca să-şi 
pregătească publicul pentru întâlnirea cu miracolul teatral. 

Publicul, cu nenumăratele lui segmente — de vârstă, grad de cultură, capa- 
citate de asumare a mesajului, deschidere spirituală etc. — va continua să se lase 
modelat de impactul, mai discret sau mai decis, cu tot ce ţine de universul tea- 
trului. Va răspunde, fără îndoială, atât cât poate sau după cum poate, atât cât 
vrea, atât cât crede de cuviință, după câtă încredere are în oferta teatrului, fie ea 
artistică sau educativă declarat. 

În 35 de ani de prezență neîntreruptă şi implicată în existența teatrului meu 
am putut să fiu martorul majorităţii covârşitoare a evenimentelor care i-au tra- 
versat viaţa şi istoria. 

Succese complete, succese pe jumătate, păcăleli pentru public, eşecuri monu- 
mentale, eşecuri parțiale, compromisuri posibile, compromisuri de neîngăduit, 
căderi spectaculoase, căderi demne, dar şi unele fără ruşine, căderi zdrobitoare, 
succese enorme la public, deloc la presă, mari izbânzi de presă dar fără public la 
casă etc. etc. 

Dacă este adevărat că „toate acestea colorează viața, mă gândesc că am avut 
parte de o viață cam prea colorată. După gustul unora. Mie mi-a plăcut. 

Cred că m-am împăcat cu toate. Şi am iertat foarte multe lucruri acestui 
iubit capricios, teatrul meu. Că aşa-i bine şi frumos, atunci când ţi-a fost dat să 
fii, prin destin, „a teatrului”. 

Dacă tu îl respecţi, te respectă şi el pe tine. (Asta în mod teoretic. Practic, 
este ca în viaţă: cu cât oferi tu mai mult şi necondiţionat, cu atât unor parteneri, 
de obicei de calitate îndoielnică, li se pare că li se cuvine). 

M-am împăcat cu multe situații de nesuportat, cu mulți oameni de netole- 
rat, cu multe ale teatrului, de neînțeles pentru lumea laică. 

Cu un singur lucru nu cred că am reuşit vreodată să mă împac: cu ruşinea de 
a înțelege că teatrul meu şi-a înşelat partenerul legal de viață: publicul. 

Pentru el, pentru public, am avut dintotdeauna, de la început până la capăt, 
o slăbiciune specială. 

Spectacolul prost este modul în care teatrul îşi poate înşela partenerul. 

Pentru că, în loc să iubeşti şi să îmbogățeşti spiritul spectatorului şi să-i cureți 
de zgură şi să-i înfloreşti gustul, să-l deschizi spre lumina înțelegerii superioare, 
generoase, lucide a lumii şi a propriei sale vieți, nu reuşeşti tu, teatru, decât să-i 
perverteşti simțul frumosului şi al valorii, atât cât îl are. 

Este aproape un păcat. De fapt, este chiar un păcat. 

Pentru că publicul îşi plăteşte prezența în sala teatrului şi cu bani, dar mai 
cu seamă cu alte valori, cu mult mai importante. El plăteşte cu speranţă, plăteşte 
cu bucuria aşteptării unui posibil miracol, plăteşte cu chiar timpul său de viață, 
ireversibil. 

Este cel mai scump preț pe care îl poate plăti cineva pentru ceva ce i se oferă. 
În ultima vreme, în înflorirea tuturor mijloacelor de promovare, de reclamă, 
acum când este mai important decât odinioară să-ți vinzi marfa, oricum ar fi 
ea, şi când ai la îndemână postere colorate, o mulțime de „ambalaje” sclipitoare, 
verbale sau iconografice, convingătoare, pentru ca să aduci publicul în sala de 
spectacol, păcăleala este simplă. 

Se gândeşte oare cineva, vreodată, la răul pe care-l face atâtor oameni prin- 
tr-un „inocent” gest de păcăleală? 

Ei, spectatorii, plătesc pentru ceea ce cred ei că reprezintă spectacolul: un 
pas înainte. O clipă de destindere, un moment de meditaţie, o revelaţie benefică 
asupra propriei vieți, ceva asemănător cu fascinația — atât de credibilă — a glo- 
bului de sticlă în care poți vedea totul — viața ta, a altora, cu greşelile, dar şi cu 
posibilele soluții de ieşire din impas. 

Sunt puţini oamenii care mai cred în poveste. Cei mai mulți se lasă emoțio- 
nați de poveste, dar vin la teatru să înțeleagă ceva din ea. 

Cum spuneam, cele mai ruşinoase momente ale vieţii mele de om al teatrului 
au fost acelea în care am fost martorul înşelăciunii. Ştia teatrul ce oferă Publicu- 
lui? Dacă s-ar fi iluzionat crezând sincer în valoarea care nu era, aş fi înțeles. Dar 
el, teatrul, prin cei care-l reprezentau în clipa aceea, ştia ce oferă. 

Alteori, nu ştiu cum, spectacole relativ bune, deveneau, după un timp, „de 
nevăzut, cum zicea domnul Valentin Silvestru, Dumnezeu să-l odihnească. 

Îmi amintesc de câteva împrejurări, aproape antologice, în care aş fi dorit să 
se deschidă pământul şi să dispar. O relatez doar pe una. 

Era în 1993, eram invitaţi la Festivalul Naţional „I.L. Caragiale” de la Bucureşti 
cu spectacolul O noapte furtunoasă, făcut de Laurian Oniga. La sediu, spectacolul 
era onorabil. De aceea fusese selecționat. Acolo, în sala Majestic însă, ceea ce am 
văzut depăşea orice coşmar. Stăteam la o margine de rând, alături de Vladimir 
Jurăscu, pe atunci directorul teatrului, iar în fața noastră era aşezată Antoaneta 
C. Iordache, care venise să vadă trupa despre care scrisese, la Timişoara, câțiva 
ani buni. 

Pe scenă actorii aveau toate tonurile aiurea, apăruse o miză nouă, decorul 
era prea mare pentru scenă, totul era îngroșat până la insuportabil, Chiriac şi 
Veta se manifestau erotic absolut fără nicio măsură, aproape naturalist, şi ca să 
fie sigur regizorul că toată lumea din sală înțelege ce se întâmplă acolo, Spiridon, 
cu mişcări lente antrena în sus şi-n jos un scripete cu o găleată. La un moment 
dat, Rică Venturiano, complet ambetat, cu pantalonii pe vine, o pornise prin 
sală, să înconjoare de două ori rândurile, în fugă. 

Din faţă, din 5 în 5 minute, Antoaneta se întorcea spre noi şi zicea "Măi, voi 
sunteți nebuni?! Vladimir îşi rodea unghiile până a început să şiroiască sânge, 
i-am dat batista mea, că nici n-o mai găsea pe-a lui de buimăceala ruşinii, când 
Rică Venturiano, năduşit şi gâfâind, s-a prăvălit, la a doua tură, direct în poala 
unei distinse cronicărese aflată la margine de rând. În acest moment în care, 
de uluire, lumea nici nu mai râdea, i-am zis lui Vladimir: „Eu nu suport să se 
aprindă lumina pe noi, eu ies. M-am ridicat să ies, deşi până la pauză mai era, şi 

atunci s-a aprins lumina. Din greşeală sau poate era schimbată miza, eu nu am 
aflat niciodată. Ştiu doar că, fiind singura în picioare, toată lumea m-a țintuit cu 
privirea. Mustrare, dispreţ, revoltă. Aş fi dat un regat pentru o ...trapă la picioa- 
rele mele. 

La pauză, Vladimir şi cu mine a trebuit să facem față consolărilor prietenilor 
cronicari, pentru că, dacă tot ne văzuseră, nu puteam dispărea de la prohod. 

Sigur că nu poate fi duminică decât din când în când, şi nu în fiecare zi a săp- 
tămânii. În teatru şi vinerea, zi de post (aici, valoric), intră în socoteală, nu? 

Sigur că sunt ale noastre toate, şi succesele şi căderile. 

Sigur că niciun creator de spectacol nu pleacă la drum hotărât să greşească. 

Sigur că, şi în chimie, o experiență poate reuşi, o alta nu. De ce ar fi în teatru 
altfel? 

Sigur că există mii de determinante în viața unui teatru, aproape toate dure- 
ros de pragmatice, care pot exercita o influenţă negativă asupra spectacolului. 

Atunci când teatrul este şi ar trebui să rămână o iluzie, un vis minunat de 
frumos! 

Sigur că nu poți scoate de pe afiş, înainte de premiera anunțată cu surle şi 
trâmbiţi, un spectacol care înseamnă bani mulți, adică repetiții, adică bani, timp, 
adică bani, decoruri, adică bani, cheltuieli de întreţinere, electricitate, adică bani. 
Bani de care cineva trebuie să „deie samă” 

Sigur că poţi învăța şi din eşecuri. Dar spectatorii nu-şi cheltuiesc viața ca să 
înveţe din eşecurile teatrului, ci doar din lucrurile bine făcute. Au la îndemână, 
spre studiu, propriile lor eşecuri. 

Sigur că există situații fără prea multe soluţii la îndemână, dar la fel de sigur 
este că fiecare situație are, totuşi, o soluţie. Să fie singura soluţie posibilă aceea 
care sacrifică spectatorul? 

Mărturisesc că nu ştiu. Sunt un individ cu decizii radicale, urăsc compromi- 
surile ruşinoase şi eu cred că asemenea spectacole ar trebui suspendate. În ni- 
ciun caz oferite copiilor, adolescenților sau spectatorilor ingenui. Răul este prea 
mare şi, în unele cazuri, greu de îndreptat. 

Teatrul trebuie să aibă grijă de partenerul lui, ca de singurul pe care îl are. 

Publicul, acelaşi, poate fi bigam, ori chiar poligam. Lui i se îngăduie să iubeas- 
că teatrul şi opera, şi artele plastice, şi muzica populară şi pe cea simfonică, alte 
tipuri de arte şi este minunat că este aşa. 


Teatrul însă, la fel ca fiecare dintre celelalte arte, nu poate fi decât mono- 
gam. Acesta este publicul nostru, singurul pe care îl avem, îl iubim, îl educăm, îl 
înflorim, îi oferim tandreți surprinzătoare, avem grijă de el, suntem sensibili la 
nevoile lui, răspundem la chemarea lui, îi oferim florile marilor reuşite, acelea 
care să-l facă mândru de noi, teatrul, bunăoară, unul dintre partenerii lui iubiți. 
Şi, mai cu seamă, îl respectăm. 

Pentru că eu cred că public prost nu există. Există spectacole proaste, regi- 
zori fără chemare, actori fără har, un tip de teatru prost făcut, dat public prost 
nu există. Publicul este mereu dispus să ierte, este clement şi răbdător. Este me- 

reu deschis să investească în partenerii lui din cultură, speranţă. De puţine ori dă 
divorț de unul dintre ei şi atunci când se întâmplă asta, poți fi sigur că lucrurile 
sunt grave în ograda partenerului său. 

Eu cred că publicul ştie întotdeauna când este păcălit. 

Uneori este atât de elegant, încât ia vina neînțelegerii unui spectacol, 
din care oricum nu ai nimic de înțeles, asupra lui. „Este prea modern pentru 
mine, nu am pregătirea estetică necesară pentru ca să-l înțeleg” — mi-a spus 
într-o seară o doamnă profesoară pe care o văd de mai bine de 30 de ani în sala 
teatrului. A trebuit să-i spun ceva şi nu am putut să-i spun decât adevărul: „Nu 
vă culpabilizați, doamnă, nu este un spectacol modern, este numai unul prost! 
Credea la fel ca mine — de trei decenii văzuse tot —, ştia clar despre ce este vorba, 
dar nu voia să mă jignească. Nici eu, care atunci reprezentam teatrul, nu am 
putut să o jignesc cu prezumția de naivitate şi nepregătire şi să o mint. 

Publicul te iartă întotdeauna când ai puterea să-ți recunoşti limitele şi eşecu- 
rile. Este cel mai generos şi fidel partener pe care şi-l poate dori cineva. 

Dar nu te iartă când îl minţi şi-l iei de naiv sau de prost, atunci când el este 
doar elegant şi plin de bun simţ. 

Probabil că un studiu psihologic asupra publicului, împărțit în tot felul de 
segmente, ar fi foarte interesant. 

Calea spre teatru trece exact prin miezul teritoriului sufletesc, afectiv şi inte- 
lectual al tuturor segmentelor. Este trăsătura care le uneşte între ele şi, pe toate, 
de teatru. 

De aceea, până la urmă, teatrul are şi el mai mulți parteneri de viață cărora 
trebuie să li se adreseze diferit printr-o bogată şi variată ofertă. Şi prin limbaj 
diferit. 

Important este să se stabilească o tandră comunicare. 

Publicul este mereu deschis spre ea. 

Ea, această tandră comunicare, este singura care justifică existența teatrului. 


IE, SPECTATORULE... 


Asumaţi de pragmatismul clipei ori fermecaţi de inflația fetelor morgana, 
uităm tot mai des de cele câteva, foarte puţine, valori câte mai durează în noi, 
acelea pentru care omul merită să existe şi să dureze el însuşi. 

Şi de mirajele pe care omul şi le-a creat singur, el, în starea lui de grație, ca 
alternativă la agresiunea prea concretului şi ca refugiu din el. 

Teatrul, neîndoios una dintre cele mai alese sărbători ale spiritului, este un 
astfel de miracol. 

Pe scena teatrului, un loc oarecare, totul este simbol şi vis, pentru că nimic nu 
este real. Orice lucru, neverosimil sau absurd devine, în chip miraculos, posibil. 

Pe scena teatrului, adică pretutindeni, în seara teatrului, adică întotdea- 
una, lumea întreagă şi istoria ei de ieri, de azi și de mâine se oferă fanteziei fără 
limite. Teatrul este visul universal. 


299 


www.cimec.ro 


MARIANA VOICU 


Într-o lume a discordiei şi resentimentului, teatrul este una dintre forțele 
capabile să realizeze poate singura comuniune sufletească la scară mondială. În 
acelaşi timp, în diferite puncte ale lumii, într-o stare de elevaţie a spiritului şi 
afectului, oameni de rase şi condiţii diferite participă, benevol, împreună, la un 
sacerdoțiu laic. Participă, implicat, la un joc jucat de secole. 

În togă, în armură sau în crinolină, eroii teatrului trăiesc acum şi aici pentru 
tine, spectatorul din stal. 

Intri în dialog cu Hamlet, cu Iago sau cu Lear nu pentru a afla cât mai 
multe despre ei, ci pentru ca ei să-ţi destăinuie cât mai multe despre tine, 
Omul, cu piscurile şi abisurile tale, puternic şi fragil, mândru şi umil, trufaş şi 
îngenuncheat. 

Dacă într-o clipă de tristețe sau disperare te vei întreba, spectatorule, cât 
este de rezistentă fibra umană, îndreaptă-te spre teatru. O vei afla de la un lung 
şir de personaje. 

Dacă într-o zi te vei întreba ce înseamnă să-ţi asumi responsabilitatea tim- 
pului tău, îndreaptă-te spre teatru. Îți va răspunde, cu siguranţă, Ştefan al Mol- 
dovei: „nu doar să lupţi, dar şi să poţi îndura. 

De vei voi să uiţi, îndreaptă-te spre teatru: Actorul, „distribuitor de uitare, 
cum îl numeau vechii japonezi, îţi va întinde mâna. 

De vei voi să râzi, ori doar să înveţi să-ți porți viața mai uşor şi-n demnitate, 
îndreaptă-te spre teatru. Te aşteaptă, acolo, sub vraja reflectoarelor, înțeleptul 
Shakespeare: „Când tot ce ai ţi-e luat de soarta rea / tu, prin răbdare bate-ţi joc 
de ea / Îşi fură hoţul cel care-i zâmbeşte / Te furi pe tine dacă plângi prosteşte” 

Şi chiar dacă ţi se va întâmpla să fii, vreodată, nemulțumit ori dezamăgit de 
graba, ori neatenţia, ori superficialitatea histrionului, iartă-l şi nu conteni să-l 
iubeşti. Nu este decât un om. 

Nu conteni să vii la teatru! Vei fi, desigur, într-o seară, răsplătit prin starea de 
grație, prin tulburătoare sentimente şi vibrații ale gândului. 

Îndreaptă-te mereu spre teatru! Aici este punctul fierbinte al artelor, aici te 
aşteaptă seară de seară, răbdătoare ca timpul şi înțelepte tot ca el, spiritele sola- 
re ale omenirii. Numele lor sunt Shakespeare, Cehov, Caragiale, Plaut, Sofocle, 
Aristofan... 

Îmbrăcat în togă sau crinolină, plăsmuire a gândului lor, personajul de teatru 
poartă mereu chipul tău. 

Priveşte-te, dar, fără teamă în oglinda scenei! 

Din puterea ta de a te recunoaşte, lucid, şi de a-ţi înfrunta propriile limite, se 
naşte caratul de frumuseţe şi omenie al lumii. 

Vino la teatru, spectatorule. 

Actorul, căruia i-a fost hărăzit miraculoasul dar de a-i face pe oameni să 
râdă şi să plângă împreună, te aşteaptă. 

Actorul, adică Teatrul, merită respectul şi dragostea ta. 

ÎNCEPUTURILE. ÎNTEMEIETORII 


Aşa cum fac din vreme-n vreme, când nu-mi mai place prezentul şi când 
mi-e dor de-un chip anume al teatrului meu, pe care nu l-am cunoscut decât din 
poveştile „întemeietorilor, aburite de praful anilor dar şterse cu grijă tot de ei, 
un chip pe care necunoscându-l nemijlocit, mi-l pot reconstrui aşa cum vreau 
eu din bucățele de ziar îngălbenite, cu anunţuri, azi ciudate, din fotografii vechi 
cu actori cam țepeni dar luminați de bucuria spectacolului pe care tocmai îl ju- 
caseră pe-o platformă de camion în „campania agricolă” de prin 1946, din nişte 
acte numerotate cu grijă, zic, deci, aşa cum fac tot mai des în ultima vreme, mă 
întorc spre dulapurile din arhiva artistică a teatrului. 

Am adunat aici, vreme de mai bine de trei decenii, tot ce-am putut, şterpe- 
lind uneori cu neruşinare de prin colecţii de ziare oferite spre „consultare, „ne- 
gociind” la sânge obținerea unor texte, fotografii, afişe sau programe de spectacol 
lipsă. 

Şi totuşi ea, arhiva teatrului meu, nu-i chiar aşa cum mi-aş dori-o. Poate, cine 
ştie, cândva, cineva... 

Deocamdată iau plicul inscripţionat cu numărul 1, plicul cu mărturiile pri- 
mului spectacol: Ne daţi voie..., „prezentare revuistică în 2 acte şi 18 tablouri de 
Mircea Avram, Corneliu Indrieşiu şi Dan Radu Ionescu, şi-l deschid. Pe afişul 
rupt deja la îndoituri îmi sare în ochi grija organizatorilor: „sala este încălzită. 
Şi data, mare, 8 decembrie, 1945. Fotografii şterse, câteva afişe mici, programe 
de sală, primul text, pe care l-am obținut acum mai bine de 20 de ani, de la un 
coleg, la un troc exorbitant. (Acum îmi vine să râd când îmi amintesc, dar îmi 
amintesc, de asemenea, şi lacrimile mele de emoție care au căzut peste foile mai 
vechi ca mine). Este bătut la maşină pe hârtie subțire, „foiţă, galbenă şi coaptă 
de vreme, cu litere violete şi ortografia vremii. L-au ținut în mână primii actori 
ai teatrului, cu câțiva ani înainte de a mă naşte eu. Dan Radu Ionescu a rostit, 
năduşit (de emoție), cu tot curentul de pe scenă, PROLOGUL. Îmi răsună în 
urechi inflexiunile vocii lui Radu, chiar şi modul cum rostea, uneori, cuvintele. 
Oare o fi avut atunci, la întâia premieră a teatrului, frac, aşa cum pretindea Pro- 
logul? 

Umblu din nou în plic şi găsesc două pagini, maron, aproape că se frâng de 
uscate ce sunt, le iau cu grijă şi citesc: „Propunere pentru materialele, lucrările, 
recuzita şi costumele necesare la montarea piesei Ne dați voie.... Scris cu cerneală 
neagră, cu peniță subțire, de mână: „Materiale: Panou repr. Catedrala, Teatru 
Comunal, Chioşc, Ceas, 2 Boschete, Roată dințată, larbă, Pescăruşi, Lună.” Costa 

330.739 lei. Şi, puţin mai în josul paginii: „Costume strict necesare: împrumutate: 
Costă 30.000 lei. Aha!, deci a avut frac! Închid ochii, îl văd pe Dan Radu Ionescu 
în haine de împrumut, sub luminile scenei ridicate întâia oară pentru un specta- 
col al proaspătului Teatru Muncitoresc al Poporului din Timişoara, subordonat, 
la înființare, Teatrului Muncitoresc al Poporului din Bucureşti. Care încă nu 
se înființase. A luat naştere în 1946, un an mai târziu. De, toate timpurile cu 
ciudățeniile lor! 
Închid ochii şi îl aud, parcă, pe Dan Radu Ionescu rostind: 
„Să fie tuturor pe plac 
Prologul se recită în frac. 
Ba uneori, original, 
Într-un costum de carnaval. 
Astăzi precum vede stalul 
S-a abandonat tradiționalul. 
Am apărut la rampă, domnii mei, 
În haina ce-o purtăm de obicei. 
Şi nu c-o cere suflul din revistă 
Ci fiind că fracul nu există. (Deci nu găsiseră frac!) 
Cum nu există, mai la vale, 
Nici „vedete'-originale, 
Nici baletiste graţioase 
Ca la fi-iertat Tănase, 
Nici a propos-uri spuse-n voie 
Ca-n revistele lui Stroie, 
Nici versuri Maximilian 
Nici poante a la Trestian, 
Nici solo Demetrescu Dan 
Nici muzică Elly Roman 
Nici prețuri a la Beligan. 
Cu un cuvânt, nimic măreț, 
Nici în program şi nici în preţ. 
Încât v-o spun fără sfială 
Mă miră câţiva inşi din sală 
Care-n oraşul ăsta mare 
Au ca principiu, fiecare, 
Spectacole sau matineu 
Să vadă numai de turneu. 
(Fiind că-şi spune dumnealui 
că alea-s date dracului 
Şi garantat au multă artă 
Că a plătit cinci mii la poartă). 
Căci arta, v-o spun cu regret, 
Mulţi o măsoară c-un bilet. 
Nu pentru-aceştia ridicăm cortina, 

Nu pentru ei am potrivit lumina, 
Nu pentru ei am luat o altă mimă 
Şi ne-am spoit obrazele cu grimă, 
Nu pentru ei ne frângem noi 
Nu pentru ei, ci pentru voi. 
Pentru acei ce-n ateliere, 

În uzine, pe şantiere, 

În birouri, pe ogoare, 

În şcoli, în laboratoare 
Din zori de zi şi până seara, 
Munciţi ca să refaceți ţara. 
Pentru voi azi ridicăm cortina 
Pentru voi am potrivit lumina, 
Pentru voi ne-am luat o altă mimă 
Şi ne-am spoit obrazele cu grimă 
Ca fruntea voastră să se descreţească, 
Şi ochii voştri calzi să ne zâmbească, 
Ne-am frământat cu mare zor 
Compozitor, poet, actor 
Si-am pregătit cu-nsufleţire 
Întâia noastră întâlnire” 


Prologul se încheia aici, dar spectacolul continua. 

Cât de emoţionant este totul! 

Autorii prologului revistei sesizaseră spiritul uşor snob al timişoreanului de 
baştină, dar nu era nimic „pişcător” în observaţia lui. Era entuziasmul începutu- 
lui şi hotărârea de a face ceva bun pentru oamenii urbei. Tot în plicul primului 
spectacol găsesc un cartonaş galben, tipărit şi completat cu un scris de mână, 
cu creion chimic. Este un Carnet de membru, emis de ASOCIAŢIA Prietenii 
Teatrului Poporului din Timișoara, sub egida Comisiei Sindicatelor Unite 
Timişoara. Carnetul aparține doamnei Radko Rozalia, de la Fabrica Mecher, şi 
este emis în 18 martie 1946. Pe contracopertă sunt câteva precizări: „Membrii 
cotizanţi lunar primesc reducere la biletele Teatrului Poporului potrivit deciziei Co- 
mitetului Teatrului. Membrii care plătesc o cotizaţie unică anuală de la 3000 lei în 
sus, primesc aceeaşi reducere. Carnetul e valabil numai cu viza de achitare a cotizaţiei 
lunare sau a cotizaţiei unice. 

Mă emoţionez la gândul că timp de un an de la înființarea lui, Teatrul Po- 
porului din Timişoara a trăit din subvenție publică, din cotizaţiile Asociaţiei 
Prietenii Teatrului Poporului şi dintr-o sumă acordată de Comitetul Judeţean 
PCR. 

Într-un plic separat, pe care scrie, cu scrisul meu de mână de acum câteva 
decenii „Primul director artistic al teatrului: prof. Lilly Bulandra’, găsesc 
un carnet emis de către Uniunea Sindicatelor de Artişti, Scriitori, Ziarişti din 
România, Sindicatul Mixt, resortul Dramă, pe numele Lili Bulandra, născută la 


303 


www.cimec.ro 


MARIANA VOICU 


20 „decemwrie” 1888. Şi, tot acolo, două scrisori de felicitare adresate Teatrului 
de Stat Timişoara la aniversarea a 15 ani de existență. Una, autografă, îi 
aparține artistului Emil Botta, cealaltă, dactilografiată, chiar actriței, regizoarei, 
profesoarei, animatorului teatral Lilly Bulandra. Vorbeşte acolo tocmai despre 
momentul începutului. 


„Au trecut 15 ani de atunci... Făceam parte din colectivul 
Teatrului Naţional din Cluj. Când acest teatru, refugiat tem- 
porar la Timişoara, s-a reîntors la reşedinţă, clădirea care ne 
adăpostise a rămas pustie... Prin grija şi eforturile Partidului 
Comunist, această stare de lucruri, însă, nu a durat. 

Colectivului teatrului plecat i-a luat locul unul nou, lo- 
calnic, cel dintâi colectiv de teatru permanent, autohton. Che- 
mată să-mi aduc aportul la înjghebarea noului teatru, am 

Lili Bulandra răspuns cu bucurie, hotărâtă să contribui cu toată priceperea, 

devotamentul şi puterea mea de muncă la viaţa nouă care în- 

cepea. Mi-am luat concediu de studii şi de la Teatrul Naţional din Cluj şi de la 
Conservator, şi am rămas... 

Multe şi grele au fost încercările începutului. Nu aveam decoruri, nu aveam 
mobilă şi recuzită. Formându- mi-se însă colectivul, din absolvenţi ai clasei mele 
de la Conservator, din câţiva ceferişti talentaţi şi entuziaşti şi din elevii cursului 
de teatru pentru muncitori pe care îl tineam chiar în timpul vacanței, ne-am 
încropit noi singuri, bătând cu ciocanul, cârpind şi vopsind resturile de decoruri 
rămase de la Naţionalul clujean, vreo două decoruri, pe care le modificam la 
fiecare premieră, şi am pornit la drum. 

Două ierni — din cele mai grele — spectacole în teatru neîncălzit. Cazanele 
caloriferului erau sparte. Cu multă recunoştinţă mă gîndesc la tovarășul Vasile 
Daju, ceferist, care a muncit cu adevărat eroism, zile şi nopți, să repare cazanul. 
Stricăciunile făcute erau însă aşa de mari că nu au putut fi reparate decât târ- 
ziu. 


Spectatorii, public nou, muncitoresc, care ne încurajau cu prezența lor din ce 
în ce mai mare, stăteau îmbrăcați în paltoane şi cu gulerele ridicate. Noi, pe sce- 
nă, în haine şi rochii subţiri... Teama mea mare, nemărturisită, era ca nu cumva 
să se îmbolnăvească vreunul din colaboratorii mei. Am scăpat toţi însă, doar cu 
uşoare răceli. „Aşa s-a călit oţelul...” Noaptea, la ieşirea de la spectacole, ames- 
tecată în mulţime, prindeam, după fiecare reprezentaţie, noi puteri. Aprecierile 
spectatorilor, aflate în asemenea clipe, îmi dădeau, mie ca şi tovarăşilor mei de 
muncă, curaj şi hotărâre. 

Şi cum să nu prinzi noi puteri şi să nu uiţi de oboseală când auzi din public 
vorbe ca acestea: „da, ştii că joacă ăştia teatru serios!. 

Acum, când se împlinesc 15 ani de la înfiinţarea teatrului timişorean, gândul 
meu se îndreaptă cu drag şi recunoştinţă, spre toţi aceia care au luptat atunci 
alături de mine: spre fraţii Mircea şi Radu Avram, spre Vasile Daju, spre 
Margareta Turcu-Boureanu, Rozalia Avram, Maria Săniuţă-Gheorghiu, 

Coca Miclea-lonescu, Dan Radu Ionescu, spre Jenny şi Sebastian Oancea, 
spre Garofița Linaru-Bejan, Virgil Lechinţeanu, Pavel Crişan, Ştefan Mării, 
Ileana-Mândrilă-Clapan, Emilia Mihailovici Mihai, spre fraţii Marin 
şi Nicolae Ionescu, Nicolae Popa, Vasile Cosma, spre Ion Voichiţă, Ştefan 
Gordian, Ion Olaru, Ion Lupulescu-Basu. 

Dar au trecut 15 ani de atunci... 

Azi, teatrul timişorean se afirmă ca un teatru bun, condus cu pricepere şi 
dezvoltându-se mereu, şi eu îi doresc din toată inima mult noroc şi cât mai nu- 
meroase succese. 

Lilly Bulandra” 


Acesta este, desigur, locul în care ar trebui să vorbesc despre unii dintre „fon- 
datori, unii dintre aceia pe care am avut privilegiul să-i cunosc, să-i preţuiesc, 
să-i admir şi să-i iubesc. Îmi pare rău, nespus de rău, că nu am început scrierea 
acestor portrete atunci când noi toţi, ei şi eu, mai aveam destul timp. Nisipul din 
clepsidra unora, cei mai mulți, s-a scurs deja şi o mulțime de amintiri preţioase 
s-au dus odată cu ei. 

Îmi pare rău. 

Despre câţiva dintre ei mai pot însă vorbi. Cum ar fi, bunăoară, Coca Ionescu, 
Ion Olaru sau Garofița Bejan. 

Ion Olaru a făcut parte din echipa întemeieto- 
rilor. Alături de aceştia inaugura, la 25 decembrie 
1945, cu primul spectacol dramatic, Ion al Vădanei 
de Nicolae Kirițescu, Teatrul Muncitoresc al Poporu- 
lui din Timişoara. Lilly Bulandra regizase spectacolul, 
iar personajul lui se numea Ilie. În primii 20-25 de ani 
ai teatrului dar şi ai săi de profesie, la fel ca toți cole- 
gii lui, de altfel, Coca Ionescu, Radu Avram, Garofița 
Linaru Bejan, Dan Radu Ionescu etc., puţine au fost 
premierele teatrului care să nu-i aibă în distribuție. 
Prin fizionomia lui, prin datele lui personale, dar şi 
prin înclinația preferenţială pentru acest tip de carac- 


tere umane, Ion Olaru (noi îi ziceam „Uica) dar cei 


Ion Olaru 


mai vechi îi spuneau, nu ştiu de ce, „Gioca”) s-a simţit 
apropiat de oamenii simpli, normali, pe care îi întâlneşti pe stradă fără să-ți 
atragă atenția prin nimic, fără carură interioară impozantă, fără manifestări 
spectaculoase, fără comportamente umane insulare, speciale, acei oameni 
obişnuiţi care ne traversează viața zilnic. În aceste roluri a excelat el. Ca gen dra- 
matic, i-a fost mai la îndemână comedia. Ea îl exprima cel mai bine cu umorul, 
duhul, înţelepciunea populară şi felul lui hâtru în care lega, în viaţa civilă, vorba 
cu semenii. Acestor oameni simpli le-a conferit „Gioca; pe scenă, credibilitate, 
adevăr şi personalitate. 
Pentru că şi obişnuitul poate avea, dacă ştii să cauţi în adâncul său ascuns, 
forță şi frumusețe. 

Actorul Ion Olaru a fost dăruit cu harul acestei căutări. 

A fost atât de înțeleptul şi conciliantul Cadâr din Tache, Ianche şi Cadâr 
de Victor Ion Popa, Spiridon din O noapte furtunoasă de I.L. Caragiale, Con- 
țopistul Pera din Doamna Ministru de Branislav Nuşici, Brinzovenescu din 
O scrisoare pierdută de I.L. Caragiale, Mitică din Căruţa cu paiațe de Mircea 
Ştefănescu, Ferapont din Trei surori de A.P. Cehov, năstruşnicul meşter Krull 
din Soldăţelul de plumb de Sacha Lichy, ori Sache din Jocul ielelor de Camil 
Petrescu. Înşiruirea personajelor întruchipate de el ar putea, desigur, continua. 

I-au străbătut viața, i-au populat visele de actor şi i-au neliniștit insomniace 
nopți vreme de mai bine de 40 de ani. Doar pe scena Teatrului Naţional, căruia 
i-a dăruit necontenit iubire şi devotament, rămânând, pe veșnicie, unul dintre 
pilonii care i-au susținut istoria. 

Ca toți oamenii mai vârstnici îşi amintea cu mare precizie evenimentele pe- 
trecute într-un trecut mai îndepărtat. Când era bine dispus povestea şi povestea, 
cu nesfârşită nostalgie, despre „aventura începutului”: Din garderoba şi magazia 
teatrului de atunci au rămas destul de multă vreme unele elemente de decor sau costu- 
me care au fost folosite, refăcute, desigur, pentru spectacolele clasice ale teatrului peste 
zeci de ani. Dar atunci, la început, pentru piesele actuale, toată garderoba şi recuzita 
le aduceam noi de acasă. Sau le împrumutam. Decorurile le făceam tot noi, „artişti: 
Nu aveam nimic, maşinişti, tâmplari, pictori, nimic. Montările, schimbările de decor 
— tot noi. Când am deschis prima stagiune, la 25 decembrie 1945, în primul spectacol, 
Ion al Vădanei, eu jucam un băiat de prăvălie, Ilie. Pe scenă — frig bocnă, în sală 
cam tot aşa, dar spectatorii au luat cu asalt « teatrul lor ». În cei 40 de ani petrecuţi 
pe această scenă am cunoscut mai multe moduri de a juca teatru, după cum erau 
cerințele timpului. Am încercat să „prind” maniera de a juca a excelenţilor actori din 
Cluj care au jucat la Timişoara: Leonard Divarius, Lilly Bulandra, Ştefan Braborescu, 
domnul şi doamna Moruzan, şi alţii. Dar am cunoscut, mai cu seamă, actori—oa- 
meni, care, deşi au părăsit demult scena vieţii, au rămas vii în amintirea mea, aşa, ca 
nişte părinţi. Ne-au îndrumat paşii atât pe scenă, cât şi în viaţă. Ne şi adresam lor ca 
unor părinţi, cu admiraţie şi respect. Marelui Ştefan Braborescu îi spuneam cu toţii, 
noi cei tineri, „bunicuţul 

Ion Olaru ne-a părăsit în anul 2005, ducând cu el savoarea atâtor amintiri 
rămase nespuse pentru totdeauna. 

La venirea mea în teatru, în 1971, întemeietorii sărbătoriseră deja nunta de 
argint cu adoratul lor teatru. Nu mai erau la prima tinerețe, veniseră din urmă 
alte câteva generaţii de actori care, la fel ca ei în tinereţe, „jucau tot: Aşa este 
rostul teatrului. 

Este adevărat că nu i-am văzut jucând în anii lor „plini, totuşi... 

Una dintre actrițele preferate, iubite şi respectate ale timişorenilor de orice 
vârstă, a fost şi a rămas până la plecarea ei din teatru, Coca (Sofia) Ionescu. A 
fost o actriță de o frumusețe eclatantă, cu cei mai incredibili ochi codaţi şi azurii 
pe care îi văzusem până la ea, cu păr platinat, bogat şi lung până la mijloc, fasci- 
nant de subțire, o actriţă cu o mare prestanță personală, dar, mai cu seamă, cu o 
mare prestanță scenică, cu farmec, forță şi sensibilitate deopotrivă. 

S-a pensionat în 1985, când teatrul intrase în pe- 
rioada autofinanţării şi toți pensionabilii urmau a pă- 
răsi teatrul. Erau reduceri drastice de personal. Coca 
s-a retras discret, dar cu suferință: întotdeauna este 
prea devreme să-ți părăseşti marea iubire. 

(După retragerea Cocăi, soţul ei, regizorul Dan 
Radu Ionescu, povestea într-o zi, la fumoar, cum în- 
tr-o noapte, căutându-şi soția lipsă din dormitor, a 
găsit-o în bucătărie, mâncând tacticos şi cu poftă... 
slănină. În cei 50 de ani de când erau împreună, Coca 
nici măcar n-a mirosit o asemenea delicatesă. Două 


frunze de lăptucă şi un ceai îi întreţineau, de o viață, 
saci loneia extraordinara subțirime. „Nu am deranjat-o, dar, 
după 50 de ani, a fost prima oară când am adormit 

liniştit şi fericit” a încheiat Radu.) 

Cercetez Fişa ei de creație şi văd că a colaborat, în timp ce urma Conserva- 
torul, apoi ca „probistă; cu Teatrul Naţional din Cluj, aflat în refugiu. Era 1943, 
apoi 1944, apoi 1945 şi de atunci încolo, până în 1985, vreme de 40 de ani a iubit 
un singur teatru. Pe acesta. 

Pentru că sentimentele ei au fost împărtăşite, teatrul i-a dăruit acestei fru- 
moase şi talentate actrițe, vreme de patru decenii pline, toate rolurile vârstei sale 
biologice, de la inocenta şi romantica Louise din Intrigă și iubire de Fr. Schiller, 
până la rolurile senectuţii cum ar fi, de pildă, Pierette din 8 femei de Robert Tho- 
mas. A fost ingenuă dar şi cochetă, a jucat personaje ce-i semănau, dar şi compo- 
ziții elaborate, a abordat toată gama posibilă de roluri, de la cele burleşti, de come- 
die ori vodevil, la rolurile tragicomice, dramatice sau cele din tragediile antice. 

Oricum ar fi fost personajul său, Coca l-a îmbrățișat, întotdeauna, cu bu- 
curia celui ce face, de-o viaţă, exact ceea ce şi-a dorit. Coca a fost o actriţă de 
intuiţie, dublată de temeinicie şi rigoare profesională, ce-i veneau din perfecțio- 
nismul artistului deplin care era. 

I-a fost dat să joace sub bagheta regizorală a unor mari artişti ai acestei pro- 
fesii: Lilly Bulandra, Alexandru Toscani, Emil Josan, Dem. Moruzan, Ion Maxi- 
milian, Iannis Veakis, Dan Nasta, Marietta Sadova, Ioan Taub, Horea Popescu, 
Emil Reus etc. 

A fost Mary din Ion al Vădanei de Nicolae Kirițescu (1945), Baroana Villalba 
din Fiica lui Iefteu de Cavalotti-Locateli (1946), Rosanna din Monzu de Lucio 
D’ Ambra (1946), Alice din Rădăcini adânci de Jacques Goow (1947), Louise 
din Intrigă şi iubire de Fr. Schiller (1949), Zoe din O scrisoare pierdută de 
I.L. Caragiale (1949), Abigail din Paharul cu apă de Eugene Scribe (1050), Nina 
din Maşenka de A. Afinioghenov (1952), de două ori, la două vârste diferite, 
Diana din Câinele grădinarului de Lope de Vega (1954 şi 1974), Alice din 
Lumina de la ulmi de Horia Lovinescu (1954), Beatrice din Slugă la doi stăpâni 
de Carlo Goldoni (1954), Irmski din Viforul de B. Şt. Delavrancea (1957), Zoe 
din O scrisoare pierdută de I. L. Caragiale (1958), Catarina din Imblânzirea 

scorpiei de W. Shakespeare (1959), Gertruda din Hamlet de W. Shakespeare 
(1960), Anca din Năpasta de I. L. Caragiale (1962), Junona din Furtuna de 
W. Shakespeare (1970), Miza din ...Escu de Tudor Muşatescu (1976), deja 
amintita Pierette din 8 femei de Robert Thomas (1980) şi multe, multe altele. 

A ieşit din scena vieţii discret, în vara anului 2007, tăcându-şi ultima replică 
şi privind cu nostalgie în urmă la lungul cortegiu de femei cărora le-a dat viață, 
cu bucurie, mai bine de 40 de ani. 

Pe întemeietori îi mai enumăr o dată acum, cu puţin înainte de apariția căr- 
ţii, cu răbdare, pe degete. Îndoi, pe rând, câte un deget: sunt cei plecați. 

A mai rămas Garofița. 

Dintre toate cele câte le ştiu despre Garofița 
Bejan (Linaru, la început), ar trebui, poate, să găsesc 
acele trăsături, doar ale ei, care să o definească cel mai 
exact. Mă gândesc. Cred că ar trebui să aleg, din capul 
locului, discreția. Apoi demnitatea. 

Mai pe urmă, un fel de duioasă bonomie, mărtu- 
risind frumusețe şi lumină interioară. Îngăduință. Şi 
o pilduitoare modestie şi naturalețe. 

Nimic nu i-a trădat vreodată, în existența diurnă, 
profesia „ieșită din rând” 

Pentru marea lume civilă, Actorii au fost mereu, 


şi aşa au rămas şi acum, o categorie umană aparte, 
situată în exteriorul „plutonului” civil şi „normal: 


Garofița Bejan 


Periplul lor prin mai multe existențe, unele nu toc- 
mai „ortodoxe” moral, după voia autorului, au creat o oarecare suspiciune asu- 
pra vieţii lor laice în rândul publicului. Cu cât mai convingătoare era cocheta 
interpretată de actrița X, cu atât mai mare suspiciunea. Întreținută, de altfel, şi 
de înclinația unor histrioni de a-şi manifesta talentul şi dincolo de scândura sce- 
nei, „jucând” nonconformismul, ignorând sfânta măsură în vestimentaţie, dar şi 
la paharul băut în locurile publice. Poate fi vorba aici şi de excentricitate, dar şi 
de dorința lor de a se păstra mereu în atenţia publică. Trebuie înțeleşi, amintita 
atitudine face parte din lădița lor cu „farduri? Cei mai mulți au un farmec nebun 
chiar şi în aceste împrejurări. Mici cochetării, umbra unui flirt, un mic scandal 
conjugal, iscat de o privire cam ambiguă aruncată unui necunoscut nurliu, atrag 
ca un magnet privirea spectatorului mereu dornic de senzațional. Actorii sunt 
persoane publice, deci atenţia publică trebuie focalizată permanent spre el, acto- 
rul, oriunde s-ar afla el. De aceea cutia lui cu farduri e mereu la purtător. 

Unul dintre marii artişti francezi, Michel Simon, spunea că actorii, obligați 
prin meserie să găsească forma cea mai convingătoare de a iubi, de a muri, de a 
suferi sau a se bucura pe scenă, nu mai ştiu să o facă adevărat şi sincer în viața lor 
de zi cu zi. Poate că are dreptate, însă doar în unele cazuri. 

Fiindcă Garofița Bejan contrazice presupusul adevăr prin chiar viața ei. 
Viaţa ei care nu a putut fi cu nimic alterată de caracterul sutelor de personaje 
întrupate de ea pe scenă de-a lungul unei frumoase şi devotate cariere. 

După ce luminile reflectorului s-au stins lăsând în umbră ființa Ancăi, sau 
a Mariei sau a Glafirei, Garofița a ştiut să redevină de îndată omul delicat, dis- 
cret, liniştit şi frumos, extraordinar de frumos, care era. Redevenea laică în mod 
firesc, odată cu hainele de stradă, fără „tranziţii” incerte, fără să mai păstreze, 
„la vedere, nimic din ceea ce fusese, pentru puțin timp, grație harului ei. O altă 
femeie, adică. 

Odată, cu foarte mult timp în urmă, am întrebat-o ce crede ea că trebuie să 
stea la baza profesiei de actor. „O imensă şi deplină înțelegere a vieţii” — mi-a răs- 
puns. O cunoaştere şi o asumare a vieţii care nu este nici simplă, dar nici disperant de 
încâlcită, care îi oferă omului şi extremele situaţiilor, dar şi „aurea mediocritas, adică 
aurita cale de mijloc. Desigur că şi experiența proprie, dar nu numai ea, este sursa 
acestei cunoașteri. Actorii trebuie să fie mereu atenți la ceea ce se întâmplă în lume în 
jurul lor, la oamenii pe care-i întâlnesc, la reacţiile acestora în tot felul de împrejurări, 
la feluritele moduri de a iubi, de a trăi, de a muri, de a te mărturisi, de a răspunde, de a 
nu răspunde la o provocare etc. Şi atunci când totul îţi devine cunoscut şi deplin înțeles, 
atunci poți fi pe scenă şi Hamlet şi Arlechino deopotrivă, şi Andromaca şi Dulcineea 
del Toboso? 

Dar, desigur, nu ajunge doar atât. 

Purtăm cu toţii în noi posibilitatea de a cunoaşte tot ce aparține grabni- 
cei treceri prin lume a omului: patimi şi prăbuşiri, iubiri şi suferințe, visuri şi 
speranţe, destine, forme de existenţă, tot. 

Atâta doar că unui om obişnuit îi este dat să trăiască o singură dată în viață 
toate marile evenimente: naşterea, iubirea, nunta, moartea. 

Este prea puţin! 

De aceea nu a putut rezista plăcerii de a peregrina, prin jocul fanteziei sale, 
de la o personalitate umană la alta, nu şi-a putut refuza regalul visării, nici bucu- 
ria de a se reconstrui uneori, în alte date decât ale sale proprii, nu a putut să nu 
plonjeze, fascinat, într-un trecut consumat în absenţa sa, ori să nu se proiecteze 
într-un viitor mai bun decât prezentul ce-i era dat. 

Sigur că teatrul există în fiecare dintre noi. 

El există în demnitatea cu care ne ascundem, public, durerea, în zâmbetul 
capabil să deschidă porți zăvorâte, în verbul diplomatic cu care plătim pacea 
lumii şi viața copiilor noştri. 

Dar dintre noi toți, doar unuia, celui ales, Actorului, i-a fost hărăzită ştiinţa 
de a dura a doua oară, pe cei câțiva metri patrați de scândură ai teatrului, vraja 
întregului univers. Şi puterea de a recrea, ca pe un mereu reînnoit miracol, omul, 
de această dată după chipul nostru, al oamenilor, aşa cum suntem: buni şi răi, 
sublimi şi ticăloşi, ridicoli şi magnifici, damnațţi ori sfinţi. Doar lui, Actorului, i-a 
fost dăruită puterea de a ne pune oglinda în faţă şi de a ne călăuzi astfel, prin râs 
sau lacrimă, spre partea de lumină din noi înşine. 

„De copil am avut un foarte dezvoltat simţ al spectacolului” mi-a mai mărturisit 
Garofița Bejan. 

Ca om carea făcut parte din prima „garnitură de actori ai Teatrului Naţional, 
pe atunci Teatrul Muncitoresc al Poporului, a fost martora şi părtaşa acestui în- 

ceput şi a tuturor bucuriilor şi necazurilor care, de-atunci încoace, i-au marcat 
existența. În acea perioadă dificilă de constituire a teatrului profesionist stabil la 
Timişoara, Garofița Linaru Bejan a jucat, ca toți membrii restrânsei echipe ar- 
tistice a proaspetei instituţii (Coca Ionescu, Ion Olaru, Dan Radu Ionescu, Radu 
Avram şi atâţia alții), foarte mult, cele mai diverse roluri ca întindere, factură şi 
gen. Datele naturale armonioase, o frumusețe aparte, „calmă” şi tăcută, o pro- 
pensiune lirică delicată, dar şi capacitatea unei abordări psihologice adânci a 
personajului, pregnanţa şi expresivitatea interpretativă în gen dramatic, dar şi 
exuberanța abordării zonei comice, claritatea, nuanța şi timbrul cald al vocii, au 
impus-o foarte repede pe Garofița Bejan în cadrul ansamblului actoricesc ca pe 
o actriță aparte. 

Îşi aminteşte cu emoție de identitățile personajelor pe care le-a interpretat. 
Le-a iubit, egal, pe toate, indiferent cum erau. Ele s-au numit Concetta din Nu-i 
adevărat, dar cred de Peppino de Filippo (1946), Ana din Tache, Ianche şi 
Cadâr de V.I. Popa (1947), Alice din Omul care a văzut moartea de V. Eftimiu 
(1954), Magda Minu din Ultima oră de Mihail Sebastian (1954), Regina din 
Strigoii de H. Ibsen (1956), Axinia din Pădurea de Ostrovski (1959), Anca din 
Năpasta de I.L. Caragiale (1962), Glaşa din Egor Buliciov şi alții de M. Gorki 
(1964), Nuşca din Anton Pann de L. Blaga (1964), Andromaca din Troienele 
de J.P. Sartre, după Euripide (1969), Doamna Sorby din Rața sălbatică de H. Ib- 
sen (1970), Elena Domnişor din Să nu-ţi faci prăvălie cu scară de Eugen Barbu 
(1973), Maria din Studiu osteologic al unui schelet de cal dintr-un mormânt 
avar din Transilvania de D.R. Popescu (1981). 

Acest din urmă rol, Maria, ultimul interpretat înainte de retragerea sa, a fost 
considerat a fi cel care i-a încununat Garofiței Bejan întreaga carieră. Dincolo 
de ceea ce reprezenta ea în piesă, adică arhetipul țărăncii române, Maria purta 
şi o mare încărcătură simbolică. Era întocmai personajelor celebre din marile 
tragedii antice. Maria era chiar Femeia, de la începuturi şi până la urmă: puter- 
nică, dătătoare de viață, purtătoare a tuturor dramelor şi tragediilor, a secretelor 
frumoase dar şi a celor cumplite ale vieţii, ea era Matricea, Matca, era Marea 
Mamă... Realizat cu emoţionantă forță dramatică, cu gesturi simple şi reţinute, 
acoperind un fond interior exploziv şi tensionat, fără a supralicita însă încărcă- 
tura simbolică a personajului, Garofița Bejan a impresionat în Maria prin am- 
ploarea registrului său expresiv, prin adevărul şi simplitatea exprimării scenice, 
prin sinceritatea trăirii, prin frumusețea robustă şi-un farmec personal pe care 
Garofița şi le-a păstrat neatinse în toate etapele vârstei ei biologice şi artistice. A 
fost minunată Garofița în Maria, a fost de neuitat. 

„Ieatrul este pentru mine viaţa personajelor pe care le-am interpretat. Teatrul 
este pentru mine rezumatul propriei mele vieţi şi tinereţea bătrâneţelor mele. De-ar 
trebui să-l aseamăn cu ceva, l-aş asemui cu o mare, agitată uneori la suprafață, acolo 
unde se vede, liniştită, gravă, bogată şi poate ciudată în adânc, acolo unde nu se vede. 
Dintre cei care pornesc să o străbată, unii ajung la liman, alţii nu: 

Desigur, Garofița a ajuns la liman. Mereu senină, liniştită, distinsă, demnă, 
actriță şi personaj civil deopotrivă, niciodată confundate. 

Atunci când i-a venit timpul „retragerii, deşi încă în putere, deşi ar mai fi 
putut juca personajele vârstei sale, deşi ar fi putut rămâne un model viu de mo- 
destie şi frumusețe interioară pentru colegii tineri şi deşi, sunt sigură, dorul de 
mirosul inconfundabil al scenei a încercat-o nu de puţine ori, cu toate acestea, 
Garofița Bejan a părăsit teatrul. 

S-a retras cu aceeaşi discreţie şi eleganță cu care îşi obişnuise colegii de-a 
lungul întregii sale existențe profesionale, fără să dramatizeze, fără lacrimi, cu li- 
niştea ţăranului care acceptă inevitabilul pentru că ştie că în viaţă, la fel ca în na- 
tură, există anotimpuri care „rostuiesc” totul: primăvara, când omul înfloreşte, 
iubeşte, visează, speră, apoi vara, când natura (sau omul) rodeşte, acumulează, se 
împlineşte în toate, are forța şi căldura coacerii, apoi toamna, când tot ce-a acu- 
mulat prin experiență devine izbândă cu miros cald şi dulce de vie împlinită. 

Şi, în prag de iarnă, omul se retrage de obicei, fie că vrea, fie că nu ar vrea 
încă. 

Aşa-i rostul lucrurilor, aşa-i rostul naturii şi-al omului, nimeni nu îl poate 
strica. 

Din păcate, însă, anotimpurile omului nu sunt ciclice. 

Nouă nu ne este dat ca, după iarnă, să mai putem înflori măcar o dată. 


SUZANA MACOVEI, ARMAND CALOTĂ, NICU MIHOC 
Ce bine e când binele vine în formație de trei 


Înţelepciunea empirică a popo- 
rului ne asigură, hotărât şi optimist, 
că binele nu vine niciodată singur, 
ci întotdeauna în formaţie de trei, 
după cum trei sunt, în epica fantasti- 
că a basmelor sale, fetele de împărat, 
tot trei şi feciorii, tot trei împărăţiile, 
trei încercările, tot trei pădurile fer- 
mecate .. . trei... tot trei. 

Mi-am amintit, ciudat, de toate 


acestea privindu-i pe „ mezinii ° Tea- 


Suzana Macovei şi Nicu Mihoc 


trului Național, tot trei şi ei: Suzana 
Macovei, Nicu Mihoc, Armand Calotă. Sunt toți absolvenți ai Institutului de 
Teatru din Târgu Mureş şi au venit în amintita formație de trei, de bună seamă, 
pentru ca să certifice câtă dreptate are şi de astă dată vorba populară. 

Este greu să vorbeşti despre toți trei laolaltă, într-atât sunt de deosebiți, dar, 
în acelaşi timp, este imposibil să nu o faci, într-atât, dincolo de trăsăturile dis- 
tincte, personale, seamănă. 

Seamănă dintru-nceput în cultul lor comun pentru acea ardere, aproape 
jertfelnică, dăruită doar celor aleşi, care este TEATRUL... 

Şi seamănă în tenacitatea osârdiei lor de a accede la dreptul acestei arderi. 

Şi seamănă în fericirea de a fi dobândit acest drept. 

Seamănă în modestia cuminte cu care se implică în spațiul profesiunii lor, şi 
seamănă în respectul ierarhiilor valorice ale acesteia. 

Seamănă în puţinele lor certitudini şi-n multele lor îndoieli, seamănă în ho- 
tărârea de a găsi, oricât de trudnice ar fi căutările, drumul cel mai drept spre 
ființa ascunsă a celor buni sau a celor răi ale căror adevăruri, admirabile ori con- 
damnabile, le apără singuri, sub reflectoare, seară de seară. 

Seamănă... 

Seamănă în curăţenia lor, şi-n spaima lor de compromis. 

Seamănă în credinţa lor, sublim de naivă, că viața nu-i va forța nicicând să 
facă pact cu macularea, că nu vor iubi decât neprihănirea începutului şi că nu se 
vor lăsa vreodată atinşi, nici chiar în treacăt, de floarea răului, seamănă... 

Seamănă în poezia care- i locuieşte. 

Suzana, Nicu şi Armand sunt, parcă, durați din poezie, sigur, fiecare altfel, 
dintr-o altă esență şi de o altă nuanţă, o poezie cu accente aspre şi intrasigente, 
o poezie lucidă şi virilă sau, dimpotrivă, o poezie tandră şi delicată, juvenilă şi 
învăluitoare. O poezie, totuşi. 

Uneori, ca într-un creuzet, esențele se amestecă într-o alchimie a adevărului, 
brusc suveran, şi-atunci dispare pseudonimul pe care-l poartă diurn personali- 
tatea lor: un soi de siguranță impregnată de romantismul altei vârste. Şi-n clipa 
următoare apare Nicu, cel cu lacrimi adevărate şi cu privirea uimită de copil în 
fața primului brad, Suzana leapădă siguranța degajată, care ştie ea că-i „stă bine” 
unei actrițe şi se frânge, netrucat, sub spaima unor presupuse limite, abando- 
nându-se disperată îndoielilor, iar Armand, care, dacă nu-l cunoşti, te păcăleşte 
Jăsându-te să crezi că poartă pe umăr o bucată de univers, se topeşte într-un râs 
care-l luminează din interior, tare, tot mai tare, contaminant, copilăresc. 

Oricum s-ar purta însă, se păstrează, inconştient, între fruntariile unui mod 
poetic de a fi. 

Suzana, Nicu şi Armand seamănă. Poate seamănă, prin toate cele amintite, 
nu doar între ei, ci cu o întreagă generaţie. Nu ştiu, poate. Oricum ar fi însă, este 
atât de bine să-i ştiu în teatru. 

Îmi dau toți trei la un loc, şi fiecare în parte, sentimentul siguranței, al unei 
liniştitoare certitudini pentru un mâine şi un poimâine al acestui teatru la care 
nu vom mai fi părtaşi şi martori. Truda lor de zi cu zi îmi confirmă încrederea. 

Pascal Maxim (din Maşina de scris de Jean Cocteau), Goebbels, Liza Bardoff 
(din Teroare şi credință de Michael Black), personaje pe care le-au întrupat pe 
scena Teatrului Naţional, în debutul lor pe scena timişoreană, îmi confirmă şi 
ele, de la înălțimea scenei, că nu m-am înşelat. 


(1992) 

ION HAIDUC 
„Un actor care se respectă nu cere teatrului mari roluri, ci marile 
roluri îl cer pe el” 


„Este cam dezordonat, după gustul meu, plin de eti- 
chete pe bluze şi pantaloni, îşi permite, din când în când, 
ciudate libertăţi de verb şi gest şi, în general, lasă tuturor 
impresia omului cu care-ţi poți petrece trei minunate ore 
de conversaţie picantă la o bere. Şi atât... 

Şi pentru toți cei care nu au timp, pe care nu-i inte- 
resează, nu vor, n-au curiozitatea ori, cine ştie, poate nu 
ştiu să i se uite în ochi, Ucu va rămâne mereu aşa: actor în 
viața luată drept farsă continuă. 

De ce vrei tu, Ucule, tot timpul să pari altul decât cel 
care eşti? — îl întreb. 

Pentru că Ucu e sensibil „cât încape, are un suflet bun 
ca al Sfintei Vineri din poveste, are şi lacrimi adevărate şi 
este, de necrezut, un neliniștit, un frământat, un mereu 
nemulțumit de sine însuşi, un alergător tenace şi serios în cursa vieții şi a profesiei... 

Îmi citeşte el mie, zâmbind amuzat, ceea ce scrisesem eu despre el cu exact 
10 ani în urmă (1978), într-o altă retrospectivă, cu o etapă de viață mai săracă. 
„Stai să mă întorc din profil, aşa, mai în lumină, să vezi dacă eu sunt persoana... 

Îi fac jocul, teatrul ne-a contaminat pe toți, şi recunosc că, la distanță de un 
deceniu, clişeele sale comportamentale ar putea fi uşor confundate. Râdem, de 
fapt e chiar aşa: şi-acum, trecându-i pe alături, nu scapă prilejul de a-ţi şopti, 
confidenţial, la ureche, te miri ce cugetare pipărată, ori de-a insinua intenția 
unui compliment... tactil. (Asta, în situaţia în care nu pune mâna fără să ceară 


Ion Haiduc 


învoire). 

Dacă n-o face înseamnă că şi-a părăsit, vremelnic, apele teritoriale. Dar va 
reveni. Cel mai târziu, mâine. 

Aşa este el, şi-a păstrat, peste ani, pseudonimul personalității. 

ps.Indiscutabil, Ion Haiduc este la ora actuală unul dintre cei mai buni actori ai 
țării, „un actor de excepțională vigoare; „un actor de excepţie” — au căzut unanim de 
acord cronicari teatrali temuti. 

Imaginea sa reală, aceasta, se suprapune ferm peste pseudonim, devalori- 
zându-l. 

Cu aproape douăzeci de ani în urmă, Ion Haiduc era un tânăr actor cu per- 
sonalitate, mistuit de patima teatrului, cu temperament de artist boem, risipitor, 
dar tot pe atât dedat trudei, cu ambiția de a împlini o vocaţie. Era o „promisiune 
fermă, onorată, adevărat, şi în prima parte a carierei sale, dar devenită certitu- 
dine în ultimii zece ani. 

Acum ştim cu toţii că Ion Haiduc este un actor de vocaţie excepțională. 
Spontan, cu o inteligență scenică particulară şi incredibil de riguros, totodată, 
„un matematician-poet al scenei, cum spunea despre el, odată, Emil Reus. 

Mijloacele lui de exprimare scenică sunt prin excelență moderne, simple, 
laconice, fără a fi, niciodată, sărace. Îi ajunge să sugereze ceea ce vrea să spună. 
Gesturile îi sunt controlate, mimica — supravegheată, tensiunea lăuntrică devine 
un fel de halou în juru-i, care te asumă de la distanţă şi te fascinează. 

Ucu mă surprinde, de fiecare dată când îi sunt spectator, prin personajele 
sale. Deşi extrem de diferite, fiecare are ceva din adevăratul Ucu: nu este nimic 
static în el, el este într-o permanentă mişcare interioară, într-o permanentă de- 
venire. Asta caută şi la personajele sale, devenirea. 

Evoluţia sa a fost aceea a unui actor care a acumulat, a tot acumulat, pas cu 
pas, cu trudă şi seriozitate, profesional, învățând din experiența fiecărui rol. Pe 
fiecare l-a abordat la fel şi l-a explorat cu aceeaşi temeinicie, curiozitate şi inte- 
res, fie el rol principal sau secundar. 

Deşi vocaţia lui era clară, Ucu a ostenit în a se construi. A crescut, a devenit, 
în timp, actorul care este: exploratorul, căutătorul, neliniştitul, nemulțumitul, 
chinuitul. 

Poate de aici şi interpretarea lipsită de manierisme, mereu proaspătă, mereu 
venind cu ceva nou. 

„Oamenii lui” au temeinicie, au o construcţie interioară elaborată după 
lungi meditații şi după îndelungi investigații în geografia culmilor şi a abisuri- 
lor omeneşti. Ucu are mereu lecturile acestea la zi. Personajele lui, în modul 
în care le trăieşte scenic, au în ele, între alb şi negru, toată gama de tonuri ale 
griului. Doar accentele, ascuţite, înclină fin, când spre una, când spre cealaltă 
dintre culorile extreme, un destin ce nu poate fi asumat total de niciuna dintre 
ele. 

Aşa este omul, plămădit din bine şi rău, din lumini şi umbre. 

Altfel, ar fi doar o schemă. 

Ceea ce m-a uimit din capul locului, apoi am aflat că asta este „marca” unui 
mare actor, a fost faptul că Ucu nu putea fi „trecut cu vederea, îți capta atenția 
din clipa în care intra în scenă şi până când ieşea, indiferent dacă rostea o vorbă, 
o frază sau, pur şi simplu, tăcea. În Unchiul Vanea de Cehov (1980), bunăoară, 
Ucu juca un personaj inexistent la Cehov, un majordom în casa lui Serebreakov, 
Efim. În trei ore de spectacol spunea de cinci ori „Da. Când intra însă în scenă, 
ştiai că ai în față un Actor, un mare Actor. 

Ucu nu şi-a cultivat niciodată statutul de vedetă, are o inconştienţă voioasă 
în fața acestei condiţii. „Habar n-am ce este o vedetă. Eu sunt, ca întotdeauna, „ser- 
vus” cu portarii, cu chelnerii şi agenţii de circulație. A, sigur, şi cu câțiva directori. Dar 
mie berea-mi cade bine numai cu un prieten, niciodată cu o funcţie.” — îmi mărturi- 
seşte el cu candoare netrucată şi siguranța lucrului firesc. ÎI cred. Ucu are vocația 
romantică a prieteniei şi mai puțin pe aceea utilă a relației. 

Fiecare vocaţie cu beneficiile ei... 

Chiar dacă nu vrei să fii, deşi ştii că eşti, vedetă, profesia de actor este o mare 
bucurie. „Aşa crezi? Pentru mine se transcrie printr-o enormă angoasă. Uneori devine 
groază, insomnie şi stare de rău. De fapt, mai exact, e un complex de stări contradic- 
torii care însă încep, oricum, cu spaima de care-ţi vorbeam. Uite, acum mă cheamă 


314 


www.cimec.ro 


AMINTIRI TĂCUTE 


Reus în scenă, tabloul 12, discursul lui Mahomed: (Ucu Haiduc repetă în Răceala 
de Marin Sorescu). 

Mă uit la el, e îngheţat. L-ar da bucuros pe sultan, cu cadâne cu tot, pe-un 
scaun de dentist. 

Eu însă ştiu că după aceea, în scenă, spaima i se topeşte şi devine siguranţă şi si- 
guranţa devine bucurie. Şi uneori, bucuria devine stare de sublim, stare de grație. 

Cortina a căzut, repetiţia s-a terminat, Mahomed şi Haiduc s-au împăcat, 
fără turban şi grijile imperiului îmi pare mai sincer şi revin în locul unde rămăse- 
sem: cum se apropie de un rol. „Cu o discuție detaliată cu regizorul, despre el, despre 
personaj. Rolul este pus sub microscop electronic, disecat până în cele mai mici detalii, 
pentru că eu trebuie să ştiu cum este Hamletul regizorului din spectacolul pe care el îl 
va face. Poate că eu, în baie, joc un alt Hamlet. Pe scenă însă îl construiesc pe cel cerut 
de spectacol. 

Când lucrurile mi s-au limpezit, mă umplu până la obsesie de personaj. Nu mă 
mai pot despărți de el. Îl port, ca pe proprii-le-mi păcate, peste tot cu mine: la teatru, 
în tramvai, la bere, acasă, pe stradă. Devine mai mult decât prietenul meu, mai mult 
decât soția mea, mai mult decât copilul meu, mai mult decât mine însumi. Mă chi- 
nuie. Din datele pe care le am, din cele pe care le intuiesc sau le imaginez îi construiesc 
biografia. De fapt nu numai pe a lui ci pe a tuturor acelora cu care intră în relație. De 
aceea pretind partenerului meu de bină să-mi ştie propriul rol chiar mai bine decât 
mine. Eu aşa fac: 

Vorbeşte cu o pasiune care mă emoţionează, dincolo de care îi identific enor- 
mul orgoliu: orgoliul lucrului bine făcut. 

Îmi amintesc de drumul lui timişorean. În primul an, Ucu nu s-a „decupat” 
clar dintr-o echipă de actori tineri, foarte buni toți. Erau o echipă de aur. Primul 
lui rol marcant, după mai multe, a fost Christy Dudgeon din Discipolul dia- 
volului, în 1975, un personaj tragicomic, un tânăr cam sărăcuț cu duhul, jucat 
de Ucu într-un sensibil echilibru şi bună măsură între cele două dimensiuni. 
Sub o bască înfundată pe cap până sub sprâncene, privirea uimită, amuzată, în- 
spăimântată, fericită, naivă, bună, o privire a stării de grație te asuma magnetic, 
ecranând tot ceea ce se întâmpla în jur. 

Apoi, într-un contre-emploi, a fost Lord Darlington din Evantaiul unei 
Lady de Oscar Wilde. Brunețel de crăpa, bine pomădat, bietul Ucu, cu căma- 
şă scrobită şi papion, era atât de încordat şi de strădalnic în a-şi asuma ştaiful 
aristocratic al personajului, încât poate că ar fi şi reuşit să o facă dacă nu s-ar fi 
oglindit permanent în privirile colegilor de bină, umflaţi de râs. Ucu era, el chiar 
era un lord prin generozitate, onestitate, onoare, dar fizionomia lui, oricât de 
cosmetizată, nu te ducea cu gândul spre un os aristocratic. 

Nu i-a ieşit Darlington. 

Încerc să-mi amintesc şi alte roluri pe care le-a realizat în anii aceştia din 
urmă: a mai fost Nae din Rugăciune pentru un disc-jockey de D.R. Popescu, 
tot un personaj tragicomic, un tânăr plecat în lume să găsească o viață mai bună 
decât cea de acasă, lume pe care a şi găsit-o. Dar sufletul lui rămăsese aninat de 
cireşul din livada bunicii. Era un rol în care Ucu avea un farmec nespus, un rol 

construit cu mobilitate interioară, cu umor şi subtilitate a accentelor din care 
ghiceai, doar printr-un ton frânt, crâncena, nesfârşita şi muta tristeţe a „suede- 
zului” Nae, aflat între două lumi. 

Urecheatu din Mobilă şi durere de Teodor Mazilu a fost însă, pentru Ucu, 
unul dintre vârfurile profesionale. Urecheatu l-a fascinat pe Ucu: într-un fel, 
personajul ieşea din tiparul canaliilor şi proştilor mazilieni, urcând o treaptă: 
Urecheatu era un profesor de educaţie a bunelor maniere pentru ajunşii în func- 
ţii înalte, directoriale, dar cam „din topor” Statutul noii lor poziţii în societate, 
obliga. Pretindea altă educaţie. Ţeapăn, doct, „rasat, Urecheatu nu părăsise de- 
loc tagma abjecților mazilieni, ci urcase doar o treaptă spre elita acestora. 

Ucu filtrase tot ce era grosier în partitura educatorului de tip nou. Ure- 
cheatu lui era sobru, rafinat, superior, avea „rasă, păstra distanța față de învă- 
țăcel. Spectacolul, dar şi Ucu, au avut un succes enorm. Cred că o parte dintre 
fanii, dar mai cu seamă fanele lui Ucu, au văzut toate reprezentațiile. Sala ge- 
mea de râs. 

Ulă, un scripcar țigan din Studiu osteologic al unui schelet de cal dintr-un 
mormânt avar din Transilvania de D.R. Popescu, mimâmd prostia spre a as- 
cunde un spirit ascuţit, a fost un alt rol pe care l-a jucat cu bucurie, cu plăcere şi 
dăruire. Asta era, Ucu juca cu o plăcere nebună, nu părăsea nicio clipă „cofrajul” 
personajului, dar se juca, bucurându-se, şi îşi îmbogăţea, spectacol de spectacol, 
personajul. De aici, din bucuria lui Ucu, îşi găsea Ulă strălucirea comică. Împre- 
ună cu Vladimir Jurăscu, într-un duet comic de un haz enorm, au detensionat 
încordarea unui spectacol „problematic; trecut cu greu şi cam desfrunzit de co- 
misiile de vizionare. 

Sandu din Goana de Paul Ioachim, Clisis din Arma secretă a lui Arhimede 
de Dumitru Solomon, pentru care, în 1983 a obținut Premiul pentru cea mai bună 
interpretare a unui rol masculin la Gala dramaturgiei româneşti actuale, ediția 
a Il-a, Prov din Turnul de fildeş de Viktor Rozov, Boxerul din Geniul şi Zeița 
de Terry Johnson, apoi Edmund din Regele Lear de W. Shakespeare, au fost 
roluri remarcabile. 

Două, însă, au fost excepționale: Arturo Ui din Ascensiunea lui Arturo 
Ui poate fi oprită de Bertolt Brecht, rol pentru care Biroul secției de critică al 
Asociaţiei oamenilor de artă din instituţiile teatrale şi muzicale i-a acordat, în 
1983, Premiul pentru cea mai bună interpretare a unui rol masculin, şi Dobromir, 
adoratul său Dobromir din Dalbul pribeag de D.R. Popescu, încununat şi aces- 
ta cu două distincţii — Premiul pentru cea mai bună interpretare a unui rol masculin 
acordat de juriul Galei dramaturgiei actuale — ediția a IV-a şi acelaşi premiu 
acordat de Biroul secției de critică a ATM pentru anul 1987. 

Arturo Ui nu părea a i se potrivi. Deşi toți îi cunoşteau potențialul, surpriza 
a existat, totuşi. Ras pe cap, de o uluitoare energie şi mobilitate, imaginea dicta- 
torului bestial, oferită de Ion Haiduc, era cutremurătoare. „Toate mijloacele, toată 
capacitatea actorului sunt aruncate în joc pentru împlinirea acestui personaj: mers, 
gest, privire, toate dozate extraordinar. De la golanul Arturo Ui, care se descalță la 
intrarea în somptuosul palat al lui Dogsborough, până la dictatorul paranoic, care îşi 

permite rafinate distracţii este o cale lungă pe care actorul o străbate alunecând cu şer- 
puitoare abilitate. Interpretului nu i se poate reproşa nimic. Reușește o extraordinară 
performanță atât pentru el, cât şi pentru teatru. — spune unul dintre cronicarii 
spectacolului. (Luceafărul, 21.01.1984) 

Cât despre Dobromir, personajul actor din Dalbul pribeag, el este unul din- 
tre cele mai iubite ale actorului Ion Haiduc. „Mai sus de înălțimea acestui rol nu 
cred că se mai poate persevera” — zice cineva. „Se mai poate, se mai poate — îi răs- 
punde Ucu Haiduc, cu siguranța, cu certitudinea şi hotărârea celui iremediabil 
îmbolnăvit de perfecțiune. 

„Iată-l în Dalbul pribeag plin de vitalitate, derutându-ne şi derutându-se, explo- 
ziv şi vlăguit, construind pe o singură replică, dacă nu cumva şi pe un singur cuvânt, 
măşti şi stări multiple de personaj viu, care trăieşte şi gândeşte cu aceeaşi intensitate, 
încât în final, când a părăsit scena, când a revenit ezitant, în priviri cu miracolul şi 
vinovăția şi neputinţa păsării rămasă fără cântec, nu mi s-a părut că privesc la inter- 
pretul unui rol, ci la însuşi chipul teatrului” scria despre Ion Haiduc şi Dobromir al 
său, Victor Parhon. (1987) 

Nu cred că cineva ar fi putut spune toate acestea mai bine, mai frumos şi mai 
exact ca Ţucu. 


(1989) 


LARISA STASE MUREŞAN 
O mare doamnă a teatrului 


Purtându-şi cu calm şi distincție, cu prestanţă şi 
grație făptura de o frumuseţe rămasă proaspătă peste 
timp, prin îngăduința naturii, dar mai cu seamă prin 
lumina interioară, prin gingăşia lăuntrică şi delicate- 
tea sufletească ce o caracterizează, Larisa lasă tuturor 
celor care o cunosc impresia că a fost hărăzită de des- 
tin să fie exact ceea ce este; adică actriţă. 

Şi este într-atât de mult încât, pentru mine cel 
puţin, ea a dobândit, aşa ca şi câțiva dintre colegii ei 
de breaslă, ceva de arhetip: ea este chiar ACTRIŢA. 

Nu ştiu cum se face, dar Larisa pare a fi actriță în 


orice ipostază s-ar afla, chiar şi în împrejurările civile. 
Poate pentru că Larisa are, în datele ei proprii, ceva 


Larisa Stase Mureşan 


de personaj scenic atât în ținuta exterioară, dar mai 
cu seamă în cea interioară: este frisonată de o permanentă tensiune lăuntrică, de 
o vibraţie, un dinanism (toate atent cenzurate) şi o mobilitate particulare. Apoi, 
are atitudini diurne ce dezvăluie coexistența unor trăsături comportamentale 
polare: disponibilitate şi rezervă deodată, deschidere şi mister, inefabil şi con- 
cret rimând în perfect acord, forță şi fragilitate, tenacitate şi flexibilitate. Poate 

de aceea autenticitatea şi pregnanța aparițiilor ei scenice îți lasă impresia unui 
miraculos transfer al propriei sale personalități în cea a personajului de o seară, 
şi nu invers. 

Şi poate tot de aceea, dintre toate personajele interpretate de Larisa din 1986 
încoace, de când este actriță a Teatrului Naţional, cel mai mult am iubit-o pe 
Iosefa Aretia Para din Dalbul pribeag de D.R. Popescu, simbol al actriței din 
toate timpurile. Aretia Larisei avea poezie, avea candoare, inefabil, putere, avea 
un histrionism nemanifest, topit în ființa proprie a actriței reale, asumat perfect. 
Ce a fost pentru tine Aretia? — o întreb. „A doua întâlnire cu dramaturgia lui D.R. 
Popescu, după Maria din Piticul în grădina de vară, jucată la Arad. Aretia era un 
personaj tipic acestei dramaturgii: purtătoare a unei impresionante bogății de idei, ea 
oferea ample posibilităţi de abordare. De aceea, deşi nu s-a întâmplat, mi-ar fi plăcut 
să o văd şi într-o altă interpretare, care mi-ar fi relevat-o, poate, şi dintr-un alt unghi. 
Spectacolul s-a repetat contra cronometru, într-o tensiune care, detestată la vremea 
respectivă, m-a ajutat, mi-a fost benefică în dobândirea concentraţiei impuse de rol. Şi 
eu am iubit-o pe Aretia, dar nu chiar de la început. Până la urmă, dacă mă gândesc 
bine, şi cu acest personaj s-a întâmplat la fel ca şi cu toate celelalte. La început mă spe- 
rie, el, personajul, reprezintă un imens univers necunoscut în care trebuie să păşesc. Şi 
este întotdeauna ceva care mă reţine să mă „arunc? Apoi urmează o etapă în care tre- 
buie să mă împac cu el. Chiar dacă este negativ, malefic, mă străduiesc să-i găsesc cele 
câteva, poate foarte puţine, puncte pozitive de care să mă leg pentru ca să-l pot ierta 
de cealaltă parte, cea de umbră din fiinţa lui, ca să pot ajunge la esența lui umană. În 
final, sfârșesc prin a-l iubi întotdeauna. 

Îmi amintesc că Larisa este una dintre actrițele care respectă, cu bucuria 
proprie doar profesionistului de elită, rigorile profesiei sale. 

În seara spectacolului, Larisa este întotdeauna la cabină cu mult înainte de 
ridicarea cortinei. Este acea oră a întâlnirii de taină cu personajul care trebuie 
să devină. Da, să devină, nu să-l interpreteze. Pentru că Larisa îşi apropie încet, 
în detalii, nu numai fizionomia personajului, cu date şi însemne proprii, ci chiar 
devine acest personaj prin translare de univers interior. Cum reuşeşti asta, 
Larisa? — o întreb. „Este greu de spus în cuvinte. Probabil că aşa mi-a fost dat: să 
pot deveni, din timp în timp, altcineva. Este mereu o mare bucurie încercarea 
aceasta? „Într-un fel, da. Uneori însă drama personajului te urmăreşte multă vreme 
după căderea cortinei. Ţi-ai asumat rigorile, căderile, zbuciumul unui alt destin şi nu 
te poți debarasa automat de el. Îți lasă urme, ori asta nu poate fi mereu confortabil, 
dimpotrivă. Oricum ar fi însă, îmi părăsesc cu regret, întotdeauna, personajul”. 

Datorită fizionomiei sale maiestuoase, de regină antică, Larisa trece, pentru 
toată lumea, drept o actriță de dramă. Şi totuşi, Larisa iubeşte comedia. „Îmi place 
râsul omului din stal şi faptul că îi pot dărui o fărâmă de bucurie cu care să-şi însenineze 
seara unei zile, poate, cenușii. Cu toate acestea, burlescul, grotescul — şi ele forme foarte 
gustate de public — îmi sunt străine, nu mi le pot asuma uşor. Nu sunt nici un actor „de 
poantă: Dintre toate tipurile de comedie, iubesc cel mai mult comedia muzicală: 

Preferinţa ei este firească: în adolescenţă, Larisa s-a pregătit pentru scena 
lirică. Poate vrei să-ți aminteşti de începutul relației tale cu arta teatrului... „Nu 

aş putea să precizez când a început „începutul. În familie am avut artişti, străbunica 
mea a fost o mare cântăreață de operă, tatăl meu cânta la mai multe instrumente, în 
casă era o atmosferă propice artei. Aşa încât, dacă stau să mă gândesc bine, nici nu 
cred că m-am văzut vreodată într-o altă ipostază profesională decât aceea artistică. 

Profesia de actriță a Larisei a început foarte devreme, la Teatrul din Baia 
Mare, a urmat apoi Teatrul din Arad, şi în cele din urmă 'Teatrul Naţional din 
Timişoara. Cele trei teatre au reprezentat pentru ea etape de vârstă şi de carieră 
foarte bine definite. „Este adevărat. Cel mai mult am rămas legată, afectiv vorbind, 
de teatrul băimărean. Pentru că acolo am descoperit că pot să fiu utilă şi că destinul 
meu profesional este scena. A fost o etapă în care am jucat „tot, cu sete de afirmare 
şi dăruire. Am jucat cu mult entuziasm şi relativ puţină selecţie ingenue, cochete, 
personaje romantice, eroine de tipul Ecaterinei Teodoroiu, vampe, personaje de vârsta 
mea, compoziţii, travestiuri. Timpul acela, 1959-1972, a fost unul al acumulărilor. 
Timpul arădean a fost unul al decantării. A fost perioada cea mai bogată, în care am 
jucat rolurile cele mai importante din întreaga mea carieră: Alta din Act venețian de 
Camil Petrescu, Mona din Steaua fără nume de Mihail Sebastian, Anna din Anna 
Christie de Eugene O'Neill, Nastasia din Domnişoara Nastasia de G.M. Zamfirescu, 
Antigona din piesa cu acelaşi nume de Sofocle, Hedda Gabler din piesa omonimă de 
Henric Ibsen, Doamna Warren din Profesiunea doamnei Warren de G.B. Shaw şi 
altele. Mi-au produs o mare bucurie şi cele două recitaluri de poezie: Suflete, bun 
la toate, pe versurile lui Marin Sorescu şi Cuminţenia pământului, alcătuit din 
versurile poetei Ana Blandiana. Apoi, începând din 1986, a fost etapa Timişoara. 

Marcată şi ea de roluri multe, unele de excepție. Cum ar fi, bunăoară, deja 
amintita Aretia din Dalbul pribeag de D.R. Popescu, rol pentru care Larisa a 
fost distinsă cu Premiul I pentru cea mai bună interpretare feminină la Festiva- 
lul dramaturgiei româneşti actuale, ediția a III-a, sau Maşa din Trei surori de 
A.P. Cehov, pentru care Larisei i s-a acordat acelaşi premiu de către Biroul de 
critică al A.T.M. pentru anul 1988. 

Dar au fost mai multe. A fost Femeia din Un bărbat... o femeie de Ion 
Băieşu, un rol complex, traversat de o gamă amplă de trăiri şi sentimente, 
abordat cu fineţe şi acuitate psihologică, a fost Solange din Maşina de scris de 
Jean Cocteau (1990), a fost Ducesa de Malborough din Paharul cu apă al lui 
Scribe, dar şi Ghizela din Joc de pisici de Örkény István, a fost Doamna Clara 
din Vlaicu Vodă de Davila (1993), a fost Mama în Cerşetorul de R.J. Sorge 
(1997), Tuşa Lena din Femeia în roşu de Mircea Nedelciu, Adriana Babeţi şi 
Mircea Mihăieş. 

Şi a mai fost Agata din Delict în Insula Caprelor de Ugo Betti, un rol me- 
morabil, complex, în care afectul şi rațiunea se demonstrau egal implicate în 
conflict, cu o creştere graduală a tensiunii dramatice, care, prin intensitate, o 
apropia de eroinele teatrului antic. 

„„„Răsfoiesc de câteva ore albumul de cronici, „arhiva personală” a Larisei 
Stase Mureşan şi simt, dincolo de cuvântul scris, emoția cronicarului teatral 
aflat în fața unui mare actor şi a unor mari creaţii actoricești ale acestuia, emoție 
transcrisă în nuanțate aprecieri şi în entuziaste superlative. 

După mai bine de trei decenii de carieră, după numeroase roluri memora- 
bile, apreciate de întreaga critică dramatică în cuvinte mai mult decât emoțio- 
nante, după recunoaşterea publică a valorii actriței de excepție care eşti, ce ţi-ai 
dori în acest moment, Larisa? „Nu foarte multe. Am jucat sub îndrumarea unor 
mari regizori — Liviu Ciulei, Gheorghe Harag, Dan Alexandrescu, Alexa Visarion, 
am jucat alături de colegi pe care i-am prețuit, am jucat aproape toate rolurile la care 
poate visa o actriţă la diferitele ei vârste biologice. Şi, privind în urmă, nu regret decât 
poate acele momente în care, asumată de tensiuni civile care mi-au răpit forța de con- 
centrare şi implicare artistică, a trebuit să fiu mai mult laica Larisa Stase Mureşan 
decât actrița Larisa Stase Mureşan. (2000) 


EMILIA JIVANOV 
„Ca în vis, în teatru totul e posibil...” 


M-am străduit să vorbesc în puţine cuvinte despre 
Miliana. Poate şi pentru că ea, Miliana, om delicat, 
tăcut şi discret face întotdeauna la fel. Dealtminteri, 
Miliana nici nu are nevoie de cuvinte — verbul ei, ca 
mod de comunicare, este forma, culoarea şi materialul. 
În teatru, ca un demiurg modern, Miliana creează câte 
un univers cu fiecare piesă. Este pictor scenograf. 

Am întrebat-o dacă asta a visat să facă dintotdea- 
una. Nici vorbă! Nici măcar nu ştia că există pe lume 
profesia aceasta, dar îi plăcea, de mică, să se joace 
cu liniile curbe ori frânte între care putea încăpea o 
lume. Era un joc fascinant. 


Apoi a descoperit corespondentul real al jocului 


Emilia Jivanov 


- chiar profesia aceasta a ei. 

Când am venit eu în teatru, Emilia Jivanov, deşi foarte tânără, era deja un 
scenograf reputat. 

M-a uluit de la început prin modul în care descifra un text: o făcea ca un fi- 
losof, ca un poet, ca un literat, ca un psiholog, ca un sociolog şi abia mai pe urmă 
ca un arhitect al formei, luminii şi culorii. 

Mi-a plăcut mereu să o ascult vorbind despre ceea ce gândea să facă, dar şi 
despre un spectacol finit — avea o incredibilă precizie, nu lipsită de fast, totuşi, 
a comunicării. Uneori aveam puncte de vedere complementare, alteori coinci- 
dente. Oricum ar fi fost, Miliana avea înțeleapta răbdare de a te asculta până la 
capăt. Atent. E adevărat, ținea cu fermitate la punctul ei de vedere. La început 
am crezut că din încăpățânare ori din orgoliu, abia apoi am înțeles cât de înde- 
lung „rumegate, gândite, logice erau opiniile exprimate de ea. Nu se hazarda 
niciodată în speculaţii de niciun fel, nici măcar estetice. Sau, mai cu seamă în 
acestea. 

M-a uimit apoi, dintotdeauna, rigoarea ei. În toate, de la atitudinea inter- 
umană, până la atât de personalele ei decoruri şi costume, care, toate, purtau 
inconfundabila marcă „Jivanov” 

Nu au fost niciodată un „cadru, şi niciodată doar un veşmânt. 

Decorul Milenei a fost, mereu, un personaj important al spectacolului. În 
unele cazuri, cel mai important. Uneori decorul ei era rezoneurul întâmplării, 
alteori era contrapunctul lumii de pe scenă, în alte dăți comentatorul ironic, 
implicat, detaşat, caustic, parodic, emoţionat. 

Niciodată decorul Milenei nu a fost unul tăcut, cu atât mai puţin unul 
„mut? 

Niciodată nu a fost ezitant, aproximativ, redundant ori pleonastic. Miliana 
avea, în extraordinara ei rigoare, talentul şi știința de a spune exact cât trebuia, 
nimic în plus, nimic în minus. 

Ca toţi marii artişti, oricare ar fi fost materialul în care s-ar fi exprimat, Mi- 
liana, minunata mea prietenă, ştia, aflase sau, poate, i se dăruise, harul de a dansa 
menuet pe sârmă, acela adică de a păstra în desăvârşit echilibru cumpăna între 
„prea mult” şi „prea puţin! 

Miliana a avut mereu puterea de a renunţa la un gând, o linie, o lumină sau o 
umbră până când ideea reuşea să îmbrace forma cea mai expresivă dar, în acelaşi 
timp, cea mai simplă. 

Mulţi dintre colegii noştri de teatru au avut această știință, dar, unii, nu ştiu 
de ce, şi-au pierdut-o la un moment dat. Nu au mai avut puterea gândului direct, 
frust, comunicat „curat, debarasat de explicaţii superflue. S-au îndepărtat fără 
să bage de seamă, dar sigur, de zona artei. 

Cred că acest dar, sau har, mărturiseşte, în bună măsură, şi respectul artistu- 
lui pentru publicul său. Publicul nu este niciodată incapabil să înțeleagă un gând 
teatral atunci când el este clar, coerent şi expresiv exprimat. Am văzut actori 
netalentaţi, regizori lipsiți de datele acestei profesii, scenografi săraci în expri- 
mare, dar public netalentat nu am văzut. Poate fi uneori nepregătit pentru „în- 
cercarea” la care-l supune teatrul, alteori neinstruit, sau nu suficient de ştiutor 
în ale culturii teatrale, dar nu netalentat. Chiar păcălit sau nemulțumit sau chiar 
înşelat în aşteptările lui, publicul a rămas mereu atent, deschis spre comunicare 
şi permanent clement. Adică talentat. 

Arunc o privire pe Fişa de creaţie a Milenei şi mă opresc la autori: Goldoni, 
Horia Lovinescu, Caragiale, Cehov, Boris Vian, Federico Garcia Lorca, Durren- 
matt, Ibsen, Shakespeare, I.D. Sîrbu, Peter Weiss, D.R. Popescu, Camil Petrescu, 
Sadoveanu, Bertolt Brecht, Băieşu... şi încă mulți alții. Dar şi regizori: Constan- 
tin Anatol, Corneliu Revent, Iannis Veakis, Marietta Sadova, loan Taub, Dan 
Alexandrescu, Alexa Visarion, Emil Reus, Mihai Manolescu, Ioan Ieremia. Au- 
tori diferiți, clasici şi moderni, genuri literare diferite, universuri problematice 
dintre cele mai diverse, modalități regizorale aşijderea. 

Nimeni nu-şi aminteşte ca, vreodată, să se fi vorbit despre vreun decor ne- 
izbutit, „expediat, „neinspirat, „inexpresiv” semnat de Miliana Jivanov. Fiecărui 
artist i se poate întâmpla asta, nu poate fi duminică în fiecare zi. Milenei, însă, 

nu i s-a întâmplat. E adevărat că, uneori, în rigoarea şi perfecționismul ei, artis- 
tul care este încearcă o oarecare senzație de neîmplinire, cu toate laudele tutu- 
ror. Simte ea că, poate, nu a fost, totuşi, destul de exigentă. 

Miliana are o extraordinară mobilitate şi deschidere intelectuală, capacita- 
tea de a înțelege, de a sesiza şi de a simţi miezul lumii în care trebuie să pătrundă. 
Şi substanţa şi fizionomia ei lăuntrică. („Nu am niciun merit, aşa am fost educați în 
Institut să procedăm. Probă de modestie! Reală, netrucată, aşa este ea.). 

Mai apoi, Miliana are harul, dar şi ştiinţa de a ţi le oferi pe toate ţie, specta- 
tor, în tablouri surprinzătoare, proaspete, infuzate de idee, capabile să „joace”, 
capabile să se metamorfozeze sub ochii tăi, devenind altceva, dar mai ales îmbo- 
gățind comunicarea, nuanțând-o, conferindu-i fast şi valoare. 

Decorurile Milenei au comunicat mereu cea mai importantă idee a specta- 
colului. 

Aşa bunăoară, la spectacolul Micii burghezi de Maxim Gorki, regizat prin 
1972 de Ioan Taub, Miliana imaginase un decor alcătuit din două piese de 
mobilier supradimensionate: un bufet de sufragerie şi o masă. Sugerau lumea 
celor asumaţi de verbul „a avea, nu de „a fi. La spectacolul Studiu osteologic 
al unui schelet de cal aflat într-un mormânt avar din Transilvania de D.R. 
Popescu, spectacol făcut de Ioan Ieremia, exista un element unic de decor: un 
copac, un măr, cu o coroană şi încrengătură bogate, ale cărui rădăcini se puteau 
vedea adânc înfipte în pământ. Semnifica chiar existența neamului. Anotimpurile 
- şi timpurile — veneau, treceau peste măr, înflorindu-l, pârguindu-i roada, 
sărăcindu-l de frunză şi albindu-i tâmpla. Ca vremile istoriei noastre. Şi iar, şi 
iar, de la capăt, într-o neabătută, eternă succesiune. Era copacul acela un însemn 
heraldic, de noblețe, rezistență şi durată ale poporului român. 

Sau plafonul din Mobilă şi durere de Teodor Mazilu, cu iarbă şi flori, în- 
semnul de normalitate al naturii, răsturnat, cobora peste lumea derizorie şi de- 
formată moral a piesei, strivind-o. 

Răsfoiesc din nou aide-memoir-ul, Fişa de creaţie a prietenei mele: 
Cafeneaua de Carlo Goldoni, regia Corneliu Rvent (1964), Pogoară iarna 
de Maxwell Anderson, regia Emil Reus (1964), Romulus cel Mare de Fr. 
Dürrenmatt, regia Constantin Anatol (1966), Doamna zorilor de Yves 
Jamiaque, regia Marietta Sadova (1967), Furtuna de W. Shakespeare, regia 
Ioan Taub (1970), Arca bunei speranţe de I.D. Sîrbu, regia Sergiu Savin 
(1971), Mockinpott de Peter Weiss, regia Anca Ovanez (1971), Coroană 
pentru Doja de Aurel Gheorghe Ardeleanu, regia Ioan Taub (1972), mai apoi 
Amurgul burghez de Romulus Guga, regia Dan Alexandrescu, Jocul ielelor 
de Camil Petrescu, Regele Lear de W. Shakespeare, Dosarul Andersonville 
de Saul Lewitt, Dalbul pribeag de D.R. Popescu, ultimele toate în regia lui 
Ioan Ieremia, Trei surori de A.P. Cehov, regia Alexa Visarion şi câte, câte 
altele. Cu mult peste o sută. 

În fiecare spectacol, decorul Milenei juca. 

Rafinat, expresiv, echilibrat, semnificativ, el mărturisea gând, spirit selectiv şi 
sintetic, mărturisea Artistul. 

Un cronicar, admirându-i creaţia, bănuia că Emilia Jivanov are, la Timişoara, 
locul unde a lucrat cel mai mult, publicul ei. 

Nimic mai adevărat. Aşa este. 

Niciodată Miliana nu este mai fericită şi mai luminoasă decât atunci când, 
febril, neliniștit, iscoditor, lucrează. Orice ar face. 

Vreme de câţiva ani am locuit în două garsoniere alăturate. Pentru căsuţa ei, 
cât un penar, Miliana inventa în fiecare zi câte ceva: un şoricar tricotat, vârstat, 
făcut din resturi de lână, era prins la baza uşii să nu intre frigul, de plafon atâr- 
na, într-un colţ, un glob enorm, în gamă de ocruri, făcut de ea din fibră textilă, 
lumina o primeai irizată şi blândă, dulce. Bucătăria era expresia geniului de a 
aranja artistic tot mobilierul şi ustensilele unei atari încăperi, într-un spațiu de 
patru metri patrați. În geam avea petunii crețe, colorate, şi o perdea din boran- 
gic, brodată, ce fusese odinioară, pe paturile făloase ale strămoşilor ei, sârbi din 
Cenad, cearşaf. De pe peretele din față al camerei, sobri, cu mâinile în poală, 
aşa cum odihneşte ţăranul în zi de duminică, o vegheau chipurile respectate ale 
părinţilor, pictaţi de ea spre neuitare. 

În căsuţa Milenei totul se impărtăşise din frumusețea ei. Respira bun gust, 
căldură, fantezie, tandreţe, ospitalitate, o copleșitoare discreţie. Era o bucurie 
să-i calci pragul şi un mare dar să-ți fie prietenă. 

Ca toți oamenii de bună calitate şi toți artiştii autentici, Miliana este un om 
modest. Despre ea nu vorbeşte niciodată, de când o ştiu Miliana îşi poartă viața, 
cu toate cele ale ei, tăcut, tăinuindu-şi emoţiile ca pe un semn de slăbiciune şi vul- 
nerabilitate, de fapt din decenţă şi demnitate, nu se plânge şi nu se laudă niciodată, 
nu judecă pe nimeni, găsind oricui, cu o uluitoare generozitate şi înțelegere uma- 
nă, părţile de lumină ori motivaţia („săracul!”) gesturilor de neiertat ale acestuia. 

Când nu are încotro şi trebuie să vorbească despre ceea ce face, despre munca 
ei, o face în cât mai puţine cuvinte. Măsurate cu mare grijă, cântărite îndelung, 
precise. Simple, reținute. 

„Într-un spectacol nu este important să se releve scenografia. Eu nu pot şi nu tre- 
buie să fiu niciodată vioara întâi într-un spectacol. Sunt un om receptiv, încerc să-i 
înțeleg pe regizorii cu care lucrez. Încerc să ajut ideea regizorală să se realizeze” 

Poate. Uneori gândul regizorului pretinde imperios un anume spațiu, alteori 
însă, dimpotrivă, imaginea plăsmuită de scenograf revendică forma spectacolului. 
De cele mai multe ori, în punctul de convergenţă al viziunii regizorale cu imagi- 
nea plastică stă ceea ce Miliana numeşte „proiectul viabil. 

Am văzut-o pe Miliana, în cele mai bine de trei decenii de când ne cunoaş- 
tem, lucrând cu mulți regizori. Am urmărit scenariile colaborării lor, diferite, 
mult diferite unul față de celălalt. Doar personajul Emilia Jivanov era mereu 
acelaşi: atentă, tăcută, disponibilă, ofertantă, cu personalitate distinctă, preg- 
nantă, impunând respect. Profesionistă. 

Cu unii dintre regizori, structuri artistice consonante cu a ei, comunicarea 
era mai simplă: erau suficiente câteva mici sugestii legate de concepția de specta- 
col, şi gândul regizorului devenea imagine concretă, asumată de acesta din start, 
din chiar propunerea scenografei. În alte rânduri, regizorul îi oferea Milenei 

chiar mai puţin de atât: sugera doar atmosfera în care ar fi trebuit să se desfă- 
şoare totul. Miliana venea cu schițele şi regizorul - Dan Alexandrescu, bună- 
oară — se plia după propunerea ei. 

Vorbesc cu ea şi îmi dă iarăşi o probă de modestie: „Rolul meu în spectacol este 
cel de secundant, cel mai adesea de confident al regizorului. Eu sunt persoana pe care 
testează, prima oară, ideea lui de spectacol. La un spectacol totul este regia. De fapt, 
nu (doar) regia, ci mai cu seamă actorul, pentru că dacă actorul nu există ca artist în 
spectacol, nimic nu mai are importanţă, nici regia, nici scenografia, muzica, luminile, 
nimic... Eu nu fac din schiţele mele un pat al lui Procust. Sunt mereu, mereu deschisă 
la propunerile regizorilor de schimbare în decorul meu, până în ultima clipă. Cu o 
singură condiţie: să fie logică, să se afle înlăuntrul logicii spectacolului. Altminteri, 
regizorul şi eu avem, fiecare, zona lui de muncă. Discutăm lucrurile pe sensurile mari, 
nu-mi place să mi se spună ce obiecte să aduc în scenă şi unde să le plantez... Întot- 
deauna mă supun, bucuros, efortului tuturor pentru unitatea spectacolului. Spectaco- 
lul trebuie să fie, nu eu să mă văd. Spectacolul este o superbă construcţie colectivă, de 
asta iubesc eu teatrul 

Odată, îmi amintesc bine, Miliana mi-a spus că frumusețea teatrului constă 
în faptul că aici totul este posibil, întocmai ca în vis. Ce frumos! Cât de adevă- 
rat! 

Un vis colorat, în care te întâlneşti mereu cu tine însuți în fel de fel de chi- 
puri, în fel de fel de ipostaze. Eşti Giordano Bruno, Caesar sau Gallilei, eşti Şte- 
fan al Moldovei sau un umil mirean, eşti...dar oare cine nu poţi fii? Te vezi pe 
tine aşa cum ţi-ar plăcea să fii, deşi nu eşti, aşa cum eşti, deşi nu-ți place, aşa cum 
speri să devii, aşa... aşa... În vis te îmbarci într-un carusel care te poartă la ne- 
sfârşit prin poveşti şi lumi incredibile, care îți împlinesc nevoia de a traversa mai 
multe destine — naşteri, iubiri, morți, iertări — decât îți îngăduie rosturile stării 
de veghe. Da, eroii veselelor ori tristelor poveşti din vis au toate chipul tău. 

Când te-ai trezit din vis, din confruntarea aceasta a ta cu tine însuți, te des- 
coperi dintr-odată altul. Miraculosul vis te-a schimbat, te-a purificat. 

Anticii au numit acest miracol catharsis. 

„„„De la o vreme, Miliana, omul care a zămislit pe scenă atâtea lumi, cu toate 
cele bune şi rele ale lor, scenograful iubit, respectat, consultat, dorit de toți re- 
gizorii care o cunosc, Miliana pare a se fi lăsat asumată de o altă construcție şi 
un alt vis. Are chipul unui năpârstoc de nepoţel, care o priveşte cu adoraţie. Lui 
îi clădeşte cu migală, după propria-i „machetă” interioară, iubirea de frumos, 
demnitatea, discreţia, rigoarea, modestia, generozitatea, respectul faţă de sine şi 
față de alții. 


Din vreme în vreme, Miliana se întoarce, totuşi, frisonând de emotie şi în- 
doială, spre casa teatrului. 


Pentru ca să se mai strecoare încă o dată, sfios, cu pietatea marilor artişti, în 
coloratul vis. 

TRAIAN BUZOIANU 
„Am avut norocul de a mă aşeza cuminte acolo unde mi-a fost locul... 


De când ne ştim, adică aproape de o viață, Traian 
Buzoianu mă uimeşte cu nestinsa lui credință în 
steaua norocului său. „Am avut norocul să nu-mi 
împlinesc visul copilăriei şi al adolescenţei, acela de a 
plonja în spectaculoasa profesie de aviator. Am avut 
norocul de a mă aşeza cuminte acolo unde mi-a fost locul: 
în blânda şi frumoasa şi cumintea şi reaua şi fascinanta şi 
năbădăioasa meserie de actor. Am avut norocul de a-mi 
face rolurile aşa cum le-ai văzut făcute. 

Am avut norocul de a nu crede despre mine că sunt un 
geniu. Am avut norocul de a nu mă lăsa flatat de elogii şi 
nici dărâmat de criticile scrise ad hoc. Nu le adun, nici pe 
unele, nici pe celelalte în albume, nu adun fotografii din 
spectacole... 

Am norocul să fiu un om modest. 

Şi mai am norocul de a crede, în continuare, că harul se măsoară cu vechile şi recu- 
noscătoarele aplauze şi că emoția caldă care vibrează în sală la sfârşitul fiecărei repre- 
zentaţii poate să-mi fie de ajuns pentru ceea ce mi-am dorit de la această profesie: 

Arareori l-am auzit pe Titi vorbind atât de mult în afara scenei. Acolo a 


Traian Buzoianu 


fost mereu locul lui de desfăşurare. Acolo, în acel loc „al lui, l-am văzut trăind, 
interpretând, jucând şi jucându-se, preţ de aproape patru decenii şi nu-mi aduc 
aminte ca vreodată să nu-mi fi plăcut ceea ce făcea în vreun spectacol. Datorită 
fizionomiei sale speciale, bonome, a jucat multă vreme tipologii pozitive, şi, în 
general, roluri comice. Acestea i se potriveau cel mai bine. Şi totuşi, incredibilele 
lui disponibilități profesionale, o mare flexibilitate, o nuanţată bogăţie interioară 
şi nu în ultimul rând o impecabilă intuiţie teatrală, i-au îngăduit abordarea, cu 
acelaşi firesc şi siguranţă, atât a personajelor comice, cât şi a universului uman 
marcat de acut dramatism ori a celui aşezat sub umbrela tragicomicului. 

Nu l-am văzut niciodată în vreun rol de tragedie, el fiind unul dintre actorii 
cărora viața nu le-a îngăduit să viseze la Hamlet, Othello ori Oedip. Dar Ubu 
rege era pentru el, după cum fabulosul Falstaff, personaj comic de esenţă tragică, 
tot al lui ar fi fost. Ubu a trecut, nedrept, pe lângă Titi, şi rău a făcut: nu i-a ieşit 
bine lui Sandu Bindea în spectacolul Naţionalului timişorean. Dar Falstaff conti- 
nuă să-l mai aştepte. Răbdător. Îşi fac, din când în când cu ochiul, tac şi aşteaptă. 

Tânăr fiind, statura masivă a lui Titi Buzoianu era, cumva, ghiduş contrazisă 
de privirea copilărească şi de lumina caldă, mereu caldă şi inocentă ce-o însoțea. 

Abia venit în teatru, Titi a fost un fermecător Filippo din muzicalul Căsăto- 
rie prin concurs de Goldoni (1970, regia Nicoleta Toia), făcându-şi admiratoa- 
re, atunci, câte alții nu au reuşit să strângă o viață, a fost, tot pe atunci (1972) un 
inventiv, mobil şi extrem de expresiv, magnetic chiar, Scapin din Vicleniile lui 
Scapin (regia Emil Reus). De fapt, acesta a fost primul lui rol mare. Lui Titi rolul 

i-a reuşit, le-au reuşit şi altor actori, unii foarte importanţi, cum ar fi Ştefan Mă- 
rii sau Gheorghe Pătru. Nu a reuşit, însă, spectacolul în ansamblul său, nu avea 
har şi haz, deşi fiecare actor-rol, luat în parte, avea. A fost o cădere din premieră, 
dar motivele eşecului nu cred că erau legate de interpretarea actorilor. Aşa-i la 
teatru: şi succesele şi eşecurile sunt ale noastre. „Dacă ai câştigat, continuă! Dacă 
ai pierdut, continuă!” — sună îndemnul pentru performerii sportivi. Aici se ali- 
niază şi actorii. Şi, desigur, şi Titi. 

Meschin, slab, lacom şi laş, regele Edward din Henric al VI-lea de Shakes- 
peare (1976, regia Ioan Ieremia) a fost primul personaj scos de sub umbrela co- 
mediei. I-a urmat deţinutul politic Thomas din Fundaţia de Antonio Buerro 
Vallejo (1977, regia Ioan Ieremia), apoi, după mulţi ani (1987), extraordinarul 
Lucică din Dalbul pribeag, personaj de esenţă histrionică, un vârf al carierei lui 
Titi, rol premiat în cadrul Galei Dramaturgiei Româneşti Actuale, ediția 1987. 
Lucică a fost rolul în care, mai mult decât în toate cele comice, Traian Buzoianu 
a demonstrat ce actor important este, cât de amplă-i este scara subtilității inter- 
pretative, cât de deschisă şi nuanțată acolada tonurilor vocii, cu câtă fermitate 
şi simț al măsurii uzează de mijloacele profesionale atunci când construieşte, 
din dramatice sinusoide psihologice, crescând, crescând continuu tensiunea, 
calea mişelului său personaj de la siguranța de sine a mediocrității până la cul- 
mea abjecţiei şi la crimă. Profesional, nuanţat, dramatic, histrionic, convingător, 
strălucitor, în Lucică, Traian Buzoianu a atins, cu certitudine, o culme a creaţiei 
interpretative. 

Exoticul general japonez Mushashi din Trei săgeți de Iris Murdoch (1989, 
regia Ioan Ieremia), dar mai cu seamă Chris Cristopherson din Anna Christie 
de Eugene O'Neill (1992, regia Emil Reus), rol de compoziţie, au fost altele în 
care vocaţia comică certă a actorului a fost total absorbită de puternicul drama- 
tism al personajului. 

Cât despre comedie, acolo Traian Buzoianu a fost întotdeauna rege. „Măştile” 
sale comice sunt, practic, fără de număr. O extraordinară mobilitate a faciesului 
îi îngăduie să se joace cu propria-i fizionomie ca şi cu piesele unui joc puzzle, să 
compună şi să recompună la infinit cele mai neaşteptate expresii cuprinse între 
burlesc şi comicul subtil. Nici nu trebuie să rostească vreun cuvânt, uneori este 
suficient să-l priveşti şi-ncepi să chicoteşti sau să hohoteşti de-a binelea. Serio- 
zitatea neclintită a personajelor lui, uluirea tâmpă sau şireată, inocența comică, 
stupoarea neîncrezătoare în fața evidenţei, triumful fudul al prostiei, şi câte, câte 
alte invariante ale comportamentului uman au devenit fizionomii scenice pline 
de personalitate, de un comic savuros şi exploziv în interpretarea lui. 

Cine să poată uita vreodată hazoasele şi haioasele personaje ale lui Titi? 

Desenat în tuşe apăsate, cu afectuoasă înțelegere, dar şi cu ironie ori tonuri 
vitriolate, Urecheatu din Piatră la rinichi de Paul Everac (1977, regia D.R. 
Ionescu) a fost o realizare remarcabilă. Dar Gore? Slugarnic, onctuos şi lichea, 
Gore din Mobilă şi durere de Teodor Mazilu (1980, regia loan Ieremia) a 
fost creat cu o incredibilă economie de mijloace, dar cu o la fel de incredibilă 
densitate expresivă. Balansând între grotesc şi tragicomic, Gore al lui Traian 

Buzoianu, aliniat altor personaje la fel de fabuloase ale spectacolului, a ridicat 
sala în picioare de 200 de ori şi a stârnit râuri de lacrimi... de râs. Agentul rus 
din Operaţiunea Secretissimo sau K.G.B. contra C.I.A. de Marc Camoletti 
(1993, regia Dan Alexandrescu), în cuplu cu Vladimir Jurăscu, ori Căpitanul 
Spaventa din Nebuniile dragostei, spectacol Commedia dellArte, au fost şi ele, 
deşi mai puţin consistente decât Gore, o mare bucurie pentru spectatori şi, egal, 
un triumf pentru Titi. 

Mă opresc, cu rolurile, aici. 

Titi a rămas, toată viața, aşa cum zicea el la început că ar fi: modest. Pare a 
nu-şi mai aminti de marile lui succese, ca şi cum ele, ca tot ceea ce ține de teatru, 
ar fi dispărut odată cu spectacolele. 

Fragil omeneşte, totuşi, se bucură descoperind că ele au rămas proaspete şi 
vii în memoria unora dintre noi sau a spectatorilor. 

Uneori, când ne apasă vreun necaz, avem probleme ori pur şi simplu ne este 
dor de noi înşine, cei ce fusesem odinioară, acum aproape patru decenii, când 
regulile teatrului erau altele, când nu aveam niciunul nimic altceva decât pro- 
fesia, când ne împrumutam unul altuia şapte lei până la leafă, când, nu ştiu de 
ce, poate pentru că actorii tineri nu aveau griji, obligaţii, familii, scena teatrului 
era incredibilul loc al şi mai incredibilelor şotii pe care şi le făceau între ei, ne 
strângem uneori, zic, cei câțiva care am mai rămas dintre cei de-atunci, în Ar- 
hiva artistică unde „locuiesc” eu şi, privind fotografiile ce tapetează pereţii, dăm 
înapoi acele ceasornicului şi ne întoarcem în timp. 

Uneori, pentru că îmi este mai la îndemână, fac acelaşi lucru şi singură. 

Iată-l pe Titi, acum 30 de ani, părând o amforă. Am crezut mereu că el este 
un tip de bărbat care „ia forma vasului, a femeii de lângă el, adică. Făcea, atunci, 
cuplu cu Aurora, o balerină grațioasă şi fragilă, care, mişcându-se, părea a întru- 
chipa ideea de mişcare însăşi, ori, mai exact, de zbor. Atunci, pentru că era tânăr 
şi îndrăgostit, poate şi pentru că odinioară, în adolescenţă, visa să privească de 
sus, din pasărea de fier, pământul, cu toate cele ale lui, pedestre, atunci Titi părea 
a pluti. Asta se simțea în multe, dar mai cu seamă în „motorul” artistului care 
era, turat la maximum, să poată îngădui desprinderea de civil. 

Apoi, Titi s-a oprit din plutit, pentru că, nu-i aşa?, taţii nu-şi pot săruta fiii 
decât bine înfipți cu picioarele pe pământ. 

Artistul a dobândit o altă dimensiune, mai „coaptă, mai reflexivă, mai isco- 
ditoare, mai prudentă, mai bogată. 

Câteodată însă, în câte o noapte cu stele, Titi îşi ridica privirea şi ființa din 
prea concretul diurn, şi, absorbit de un frison ascuns cu grijă vederii, părea a 
pluti din nou. 

Ultima oară când l-am văzut aşa, eu, cel puţin, era cu 30 de ani în urmă, stră- 
bătând împreună străduțele tocite ale unui vechi burg ardelean. 

Eram într-un turneu şi Titi juca atunci Mittenzwei din spectacolul pentru 
copii Emil şi detectivii de Erich Kästner. 

ŞTEFAN SASU 
„Din sală se vede întotdeauna ce eşti şi cât eşti” 


Fănică Sasu a terminat cursurile Institutului de 
Teatru „ I.L. Caragiale” din Bucureşti în 1964, de acolo 
a venit direct la Teatrul „Matei Millo” din Timişoara 
şi au rămas alături, într-o relație de minunată fideli- 
tate, până când, în anul 2000, s-au despărțit „amiabil 
A părăsit teatrul pentru că nu mai găsea aici bucuria. 
Sau împlinirea. 

Exact aşa cum părăsise Seminarul de Teologie din 
Sibiu, cu 40 de ani în urmă, în ultimul an de studii. 
A plecat liniştit, decis să nu mai revină, fără să fie 
supărat pe nimeni, înalt, uscățiv, uşor adus de spate, 
cu aceeaşi lumină irizată în ochi semănând cu cea a 


Ştefan Sasu sfinților din portretele de gen, lumină pe care i-o ştiu 
din tinerețe, împăcat ca în urmă cu patru decenii cu 
decizia luată şi având credința că asta trebuia să facă. 

Ne mai întâlnim pe stradă, uneori, şi vorbim, desigur despre teatru, eu — im- 
plicată şi îndârjită, el — senin şi complet detaşat, ca şi cum lumea teatrului, lu- 
mea vieţii lui, ar fi aparținut unei alte vieţi, anterioare. (Tot a rămas cu ceva de 
pe urma ratatei sale cariere duhovniceşti). 

Discreţia, o linişte demnă, profundă, semănând a meditaţie şi un fel de re- 
zervă pudică l-au distins mereu pe actorul Ştefan Sasu de alți colegi ai lui de pro- 
fesie. În general tăcea. Cam la distanță de trei ani, „se supăra, vorbea, eventual se 
apăra, apoi mai tăcea trei... 

Aşa era el. Nu cred să fi deranjat vreodată pe cineva. 

Fănică nu a făcut parte, niciodată, dintre actorii de „linia întâi. Dar nici 
dintre cei doar „utili? El avea, ca actor, o personalitate, un calibru şi un farmec 
aparte. Pe scenă el era nu o „pată, ci o întreagă „zonă” cromatică clară. Nu era 
niciodată fad, ci doar discret. Pentru prima oară l-am văzut în 1965, eram elevă, 
în spectacolul Maior Barbara de G. B. Shaw, în regia lui Constantin Anatol, ală- 
turi de Florina Cercel, amândoi incredibil de tineri şi inadmisibil de frumoşi. 

Destul de timid, se pierdea uşor. De el se leagă unele dintre celebrele bâlbe 
care pigmentează istoria scenei Naţionalului timişorean, bâlbe de care râdem 
împreună ca şi când ar fi vorba despre altcineva. Are un simț ar umorului pe 
care nu-l scoate „la vedere” mereu, ci doar uneori. 

Dacă-i cercetez Fişa de creație — pe care o completez cu sârg din 1970, la 
fel ca a celorlalță actori ai teatrului — descopăr o mulțime de roluri, de care îmi 
amintesc, deşi sunt mai bine de o sută, dar dintre ele doar câteva se decupează 
cu distincție, trăind proaspete şi vii, actuale, în mintea mea. 

Dintre toți actorii pe care i-am cunoscut la teatrul din Timişoara, Fănică 
Sasu este singurul prin excelență actor de compoziţie. Marile lui izbânzi se leagă 
de portretele altor vârste. Ca şi cum el, actorul, s-ar simți mai bine şi mai apărat 

în spatele unei alte construcții umane, capabilă să-l acopere în întregime, nelă- 
sând la vedere nimic din ceea ce este el. Să existe oare o relaţie secretă între acest 
fapt şi felul de a fi, particular, al lui Fănică Sasu? 

Posibil. 

ÎI invit să vorbim despre el şi cariera lui, cuprinzând mai bine de treizeci şi 
cinci de ani şi, după cum mă aşteptam, refuză. Până la urmă, cu greu, „se lasă, 
pentru că eu vreau să ştiu neapărat care este misterul evidentei lui preferințe 
pentru rolurile de compoziţie. 

„În primul rând pentru că îmi plac: sunt deopotrivă confortabile şi inconfortabile 
în acelaşi timp. Fiecare astfel de rol reprezintă pentru un actor câte un prag, mereu mai 
înalt, pe care actorul trebuie să-l treacă forțându-şi limitele, posibilităţile, forțându-şi 
gândirea, fantezia, forța creativităţii, inventivitatea, disponibilitățile fizice şi psihice. 
Este ca o competiţie cu el însuşi. Apoi, eu cred că abordarea unui personaj, oricare ar 
fuel, se face în primul rând din perspectiva logicii interioare a acestuia. Simţirea vine 
mai pe urmă. Rolurile de compoziţie nu-ţi îngăduie decât această procedură, cele care 
vin „mănuşă” pe structura şi fizionomia actorului fiind mult mai simple în ceea ce pri- 
veşte efortul de implicare al acestuia. Cu acestea mai poți „păcăli. Aceasta ar fi partea 
de minunat inconfort... Şi cealaltă? „Pentru actor, spectacolul este un joc de partener, 
mereu cu acelaşi partener: publicul. El nu joacă singur şi pentru sine. Dacă ar fi aşa, 
profesia asta nu ar avea absolut niciun haz. Ei bine, în jocul acesta, mie mi se pare mult 
mai confortabil, adică eu mă simt mai bine să joc sub „mască, sub alte date decât cele 
ale mele. Este oare o chestiune de pudoare? „Da, cred că este o chestiune de pudoare. 
Am învăţat asta de la profesorul meu din Institut, regretatul Octavian Cotescu. Toate 
personajele lui erau şi nu erau el! Îmi amintesc că mi-ai spus că în Institut ai avut 
mai mulți profesori celebri: Beate Fredanov, Pop Marțian... „Este adevărat. Le 
păstrez tuturor o caldă recunoştinţă pentru tot ce m-au învăţat. Pe Octavian Cotescu 
îl consider, însă, maestrul meu în ale meseriei. De la el am învăţat şi meşteşugul tea- 
trului dar şi etica acestei meserii! În ce ar consta ea? „Probabil că seriozitatea stă la 
baza reuşitei oricărei profesii. În cea de actor, gradul ei trebuie să fie foarte înalt. Poate 
că privite din afară, lucrurile nu par a fi tocmai aşa, dar te rog să mă crezi, ele aşa sunt. 
Dacă tu, actorul, nu te iei în serios ( poate cu aceaşi gravitate cu care se ia în serios un 
astronaut, bunăoară) în jocul acesta, foarte serios, cu publicul, cu rolul, cu spectacolul 
şi cu tine, nu vei fi niciodată un actor adevărat, ci doar un simulant frizând adesea 
ridicolul. Pentru că din sală se vede întotdeauna, absolut întotdeauna, ceea ce eşti, cât 
eşti, şi dacă îţi baţi sau nu joc de tine”. 

În tot ce-mi spune Fănică este profunzime şi temeinicie şi mărturisirea unei 
aplecări trudnice şi serioase spre litera textului scris şi fizionomia miraculoasei 
lumi a personajelor de teatru. Îmi amintesc cu mare plăcere de câteva dintre 
acestea, realizate în timp de Fănică Sasu: bătrânul Pedro Briones (1982) din 
Velázquez de Antonio Buero Vallejo, personaj construit cu migală şi surprin- 
zătoare inventivitate creatoare în tuşe sigure, de o cromatică aspră, în nuanțe 
apropiate tonal, un personaj tensionat şi magnetic prin stranietatea apariției şi 
adevărul său. Apoi, în 1987, l-a creat pe profesorul de matematică Varlam din 
comedia lui Tudor Muşatescu şi Sică Alexandrescu, Vârstele dragostei, o fizio- 


329 


www.cimec.ro 


MARIANA VOICU 


nomie comică născută din debordantă fantezie, din ticuri verbale şi comporta- 
mentale, asprimi diplomatice şi hazoase obtuzități, toate venind să acopere un 
suflet cald, sensibil, singuratic şi nețărmurit înțelegător şi iubitor. 

Cu siguranța celui care a câştigat un cec în alb, cu agresivitatea şi cruzimea 
celui ce nu mai are nimic îngăduitor față de semeni, cu disperarea umilă a celui 
căruia i s-a întâmplat să piardă marele loz, Ştefan Sasu l-a întruchipat, într-o 
creație de marcă, pe Davies, un bătrân vagabond poltron din Îngrijitorul de 
Harold Pinter, în 1992. 

ÎI întreb cum îşi construieşte personajele. „În primul rând mă străduiesc să 
nu-mi fac nicio imagine despre el până când aflu ce anume vrea regizorul, cum îi gân- 
deşte el locul, ponderea şi fizionomia în cadrul întregului eşafodaj al spectacolului. 
Apoi încerc să intru în universul lui personal: modul în care îşi asumă lumea, adică 
modul de a gândi, mersul, gesturile, bagajul psihologic, raporturile cu cei din jur. Mai 
apoi „îl îmbrac” cu carne: îi dăruiesc ticuri care îl particularizează, uit că replicile sunt 
ale lui şi mi le asum integral până când mi se pare că mi-au aparținut dintotdeauna. 
Şi, mai ales, uit modelele anterioare de interpretare ale personajului, dacă acestea exis- 
tă. Nu vreau să-l fac aşa cum l-a făcut actorul cutare sau cutare, indiferent cât de bine 
i-ar fi ieşit acestuia rolul. Sau, poate, cu atât mai mult. Mă gândesc să-l fac aşa cum 
cred eu că l-ar interpreta Ştefan Sasu, actor. 

Este chiar aşa. Pentru că îmi spune asta, mă gândesc la un alt personaj, ad- 
mirabil realizat de Fănică: Ipingescu din O noapte furtunoasă de I.L. Caragiale, 
în 1991, în regia lui Laurian Oniga. Avea un haz nebun atunci când, citind „Vocea 
patriotului naţionale”, sărea peste toate cuvintele a căror semnificaţie nu o înţe- 
legea, le accentua brambura, Ipingescu al său avea o mare autenticitate şi nu se- 
măna cu niciun alt Ipingescu văzut până atunci. Cum reuşeşti să-ți îmbogățeşti 
astfel personajele? „Orice actor este o bancă de date, pe care le strânge în timp, fiind 
mereu atent la toate tipurile de oameni care îl înconjoară: mai comuni, mai obişnuiţi 
sau mai speciali. Trebuie doar să-ţi aminteşti modelul real: 

Pantalone din spectacolul Nebuniile dragostei (1993), spectacol pe texte 
Commedia dellArte , în regia Alexandrei Gandi, a fost şi el un rol de compoziţie, 
dar o compoziție mai specială. În celelalte, vorba lui, „era şi nu era el” Aici însă, 
cu adevărat dispărea complet sub masca, mersul tipic şi vocea, complet alta, 
a lui Pantalone. A găsit de cuviință să-i contureze personalitatea prin vorbire 
dialectală. 

Era posibil, la origine, Pantalone era venețian, vorbea acest dialect, după 
cum alte personaje vorbeau bergamasca sau bologneza. Pantalone al lui Fănică 
a fost o reuşită certă. Seriozitatea lui studioasă, preocupările lui legate de acest 
personaj, liniştita şi temeinica lui hotărâre de a izbândi l-au ajutat. Dar l-a ajutat, 
mai cu seamă, bucuria cu care şi-a asumat acest personaj din galeria unui gen 
teatral în care nu se mai exersase decât, poate, în facultate. Îmi amintesc cât de 
fascinat de Pantalone era Fănică. 

L-a ajutat să-şi înfrângă nişte rezerve personale, civile, aproape inhibiții pe 
care le avea, uneori. leşea din spectacol ca de la saună, frânt de oboseală, dar 
mereu regretând că se terminase reprezentația. Atunci, lumina din ochii priete- 

nului meu Fănică, trădând o împlinire aproape fizică, devenea cenușie şi intensă 
şi nu mai era celestă. 

Coborâse în pedestru. 

.. Ne întâlnim acum pe stradă, civil, amândoi cu sacoşe în mâini, îl întreb ce 
face soția lui Rodica, ce face Ştefan, băiatul lui din Canada, dacă este bunic, el 
îmi răspunde că nu, apoi vorbim despre casa lui de vacanţă, unde trăieşte liniştit 
toată vara dar petrece şi sărbătorile din timpul anului, este bucuros, a reuşit să o 
termine, ce bine, îmi spune că nu-i mai este dor de teatru, da?, zic eu, mă bucur 
că îţi este bine, mai bârfim puţin şi mă grăbesc să-l părăsesc pe străinul acesta 
care, ciudat, are chipul lui Fănică. 

Şi pentru că mi-e dor de adevăratul meu prieten, actorul Fănică Sasu, închid 
doar o clipă ochii şi, miraculos, de după colțul drogheriei, apare chiar Pantalone, 
îmi face semn cu mâna, îi răspund bucuroasă, l-am recunoscut imediat, ştiu cine 
este, fandează într-un salut ghiduş şi histrionic şi dispare. 

Brusc, înţeleg: omul de care tocmai m-am despărțit este tot actorul Fănică 
Sasu, vechiul meu prieten care iubeşte, dintre toate personajele, pe cele jucate în 
travesti ori compoziţiile. Se simte mai protejat în spatele pseudonimului scenic, 
el, actorul, nu se mai vede deloc, şi Fănică se simte mai puternic aşa. Acum, 
tocmai a jucat, numai pentru mine, că îi sunt prietenă, rolul Indiferentului. M-a 
păcălit, iată, l-am crezut o clipă. 

Şi mă îndrept spre ale mele, liniştită, împăcată şi îmbogăţită de această în- 
tâlnire. Fireşte. 

Nu am pierdut nimic. Nici prietenii şi nici iluziile. 


IRENE FLAMANN - CATALINA 
Prietena mea, Irene... 


Am cunoscut-o în prima mea zi de teatru. Era 
chiar la Secretariatul literar, cu Pica Popa, purta o ro- 
chie bleumarin cu dungulițe subțiri, albe, mi-a întins 
mâna şi a zis: „Irina. Nu am aflat niciodată de ce i s-o 
fi părut, atunci, mai convingător numele românesc. 
Nu contează, avea o privire extraordinară, ingenuă, şi 
aşa o are şi acum, după treizeci şi cinci de ani, şi după 
toate câte i s-au întâmplat. 

Şi tot de atunci, din prima zi, suntem prietene. 

Şi tot de atunci, de treizeci şi cinci de ani neconte- 
nit, în fiece împrejurare, Irene mă uluieşte cu logica ei 
prea plină de bun simț. Dumnezeu a hărăzit-o cu un 


„miros” aparte care o conduce întotdeauna spre esența 


Irene Flamann Catalina 


lucrurilor şi o ajută să descifreze fără greş adevărul 
despre ele, oricât de bine ascuns s-ar afla acesta. 

Cel mai adesea, Irene nu-şi comunică impresia. Fiindcă i se pare că altcineva, 
cu un verb mai colorat şi mai fluent decât al ei, ar putea spune mai bine şi mai 
exact ceea ce ar fi de spus. Despre orice. 

Fireşte că greşeşte, din prea multă modestie. 

Mult timp, după ce ne-am cunoscut, nu am aflat nimic despre ea. Nu se 
confesa, cred, nimănui. Colega ei de apartament, Tori Suchici, ştia câte ceva, dar 
nici ea nu prea vorbea. 

Candidă, sfioasă şi modestă, era clar că Irene nu-şi cunoştea pe deplin cali- 
tățile şi, aşa fiind, nu-şi ştia „prețul? De fapt, părea a nu fi luat cunoştinţă chiar 
deloc de noianul de calități de care dispunea. Fusese educată în rigoarea prin- 
cipiilor morale şi de conduită nemțeşti (mama ei provenea dintr-o familie de 
aristocrați austrieci), fusese educată să ascundă cât mai tainic micile sau marile 
secrete ale vieții ei intime, să-şi poarte liniştită, zâmbitoare, senină şi neclintită 
dramele, aşa ca nimeni să nu le poată bănui măcar. Irene a fost şi a rămas un om 
foarte puternic, împotriva aspectului ei fragil. 

Învăţase, prin educaţie, puterea de a îndura... 

Într-o colectivitate, Irene se remarca imediat, nu neapărat prin frumuseţe izbi- 
toare, ci prin „rasă” şi distincție. Îşi purta întotdeauna, ca şi când nu le-ar fi cunos- 
cut valoarea, la vedere, „podoabele personale”: căldura, seninătatea şi candoarea. 

Fizionomia ei „civilă” părea, în tinerețe, un pic cam ştearsă, semăna cu o şco- 
lăriță cuminte. Uneori păşea ceva mai apăsat şi spatele i se rotunjea uşor, aple- 
când-o spre faţă. Şi, poate, zâmbetul îi era cu o nuanţă mai şters decât de obicei. 
Atât. Ştiam atunci că un duh rău i-a prăvălit sufletul din înălțimi, în vale. Nu se 
plângea, însă, de nimic. 

Alteori, Irene era ca un fir de păpădie, filigran şi fără greutate, pornit într-un 
fericit voiaj prin lumină. 

Tot aceeaşi dintotdeauna rămânea însă. Un ton de lumină îi învăluia expre- 
sia, în semn de împăcare. 

Cu greu puteai bănui, dincolo de liniştea comportamentului său diurn, ex- 
traordinara ardere care defineşte portretul interior al Actriţei, tensiunea şi sufe- 
rința reală sub care frisonează adeseori ființa ei fragilă. 

Deşi a împlinit de curând o vârstă rotundă, deşi Ioana şi Cristina, fetele ei, 
sunt oameni cu profesii şi familii, timpul pare a fi trecut deasupră-i fără să o 
atingă, lăsându-i intacte privirea uimită de copil, pudoarea altei vârste şi aceeaşi 
incredibilă capacitate de a ierta. 

Uneori o privesc şi am impresia că Mary Poppins, fermecatul personaj din 
poveştile copilăriei, interpretat de Irene cu mulți ani în urmă, plecând „pe aripile 
vântului de miazăzi” i-a lăsat prietenei mele Irene umbreluța fermecată să o 
apere de macularea lumii „laice 

Dar nu-i aşa... Chiar fermecată cum era, umbreluța nu a izbutit mereu... 

Dincolo de fragilitatea, aparentă sau reală a Irenei, există o nebănuită forță şi 
o neclintită hotărâre de a-şi împlini până la capăt rostul. Şi rostul ei pe lume s-a 
numit teatru. Ce este teatrul pentru tine? — o întreb pe Irene într-o bună zi, deşi 
ştiu pe dinafară, de mult, răspunsul: 

„O parte de lume fără de care nu pot exista. Este punctul meu fix de care mă sprijin 
şi, alături de copiii mei, sursa cea mai generoasă de energie, de tensiune, de bucurii, 
de spaimă, adică de viaţă. Teatrul este un spaţiu care, paradoxal, nu suportă misti- 
ficarea. Pe scenă nu poţi minţi fără ca toată lumea să vadă asta, acolo trebuie să fii 
prezent în adevărul eului care devii, asumându-ţi-l până la identificare. Şi dacă este 
aşa, şi numai atunci când este aşa, se întâmplă un miracol: publicul îți vine alături, îţi 
devine pur şi simpu partener fără să ştie. Poate şi datorită publicului personajul este 
mereu altul, în fiecare seară. 

Reţinută, profesională, adecvată oricărei viziuni regizorale şi oricărei dis- 
tribuţii, tenace, construind cu precizie înlăuntrul fiinţei personajului, căutând 
subtextul, nuanţa, detaliul definitoriu, Irene şi-a asumat, în cei aproape 40 de ani 
de carieră, o notabilă diversitate de caractere, temperamente, destine, cu unele 
dintre personaje având certe afinități elective, altele interpretându-le în contre- 
emploi. Ca orice actor important şi dăruit de Dumnezeu. 

Harul ei, apropiind-o de „actorul total, i-a aşezat la fel de aproape comedia 
şi tragedia, drama, vodevilul, comedia dellarte şi muzicalul. 

Dar ea a rămas, orice ar fi jucat, toată viaţa o ingenuă. Chiar şi la 50 de ani, tot 
ingenuă era, pentru că asta îi venea din chiar fibra ei umană, venea din lumina ei 
lăuntrică. Niciodată nu a jucat ingenuitatea, o avea „în dotare’ 

Cu foarte puţine excepții, am văzut-o în toate rolurile pe care le-a interpretat. 
Ilona din Pădurea spânzuraţilor de Liviu Rebreanu (1965), vibranta şi strania 
Cassandră din Troienele lui J.P. Sartre (1969), şi încă vreo două mai puţin impor- 
tante, le-am „scăpat. Am văzut-o, la început, în toate rolurile de copii, pentru care 
părea anume destinată: Hedwig din Rața sălbatică de H. Ibsen, creată de Irene 
cu profundă şi ingenuă poezie (1970), Lizuca din Dumbrava minunată, după 
M. Sadoveanu, mirată, comic-înțeleaptă şi surprinzătoare (1970), micuța prinţe- 
să Kâgă dintr-un admirabil spectacol pentru copii, Soldățelul de plumb de Saşa 
Lichy (1973), în travesti, în tânărul Iliaş din Despot-Vodă de Vasile Alecsandri 
(1971), mai apoi, în rolurile tinerelor fete, pure, candide, la primele confruntări 
cu duritatea vieții sau cochete, cât le îngăduia vârsta: Polia din Micii burghezi 
de Maxim Gorki, curată, sinceră, emoţionantă, plină de gingăşie (1973), Laruşka 
din Alegere de A. Arbuzov, delicată şi autentică (1872), apoi Sheila, nu tocmai 
ortodoxă, în Un fluture pe lampă de Paul Everac (1975) şi altele. 

Abia apoi au venit rolurile maturității: Sonia din Unchiul Vanea de A.P. 
Cehov, cel mai tulburător personaj al spectacolului, o prezenţă tensionată de 
neîmpărtăşita iubire, un personaj, în interpretarea Irenei, de o blândețe aproape 
dureroasă, macerat de luciditate, înflorit de speranță, dar şi prăbuşit în profunda 
disperare a decăderii din aceasta (1989), Anais din Studiu osteologic al unui 
schelet de cal dintr-un mormânt avar din Transilvania de D.R. Popescu 
(1981), a fost o Mary Poppins, fermecătoare, când graţioasă, când stângace, 
poetică şi inefabilă în muzicalul Mary Poppins de Silvia Kerim (1982), a fost 
Iskra din Turnul de fildeş de Victor Rozov (1984), şi a fost, mai cu seamă, în 
1984, Marlyn Monroe în Geniul şi zeița de Terry Johnson, tulburătoare în 
drama nebănuitei singurătăți a acestui contradictoriu şi misterios star. 

Incredibil de autentică a fost Irene în odioasa tovarăşă Stoica din Domide 
contraatacă de T. Popescu, întruchipare a răutății mascate de candoare comică 
(1986). De neuitat a fost în Olga din Trei surori de A.P. Cehov (1987), în Ea 
din spectacolul Vocea umană de Jean Cocteau (1994) dar, mai cu seamă, în ul- 
timul ei spectacol pe scena Teatrului Naţional, Diatribă de amor (sau Cenușa 
eternei iubiri) de Garcia Marquez (2001). În acest personaj, tot Ea, asumată de 
ciudate coincidenţe dintre viața personajului şi a ei proprie, Irene a pus tot ceea 
ce strânsese în „lădiţa ei cu farduri şi trăiri” în câteva decenii de profesie şi viață: 
amintirile, regretele, îngăduințele, iertările, speranțele, împlinirile, neîmpliniri- 
le, visele şi ruina lor, iubirile, devotamentele, fidelitatea. 

Şi zgura ce-a rămas după trecerea tuturor. 


De aproape 10 ani Irene trăieşte în Germania. Trăieşte, — este un fel de a 
spune. Acolo este numai locul unde, în fiecare clipă a zilei, Irene visează. 

La ce visează Irene? 

La întunericul misterios şi dens al sălii de spectacol arhipline, dinspre care 
vine spre ea, Irene, care se află pe scenă, desigur, unde altundeva?, jucând So- 
nia, sau Cassandra, Hedwig, nici nu mai contează cine este, ESTE acolo, vine o 
energie care o cuprinde, o încălzeşte, o fortifică, o energie pe care o filtrează prin 
emoția ei şi prin tensiunea ei şi o restituie, astfel îmbogățită, sălii; 

visează la culoarul tapetat cu fotografii mari din spectacolele teatrului, este 
şi ea acolo, cu siguranţă, uite-o alături de Buju Ternovits în Geniul şi Zeița, 
alături de Titi Buzoianu, Puiu Şuvăgău şi Mircea Belu în Haina cu două feţe, cu 
Mircea, Rodica Murgu şi Mocuş Valkay în Cel mai fantastic amurg, Doamne, 
chiar ea este acolo?, cu Gigi Stana, cu Titi, cu Mirciulică în Un tânăr mult prea 
furios, aveau cu toții 20 şi ceva de ani, ha, ha, ia te uită la ea cu Vladimir Jurăscu, 
ha, ha, ce „moace” pot avea amândoi, el, cu două lumânări aprinse-n mână şi-o 
mutră perplexă, ea, Irene, cu o clătită pe creștetul capului, pe naiba, e o pungă cu 
gheață, da' din ce spectacol?, cred că era Pielea ursului, sigur, asta era...; 

visează, tandru, la praful de pe podeaua sălii de repetiție Moruzan; 

şi la „cuşcuveața” pe uşa căreia scrie Rolly Kovats, Recuzita adică, unde gă- 
seşti tot ce nici cu mintea nu gândeşti ; 

visează la pantofii lucraţi de domnul Bodin acum 30 de ani, pingeliți de o 
sută de ori, ținuți cu grijă de Erji Tatar, garderobiera, „să nu se strice”; 

visează la şalul bej, tricotat de Miliana Jivanov pentru Unchiul Vanea, să-i 
ascundă sarcina cu Cristina; 

visează la Olga din Trei surori şi la repetițiile cu Vis Alexa, cu nimeni nu a 
mai repetat aşa, Vis te țintuia cu privirea şi-ţi transmitea energia lui şi tu făceai 
ceea ce nici nu bănuiai că ştii, Doamne, ce repetiții de zeci de ore, cât farmec 
avea Vis Alexa, şi fetele, actrițele!, mâncau toate doar câte un morcov pe zi, să 
slăbească, ha, ha, uite-o şi pe ea, cu o criză de cocsartroză, „aşază-te, Irene, grați- 
os, în relanti, zicea Vis, şi ea se prăvălea ca un sac de cartofi, nu, la visul ăsta nu 
mai adastă...; 

visează la spaima dinaintea ridicării cortinei, la premieră; 

visează la publicul care o aplaudă, cu adoraţie, în picioare; 

şi la zâmbetul orgolios al lui Diţi, la stal, convins că toată sala ştie că acolo, pe 
scenă, e chiar soția lui; 

visează, cu dor, şi la „Babă, vechiul autobus al teatrului, vopsit, revopsit, 
răsvopsit, oftând din toate osiile, încheieturile metalice şi şuruburile înainte de 
a-şi da obştescul sfârşit, noaptea, pe câmp, după un spectacol în turneu, Doamne, 
ce minunate erau turneele!, acela prin Ardeal bunăoară, cu Emil şi detectivii, ea 
juca Ponny Pălăriuţă, la Alba l-au bătut copiii din sală pe Mircea Belu, care juca 
un hoţ ce-i furase banii lui Emil...; 

visează la veşnicul curent din scena teatrului... şi la cupola pe care răpăitul 
ploii se aude, toamna, ca un adormitor şi familiar zgomot de fond în orice spec- 
tacol... la cupola sub care, nu se ştie cum, la un spectacol a intrat, odată, demult, 
nu mai ştie când, un porumbel speriat...; 

visează la lungul şir de femei al căror destin va rămâne, pentru ea, închis în- 
tre paginile cărții pe care scrie O'Neill, nu este un vis nou, e-atât de vechi, încât 
îi este chiar dor de el, poate că nici nu ar mai trebui să viseze la el, dar parcă poți 
să ştii, lumea crede tot mai mult în miracole, oare cum se va numi cel destinat 
ei? Poate Lungul drum al zilei către noapte... poate... 

dar la câte nu visează prietena mea Irene acolo, departe, prizonieră într-o 
lume bogată, civilă şi concretă, pentru care visul suprem se numeşte euro şi nici- 
odată miracolul scenei...; 

ori la ce-ar mai visa Irene acolo departe, într-o lume care nu-i a ei, poate 
nici viața ei de acolo nu-i a ei, cine ştie, ea visează în fiecare zi la clipa când se va 
întoarce la teatru, adică ACASĂ. 

Ca să-şi trăiască, ocrotită de zâmbetele misterioase ale prietenilor ei Eschil, 
Shakespeare, Caragiale, Aristofan sau Beckett, propria ei viață, împlinindu-şi 
rostul. 


Până la urmă, miracolul Irenei s-a înfăptuit. Purta un nume: Teatrul Naţio- 
nal din Timişoara. S-a întors într-o zi la el, şi el, ca un bărbat îndrăgostit, nu a 
întrebat-o pe unde a fost şi pentru care altă iubire l-a părăsit. A iertat-o, a îmbră- 
țişat-o şi a primit-o, ca şi când nu ar fi plecat nicicând. 


GHEORGHE STANA 


Să-l abordezi pe Gigi Stana, cu intenţia declarată a unui interviu, era o între- 
prindere extrem de anevoioasă. Aş zice chiar, imposibilă. Daaa, el trebuia luat 
pe departe, cu argumente neapărat logice şi absolut ferme, cu grijă şi mai ales cu 
diplomaţie. Şi aceasta pentru că îi era unanim cunoscută reticenţa în faţa orică- 
rei confesiuni publice. 

Cei care l-au cunosut, totuşi, cât de cât, nu se miră: ştiu doar că dintr-o sumă 
de calități ale lui, cea dintâi era discreția. Şi, până la urmă, ce altceva este un 


335 


www.cimec.ro 


MARIANA VOICU 


interviu decât o incursiune, mai mult sau mai puţin 
indiscretă, în viaţa particulară şi profesională a cuiva? 

Dintre calități, deci, cea dintâi era discreția (ce im- 
pune, clar, distanța!), apoi un fel de timiditate şi o grijă 
aproape exagerată de a nu deranja. Şi un aer absent 
de om neimplicat în nimic. Lăsa impresia că nu aude 
zgomotul pe care-l face angrenajul lumii şi viaţa tu- 
multuoasă din jurul lui. Aşa să fie oare? Adevărul este 
că sunt foarte puţini aceia cărora Gigi Stana să le fi în- 
găduit să pătrundă în universul lui de preocupări. Pre- 
ocupări multiple, născute din neliniştea unei structuri 
umane avidă de cunoaştere, şi deci, veşnic bântuită de 


Gheorghe Stana întrebări. 

În general tăcea, rezervat. Dacă însă era convins că 
partenerul lui de discuţie este în stare să-l urmărească, Gigi îi putea vorbi ore-n 
şir despre o mulțime de lucruri, deosebite ca preocupare a unui actor: despre 
analiza cu metode structuraliste a unui text, despre complicate sisteme de gân- 
dire, despre structuri ritmice ori despre logica creației, bunăoară. 

Asta pentru că pasiunile lui au cantonat în domenii foarte diferite, de la ști- 
ințele tehnice la lingvistică, de la știința spectacolului la analiza structurilor dra- 
matice. 

Spiritul lui iscoditor era acela care-l făcea să demonteze, cu grijă şi curio- 
zitate, ca pe o maşinărie complicată şi fină, fiecare rol în parte. Voia să sesizeze 
exact nuanța cuvântului, semnificația replicii, resortul ascuns al oricărui gest al 
personajului, locul lui anume în marele şi complicatul carusel al vieții, poziția 
reală față de ceilalți pioni ai jocului. 

Într-o zi mi-a arătat, lăsându-mă pradă unei admirative uimiri, un teanc de 
schițe în tuş. Nu-i bănuiam această îndemânare. Cu migală şi răbdare de artizan 
încerca să descopere, în zeci de schițe de mişcare, atitudinea fizică a personaju- 
lui, aceea care-i poate dezvălui ceva din fizionomia interioară. 

Întotdeauna „misterul” care-l învăluia pe acest actor cerebral, cu emoţii lu- 
cide şi reci, percutante, ascuţite şi tulburătoare, se împrăștia în spatele persona- 
jelor pe care le crea, oarecum mai altfel decât colegii lui de bină. 

Dispunea de o deosebită şi aproape nebănuită sensibilitate (o ascundea cu 
grijă), dar şi forță a interiorizării care, coroborate cu luciditatea şi pregnanţa 
intelectuală, îl conduceau spre o abordare a personajului generoasă în subtilități 
şi subtexte. Aici, la Timişoara, Gigi Stana a avut parte de o seamă de personaje 
celebre: s-a impus în Ștefăniță din Viforul de B. Şt. Delavrancea (1975), rol că- 
ruia actorul i-a conferit o interpretare originală față de imaginea tradițională a 
personajului, tot în 1975 a fost Wirz din Dosarul Andersonville de Saul Lewitt, 
apoi a fost renumitul Gelu Ruscanu din Jocul ielelor de Camil Petrescu (1977), 
viguros, profund, complex în datele personajului, într-o abordare tensionată, 
controlată, lucidă dar şi pătimaşă. Subtil şi jucăuş, grațios comic a conturat, în 
1982, fizionomia personajului Ctesibios din Arma secretă a lui Arhimede de 

Dumitru Solomon. A fost Oz din Vrăjitorul din Oz de Silvia Kerim (1986), 
Arist din Şcoala bărbaţilor de Moliere (1994), Ducele de Cornwall din Regele 
Lear de W. Shakespeare (1996), Ţarul din Ubu rege de Alfred Jarry (1998), 
Maestrul din Insula de Simona Gonella (1999) şi altele, şi altele. Au fost perso- 
naje în care Gigi Stana a evoluat cu dezinvoltură, naturalete şi convingere de-a 
lungul anilor. 

Dincolo de fizionomia lor distinctă, rămasă în memoria spectatorilor, au stat 
întotdeauna (puţini sunt însă cei care să fi aflat acest lucru), sute şi sute de ore de 
meticuloase explorări în litera şi spiritul textului şi în sine însuşi, în posibilitățile 
şi limitele lui de artist. 

Gigi a scris scenarii pentru teatru, s-a exersat, cu un incredibil succes, ca 
scenarist şi regizor al unor spectacole pentru copii, eclatante, colorate, pline de 
umor şi inventivitate scenică. Unora dintre ele le-a semnat şi scenografia. Când 
lucra la un asemenea spectacol, Gigi Stana devenea o altă persoană: se deschi- 
dea nu doar spre propriul eu (nu orice artist, oricât de important, poate face un 
spectacol pentru copii), ci spre întreaga lume, oferindu-i-se cu tot ceea ce era 
luminos şi ingenuu în ființa lui. 

Gigi a scris şi o piesă pentru „teatrul mare”: Commedia dellarte, dar a publi- 
cat şi studii de lingvistică în numeroase reviste de profil. Era o structură umană, 
artistică şi intelectuală, incredibil de complexă. 

În 2001, Gigi Stana ne-a părăsit. 

A făcut-o cu discreție şi demnitate, exact aşa cum a şi trăit. 

Nu ştiu cum ar fi fost trecerea noastră, a colegilor lui, prin lumea teatrului, 
fără să ne fi întâlnit cu mintea lui ascuțită şi percutantă, fără să fi gustat ironia 
lui rafinată şi subtilă, dar niciodată rea, fără să ne fi putut bucura de prietenia lui 
neistovită, fără să-i fi cunoscut privirea lucidă şi dreaptă asupra a tot şi toate. 

Nu ştiu cum ar fi fost acest periplu, dar, neîndoios, ar fi fost cu mult mai 
sărac. 


ANA [IONESCU 


Eram incredibil de tinere când am cunoscut-o. M-a fermecat din prima clipă 
şi aşa am rămas zeci de ani, mereu în admiraţie pentru omul şi actorul care este. 

Privind-o zi de zi la repetiţii, la spectacole, în culise, pe culoare, în împrejurări 
particulare — în care un actor, tot actor rămâne — m-am gândit că dacă ar trebui, 
cine ştie când, vreodată, să creionez, arhetipal, „portretul Actriţei la ţinerețe, 
din rama tabloului mi-ar zâmbi, neîndoios, cu chip de fetiță, chiar ea, Ani: fără 
capricii, fără pretenţii absurde, modestă, liniştită, mereu senină, întotdeauna 
disponibilă, niciodată nervoasă, dăruită cu hărnicia albinuței, delicată în tot ce 
face, sensibilă în relațiile cu oamenii, respectându-i aproape cu adoraţie pe „magii” 
teatrului alături de care lucrează, întotdeauna cu o luminiță zglobie în ochi, un 
cuvânt bun pe buze şi un gest de tandrețe gata pregătit în vârful degetelor. 

Un om admirabil! 

Şi un artist de mare calitate profesională. 

Cu disciplină, rigoare, luciditate, dar mai ales cu 
înțeleaptă şi caldă iubire de teatru şi de oameni, Ani 
a fost mereu un partener de bină uluitor de generos. 
Ea ştia că actoria este o meserie de grup, în care nu 
poţi străluci decât dacă cineva, colegul tău de scenă, 
te ajută, dacă nu altfel, cel puţin lăsându-te să o faci, 
să străluceşti, adică. Neacoperindu-te deliberat. „Cu 
mâinile pe care ni le întindem pe scenă clădim împre- 
ună, mereu împreună, spectacolul” — îmi spune Ani. 
Ea simte în scenă posibilul impas al celui de alături, 


sare imediat şi găseşte întotdeauna, cu fantezia şi 


Ana Ionescu 


extraordinara ei prezență de spirit, soluţii: îi suflă 
replica, i-o sugerează, sare peste moment sau, pur şi simplu, spune ea replica 
partenerului. Ceilalți colegi actori spun despre ea că a o avea pe Ani partener 
într-un spectacol este nu numai o plăcere şi o bucurie, ci chiar un dar. (Prin 1977, 
într-un turneu la Novi-Sad, Serbia, cu Evantaiul unei Lady de Oscar Wilde, 
cum una dintre colegele noastre, Mariana Strasser, cu rude „dincolo, nu primise 
avizul de plecare, cum nu mai era timp de înlocuire, cum în afara regizorului 
tehnic Adi Berzescu, a domnului Bunescu, directorul teatrului şi a mea, toată 
lumea era pe scenă, s-a luat decizia ca să intru eu, cu toate riscurile, căci era prea 
bine ştiut faptul că am har la teatru cât un galoş găurit în talpă. Ani, care juca 
Lady Windermeere şi Moaţa Simionescu, regizoarea, s-au oferit de îndată să mă 
dăscălească şi să mă sprijine. Am învățat în autobuz textul, blestemând destinul 
năpraznic, seara am stat să mă zugrăvească, mi-au prins un „ţopfli” — un soi de 
conci nemţesc — în creștetul capului, dar la îmbrăcat s-a constatat că Mariana 
era cu un cap şi jumătate mai înaltă decât mine şi avea cu patru numere piciorul 
mai mare. Mi-au prins în bolduri fustele, arătam ca dracu şi-mi intrau şi în 
coaste, cu botinele nesfârşite mergeam ca Chaplin, eram zdrobită de disperare. 
Înlăcrimată, nu voiam să intru în scenă, cineva mi-a dat un brânci din spate, am 
intrat şi m-am oprit orbită. Văzând în ce hal arătam, cei prezenţi acolo, dar şi 
publicul, au izbucnit în râs. De zdruncinătura îmbrâncelii, „țopfli” o luase spre 
dreapta ca turnul din Pisa, iar juponul, prins în bolduri, s-a prăvălit instantaneu. 
Lumea râdea în hohote, eu plângeam spornic, adio monolog! Numai Ani, draga 
de ea, a priceput tragedia, s-a ridicat, a zis ceva despre un iubit şi-o părăsire — 
chestie de care nu s-a minunat nimeni văzându-mă cum arătam — şi abia atunci 
s-a întâmplat dezastrul: nu mai ştiam nicio virgulă din textul meu. Tot Ani a 
înţeles, ştia ea ce trebuia să zic, a încropit pe loc ceva, ultima ei replică era: „Dragă, 
du-te şi caută-l în seră! Evantaiul pierdut, adică. Ani a zis: „Drace, du-te şi urlă-n 
culise”. Am ieşit în hohotele colegilor şi aplauzele publicului. Toată lumea m-a 
asigurat că publicul a crezut că aşa era rolul. Pe naiba. Dar Ani îmi salvase viața 
şi „onoarea artistică, deşi făcută ferfeniță de dezastruoasa întâmplare, aşa încât 
eu chiar pot certifica tot ce spuneau colegii ei.) 

În cei treizeci de ani de când ne ştim, din vreme-n vreme, ne încuiam în 
secretariatul literar şi mai stăteam şi noi de vorbă, aşa, ca fetele de-aceeași vâr- 
stă. Aşa am aflat că pentru Ani nu a existat niciodată, niciodată, de când se ştie 
pe lume, o altă profesie în afara celei de actriță. A crescut în teatru, părinții ei, 
amândoi, lucrau acolo, la Teatrul Armatei din Bucureşti, acum Teatrul Nottara. 
În amintirile ei „de duminică” aureolaţi de emoția şi evlavia fetiţei de odinioară, 
stau, aidoma unor sfinţi zugrăviți pe cupola catedralei spre veşnică şi pioasă 
pomenire, George Vraca, Aglae Metaxa, Nataşa Alexandra, Olga 'Tudorache. 
„Stam pitită şi fermecată în culise, îl priveam pe maestrul Vraca în Ovidiu din Fântâ- 
na Blanduziei, sala se zguduia de emoție şi aplauze şi eu nu-mi doream nimic, nimic 
pe lume decât să fiu şi eu acolo. 

Pentru Ani, peticul acela de scândură luminată a rămas mereu la fel de mag- 
netic ca atunci, în copilăria ei. 

Pentru ea, acela a fost, până la capăt, centrul universului. 

Ani a ajuns repede pe scenă, copil fiind. Copil talentat. Îi plăcea să cânte şi să 
danseze şi această iubire i-a rămas vie până la capăt. „De fapt, sinceră să fiu, visul 
meu a fost să devin actriță de revistă, aşa ca Julie Andews sau Shirley McLane. De 
revistă adevărată, unde totul este muzică, lumină, dans, strălucire, vis, bucurie? 

Poate de aceea Ani a strălucit mai cu seamă în muzicaluri. 

O fizionomie fericită, temperamentul vioi şi jucăuş, i-au îngăduit să 
întruchipeze fizionomii de copii ori personaje simbolice aparținând lumii 
animale, personaje cărora harul ei le-a dăruit farmec, candoare şi adevăr. A fost 
Cocoşelul din Cocoşelul neascultător de Ion Lucian, Ponny din Emil şi cei trei 
gemeni de E. Kästner, Rita din Dulcea farfurie zburătoare de Roberto Millani, 
Fetița din Mary Poppins de Silvia Kerim, Cenuşăreasa din Pantofiorul de aur 
de Emil Liţu, şi multe, multe altele. Aproape toate au fost muzicaluri. Vocea clară, 
frumos timbrată, plastica remarcabilă a trupului, mişcarea grațioasă, un simţ al 
ritmului cu totul particular, au făcut din toate aceste roluri interpretate de Ani 
adevărate bijuterii artistice. Adora muzicalurile pentru copii. Este chiar firesc, 
ei sunt publicul cel mai participativ, spectacolul se face întotdeauna împreună 
cu ei, nu doar pentru ei, eu însămi cobor în sală ori de câte ori pot, de-o viață, 
la matineele pentru preşcolari sau clase mici, fiindcă pentru mine, întotdeauna, 
ei sunt adevăratul spectacol. Trăiesc cu atâta sinceritate evenimentele ţesute în 
jurul eroilor, cred atât de neclintit în realitatea iluzorie a lumii lor fantastice, 
încât învăluie totul, întregul spațiu al teatrului, în vraja credinței lor. Şi atunci 
actorul simte că trebuie să facă imposibilul spre a nu-i dezamăgi. Este păcat să 
destrami, din nebăgare de seamă, lumea de vis a teatrului, atât de reală pentru 
un copil. „Copiii intră în poveste, cântă cu tine, se simt importanți în desfăşurarea 
evenimentelor, îţi şoptesc ce trebuie să faci, te avertizează să nu care cumva så o crezi 
pe Baba Cloanţa, sau să te împiedici de vreo periuţă aruncată în calea ta. Spectacolul 
pentru copii mă dezleagă de emoţii, de trac, de spaime, mă face să fiu eu, toată, doar 
emoție” — îmi mărturisea odată Ani. 

A fost una dintre cele mai distribuite actrițe ale Teatrului Naţional. I se 
potriveau toate rolurile: adolescente, liceene romanţioase, tinere nonconformiste, 

pline de dinamism şi personalitate, frumoase fete de împărat din basme, soții 
zglobii, abia săltate din anii adolescenţei, femei complexe şi complicate, dar şi 
bătrâne. Aşa s-a întâmplat că Ani a fost Ionescu G. Maria din Vârstele dragostei, 
Stela din Goana de Paul Ioachim, Jacinta din Păcatul din Valea San Florian de 
Ivan 'Ţankar, Varea din Tineri căsătoriţi caută cameră de Roscin, Cenuşăreasa, 
Francisca Bollini din Francisca a fost răpită de Dario Fo, Şoricelul din Joc de 
pisici de Orkeny István, Belisa din Belisa şi Don Perlimplin de F. G. Lorca, 
Baba Niţu din La Lilieci după Marin Sorescu, şi câte altele. A jucat personaje din 
comediile lui Caragiale — Zița din O noapte furtunoasă, Madam Diaconescu 
din Lanţul slăbiciunilor, Acrivița Popescu din Articolul 214, Mândica din 
Five o'clock, dar câte roluri, Doamne! nu a jucat prietena mea, Ani. Pe toate 
cu un farmec scenic special, doar al ei, cu dezinvoltură, sensibilitate, pe altele cu 
forță. Toate expresive şi credibile. 

Pentru mine însă, Ani va rămâne pentru totdeauna interpreta ideală a co- 
piilor. Au mai fost actrițe, în teatrul nostru, care au Jucat copii, dar niciuna ca 
ea. Niciodată copiii întruchipați de Ani nu semănau între ei. În nimic. Nu aveau 
aceleaşi intonaţii, aceleaşi gesturi, nu se mişcau şi nu alergau la fel, nici şotronul 
nu-l săreau la fel, dar toţi, absolut toți băieţeii şi fetiţele ei aveau ceva în comun: 
erau adevărați. Ani nu se „copilărea” ca alți actori-copii, nu juca o vârstă care 
era cea a fiului ei, Călin, Ani era, pur şi simplu era Ponny, era Rita, era fetița, 
era Alice sau Cocoşelul. Îşi construia întotdeauna din interior personajul-copil, 
întotdeauna după un alt „tipic, şi o altă dominantă. Unul era răzgâiat, altul cam 
nervos, un altul un pic răutăcios, ca şi copiii, sau şiret. Şi-a păstrat ea însăşi, ca 
persoană particulară, alura de copil multă vreme, apoi, timp îndelungat, pe cea 
de adolescentă abia devenită femeie. Nu era doar o chestiune de aspect exterior, 
ci mai cu seamă de fizionomie interioară. Din curăţenia, onestitatea, candoarea 
ei netrucată, din speranța apropiată de vis pe care numai în ochii copiilor o mai 
poți citi, de aici îi veneau Anei şi râsul şi tonurile şi mişcările şi mersul. Ani a 
avut mereu în mers flexibilitatea vârstei foarte tinere. 

Indiferent cât de importante ar fi fost în economia spectacolului personajele 
ei, de erau principale ori doar episodice, Ani le-a acordat aceeaşi atenţie, le-a 
studiat personalitatea, le-a creat o fizionomie distinctă, dar mai cu seamă le-a 
dăruit tuturor ceva important din ea însăşi: profunzimea şi seriozitatea cu care, 
dincolo de râsul ei în cascadă sau umbrit de vreun necaz, şi-a trăit existența de 
dincolo de buza scenei. Acest lucru s-a văzut cu claritate în toate aparițiile ei: ni- 
mic din ceea ce a făcut nu a fost, vreodată, întâmplător ori expediat. Fetiţe, ado- 
lescente, soții, mame, mici animăluțe de poveste, personaje de comedie, dramă, 
vodevil, muzical, personajele Anei nu au fost niciodată seci, monocorde, palide 
ori, Doamne fereşte!, imprecise. O lume de nuanţe îmbrăca fastuos personajele 
ei, oricât de sărmane le-ar fi fost straiele. Ana avea la îndemână, de fapt, are la 
îndemână, o nebănuită zestre de tonuri ale vocii şi rafinamente ale gestului. Sur- 
prinzătoare şi expresive, elocvente şi exacte. 

În viața civilă, Ani este un om timid, retras şi modest. Dar lumea ei interi- 
oară este nebănuit de bogată, bine compartimentată, cu ierarhii juste, întocmite 

după rigorile unui bun simț rarisim. Şi ale unei generozități pe potrivă. Este în 
stare să înțeleagă tot şi pe oricine, să ierte şi să nu poarte „pică. Poate de aceea i 
s-au dăruit ei personajele, fără teamă şi rezervă, lăsându-se purtate spre inima 
spectatorilor, cu lumea lor cu tot, de ființa aceasta fragilă, slăbuță, modestă, ne- 
machiată ziua, timidă şi retrasă. Au făcut-o pentru că ele, personajele, din lumea 
lor livrescă au apucat, desigur, să afle despre miracolul care i se întâmplă, seară 
de seară, pe coridorul dintre cabine şi scenă, prietenei mele Ani. 

Atunci se eliberează de toate, timiditatea o părăseşte, emoțiile, complexele, 
totul dispare. Acolo este fericită şi liberă, liberă să fie „cealaltă” până la durere, 
şi atât de fericită — până la rău. Din ceea ce a mai rămas în urma secătuitoarei 
alchimii dintre ele două, se recompune, târziu, după spectacol, civila Ani. 

Unde o fi ascuns prietena mea, până-n seara următoare, patima şi arderea şi 
văpaia şi nesfârşita fericire? 


MIHAELA MURGU 


Pe Mihaela am descoperit-o în etape, treptat. 

Am privit-o prima oară, cu uimire, prin sticla mi- 
cului ecran, în 1972, jucând Astrid din spectacolul 
Micul Eyolf de Henric Ibsen. Nu ştiam cine este, dar 
m-a frapat frumusețea clasică a trăsăturilor ei. 

Mi s-a părut, atunci, perfectă. 

Apoi i-am remarcat părul. Părul Mihaelei era ex- 
traordinar, părea viu, era lung până dincolo de mijloc 
şi trăia, avea o personalitate a lui, aparte. 

Abia mai la urmă m-au atenționat tonurile vocii ei 
şi modul în care spunea ceea ce spunea. 

Eram de prea puţină vreme în teatru pentru ca 


Mihaela Murgu să-mi dau seama ce actriță importantă era. Pe mine 
doar mă fascinase atunci. Atât. Pur şi simplu. 

Am văzut-o câteva luni mai târziu pe culoarele teatrului. Stătea cu spatele, 
dar am recunoscut-o imediat. După păr. Era chiar ea, „perfecta mea” Apoi a 
dispărut. 

Într-o după-amiază, coborând treptele spre cabinele actorilor, am auzit venind, 
din fumoarul care le precede, râsete hohotite, în cascadă, enorme, neîntrerupte. 
Am intrat şi primul om de care am dat cu ochii a fost ea: avea un alt râs decât al ce- 
lorlalți, era participativ, dar ponderat. Apoi am auzit-o vorbind şi am încremenit, 
proptindu-mă, de stupoare, cu spatele de uşă: relata o întâmplare, o împrejurare, 
poate, de-un comic savuros ce se deslușea din înteţirea până la geamăt a hohotelor 
de râs ale asistenţei. Picanteria limbajului mi-a tăiat, însă, suflarea. 

Trecusem deja prin câteva experiențe similare şi învățasem oarecum lecţia 
lui „aşa-i la teatru” Sigur, aşa o fi, dar nu cu „perfecta mea! 

Fireşte că m-am supărat pe ea. Îmi spărsese tabloul: imaginea era în zdrențe 
şi cioburile se-ntindeau de colo până colo. 

Mi-a trebuit mult timp să înţeleg ce însemna, de fapt, acea „ieşire la rampă” a 
Mihaelei: era modul ei de a-şi proteja călcâiul vulnerabil, extrema sensibilitate. 
Dar şi modul ei de a se proteja, aşa frumoasă şi râvnită cum era, de posibilele 
agresiuni. Prin limbaj, şoca. Intimida. Ataca. Devenea, astfel, ea cea puternică, 
devenea invulnerabilă. 

A venit la Timişoara în 1972, precedată de o scrisoare a maestrului Radu 
Beligan, adresată directorului de atunci al Naţionalului, artistul emerit Gheorghe 
Leahu: „Iubite prietene, dă-mi voie să-ţi prezint pe fosta mea elevă, Mihaela Murgu, 
o excelentă şi inteligentă actriță, pe care o atrage perspectiva unei colaborări cu 
Domnia ta. Aceasta nu e o scrisoare de recomandare — fiindcă te vei convinge repede 
de calitățile ei profesionale — ci doar bucuria de a-ţi semnala un element valoros. Cu 
frățească dragoste, Radu Beligan.” 

Până la venirea ei la Timişoara „ucenicise” la teatrul din Braşov, sub mâna 
unui mare om de teatru, Sică Alexandrescu. A fost unul dintre aceia care, ală- 
turi de dascălii din Institut, a ajutat-o să-şi descopere personalitatea artistică, a 
direcționat-o, i-a stimulat gândirea în sens teatral, a învățat-o să dea expresie 
scenică intensei trăiri afective, să-şi controleze emoția prin tehnică, să-şi constru- 
iască personajul, să evolueze în relație cu ceilalți actori. Şi tot lui Sică Alexan- 
drescu îi datorează Mihaela primele roluri de comedie. Rolurile ei predilecte 
fuseseră, dintotdeauna, cele de dramă şi tragedie. 

La Timişoara, după Pilar din Şantajul de Antonio Buerro Vallejo (1972), un 
personaj de structură adolescentină, căruia Mihaela i-a conferit autenticitate 
şi emoție prin firescul abordării, prin sensibilitatea bine dozată şi prospețimea 
vârstei ei reale, aceeaşi cu a personajului, a urmat Nicolle din Un fluture pe 
lampă de P. Everac (1975), primul dintr-o lungă serie de roluri în care Mihaela 
a demonstrat admirabilul har de a compune, de a crea, de a elabora un personaj 
complex, prin intuiție dar şi prin tehnică, şi de a găsi cea mai sugestivă formă 
teatrală pentru conținutul emoţional al rolului. Marcată de traume psihologice, 
Nicolle făcea parte din emigrația românească la Paris, prin anii '70, şi trăia dra- 
ma eşecului şi a visului năruit în inacceptabilă realitate. Mihaela şi-a construit 
personajul cu rigoare şi reținere, din tuşe sobre, discrete, în umbra cărora sim- 
ţeai însă tumultul interior al unui om mândru, dar înfrânt şi singur. Nicolle a 
fost unul dintre personajele memorabile ale Mihaelei, avea relief, profunzime şi 
mărturisea maturitatea artistică a unei alte vârste profesionale. 

În acelaşi an, 1975, Doamna Dudgeon din Discipolul diavolului de G. B. 
Shaw (regia Emil Reus) a fost o altă compoziție remarcabilă. Intra în scenă doar 
pentru câteva minute, pentru câteva momente şi rămânea impregnată în me- 
moria spectatorului. Acest personaj avea dublul vârstei ei biologice, dar Mihaela 
i-a găsit, cu intuiție şi luciditate deopotrivă, măsura justă, impresionând prin 
firescul şi simplitatea mijloacelor interpretative. În aceeaşi categorie de perso- 
naje a intrat şi Doamna Solness din Constructorul Solness de H. Ibsen (1978). 
Fineţe psihologică, gest îngust şi sever, concizie, mimică, priviri, pauze, expresie 

nuanțată, tăceri. Din acestea toate fusese construită Aline Solness. S-a numărat 
printre rolurile ei de excelență. 

Au fost numeroase personajele Mihaelei din această zonă a dramaticului 
înclinând spre tragic, unele dintre ele extraordinare compoziții (cum ar mai 
fi, bunăoară, Doamna 'Toothe din Totul în grădină de Edward Albee în 1980, 
imorală, cinică, sadică, construită cu enorme resurse interpretative de Mihaela), 
dar dintre toate, mie mi-a rămas foarte pregnant conturată în memorie, dar 
şi foarte aproape de suflet, Catinca, tânăra din Cum de-a rămas Catinca fată 
bătrână de Nelul Ionescu (1979). Pentru Mihaela a fost pus spectacolul, Emil 
Reus demonstrându-se extrem de inspirat în această opțiune. Catinca Mihaelei, 
personaj central la care se raportau toate celelalte, a fost o construcție umană 
complexă, bogată şi contradictorie, alcătuită dintr-oenormitate de nuanțe, tonuri, 
tensiuni, stări psihologice extreme. Fermitatea morală, curăţenia sufletească, 
generozitatea deschiderii spre oameni, dimensiuni ce-o caracterizau, pretinse 
firesc şi potenţialilor parteneri de cuplu, au condus spre marile dezamăgiri ale 
personajului şi spre refuzul angajării într-un contract matrimonial ce i-ar fi 
compromis convingerile. 

Tandră şi dornică de iubire, de stabilitate şi reciprocitate, dezamăgită, mân- 
dră, orgolioasă în înfrângere, puternică, decisă, Catinca Mihaelei a traversat o 
gamă întreagă de sentimente într-un periplu scenic al ipostazelor diverse ale vie- 
ţii, viața adevărată, căreia teatrul îi conferea o formă artistică. 

Personajul Mihaelei, Catinca, dobândise, prin expresivitatea necăutată din 
interpretarea actriței, prin ştiinţa gestului şi a tonului, prin arta ei de a juca re- 
liefat, prin harul său de a îmbogăţi personajul cu înălțări poetice şi profunzimi 
tragice, o vigoare dramatică şi teatrală speciale. 

A fost, mai apoi, o altă categorie de personaje, cele de comedie. 

Erau atât de diferite de fizionomia ei scenică dar şi de cea diurnă, civilă! 

Când am văzut-o, pentru prima oară, într-un asemenea rol, nu mi-am cre- 
zut ochilor. Era Zoie din Fetele Didinei de Victor Eftimiu (1973), o comedie 
fără prea mari ambiţii, în care Mihaela juca un personaj țâfnos, cârcotaş, rău de 
gură, într-un fel, pătimaş, în realitate, un om macerat de complexe. Era, incredi- 
bil !!!, urâtă. Nu ştiu cum reuşise să facă asta. Cu un machiaj special, un turban, 
pantofi cu tocuri înalte şi şosete albe. Era însă de o urâțenie extrem de expresivă 
şi de un haz fabulos. Numai simpla ei apariţie a stârnit valuri de râs. Nu trebuia 
să spună nimic, absolut nimic. Privirea ei era când tâmpă, când uluită, curioasă, 
iscoditoare, participativă fără să priceapă împrejurarea în care se nimerise, ceea 
ce redimensiona situația comică. Se mişca într-un mod ciudat şi nespus de per- 
sonal-hazos. 

Mihaela nu s-a văzut niciodată pe ea însăşi jucând comedie de acest tip, oa- 
recum vulgar, în care personajul ei „vira” spre spiritul mahalalei. 

Dar a făcut-o şi a făcut-o atât de bine! 

Ropotele de aplauze ale publicului i-au clătinat preferințele exclusive spre 
genul sobru: publicul dorea să râdă, avea nevoie, înecat în cenuşiul diurn, să eva- 
deze în râs. Şi Mihaela le-a dăruit râsul râvnit. Atunci a fost fericită. 

Apropiată de Zoie a fost şi Filofteia (senzațional de hazoasă !), din Preşul de 
Ion Băieşu (1984). Era tot o comedie fără pretenţii, care a plăcut însă enorm pu- 
blicului, în parte din acelaşi motiv: avea nevoie să uite clipa. Mihaela juca, aici, ală- 
turi de o echipă de actori de comedie excelenți: Daniel Petrescu, Vladimir Jurăscu, 
Titi Buzoianu, Alexandru 'Ternovits, Miriam Cuibus, Angela Ioan etc., care au 
înnobilat spectacolul cu harul lor comic, ridicându-l mult peste oferta textului. 

Dar Mihaela a încercat şi alte tipuri de comedie, mai consistente ca proble- 
matică abordată şi valoare a scriiturii dramatice, atingând alte zone ale realității 
imediate, comedii de atitudine, corozive, contestatare, mușcătoare. Aşa a fost 
Melania din Mobilă şi durere de Teodor Mazilu, o ființă primitivă, vulgară, 
dispusă să trădeze şi să admită trădarea, superficială, insolentă, agresivă prin 
disprețul respectabilității. Tipologia personajului era, desigur, alta decât a celor 
anterioare. Avea, „in dotare, întreaga muniție necesară arivistului social al tim- 
pului. Ne aflam în 1980. 

Jocul Mihaelei era nu doar foarte colorat, ci şi surprinzător de nuanțat, rafi- 
nat în ton şi atitudine scenică, prostia agresivă a personajului stârnind, adesea, 
în sală, râsete strepezite. „Niciun orb nu-ţi va fi recunoscător dacă îi pui oglinda 
în față, zice un proverb oriental. Exact asta făcea piesa, iar Mihaela, cu o echipă 
întreagă alături, juca cu bucurie enormă adevăruri care atunci nu puteau fi ros- 
tite în altă parte decât pe scenă. Şi acolo doar într-un anume fel. 

Mi-aduc aminte că atunci, la numeroasele — aproape 200 — de reprezentații ale 
acestui spectacol, Mihaela ieşea întotdeauna la aplauze. Ceea ce ea nu face decât 
atunci când ştie clar, cu exactitate, că „i-a ieşit rolul, că nu şi-a păcălit publicul. 

Este o atitudine care, deşi comentată uneori de colegii de bină, face parte din 
rigoarea cu care şi-a făcut şi îşi face în continuare profesia. Ţine de respectul ei 
față de teatru şi față de public. Dar, mai cu seamă, față de ea însăşi, actorul pro- 
fesionist care este de o viață, neabătut. 

Poate că niciodată nu-ți dai seama mai bine de valoarea profesională a unui 
actor decât atunci când joacă un rol mic într-un spectacol. De pildă, eu îmi 
amintesc cu mare plăcere de aparițiile Mihaelei într-un spectacol bun al Teatru- 
lui Naţional, Unchiul Vanea de A.P. Cehov (1980, regia Ioan Ieremia), în care 
făcea parte din grupul extrem de colorat al țiganilor-lăutari. Dansau, cântau, nu 
aveau replici. Mihaela umplea scena, era peste putinţă să priveşti în altă parte 
decât spre ea, era magnetică. 

Sau Meropa, din Arma secretă a lui Arhimede de Dumitru Solomon (1982, 
regia Ioan Ieremia), o slujnicuţă nurlie şi plină de freamăt interior, abilă, năucă 
histrionic, debordând de farmec şi umor. Era un rol aproape de figurație, nu avea 
o sarcină hotărâtoare în derularea intrigii, dar era extrem de bine reliefat ca 
personalitate umană şi, mai cu seamă, scenică. Apariţia ei focaliza întotdeauna 
atenţia spectatorilor. Pe mine, una, strălucirea cu care evolua Meropa Mihaelei 
m-a fermecat atâta timp cât a ţinut spectacolul. 

Dacă ar fi să număr rolurile, diverse, atât de diferite ca întindere, „gabarit, 
factură, culoare scenică, construcție dramatică, roluri ale vârstei ei biologice sau 
compoziții, aş depăşi 200. Dar nu numărul lor este, până la urmă, important, ci 

modul în care le-a făcut, faptul că, în memoria unui spectator, oricine ar fi el, 
peste zeci de ani, o parte dintre ele continuă să trăiască puternic, pregnant. 

La vârste diferite, Mihaela a jucat Maşa şi Arkadina din Pescăruşul de A.P. 
Cehov, dar şi Floristella dintr-un spectacol Commedia dell arte, Nebuniile dra- 
gostei, a jucat Miţa Baston din D-ale carnavalului de Caragiale, dar şi Goneril 
din Regele Lear de Shakespeare, a jucat, cu excelenţă şi plăcere, țăranca Maria 
Bălu din La Lilieci după Marin Sorescu, dar şi Marty Owen din Anna Christie 
de Eugene O'Neill etc. etc. etc. 

Pe toate cu aceeaşi bucurie, cu totală dăruire, nelăsând niciodată rolul, ori- 
cum ar fi fost el, să o stăpânescă, ci asumându-şi-l, dincolo de nivelul intuitiei şi 
harului, cu luciditate şi minuţie profesională. 

Pentru cei care nu o cunosc pe Mihaela, faptul de a fi montat, în timpul din 
urmă, câteva spectacole pentru copii a fost o reală surpriză. Lipsită de chef de 
vorbă, morocănoasă uneori, înnegurată adesea, Mihaela nu părea a fi omul po- 
trivit pentru o asemenea întreprindere. 

Şi totuși... 

În ființa ei secretă, ascunsă cu grijă, să nu o vadă oricine, ba nici măcar să 
nu-i bănuiască existența, hălăduieşte o lume de lumină, de puritate, candoare, 
generozitate, înțelegere, compasiune. Şi chiar dacă, uneori, te „gratulează” cu o 
privire aguridală, îți răspunde la salut în doi peri, sau nu-ţi răspunde deloc, fiind- 
că ceva sau cineva i-a zăvorât pentru un timp lumea de lumină, ştii că va reveni 
curând, cu râsul ei contaminant, particular şi adevărat, ori în uşa ta, ori între co- 
legii cu care joacă împreună într-un spectacol pentru țânci, colorat, strălucitor 
şi cald. Făcut chiar de ea, după chipul şi asemănarea ei. 

Ne cunoaştem aproape de-o viaţă, bine, şi cred că dacă ar trebui vreodată, nu 
ştiu de ce, să numesc cu un singur cuvânt viața Mihaelei, aş numi-o, neîndoios, 
Teatru. 

Pentru că eu ştiu că el, Teatrul, a fost lucrul cel mai frumos, cel mai durabil 
şi, până la urmă, singurul care a contat cu adevărat pentru ea dintotdeauna, 
contează încă şi, neîndoios, va conta până la capăt. 

Mihaela face parte din categoria oamenilor care nu pot face, foarte bine, la 
fel de bine, două lucruri în acelaşi timp. 

Şi pentru că ştia asta, dintre toate cele pe care le-ar fi putut face de-a lungul 
vieţii, ea a ales, fără să clipească şi fără să regrete vreodată, Teatrul. 


LUMINIŢA STOLANOVICI 
„Bună dimineaţa, Bobik, bună dimineața drăguțule”! — ne salutăm râzând, în 
zilele noastre „luminoase, de bună dispoziție, Luminiţa şi cu mine. Este una din 
replicile cu care intră în scenă apetisanta Natașa Ivanova din Trei surori de Ce- 


hov. Luminiţa o spunea întotdeauna la fel, cu aceeaşi intonație nespus de cara- 

ghioasă, după care „bracona” un zâmbet „civil, semn 
că-i plăcea mai tare ce spunea ea ca actriță decât sus- 
numitul Bobik. 

Cred că acesta a fost adevăratul debut al Lumini- 
teila Timişoara. 

Natalia Ivanova a fost un rol elaborat cu migală, în 
virtutea unei adevărate demonstraţii de profesionali- 
tate; un rol în care s-a investit cu bucurie şi o enormă 
plăcere, conferind frumoasei dar antipaticei Nataşa, 
o personalitate scenică pregnantă, conturată în linii 
fluide şi sigure. Ochiul „experților” a văzut atunci în 
Nataşa „marea promisiune” şi în Luminiţa însemne- 


Luminiţa Stoianovici le inconfundabile ale viitoarei mari ACTRIȚE. Era 

anul 1988, Luminiţa absolvise Institutul de patru ani, 

şi venise de la Teatrul reşițean, precedată de o „presă orală” foarte bună. Aflasem 

că se pregătise îndelung pentru o carieră muzicală pe care, spre uimirea tuturor, 
o abandonase. De ce? — o întreb. 

„Pentru că, de fapt, eu am vrut dintotdeauna, încă de când eram copil, să devin 
actriţă. Pentru asta am făcut, în copilăria şi adolescența mea, pian şi balet. Cred că 
simțeam, intuitiv, magnetismul actorului total. Când am terminat liceul, mi se pre- 
vedea un „viitor promiţător” de pianist. Eu însă visam demult la altceva, eu aveam 
sentimentul că fără teatru, fără această profesie, nu voi putea trăi. Simţeam structural 
nevoia luxuriantei bogății a lumii teatrului, cu infinita varietate a trăirilor, a imagini- 
lor, cu fascinantele investigaţii în universul uman, social, psihologic pe care le presupune 
această profesie. Apoi am avut norocul, înaintea perioadei de studenţie, dar şi în timpul 
ei, să joc câteva rolişoare alături de foarte mari artişti români: Marin Moraru, Draga 
Olteanu Matei, Gheorghe Dinică. De la ei am învăţat ce înseamnă teatrul. Îi particu- 
lariza, față de toţi ceilalți actori cunoscuţi, aceeaşi „psihologie artistică” pe care o aveau 
şi pe care mă străduiesc să o urmez şi eu, cu certitudinea că este un însemn al artistului 
adevărat, existând indiferent de timp, de timpuri, de cadru istoric sau politic! 

Între captiva Împărăteasă a Bizanțului din Răceala de Marin Sorescu 
(1988) — de fapt primul rol pe scena timişoreană şi Fiokla Ivanova din Căsăto- 
ria de Gogol, rol interpretat în anul 2002 s-au perindat, în răstimpul celor două 
decenii şi jumătate de când Luminiţa joacă pe scena Naţionalului timişorean, 
o galerie de personaje extrem de variate ca factură şi gen: Kuritzubo, japoneza 
fragilă, cu gesturi înguste şi false pudori medievale din Trei săgeți de Iris Mur- 
doch, un personaj savant elaborat, Doina Boboc din Sfântu' Mitică Blajinu de 
Aurel Baranga, o mică secătură colorată, o pasăre zburătoare din cuib în cuib, în 
căutare de trai uşor, construită din gesturi grațioase dar şi vulgare, spectaculoase 
şi percutante, din rezonanţele unui verb când imperativ şi insolent, când alintat 
după cum cereau rigorile de construcție ale acestui personaj picant şi admirat, 
dar mărginit şi opac. 

A mai fost apoi Magda din Moara de pulbere de D.R.Popescu, Ea din Delir 
în doi de Eugen Ionescu, Veta din O noapte furtunoasă de I.L.Caragiale. 

„Dintre toate personajele pe care le-am interpretat până acum, cel mai mult am 
iubit-o pe Magda din Moara de pulbere care mi-a oferit foarte generoase posibilităţi 
interpretative. Mă întâlneam pentru prima oară cu un personaj cu o asemenea per- 
sonalitate, puternică, versată, cu manifestări variate, cuprinse între straniu şi firesc, 
între urlet şi şoaptă, un personaj de o mare complexitate. A fost aproape la fel de greu 
de întruchipat ca un personaj comic. 

Mi-o amintesc, şi acum cu emoție, în Anna Christie din piesa cu acelaşi 
nume de Eugene O'Neill (1992), jucând o tânără decăzută, traumatizată de via- 
tă, visând şi sperând cu disperare la limanul de lumină, de demnitate şi puritate, 
un personaj pe care Luminiţa l-a debarasat de melodramatic, de vulgaritate, nu- 
anțându-l în tonurile unui tragism profund, fără ieşire, cuprins între demnitate 
ultragiată, resemnare, speranţă şi vis, construindu-l cu modalități expresive frus- 
te, dar puternice şi persuasive totodată. 

Deşi un rol mai puţin semnificativ prin pondere în economia spectacolu- 
lui, Luminiţa a iubit-o pe Kristin din Domnișara Julia de August Stringdberg 
pentru că ea a marcat o etapă în viața actriţei: alături de Maia Morgenstern şi 
Mircea Rusu au prezentat spectacolul în franceză, la Marseille, ceea ce a în- 
semnat nu doar un efort de memorie, dar, mai cu seamă, unul de pătrundere în 
„misterele, în melodicitatea, expresivitatea şi subtextualitățile altei limbi. A mai 
iubit-o pe Lechy Elberon din Schimbul de Paul Claudel, femeie fatală, demonul 
schimbului, al cărui magnetism şi forță, în interpretarea Luminiţei, se bazau nu 
pe datele fizice ci pe cele mentale, psihologice, afective, pe reacţii şi atitudini pre- 
elaborate cu minuţie de artizan şi histrionism cert. 

„M-am bazat, în asumarea acestui personaj, pe şcoala lui Reus; îmi spune actrița 
şi sper să aflu, până la urmă, care au fost însemnele acestei şcoli. 


Dintre numeroasele fizionomii feminine abordate de Luminiţa în ultimii 
ani, două i se potrivesc „mănuşă, zice ea: Regina Margareta din Ivona, princi- 
pesa Burgundiei de Witold Gombrowicz şi Fiokla Ivanovna din Căsătoria lui 
Gogol, două roluri realizate în registre diferite ale comicului. 

Spre care roluri se îndreaptă afinităţile tale certe? — o întreb. „Indiferent de 
tonalitatea lor expresivă, indiferent de genul căruia îi aparţin, spre cele dense: — îmi 
răspunde Luminiţa. 

O ştiu pe Luminiţa imună la tentația „glazurii, nu numai pe scenă dar şi în afa- 
ra ei, este deci firesc să disprețuiască facilul şi lucrul uşor accesibil sau ocazional. 

Luminiţa este un om serios şi profund, şi dacă este adevărat — şi este! — că 
un actor aduce cu sine pe scenă, înaintea personalității lui artistice, OMUL care 
este, cu darurile şi limitele lui, din tot ce face Luminiţa pe scenă transpare aceas- 
tă implicare serioasă şi profundă şi aproape pătimaşă în universul celuilalt eu al 
său, personajul. Pe care Luminiţa îl construieşte cu migala şi răbdarea artizanu- 
lui după lungi întâlniri de „taină” cu forma lui literară, din sensibilitate, vibrație 
şi rafinament artistic, din infinite nuanţe ale expresiei lui psihologice, îl învăluie 
într-un halou liric, sau îl îngheaţă într-o severitate profund interiorizată impusă 
de semnul tragic sub care se consumă destinul acestuia. 

Am văzut-o interpretând partituri comice, parodii pentru copii, se mişca 
atât de uşor printre tonuri şi nuanţe, aluneca cu atâta dezinvoltură şi bucurie 
din pasul de dans în parodia formei lui infantile, încât cu greu aş fi crezut că i 
s-ar fi părut vreodată dificil ceea ce făcea cu atâta uşurinţă pe scenă. 

„Comedia este foarte greu de făcut, de jucat, sigur, dacă vrei să o faci bine. Para- 
doxal, comedia îţi cere forţă de tragedie, nu numai un efort psiho-fizic deosebit. Am 
învățat asta la clasa Sandei Manu, la Institut. Mai mult decât personajul dramatic, 
cel comic are însemnele lui particulare. Uneori ticuri de mişcare ale personajului comic 
țin de modul lui de a gândi, de forma în care îşi asumă lumea, sau de un dezechilibru 
psihic. Trebuie să stabileşti greutatea corporală a personajului, mai exact locul centru- 
lui său de greutate, care poate fi situat în mâini, în picioare, în coloana vertebrală sau 
în şolduri, de pildă. Şi apoi, situaţia comică trebuie întotdeauna astfel rezolvată încât 
să te păstrezi inocent faţă de comicul situaţiei” În 2001, întâlnirea Luminiţei cu 
Sanda Manu, care regiza Visul unei nopți de vară, unde Luminiţa juca Titania, 
a fost, îmi mărturiseşte, „un regal! 

Indiferent de „calibrul, de calitatea sau genul personajului, cum te apropii 
de el? „În primul rând încerc să citesc gândul regizorului, să-i descopăr psihologia 
particulară, umană. Asta ca să pot înțelege unghiul din care îşi asumă textul. Apoi 
îmi aşez personajul în contextul gândului lui, în lumea creată de el. Aşa bunăoară, 
lucrând Natalia Ivanova, de care ai pomenit, cu Alexa Visarion, am înțeles întâi mu- 
zical ritmul interior al personajului şi după acesta am realizat-o pe Nataşa în pastel 
şi nu în forță. Emil Reus, la spectacolul Anna Christie îmi propunea o imagine din 
afară a personajului, urmând ca eu să-l abordez dinlăuntrul său. 

Şi ce se întâmplă atunci când nu ţi se propune nimic, se mai întâmplă, nu? 
„Sigur că se întâmplă. Păi, atunci ce să faci? Îți faci singur personajul şi lumea lui şi 
încerci, pentru că ai nevoie de parteneri, să le-o impui şi celorlalți. Bineînţeles că nu 
direct, ci uzând de toată diplomaţia de care eşti în stare: 

Există mai multe vârste artistice cărora le corespund anumite personaje, aşa 
încât uneori vârstele trec cu personajele cu tot, ca să zic aşa. Ce şi-ar dori Lumi- 
nița să mai joace? „Mi-aş dori să o joc pe Ana Karenina. Şi foarte tare, pe Blanche 
din Un tramvai numit dorinţă de Tennesse Williams”. 

Odată, acum aproape 20 ani, îmi amintesc că am întrebat-o ce şi-ar mai dori 
în afară de roluri. 

„Mi-aş dori un public care să mă iubească şi, sprijinindu-mă pe truda mea, pe 
dragostea mea pentru teatru, pe sentimentele publicului şi, de ce nu, pe puțin noroc, să 
ajung o mare artistă. 

Luminiţei i s-a întâmplat asta. 

Este o mare artistă. 

Dar a ales să fie şi pedagog. Şi-a dat doctoratul în teatrologie şi încearcă să-i 
înveţe şi pe cei care vin din urmă ceva din ceea ce se poate învăța în această pro- 
fesie care stă sub semnul harului. 

Pe care îl ai sau, dacă nu-l ai, nu îl poți învăţa niciodată. 

DANIEL PETRESCU - chiar imaginea teatrului 


„Dacă m-ar întreba cineva, într-o zi, cine cred eu, 
în mod subiectiv, că este primul actor al teatrului, i-aş 
răspunde că este Daniel Petrescu. Şi dacă m-ar mai 
întreba de ce cred eu asta, i-aş spune: pentru că el, Daniel 
Petrescu, este exact aşa cum cred eu că trebuie să fie 
neapărat un om care, întâmplător, este şi actor: plin de 
farmec dar modest, veşnic cu un cuvânt bun pe buze şi un 
licăr de voioşie în privire, săritor la nevoie, prezent mereu 
în existența teatrului şi totuşi abia simţit. 

Şi mai are Daniel Petrescu foarte mult umor şi foarte 
multă înțelepciune. 

Şi foarte multă bunătate şi înţelegere profundă a tot 

Danel Petrescu şi toate cele care li se întâmplă lui şi celorlalți. 

Mereu disponibil, întotdeauna deschis, tinereşte, ori- 
căror propuneri scenice, cu o rară atitudine de umilitate în fața scenei — însemnul cert 
de nobleţe al artistului adevărat —, Daniel Petrescu a reprezentat, dintotdeauna, în 
fizionomia generală a colectivului teatrului, un gen de artist dar şi de om, deopotrivă, 
aparte, singular. 

Pe „teritoriul lui nu a avut niciodată concurent? 


Toate acestea le scriam chiar eu, cu mai bine de 20 de ani în urmă, într-o altă 
retrospectivă, căreia i se adaugă astăzi, peste timp, strălucirea unor roluri memo- 
rabile, câteva premii, elogiile presei de specialitate, admirația sinceră a colegilor. 
Şi mai ales acel ceva unic, neconsemnabil în cuvinte, impregnat însă puternic în 
sufletul actorului: aplauzele publicului, şi râsul lui hohotitor în stal şi frisonul lui de 
emoție şi mulțumirea din privirea lui pentru clipa de graţie care i-a fost dăruită. 

Retrospectiva Maestrului, aşa cum îi spun eu, pentru că cred că i se cuvine 
pe deplin acest apelativ, este astăzi mai bogată, este adevărat, dar el a rămas ace- 
laşi dintotdeauna: aceeaşi sclipire ghiduşă în ochi, acelaşi zâmbet înțelegător şi 
bun, aceeaşi înțelepciune, aceeaşi deschidere, uimitor de tinerească în fața ori- 
cărei propuneri scenice. 

Maestrul a rămas la fel de discret şi de modest ca întotdeauna. 

„Sunt născut într-o comună din Dolj, din părinţi săraci (dar bogaţi în copii — cinci), 
părinți care nu au vrut, în ruptul capului să mă facă artist, „râsul lumii, drept pentru 
care, de hatârul lor, m-am înscris la Facultatea de Agronomie, la Craiova, chipurile, 
să vin inginer agronom în satul nostru. Dar n-a fost să fie aşa, pentru că întâmplarea 
a făcut ca într-o zi să întâlnesc un prieten care mergea la Conservator, să-l însoțesc la 
cursuri şi, lipsind un elev, profesorul — care nu era altul decăt artistul emerit Gheorghe 
Leahu — să mă roage să-i ţin locul (elevului, nu profesorului), şi... din asta mi s-a tras. 
El: Că nu vreau să fac teatru? Că am firesc, că am umor... Eu: că nu prea vor părinţii, 
că aşa, că pe dincolo... „ne-am tocmit bine, a mai pus unul, a mai lăsat altul, şi ce s-o 
mai lungesc, m-am lăsat de agronomie şi m-am apucat de... actorie: 

Aţi regretat vreodată? 

„Nuuu... deşi, ehei!, acum aveam porc, aveam... dace n-aveam?” Cred că de toa- 
te, mai puţin marile bucurii artistice ale acestei meserii. „Este adevărat, ele mi-au 
umplut viaţa. 

Poate vreți să ne amintim împreună de câteva dintre ele, de cele mai dragi. 
Începem cu copiii doar copii, apoi cu copiii dumneavoastră „artistici”. 

„Păi sigur, cu ei. dar au mai fost, în afară de ei, în 1959 bunăoară, a fost Spiridon 
Biserică din Mielul turbat de Aurel Baranga. L-am jucat cu nespusă plăcere, era, 
parcă, un rol scris special pentru mine, mi se aşeza „mănuşă” pe structură: un om cum- 
secade, care, la un moment dat, turbează. A mai fost, în 1970, Pandolfo din Căsătorie 
prin concurs de Goldoni, un muzical admirabil, apoi, în 1980, a fost Paul din Mobilă 
şi durere de Teodor Mazilu... 

A fost un spectacol de mare succes la public. S-a jucat de mai bine de 200 de 
ori, nu vi s-a întâmplat să vă plictisiți de un personaj atât de „bătut”? 

„De Paul? Nici vorbă, cum era să mă pictisesc când l-am jucat cu... 4 neveste (În 
timp, s-au tot schimbat actrițele pe rol. n.n.) care, toate s-au străduit să mă omoare 
fără să reuşească. 

Aţi avut afinități speciale pentru vreun autor? 

„Da, pentru Shakespeare, din dramaturgia căruia am jucat de la Groparul din 
Hamlet până la Bufonul din Regele Lear, şi pentru Caragiale, care îmi este „pe limbă; 
este de-al meu. Dar nu am terminat cu persoanele iubite de mine. Cum l-aş putea uita 
pe Arhimede din Arma secretă a lui Arhimede de Dumitru Solomon, un personaj de 
o extraordinară generozitate, foarte bogat şi complex? 

Când vorbeşte despre personajele lui, vocea Maestrului devine mai caldă şi 
mai moale. Ca să nu i se bage de seamă slăbiciunea, face o observație-două, în 
semn de revenire la starea de luciditate, „rece, dar nu mă poate, totuşi, păcăli. 
Mai mult, tandrețea amintirii este contagioasă. Întore cu grijă, ca să nu se strice, 
file din istoria teatrului, unele evocate prin personajele amintite de Maestrul Pe- 
trescu. Din „rama” spectacolelor se decupează cu claritate, zâmbind cu ingenui- 
tate — veselă sau tristă —, o lume de caractere umane. Poartă toate sigla nobleții 
artistice conferite de autenticitate. Rafinate, savant dozate în nuanțe, riguros 
cenzurate în expresie, cu inedite tonuri ale vocii balansând între veselia veselă şi 
cea tristă, amară și seacă. 

Iată-l pe mai sus pomenitul Spiridon Biserică, tot numai savoare comică şi 
umor. În acelaşi registru tipologic, blândul Domide, din Domide contraatacă 
de Tudor Popescu, turbează şi el, într-un târziu, în fața derizoriului agresiv al 
lumii. Apoi, remarcabilul Paul din Mobilă şi durere, strălucitor prin profunda 
tristețe a umorului, prin luciditate, tensiune şi detaşare ironică, mai apoi înțe- 
leptul călugăr zen Akita din Trei săgeți de Iris Murdoch, care aflase demult 
puterea incredibilă a zâmbetului, a cuvântului înțelept şi a tăcerii în lupta cu 
lumea, aproape peste tot la fel pe acest pământ. Înrudit prin înțelepciune cu 
călugărul Akita, Arhimede, întruchipat de Daniel Petrescu, a fost unul de ne- 
uitat. Cu covârşitoare simplitate, conferită de harul actorului, Arhimede al lui 
traversa cu austeritate a gestului şi a rostirii cuvântului, spațiul atât de nuanțat 
dintre bonomia grațios comică a omului Arhimede, cam aiurit şi visător incura- 

bil, gândirea ascuţită, profundă şi iscoditoare a savantului Arhimede şi tristețea 
adâncă, tăcută şi amară a filosofului Arhimede. 

O altă filă: Trei surori de A. P. Cehov. Imaginea legată de personajul lui 
Daniel Petrescu este, pentru mine, de această dată, auditivă. „Ia-ra-ra- bumbia”- 
rosteşte cu voce răguşită, albă, uzată, în finalul spectacolului, medicul militar 
Ivan Romanovici Cebutikin. Ştiu că Daniel Petrescu l-a jucat „contre-coeur, 
nici acum nu am înțeles de ce. Tonul pe care-l găsise Maestrul pentru această 
interjecție, expresie a deteriorării omului până la anularea comunicării logice, 
rămânea să te obsedeze, alături de imaginea celor trei surori, încă mult timp 
după căderea cortinei. 

Aş mai adăuga încă două personaje de marcă, diferite fundamental şi totuşi 
asemănătoare: Bufonul din Regele Lear de W. Shakespeare şi Moşu Pătru din 
La Lilieci după Marin Sorescu. 

Şi sigur, ca un cântec de lebădă, în anul 2004, Nicollo din Angajare de clovn 
de Matei Vişniec. Aici, ca şi cei doi parteneri de spectacol de altfel (Vladimir 
Jurăscu şi Alexandru Ternovits), Daniel Petrescu se juca pe sine, artistul ajuns 
la anii senectuţii, confruntat cu derizoriul lumii din jur, dar şi cu cel interior, al 
celui ajuns, prin necruțarea vârstei şi nepăsarea celor tineri, doar amintirea celui 
de odinioară. 

„Mä opresc aici. 

Şi observ: dintre toate personajele care au populat lumea teatrală a celor 
cinci decenii de carieră, Daniel Petrescu le-a iubit cu osebire — firesc, poate, — pe 
acelea care-i semănau: oamenii care au tristeţea veselă. A ştiut întotdeauna 
să-i găsească fiecăruia câte ceva anume, câte ceva care-l făcea de neuitat şi in- 
confundabil. 

Daniel Petrescu este un actor care dispune de o inepuizabilă capacitate de 
construcție scenică, de o inventivitate nezăgăzuită, de nelimitate posibilități ex- 
presive ale celor mai fine trăsături psihologice ale personajelor sale. 

Şi mai are Daniel Petrescu ceva: o imprevizibilă şi vastă gamă de inflexiuni 
cromatice ale vocii. O permanentă şi riguroasă autocenzură, o severă suprave- 
ghere scenică a reacţiilor propriului personaj dublează harul său histrionic, fă- 
când din el artistul a cărui modernă economie de mijloace expresive — însem- 
nul rafinamentului esenţializării —, nu a contenit să fie remarcată, apreciativ, 
de critica teatrală. „Păi, eu cred că şi pe scenă este ca în viață: trebuie să simţi până 
unde poți întinde coarda” — spune cu modestie Daniel Petrescu. Fizionomia lui 
particulară mă duce cu gândul la film. „Ar încercat, dar nu-mi place. Eu sunt un 
actor exclusiv de teatru. De ce credeţi asta — îl întreb. „Pentru că filmul se face fără 
public prezent. Şi fără public este ca şi cum ai juca degeaba, în gol adică? Nu i-aş fi 
putut bănui în spatele perfectei stăpâniri scenice o relație atât de puternică cu 
publicul. „Nu este doar relaţia mea, ci a tuturor actorilor, indiferent de măsura în care 
recunosc sau nu acest lucru. Noi existăm pentru bucuria publicului, suntem fericiţi 
când ne simțim iubiţi de el, ne încărcăm din emoția lui, i-o restituim, amplificată, şi 
tot aşa... Totuşi, aşa ca în viaţă, dramele le mai poţi „consuma” pe scenă şi fără public. 
Comediile însă, niciodată” 

Vi s-a întâmplat, de-a lungul carierei dumneavoastră, să vă fi dorit un rol sau 
o anume colaborare pe care să nu le fi putut obține? „Cred că sunt un actor care 
m-am bucurat de colaborări cu oameni de valoare, regizori şi actori, colegi admirabili. 
Nu doresc să dau nume, să nu supăr cumva, uitându-l din neatenţie, pe vreunul. Cât 
despre roluri, nu ştiu dacă am visat vreodată la unul anume. Cu unele mici excepții, 
am găsit potrivite pentru mine rolurile în care m-au distribuit regizorii. Ceea ce pot 
afirma însă cu certitudine este că nu am vrut niciodată să joc Hamlet: 

Deşi Carl Sandburg, într-o renumită poezie, este încredințat că toți, dar ab- 
solut toți actorii ar dori-o... 

În configurația fizionomică a unui colectiv teatral, Daniel Petrescu repre- 
zintă, aşa cum mai observam, un gen anume, rar, în spiritul căruia nu intră, este 
adevărat, Hamlet. 

„Pentru mine, dintotdeauna, de când îl cunosc, Daniel Petrescu a semnificat 
imaginea vie a Teatrului, imagine transcrisă grafic, convenţional, prin cele două 
măşti: una comică, cealaltă tragică... 

Pentru că în ființa omului şi a actorului Daniel Petrescu, jumătatea exteri- 
oară este mereu surâzătoare, câtă vreme cealaltă, cea din spate, stă mereu sub 
semnul meditativei tristeți... 

2004 

(Daniel Petrescu ne-a părăsit în anul 2005) 


VLADIMIR JURĂSCU 


Uneori, în momentele lui de tandră nostalgie, 
Vladimir Jurăscu deschide cu grijă şi gest sfios „sipetul” 
care-i adăposteşte preţioasa comoară a amintirilor 
de teatru, acelea datorită cărora se consideră a fi „cel 
mai bogat om din lume. Şi, poate, pe bună dreptate: 
stau acolo, în jilțuri regale, aureolate de neştirbita lui 
venerație, marile personalități — intrate de acum în 
legendă - aleteatrului românesc: Marioara Voiculescu, 
Ion Manolescu, Gheorghe Storin, Eugenia Popovici, 
Miluţă Gheorghiu, Ştefan Braborescu, Marietta 
Sadova şi alții şi alții. 

A debutat alături şi sub grija lor şi, cu unii dintre 


ei, nu a împărțit doar scena, ci şi cabina în care se îm- 


Vladimir Jurăscu 


brăcau, şi toate tainele fascinantului meşteşug al acto- 
riei, de la ei le-a aflat. După mulți ani de profesie, după experiența mai multor 
teatre din țară — dintre care patru naţionale: Craiova, Cluj, Iaşi şi Timişoara — 
după mai mult de 200 de roluri, multe dintre ele purtând însemnul marii virtu- 
ozități interpretative, după ce şi-a încercat posibilitățile histrionice în genurile 
cele mai diverse, de la vodevil şi comedie muzicală la tragedie, Vladimir Jurăscu 

a devenit, el însuşi, pentru colegii de breaslă începători ceea ce au fost pentru el, 
la vremea primilor lui paşi în teatru, marii maeştri ai scenei româneşti. 

Personalitate artistică complexă, actor de forță, dar şi delicată sensibilitate, 
cu o prezență scenică magnetică, puternică şi de mare autenticitate, degajând 
tumult interior dar şi cenzurat rafinament, dispunând de instinct artistic cert, 
dar şi de luciditate ascuțită, abordând cu firesc, simplitate şi rigoare a mijloace- 
lor expresive partituri nuanțate şi diverse, Vladimir Jurăscu a întruchipat, pe 
scenele celor nouă teatre prin care a trecut de-a lungul carierei sale, aproape în- 
treaga gamă a celor mai celebre personaje din dramaturgia lumii: contele Pietro 
Gralla din Act venețian de Camil Petrescu, Hjalmar Ekdal din Rața sălbatică 
de Henrik Ibsen, Farfuridi din O scrisoare pierdută de I.L. Caragiale, Regele 
Claudius din Hamlet de W. Shakespeare, Luca Arbore din Apus de soare de 
B. Ştefănescu, Tartuffe din Tartufffe de Moliere, Despot din Despot Vodă de 
Vasile Alecsandri, Verşinin din Trei surori de A. P. Cehov etc., împrumutând 
fiecăruia dintre aceste personaje câte ceva din personalitatea proprie în miracu- 
loasa metamorfoză a fizionomiilor umane pe care o îngăduie, preț de o seară, şi 
doar celor aleşi, zeița Thalia. 

Dintre personajele întruchipate pe scena Teatrului Naţional din Timişoara 
multe au rămas, prin valoarea lor artistică, antologice. Directorul Sile din Mo- 
bilă şi durere de Teodor Mazilu, construit în cheie fabulos comică, s-a impus 
atât de pregnant în conştiinţa spectatorilor timişoreni încât, la un moment dat, 
imaginea lui s-a suprapus peste personalitatea civilă a actorului, salutat pe stra- 
dă de necunoscuţi cu numele şi replici ale personajului. Tragicomicul Bască din 
Studiu osteologic al unui schelet de cal dintr-un mormânt avar din Transil- 
vania de D.R. Popescu, pantagruelicul, rubicondul şi cam prostovanul Cato din 
Domide contraatacă de Tudor Popescu, Agentul rus Pavlov din Operaţiunea 
Secretissimo de Marc Camoletti etc. au cutremurat de râs spectatorii din stalu- 
rile şi balcoanele teatrului. 

Cel care i-a confirmat însă, pentru totdeauna, legitimitatea apartenenţei la 
aristocrația valorică a histrionilor a fost personajul Lear din Regele Lear de W. 
Shakespeare, interpretat de Vladimir în 1987, rol pentru care a primit cea mai 
înaltă distincţie posibilă din partea criticii teatrale româneşti. 

În fastuoasa galerie a personajelor teatrale, Lear este un pisc la atingerea că- 
ruia nu poate ambiționa oricine — o fac doar cei care au forța personajului, cei 
care au încercat gustul riscului şi beţia înălțimilor. 

Din timpuri vechi, celebre nume ale teatrului mondial au încercat să-l „în- 
frunte” pe bătrânul rege. Mulți au pierdut. 

Pentru spectatorul din sală, regescul personaj, interpretat de Vladimir Jurăscu 
a reprezentat, poate, o mare bucurie estetică. Pentru actorul care l-a zămislit însă 
din lungile nopţi de nesomn şi căutări înfrigurate, din îndoieli, din disperări şi 
frământări, din incertitudini şi spaime, din aşteptări, emoții şi neliniști, tragica 
monumentalitate a regelui Lear a marcat, neîndoios, vârful unei cariere. 

Împreună cu gesturile şi cuvintele personajului, împreună cu măiestria şi 
truda actorului Vladimir Jurăscu trec seară de seară rampa spre sală şi însem- 

nele Omului care este. Vrei să ne amintim puțin de bătrânul rege Lear? — îl în- 
treb. Ce a însemnat întîlnirea ta cu el? ,... o enormă bucurie — a fost chiar rolul 
vieţii mele. O bucurie precedată şi, mai apoi, dublată de o spaimă şi o emoție greu de 
descris. De lungi nopţi de nesomn în care gândul meu căuta cu înfrigurare acel ceva 
nespus încă, acel ceva tulburător, acel ceva omenesc şi cu totul particular din care să se 
întrupeze „Lear-ul meu. Îi căutam acel ceva anume, doar al lui şi al meu, ignorat de 
toţi ceilalți actori care l-au întruchipat.” Şi l-ai găsit? „Ei, asta nu o pot spune eu. Au 
spus-o deja cronicarii... 

În lungile noastre întrevederi prilejuite de întâmplări fericite sau dimpotrivă, 
am descoperit cât de mult îşi iubeşte Vladimir amintirile. ÎI întreb: Vladimir, 
am avut uneori impresia că îți clădeai din aceste amintiri un „paradis pierdut: 
Ori poate îți durai un contrafort...? Ori, poate îţi aprindeai o lumină...? „Știu 
şi eu dacă se poate spune un „paradis pierdut”? Paradis, da, căci toate marile mele 
întâlniri cu oameni de valoare, spirite şi minți alese, suflete nobile, ţin de minunea pa- 
radisului. Dar nu pierdut. Am păstrat proaspete şi sfinte amintirile. Ele sunt întreaga 
mea bogăție. Şi contraforturile care mi-au ţinut la greu fiinţa dreaptă. M-am întors 
şi mă întorc mereu la tezaurul amintirilor mele, pentru că cei în jurul cărora am fost 
odinioară, mari artişti ai ţării româneşti, mi-au împărtăşit cu generozitate din tainele 
acestei minunate profesii, care tocmai datorită lor, a acestor taine, va rămâne perenă. 

Aş pomeni acum, cu emoție şi respect, numele unora dintre marii mei dascăli şi 
marii mei colegi de teatru. Aş începe cu cei care mi-au predat ABC-ul acestei profesii: 
marea actriță Marioara Voiculescu, Ion Manolescu, Gheorghe Storin, Eugenia Popo- 
vici, George Vraca. Cu pioşenie îmi îndrept gândurile spre Marietta Sadova care mi-a 
modelat personalitatea artistică, inoculându-mi totodată o mare doză de încredere şi 
înțelegere a fenomenului teatral. Măiestria artistică recunoscută, impozanta sa per- 
sonalitate erau dublate de o vastă cultură. Îmi spunea mereu: „Citeşte Vladimir, în- 
vață mereu, munceşte, niciodată nu eşti gata cu rolul încredințat. Mereu există 
posibilitatea perfecționării: 

Apoi, ce pot să mai spun când la laşi mă îmbrăcam în aceeaşi cabină cu Miluţă 
Gheorghiu, acest neîntrecut histrion al scenei româneşti. Apoi Margareta Baciu, par- 
tenera mea de din atâtea şi atâtea piese pe scena naţionalului ieşean, Any Braeschi, 
Ştefan Dănciulescu, Constantin Sava, apoi mai tinerii Valeriu Burlacu, Adina Popa, 
Virgil Costin. 

La Cluj am împărţit cabina cu marele om de teatru Ştefan Braborescu, care la ve- 
nerabila vârstă de peste 80 de ani dorea cu aceeaşi înfocare ca-n tinereţe să joace. Apoi, 
familia Ion şi Magda Tilvan, delicata şi sensibila Mary Cupcea, robuştii actori tineri, 
azi şi ei la o vârstă frumoasă, Silvia Ghelan, Melania Ursu şi alții. 

Cu toţii am avut acelaşi crez: slujirea cu devotament şi totală dăruire a teatrului 
românesc. 

De aproape 40 de ani sunt la Timişoara. Este cea mai lungă perioadă petrecută 
într-un teatru. Am venit aici cu acelaşi elan şi entuziasm, dorind din adâncul inimii să 
pun în slujba teatrului acesta tot ce am învăţat şi câtă brumă de talent am avut. Publi- 
cul m-a răsplătit, nu o dată, cu aplauze. Alteori m-a amendat pentru nereuşitele mele. 
Pentru că în viața unui artist există, inevitabil, şi din acestea. Altfel nu se poate. 

ÎI ascult cu plăcere, ca de atâtea ori, pe Vladimir. Exactitatea, alteori fan- 
tezia luxuriantă a argumentelor sale, dar mai ales o percutantă forță de con- 
vingere m-au dus, nu de puţine ori, cu gândul spre o posibilă — ratată — carieră 
juridică. Sigur că nu l-am întrebat niciodată dacă tentaţia acesteia a existat 
vreo clipă. Pentru că Vladimir, aşa ca unul sau doi, nu mai mulți dintre colegii 
lui de bină, îmi lasă impresia clară că este nu prin voinţă, ci prin destin ceea 
ce este. Vladimir este Actorul, cu toate scânteile şi umbrele acestor aleşi ai 
destinului. 

Oricum, de-ar trebui, neapărat, să-i găsesc chiar eu o primă coordonată care 
să-l definească, nu ca actor ci ca om, aş spune cu credința că nu greşesc: vertica- 
litatea. Este unul dintre motivele pentru care unii nu-l iubesc. 

Mai apoi ar fi sentimentul respectului. 

Vladimir respectă — şi apără, cu un soi de patos ce, uneori, decade în gafă 
- adevărul. Şi nu numai pe al său. Poate, chiar, nu în primul rând, al lui. „A re- 
cunoaşte evidenţa este un act de curaj" — spunea undeva Teodor Mazilu. Vladimir 
şi-l asumă adesea. 

Dar cel mai mult îşi respectă Vladimir publicul. Pentru el, de şase decenii se 
înclină, smerit, la altarul 'Thaliei. 

Fără acest pios respect pentru clipele de viață pe care publicul le consacră tea- 
trului, fără acest pios respect al actorului pentru buna credinţă în care se învăluie, 
emoționat şi emoționant, publicul, atunci când vine la teatru, fără acest respect, 
oricât de talentat ar fi el, actorul, îşi pierde dreptul dialogului cu spectatorul. 

Cred că Vladimir şi-a adjudecat demult dreptul acestui dialog. 

Şi mai are Vladimir ceva: un sentiment special al prieteniei, şi un senti- 
ment al solidarității umane. 

De-i eşti prieten sau nu, când eşti în cumpănă, Vladimir îţi întinde mâna. 

Şi poţi conta pe el. 

Prietenia mea cu Vladimir, om contradictoriu, cu calități mari şi defecte pe 
potrivă (unele care, din când în când, mă enervează deasupra de măsură, dar îl 
iert întotdeauna. Exact asta i se întâmplă şi lui în ceea ce mă priveşte), face parte 
dintre acelea pe care eu le numesc „prietenii maritale. Pentru că, întocmai ca 
acele mariaje care durează zeci şi zeci de ani, şi o asemenea prietenie se bazează 
pe efortul bilateral de susținere a ei, pe înțelepciune, pe toleranţă, pe prețuire, pe 
respect şi abia mai pe urmă pe afecțiune. Nu înseamnă că drumul unei asemenea 
prietenii este unul lin şi linear, poate fi adesea întrerupt de avarii, mai mari sau 
mai mici, dar niciodată iremediabile. Mereu are unul dintre ei grijă ca, la mo- 
mentul potrivit, să blocheze trântirea uşii, care, odată închisă, ar putea rămâne 
pentru totdeauna aşa. 

O asemenea prietenie de cursă lungă poate supraviețui prin buna cunoaştere 
a calităților celuilalt, dar mai cu seamă a defectelor acestuia, şi pe puterea amân- 
durora de a nu amorsa niciodată situaţia în care celălalt nu se poate manifesta 
decât în defectul său. 

Când l-am cunoscut eu pe Vladimir, în 1969, el avea puţin peste 40 de ani 
şi reuşise să cucerească, să înflorească şi să frângă un lung şir de inimi cuprinse 

între vârsta liceului şi cea oarecum mai coptuţă. Fără ca el să ştie, îl numisem 
„Cocoșul căruia nu-i scapă nicio puicuță! (După numele renumitului Mobutu 
Seseseco Cucu Bengu Vaza Banga, care exact asta însemna). 

Nu ştiu cu precizie când a decăzut Vladimir din dreptul de a purta acest 
nume, poate cu vârsta, nu ştiu, dar ştiu că eu nu am aspirat niciodată la „ograda” 
lui şi nici el nu a dat semne că ar fi dorit să mă poftească. 

Şi pentru că rezolvasem problema asta, şi pentru că Vladimir este un exce- 
lent causeur, pentru că are simțul umorului „cât cuprinde, pentru că putem râde 
împreună, mai cu seamă de noi înşine, de se cutremură teatrul, pentru că Vladi- 
mir a rămas cel mai fidel admirator al „minţii mele de duminică, cum îi zice el, 
pentru că am descoperit că ştim să cerem iertare atunci când greşim, pentru că 
ne apărăm la fel de hotărât adevărurile şi onoarea, pentru că... 

pentru că... 

De aceea am clădit o prietenie ca „între doi bărbați” Ne confesăm, ne consul- 
tăm, ne certăm zgomotos, cu zarvă mare, ne împăcăm bărbăteşte, fără ranchiu- 
nă, şi mergem mai departe... 

Cât va mai fi. 

Prieteniile pe care le avem de-o viaţă ne definesc, întotdeauna, mai exact şi 
mai deplin decât orice adjectiv, decât orice altceva. 


Un mare actor — ŞTEFAN IORDĂNESCU, 
artist emerit 


Scena teatrului, lume a veşnicelor mituri şi a trud- 
nicelor rigori ale meseriei, lume a nebănuitului efort 
ascuns sub fardul gros şi zâmbetul aurit de lumina re- 
flectorului, lumea aceasta în care încape şi eroismul, 
dar şi cabotinismul, în care încap prieteniile de-o viaţă 
şi patimile de-o săptămână, în care spiritul fratern, în- 
genuncheat uneori, se reconstituie întotdeauna, mira- 
culos, la bătaia gongului, lumea aceasta îşi are aleşii 
ei între cei deja aleşi. Cei pentru care scena nu este o 
profesie, ci este chiar viața. Şi aşa fiind, îi iartă, cu lu- 
cidă îngăduință, totul. 


Doar lor, numai lor, scena le încredinţează magia 
Ştefan Iordănescu de a trece rampa. Neîndoios, Maestrul Ştefan lordă- 
nescu a fost unul dintre ei. 

„Cea mai cumplită teroare pe care o poate încerca un actor este părăsirea scenei, 
alunecarea în condiţia domestică” — spunea Maestrul Iordănescu. „După acest mo- 
ment, nu mai urmează, pentru un actor adevărat, nimic. Doar marea împărăție a 
tăcerii, locuită de amintiri. 

Avea peste 80 de ani când s-a retras, totuşi, din teatru. 

A fost în ianuarie 1984. Atunci teatrul i-a dăruit un spectacol, Ultima 
cortină, colegii lui de breaslă venind să-l înnobileze astfel, aşa cum puteau, cu 
suflet larg şi bani puţini, pentru ceea ce fusese Maestrul pentru fiecare dintre ei, 
şi pentru ce însemnase el în teatrul românesc. 

Maestrul purta cu el parfumul unei epoci apuse a teatrului românesc. Parfu- 
mul unui timp în care TEATRUL trăia la parametrii altor arderi şi întreaga lui 
existență avea o altă „miză. Se spunea despre el că „şi-a trăit din plin vremea, şi-a 
înțeles timpul şi s-a clădit generos pe sine însuşi în lucrarea creşterii teatrului 
românesc. 

Îşi amintea, cu voluptate şi savoare, cu bucurie, de timpul lui, povestea cu 
plăcere, reînviind o lume ce se petrecuse, depărtându-se încet, încet, şi a cărei 
fostă strălucitoare trenă abia se mai zărea: peroanele pietruite din fața intrării 
teatrelor sclipind a sărbătoare seară de seară, defilarea şirurilor de caleşti şi „fia- 
căre” din care coborau, îmbrăcaţi în haine scumpe, ocupanţii lojilor teatrului. 
Frisona sub amintirea grabei zgribulite a celorlalți spectatori, cei care schimba- 
seră fără şovăire cina modestă pe-un loc la „cucurigu” în teatrul „lor? Sub vraja 
amintirii simţea încă întunericul viu şi dens al galeriei mereu înlăcrimată de 
nuanța unei replici ştiute demult pe dinafară. 

Veneau apoi, chemate de tandra lui memorie, majestuoşi asemeni zeilor 
mitologici, copleşitoarele personalităţi ale teatrului românesc: Ion Manolescu, 
Petre Sturdza, Nicolae Storin, Bălțăţeanu, Lucia Sturdza-Bulandra, Tony Bu- 
landra, Maria Filotti, Victor Ion Popa, Ion Şahighian şi câți alții. Şi-a împărțit 
cu ei viața, scena şi, uneori, cabina, spaimele şi fericirea unică a aplauzelor în 
delir, au împărțit totul: turnee, corvezi, roluri, spectacole, iar corvezi, greutăți, 
emoţii, farse, iar corvezi, roluri, spectacole, spectacole. Trandafirii roşii, Micii 
burghezi, Patima roşie, Egor Buliciov şi alții, Azilul de noapte, Avarul, Fizi- 
cienii, O scrisoare pierdută, Suflete tari, Cocoșul negru, Avarul, Burghezul 
gentilom, Noaptea regilor, Bădăranii, Tartuffe, Apus de soare, Pygmalion, 
Romulus cel Mare, Mincinosul etc. etc. etc... Oameni viteji şi laşi, duioşi şi 
reci, îndrăzneți şi prudenţi, spontani şi calculați, generoşi şi meschini... 

O viață de meditaţie şi emoție închinată sufletului omenesc! 

Când vorbea despre personajele vieţii sale, chipul i se lumina cald, a iubire şi 
neuitare. 

S-a situat deasupra tuturor convențiilor de gen repertorial. Roluri de mare 
virtuozitate interpretativă, roluri de fineţe psihologică, cuprinse între tonalita- 
tea tragediei antice şi fina ironie a comediei franceze, au aureolat o carieră de 
şase decenii. Întemeiată pe adevăr, pe frumos şi generozitatea proprie artistului 
adevărat, în profesia sa, Maestrul nu a cunoscut orgoliul mărunt, ci doar mân- 
dria neascunsă de a aparține unei bresle „regale, aceea de constructor al sufletu- 
lui omenesc. 

Sobrietatea jocului, o sinceritate reală, copleșitoare, reținută de o mare forță 
emoţională, simplitate şi tact selectiv al valorilor exprimate, cumpănire, acută 
conştiinţă a limitelor, sentimentul unei datorii pioase față de arta teatrului şi 
față de spectator — toate acestea la un loc au clădit cariera unui Mare Actor. 

O carieră începută în 1924 la Craiova, după ce primul dintre cei 8 copii ai ne- 
gustorului Iordănescu din Bucureşti absolvea Conservatorul de Muzică şi Arte 
Dramatice, la clasa profesorului Nicolae Soreanu, apoi a lui Petre Sturdza. „Men- 
tor de suflet” i-a fost însă, aşa după cum singur mărturisea, Ion Manolescu. 

Prin anii '40 se afla actor la Bucureşti, la teatrul lui Victor Ion Popa „Muncă 
şi lumină, apoi, în 1944, ca actor şi director, mai pe urmă, pune bazele Teatrului 
Vest din Oradea. Între 1950 şi 1962 joacă pe scenele teatrelor din Brăila, Galaţi 
şi Baia Mare. 

În 1962 vine la Timişoara şi rămâne aici până la sfârşit. 

Aici primeşte titlul de Artist emerit, aici are două mari întâlniri: Dan Nasta 
şi Marietta Sadova. Aici joacă Egor Buliciov, aici cântă Barbu Lăutarul, aici... 
până la capăt. 

În teatru i se spunea, cu mult respect, „MAESTRE, sau, cu o referire mai 
directă la secretele meşteşugului său, „MEŞTERE. Pentru că i-a plăcut dintot- 
deauna să vorbească despre acea parte meşteşugărească a artei pe care nu o dă- 
ruieşte natura, ci o câştigă munca, hărnicia, statornicia şi răbdarea. 

A fost, de-a lungul carierei sale, actor, regizor, mânuitor de decor, director, 
conducător de trupe particulare, mentor artistic. Orice ar fi făcut însă, a rămas 
până la sfârşit, în totul, un desăvârşit artist şi păstrătorul credincios al bunu- 
lui simţ în arta teatrului. 

Şi-a păstrat, până spre anii senectuţii, un farmec special. Toată ființa lui res- 
pira aerul de boierie al nobililor breslei. Se „ferchezuia” cu grijă emoţionantă şi 
nu-mi amintesc să-l fi văzut vreodată îmbrăcat altfel decât îngrijit, cu vârful 
unei batiste albe ivindu-se din buzunarul sacoului bleumarin, de-acum lustruit 
de-atâta călcătură Era atrăgător, magnetic, dotat cu o eleganță masculină dis- 
cretă şi o carură impresionantă ce-i venea nu doar din ţinuta exterioară, cât 
mai cu seamă din statura interioară. Spre bătrâneţe, depăşit de nevoi, de griji, de 
neputinţi, se curbase oarecum din spate şi-şi schimbase mersul. Nu părea însă să 
se fi schimbat pe dinlăuntru. 

Şi tot boier rămăsese. 

Vocaţia, oricare ar fi ea, nu are niciodată vacanţă. O porţi ca pe un dar până 
la vacanța mare sau marea plecare. Maestrul Iordănescu n-a putut părăsi scena 
nici atunci când vârsta i-ar fi îngăduit-o. Nu mai putea duce hlamida regelui 
Lear, dar nu asta conta. Era acolo, pe scenă, respira mirosul prăfuit dar incon- 
fundabil al scândurii ei... 

A plecat de tot din teatru în decembrie 1985. 

De fapt, „a plecat” este un fel de a spune. Un actor adevărat nu poate părăsi 
nicicând teatrul, în nepacea vieţii lui, dar şi dincolo de liniştea marii treceri, un 
actor mai are „un dublu” al lui, un dublu care rămâne să mângâie neauzit, un 
timp etern, scândura scenei, tăcută, discretă şi fidelă tovarăşă de viață a acto- 
rului. 


„„„Uneori, în câte o seară, după ce a amuţit ultima replică şi a murit ultimul 
sunet al fagotului, după ce mantia şi coroana vreunui rege şi-au reluat tăcute 

locul în garderoba teatrului, după ce s-au stins luminile şi au plecat maşiniştii, şi 
teatrul şi-a închis vremelnic, a somn, pleoapele, atunci, numai atunci, dacă vrei, 
poți să te aşezi în tăcere într-un fotoliu din fundul sălii. 

Dacă închizi ochii şi te cufunzi cu sfială în umbra timpului teatral, s-ar putea 
să auzi, părelnic de încet, refrenul prăfuit: „Eu sunt Barbu Lă-ă-utaru /Starostele 
şi co-o-bzarul / Ce-am câ-â-ntat pe-e la do-o-mnii/ Şi la-a mândre-e cunu-u-nii... 

Şi ştii atunci că, neabătut ca timpul însuşi, Maestrul a sosit spre a fi de față la 
slujba de vecernie laică a teatrului său. 


MIRCEA BELU 


Întocmai ca apariția din poveste a Zmeului Zmei- 
lor, sosirea lui Mircea Belu la Timişoara, în 1975, a 
fost precedată de un „buzdugan. Aplicat direct în 
plexul celor interesaţi să afle cine anume urma să vină: 
personajul în discuţie era cam „şturlubatic, gălăgios, 
nesuportând zăbala în niciun chip, petrecăreţ, chiar 
chefliu, şi mai cu seamă iubăreț nevoie-mare de fătuci 
codane. Aviz amatoarelor... 

Aici a ajuns un Făt-Frumos paşnic, gata cumințit, 
cu nevastă şi adorată odraslă, aşezat, politicos, zâm- 
bind de-ţi lua ochii şi dacă nu erai bine înfiptă pe 


pământ, te lua cu totul. Unora li s-a întâmplat... 
Mirced Belu Prin fizionomie era tip dejune prim. Frumos, înalt, 
carismatic, subțire, cu o carură romantică. Ştia că 
forța lui este în privire. ÎI ajuta şi vocea, puternică, nuanțată, joasă, învăluitoare, 
misterioasă, profundă, niciodată scrâşnită ori ascuţită. Era în deplin acord 
cu eleganța datelor lui fizice. Când îţi vorbea, te simțeai învăluit într-un abur 
velurat şi tandru. Era cuceritor. O perioadă îndelungată din cariera lui asta a şi 
jucat: mari cuceritori romantici. Nici nu trebuia să facă nimic, se juca pe sine 
însuşi. 'Tipologiile scenice pe care le-a creat purtau amprenta autenticității, 
a unei profunde umanizări, mărturisind inteligență scenică, inventivitate, 
cultură, acuratețe a exprimării artistice. Stilul lui interpretativ avea prospeţime 
şi dezinvoltură. Şi bucurie, îi plăcea foarte tare ceea ce făcea. 

Pentru mine însă, mai convingător decât actorul Mircea Belu a fost mereu 
omul omonim. 

Întâia oară l-am cunoscut în ipostaza de admirabil camarad. Aşa am şi 
rămas toată viața. Mă mutasem, prin 1977, într-o garsonieră la etajul IV al unui 
bloc locuit numai de artişti. M-am mutat cu cîteva lăzi de cărți şi corpuri de 
bibliotecă pe trei pereți. Sufeream că nu-mi plăcea cum era aranjată mobila şi 
stăteam cu cărțile în mijlocul casei. Aşa cum se obişnuia, urmau să vină pe rând 
colegii să-mi vadă casa. Mircea, care a venit primul, s-a oferit de îndată să-mi 

ajute să mutăm rafturile. Le-am „hâit” o zi întreagă de-a lungul pereților, după 
mișcarea acelor de ceasornic, până au ajuns tot cum fuseseră. M-am liniştit: 
tot aşa era mai bine. Rupt de spate, Mircea s-a aşezat pe cutia cu colecția „Idei 
contemporane” („Ăştia-s deştepţi, poate se ia!”) şi, luând de câteva ori din 
borcanul cu zacuscă de la mama, a zis râzând: „Apoi, Fata moşului, mare lucru 
pe lumea asta capul femeii” Al meu, adică. 

Apoi, lăsându-mă perplexă, mi-a mulțumit pentru ziua aceea. Era cald şi 
foarte serios şi nu glumea. El îmi dăruise o zi din viața lui, eu am folosit-o cum 
m-a tăiat capul şi tot el îmi mulțumea. Nu înțelegeam nimic. Mi-a vorbit însă 
despre poezia care locuieşte în fiecare dintre gesturile noastre, oricât de prozaice 
ar fi ele, dacă ştim să o descoperim. Poezia ca o energie, ca o tensiune, ca bucurie, 
tandrete, ca adevăr, ca o formă sublimată a tot ceea ce este frumos, poate nu 
pentru că este, ci pentru că aşa-l percepem noi. 

Plotin zicea că pentru ca să fii în stare să vezi frumosul din jur, el trebuie să 
existe în tine. Cam asta zicea şi Mircea. 

Atunci însă, mie mi s-a părut că el încerca să valorizeze un timp pierdut, 
înnobilându-l, antrenând lucrurile „pedestre, printr-un joc animist, spre eteric. 
Mai apoi am înţeles că în el poezia curgea ca o forță, ca un fluid miraculos, că 
o căuta în jur, şi atunci când nu o găsea, împrumuta ceva lumii din propriul lui 
univers. Ca să se simtă el mai în largul lui. Drumul de la incertitudine la sigu- 
ranţă are şi el poezia lui, aparte, poate aspră, poezie totuşi, asta voia să-mi spună 
Mircea. Oricare ar fi certitudinile şi oricare modul de a ajunge la ele, drumul 
poate fi poetic prin tensiune şi vibraţie, prin bucurie. 

Până şi faptul de a-i dărui cuiva o zi din viaţa ta, un timp ireversibil, poate 
fi un dar poetic, dacă tu, cel care o faci, aşa îl simţi. Dar mai cu seamă dacă asta 
simte cel care îl primeşte. 

Mai apoi mi s-a dezvăluit latura lui profund, iremediabil romantică. 

Într-o zi, tot prin 1977, mi-a comunicat, cu un ton civil, voit civil, că va di- 
vorța: întâlnise marea iubire a vieţii lui. Ştiam câte ceva, totuşi m-am străduit să-l 
abat de la hotărâre, atingându-l în cel mai vulnerabil punct al său: copila lui, Bog- 
dana, desigur. M-a privit străin, îndurerat, departe, neclintit: nu-l înțelesesem. 

Nu mi-a mai făcut, un timp, confidente. 

L-am urmărit însă, vreme îndelungată, emoționată de modul în care îşi pur- 
ta iubirea pentru Rodica Murgu, căci despre ea era vorba: declarat, deschis, băr- 
băteşte şi totuşi sfielnic şi pudic, spăimos, cumva păzind-o de iscodirea privirilor 
străine, poate indiscrete, poate agresive. Sigur, era un mister şi un miracol iubi- 
rea lor, nu se cuvenea dezvăluită pe de-a-ntregul, atinsă... 

Stătea aplecat ocrotitor deasupra marii lui iubiri, asumat deplin, ostatic vo- 
luntar, puternic şi vulnerabil totodată, prins definitiv sub zăbranicul acesteia. 

Un an mai târziu, ne aflam într-un turneu prin Ardeal cu piesa pentru copii 
Emil şi detectivii. Urma să ajungem la Cluj, unde îl aştepta Rodica. 

Nu cred să fi văzut vreodată, poate doar în vreo secvenţă celebră de film, 
oricum, nu aievea, ceva mai frumos decât întâlnirea lor. Păreau personajele unui 
poem de iubire, îngânând Cântarea Cântărilor cu verb mut, substituit de fluidul 

privirii şi extraordinara tensiune care-i aduna magnetic şi tandru laolaltă, îi în- 
văluia sub cupola unei clepsidre din care nisipul se topise oprind timpul, sepa- 
rându-i doar pe ei doi şi iubirea lor de restul universului. Erau sfioşi, ca-n fața 
sfântului început. Se învârteau în cerc, lent, privindu-se intens, absorbindu-şi 
unul altuia suflarea, iubirea şi ființa, şi mişcarea lor avea ceva dintr-un ritual 
păgân ce dobândea sfințenie din propria-i ardere, din propria-i combustie. 

M-am întâlnit, mai pe urmă, după 1985, cu Mircea cel încercat de Dumne- 
zeu. Se îmbolnăvise atât de tare... 

Cu Mircea, cel care-l căuta pe Dumnezeu, dar şi pe sine. Se pierduse. 

Mai apoi, cu Mircea, cel care-l găsise pe Dumnezeu. Dar şi pe sine. 

În căutarea asta disperată şi dureroasă, îşi găsise şi propria-i identitate. 

A durat câţiva ani. Ne-am întâlnit, cu sinceră bucurie, de fiecare dată. 

Prietenia noastră nu era una care să fi pretins prezența permanentă a celui- 
lalt. Ne aduceau aproape câteva căi asemănătoare din destin, fără „ieşire la mare, 
închise silnic pentru amândoi prin boală, dar eram amândoi nişte luptători. Mir- 
cea, mai poet, luptător totuşi, eu — mai pedestră, luptător mai dur. Ne apropiase 
felul în care râdeam şi iertam, chiar şi felul în care plângeam, fără spectatori, 
îl preţuiam la fel. Dacă nu ne vedeam un an sau câteva luni, puteam lega fără 
efort discuţia acolo unde o lăsasem. Stătea şi la Timişoara, dar şi la Oradea, unde 
urma Seminarul Teologic. Mie mi se părea excesiv, mi se părea că traversează un 
moment de criză, de criză mistică. Am vorbit despre ea de multe ori, devenise ex- 
trem de deschis spre orice discuţie şi spre orice punct de vedere. Se amuza chiar, 
inventariindu-şi „crizele”: una erotică, una bachică, existenţială, de identitate, fi- 
nanciară. Poate şi mistică. De ce nu? Oricum, nu conta, nici pentru el, nici pentru 
mine. Ajunsesem de comun acord că orice criză este, până la urmă, tot un dar. 
Numai cei care, frământațţi, îşi pun întrebări, numai cei care caută răspunsuri în 
ei înşişi şi în afara lor, cei care, disperaţi, nu le găsesc nicăieri, numai cei al căror 
freamăt interior poate rezona la vaietul dimprejur, numai cei atenţi cu sufletul la 
toţi şi toate, numai ei pot intra în tot felul de crize. Structurile primare, celente- 
ratele, bunăoară, n-au niciun fel de crize. Hălăduiesc netulburate de nimic atâta 
timp cât le este dat s-o facă pe lumea asta, ce crize să le încerce? 

Dobândise, prin graţia Domnului, o iluminare care-i învăluia nu doar ființa 
lăuntrică, ci şi pe cea fizică. O împăcare deplină cu sine şi cu lumea îl domina, şi, 
deşi nu s-ar fi putut spune că trăia uşor, dobândise darul bucuriei şi al mulțumirii 
pentru ceea ce i se întâmplase de-a lungul vieții, pentru ceea ce avea şi era. 
Încrederea în Dumnezeu şi sprijinul în credință i-au dat forța de a-şi purta, cu 
multă, foarte multă demnitate, crucea ce-i fusese sortită. (Ştia că viaţa lui este 
în mâna lui Dumnezeu, dar eu găseam că prea se lăsa doar în seama acestuia, 
nerenunțând la micile lui vicii: ţigara şi cafeaua. Au fost singurele motive de 
dispută între noi. Dispută este un fel de a zice, pentru că nu-mi amintesc ca Mir- 
cea să mă fi contrazis vreodată. „Ai dreptate, Fata moşului, tu ai întotdeauna 
dreptate, zicea râzând. Şi îşi mai aprindea o ţigară). 

Cam tot pe atunci — în 1986 i-a apărut primul volum de versuri, Gongul şi 
masca - lumea lui interioară, nuanțată şi bogată, a început să devină, material, 

poezie, însemn al regăsirii de sine. Criza lui de identitate se sfârşise, lăsându-l lu- 
minos şi pradă unei oarecari umilități în fața acestui dar. L-a avut până la sfârşit. 

„Ce-ar fi lumea fără poezie?... se întreba Mircea. 

Ar fi ca viaţa noastră fără drumuri, fără orizonturi sau casa fără ferestre. 

Poezia este un „spaţiu de clemenţă:..un mod de existență, fereastră de suflet spre 
înțelegerea universului şi a omului, locul de lângă inimă, reveria şi acțiunea, lacrima şi 
zâmbetul, întrebările şi răspunsurile... calea de foc spre universuri noi. 

A iubi poezia înseamnă a iubi oamenii într-atât încât să le dăruieşti îndestulător, 
deplin tulburător, o fărâmă de eternitate. Prin poezie poţi crea mitologii — o mitologie 
care înlătură deşertul dintre inimi, de aceea tărâmul ei este acasă la zei. 

Loc binecuvântat pentru refugiu pământesc. 

Din lacrima vărsată pe un vers se poate naşte o stea şi făuri aurori. Poezia include 
în aceeaşi măsură sentimentul şi raţiunea, sensibilitatea şi generozitatea, cuvântul şi 
dansul şi mai ales frumuseţea sufletească. 

Poezia este matca coloanei infinite, a păsării de foc, a mesei tăcerii şi cronica tim- 
pului ei. 

Corespondentul poeziei este actorul, fiinţă înnobilată prin devotamentul şi truda 
lui în descifrarea posterităţii. Actorul este extazul mulțimii şi sunetul ei. Cel care su- 
praviețuieşte uitând, pierde dreptul la dragoste. 

Şi nimeni să nu creadă că seceta nu apare dacă o ignori! 

Actorul este tribunul adevărului în toate timpurile... 

Întotdeauna adevărul şi valoarea aşteaptă, minciuna şi impostura sunt grăbite!... 

Shakespeare, Eminescu, Novalis, Esenin, Baudelaire, Goethe, Bacovia etc. ... sunt 
templele şi fântânile noastre. Actorul este unul dintre corifeii care transmit prin timp 
aceste valori, fără de care spiritul uman s-ar transforma doar în beton, sticlă şi oţel. 

Eu am scris aceste cuvinte pe pietrele mării, la intrarea în munte a sufletului, feri- 
cit că în urma trecerii mele va stărui un manuscris de credinţă, POEZIA! (1983) 

Este una dintre puținele lui mărturisiri despre cum simţea el poezia, în rest 
s-a mărturisit pe sine, prin poezie. Era reflexiv prin structură. 

În mai multe rânduri m-a rugat să vorbesc despre creaţiile lui actoricești şi despre 
poezia lui. Am făcut-o în câteva împrejurări, de cele mai multe ori am ezitat. 

Mereu am crezut că rolul de protagonist în propria-i viață, pe care a traver- 
sat-o cu intensitate dramatică, cu arderea unui mare actor, depăşind etape din im- 
pasul cărora nu sunt mulți cei care ar fi putut ieşi, luându-se la trântă cu destinul, 
trăind pasiuni şi iubiri mistuitoare, tandreți nesfârşite şi emoţionante, o aproape 
dureroasă iubire paternă, dăruindu-se unor prietenii cu pilduitoare devoțiune şi 
loialitate, trudind asupra cuvântului cu osârdia plugarului şi râvna bijutierului, 
căzând, ridicându-se, mergând mai departe în demnitate, neplângându-se nici- 
odată de nimic, îndreptându-se, neatins de zloata drumului, spre lumina cea din 
urmă, rolul acesta, zic, mi s-a părut cel mai fascinant dintre toate. 

Poate pentru că le cuprindea pe toate, deopotrivă, jucate însă fără grimă, fără 
fard, până la capăt. 

Sub privirea şi mâna îngăduitoare a Domnului, Marele Regizor. 

(Mircea ne-a părăsit în anul 2002) 


362 


www.cimec.ro 


AMINTIRI TĂCUTE 


ISTORIA TEATRULUI NAŢIONAL „MIHAI EMINESCU” 
TIMIŞOARA 
COMPENDIU 


CÂTEVA DATE GENERALE 


Situat în câmpia de vest a României, Timișoara este al treilea municipiu din 
ţară ca suprafață. 


Prima atestare documentară datează din 1266, când Cetatea Timişoarei 
apare sub numele de „Castrum Timisiensis”. 


Aşezată la întretăierea unor importante drumuri comerciale ce leagă estul 
de vestul Europei, Timişoara şi locuitorii ei au dobândit, încă din vechime, o 
conştiinţă europeană. 


Începând din 1551, când cetatea Timişoarei a fost învinsă prin asediul arma- 
tei turceşti, vreme de 164 de ani oraşul s-a aflat sub ocupaţie, cetatea fiind capitala 
paşalâcului, dar şi una dintre „cheile de boltă” ale Europei în lupta antiotomană. 


După această perioadă de stagnare, de pe la mijlocul secolului XVIII cetatea 
cunoaşte o dezvoltare deosebită. În 1716, trupele austriece conduse de generalul 
Eugeniu de Savoya cuceresc cetatea. Banatul şi Timişoara intră astfel sub ad- 
ministrația Curţii Imperiale de la Viena. Urmează o perioadă de dezvoltare şi 
de transformări rapide şi spectaculoase: construirea zidurilor cetăţii Timişoara 
(1723-1765), lucrări de canalizare şi îndiguire ale canalului Bega (1728), apari- 
ţia primei bănci (1790), înființarea primei Case de Economii (1846), iluminatul 
public cu gaz aerian (1857), punerea în circulație a primului tramvai cu cai la 
1869. 

Timişoara a fost primul oraş european care a folosit electricitatea la ilumina- 
tul public (1884). Prima reţea telefonică a fost instalată în 1881, primul tramvai 
electric a fost pus în funcţiune în 1889, primul cinematograf apare în 1908. În- 
cepând din 1895 se asfaltează străzile Timişoarei. 

Apariția primei Tipografii este menţionată la 1769, cu publicaţii proprii şi 
librărie. În 1781 apare primul săptămânal timişorean, „Intelligenzblatt, iar în 
limba română, în 1828, publicaţia „Ihalia” 


Învățământul, al cărui început datează din secolul al XIV-lea (în timpul do- 
minației otomane menţționindu-se existenţa a şapte şcoli româneşti), se dezvol- 

tă şi el. În 1775 ia ființă, la Timişoara, Şcoala Normală de băieți, iar doi ani mai 
târziu se întemeiază un Curs de pregătire a preoților şi învăţătorilor. În 1806 se 
deschide o Facultate de teologie şi în 1845 o Şcoală superioară de filosofie. 


În anul 1782, Timișoara devenise „oraş liber regesc, fapt care i-a conferit 
numeroase drepturi, ajutând la dezvoltarea vieții sociale, economice şi culturale 
în spiritul armoniei dintre naționalitățile conlocuitoare ale cetății. 


Sub influenţa şcolii vieneze, s-au dezvoltat la Timişoara artele: pictura, mu- 
zica şi teatrul. 


Primele mărturii legate de existența unui teatru la Timişoara datează 
din 1753 şi se referă la o aşa-zisă „întreprindere teatrală, după modelul celor de 
la Viena şi Bratislava, care mijlocea reprezentațiile unor trupe teatrale germane 
şi maghiare, susținute la Timişoara, până în 1765, într-o încăpere amenajată 
special pentru teatru aparținând Primăriei ilirice (Primăria Administraţiei iliri- 
ce sau „rasciene“ de care țineau cartierele cu populaţie ortodoxă ale Timişoarei), 
apoi, după 1792, urmare a unificării Primăriei germane cu cea ilirică, în întreaga 
clădire (situată pe str. Gh. Lazăr), transformată exclusiv în acest scop. Ziarul 
„Allgemeine deutsche Theater Zeitung“ din Bratislava menţiona în 1795: „Oraşul 
Timişoara posedă actualmente un teatru înzestrat cu maşini şi culise frumoase şi ne- 
cesare pentru orice speţă de spectacole.“ 


Actuala clădire a Teatrului Naţional Timişoara (care adăposteşte şi Opera 
Română, Teatrul German de Stat şi Teatrul Maghiar „Csiky Gergely, în două 
săli) a fost ridicată după planurile arhitecţilor vienezi Helmer şi Fellner (care 
au proiectat numeroase săli de teatru la Budapesta şi Viena, dar şi teatrele din 
Oradea, Cluj, Cernăuţi, Odesa etc.), construcția durând din 1871 până în 1875. 
Inaugurarea se face la 22 septembrie 1876. La 20 aprilie 1880 are loc primul 
incendiu care devastează clădirea. Reconstrucția, terminată în 1882, respectă 
forma originală a fațadei stil Renaissance. După cel de-al doilea incendiu — 1920 — 
se reface clădirea după planurile arhitectului Duiliu Marcu. La 15 ianuarie 1928, 
Teatrul Naţional din Craiova joacă, la inaugurarea clădirii refăcute a teatrului, 
spectacolul Trandafirii roşii de Zaharia Bârsan. 


Afirmarea relativ târzie a teatrului românesc în Banat este urmarea pre- 
carității condițiilor sociale şi politice ale românilor în cadrul Imperiului Austro- 
Ungar. Un rol important l-a avut societatea Astra, înfiinţată în 1861, cu scopul 
declarat de a lupta pentru „înaintarea literaturii române şi a culturii sociale: În 
lipsa dreptului şi a posibilităților de întemeiere a unor instituţii artistice (prin- 
tre care şi teatrul), aptitudinile artistice ale populaţiei române s-au manifestat 
printr-o bogată activitate amatoare a trupelor de „diletanți'. Se remarcă „Socie- 
tatea diletanților din Timişoara; alcătuită din 13 membri. Teatrul timişorean 
de diletanți şi-a început activitatea în cartierele vechi ale oraşului („Maiere“ şi 

„Fabric“), unde în cadrul şcolilor şi a cercurilor de intelectuali, îndeosebi învă- 
ţători, literatura dramatică se bucura de mare prețuire. Uzând de scenele unor 
localuri publice, în special cafenele, spectacolele diletanților timişoreni se axau 
cu precădere pe creaţia lui Vasile Alecsandri şi a unor autori locali. 


Primul spectacol de teatru în limba română prezentat de o trupă de di- 
letanţi a avut loc la 1 martie 1870, în suburbia „Fabric; într-o sală a hotelului 
„Tigrul“ din Timişoara. S-a jucat Fantasma de Lerescu, şi, alături de un Concert 
vocal, preceda un mare bal ale cărui fonduri au fost cedate în favoarea „Corului 
vocal românesc“ din Timişoara. Evenimentul a fost semnalat la rubrica de varie- 
tăți a ziarului „Albina; la 20 februarie 1870. Din informaţie reieşea că biletele 
pentru spectacol au fost vândute în casa lui Schmidt din „Promenade — Gasse“ 
de către profesorul de limba română George Crăciunescu. După spectacol, tot 
ziarul „Albina“ a publicat o „dare de seamă“ asupra acestuia, menţionând şi chel- 
tuielile de recuzită. 


Câteva turnee ale unor trupe teatrale profesioniste (1871, Trupa lui Mihai 
Pascaly, 1881-1882, trupa lugojeanului George Augustin Petculescu) au supli- 
nit parțial lipsa unui teatru românesc permanent la Timişoara. În 1873 ia ființă 
„Reuniunea românilor timişoreni pentru lectură: Trupa Reuniunii prezintă în 
1906, cu concursul lui Zaharia Bârsan, Trei pălării de damă de Fagure, în 1909, 
un recital al Agathei Bârsescu, iar în 1912, La şezătoare de Tiberiu Brediceanu. 
Întrerupte de Primul Război Mondial, reprezentațiile teatrale au fost reluate la 
Timişoara abia în 1919. 

După 1920, până în 1945, activitatea teatrală timişoreană s-a caracterizat 
prin lupta, în presă, pentru un teatru românesc în acest oraş (remarcabil în acest sens 
fiind efortul unor scriitori ca Lucian Blaga, Camil Petrescu, George Călinescu), 
şi lupta pentru întreţinerea unei mişcări teatrale permanente prin intermediul unor 
trupe stabilite temporar la Timişoara: Compania Leonard- Maximilian (în 1920, cu 
sediul permanent în Timişoara, cu activitatea întreruptă însă de cel de-al doilea 
incendiu al Teatrului Comunal), Trupa Migri (1922), Teatrul Naţional din 
Craiova (ianuarie-mai 1928), Teatrul Naţional din Cluj (1940-1945), precum 
şi al unor trupe venite în turneu: Teatrul Naţional din Bucureşti, în cursul mai 
multor stagiuni, şi Teatrul Naţional din Iaşi, sub direcția lui Ionel Teodoreanu, în 
1931. Prin reprezentațiile acestor trupe, publicul timişorean a cunoscut aproape 
întreaga pleiadă de mari actori români ai perioadei interbelice: I.C. Nottara, 
Ion Brezeanu, Ronald Bulfinski, George Vraca, Ion Manolescu, Marioara 
Voiculescu, Lucia Sturdza Bulandra, Maria Ventura, Vasile Maximilian, Aristide 
Demetriad, Miluță Gheorghiu, Maria Ciucurescu, Ştefan Braborescu, Maria 
Filotti, George Timică, Elvira Godeanu etc. Existenţa unei mişcări teatrale de 
amatori, care o continuă în alt plan pe cea a diletanţilor, susținută (în cea de-a 
doua parte a perioadei amintite) de Formațiunile cluburilor muncitoreşti CER, 
„Prima Banat“ (Fabrica de pantofi), Întreprinderea de electricitate Timişoara, 
precum şi de formaţiile teatrale studenţeşti din cadrul facultăților Institutului 

Politehnic Timişoara, a asigurat continuitatea şi întreținerea interesului timi- 
şorenilor pentru teatru. 


Primul demers în vederea înființării unui teatru şi a unei opere la Ti- 
mişoara s-a făcut la 24 mai 1945 printr-un memoriu adresat Biroului local al 
Frontului Naţional Democrat, memoriu care menționa necesitatea acută a exis- 
tenței unor instituţii teatrale profesioniste cu activitate permanentă, chemată 
a orienta şi dezvolta gustul pentru artă şi cultură al populaţiei. În vara anului 
1945, Comisia locală a Sindicatelor Unite Timişoara a constituit nucleul trupei 
teatrale permanente alcătuită din „membri ai formaţiei Sindicale CFR, actori 
profesionişti, absolvenţi ai Academiei de Artă Dramatică şi Muzică din Cluj (a 
funcţionat între 1940 şi 1948, în refugiu, având-o permanent ca profesoară pe 
Lilly Bulandra) şi din membri, aleşi prin concurs, ai echipelor teatrale din mari- 
le întreprinderi locale, absolvenţi ai Conservatorului Muncitoresc“ (din adresa 
Comisiei Locale a Sindicatelor Unite din Timişoara către Ministerul Artelor, 
Bucureşti, 27 septembrie 1945). Aceeaşi adresă exprima hotărârea înființării 
unui „teatru muncitoresc cu o secție de dramă şi comedie, menţionând că acesta 
va fi susținut material de Sindicatele Unite din Timişoara, precum şi de Confe- 
derația Generală a Muncii. 


La 18 octombrie 1945, prin adresa 5621, Ministerul Artelor aproba înfi- 
ințarea primului teatru profesionist românesc din Timişoara, numit Teatrul 
Muncitoresc al Poporului, secția Timişoara, „organ direct al Direcţiei generale 
a teatrelor: Deşi teatru de stat, el a fost subvenţionat, până în 1946, de către Co- 
misia Locală a Sindicatelor din Timişoara, Asociaţia „Prietenii Teatrului Mun- 
citoresc“ (constituită la 14 octombrie 1945) şi Comitetul Regional PCR. 

Teatrul Poporului din Timişoara îşi începe existența înaintea Teatrului 
Poporului din Bucureşti, deşi are statut de filială a acestuia. El anticipează asu- 
pra unei forme de organizare a mişcării teatrale româneşti care va dura din 1946 
până în 1949, când toate Teatrele Poporului din țară, filiale ale Teatrului Popo- 
rului din Bucureşti, vor deveni Teatre de Stat. 

La 8 decembrie 1945 are loc premiera spectacolului de revistă Ne dați voie, prima 
producţie artistică a Teatrului Poporului din Timişoara, „prezentare revuistică 
de actualitate“ de Mircea Avram, Corneliu Indrieşu, Dan Radu Ionescu şi 
Theodor Foale. Conducerea artistică: prof. Lilly Bulandra, societară a Teatrului 
Naţional din Cluj. După 1945, data reîntoarcerii Naţionalului clujean acasă, 
Lilly Bulandra rămâne la teatrul timişorean până în august 1948, funcționând, 
în ultimele două stagiuni, ca director al acestuia şi asigurând regia majorității 
spectacolelor teatrului în acest interval. 

Inaugurarea oficială a primei stagiuni are loc la 25 decembrie 1945 cu premiera 
piesei Ion al Vădanei de N. Kirițescu, regia Lilly Bulandra. Din primul ansamblu 
artistic (30 de persoane) al teatrului au făcut parte: prof. Lilly Bulandra, Mircea 
Avram, Vasile Cosma, Ştefan Mării, Radu Avram, Garofița Linaru, Coca Mi- 
clea Ionescu, Dan Radu Ionescu, Rozalia Tot, Ion Olaru, Margareta Turcu, Ma- 

ria Săniuță, Virgil Lechinţeanu. Conducerea primei stagiuni a fost asigurată de 
dr. Sabin Indrieşu (director), Lilly Bulandra, conducător artistic al ansamblului, 
împreună cu un Comitet de direcție şi un Consiliu de administrație. 

În 1949, Teatrul Muncitoresc al Poporului, secţia Timişoara, devine Tea- 
trul de Stat din Timişoara. La 30 aprilie 1949 ia fiinţă, ca secţie a sa, Teatrul de 
Păpuşi, condus de Florica Teodoru. 

Începând cu anul 1966, Teatrul de Stat Timişoara se va numi „Matei Millo; 
până în 1971 când, cu prilejul împlinirii unui sfert de veac de existenţă, devine, prin 
Hotărârea Consiliului de Miniştri, TEATRUL NAŢIONAL TIMIŞOARA. 


Directori ai teatrului: dr. Sabin Indrieşu (1945-1947), Lilly Bulandra (1947- 
1948), Emil Josan (1948-1953), Traian Ghiţescu (1953), Marin Pârâianu (1954- 
1955), Maximilian Szava (1955), Gheorghe Leahu, artist emerit (1956-1973), 
Traian Bunescu (1973-1979), Lucia Nicoară (1979-1989), Şerban Foarţă (1990- 
1991), Vladimir Jurăscu (1991-1994), Ioan Ieremia (1994-1997), Gheorghe 
Luchescu, interimar (1997), Ştefan Iordănescu (1997-2000), Liviu Socaciu, 
interimar (2000), Cornel Ungureanu (2000-2001), Lucia Nicoară (2001-2005), 
Miriana Tomici, interimar (2005), Maria Adriana Hausvater (2005 -). 


Strategia repertorială s-a resimțit de rigorile timpului istoric cuprins între 
anii 1945-1990-2005. Cu aproximările fireşti, cei 60 de ani de istorie teatrală 
timişoreană pot fi împărțiți în 5 perioade: 1945-1956, 1956-1970, 1970-1979, 
1979-1990, după 1990, până în 2005, moment la care se opreşte actuala lucrare. 


Perioada 1945-1956. Teatrul a încercat să atingă, prin programul său, sco- 
pul pentru care fusese creat, acela de „a lumina masele muncitoare“ În paralel 
cu programul repertorial al teatrului s-a desfăşurat şi o amplă activitate de cul- 
turalizare a maselor prin prezentarea de programe scurte sau chiar spectacole 
întregi în cluburi, în incinta atelierelor şi halelor unor întreprinderi, prin reali- 
zarea unor spectacole pe textele autorilor locali, cu subiecte de actualitate, prin 
efectuarea unor „turnee populare“ pentru muncitori şi țărani, în cursul verii, cu 
spectacole ca Răscoala din 1907, Ion al Vădanei de N. Kirițescu, Focurile de 
Magda Isanos şi Eusebiu Camilar etc. „Oferind piese la un nivel artistic ridicat, 
piese în care să se vorbească de sentimentele, gândurile şi aspiraţiile oamenilor 
simpli, ei vor veni în număr din ce în ce mai mare la teatru“ — menţiona ziarul 
local Luptătorul bănăţean, la 13 octombrie 1946. Începând din stagiunea 1948- 
1949, se organizează primele consfătuiri cu spectatorii, în sala teatrului, pe mar- 
ginea unor spectacole, începând cu cele destinate copiilor, practică urmată cu 
consecvență şi bune rezultate până spre anul 1980. 

Ca orientare a opțiunii repertoriale, alături de un număr important de piese 
din dramaturgia rusă şi sovietică, este remarcabil interesul pentru reprezentarea 
lucrărilor originale ale unor autori locali, demers motivat de lipsa unei dramaturgii 
reprezentative de actualitate la nivel național, dar şi de o intenţie stimulativă a 
creației literare locale (Ne daţi voie... de Mircea Avram, Corneliu Indrieşu şi 

Dan Radu Ionescu, Nedeia inimilor de Radu Theodoru etc.). Primează opțiu- 
nile pentru textul de comedie, farsă ori melodramă. Apar, totuşi, în repertoriul 
acestei perioade, cu o frecvenţă crescută spre sfârşitul intervalului, nume şi piese 
de marcă ale literaturii dramatice româneşti şi universale: Ion Luca Caragiale, 
Anton Pavlovici Cehov, Mircea Ştefănescu, Tudor Muşatescu, Victor Eftimiu, 
Mihail Sebastian, Carlo Goldoni. Începând cu stagiunea 1949-1950, colectivul 
artistic este întărit cu actori profesionişti importanţi valoric: Ştefan Braborescu, 
Dem. Moruzan, Jenny Moruzan, Gheorghe Damian, Constantin Adamovici, 
Elena Rădulescu, ceea ce conduce la creşterea valorii artistice a spectacolelor. 
Conducerea teatrului este preluată de regizorul Emil Josan. 


Perioada 1956-1970 este considerată ca cea mai fertilă din istoria teatrului. 
Debutează prin instalarea la conducerea instituției a actorului Gheorghe Leahu, 
om de cultură de aleasă spiritualitate şi mare animator teatral, angajarea regizo- 
rului Ion Maximilian şi repartizarea unui grup masiv de absolvenţi ai Institutu- 
lui de Artă Teatrală şi Cinematografică „Ion Luca Caragiale“ Bucureşti: Stelian 
Cremenciuc, Eugen Tudoran, Victor Odillo Cimbru, Eugenia Laza, Dinu Cezar. 
Programul cultural marchează o deschidere amplă, continuând să rămână con- 
turată şi ideea unui program educativ alături de cel estetic. 

Creaţia naţională domină oferta culturală a teatrului, în această perioadă. Este 
reprezentată integral creaţia lui Ion Luca Caragiale. Mai sunt reprezentaţi Victor 
Eftimiu (Omul care a văzut moartea — 1956), Victor Ion Popa (Tache, Ianche 
şi Cadâr — 1946-1947 şi 1956-1957, Răzbunarea sufleurului — 1965), Camil 
Petrescu (Mitică Popescu — 1966), Gheorghe Ciprian (Omul cu mârţoaga — 
1957), Mircea Ştefănescu (Căruţa cu paiaţe — 1963), Mihail Sebastian (Insula 
- 1967) etc. Dramaturgia contemporană este reprezentată prin autorii de vârf 
ai momentului cu creaţiile lor cele mai importante: Horia Lovinescu (Oaspetele 
în faptul serii — 1966, Elena - 1957, Primăvara târzie — 1969), Aurel Baranga 
(Anii negri — 1958, Mielul turbat - 1959, Sfântul Mitică Blajinu - 1966, 
Opinia publică — 1967 etc.), Ecaterina Oproiu (Nu sunt turnul Eiffel - 1967), 
Radu Stanca (Oedip salvat - 1969), Dumitru Radu Popescu (Aceşti îngeri 
trişti — 1970). 

Au fost puse în circuitul teatral texte importante încă nejucate până la data 
respectivă: Anton Pann de Lucian Blaga — 1964, Pădurea spânzuraţilor de 
Liviu Rebreanu - 1968. 

Tendinţa de a accede la condiţia unui teatru de repertoriu în deceniul 1960- 
1970 s-a făcut şi prin reprezentarea marii dramaturgii universale clasice dar şi 
contemporane: William Shakespeare (Hamlet — 1961, Îmblânzirea scorpiei 
- 1960, Visul unei nopți de vară — 1962, Ce-aţi voi — 1966), Racine (Fedra 
- 1962), Euripide (Ifigenia în Taurida — 1964), Anton Pavlovici Cehov (Trei 
surori — 1963), Henrik Ibsen (Strigoii — 1956, Rața sălbatică — 1970) etc. Cu 
precădere în cea de a doua parte a intervalului 1956-1970 au fost reprezentaţi 
dramaturgi ca Eugen Ionescu (Regele moare — 1969), Arthur Miller (Moartea 
unui comis voiajor — 1960), George Bernard Show (Sfânta Ioana - 1962, 

Pygmallion - 1964, Maior Barbara - 1966), Maxwell Anderson (Pogoară 
iarna — 1965), Friedrich Dürrenmatt (Fizicienii - 1964, Romulus cel Mare 
— 1967), Jean Paul Sartre (Troienele — după Euripide — 1969), Arnold Wesker 
(Anotimpurile — 1969) etc. Parte din aceste spectacole, dar şi altele, au rămas 
antologice prin valoarea lor artistică datorată unei echipe de regizori de marcă ai 
teatrului românesc care au funcționat în această perioadă în teatrul timişorean: 
Ion Maximilian (1956-1963. Spectacole de excepţie: Moartea unui comis 
voiajor, Trei surori), Dan Nasta (1960-1964 — Hamlet, Sfânta Ioana, Căruța 
cu paiaţe), Horia Popescu (1957-1959), Ioan Taub (1956-1961), Iannis Veakis 
(1956-1957 şi 1964-1965 — Strigoii), Constantin Anatol (1964-1965), Marietta 
Sadova (1966-1967), Mircea Marosin (1969 — Troienele), Aureliu Manea (1968- 
1969 — Anotimpurile), Emil Reus (1960 - Aristocraţii, de Pogodin în 1961), 
Petre Sava Băleanu (1963-1964), Octavian Rapapport (1956-1957). Au mai 
funcţionat în acest interval de timp scenografii: Eugen Trucinschi, Horea Popescu, 
Virgil Miloia, Doina Almăşan Popa, Elena Pătrăşcanu Veakis, Emilia Jivanov, 
precum şi actori de prestigiu ai scenei româneşti: Dan Nasta, Dem. Moruzan, 
Jenny Moruzan, artişti emeriți, Dinu Gherasim, Vasile Cosma, Marina Başta, 
Vasile Creţoiu, artist emerit, Gheorghe Leahu, artist emerit, Ştefan Iordănescu, 
artist emerit, Gilda Marinescu, Agatha Nicolau, Anca Ionică Neculce etc. 
Momentul de vârf al perioadei 1956-1970 l-a constituit intervalul 1960-1965. 

În stagiunea 1966-1967 a luat ființă Studioul 172 (nume acordat după 
numărul scaunelor din sală). Viza reprezentarea textului în forme spectaculare 
inedite. Primul spectacol (coupé) a fost compus din: Începem de Ion Luca 
Caragiale, Dragostea lui Don Perlimplin de Federico Garcia Lorca şi 
Dactilografii de Murray Schysgall. A funcționat până în 1969, trei stagiuni, în 
ultima dintre ele axându-şi programul repertorial pe categorii socio-profesionale 
de public tânăr, şi schimbându-și denumirea în Pro juventutis. 

Menţionăm ca definitorii concluziile criticii teatrale referitoare la această 
etapă 1956-1970: „Pare a fi evidentă în activitatea Teatrului „Matei Millo“ din Ti- 
mişoara, o anume constantă calitativă nedezminţită de nici una din întreprinderile 
acestui meritoriu colectiv. Grija pentru alcătuirea unui repertoriu de valoare echili- 
brat, lipsit de stridenţă, în care o pondere bine stabilită o are dramaturgia originală, 
preocuparea continuă pentru descifrarea, mai ales corectă, a sensurilor operei drama- 
tice, distribuţia în general cumpănit calculată a forțelor actoriceşti (foarte diferite), 
în funcție de disponibilităţile lor interpretative, existența unui nucleu de regizori şi 
actori valoroşi, a unor „vârfuri“ care concentrează în jurul lor nuanțele valorice ale 
întregii trupe, îndrăzneala scenică, mergând de la diversele soluţii regizorale din cutare 
piesă, până la iniţiativa remarcabilă de semnificaţie mai largă a înființării unui stu- 
dio.“ (Dinu Kivu, Parametri valorici ai Teatrului „Matei Millo“ din Timişoara, 
Teatrul, nr. 6, 1967). 


Perioada 1970-1979. Prin Hotărârea nr. 58 a Consiliului de Miniştri 
(București, 27 ianuarie 1971), Teatrul „Matei Millo“ devine TEATRUL 
NAȚIONAL TIMIŞOARA. Hotărârea a fost publicată în Buletinul oficial 

al RSR, anul VII, nr. 17, din 8 februarie 1971, fiind luată cu ocazia sărbătoririi 
a 25 de ani de existență a teatrului. 

Din punct de vedere al valorii ofertei culturale a teatrului, perioada 1970- 
1979 a marcat un declin evident față de etapa anterioară. 

După 1971 rigorile ideologice impuse repertoriilor se accentuează progresiv, 
apar „grătarele“ ce forțează structurarea proiectelor repertoriale după sistem 
procentual referitor la dramaturgia românească şi străină. Opțiunile teatrului 
se îndreaptă prioritar spre piesa românească de actualitate. Sunt reprezentate 
piese ale autorilor: Aurel Baranga (Travesti — 1970, Interesul general — 1971), 
Paul Everac (Camera de alături - 1972, Un fluture pe lampă - 1975, Piatră 
la rinichi — 1977), Alexandru Mirodan, Virgil Stoenescu (O fată imposibilă 
- 1973, Un tânăr mult prea furios — 1976), I.D. Sîrbu (A doua faţă a medaliei 
- 1974) etc, piese axate pe dezbaterea problemelor de etică, echitate şi morală 
socialistă a muncii şi a vieţii, dar şi altele, cum ar fi cele ale lui Dumitru Radu 
Popescu. Există preocupări pentru promovarea piesei româneşti originale şi a 
autorilor locali: Aurel Gheorghe Ardeleanu (Coroană pentru Doja - 1972, 
regia loan Taub, Appassionata - 1974, regia Sergiu Savin), Sergiu Levin 
(Poate acesta e secretul — 1973, regia Emil Reus) etc. Alături de lucrări din 
dramaturgia contemporană a țărilor socialiste (Alexei Arbuzov, Alegere — 
1972, Comedie de modă veche — 1975, Saşa Lichy, Soldăţelul de plumb - 1973, 
Mihail Roscin, Tineri căsătoriţi caută cameră — 1977 etc.) a fost substanțial 
reprezentată dramaturgia clasică română şi străină. Funcționează ca regizori 
permanenți: Emil Reus, Ioan Taub (până în 1974), Sergiu Savin (până în 1974), 
Ioan Ieremia (1974-1990, 1993-1998, 2001-2005 ), scenografele Emilia Jivanov şi 
Doina Almăşan Popa, precum şi un număr de actori de marcă: Gheorghe Leahu, 
artist emerit, Vasile Creţoiu, artist emerit, Ştefan Iordănescu, artist emerit, 
Vladimir Jurăscu, Viorica Cernucan, Irene Flamann Catalina, Lucia Doroftei, 
Florin Măcelaru, Eugenia Creţoiu, Florina Cercel, Garofița Bejan, Ion Cocieru, 
Mihaela Murgu, Geta Iancu, Traian Pârlog etc. A fost o perioadă de instabilitate 
a cadrelor artistice. Fără să atingă strălucirea unora dintre spectacolele 
perioadei anterioare, s-au remarcat totuşi ca meritorii, unele chiar foarte bune, 
spectacolele: Arca bunei speranţe de I.D. Sirbu şi Pisica în noaptea anului 
nou de Dumitru Radu Popescu, ambele în regia lui Sergiu Savin (1970), Rața 
sălbatică de Henrik Ibsen, regia Emil Reus (1970), Coroană pentru Doja de 
Aurel Gheorghe Ardeleanu, regia Ioan Taub (1972), Să nu-ţi faci pravălie cu 
scară de Eugen Barbu, regia Emil Reus (1973), Un fluture pe lampă de Paul 
Everac, regia Ioan Ieremia (1975), Discipolul diavolului de George Bernard 
Shaw, regia Emil Reus (1975), Viforul de Barbu Ştefănescu Delavrancea, regia 
Ioan Ieremia (1975), Dosarul Andersonville de Saul Levitt, regia Ioan Ieremia 
(1975), Henric al VI-lea (partea a III-a) de William Shakespeare, regia Ioan 
Ieremia (1976), Fundaţia de A.B. Vallejo, regia Ioan Ieremia (1977). 

A fost o perioadă de schimb cultural anual cu teatre din R.S.F. Jugoslavia, 
începând din 1969 până în 1971, cu Teatrul „Sterija Popovici“ din Vârșeț apoi, 
de la această dată până în 1981, cu Teatrul Naţional din Novi-Sad. În cadrul 

acestor relații s-au produs şi schimburi reciproce de cadre artistice, regizori şi 
scenografi. 

Deşi preocupări au existat în acest sens şi în etapele anterioare, perioada 
1970-1979 se remarcă prin existența unor acţiuni ample şi concertate ale tea- 
trului în scopul formării bunului gust al publicului. (Teatrul şi catedra — VI ediţii, 
Introducere în arta spectacolului, Întreprinderea prietenă etc.). Rezultatele 
concrete ale acestui sistem bine organizat de relație cu publicul de vârste şi con- 
diții culturale diverse s-au resimţit în cursul deceniului următor, când Teatrul 
Naţional din Timişoara a beneficiat, într-un context dificil pentru întreaga cul- 
tură românească, de un public permanent, avizat şi fidel. 


Perioada 1979-1989 este legată de conducerea teatrului de către Lucia 
Nicoară şi a semnificat o etapă de revirimentimportant pentru Teatrul Naţional 
Timişoara. Etapa a fost marcată de câteva spectacole de excepţie care au situat 
Naţionalul timişorean în eşalonul de frunte al mişcării teatrale româneşti. 

A reprezentat un timp teatral bun, al rezistenţei culturale, față de preca- 
ritatea timpului istoric. 

S-a remarcat prin promovarea piesei româneşti de actualitate, în spectacole 
importante prin contribuţia regizorală şi valoarea interpretativă, precum şi 
prin abordarea marelui repertoriu clasic românesc şi universal. Regizori permanenţi: 
Ioan Ieremia, Emil Reus, Ştefan Iordănescu (1985-1986), Dan Radu Ionescu 
(1978-1982). Regizori colaboratori: Silviu Purcărete (1980 — Se ridică ceața de 
Florin Năstase), Florin Fătulescu (1980 — Nu ne naștem toți la aceeași vârstă 
de Tudor Popescu), Voja Soldatovici (1981 — Păcatul din Valea San Florian 
de Ivan Ţankar), Aureliu Manea (1982 - Somnoroasa aventură de Teodor 
Mazilu), Ion Lucian (Mary Poppins de Silvia Kerim, 1982), Magdalena Klein 
(1984 — Geniul şi zeița de Terry Johnson), Alexa Visarion (1988 — Trei surori de 
Anton Pavlovici Cehov). Scenografi permanenţi: Emilia Jivanov, Doina Almăşan 
Popa, colaboratori: Virgil Luscov, Krisztina Nagy, Irina Borovschi. 

Perioada 1984-1989 a fost una de autofinanțare a teatrului între 70% şi 84%, re- 
zolvată integral, prioritar din acest punct de vedere, prin mijloace parateatrale: 
tipărituri, spectacole de alt tip decât teatral etc. 

Sistemul de rigori economice impus de Consiliul Culturii şi Educaţiei Socia- 
liste teatrelor, începând cu 1983, radiază din repertoriu toate piesele care presu- 
pun plata drepturilor de autor în valută (ex. Ascensiunea lui Arturo Ui poate 
fi oprită de Bertolt Brecht) şi diminuează la maximum posibilitățile de include- 
re în repertoriu a unor piese din dramaturgia contemporană occidentală. Spre 
sfârşitul intervalului, când dramaturgia contemporană a țărilor socialiste măr- 
turiseşte o mai mare libertate de gândire şi exprimare, apar restricții şi la aceste 
opțiuni (1987, 1988, 1989). 

La Teatrul Naţional Timişoara se joacă un repertoriu echilibrat ca gen, 
apartenenţă a autorilor la un anume sistem politic, tematică, timp istoric etc, 
dar inegal ca valoare a textului dramatic, el continuând a fi obligat să se includă 
în amintitul grătar. Împotriva acestor rigori, în perioada 1980-1989, teatrul are 

opțiuni repertoriale valoroase, în special cele referitoare la dramaturgia româ- 
nească contemporană. Sunt reprezentaţi cei mai importanți dramaturgi români 
contemporani. „Cât despre Teatrul Naţional din Timişoara, dacă e să vorbim despre 
cum trebuie să arate repertoriul unei atari instituţii româneşti, azi, apoi să ne uităm cu 
luare aminte la afişul său din anii 1987-1988. E semnat de Teodor Mazilu (a existat 
intenția, realizată în bună parte, a unei „integrale Mazilu“), Dumitru Radu Popescu, 
Marin Sorescu, Dumitru Solomon, Ion Băieşu, Tudor Popescu — ceea ce mi se pare 
definitoriu şi de exemplaritate: (Valentin Silvestru, România literară, 12 decembrie 
1989). 

Spectacole de excepţie ale perioadei 1979-1989: Unchiul Vanea de Anton 
Pavlovici Cehov, regia Ioan Ieremia (1980), Mobilă şi durere de Teodor Mazilu, 
regia Ioan Ieremia (1980), Studiu osteologic al unui schelet de cal dintr-un 
mormânt avar din Transilvania de Dumitru Radu Popescu, regia Ioan Ieremia 
(1981), Ca frunza dudului din rai de Dumitru Radu Popescu, regia Ioan 
Ieremia (1983), Ascensiunea lui Arturo Ui poate fi oprită de Bertolt Brecht, 
regia Emil Reus (1983), Regele Lear de William Shakespeare, regia Ioan Ieremia 
(1987), Dalbul pribeag de Dumitru Radu Popescu, regia Ioan Ieremia (1987), 
Trei surori de Anton Pavlovici Cehov, regia Alexa Visarion (1988), Moara de 
pulbere de Dumitru Radu Popescu, regia Ioan Ieremia (1989). A fost un timp 
teatral marcat de regizorul Ioan Ieremia, aflat într-o perioadă de eflorescență 
profesională şi creativitate artistică de necontestat. 

Premii naționale obţinute de Teatrul Naţional Timişoara între anii 
1979-1989: 

În cadrul Festivalului Naţional „Cântarea României”, 1981 — Premiul I pen- 
tru spectacolul Studiu osteologic al unui schelet de cal dintr-un mormânt 
avar din Transilvania de Dumitru Radu Popescu. 

În cadrul Festivalului Dramaturgiei Româneşti Actuale: 1980 - Premiul 
pentru cel mai bun spectacol: Mobilă şi durere de Teodor Mazilu; 1983 — Pre- 
miul pentru cel mai bun spectacol: Ca frunza dudului din rai de Dumitru 
Radu Popescu; 1987 — Premiul pentru cel mai bun spectacol: Dalbul pribeag 
de Dumitru Radu Popescu. 

Premiile Asociației Oamenilor de Artă din Instituţiile Teatrale şi Muzicale 
(ATM): 1987 — Premiul pentru cel mai bun spectacol al anului: Dalbul pribeag. 

Între anii 1980 şi 1987 au avut loc, în organizarea Teatrului Naţional Ti- 
mişoara, ATM, Consiliului Culturii şi Educaţiei Socialiste şi a Comitetului de 
Cultură al județului Timiş, 4 ediții ale Festivalului Dramaturgiei Româneşti 
Actuale, manifestare care a urmărit relevarea celor mai bune lucrări dramatice 
româneşti jucate în perioada ultimilor doi ani față de data ediţiei anterioare, 
contribuind la stimularea creației originale, la dezvoltarea artei spectacolului 
şi îmbogățirea formelor sale de expresie. La Ediţia I, din 16 noiembrie 1980, au 
participat 9 spectacole, a avut loc colocviul „Funcţia militantă a dramaturgiei de 
actualitate“ 

S-au editat două numere ale unui Jurnal al Festivalului Dramaturgiei Româ- 
neşti Actuale. Ediţia a II-a: 7-14 martie 1983. S-au prezentat 9 spectacole, s-a 

susținut simpozionul „Actualitate şi valoare în programul repertorial românesc: 
Publicația ediției: Antract, 4 numere. Ediţia a III-a: 3-10 noiembrie 1985, sub 
numele Gala Dramaturgiei Româneşti Actuale. Publicația ediţiei: Antract, 3 
numere. Ediţia a IV-a: 8-15 noiembrie 1987, sub numele Gala dramaturgiei 
românești actuale. Publicația ediției: Antract, 4 numere. 


Perioada 1990-2005. Primii ani au însemnat o perioadă confuză pentru 
teatru. S-a renunțat, din raționamente extraartistice, la toate spectacolele ante- 
rioare momentului 1989. În abandonul formelor esopice de expresie teatrală şi 
căutarea altora, mai directe, de comunicare artistică, spectacolele acestui inter- 
val au fost scăzute valoric, alte tensiuni, centrifuge, dispersând forța creatoare a 
colectivului. 

Întreaga perioadă 1990-2005 a fost una frământată, marcată de succesiunea la 
conducerea artistică a teatrului a zece (dintre care trei interimari) directori, fieca- 
re venind să propună un alt program şi alte modalități practice de aplicare a lui. 

Lipsa unei Legi a Teatrelor care să stabilească, în limitele juridic constituite, 
ce înseamnă democraţia în teatru, propunând şi un alt sistem de relaţie în cadrul 
mecanismului teatral, a condus, uneori, la situaţii necreatoare. 

A fost o perioadă care a înregistrat o mai mare instabilitate a trupei artistice, o 
mişcare de „veniri-plecări“ mai alertă decât odinioară. 

În unele situaţii, abandonul cenzurii ideologice a atras după sine şi abandonul 
necesarei cenzuri artistice şi a autocenzurii creatorilor, lăsând drum deschis lipsei 
de valoare, mediocrității. Mirajul absolutei libertăți opționale a regizorului asu- 
pra textului nu a condus, mereu, la rezultate fericite, şi nu a prilejuit apariția nici 
măcar a unui singur spectacol de excepție în această perioadă de 15 ani. Deşi 
unele spectacole bune au existat, sensul, valoric vorbind, al „mişcării teatrului” a 
fost unul clar descendent. 


Perioada 1990-1991 a însemnat directoratul unui om de aleasă cultură, 
poetul Şerban Foarță, lipsit însă de aptitudini administrative. După ani lungi 
de cenzură, politicul şi eroticul invadează scena. Au părăsit teatrul regizorul 
Ioan Ieremia, scenografa Emilia Jivanov, secretara literară Doina Popa, precum 
şi actori ca Ion Haiduc, de exemplu. Regizori angajați: Emil Reus, Ştefan 
Iordănescu, Laurian Oniga. Regizor invitat: Dan Alexandrescu. Scenografi: 
Krisztina Nagy, Doina Almăşan Popa, Virgil Miloia. După 11 ani de funcționare 
(1979-1990), Administrația comună a fost dizolvată, revenindu-se la autonomia 
administrativă a teatrului. Spectacole importante ale intervalului: Teroare 
şi credință de Michael Black, regia Dan Alexandrescu (1990), Traversarea 
Niagarei de Alonso Allegria, regia Ştefan Iordănescu (1991). În primăvara lui 
1991, întregul colectiv artistic, cu foarte mici excepții, a fost descalificat abuziv. 
Teatrul însuşi şi-a pierdut categoria I. 


Perioada 1991-1994 a cuprins direcția actorului Vladimir Jurăscu. Colec- 
tivul a fost completat cu actori tineri: Suzana Macovei, Armand Calotă, Nicu 

Mihoc, Romeo Bărbosu. Regizori permanenți: Emil Reus, Mihaela Lichiardopol, 
Alexandra Gandi. Regizori invitați: Miszlay István (Budapesta, Ungaria), Dušan 
Mihailovici (Belgrad, Serbia), Dan Alexandrescu, Ana Simon (Geneva, Elveţia), 
Nicoleta Toia. Scenografi permanenţi: Emilia Jivanov, invitați: Ovidiu Bubulac 
(Paris, Franţa). Din punct de vedere administrativ, au apărut fişele postului şi 
evaluările anuale ale tuturor angajaților după norme clare. Artistic, s-au remar- 
cat mai multe roluri performante în spectacole bune, spectacolul de excelență 
neexistând. Spectacole bune: Anna Christie de Eugene O'Neill, regia Emil Reus 
(1992), Joc de pisici de Orkeny Istvân, regia Miszlay Istvân, Piaf de Pam Gems, 
regia Nicoleta Toia (1992). Teatrul Naţional Timişoara şi-a redobândit gradul de 
instituție culturală de categoria I. A fost o perioadă echilibrată, fără seisme. 


Perioada 1994-1997, în direcţia lui Ioan Ieremia, a fost una convulsionată, 
cu o atmosferă explozivă, cu conflicte deschise. Deşi propus programatic, saltul 
artistic nu s-a produs în ceea ce priveşte oferta teatrului. Două evenimente 
artistice remarcabile au marcat, totuşi, perioada celor trei stagiuni: minunatul 
spectacol Iona de Marin Sorescu, regia Ioan Ieremia (1994) şi reluarea, în 1995, 
după şapte ani de întrerupere, a Festivalului Dramaturgiei Româneşti, cu 
lărgirea plajei de abordare, de la dramaturgia de strictă actualitate la întreaga 
dramaturgie românească, dar şi apariţia, în premieră, a primei ediţii de autor, 
Matei Vişniec (1996). Festivalul a fost organizat, de atunci, cu ritmicitate anuală. 
Actori nou angajați: Claudia Ieremia, Luminiţa Tulgara, Gabriela Caranfil, 
Alexandru Bairactaru, Costel Tovarniţchi, Delia Sabău, Ruslan Rotaru, Monica 
Rusei, Valentin Ivanciuc. Au mai fost angajaţi regizorul Ion Ardeal Ieremia şi 
scenografa Geta Medinschi. La aniversarea a jumătate de secol de existență 
a teatrului, în anul 1995, acesta a primit numele de Teatrul Naţional Mihai 
Eminescu Timişoara. 


Perioada 1997-2000. Teatrul are la conducere pe Ştefan Iordănescu, di- 
recția sa fiind una în care s-a încercat introducerea reformei teatrale, cu regim 
experimental, la Teatrul Naţional Timişoara. Dincolo de strălucirea Progra- 
mului teoretic, aplicarea lui practică nu a condus la rezultatele scontate, efortul 
de schimbare fiind însă un lucru bun spre care teatrul a rămas în continuare 
deschis. Pentru prima dată strategia repertorială a fost formulată pe bază de 
programe şi proiecte, stabilite pe una sau mai multe stagiuni, cu directori pe pro- 
gram (Teatrul şi Biblia, Teatrul şi comunitățile etc.). S-a încercat crearea unor 
relaţii fluide şi lucrative cu publicul, presa, organisme guvernamentale şi nongu- 
vernamentale, cu mediul universitar etc. Au fost angajate cadre artistice tinere: 
Laura Avarvari, Ana Maria Cojocaru, Sabina Giurgiu Bijan, Anca Jurchescu, 
Nicolae Poghirc, Monica Rusei, Alexandru Reus, Cătălin Ursu, actori, Krisztina 
Nagy, scenografă. S-au derulat proiecte comune cu alte teatre sau organizații 
teatrale independente care sprijină arta spectacolului. 

Desfăşurat pe parcursul stagiunii 1998-1999, programul „Stagiunea 
europeană“ a beneficiat de cinci spectacole montate de regizori străini, membri 

ai Uniunii Teatrale Europene: Keszeg Lăzslo (Ungaria), Philip Boulay (Franţa), 
Stefano de Luca (Italia), Simona Gonella (Italia), Eli Malka, director al UTE 
(Franța), programul rămânând important prin tentativa de fluidizare a relației 
Teatrului Naţional cu teatre europene şi prin contactul cu un alt sistem de 
lucru în instituţie, riguros programat şi eficient aplicat. Spectacole importante: 
Mistere medievale, regia Mihaela Lichiardopol (1997), Cerşetorul de R.]. Sorge, 
regia Beatrice Bleont (1997), Invective, scenariu de Ion Ardeal Ieremia şi 
Traian Şoimu, după Paul Verlaine, regia Ion Ardeal Ieremia (1998), Ubu rege de 
Alfred Jarry, regia Stefano de Luca (1999). Au avut loc trei ediţii ale Festivalului 
Dramaturgiei Româneşti, necompetitive, axate pe o dimensiune formativă prin 
numeroasele Ateliere (de Artă a actorului, de Critică teatrală, de Dramaturgie 
etc.) care au însoţit oferta de spectacole. 

Teatrul a fost dotat cu o scenă mobilă, aparatură de sunet şi lumină perfor- 
mante. 


Perioada 2000-2001 a însemnat conducerea directorială a prof. univ. 
Cornel Ungureanu. S-a acordat o atenţie deosebită reprezentării dramaturgiei 
diasporei româneşti (Paul Miron şi Leonid M. Arcade), valorificării potenţialului 
dramaturgic autohton, prin spectacole-lectură, dar şi spectacolului de poezie, 
proiect ritmic şi consecvent aplicat în spaţii alternative. S-au desfăşurat: 
Programul Laborator, vizând, în principal, pregătirea profesională a actorilor, 
Programul Cafeneaua teatrală şi literară, în spaţiu neconvențional, Programul 
Restituiri, reprezentat prin Caietele Teatrului Naţional, dezvelirea bustului 
artistului emerit Ştefan Iordănescu şi Sărbătorirea a 130 de ani de teatru în limba 
română la Timişoara. 

Spectacolimportant: Ivona, Principesa Burgundiei de Witold Gombrowicz, 
regia Anca Maria Colţeanu (2001). A avut loc, în anul 2000, Festivalul Drama- 
turgiei Româneşti, ediție necompetitivă. 


Perioada 2001-2005 este legată de directoratul Luciei Nicoară. Oferta re- 
pertorială a celor patru stagiuni nu mărturiseşte o direcție programatică dis- 
tinctă, gândită pentru o stagiune sau mai multe. Valoarea ofertei repertoriale, a 
spectacolelor teatrului, se situează în zona medie şi submedie. Se disting, totuşi, 
câteva spectacole deasupra acestui nivel: Visul unei nopți de vară de W. Shakes- 
peare, regia Sanda Manu (2001), Eu când vreau să fluier, fluier de Andreea Vă- 
lean, regia Mihaela Lichiardopol (2002), Crima din strada Lourcine de Eugene 
Labiche, regia Felix Alexa (2003), La Lilieci după Marin Sorescu, regia Sabin 
Popescu (2003), Sinucigaşul de Nikolai Erdman, regia Claudiu Goga (2004), 
Scrinul negru sau Moștenirea broaștei țestoase după George Călinescu, regia 
Ada Lupu (2005). 

Câteva evenimente au marcat perioada 2001-2005: sărbătorirea a 30 de ani de 
la dobândirea titulaturii de Teatru Naţional la Timişoara, afilierea Naţionalului 
timişorean, ca reprezentant al României, la Atelierul de Traduceri de texte 
dramatice, organism de anvergură europeană, fondat la Orleans, Franţa, cu 

sprijinul financiar al Uniunii Europene. Au avut loc două ediţii ale Festivalului 
Dramaturgiei Româneşti, redevenit competitiv şi organizat la distanță de doi 
ani, cuprinzând şi lucrările Atelierului. 


Din debutul stagiunii 2005-2006 Teatrul Naţional Timişoara este condus 
de tânăra regizoare Maria Adriana Hausvater (nume de scenă: Ada Lupu). 
Având ca punct de pornire un program managerial extrem de ambițios, ofer- 
tant, dar şi realist, program a cărui aplicare a fost urmărită punctual şi con- 
secvent, activitatea Teatrului Naţional Timișoara s-a restartat, pornind într-o 
direcţie ascendentă. 

De-ar fi să mă întreb de ce pot iubi atât de mult teatrul cei care-l iubesc, sunt 
sigură că, încercând să răspund, nu aş putea ocoli nota „melo' Îmi asum deci 
riscul. 

Cel căruia îi este dat să iubească teatrul o face nu fiindcă teatrul este o lume 
alta decât celelalte, ci îl iubeşte deşi este o lume alta decât celelalte. Şi va continua 
să-l iubească chiar şi atunci când va avea, poate, revelația faptului că s-a înşelat 
şi că, de fapt, şi aici, totul este asemeni lumii laice. ÎI va iubi oricum, orice i s-ar 
întâmpla aici. 

Va continua să-l iubească chiar şi atunci când prietenii lui din teatru vor fi 
uitat într-o seară să-şi lepede la garderobă hainele personajelor de-un ceas, sco- 
ţând la lumina zilei, de sub hesianul veşmântului de scenă, nedorite secrete ale 
Pandorei. 

Dacă ţi se întâmplă să iubeşti teatrul, îl iubeşti chiar şi atunci când crede 
că lui i se cuvine totul... iubeşti acceptând ca pe un lucru firesc să fii mereu tu 
acela care sărută... 

Dacă-l iubeşti, îl înţelegi. 

Şi dacă-l înţelegi, îl ierți. 

ÎI ierți că nu-i o mănăstire de maici sau un pension de demoazele. Şi apoi nici 
nu-i chiar atât de sigur că, aşa fiind, ți-ar mai plăcea, nu? Sunt un om cu frica lui 
Dumnezeu, dar să o ţii aşa, mereu, în post şi cele sfinte, mi se pare nobil şi folo- 
sitor, dar, Doamne iartă-mă, oarecum cam monoton. 

Pe când în teatru oamenii beau şi se ceartă, mai beau şi se împacă, mai beau şi 
iar se înjură, ei şi? Mai scapă câte un ochi în ograda vecinului, îi mai abat privirea 
într-o parte şi-i fură floarea sau iubita de sub nas, ei şi? 

În teatru farsele nu-s întotdeauna farse şi răutățile nu întotdeauna doar 
atât. 

Ei şi? 

În teatru deosebeşti cu greu zâmbetul de mucava de cel real, şi sărutul des- 
coperi târziu, târziu de tot, că nu a fost iubire. 

Ei şi? 

De fapt, în teatru este cam ca-n viață, doar că totul se întâmplă mai specta- 
culos, mai „teatra!” şi deci la o tensiune mai mare. 

Ei şi? 

Ei şi? 

Pentru că oricum ar fi acolo ziua, în teatru vine întotdeauna seara. 

Şi chiar dacă în foaiere şi în sală şi pe coridoare şi în culise e întuneric şi e frig, 
simți peste tot o tensiune egală cu căldura şi lumina. Călăuziți de câtă flacără au 

în ființa lor histrionică, actorii pătrund în spațiul sacru al altui eu ca într-o ca- 
tedrală şi încet, încet, acesta devine dublul lor: îl apără, şi-l iubesc şi îl înțeleg şi 
oricum ar fi, prelat sau criminal de rând, sunt una cu el. 

O enormă suferinţă, reală, pustiitoare a actorului adevărat, dublează în fie- 
care seară catastrofa lăuntrică a personajului şi nu întotdeauna lacrimile lui sunt 
„recuzită profesională” Dar asta nu trebuie să se vadă din sală. Ochiul spectato- 
rului obişnuit nu trebuie să vadă decât personajul, cu suferința sau bucuria lui. 

În teatru seara este, de bună seamă, un miracol. 

Atunci se fac, de fapt, în teatru, „plățile Abia atunci afli care este valoarea în 
raport cu prețul stabilit după criterii laice, ziua. Atunci au loc cele mai spectacu- 
loase răsturnări de sentimente şi resentimente. Atunci devii cel mai prost şi cel 
mai fericit negustor din lume: dai tot ce-ai clădit, logic, ziua, pe-o emoție, pe-o 
bucurie şi un suspin, seara. 

Este o fericire că-n teatru vine întotdeauna seara. 

Actorii calcă peste hotarul la care ne oprim noi, toți cei care nu ştim să fim 
altfel decât aşa cum suntem, buni sau răi, şi ajung în iluzoriul univers al ficţiunii, 
şi pentru ei un timp îndelungat, vreme de-o iubire sau de-o trădare, vreme de-o 
nuntă sau de-o moarte, ceasul lumii se opreşte. 

În lume sunt războaie, în lume omul a atins un corp ceresc, în lume toate cele 
date omului sunt trecute cu câtă demnitate crede el de cuviință să le treacă, dar 
orice ar fi în lume, seara teatrului vine negreşit. 

Din fericire. 

Pentru că numai aici clipa se opreşte, fermecată, la comanda celebrului per- 
sonaj, numai aici poţi pătrunde, călăuzit de arderea actorului, în tărâmul tine- 
reții veşnice. 

Pentru că aici, numai aici, Alice rămâne pururi fetiță şi Hamlet nu ajunge 
niciodată rege: au păcălit timpul. 


Harul histrionului este, de bună seamă, un dar al zânelor! Dar nu-l primesc, 
cei ce-l primesc, degeaba. Primindu-l, li se întâmplă uneori să trebuiască a-l plăti 
cu alte daruri. Şi se pomenesc, deodată, că au uitat ceea ce credeau ei că ştiu atât 
de bine: uneori iubirea, alteori prietenia, uneori demnitatea, câteodată fidelita- 
tea sau onoarea... 

Dar câte nu poți uita? 

Tot din fericire însă, seara teatrului este cea care înclină neabătut balanța 
spre iubirea pentru Actor. 

Şi este minunat să fi putut afla asta la timp. 

Pentru ca să-i poți ierta pe Iago sau pe Lady Macbeth, pe Caliban sau pe 
Arturo Ui că într-o seară, doar într-o seară, nu s-au putut despărți de omul-ac- 
tor şi, furişați în hainele lui civile, te-au întâlnit a doua zi pe culoarele teatrului, 
iubindu-te sau certându-te histrionic. 


Aşa este în teatru. 
Aşa, ca nicăieri altundeva. 

Dacă trăieşti în teatru trebuie să ştii să aştepţi seara, să ai puterea, născută 
din înțelegătoare iubire, de a o aştepta. 


Pentru că SEARA în teatru, chiar dacă durează doar o clipă şi dispare, revine. 
Revine întotdeauna. 

